(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΟΑ΄

Δευτέρα 16 Δεκεμβρίου 2019

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Άδεια απουσίας των Βουλευτών κ.κ. Γ. Κώτσηρα, Α. Μυλωνάκη, Ν. Κακλαμάνη και Γ. Κουμουτσάκου, σελ.
2. Ανακοινώνεται ότι τη συνεδρίαση παρακολουθούν μαθητές από το 62 Γυμνάσιο Αθήνας, το Δημοτικό Σχολείο Εκπαιδευτήρια Αργύρη Λαιμού, το 2ο Δημοτικό Σχολείο Γλυκών Νερών, το 3ο Τοσίτσειο Δημοτικό Σχολείο Εκάλης, τη Σχολής Ξενόπουλου, το 15ο Γυμνάσιο Περιστερίου, το 3ο Γενικό Λύκειο Άργους, φοιτητές από το τμήμα Πολιτικής επιστήμης και Διεθνών Σχέσεων του Πανεπιστημίου Πελοποννήσου, μαθητές από το Γυμνάσιο Καστριτσίου Αχαΐας, το 6ο Γυμνάσιο Κοζάνης και το 4ο Γυμνάσιο Κομοτηνής, σελ.
3. Επί διαδικαστικού θέματος, σελ.
4. Επί προσωπικού θέματος, σελ.

Β. ΝΟΜΟΘΕΤΙΚΗ ΕΡΓΑΣΙΑ
Συνέχιση της συζήτησης επί του σχεδίου νόμου του Υπουργείου Οικονομικών: «Κύρωση του Κρατικού Προϋπολογισμού οικονομικού έτους 2020», σελ.

ΠΡΟΕΔΡΕΥΟΝΤΕΣ

ΑΘΑΝΑΣΙΟΥ Χ. , σελ.
ΒΙΤΣΑΣ Δ. , σελ.

ΚΑΚΛΑΜΑΝΗΣ Ν. , σελ.

ΚΩΝΣΤΑΝΤΙΝΟΠΟΥΛΟΣ Ο. , σελ.
ΛΑΜΠΡΟΥΛΗΣ Γ. , σελ.
ΜΠΟΥΡΑΣ Α. , σελ.
ΣΑΚΟΡΑΦΑ Σ. , σελ.

ΟΜΙΛΗΤΕΣ

Α. Επί διαδικαστικού θέματος:
ΑΓΑΘΟΠΟΥΛΟΥ Ε. , σελ.
ΑΘΑΝΑΣΙΟΥ Χ. , σελ.
ΑΜΑΝΑΤΙΔΗΣ Γ. , σελ.
ΒΙΤΣΑΣ Δ. , σελ.
ΒΟΛΟΥΔΑΚΗΣ Μ. , σελ.
ΓΙΑΝΝΑΚΟΠΟΥΛΟΥ Κ. , σελ.
ΚΑΚΛΑΜΑΝΗΣ Ν. , σελ.
ΚΩΝΣΤΑΝΤΙΝΟΠΟΥΛΟΣ Ο. , σελ.
ΛΑΜΠΡΟΥΛΗΣ Γ. , σελ.
ΛΙΒΑΝΟΣ Σ. , σελ.
ΜΠΟΥΓΑΣ Ι. , σελ.
ΜΠΟΥΚΩΡΟΣ Χ. , σελ.
ΜΠΟΥΡΑΣ Α. , σελ.
ΠΟΛΑΚΗΣ Π. , σελ.
ΣΑΚΟΡΑΦΑ Σ. , σελ.
ΣΑΡΑΚΙΩΤΗΣ Ι. , σελ.
ΣΙΜΟΠΟΥΛΟΣ Ε. , σελ.
ΣΚΟΥΡΛΕΤΗΣ Π. , σελ.
ΤΡΑΓΑΚΗΣ Ι. , σελ.

Β. Επί προσωπικού θέματος:
ΒΟΛΟΥΔΑΚΗΣ Μ. , σελ.
ΓΕΩΡΓΙΑΔΗΣ Σ. , σελ.
ΣΑΡΑΚΙΩΤΗΣ Ι. , σελ.

Γ. Επί του σχεδίου νόμου του Υπουργείου Οικονομικών:
ΑΒΡΑΜΑΚΗΣ Ε. , σελ.
ΑΓΑΘΟΠΟΥΛΟΥ Ε. , σελ.
ΑΜΑΝΑΤΙΔΗΣ Γ. , σελ.
ΑΝΔΡΙΑΝΟΣ Ι. , σελ.
ΑΡΑΜΠΑΤΖΗ Φ. , σελ.
ΑΡΑΧΩΒΙΤΗΣ Σ. , σελ.
ΒΑΡΒΙΤΣΙΩΤΗΣ Μ. , σελ.
ΒΑΣΙΛΕΙΑΔΗΣ Β. , σελ.
ΒΕΡΝΑΡΔΑΚΗΣ Χ. , σελ.
ΒΕΤΤΑ Κ. , σελ.
ΒΙΤΣΑΣ Δ. , σελ.
ΓΕΡΑΠΕΤΡΙΤΗΣ Γ. , σελ.
ΓΕΡΟΒΑΣΙΛΗ Ό. , σελ.
ΓΕΩΡΓΑΝΤΑΣ Γ. , σελ.
ΓΕΩΡΓΙΑΔΗΣ Σ. , σελ.
ΓΙΑΝΝΑΚΗΣ Σ. , σελ.
ΓΚΑΡΑ Α. , σελ.
ΓΚΙΚΑΣ Σ. , σελ.
ΓΡΗΓΟΡΙΑΔΗΣ Κ. , σελ.
ΔΑΒΑΚΗΣ Α. , σελ.
ΔΕΡΜΕΝΤΖΟΠΟΥΛΟΣ Χ. , σελ.
ΔΗΜΑΣ Χ. , σελ.
ΔΡΑΓΑΣΑΚΗΣ Ι. , σελ.
ΔΡΙΤΣΑΣ Θ. , σελ.
ΘΕΟΧΑΡΗΣ Θ. , σελ.
ΚΑΡΑΓΚΟΥΝΗΣ Κ. , σελ.
ΚΑΡΑΣΑΡΛΙΔΟΥ Ε. , σελ.
ΚΑΤΡΟΥΓΚΑΛΟΣ Γ. , σελ.
ΚΑΤΣΗΣ Μ. , σελ.
ΚΕΔΙΚΟΓΛΟΥ Σ. , σελ.
ΚΕΡΑΜΕΩΣ Ν. , σελ.
ΚΕΦΑΛΙΔΟΥ Χ. , σελ.
ΚΟΚΚΑΛΗΣ Β. , σελ.
ΚΟΤΡΩΝΙΑΣ Γ. , σελ.
ΚΩΝΣΤΑΝΤΙΝΙΔΗΣ Ε. , σελ.
ΚΩΤΣΗΡΑΣ Γ. , σελ.
ΛΑΖΑΡΙΔΗΣ Μ. , σελ.
ΛΙΒΑΝΟΣ Σ. , σελ.
ΛΟΒΕΡΔΟΣ Α. , σελ.
ΜΑΝΤΑΣ Π. , σελ.
ΜΑΡΚΟΠΟΥΛΟΣ Δ. , σελ.
ΜΑΡΚΟΥ Κ. , σελ.
ΜΕΪΚΟΠΟΥΛΟΣ Α. , σελ.
ΜΙΧΑΗΛΙΔΗΣ Α. , σελ.
ΜΟΥΛΚΙΩΤΗΣ Γ. , σελ.
ΜΠΑΛΑΦΑΣ Ι. , σελ.
ΜΠΑΡΑΛΙΑΚΟΣ Ξ. , σελ.
ΜΠΑΡΤΖΩΚΑΣ Α. , σελ.
ΜΠΙΑΓΚΗΣ Δ. , σελ.
ΜΠΙΖΙΟΥ Σ. , σελ.
ΜΠΛΟΥΧΟΣ Κ. , σελ.
ΜΠΟΓΔΑΝΟΣ Κ. , σελ.
ΜΠΟΥΚΩΡΟΣ Χ. , σελ.
ΜΠΟΥΡΝΟΥΣ Ι. , σελ.
ΠΑΝΑΣ Α. , σελ.
ΠΑΠΑΚΩΣΤΑ - ΠΑΛΙΟΥΡΑ Α. , σελ.
ΠΑΠΑΝΑΣΤΑΣΗΣ Ν. , σελ.
ΠΑΠΠΑΣ Ι. , σελ.
ΠΕΡΚΑ Θ. , σελ.
ΠΝΕΥΜΑΤΙΚΟΣ Σ. , σελ.
ΠΟΛΑΚΗΣ Π. , σελ.
ΡΑΠΤΗ Ζ. , σελ.
ΣΑΡΑΚΙΩΤΗΣ Ι. , σελ.
ΣΚΟΝΔΡΑ Α. , σελ.
ΣΚΟΥΡΛΕΤΗΣ Π. , σελ.
ΣΚΥΛΑΚΑΚΗΣ Θ. , σελ.
ΣΤΑΪΚΟΥΡΑΣ Χ. , σελ.
ΣΥΝΤΥΧΑΚΗΣ Ε. , σελ.
ΤΡΑΓΑΚΗΣ Ι. , σελ.
ΤΡΙΑΝΤΑΦΥΛΛΙΔΗΣ Α. , σελ.
ΤΣΑΚΑΛΩΤΟΣ Ε. , σελ.
ΤΣΙΑΡΑΣ Κ. , σελ.
ΤΣΙΓΚΡΗΣ Ά. , σελ.
ΤΣΙΛΙΓΓΙΡΗΣ Σ. , σελ.
ΦΛΑΜΠΟΥΡΑΡΗΣ Α. , σελ.
ΦΟΡΤΩΜΑΣ Φ. , σελ.
ΦΡΑΓΓΙΔΗΣ Γ. , σελ.
ΦΩΤΗΛΑΣ Ι. , σελ.
ΦΩΤΙΟΥ Θ. , σελ.
ΧΑΤΖΗΔΑΚΗΣ Κ. , σελ.
ΧΕΙΜΑΡΑΣ Θ. , σελ.
ΧΙΟΝΙΔΗΣ Σ. , σελ.

ΠΑΡΕΜΒΑΣΕΙΣ:
ΑΜΥΡΑΣ Γ. , σελ.

ΒΟΛΟΥΔΑΚΗΣ Μ. , σελ.
ΚΑΚΛΑΜΑΝΗΣ Ν. , σελ.
ΚΕΓΚΕΡΟΓΛΟΥ Β. , σελ.
ΠΑΠΑΝΑΤΣΙΟΥ Α. , σελ.

ΠΡΑΚΤΙΚΑ ΒΟΥΛΗΣ

Θ΄ ΑΝΑΘΕΩΡΗΤΙΚΗ ΒΟΥΛΗ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ OA΄

Δευτέρα 16 Δεκεμβρίου 2019

Αθήνα, σήμερα στις 16 Δεκεμβρίου 2019, ημέρα Δευτέρα και ώρα 10.17΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του ΣΤ΄ Αντιπροέδρου αυτής, κ. **ΓΕΩΡΓΙΟΥ ΛΑΜΠΡΟΥΛΗ**.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, καλημέρα σας και καλή αρχή, αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συνέχιση της συζήτησης επί του σχεδίου νόμου του Υπουργείου Οικονομικών: «Κύρωση του Κρατικού Προϋπολογισμού οικονομικού έτους 2020».

Τον λόγο έχει η Βουλευτής του Κινήματος Αλλαγής κ. Χαρά Κεφαλίδου.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Καλημέρα και καλή εβδομάδα σε όλους.

Κυρίες και κύριοι Υπουργοί, κυρίες και κύριοι συνάδελφοι, προϋπολογισμός του 2020. Οι αριθμοί ευημερούν. Η νέα Κυβέρνηση, σε ένα πεντάμηνο σπριντ, αγώνα ταχύτητας, ιδρώνει στην προσπάθεια να αποδείξει ότι τον περασμένο Ιούλιο μπήκαμε σε μια νέα εποχή, της αύξησης του ρυθμού ανάπτυξης, της μείωσης της υπερφορολόγησης, του σεβασμού της μεσαίας τάξης, της ενίσχυσης των επενδύσεων και των διαθέσιμων εισοδημάτων των πολιτών και της στήριξης των ευάλωτων κοινωνικών ομάδων.

Η νέα Κυβέρνηση εμφανίστηκε με συγκεκριμένο σχέδιο και στρατηγική, έτοιμη να εφαρμόσει μία ατζέντα ανάπτυξης και ανακούφισης της μεσαίας τάξης, γεγονός για το οποίο ψηφίστηκε. Και πράγματι, από την 7η Ιουλίου, άλλαξε σε μεγάλο βαθμό η αίσθηση των πολιτών για το μέλλον της χώρας, άλλαξε και ο πολιτικός αέρας. Το γεγονός ότι ο προϋπολογισμός του 2020 έκλεισε χωρίς αστερίσκους και χωρίς καθυστερήσεις δείχνει πως μέρα με τη μέρα η αξιοπιστία της χώρας αποκαθίσταται και δεν αντιμετωπίζεται ως ο «φτωχός και ανάξιος συγγενής». Όλα αυτά λοιπόν καλά και σε έναν βαθμό δικαιολογούν το αίσθημα αισιοδοξίας. Θα είχαν τεράστια όμως σημασία και αξία για την Ελλάδα, εάν υπήρχαν και στον προϋπολογισμό.

Κυρίες και κύριοι, σήμερα συζητάμε τον κρισιμότερο νόμο, που αποτυπώνει την πραγματικότητα και προτείνει αλλαγές στη φιλοσοφία και την προοπτική της χώρας. Τα νούμερα, δυστυχώς, δεν επιβεβαιώνουν την αίσθηση κυβερνητικής ευφορίας. Θα μου πείτε «κρίμα για τα νούμερα». Δείχνουν όμως κάτι, δείχνουν πως δεν άλλαξε η δομή, η αντίληψη, οι επιλογές, οι ιδέες που έχουμε για την εθνική μας οικονομία.

Μετά από δέκα χρόνια κρίση συζητάμε για έναν κρατικό προϋπολογισμό, πανομοιότυπο των παλαιότερων, χωρίς τις αναγκαίες τομές, με τις συνήθεις προσθαφαιρέσεις αριθμών, που δεν υπερβαίνουν τη στείρα λογιστική λογική, με μόνη φιλοδοξία την εξισορρόπηση εσόδων-εξόδων, ενσωματώνοντας τις όποιες παροχές.

Το ερώτημα είναι: Αρκεί; Αρκεί, όταν εξακολουθεί να υπάρχει τεράστιο φορολογικό χάσμα; Αρκεί, για να ξεφύγουμε από την αναπαραγωγή φτώχιας της ελληνικής οικογένειας και της ελληνικής επιχείρησης; Αρκεί, όταν ο μέσος φορολογούμενος θα εξακολουθεί να δυσκολεύεται να βγάλει το πρώτο δεκαπενθήμερο του μήνα, θα συνεχίσει να σωρεύει απλήρωτες δόσεις στεγαστικού δανείου, θα συνεχίσει να ζει τον εφιάλτη της κατάσχεσης, που στην καλύτερη περίπτωση θα καταφέρει να σπρώξει μερικούς μήνες μπροστά; Αρκεί, όταν αγνοούνται εξωγενείς παράμετροι, που υπαγορεύουν ένα συγκεκριμένο μοντέλο ανάπτυξης και επομένως επιβάλλουν συγκεκριμένες επιλογές, στόχους και προτεραιότητες στη δομή και τον προσανατολισμό του προϋπολογισμού; Ούτε λόγος για κλιματική αλλαγή, για ανακατατάξεις στο διεθνές εμπόριο, για τις εξελίξεις στα ενεργειακά θέματα, για το δημογραφικό και τη γήρανση του πληθυσμού, για το μεταβαλλόμενο διεθνές περιβάλλον – το «Brexit» είναι προ των θυρών- για τις μεταναστευτικές ροές και τις επιπτώσεις τους, και όλα αυτά χωρίς να προτείνονται εναλλακτικές επιλογές στην κατεύθυνση του προϋπολογισμού.

Συμπέρασμα; Η Κυβέρνηση άλλαξε, η οικονομική πολιτική πάλι όχι. Άκουσα τον Υφυπουργό κ. Σκυλακάκη, που είναι εδώ σήμερα, να λέει ότι φέτος έχουμε σχεδόν μηδενικό υπερπλεόνασμα και έτσι θα ανοίξει ο δρόμος για πολιτικές, που δεν θα είναι πολιτικές λιτότητας. Είναι γεγονός ότι φέτος είναι ο πρώτος προϋπολογισμός των τελευταίων χρόνων, όπου τα θετικά μέτρα είναι εμπροσθοβαρή, ενεργοποιούνται από την αρχή της χρονιάς, εξαντλώντας προκαταβολικά τον όποιο διαθέσιμο δημοσιονομικό χώρο. Έτσι, το πρωτογενές πλεόνασμα φτάνει στο 3,58%, δηλαδή μόλις 0,08% πάνω από τον επίσημο στόχο του 3,5%, που έχει βάλει η Κυβέρνηση. Πώς όμως εξασφαλίζεται αυτό; Μας λέτε ότι υπάρχει προσδοκία ανάπτυξης, που θα προέλθει κυρίως από τις μέλλουσες και αβέβαιες επενδύσεις, στις οποίες ελπίζει η Κυβέρνηση. Οι προσδοκίες όμως δεν είναι απτό και μετρήσιμο μέγεθος. Κι εμείς το ελπίζουμε, κι εμείς το ευχόμαστε, αλλά ο προϋπολογισμός δεν φτιάχνεται με ευχές και προσδοκίες.

Κυρίες και κύριοι συνάδελφοι, μπροστά μας έχουμε έναν συγυρισμένο προϋπολογισμό, πειθαρχημένης πολιτικής και συνετής διαχείρισης, που ακολουθεί όμως την πεπατημένη. Δεν ξεφεύγει από την τακτική των υπεραισιόδοξων προβλέψεων, εντός των δεδομένων δεσμεύσεων της χώρας, στις οποίες παραμένει εγκλωβισμένη. Ένας προϋπολογισμός με αβεβαιότητες και απροσδιοριστίες, σε όλες του τις προβλέψεις. Το πιστοποιεί και το Ελληνικό Δημοσιονομικό Συμβούλιο, που τονίζει ότι η ρευστότητα και η αστάθεια στο διεθνές περιβάλλον, ενδεχομένως, να επιδράσουν αρνητικά στην υλοποίησή του. Ασφαλώς δεν είναι λίγο, μετά από τέσσερα χρόνια ευκαιριακής και αλλοπρόσαλλης πολιτικής ΣΥΡΙΖΑ. Ασφαλώς είναι μεγάλη αλλαγή, κυρίως στην ψυχολογία των πολιτών και στην αίσθηση που έχουν για το κράτος και τις δυνατότητες της χώρας.

Από την παρούσα όμως Κυβέρνηση, που δεν επένδυσε σε «μαγικές» λύσεις, περιμέναμε περισσότερα, κυρίως περιμέναμε ουσιαστικές τομές, που θα αλλάξουν τη ρότα της χώρας. Ξέρετε, η πρώτη καλή εντύπωση μιας κυβέρνησης, που κάνει πράγματα, είναι πολύ σημαντική, δίνει μια νέα ώθηση και αλλάζει την ψυχολογία της αγοράς. Κινδυνεύει όμως όλο αυτό να εξαφανιστεί, λόγω της έλλειψης ρευστότητας στο τραπεζικό σύστημα, εξαιτίας των κόκκινων δανείων, που δυστυχώς παραμένει και εμποδίζει την πιστωτική επέκταση. Το σχέδιο «ΗΡΑΚΛΗΣ», που μόλις πρόσφατα ψηφίσαμε, είναι εντελώς αμφίβολο κατά πόσο θα ανακουφίσει την πραγματική οικονομία, με μια τραπεζική πρακτική που στραγγαλίζει φυσικά πρόσωπα και μικρομεσαίες επιχειρήσεις. Κινδυνεύει, λόγω της αδυναμίας να αλλάξει την εικόνα της Ελλάδας. Κουβαλά όλα τα βάρη που ψήφισε και εφάρμοσε η κυβέρνηση «ΣΥΡΙΖΑΝΕΛ» και επομένως είναι δέσμια συμφωνιών κι ενός ασφυκτικού ελέγχου.

Κινδυνεύει, τέλος, λόγω αδυναμίας να αλλάξει την καθημερινότητα, με δημοσιονομικές παρεμβάσεις, μειώσεις φόρων και κάποιων κοινωνικών παροχών στα μεσαία και χαμηλά εισοδήματα που για ακόμη μία χρονιά θα στηρίξουν την επίτευξη του πλεονάσματος των 7 δισεκατομμυρίων.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κυρίες και κύριοι συνάδελφοι, στις 12 Ιουλίου του 2019, ο Πρωθυπουργός ξεκινώντας τον κύκλο επισκέψεών του από το Υπουργείο Παιδείας δήλωσε ότι η παιδεία αποτελεί απόλυτη πολιτική προτεραιότητα, καθώς και ότι η νέα Κυβέρνηση θα προχωρήσει με ταχύτητα στην εφαρμογή σχεδίου για μια ποιοτική δημόσια παιδεία.

Η δήλωση, λοιπόν, του Πρωθυπουργού, για να μην εκλαμβάνεται ως ευχή ή λόγια του αέρα, οφείλει να αποτυπώνεται στα σχετικά κονδύλια για την παιδεία, στον υπό συζήτηση προϋπολογισμό. Εξ άλλου, η ποιότητα στη δημόσια παιδεία μεταξύ πολλών άλλων χρειάζεται και χρηματοδότηση. Και για να παραμείνει δημόσια, η χρηματοδότησή της πρέπει να προέρχεται κατά κύριο και καίριο λόγο από το κράτος.

Την ίδια ώρα δεν μπορούμε να αδιαφορούμε μπροστά στις αγωνίες μαθητών, φοιτητών και της ελληνικής οικογένειας για το μέλλον του δημόσιου σχολείου και του δημόσιου πανεπιστημίου. Πυροτεχνήματα εξαγγελιών κάθε τρεις και πέντε, η βιασύνη για την τακτοποίηση του καθεστώτος των ιδιωτικών κολλεγίων, σε συνδυασμό με την ουσιαστική άρνηση δημόσιου διαλόγου μέσα από θεσμοθετημένα όργανα, όπως το Εθνικό Συμβούλιο Παιδείας και τέλος, η εξαγγελία που έγινε πρόσφατα για τις αρμοδιότητες της νέας ΑΔΙΠ για την αξιολόγηση των ΑΕΙ, καλάθι που το Υπουργείο πετάει την ευθύνη της χρηματοδότησής τους, μας κρατάει ανήσυχους, ιδιαίτερα για τα περιφερειακά πανεπιστήμια.

Δεν μπορούμε, λοιπόν, να μην σημειώσουμε ότι τα προβλεπόμενα στον προϋπολογισμό του 2020 κονδύλια για την παιδεία, παραπέμπουν σε μια Κυβέρνηση που αντιλαμβάνεται τη δημόσια εκπαίδευση εκεί που βρίσκεται τα τελευταία χρόνια. Τελευταία και καταϊδρωμένη στους 28 της Ευρωπαϊκής Ένωσης, ουραγός στις δαπάνες, σύμφωνα με τα επίσημα στοιχεία της EUROSTAT. Ποιος διαφωνεί ότι χρειάζεται εκσυγχρονισμός, αναβάθμιση της ποιότητας, επένδυση στην έρευνα, την τεχνολογία, την καινοτομία, την εξωστρέφεια;

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, παρακαλώ.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Τελειώνω, κύριε Πρόεδρε.

Τελειώνοντας, έχουμε βγει από την κρίση, το διαλαλούμε με όλους τους τρόπους. Οφείλουμε, λοιπόν, να δαπανήσουμε περισσότερα. Ο παρών προϋπολογισμός με την ισχνή αύξηση των δαπανών στην παιδεία, κατά 2,4% δεν δείχνει να έχουμε πάρει στα σοβαρά την αποστολή της εκπαίδευσης του 21ου αιώνα, δεν δείχνει να αντιλαμβανόμαστε ποιο είναι το μέλλον της χώρας.

Ευχαριστώ για την κατανόηση, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ο κ. Μπαραλιάκος έχει τον λόγο από τη Νέα Δημοκρατία και θα ακολουθήσουν ο κ. Κόκκαλης, ο κ. Χειμάρας, ο κ. Παπαναστάσης και μετά θα μιλήσει η Υπουργός Παιδείας κ. Κεραμέως.

Κύριε Μπαραλιάκο, έχετε τον λόγο. Και θα παρακαλούσα πολύ για τη συνέπεια στον χρόνο. Δεν απευθύνομαι σε σας, σε όλους τους συναδέλφους.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Θα είμαι συνεπής, κύριε Πρόεδρε, ευχαριστώ.

Κυρία και κύριοι Υπουργοί, κυρίες και κύριοι συνάδελφοι, η ψήφιση του πρώτου προϋπολογισμού της Κυβέρνησης της Νέας Δημοκρατίας, με Πρωθυπουργό, τον Κυριάκο Μητσοτάκη, σηματοδοτεί την οριστική απαγκίστρωση από το στείρο και άγονό οικονομικό περιβάλλον των προηγούμενων ετών στο οποίο μας εγκλώβισε η ανερμάτιστη και ιδεοληπτική πολιτική του ΣΥΡΙΖΑ.

Απελευθερώνει την αναπτυξιακή προοπτική της ελληνικής οικονομίας και την αστείρευτη δυναμική των Ελλήνων και τοποθετεί την πατρίδα μας σε ράγες αμετάθετης αισιοδοξίας, χωρίς τον κίνδυνο να εκτροχιαστεί από αβλεψίες και παραλείψεις δημοσιονομικής απερισκεψίας. Συνεισφέρει, με άλλα λόγια, στο μεγαλεπήβολο όραμά μας για την αναγέννηση της πατρίδας μας με τη ρεαλιστική και χρηστή διαχείριση των δημοσιονομικών μεγεθών.

Κυρίες και κύριοι συνάδελφοι, ο φετινός προϋπολογισμός σφραγίζει αμετάκλητα τη μετάβαση της Ελλάδας σε μια νέα και ελπιδοφόρα εποχή. Μια μετάβαση, η οποία θα μπορούσε να έχει έρθει πολύ νωρίτερα από την προηγούμενη κυβέρνηση, με πυλώνα τη Νέα Δημοκρατία, αν δεν είχε διακοπεί βίαια από το ρεσάλτο που εξαπέλυσε ο ΣΥΡΙΖΑ, καταστρέφοντας αλόγιστα και εκδικητικά τα τεράστια βήματα προόδου που είχαν μέχρι τότε συντελεστεί. Η Ελλάδα θα είχε βγει στο ξέφωτο της οικονομικής ανάπτυξης και της δημοσιονομικής ανακούφισης ήδη από το 2015.

Οι μαθητευόμενοι μάγοι του ΣΥΡΙΖΑ υπονόμευσαν συνειδητά αυτή την πορεία και τα τότε «assets» της κυβέρνησης ναρκοθέτησαν την προοπτική ευημερίας των Ελλήνων, προσθέτοντας καινούργια βάρη και οδηγώντας σε νέες περικοπές.

Όταν οι ρυθμοί ανάπτυξης στις χώρες της Ευρωζώνης κάλπαζαν, εμείς είχαμε υποστεί μια ανεπανόρθωτη καθίζηση σε όλα τα οικονομικά μεγέθη. Λίγο πριν ανέβουμε στο άρμα της ανάπτυξης, η Αριστερά μας καθήλωσε αλυσοδεμένους με τις ιδεοληψίες της.

Κυρίες και κύριοι συνάδελφοι, το κλίμα άλλαξε για την πατρίδα μας. Και ξέρετε γιατί άλλαξε; Γιατί αυτή η Κυβέρνηση κατάφερε μέσα σε λίγους μήνες να κερδίσει την εμπιστοσύνη όλων των συνομιλητών της, εντός και εκτός Ελλάδας και να επιταχύνει τις μεταρρυθμιστικές πρωτοβουλίες, τηρώντας ταυτόχρονα τους δημοσιονομικούς στόχους.

Η εμπιστοσύνη, κυρίες και κύριοι, κερδίζεται δύσκολα και χάνεται εύκολα. Και αυτό που καταφέρατε συνάδελφοι της Αξιωματικής Αντιπολίτευσης τα 4,5 χρόνια που είχατε την τύχη της χώρας στα χέρια σας, ήταν να γκρεμίσετε από τους πρώτους κιόλας μήνες της διακυβέρνησής σας αυτό που έκτισε η κυβέρνηση Σαμαρά, η οποία αδιαμφισβήτητα κέρδισε την αναγνώριση της παγκόσμιας κοινότητας.

Το γκρεμίσατε με τους επικίνδυνους νάρκισσους που έπαιξαν τη χώρα στα ζάρια, σνομπάροντας τους Ευρωπαίους συνομιλητές τους. Αυτοί που πρέσβευαν και διέδιδαν ότι αν η Ελλάδα έφευγε από το ευρώ ή χρεοκοπούσε θα έτρεχαν να της δανείσουν. Αυτοί που φρόντισαν με τις εκκεντρικές τους δηλώσεις –ασορτί φαίνεται με το ντύσιμό τους- να έχουν τα φώτα της δημοσιότητας πάνω τους, την ώρα που κάποιοι άλλοι πίστευαν ότι θα βαράνε το νταούλι και οι αγορές θα χορεύουν.

Κυρίες και κύριοι συνάδελφοι, ο σημερινός προϋπολογισμός αποτυπώνει την υλοποίηση των προεκλογικών δεσμεύσεων της Κυβέρνησης. Ταχύτατα και αποτελεσματικά επανατοποθετεί την πορεία της χώρας σε σταθερή τροχιά ανάπτυξης, με κατάργηση των στρεβλώσεων και απελευθέρωση της αγοράς ενώ με τρόπο δομημένο και ιεραρχημένο ανακουφίζει τα νοικοκυριά, τη μεσαία τάξη, αλλά και τις ευπαθείς κοινωνικές ομάδες με στοχευμένες παρεμβάσεις.

Το αυτονόητο, που ήταν ζητούμενο τα τελευταία χρόνια, γίνεται πράξη παντού. Η κανονικότητα επανέρχεται επιτέλους στη χώρα. Η μεγάλη τομή του φετινού προϋπολογισμού είναι ότι συνιστά την αφετηρία ενός μεγαλόπνοου δημοσιονομικού και αναπτυξιακού πλαισίου, το οποίο εντάσσεται σε ένα ευρύτερο σχέδιο εθνικής στρατηγικής.

Οι μέχρι τώρα στοχευμένες νομοθετικές παρεμβάσεις της Κυβέρνησης με τη μείωση του ΕΝΦΙΑ, τη βελτίωση της μείωσης των 120 δόσεων, το νέο φορολογικό νομοσχέδιο, το νέο αναπτυξιακό νομοσχέδιο, την παροχή εγγυήσεων του ελληνικού δημοσίου για τα κόκκινα δάνεια των τραπεζών, την απλοποίηση των διαδικασιών για την προστασία της πρώτης κατοικίας, την πλήρη κατάργηση των capital controls, την απελευθέρωση μιας σειράς σημαντικών επενδύσεων, συνοψίζουν το μεταρρυθμιστικό πρόταγμα που διέπει την φιλοσοφία του προϋπολογισμού, εμπεδώνει τον φιλελεύθερο προσανατολισμό του ενώ ταυτόχρονα υπογραμμίζει την ανάγκη αποκατάστασης των αδικιών, χωρίς λαϊκίστικες και ανεύθυνες εξάρσεις που θα θέσουν σε κίνδυνο τη δημοσιονομική σταθερότητα και προσαρμογή.

Κυρίες και κύριοι συνάδελφοι, όλα αυτά έχουν ήδη ξεκινήσει. Δεν είναι απλές διακηρύξεις και εύηχες υποσχέσεις. Δεν είμαστε εμείς αυτής της σχολής. Η πολιτική μας αποδίδει. Ο πιο αξιόπιστος δείκτης αξιολόγησής μας, παραμένει πάντοτε η κοινωνία των πολιτών. Σε αυτήν απευθυνόμαστε, αυτή μας ενδιαφέρει και αυτή εν τέλει θα μας κρίνει. Ήδη τα νοικοκυριά, οι επιχειρήσεις, οι ελεύθεροι επαγγελματίες, οι αγρότες και οι νέοι μας, δρέπουν τους καρπούς αυτής της πολιτικής.

Εμείς δεν τα δίνουμε από την μια τσέπη για να τα παίρνουμε από την άλλη. Τιμάμε τη συμφωνία αλήθειας που υπογράψαμε με τους πολίτες και είμαστε ακόμα στην αρχή. Πρέπει, όμως, να τονίσουμε και κάτι ακόμα. Ης σπουδαιότητα που αποκτά ο φετινός προϋπολογισμός, ενισχύεται και από το γεγονός ότι -παρά το αυξανόμενο κλίμα έντασης στην ευρύτερη περιοχή της Ανατολικής Μεσογείου, την αποθράσυνση της τουρκικής προκλητικότητας, τις ανακατατάξεις στα δυτικά Βαλκάνια και τους κλυδωνισμούς ενός Great Brexit- η Ελλάδα παραμένει πυλώνας σταθερότητας, επανακάμπτει δυναμικά στο οικονομικό πεδίο με την προοπτική να διαδραματίσει ευρύτερο ρόλο περιφερειακής δύναμης.

Αγαπητοί συνάδελφοι, δεν υπάρχει χρόνος για χάσιμο. Ο προϋπολογισμός της Κυβέρνησης του Κυριάκου Μητσοτάκη, είναι το αγγελτήριο της νέας εποχής για την πατρίδα μας. Οδοδείκτης, για το στοίχημα μιας Ελλάδας μεγάλης, ισχυρής και ακτινοβολούσας. Και γι’ αυτό σας καλώ, να τον υπερψηφίσετε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Βασίλειος Κόκκαλης από τον ΣΥΡΙΖΑ.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, πριν αναφερθώ στον προϋπολογισμό, επιτρέψτε μου ένα σχόλιο για τις συνεχιζόμενες προκλήσεις της Άγκυρας. Νομίζω ότι είναι αναγκαία όσο ποτέ και επιβεβλημένη η σύγκληση του Συμβουλίου Πολιτικών Αρχηγών και η δημιουργία ενός αρραγούς μετώπου απέναντι στη συνεχιζόμενη προκλητική συμπεριφορά της Τουρκίας.

Κυρίες και κύριοι συνάδελφοι, καλούμαστε να ψηφίσουμε έναν προϋπολογισμό για το 2020. Δεν συνηθίζω να μιλώ με κρίσεις υποκειμενικές, παρά μόνο επί πραγματικών δεδομένων. Τα πραγματικά δεδομένα, κυρίες και κύριοι συνάδελφοι, δεν είναι άλλα από τα ίδια σας τα γραπτά –τα οποία φαίνεται να τα αγνοείτε-, τα δικά σας, τα οποία έχετε καταθέσει και περιέχουν τα νούμερα. Αγνοείτε και προβαίνετε σε λογύδρια και σε κρίσεις εντελώς υποκειμενικές.

Θα μου επιτρέψετε να κάνω μία σύντομη αναφορά σε κάποια κομμάτια από το προσχέδιο του προϋπολογισμού το οποίο κατατέθηκε πριν από δύο μήνες και επαναλαμβάνονται και στον ίδιο τον προϋπολογισμό.

Στη σελίδα 7 αναφέρεται ότι το 2019 αποτελεί για την Ελλάδα το πρώτο έτος εφαρμογής οικονομικής πολιτικής εκτός προγραμμάτων οικονομικής προσαρμογής, από το 2009. Εν συνεχεία, στη σελίδα 9 αναφέρεται ότι σε σχέση με την πορεία υλοποίησης των δημοσιονομικών μεταρρυθμίσεων στην πλέον πρόσφατη Έκθεση Ενισχυμένης Εποπτείας της Ευρωπαϊκής Επιτροπής τον Ιούνιο του 2019, αναγνωρίζεται πρόοδος σε ορισμένες μεταρρυθμίσεις φορολογικού χαρακτήρα. Μιλάμε για τον Ιούνιο του 2019.

Εν συνεχεία, στη σελίδα 11 αναφέρεται ότι οι ισχυρές εξαγωγικές επιδόσεις του 2018 αναμένεται να μετριαστούν το 2019. Εν συνεχεία, στη σελίδα 12 αναφέρεται ότι το 2019 ο ετήσιος ρυθμός μεταβολής του συνόλου των εγχώριων καταθέσεων επιταχύνθηκε, σημειώνοντας αύξηση 7,8% κατά μέσο όρο τους πρώτους επτά μήνες.

Τέλος, στη σελίδα 19 αναφέρεται ότι η δημοσιονομική και οικονομική πολιτική που ασκήθηκε το έτος 2019 (με την ιδιαιτερότητα ότι αφορούσε δύο κυβερνήσεις) είχε ως κοινή προτεραιότητα την επίτευξη στόχων, όπως την προστασία των ευάλωτων κοινωνικών ομάδων με την εφαρμογή δράσεων του ΟΠΕΚΑ, τη δέκατη τρίτη σύνταξη και τα λοιπά.

Όλα αυτά, κυρίες και κύριοι συνάδελφοι, κύριοι Υπουργοί, τα έχετε υπογράψει και τα έχετε καταθέσει εδώ, στη Βουλή. Όλα αυτά είναι δικά σας κείμενα, από τα οποία αποδεικνύεται, πρώτον, ότι ο ισχυρισμός σας ότι παραλάβατε καμένη γη δεν ευσταθεί και όλα αυτά τα οποία λέγατε ήταν για να υφαρπάξετε ξεκάθαρα την ψήφο του ελληνικού λαού.

Δεύτερον, από τα ίδια τα γραπτά, τα οποία εσείς έχετε καταθέσει εδώ στη Βουλή και τα οποία σας ανέφερα και στα οποία εκθειάζετε την πορεία των δημόσιων οικονομικών, αποδεικνύεται ότι οι οποιεσδήποτε φορολογικές ελαφρύνσεις δεν μπορούσαν παρά να εφαρμοστούν από το 2019.

Επίσης, το τρίτο και σημαντικό είναι ότι αποδεικνύεται ότι είχατε μία χρυσή ευκαιρία, πραγματικά, να οδηγήσετε τη χώρα σε μία δίκαιη και πραγματικά βιώσιμη ανάπτυξη, στοχεύοντας σ’ αυτούς που πραγματικά έχουν ανάγκη και στη ραχοκοκαλιά της ελληνικής οικονομίας.

Αντ’ αυτού, όμως, η χρυσή ευκαιρία μετατρέπεται, δυστυχώς, σε χαμένη ευκαιρία. Μετατρέπεται σε χαμένη ευκαιρία για τους μικρομεσαίους ελεύθερους επαγγελματίες, η πλειοψηφία των οποίων δεν θα δει ελαφρύνσεις, παρά μόνο οι μεγάλες επιχειρήσεις. Θα μπορούσατε να οδηγήσετε σε φοροελάφρυνση επιχειρήσεις και όχι επιχειρηματίες, μειώνοντας σημαντικά την προκαταβολή φόρου και τον συντελεστή αποσβέσεων, δίνοντας κίνητρα στις επιχειρήσεις και όχι στους επιχειρηματίες, δίνοντας κίνητρα για την αύξηση του ενεργητικού των επιχειρήσεων, για την επιδότηση των θέσεων εργασίας και του εξοπλισμού.

Είναι χαμένη ευκαιρία, όμως και για τους ιδιοκτήτες ακινήτων. Στις 9 Νοεμβρίου, ο κ. Σταύρος Παραδιάς, ο οποίος τυγχάνει Πρόεδρος στην Ομοσπονδία Ιδιοκτητών Ακινήτων Ελλάδος, απηύθυνε ένα ερώτημα. Και ο κ. Παραδιάς επ’ ουδενί δεν ανήκει στον ΣΥΡΙΖΑ. Τι λέει ο κ. Παραδιάς προς τον Υπουργό Οικονομικών; Σε ποια ακριβώς σελίδα στο πρόγραμμα της Νέας Δημοκρατίας είναι γραμμένο ότι θα αυξήσετε τη φορολογία στους ιδιοκτήτες ακινήτων;

Αυτό το ρωτά ο κ. Παραδιάς, όχι εμείς. Δώστε την απάντηση.

Όμως, ο προϋπολογισμός είναι χαμένη ευκαιρία και για τους αγρότες, διότι με το αφορολόγητο των 8.500 χιλιάδων ευρώ, το οποίο φθάνει έως τα 9.600 ευρώ, ουδόλως ελαφρύνονται, ουδόλως επηρεάζονται από τις φοροελαφρύνσεις.

Επίσης, δεν είδαμε πουθενά και δεν βλέπουμε αγροτικό πετρέλαιο, το οποίο το είχατε υποσχεθεί.

Επίσης, ο προϋπολογισμός για το Υπουργείο Αγροτικής Ανάπτυξης είναι μειωμένος κατά 50 εκατομμύρια ευρώ και δεν προβλέπεται η πρόσληψη εκατόν ογδόντα μόνιμων υπαλλήλων στο Υπουργείο Αγροτικής Ανάπτυξης, την οποία είχαμε δρομολογήσει.

Είναι χαμένη ευκαιρία και για τους ανέργους, διότι μειώνετε τα κονδύλια στο πρόγραμμα απασχόλησης του ΟΑΕΔ.

Χαμένη ευκαιρία είναι και για το κοινωνικό κράτος, διότι ψαλιδίζετε –με εξαίρεση το επίδομα γέννας- τα επιδόματα, όπως είναι αυτό του ενοικίου, αλλά και το οικογενειακό.

Όμως, χαμένη ευκαιρία είναι πραγματικά και για τους δανειολήπτες. Αλήθεια, σ’ αυτό το νομοσχέδιο το οποίο ψηφίσατε μέσα σε δέκα ώρες περίπου την προηγούμενη εβδομάδα αναφέρεται έστω μία ευνοϊκή ρύθμιση για τους δανειολήπτες; Η απάντηση έρχεται από τη Γενική Συνομοσπονδία Επαγγελματιών Βιοτεχνών Εμπόρων Ελλάδος, η οποία λέει ότι πέρα από τα της εγγύησης που προβλέπει το σχέδιο νόμου, δεν γίνεται κανένας λόγος για τις επιπτώσεις που μπορεί να φέρουν οι εν λόγω αλλαγές στους δανειολήπτες. Συνεπώς, είναι προϋπολογισμός χαμένης ευκαιρίας και για τους δανειολήπτες.

Αυτός ο προϋπολογισμός, εκτός από αντικοινωνικός και αντιαπτυξιακός, είναι σαφέστατα και ένας προϋπολογισμός χαμένης ευκαιρίας.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Χειμάρας Θεμιστοκλής από τη Νέα Δημοκρατία.

**ΘΕΜΙΣΤΟΚΛΗΣ (ΘΕΜΗΣ) ΧΕΙΜΑΡΑΣ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, όπως στην πραγματική ζωή, έτσι και στην πολιτική, μπορεί κάποιος να βρει πολλές αιτίες διαφωνίας, σύγκρουσης και αντιπαράθεσης. Ιδιαίτερα δε σ’ αυτήν την αίθουσα και από αυτό εδώ το Βήμα συνηθίζουμε να ασκούμε κριτική, να υπεραναλύουμε αυτά που μας χωρίζουν και να αδιαφορούμε ελαφρώς γι’ αυτά που μας ενώνουν.

Βέβαια, αυτή η πρακτική οδηγεί συχνά σε θετικά σχόλια και σε βγάζει πολιτικά κερδισμένο. Ποιοι είναι, όμως, αυτοί που ικανοποιούνται, κυρίες και κύριοι συνάδελφοι; Ποιοι είναι οι συμπολίτες μας, οι οποίοι θα μας συναντήσουν την επόμενη μέρα στον δρόμο και θα μας συγχαρούν επειδή επιτεθήκαμε στους αντιπάλους μας με πυγμή; Είναι αυτοί που γνωρίζουν τα προβλήματα ή τις πιθανές τους λύσεις; Είναι αυτοί που ενδιαφέρονται πρωτίστως για το κοινό καλό ή αυτοί που θα μας ζητήσουν ακόμη μία προσωπική εξυπηρέτηση; Μήπως αυτοί που θεωρούν πως ο ΑΣΕΠ ακόμα και σήμερα μπορεί να παρακαμφθεί;

Θέτω τον συγκεκριμένο προβληματισμό σ’ όλες τις πτέρυγες της Εθνικής Αντιπροσωπείας και το κάνω αυτό, αγαπητές και αγαπητοί συνάδελφοι, γιατί θα ήθελα σήμερα να μην απευθυνθώ στο στενό μου κομματικό ακροατήριο. Θέλω να απευθυνθώ σ’ εκείνον τον πολίτη που προβληματίζεται, αυτόν που έχει κουραστεί όσο κι εγώ από τις ατέρμονες αντιπαραθέσεις και διαφωνίες που οδήγησαν τη χώρα μας στο γκρεμό και βέβαια, την οικονομία μας σε κατάρρευση, αυτόν που αντί για το εγώ προτάσσει το αύριο της χώρας και το μέλλον των παιδιών μας. Το μέλλον αυτό είναι το διακύβευμα της μάχης που οφείλουμε να δώσουμε όλοι μαζί.

Για να δοθεί αυτή η μάχη συντεταγμένα, θα πρέπει να συμφωνήσουμε τουλάχιστον στα βασικά. Να συμφωνήσουμε, για παράδειγμα, πως η οικονομική κρίση και οι παλινωδίες των τελευταίων ετών έπληξαν καίρια την αξιοπιστία της χώρας μας, την οποία καλούμαστε τώρα όλοι να ανακτήσουμε, την αξιοπιστία των πολιτών προς τους πολιτικούς, αλλά και τρίτων προς την οικονομία της χώρας μας. Αυτό επιχειρεί η Κυβέρνηση του Κυριάκου Μητσοτάκη από την πρώτη μέρα που ανέλαβε τα ηνία της χώρας και σ’ όλη τη διάρκεια των μόλις πέντε μηνών διακυβέρνησής της.

Μετά από μια σειρά σημαντικών και καίριων νομοθετημάτων, ο σημερινός προϋπολογισμός, επισφραγίζει με τον καλύτερο και τον πιο ρεαλιστικό τρόπο, ακριβώς, αυτήν την πρώτη στόχευση. Η αύξηση του εισοδήματος των αδυνάτων, η μείωση της υπερφορολόγησης της μεσαίας τάξης και των επιχειρήσεων, ο εξορθολογισμός των κρατικών δαπανών αποτελούν τους κύριους πυλώνες. Τίθενται έτσι οι βάσεις για την πλήρη και οριστική αναστροφή του αρνητικού οικονομικού κλίματος που χαρακτήρισε την Ελλάδα τα τελευταία χρόνια.

Θα μπορούσα να σταθώ για ώρα στις συνιστώσες που δημιούργησαν την οικονομική ύφεση την προηγούμενη περίοδο, να αναφερθώ στα δεδομένα που αποδεικνύουν πως την περίοδο της προηγούμενης διακυβέρνησης οι φορολογούμενοι επιφορτίστηκαν με 15,5 δισεκατομμύρια πρόσθετων μέτρων, να επιχειρηματολογήσω και να αποδείξω, κύριοι συνάδελφοι του ΣΥΡΙΖΑ, πως με την οικονομική πολιτική που εφαρμόσατε, οικοδομήσατε κλίμα αβεβαιότητας σε κάθε πιθανό επενδυτή, εκτοξεύοντας το ρίσκο επένδυσης στη χώρα μας, το country risk, το οποίο έκανε παγκοσμίως γνωστή την Ελλάδα ως χώρα αφιλόξενη σε κάθε επενδυτή.

Έχει πρωταρχική σημασία να κάνουμε τους επενδυτές να μας εμπιστευτούν ξανά. Αυτό το επαναλαμβάνω, κυρίες και κύριοι συνάδελφοι, σε κάθε δημόσια τοποθέτησή μου και θα το επαναλάβω και σήμερα, γιατί το πιστεύω. Αν δεν ανακτήσουμε την εμπιστοσύνη των επενδυτών, αν δεν εκμεταλλευτούμε τις τεράστιες δυνατότητες τούτης της χώρας, δεν μπορούμε να έχουμε βιώσιμη και υγιή οικονομία. Γνωρίζω καλά, όντας ο ίδιος ελεύθερος επαγγελματίας, αλλά και από την προηγούμενη θέση μου τα τελευταία πέντε χρόνια ως Αντιπεριφερειάρχης Επιχειρηματικότητας της Στερεάς Ελλάδας, πως μία κομβική επένδυση σε μια περιοχή που εκμεταλλεύεται ορθολογικά, συγκριτικά, μοναδικά πλεονεκτήματα του τόπου, συνεπάγεται πολλαπλασιαστικά οφέλη. Αφού, λοιπόν, ο δημοσιονομικός χώρος είναι το ζητούμενο για την αναπτυξιακή διάσταση κάθε προϋπολογισμού, αυτός είναι ο καλύτερος τρόπος επίτευξής του, σε συνδυασμό με μέτρα φορολογικά, αναπτυξιακά, κοινωνικής φύσης που η Κυβέρνηση της Νέας Δημοκρατίας σχεδιάζει και ήδη υλοποιεί.

Η υλοποίηση συγκεκριμένων επενδύσεων είναι αυτή που έχει τη δύναμη να επανεκκινήσει την τοπική και περιφερειακή οικονομία. Θα σας αναφέρω ξανά το παράδειγμα του δικού μου νομού, της Φθιώτιδας, που διαθέτει δεκάδες εξαιρετικές ιαματικές πηγές, με τις υποδομές τους -όπου υπάρχουν- να βρίσκονται σε απόλυτη εγκατάλειψη. Από το 2011, όταν πέντε ακίνητα με ιαματικές πηγές περιήλθαν στο ΤΑΙΠΕΔ προς αξιοποίηση, οι εν δυνάμει λουτροπόλεις της Φθιώτιδας θα μπορούσαν να αποτελούν ήδη πυλώνα ανάπτυξης μέσα από τη σύμπραξη δημόσιων και ιδιωτικών φορέων. Ωστόσο -και εδώ είναι το τραγικό- το ίδιο το κράτος αποτέλεσε τροχοπέδη για την αξιοποίηση των ιαματικών πηγών, το ίδιο το κράτος αποτέλεσε τροχοπέδη για την αξιοποίηση ενός παραγωγικού συντελεστή που μπορεί να αλλάξει μία και καλή την αναπτυξιακή προοπτική ενός νομού και μιας περιφέρειας. Βλέπετε, περιμένουμε ακόμη, όπως το κάνουμε για δεκαετίες, την ολοκλήρωση των περιβαλλοντικών μελετών, την τροποποίηση των ρυμοτομικών σχεδίων, τη σύνταξη ΕΣΧΑΔΑ, που θα επιτρέψουν την αναζήτηση επενδυτών και τη δημιουργία, επί της ουσίας, οικονομίας εκεί που δεν υπάρχει.

Απέναντι σε τέτοιου είδους χαμένες ευκαιρίες απαντάμε με την πορεία προόδου, επιτάχυνσης που χαράξαμε στις 7 Ιουλίου, πορεία που σήμερα ενισχύουμε ακόμη περισσότερο και που μπορεί να οδηγήσει σε θέσεις εργασίας για όλες και για όλους, στην ανακοπή του brain drain και στη μετάβαση στο brain gain, σε ένα κοινωνικό κράτος με ισχυρά θεμέλια, που καμμία οικογένεια δεν θα φοβάται να κάνει παιδί υπό το βάρος των δυσβάστακτων εξόδων και που οι άνθρωποι με ειδικές ικανότητες θα έχουν ουσιαστική οικονομική στήριξη, στις ενισχυμένες δίκαια αλλά και αξιοκρατικά δημόσιες χρηματοδοτήσεις, στην παιδεία, στις υποδομές και στην υγεία.

Εφόσον αυτό που σας περιέγραψα πριν, κυρίες και κύριοι συνάδελφοι, εφαρμοστεί σε κάθε νομό της χώρας, αν δηλαδή στοχεύσουμε στα δυνατά χαρτιά κάθε περιοχής και αφήσουμε κατά μέρους τις γενικότητες και τις αναπτυξιακές ημερίδες, τις φρούδες αναλύσεις και τις λόγιες έκθεσης περί οικονομίας και δημόσιου συμφέροντος, μπορούμε να αλλάξουμε πρώτα τη μικρή και έπειτα τη μεγάλη εικόνα της Ελλάδας, σταθερά, ιεραρχημένα και με σιγουριά, να κρατήσουμε τα παιδιά μας στον τόπο που γεννήθηκαν και μεγάλωσαν, να δώσουμε τις προοπτικές και τις ευκαιρίες που η νέα γενιά ζητάει με δίψα για δουλειά και δημιουργία και να στηρίξουμε σε αυτή, στη νέα γενιά, την αναγέννηση της χώρας μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής ο Νίκος Παπαναστάσης από το Κομμουνιστικό Κόμμα Ελλάδας.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κύριε Πρόεδρε.

Κυρίες και κύριοι, το πρακτικό νόημα υλοποίησης του προϋπολογισμού θα έπρεπε να είναι η βελτιστοποίηση συνολικά της καθημερινότητας που βιώνει ο λαός μας. Και ποια είναι αυτή η καθημερινότητα; Ας δούμε βασικούς τομείς της και δεν νομίζω ότι κάποιος μπορεί να τους αμφισβητήσει, γιατί αυτός που βρίσκεται έξω από τα χοντρά προστατευτικά τείχη της Βουλής, την εμβέλεια των καμερών ασφαλείας και της εδώ φρουράς, δηλαδή ο εξοβελισμένος από εδώ λαός, το ζει κάθε στιγμή στο πετσί του.

Ποιοι είναι αυτοί οι τομείς; Στην υγεία: υποχρηματοδότηση των μονάδων υγείας πρόνοιας, υποστελέχωση, σχέσεις εργασίας-λάστιχο των εργαζομένων, αφού τα εξοντωτικά και απλήρωτα ωράρια καλούνται να καλύψουν τα τεράστια κενά, νοσοκομεία και κέντρα υγείας με απουσία ακόμη και στοιχειωδών, επέκταση της δράσης των επιχειρηματικών ομίλων και ένας λαός που βάζει βαθιά το χέρι στην τσέπη για να καλύψει στοιχειωδώς την περίθαλψη του. Η Κυβέρνηση αυτό το έχει ακούσει;

Στην παιδεία, οι λαϊκές οικογένειες ζουν έναν Γολγοθά. Πληρώνουν για τη μόρφωση των παιδιών τους σε κάθε βήμα, από το δημοτικό μέχρι τα ανώτατα εκπαιδευτικά ιδρύματα, τα ΙΕΚ και άλλα κέντρα κατάρτισης. Στην πρόνοια, κλεισμένα ιδρύματα, κομμένες θεραπείες παιδιών που έχουν ανάγκη ειδικής αγωγής, υποβάθμιση υπηρεσιών πρόνοιας λόγω υποχρηματοδότησης, τσεκουρωμένα επιδόματα αναπηρίας, μειωμένα και κάθε είδους επιδόματα. Ούτε αυτά τα έχει ακούσει.

Κυρίες και κύριοι της Κυβέρνησης, τα γνωρίζετε και τα γνωρίζετε πάρα πολύ καλά. Μόνο που η πολιτική σας συνάδει με το να στηρίζει τα συμφέροντα της πλουτοκρατίας. Τι από όλα αυτά τώρα έρχεται να καλύψει ο προϋπολογισμός σας, αυτό το εργαλείο υλοποίησης της εκάστοτε οικονομικής πολιτικής; Ποια από αυτά τα προβλήματα λύνει; Η απάντηση είναι, απολύτως κανένα.

Οι δαπάνες για την υγεία μειώνονται κατά 4,5% σε σχέση με το 2019, δηλαδή κατά 182 εκατομμύρια ευρώ. Η υγεία και η παιδεία εμπορευματοποιούνται περαιτέρω. Αυτό σημαίνει για τη λαϊκή οικογένεια ότι το χέρι μπαίνει ακόμα πιο βαθιά στην τσέπη. Μείωση της συνολικής συνταξιοδοτικής δαπάνης κατά 92 εκατομμύρια ευρώ. Σ’ αυτά, κυρίες και κύριοι, αντικατοπτρίζεται η φιλολαϊκή πολιτική της Κυβέρνησης της Νέας Δημοκρατίας. Από την άλλη, μείωση φορολογίας κατά 7% στις επιχειρήσεις, σε αυτούς δηλαδή που θα παρουσιάσουν αυξημένη κερδοφορία.

Πέρα από αυτά ή μάλλον σε συνέχεια αυτών, είναι κοινώς παραδεκτό ότι η πολιτική που εφαρμόζεται στο εσωτερικό της χώρας είναι απολύτως συνδεδεμένη με την αντίστοιχη εξωτερική πολιτική, όπως και ότι τα θεμέλια της στρατηγικής σύμπλευσης των αστικών κομμάτων πέρα από τη στήριξη των συμφερόντων των μεγάλων επιχειρηματικών ομίλων είναι και η στήριξη των ιμπεριαλιστικών οργανισμών, των αμερικανικών σχεδιασμών. Οι κυβερνήσεις μπορούν να εναλλάσσονται. Οι βασικοί, όμως, άξονες της εσωτερικής και εξωτερικής πολιτικής τους παραμένουν οι ίδιοι: από τη μια, η καπιταλιστική ανάπτυξη και από την άλλη, η γεωστρατηγική αναβάθμιση των οικονομικών ομίλων με επέκταση της δράσης τους.

Ο προϋπολογισμός που συζητάμε αυτόν, ακριβώς, το στόχο υπηρετεί. Προσθέτει νέα βάρη στον λαό, ενισχύει την κερδοφορία του κεφαλαίου. Όλα αυτά όμως ήδη έχουν αναλυθεί από τις τοποθετήσεις των εισηγητών του Κομμουνιστικού Κόμματος Ελλάδας. Το στοιχείο όμως που δίνει το τέμπο στην εξωτερική πολιτική της Ελλάδας είναι η βαθύτερη ενσωμάτωσή της στο ΝΑΤΟ και στην Ευρωπαϊκή Ένωση, η εμβάθυνση επίσης των σχέσεων με τις ΗΠΑ καθώς και η άμεση και έμμεση εμπλοκή της στα επιχειρησιακά γεωστρατηγικά σχέδιά τους. Δεν είναι τυχαίο ότι οι Ελληνικές Ένοπλες Δυνάμεις έφθασαν στο σημείο να συμμετέχουν σήμερα σε είκοσι μία ιμπεριαλιστικές αποστολές έξω από τα σύνορά μας, μακριά από τις περιοχές υπεράσπισης των συνόρων και των κυριαρχικών μας δικαιωμάτων, αυτών ακριβώς που σήμερα απειλούνται ευθέως από την Τουρκία.

Το στοιχείο δε που συνδέει τις προαναφερόμενες εμπλοκές της Ελλάδας με τον υπό συζήτηση προϋπολογισμό, βρίσκεται μέσα στις συχνά-πυκνά αναφερόμενες απαιτήσεις τόσο από πλευράς ηγεσίας των ΗΠΑ όσο και από τη διοίκηση του ΝΑΤΟ προς τα κράτη-μέλη. Δηλαδή, να καλύψουν προοπτικά τη νόρμα που κοινά αποφασίστηκε το 2014, τη διάθεση του 2% του ΑΕΠ ώστε να πηγαίνει ετησίως στις αμυντικές δαπάνες. Η Ελλάδα ήδη το υπερκαλύπτει. Διαθέτει περίπου 4.000.000.000 ευρώ.

Ο κύριος Υπουργός επί της Άμυνας, την Παρασκευή που πέρασε, στη συζήτηση του νομοσχεδίου για τις αναβαθμίσεις των οπλικών συστημάτων, δήλωσε υπερήφανος ότι η Ελλάδα είναι συνεπής στις αμερικανονατοϊκές υποχρεώσεις της. Θα είχε ενδιαφέρον να μας πει την άποψή του για την άρνηση του ΝΑΤΟ να πάρει θέση για την απροκάλυπτη επιθετικότητα της Τουρκίας απέναντι στην Ελλάδα, για την άρνηση του ΝΑΤΟ να αναγνωρίσει τα θαλάσσια σύνορά μας στο Αιγαίο.

Βέβαια, είναι γεγονός ότι τα χρήματα αυτά δεν διατίθενται όλα στο ΝΑΤΟ. Καλύπτουν το σύνολο των αναγκών των Ενόπλων Δυνάμεων, δηλαδή μισθούς, τροφοδοσία, ένδυση, κόστος ασκήσεων, συμμετοχή σε ΝΑΤΟϊκές δράσεις κάθε μορφής κ.λπ., και ένα ποσοστό ανερχόμενο περίπου στο 20% υποχρεωτικά πηγαίνει σε νέες αγορές όπλων. Στο γιατί, τώρα, ο Τραμπ ή ο Στόλτενμπεργκ ενδιαφέρονται για τη φανέλα ή την αρβύλα του Έλληνα στρατιώτη η απάντηση βρίσκεται σ’ αυτό που εσείς της Νέας Δημοκρατίας, του ΣΥΡΙΖΑ ή του ΠΑΣΟΚ συνειδητά και ένοχα κρύβετε από τον ελληνικό λαό, ότι δυνητικά το σύνολο των Ενόπλων Δυνάμεων μπορεί να τεθεί υπηρεσιακά στη διάθεση του ΝΑΤΟ. Άρα, ο Τραμπ και ο Στόλτενμπεργκ έχουν λόγο να νοιάζονται συνολικά γι’ αυτές τις δυνάμεις.

Το θέμα είναι ότι οι συνέπειες της πολιτικής σας με την πρόσδεση της Ελλάδας στις λυκοσυμμαχίες μπορεί να αποβούν –κάτι που το απευχόμαστε βέβαια- καταστροφικές για τη δυνατότητα προάσπισης των κυριαρχικών δικαιωμάτων της χώρας. Λύση υπάρχει; Βεβαίως! Είναι η λύση της πολιτικής πρότασης του ΚΚΕ, η πρόταξη των λαϊκών αναγκών για λαϊκή ευημερία, ειρήνη και κυρίως για κατοχή από το λαό της εξουσίας και του πλούτου που παράγει. Είναι η πολιτική που στρέφεται κατά των ιμπεριαλιστικών πολέμων και των αιτιών που τους γεννούν. Είναι τέλος η πολιτικής της πάλης των λαών και των λαϊκών κινημάτων σε σύγκρουση με το ΝΑΤΟ και την Ευρωπαϊκή Ένωση για ανάπτυξη αμοιβαίων επωφελών, ειρηνικών σχέσεων στην περιοχή μας.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η Υπουργός Παιδείας, κ. Κεραμέως.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, από τα στοιχεία που έχουν παρατεθεί ως σήμερα από τους Υπουργούς και τους εισηγητές της Κυβέρνησης έχει καταστεί σαφές ότι ο προϋπολογισμός που συζητάμε είναι διαφορετικός από αυτούς των προηγούμενων ετών. Είναι ένας προϋπολογισμός που οριοθετεί ξεκάθαρα τον διαφορετικό δρόμο τον οποίο επέλεξαν οι πολίτες με την ψήφο τους στις εκλογές της 7ης Ιουλίου, ένας προϋπολογισμός με ξεκάθαρη αναπτυξιακή στόχευση που υπηρετεί με συνέπεια μία άλλη πολιτική, μία άλλη ιδεολογία, αυτή της μείωσης των δυσβάσταχτων και παράλογων φόρων που επέβαλε η προηγούμενη κυβέρνηση και παράλληλα τη διαμόρφωση των προϋποθέσεων προκειμένου να ενισχυθεί το οικονομικό και επενδυτικό κλίμα της χώρας.

Κυρίες και κύριοι συνάδελφοι, το μέλημα της Κυβέρνησης του χθες ήταν πώς θα μοιράζει μία μίζερη πίτα, το στενό πορτοφόλι του ελληνικού δημοσίου, χωρίς λογική, χωρίς σχέδιο, ενώ αντίθετα η δική μας Κυβέρνηση μεριμνά για το πώς θα μεγαλώσει αυτή η πίτα, πώς θα γεμίσει περισσότερο αυτό το πορτοφόλι, προκειμένου όλο και περισσότεροι πολίτες να βιώνουν τα οφέλη στην καθημερινότητά τους. Πώς; Με φοροελαφρύνσεις, για να πάρει μπρος η πραγματική οικονομία, με κίνητρα για ανάπτυξη και επενδύσεις, επενδύσεις εγχώριες και εξωχώριες, με νέες θέσεις εργασίας.

Κυρίες και κύριοι, προχωράμε σε όλους τους κρίσιμους τομείς της πολιτικής με βήματα σταθερά και αποφασιστικά και γυρίζουμε σελίδα. Και στην παιδεία.

Αρχικά, είμαι στην πολύ ευχάριστη θέση να ανακοινώσω πως ο προϋπολογισμός του Υπουργείου Παιδείας για το 2020 αυξάνεται κατά 102.000.000 ευρώ. Οι εκτιμήσεις πληρωμών του 2019 για την παιδεία είναι 4.851.000.000 ευρώ ενώ ο προϋπολογισμός του 2020 προβλέπει 4.953.000.000 ευρώ. Και για να προλάβω όσους θα θελήσουν να προσφύγουν για μία ακόμη φορά στη δημιουργική λογιστική, τονίζω ότι η σύγκριση και με τις εκτιμήσεις του προϋπολογισμού του 2019 είναι επίσης θετική, καθώς εκεί οι προβλέψεις περιελάμβαναν και τον προϋπολογισμό της Γενικής Γραμματείας Έρευνας και Τεχνολογίας, ύψους 120.000.000 ευρώ, που μεταφέρθηκε εξ ολοκλήρου στο Υπουργείο Ανάπτυξης με τον νόμο για το επιτελικό κράτος όπως επίσης και τον προϋπολογισμό του Εθνικού Δικτύου Έρευνας και Τεχνολογίας και του Εθνικού Κέντρου Τεκμηρίωσης.

Άρα, όπως και να το δει κάποιος, όποια στοιχεία και να χρησιμοποιήσει, αυτά των πραγματικών πληρωμών του 2019 ή αυτά του προϋπολογισμού του 2019, υπάρχει μια σημαντική αύξηση στα κονδύλια που αφορούν στην παιδεία. Και η αύξηση επί της ουσίας είναι μεγαλύτερη. Η αύξηση είναι στην πραγματικότητα 113.000.000 ευρώ, αν συνυπολογίσει κάποιος και το νέο πρόσθετο ειδικό αποθεματικό που θεσμοθέτησε η Κυβέρνησή μας για την εξυπηρέτηση των δαπανών κάποιων ευαίσθητων τομέων και κυρίως της παιδείας, της υγείας, της κοινωνικής πρόνοιας, της άμυνας και της ασφάλειας. Σ’ αυτό το ειδικό αποθεματικό υπάρχει ποσό που αφορά, συγκεκριμένα, στις ανάγκες του Υπουργείου Παιδείας.

Και επειδή άλλοι εξαγγέλλουν και άλλοι πραγματικά υλοποιούν, τονίζω ότι ο προϋπολογισμός του 2020 περιλαμβάνει τους διορισμούς τεσσεράμισι χιλιάδων μόνιμων εκπαιδευτικών, ειδικού εκπαιδευτικού προσωπικού, ειδικού βοηθητικού προσωπικού στην πρωτοβάθμια και δευτεροβάθμια ειδική αγωγή και εκπαίδευση, καθώς και τους διορισμούς πέντε χιλιάδων διακοσίων πενήντα μόνιμων εκπαιδευτικών στη γενική εκπαίδευση. Όλα αυτά αναφέρονται στη μείζονα κατηγορία 21, παροχές σε εργαζόμενους.

Θα ήθελα τώρα να εστιάσω, κυρίες και κύριοι συνάδελφοι, στις ενέργειες που έχουμε αναλάβει ή προγραμματίζουμε ως προς την επισκόπηση δαπανών του Υπουργείου Παιδείας. Και όταν λέω «επισκόπηση δαπανών», εννοώ το περίφημο spending review, το οποίο στα μάτια μας είναι πολύ σημαντικό.

Τι έχει γίνει, λοιπόν, αυτούς τους πέντε μήνες που έχουμε την ευθύνη του Υπουργείου Παιδείας;

Πρώτον, δρομολογούμε τον προγραμματισμό των προμηθειών και εργασιών των υπηρεσιών του Υπουργείου σε ετήσια βάση, στο πλαίσιο της αποτελεσματικής και χρηστής δημοσιονομικής διαχείρισης των πιστώσεων του προϋπολογισμού του Υπουργείου οικονομικού έτους 2020 σύμφωνα και με την νομολογία του Ελεγκτικού Συνεδρίου.

Δεύτερον, εξορθολογισμός δαπανών, προμήθειας επιστημονικών συγγραμμάτων για τους φοιτητές. Έχει ήδη συγκροτηθεί ομάδα εργασίας με αντικείμενο, ακριβώς αυτό, να εξορθολογήσουμε αυτές τις δαπάνες.

Τρίτον, σχεδιάζουμε την εντατικοποίηση και περαιτέρω βελτίωση ήδη εφαρμοζόμενων δράσεων, όπως για παράδειγμα, ενεργειακή αναβάθμιση κτηρίων και εγκαταστάσεων.

Επιπρόσθετα, σχεδιάζουμε την αξιολόγηση με στόχο τον εξορθολογισμό των δαπανών ηλεκτρικής ενέργειας των εποπτευόμενων φορέων του Υπουργείου, τη μείωση δαπανών ηλεκτρικού ρεύματος με παροχή έκπτωσης λόγω έγκαιρης εξόφλησης των λογαριασμών της ΔΕΗ και την αποτελεσματικότερη διαχείριση των πιστώσεων του προϋπολογισμού του Υπουργείου προς τον σκοπό της διάθεσης πιστώσεων σε παραγωγικές δραστηριότητες.

Παραδείγματος χάριν, πιστώσεις καταναλωτικών δαπανών αξίας 4,5 εκατομμυρίων ευρώ κρίθηκαν ότι θα μπορούσαν να χρησιμοποιηθούν σε περισσότερο παραγωγικές δράσεις και μεταφέρθηκαν αυτά τα 4,5 εκατομμύρια με τη μορφή της επιχορήγησης στα ανώτατα ιδρύματα της χώρας.

Πέμπτον, έχουμε προχωρήσει σε σημαντική περιστολή των καθημερινών δαπανών φιλοξενίας, για τις ανάγκες των γραφείων της πολιτικής ηγεσίας.

Τι άλλο έχουμε πετύχει; Έχουμε ενισχύσει τα πανεπιστήμια από ίδιους πόρους του Υπουργείου –τονίζω, από ίδιους πόρους- διότι, ενώ η προηγούμενη κυβέρνηση είχε εξαγγείλει επιχορηγήσεις, δεν είχε εντοπίσει αυτά τα κονδύλια, δεν είχε εξασφαλίσει αυτά τα κονδύλια. Έχουμε έκτακτη επιχορήγηση σχεδόν 22 εκατομμύρια ευρώ, επιπλέον της τακτικής χρηματοδότησης.

Αξίζει, λοιπόν, να σημειωθεί ότι αυτά τα ποσά που δόθηκαν στα πανεπιστήμια δεν υπήρχαν κάπου κρυμμένα, ούτε μας τα άφησε κάποιος ως δώρο. Αυτά τα ποσά προέκυψαν στο πλαίσιο της ορθολογικής και αποτελεσματικής διαχείρισης των πιστώσεων του τρέχοντος προϋπολογισμού, κάτι το οποίο αποτελεί αποκλειστική αρμοδιότητα του διατάκτη Υπουργού.

Θα ήθελα να εστιάσω και στο γεγονός ότι ήδη έχουμε εισάγει αντικειμενικά κριτήρια στη χρηματοδότηση, για παράδειγμα, των ανώτατων ιδρυμάτων. Στο παρελθόν, η προηγούμενη ηγεσία αποφάσιζε την κατανομή της χρηματοδότησης στα ιδρύματα κατά το δοκούν. Εμείς φέρνουμε νόμο για την εισαγωγή αντικειμενικών κριτηρίων και κριτηρίων ποιότητας, αναφορικά με την κρατική χρηματοδότηση των πανεπιστημίων. Ήδη, κυρίες και κύριοι συνάδελφοι, προτού καν ψηφιστεί ο νόμος, η τελευταία έκτακτή επιχορήγηση προς τα πανεπιστήμια έγινε στη βάση αντικειμενικών κριτηρίων και όχι όπως θέλει ο εκάστοτε Υπουργός στη βάση του αριθμού των φοιτητών.

Σε αντίθεση, λοιπόν, με τις πρακτικές του χθες, κάνουμε έμπρακτα πια πράξη μία άλλη νοοτροπία που σέβεται και αξιοποιεί αντικειμενικά και αξιοκρατικά τα χρήματα του Έλληνα φορολογούμενου.

Το τρέχον οικονομικό έτος 2019, εξοφλήσαμε το μεγαλύτερο ποσό της τελευταίας εξαετίας από τον τακτικό προϋπολογισμό του Υπουργείου. Μέχρι το τέλος του οικονομικού έτους, αναμένεται να εξοφληθούν περισσότερα από 590 εκατομμύρια ευρώ, ήτοι περίπου 20% περισσότερο από τα έτη 2015, 2016, 2017.

Προχωρούμε σε εξορθολογισμό του μητρώου δεσμεύσεων. Με άλλα λόγια, νοικοκυρεύουμε τις οφειλές που μας κληροδότησε η απελθούσα κυβέρνηση. Θα σας πω ένα παράδειγμα: πανεπιστημιακά συγγράμματα.

Το 2017, η προηγούμενη κυβέρνηση εξόφλησε δαπάνες 33 εκατομμυρίων ευρώ από τα 60 εκατομμύρια περίπου που οφείλονταν, αφήνοντας ένα υπόλοιπο περίπου 27 εκατομμυρίων ευρώ. Εμείς εξασφαλίσαμε 58 εκατομμύρια ευρώ και για την αποπληρωμή οφειλών προηγούμενων ετών. Στόχος μας είναι το συντομότερο να εξοφληθούν όλες οι υποχρεώσεις, σεβόμενοι τους προμηθευτές και τους συνεργάτες του Υπουργείου, όπως θα έκανε κάθε σοβαρός διαχειριστής.

Θα τα νοικοκυρέψουμε τα οικονομικά του Υπουργείου Παιδείας, κυρίες και κύριοι, βήμα-βήμα, γιατί υπάρχει και βούληση και γνώση.

Προχωρήσαμε στην καταβολή της επιχορήγησης στα πανεπιστήμια για την κάλυψη δαπανών πρόσληψης εκπαιδευτικού με το καθεστώς ΠΔ 407, για πρώτη φορά, νωρίτερα από οποιοδήποτε άλλο οικονομικό έτος, καλύπτοντας διπλάσια περίπου δαπάνη συγκριτικά με τα προηγούμενα οικονομικά έτη.

Κυρίες και κύριοι, έχουμε κάνει πολλά σε μικρό διάστημα και σε ένα βαριά ναρκοθετημένο πεδίο. Ωστόσο, είμαστε ακόμα στην αρχή. Κοιτώντας στο μέλλον με αισιοδοξία, ξέρουμε ότι είναι απαραίτητο να κάνουμε άλματα, όχι απλά βήματα για να κάνουμε πράξη το όραμά μας. Η χώρα μας έχει ανάγκη, όχι μόνο από καλές πολιτικές που σέβονται και υπηρετούν όλους τους πολίτες και μας πηγαίνουν μπροστά, η χώρα μας έχει ανάγκη από αλλαγή νοοτροπίας. Και η παιδεία αποτελεί το σπουδαιότερο όχημα για μία αυτοδύναμη, πιο δημιουργική Ελλάδα που σέβεται τον εαυτό της και λειτουργεί διαφορετικά.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Ολοκληρώνω σε ένα λεπτό, κύριε Πρόεδρε.

Στόχος μας είναι ένα εκπαιδευτικό σύστημα, που θα απελευθερώνει το δυναμικό των Ελλήνων, ένα εκπαιδευτικό σύστημα που εμπιστεύεται τους εκπαιδευτικούς, τους αξιολογεί, τους στηρίζει, τους επιμορφώνει, ένα σχολείο που θα είναι ελεύθερο και σύγχρονο και δίνει πραγματικά εφόδια στους μαθητές του.

Στόχος μας είναι ένα πανεπιστήμιο απελευθερωμένο και καινοτόμο, αυτοδύναμο και εξωστρεφές, που μορφώνει ολόπλευρα τους νέους ανθρώπους για να μπορούν να σταθούν ως ισότιμοι πολίτες σε ένα περιβάλλον που αλλάζει με πάρα πολύ γρήγορη ταχύτητα.

Προφανώς, δεν υπάρχουν μαγικές συνταγές. Χρέος μας είναι να δουλέψουμε σκληρά και συλλογικά για να κάνουμε το όραμά μας έργο και έχοντας πάντοτε στο επίκεντρο μας τους αποδέκτες αυτής της προσπάθειας, δηλαδή, τους φοιτητές, δηλαδή, τους μαθητές, από όπου και αν αυτοί προέρχονται, όποια και να είναι τα όνειρά τους και οι φιλοδοξίες τους.

Σε ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα έξι μαθήτριες και μαθητές και τρεις συνοδοί εκπαιδευτικοί από το 62ο Γυμνάσιο Αθήνας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Ιωάννης Τραγάκης από τη Νέα Δημοκρατία.

**ΙΩΑΝΝΗΣ ΤΡΑΓΑΚΗΣ:** Ευχαριστώ, κύριε Πρόεδρε.

Αγαπητοί συνάδελφοι, η συζήτηση για τον κρατικό προϋπολογισμό του 2020, τον πρώτο προϋπολογισμό της Κυβέρνησης της Νέας Δημοκρατίας με Πρωθυπουργό τον Κυριάκο Μητσοτάκη σηματοδοτεί την αρχή μιας νέας εποχής για τη χώρα και στέλνει το μήνυμα ότι η ελληνική οικονομία μπαίνει σε μία νέα περίοδο.

Οι ενδείξεις ανάκαμψης, όπως καταγράφονται από τα στοιχεία που ανακοίνωσε τις προηγούμενες ημέρες η ΕΛΣΤΑΤ, αλλά και η Τράπεζα της Ελλάδος, είναι σαφείς. Η μεταποίηση και ο τουρισμός είναι τα στοιχεία, μαζί με τις εξαγωγές, που θα τρέξουν την οικονομία μας με μεγάλη ταχύτητα.

Παράλληλα, η οικοδομική δραστηριότητα εμφανίζει συνεχώς ανοδική πορεία από τις αρχές του χρόνου. Τα στοιχεία του Σεπτεμβρίου που ανακοινώθηκαν είναι εντυπωσιακά.

Και δεν είναι τυχαία η δήλωση της Κριστίν Λαγκάρντ, της νέας επικεφαλής της Ευρωπαϊκής Κεντρικής Τράπεζας, η οποία έδωσε συγχαρητήρια στην Ελλάδα, τονίζοντας ότι βλέπει την πρόοδο και την ανάκαμψη της οικονομίας, όπως δεν είναι τυχαία και η αποστροφή της για το θέμα των πρωτογενών πλεονασμάτων.

Κυρίες και κύριοι συνάδελφοι, ο προϋπολογισμός του 2020 αποτυπώνει τις προοπτικές που δημιουργούν σήμερα μία σειρά πολιτικές που εξαγγέλθηκαν προεκλογικά, υπερψηφίστηκαν από τον ελληνικό λαό και σήμερα, υλοποιούνται. Αποτυπώνει μία οικονομική πολιτική που βασίζεται σε φιλοσοφία τελείως διαφορετική από αυτή που επικρατούσε τα προηγούμενα τέσσερα χρόνια. Κεντρική αντίληψη της οικονομικής αυτής πολιτικής είναι ότι η ευημερία θα επανέλθει στη χώρα, όταν κινητοποιηθούν επενδύσεις εγχώριες και ξένες, που θα δημιουργήσουν νέες θέσεις εργασίας. Δεν παραβλέπει, όμως, η οικονομική αυτή η αντίληψη και την ανάγκη να απλωθεί ένα δίχτυ προστασίας για τους αδύναμους απέναντι στον κίνδυνο της φτώχειας, καθώς και την ανάγκη της μείωσης της φορολογικής επιβάρυνσης των φυσικών προσώπων.

 Ο προϋπολογισμός του 2020 θέτει τις βάσεις για να αντιμετωπιστεί το μεγάλο πρόβλημα της ελληνικής οικονομίας των τελευταίων ετών, δηλαδή το αναπτυξιακό και επενδυτικό κοινό που διατηρεί την Ελλάδα τα τελευταία χρόνια στην τελευταία θέση μεταξύ των χωρών της Ευρωπαϊκής Ένωσης, από πλευράς επενδύσεων και την πρώτη θέση, σε ό,τι αφορά τα ποσοστά ανεργίας.

Κύριοι συνάδελφοι, θα ήθελα την προσοχή σας. Δεν ακούγεται ο ομιλητής.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, λίγη ησυχία από τα Υπουργικά Έδρανα.

Κύριε συνάδελφε, συνεχίστε, σας παρακαλώ.

**ΙΩΑΝΝΗΣ ΤΡΑΓΑΚΗΣ:** Επιτυγχάνεται ο στόχος του πρωτογενούς πλεονάσματος με μείωση της φορολογικής επιβάρυνσης φυσικών προσώπων και επιχειρήσεων, χωρίς ταυτόχρονα να επέρχεται πραγματική μείωση δαπανών σε κανέναν τομέα πολιτικής.

Oι στόχοι αυτοί επιτυγχάνονται: Πρώτον, με την ενίσχυση των αναπτυξιακών προοπτικών, οι δεδομένοι φορολογικοί συντελεστές αποδίδουν περισσότερα έσοδα. Δεύτερον, διευρύνεται η φορολογική βάση, κυρίως μέσω των ηλεκτρονικών συναλλαγών. Τρίτον, εξορθολογίζονται οι επιμέρους προϋπολογισμοί των φορέων της γενικής κυβέρνησης με κατάργηση πλασματικών ορίων δαπανών και τερματισμό έτσι της δημιουργίας αχρείαστων πλεονασμάτων.

Το Πρόγραμμα Δημοσίων Επενδύσεων χρηματοδοτεί την αναπτυξιακή πολιτική της χώρας με δράσεις που συμβάλλουν στην αύξηση του ιδιωτικού και δημόσιου κεφαλαίου της οικονομίας και στηρίζουν την αναπτυξιακή διαδικασία και τον εκσυγχρονισμό της χώρας σε μακροχρόνια βάση.

Το Πρόγραμμα Δημοσίων Επενδύσεων του έτους 2020, συνολικού ύψους 6.750.000.000 ευρώ, κατευθύνεται στην υλοποίηση μεγάλου εύρους δράσεων που αναβαθμίζουν τις δημόσιες υποδομές, την υγεία και την εκπαίδευση, τις μεταφορές και τις επικοινωνίες, την ενέργεια και το περιβάλλον εκσυγχρονίζοντας τις δημόσιες υπηρεσίες, θέτοντας σε απόλυτη προτεραιότητα τον ψηφιακό μετασχηματισμό της δημόσιας διοίκησης, στηρίζοντας παράλληλα αναγκαίες δομές κοινωνικής συνοχής και αλληλεγγύης.

Από το παραπάνω ποσό, που αντιπροσωπεύει το 3,4% του προβλεπόμενου ΑΕΠ της χώρας, ύψους 6.750.000.000 ευρώ, τα 6 δισεκατομμύρια ευρώ αφορούν συγχρηματοδοτούμενα έργα. Τμήμα ύψους 750 εκατομμυρίων ευρώ αφορά έργα που θα χρηματοδοτηθούν αποκλειστικά από εθνικούς πόρους. Υλοποιείται, δηλαδή, μεταφορά 250 εκατομμυρίων ευρώ από το εθνικό σκέλος στο συγχρηματοδοτούμενο, ενισχύοντας τα αναμενόμενα αναπτυξιακά οφέλη, λόγω του υψηλότερου πολλαπλασιαστή του συγχρηματοδοτούμενου σκέλους, δημιουργούν έτσι δημοσιονομικό όφελος των 175 εκατομμυρίων ευρώ.

Κυρίες και κύριοι συνάδελφοι, σοβαρή επίσης αλλαγή στο Πρόγραμμα Δημοσίων Επενδύσεων, το οποίο υποεκτελείται συστηματικά τα τελευταία χρόνια είναι η αλλαγή της στοχοθεσίας του στη διάρκεια του έτους. Παραδείγματος χάριν, αντί για στόχευση υλοποίησης 40% του προγράμματος τον μήνα Δεκέμβριο, όπως είχε στοχεύσει η προηγούμενη κυβέρνηση, το Δεκέμβριο του 2020 θα υλοποιηθεί μόνο το 16,4% του προγράμματος, γεγονός, βέβαια, που βοηθάει για την πολύ ορθότερη υλοποίησή του από την παρούσα Κυβέρνηση.

Αγαπητοί συνάδελφοι, επιτρέψτε μου να σταθώ κυρίως στις πολύ σημαντικές αναπτυξιακές και κοινωνικές παρεμβάσεις του προϋπολογισμού για την οικογένεια και την υπογεννητικότητα: Χορήγηση επιδόματος ύψους 2 δισεκατομμυρίων ευρώ για κάθε παιδί που θα γεννηθεί από την 1η Ιανουαρίου του 2020, με εξαιρετικά διευρυμένα εισοδηματικά κριτήρια που καλύπτουν τουλάχιστον το 90% των οικογενειών, μετάπτωση στον χαμηλό συντελεστή ΦΠΑ του 13% των ειδών βρεφικής ηλικίας και των κρανών ασφαλείας. Για τα φυσικά πρόσωπα, μείωση του εισαγωγικού συντελεστή φορολογίας εισοδήματος στο 9% και αύξηση του αφορολογήτου ορίου για κάθε παιδί. Μείωση των ασφαλιστικών εισφορών εργαζομένων πλήρους απασχόλησης κατά περίπου μία μονάδα βάσης για τις επιχειρήσεις. Μείωση του φόρου εισοδήματος νομικών προσώπων από το 28% στο 24% από τη χρήση μάλιστα του 2019. Μείωση της φορολογίας μερισμάτων το 2020 από 10% σε 5%. Για την οικοδομική δραστηριότητα, η αναστολή του ΦΠΑ στις νέες οικοδομές για τρία έτη και του φόρου υπεραξίας ακινήτων. Επίσης, επιστροφή μέρους των δαπανών για την ενεργειακή ανακαίνιση.

Κυρίες και κύριοι συνάδελφοι, τα στοιχεία του προϋπολογισμού σηματοδοτούν την επιστροφή σε μία κανονικότητα, ενώ καλλιεργούν το έδαφος για είσοδο της οικονομίας σε μία νέα εποχή. Το τέλος στα υπερπλεονάσματα του παρελθόντος, τα μέτρα και οι φορολογικές ελαφρύνσεις 1,18 δισεκατομμυρίων ευρώ και οι στόχοι όπως η αύξηση των επενδύσεων με ρυθμό 13,4% και τα έσοδα από αποκρατικοποιήσεις περίπου 2,44 δισεκατομμύρια ευρώ θα φέρουν ανάπτυξη 2,8% και θα μειώσουν το χρέος ως ποσοστό του ΑΕΠ κατά 6,3 μονάδες χαμηλότερα.

Κυρίες και κύριοι συνάδελφοι, με τον προϋπολογισμό του 2020 ενδυναμώνεται η αξιοπιστία της χώρας, μειώνεται το κόστος δανεισμού, βελτιώνεται η βιωσιμότητα του δημόσιου χρέους και ενισχύεται περαιτέρω η εμπιστοσύνη των διεθνών αγορών. Ο προϋπολογισμός αποπνέει αισιοδοξία, αλλά και ρεαλισμό. Εξισορροπεί την ανάπτυξη με την κοινωνική δικαιοσύνη, βάζει τέλος στον φαύλο κύκλο της υπερφορολόγησης και δημιουργεί τις προϋποθέσεις για ισχυρή μεγέθυνση της οικονομίας.

Για όλους αυτούς του λόγους, ζητώ να υπερψηφίσετε τον κρατικό προϋπολογισμό του 2020.

Ευχαριστώ πολύ, κύριοι συνάδελφοι.

(Ζωηρά και παρατεταμένα χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι δύο μαθητές και μαθήτριες και δύο συνοδοί εκπαιδευτικοί από το Δημοτικό Σχολείο Εκπαιδευτήρια Αργύρη-Λαιμού.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Ιωάννης Παππάς, από τη Νέα Δημοκρατία.

**ΙΩΑΝΝΗΣ ΠΑΠΠΑΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι Βουλευτές, διαχρονικά, η κατάθεση του προϋπολογισμού και η ψήφισή του από την Εθνική Αντιπροσωπεία αποτελεί μία από τις κορυφαίες κοινοβουλευτικές διαδικασίες.

Αν για το ελληνικό κράτος το Σύνταγμα είναι ο οδικός χάρτης και για την Κυβέρνηση είναι το κυβερνητικό πρόγραμμα, για την οικονομία είναι ο προϋπολογισμός. Μέσα σε λίγους μήνες έχουμε αποδείξει ότι σεβόμαστε απόλυτα το Σύνταγμα και όσα προέβλεπε το κυβερνητικό πρόγραμμα που θέσαμε στην κρίση του ελληνικού λαού τον περασμένο Ιούλιο.

Με βάση αυτό το κυβερνητικό πρόγραμμα, ο ελληνικός λαός έδωσε αυτοδυναμία στη Νέα Δημοκρατία και τον Κυριάκο Μητσοτάκη για να μετουσιώσει τα λόγια σε πράξεις και αυτό κάνει με σοβαρότητα, συνέπεια και απόλυτο σεβασμό στους Έλληνες πολίτες, μετά από σχεδόν δέκα χρόνια κρίσης.

Ο προϋπολογισμός που καλούμαστε να ψηφίσουμε είναι ο πρώτος προϋπολογισμός της Κυβέρνησης της Νέας Δημοκρατίας και ο πρώτος προϋπολογισμός του Κυριάκου Μητσοτάκη. Είναι ο πρώτος που μιλάει για ανάπτυξη με παράλληλη μείωση της φορολογίας.

Είναι μία ιστορική ευκαιρία για την Ελλάδα και την ελληνική οικονομία να κάνουν, όπως έγραφε και ο ποιητής του Αιγαίου, Οδυσσέας Ελύτης, «Ένα άλμα πιο γρήγορα από τη φθορά». Σε ένα παγκόσμιο περιβάλλον που οι οικονομίες φαίνονται ασταθείς και αντικρίζουν μία νέα ύφεση, η Ελλάδα δείχνει ικανή να αποτελέσει μία φωτεινή εξαίρεση.

Η βελτίωση του οικονομικού κλίματος, οι αναβαθμίσεις από τους οίκους αξιολόγησης και το επιτόκιο 1,5% για το δεκαετές ομόλογο, τον περασμένο Οκτώβριο, μας δείχνουν τον δρόμο. Πρόκειται για έναν δρόμο για την ελληνική οικονομία, μακριά από ιδεολογικές εμμονές, εγκλήσεις και αγκυλώσεις, όπως η υπερφορολόγηση της μεσαίας τάξης, το φετίχ της επίτευξης υπερπλεονασμάτων και οι πολιτικές κοινωνικού αυτοματισμού και της άσκησης οικονομικής πολιτικής.

Κόντρα στις πολιτικές της περασμένης τετραετίας, ο προϋπολογισμός –επιπλέον- ενεργοποιεί ένα πολύτιμο εργαλείο για την οικονομική ανάπτυξη, το Πρόγραμμα Δημοσίων Επενδύσεων, το οποίο τα προηγούμενα χρόνια κινούνταν μεταξύ φθοράς και αφθαρσίας. Το συνολικό ύψος του Προγράμματος Δημοσίων Επενδύσεων ανέρχεται σε 6,75 δισεκατομμύρια ευρώ με κατεύθυνση μόνο την ανάπτυξη, μια ανάπτυξη, η οποία μπορεί να στραφεί στην περιφέρεια, μια ανάπτυξη που μπορεί να στραφεί και στον νομό μου, τα Δωδεκάνησα.

Πρόκειται για χρήματα τα οποία θα διατεθούν σε έργα που θα χρηματοδοτηθούν και από πόρους της Ευρωπαϊκής Ένωσης, ύψους 6 δισεκατομμυρίων ευρώ, αλλά και από εθνικούς πόρους, ύψους 750 εκατομμυρίων ευρώ.

Επανακινούμε, λοιπόν, την ελληνική οικονομία έχοντας υλοποιήσει ένα εμπροσθοβαρές πρόγραμμα από τον πρώτο μήνα διακυβέρνησης της χώρας.

Παράλληλα, κυρίες και κύριοι συνάδελφοι, η Κυβέρνηση κάλυψε πλήρως το κενό των 396 εκατομμυρίων ευρώ και δημιούργησε πλεόνασμα έναντι του στόχου 436 εκατομμύρια ευρώ, όπως αποτυπώνονται στον προϋπολογισμό. Δεν μπορεί να θεωρηθεί τυχαίο ότι εκτιμάται η αύξηση των επενδύσεων του ΑΕΠ να φτάσει περίπου στο 13,1% το 2020.

Ενδεικτικά, να αναφέρω αποφάσεις όπως την πλήρη άρση, κυρίες και κύριοι του ΣΥΡΙΖΑ, των capitals control και την περαιτέρω μείωση του ΕΝΦΙΑ, τη βελτίωση της ρύθμισης των εκατόν είκοσι δόσεων, την αναστολή του φόρου επί του κέρδους σε αγοραπωλησίες ακινήτων για τρία χρόνια, την αναστολή του ΦΠΑ στην οικοδομική δραστηριότητα για τρία χρόνια, την καθιέρωση εισαγωγικού φορολογικού συντελεστή στα φυσικά πρόσωπα από 22% στο 9% για εισοδήματα μέχρι 10.000 ευρώ χωρίς μείωση παράλληλα του αφορολόγητου, τη δημιουργία νέας προοδευτικής φορολογικής κλίμακας με χαμηλότερο ανώτατο φορολογικό συντελεστή και τέλος τη σταδιακή κατάργηση της ειδικής εισφοράς αλληλεγγύης.

Είναι μερικές μόνο από τις μεταρρυθμίσεις που έκανε η Κυβέρνηση Μητσοτάκη για την ανόρθωση της οικονομίας, την προάσπιση της κοινωνικής συνοχής και την αποκατάσταση των αδικιών και αυτή είναι μόνο η αρχή.

Κυρίες και κύριοι συνάδελφοι, ως Βουλευτής Δωδεκανήσου οφείλω στο σημείο αυτό να θέσω στην Εθνική μας Αντιπροσωπεία και ένα μείζον ζήτημα για τους ακρίτες μας, ένα ζήτημα με το οποίο μετ’ επιτάσεως οικονομικοί και κοινωνικοί φορείς στα Δωδεκάνησα ασχολούνται και θέτουν καθημερινά. Αυτό δεν είναι άλλο από τους μειωμένους συντελεστές ΦΠΑ στα νησιά μας, κύριε Υπουργέ.

Για όσους έχουν κοντή μνήμη να υπενθυμίσω ότι οι συντελεστές αυτοί καταργήθηκαν το πρώτο εξάμηνο από την κυβέρνηση ΣΥΡΙΖΑ-ΑΝΕΛ. Το πρώτο εξάμηνο που ξεχνάτε -κύριοι και κυρίες του ΣΥΡΙΖΑ και κύριοι και κυρίες των ΑΝΕΛ που πήρατε μεταγραφή στον ΣΥΡΙΖΑ, αλλά και εσείς από το ΜέΡΑ25- ότι ο κ. Βαρουφάκης τότε ήταν ο Υπουργός Οικονομικών και ήταν ο κύριος που το παρέδωσε αμαχητί. Γιατί, πρόσφατα, μας καταθέσατε τροπολογία που ζητάτε να επανέλθουν οι μειωμένοι συντελεστές ξεχνώντας ότι ο αρχηγός σας ήταν αυτός που τους παρέδωσε.

«Τα καουμποϊλίκια», λοιπόν, ας μου επιτραπεί η έκφραση, κύριε Πρόεδρε, που πλήρωσε ο ελληνικός λαός πλήρωσαν πολύ πιο ακριβά οι κάτοικοι των νησιών μας.

Παραλάβατε από την κυβέρνηση του Αντώνη Σαμαρά μειωμένους φορολογικούς συντελεστές κατά 30% στα Δωδεκάνησα. Και οφείλω αυτήν τη στιγμή από αυτό το Βήμα να εκφράσω τις ευχαριστίες μου στον τότε Πρωθυπουργό Αντώνη Σαμαρά και στους συνεργάτες του διότι άκουσαν το αίτημα αυτό απ’ όλους εμάς. Παλέψαμε εκείνες τις ημέρες σκληρά για να τους κρατήσουμε τους μειωμένους συντελεστές.

Ταυτόχρονα να ευχαριστήσω και τους ανθρώπους του τουρισμού, τον πρόεδρο της Ένωσης Ξενοδόχων Ρόδου, τον κ. Αντώνη Καμπουράκη που είναι νυν δήμαρχος, τον πρόεδρο της Ένωσης Ξενοδόχων Κω τότε, τον κ. Χατζημιχάλη Μηνά και την αντιπρόεδρο κ. Σβύνου Κωνσταντίνα, αλλά και τον τότε αντιπρόεδρο του ΣΕΠΕ κ. Κωνσταντινίδη Κώστα, οι οποίοι σε συνεννόηση μαζί τους παραχωρήσαν δικά τους δικαιώματα και δικές τους θέσεις για να σωθούν οι φορολογικοί συντελεστές στα νησιά μας.

Ήρθε, λοιπόν, η ώρα να ανοίξουμε τη μεγάλη αυτή κουβέντα για την αποκατάσταση αυτού του λάθους, λάθους που έκαναν άλλοι, αλλά εμείς ως Κυβέρνηση έχουμε χρέος να διορθώσουμε.

Κυρίες και κύριοι συνάδελφοι, όσοι έχετε επισκεφθεί τα όμορφα νησιά μας έχετε διαπιστώσει γιατί αποτελούν ατμομηχανή του ελληνικού τουρισμού. Και όσοι δεν τα έχετε επισκεφθεί σας προσκαλούμε με μεγάλη χαρά και αγάπη να έρθετε να τα επισκεφθείτε. Κάθε χρόνο τα νησιά μας σπάνε τα ρεκόρ στις αφίξεις και τα προηγούμενα ρεκόρ τα οποία σπάνε είναι και αυτά δικά μας. Είναι κάτοικοι και επιχειρηματίες των Δωδεκανήσων που συνεισφέρουν στην ελληνική οικονομία, στο ελληνικό ΑΕΠ. Δεν είναι τυχαίο ότι το νότιο Αιγαίο βρίσκεται στη δεύτερη θέση στην ακαθάριστη προστιθέμενη αξία μετά την Αττική.

Μιλάμε για τους ίδιους ανθρώπους που πρέπει να ανταγωνιστούν τα τουρκικά παράλια με την υποτιμημένη τούρκικη λύρα, με την ελαστική φορολογία και με τους σχεδόν μηδενικούς μισθούς στους εργαζομένους τους.

Μιλάμε για τους κατοίκους των νησιών που ζητούν με κάθε τρόπο έργα ανάπτυξης, νοσοκομεία, σχολεία, γεφύρια, λιμάνια, δρόμους, υποδομές.

Θυμίζω βέβαια ότι και το νησί μου, η Ρόδος, είναι σε έκτακτη ανάγκη γιατί κατέρρευσε μια από τις μεγαλύτερες γέφυρες και έχει κοπεί το νησί στη μέση και έτσι παλεύουμε να δούμε πώς θα βελτιώσουμε την κατάσταση λόγω του ότι ξεκινάει η τουριστική σεζόν σε λίγες ημέρες.

Το βασικότερο όλων, όμως, είναι ότι οφείλουμε να δώσουμε κίνητρα στο ανθρώπινο δυναμικό για να επανδρώσει σχολεία, νοσοκομεία και δημόσιες υπηρεσίες στα νησιά μας, στα Δωδεκάνησα. Είμαστε υποχρεωμένοι να διορθώσουμε ένα ακόμα λάθος που έκανε ο ΣΥΡΙΖΑ πριν αποχωρίσει από την εξουσία, οδηγώντας πραγματικά σε εγκατάλειψη τα νησιά μας με τους νόμους που πέρασε το τελευταίο εξάμηνο.

Σκεφτείτε μόνο ένα πράγμα και θα αντιληφθείτε την αναγκαιότητα αυτού που σας περιγράφω. Κύριε Υπουργέ Παιδείας, είστε και εσείς εδώ να το ακούσετε.

Ένα παιδί που πηγαίνει στο σχολείο στην Αστυπάλαια είχε την τιμή να γνωρίσει τον καθηγητή του την Πέμπτη που τον δίδασκε και την Παρασκευή, αλλά τη Δευτέρα ο καθηγητής δεν πήγε στο σχολείο. Απεχώρησε γιατί δεν του άρεσε να ζήσει εκεί. Αυτά κάνατε, κυρίες και κύριοι του ΣΥΡΙΖΑ, αυτά κάνατε με τις αλλαγές της νομοθεσίας, κόβοντας τα διπλά μόρια στα ακριτικά νησιά και στην παραμεθόριο και καταργώντας το malus στους πίνακες.

Ένα παιδί, λοιπόν, αυτό και όλα τα παιδιά του νησιού μας πώς αισθάνονται, κυρίες και κύριοι; Αυτό θέλω να σκεφτείτε. Έχουμε τεράστια ευθύνη απέναντι σε αυτά τα παιδιά γιατί αύριο πρέπει να τα κοιτάξουμε στα μάτια.

Στους κατοίκους των νησιών μας, λοιπόν, οφείλουμε ένα μεγάλο ευχαριστώ και μια ελάχιστη ανταπόδοση σε όσα προσφέρουν στην ελληνική οικονομία, σε όσα προσφέρουν στην Ελλάδα σε γεωπολιτικό επίπεδο. Η κανονικότητα που επιστρέφει σε όλο το φάσμα της κοινωνίας και της οικονομίας πρέπει να φτάσει μέχρι τα Δωδεκάνησα. Τους το οφείλουμε, το οφείλουμε στην ιστορία μας, το οφείλουμε στον λαό που υπηρετούμε.

Σας καλώ, λοιπόν, να υπερψηφίσουμε τον πρώτο προϋπολογισμό της Κυβέρνησης του Κυριάκου Μητσοτάκη. Έναν προϋπολογισμό ρεαλιστικό και λογικό. Έναν προϋπολογισμό κανονικότητας που θα μας πάει ένα βήμα μπροστά.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η κ. Θεανώ Φωτίου από τον ΣΥΡΙΖΑ.

**ΘΕΑΝΩ ΦΩΤΙΟΥ:** Κυρίες και κύριοι Βουλευτές, ο προϋπολογισμός του 2020 δεν είναι ούτε αναπτυξιακός ούτε κοινωνικός και αυτό αποδεικνύεται από τον προϋπολογισμό για την πρόνοια. Γιατί η πρόνοια μειώνεται κατά 400 εκατομμύρια για πρώτη φορά μετά από τεσσεράμισι χρόνια που συνεχώς αυξανόταν κάθε χρόνο.

Το παραλάβαμε το 2015 από τη Νέα Δημοκρατία και το ΠΑΣΟΚ στα 789 εκατομμύρια, δηλαδή 0,4% του ΑΕΠ όταν ο μέσος ευρωπαϊκός όρος ήταν 4%, δέκα φορές πιο κάτω. Δηλαδή δεν υπήρχαμε στον κοινωνικό χάρτη το 2015 ως Ελλάδα.

Μέσα σε τεσσεράμισι πολύ δύσκολα χρόνια τον φτάσαμε στο 2% του ΑΕΠ, δηλαδή 3,5 δισεκατομμύρια. Φέτος μειώνεται για 400 εκατομμύρια αποκλειστικά για τα μεσαία στρώματα.

Δηλαδή, πρώτον, μείωση 139 εκατομμύρια στο επίδομα του παιδιού. Από εκεί εξοικονομείτε τα 123 εκατομμύρια για το διχίλιαρο για τα νεογέννητα. Όμως και εδώ λέτε ψέματα. Δεν πρόκειται για όλα τα νεογέννητα. Τρία στα δέκα νεογέννητα δεν θα το πάρουν. Κάντε τις πράξεις, κυρία Μιχαηλίδου.

Επίσης, είπατε ότι η Κυβέρνηση εξασφάλισε καθολική πρόσβαση σε όλα τα παιδιά σε βρεφονηπιακούς σταθμούς. Αυτό το έκανε ο ΣΥΡΙΖΑ. Εκατόν πενήντα πέντε χιλιάδες παιδιά μπήκαν φέτος τον Ιούλιο σε όλους τους βρεφονηπιακούς σταθμούς. Όμως, για να μπουν είχαμε βάλει 100 εκατομμύρια στον προϋπολογισμό.

Δεν βλέπω ούτε ένα ευρώ, κυρία Μιχαηλίδου στον προϋπολογισμό για τους βρεφονηπιακούς σταθμούς. Οι βρεφονηπιακοί είναι κυρίως για το δημογραφικό.

Για τα σχολικά γεύματα δώσαμε 75 εκατομμύρια για διακόσιες χιλιάδες παιδιά του δημοτικού. Βλέπω 44 εκατομμύρια, λείπουν 30. Μήπως θα πάρουν μόνο τα εκατό χιλιάδες παιδιά το 2020 σχολικά γεύματα; Είχαμε προϋπολογισμό να δώσουμε σε όλα τα παιδιά, εξακόσιες χιλιάδες σχολικά γεύματα το 2021. Είναι κυρίως για το δημογραφικό, είναι κυρίως κατά της παχυσαρκίας, είναι κυρίως για την οικογένεια και για την κάθε μάνα.

Λέτε ότι δίνετε 1000 ευρώ φοροαπαλλαγή για κάθε παιδί. Καλώς, πολύ καλώς. Στο πρώτο παιδί, όμως, δεν δίνετε φοροαπαλλαγή 1000 ευρώ, αλλά 375. Γιατί;

Πολύ απλά γιατί οι μονογονεϊκές οικογένειες είναι περισσότερες. Τι μικρόψυχη πολιτική αριθμητική που κάνετε!

Οι πολιτικές για το παιδί είναι σοβαρή υπόθεση. Είναι η μεγάλη επένδυση της χώρας για το μέλλον. Αυτή είναι η επένδυση όχι αυτές που φαντάζεστε. Δεν αντέχει ψέματα, λαθροχειρίες, επικοινωνιακές Ζαππειακές φαμφάρες, όπου ανακοινώνεται ότι ο νόμος για την αναδοχή και υιοθεσία του ΣΥΡΙΖΑ του 2018 και η καινοτόμος ηλεκτρονική πλατφόρμα που λειτουργεί από το 2019 και μειώνει τον χρόνο αναμονής σε οκτώ έως δώδεκα μήνες, ήταν έμπνευση και σύλληψη της κ. Κεραμέως το 2016. Έλεος! Ο κ. Μητσοτάκης ήταν Υπουργός το 2014 έως το 2015 όταν οι γονείς περίμεναν από τέσσερα έως έξι χρόνια.

Τα αναπηρικά επιδόματα αφορούν όλα τα κοινωνικά στρώματα. Μείωση κατά 173 εκατομμύρια. Και είναι δυστυχώς τόσα. Διότι όπως, ίσως, η κ. Μιχαηλίδου αγνοεί, πρόκειται για 73 εκατομμύρια τον μήνα και σε αυτόν τον κωδικό βρίσκονται τα επιδόματα των ομογενών, στεγαστικής συνδρομής υπερηλίκων και ορεινών περιοχών. Κάντε τις πράξεις, κυρία Μιχαηλίδου.

Τρίτον, μειώνετε κατά 53 εκατομμύρια το επίδομα ενοικίου που για πρώτη φορά έδωσε ο ΣΥΡΙΖΑ το 2015 και διεύρυνε το 2019 βάζοντας 366 εκατομμύρια για εξακόσιες χιλιάδες συμπολίτες μας.

 Χαρίσατε όμως 150 εκατομμύρια ευρώ ήδη, σε όσους έχουν περιουσία πάνω από 500.000 ευρώ από τον ΕΝΦΙΑ. Αυτά είναι τα 400 εκατομμύρια ευρώ που κόβετε από τα μεσαία στρώματα. Τι αυξάνετε; Το μόνο επίδομα που αφορά τη φτώχεια, το ΚΕΑ που του αλλάζετε όνομα και το λέτε ελάχιστο εγγυημένο εισόδημα. Εσείς δεν ήσασταν κατά των επιδομάτων της φτώχειας; Κόβετε λοιπόν 400 εκατομμύρια ευρώ από τα μεσαία στρώματα για να δώσετε το μόνο επίδομα που είναι για τη φτώχεια, 170 εκατομμύρια παραπάνω.

Η Νέα Δημοκρατία, κυρίες και κύριοι Βουλευτές, συμπεριφέρεται σαν να προσγειώθηκε την 7η Ιουλίου στο «Ελευθέριος Βενιζέλος» και διαπίστωσε κατάπληκτη ότι η ανεργία είναι η υψηλότερη στην Ευρώπη. Στο 16%, άκουσον άκουσον! Αλήθεια;

Δεν ήταν η Νέα Δημοκρατία που κυβερνούσε μέχρι το 2015 και το ποσοστό έφτασε το 27%; Δεν ήταν Υπουργός ο κ. Μητσοτάκης όταν απέλυε τις καθαρίστριες, τους σχολικούς συμβούλους και τους υπαλλήλους των πανεπιστημίων; Δεν ήταν ο κ. Μητσοτάκης Υπουργός όταν ένας στους πέντε από τους συμπολίτες μας που ανήκαν στη μεσαία τάξη μετακόμισαν στα φτωχά στρώματα με βάση την ΕΛΣΤΑΤ; Διαβάστε τα.

Δεν ήταν ο Μητσοτάκης Υπουργός μέχρι το 2015 όταν το 36% του πληθυσμού ήταν σε κίνδυνο φτώχειας και κοινωνικού αποκλεισμού και το 26% των παιδιών ήταν σε παιδική φτώχεια; Ξέρετε πού είναι σήμερα τα νούμερα; Μετρήστε τα. Είναι προ του 2008. Τα γυρίσαμε δηλαδή προ κρίσης εμείς.

Γι’ αυτό οι δικαιούχοι του ΚΕΑ μειώθηκαν από επτακόσιες χιλιάδες που ήταν το 2017 σε πεντακόσιες πενήντα χιλιάδες το 2019 και ο προϋπολογισμός από 850 εκατομμύρια ευρώ σε 680 εκατομμύρια ευρώ. Γιατί βάζετε τα 170 εκατομμύρια επιπλέον εσείς ξέρετε. Θα αυξήσετε τη φτώχεια; Πάντως το 1 δισεκατομμύριο ευρώ που έλεγε ο Μητσοτάκης προεκλογικά δεν το έβαλε, παρ’ όλο που εσείς συνεχίζετε να το επαναλαμβάνετε.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ολοκληρώνω, κύριε Πρόεδρε.

Αυτές τις μέρες βιώνουμε εδώ έναν παραλογισμό. Όλοι οι Βουλευτές της Νέας Δημοκρατίας μάς εξηγούν γιατί με τον προϋπολογισμό τελειώνει η επιδοματική πολιτική του ΣΥΡΙΖΑ που «έγδαρε» τη μεσαία τάξη. Όλοι το λέτε αυτό.

Όμως η κ. Μιχαηλίδου χθες -διαβάστε και λίγο τα Πρακτικά- μας διαβεβαίωσε ότι όπως είπε και ο Πρωθυπουργός, καμμία επιδοματική πολιτική -την τσιτάρω- δεν περικόπτεται, αλλά αντιθέτως διευρύνεται. Τι τελικά ισχύει; Το σκονάκι που σας έδωσαν για να επαναλαμβάνετε ή αυτό που λέει η αρμόδια Υφυπουργός;

Καταλαβαίνουμε ότι δεν σας ενδιαφέρουν οι κοινωνικές και εισοδηματικές ανισότητες τις οποίες ο προϋπολογισμός σας αυξάνει αφού ωφελούνται οι λίγοι των ανώτερων στρωμάτων και χάνουν οι πολλοί των μεσαίων. Η ανισότητα είναι φυσική κατάσταση -το είπε και ο Μητσοτάκης- και επομένως, την πρόνοια θα την αναλάβει η φιλανθρωπία των πολιτών και όχι το κράτος και ανέθεσε τα ασυνόδευτα ανήλικα στον εθελοντισμό και την κ. Αγαπηδάκη. Αυτά όμως δεν συνιστούν ευρωπαϊκό κράτος δικαίου. Δεν συνιστούν ευρωπαϊκό κράτος πρόνοιας και κοινωνικής αλληλεγγύης.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Φωτίου, ολοκληρώστε.

**ΘΕΑΝΩ ΦΩΤΙΟΥ:** Ολοκληρώνω, κύριε Πρόεδρε.

Είδαμε, λοιπόν, αυτές τις μέρες την αντίληψή σας για το μέρισμα. Εξαιρέσατε τρία εκατομμύρια συμπολίτες μας και δεν ακούστηκε λέξη από τα κανάλια. Χωρίσατε τους αναπήρους σε κάτω και άνω των είκοσι τεσσάρων ετών για να πάρουν το επίδομα και όταν η κατακραυγή της κοινωνίας έφτασε στα πρωθυπουργικά διαμερίσματα, ο κ. Μητσοτάκης ως νέος ηγεμόνας κατήργησε τον διαχωρισμό των είκοσι τεσσάρων ετών.

Ο νέος βοναπαρτισμός σε ρόλο κοινωνικής πρόνοιας. Αυτή είναι η Ελλάδα του 2020; Κρίμα!

Καταψηφίζω τον προϋπολογισμό.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας ΕΛΕΥΘΕΡΙΟΣ ΒΕΝΙΖΕΛΟΣ και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα μία μαθήτριες και μαθητές και τέσσερις εκπαιδευτικοί συνοδοί τους από το 2ο Δημοτικό Σχολείο Γλυκών Νερών.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Μακάριος Λαζαρίδης από τη Νέα Δημοκρατία.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ, κύριε Πρόεδρε.

Κυρία και κύριοι Υπουργοί, κυρίες και κύριοι συνάδελφοι, επιστρέφοντας στην κανονικότητα από την υπερφορολόγηση στις φοροελαφρύνσεις, από την αποεπένδυση στην προσέλκυση επενδύσεων, από την ύφεση στην ανάπτυξη, από την καχεξία στον δυναμισμό. Θα μπορούσα να επιλέξω πολλούς τίτλους να ξεκινήσω την ομιλία μου. Η ουσία βέβαια είναι μία: Όχι λόγια και υποσχέσεις, μόνο πράξεις.

Όλοι θα συμφωνήσουμε ότι ένας προϋπολογισμός δίνει το στίγμα της πολιτικής της κάθε κυβέρνησης, είναι η πολιτικοοικονομική της ταυτότητα και σφραγίδα, είναι το νέο σκηνικό στην οικονομική ζωή της χώρας μέσα και πέρα από τα σύνορά μας, αλλά και στην κοινωνία, τους μικρομεσαίους επιχειρηματίες, τους εργαζόμενους, τους συνταξιούχους, τους αγρότες. Και η δική μας συμβολή είναι η εξής.

Σήμερα εμείς κλείνουμε παρενθέσεις, βάζουμε τελεία στις υποθέσεις, προσθέτουμε θετικό πρόσημο στην καθημερινότητα. Ταυτόχρονα, ανοίγει μια νέα σελίδα για τη δημιουργική έκφραση όλων των παραγωγικών δυνάμεων του τόπου, αυτές που για πάνω από δέκα χρόνια αναζητούσαν την ευκαιρία, τη δυνατότητα να προσφέρουν ελπίδα και προοπτική στον τόπο.

Και είναι προφανές ότι μια ομιλία προϋπολογισμού δεν μπορεί να γίνεται εν κενώ. Γίνεται πάντα σε συνάρτηση με τον προηγούμενο, αλλά και με το βλέμμα στον επόμενο. Και νομίζω ότι ο φετινός προϋπολογισμός είναι ένας προϋπολογισμός που ξεμπροστιάζει την προηγούμενη κυβέρνηση. Πέρα από την ιδεοληπτική διάθεση που υπήρχε, αποκαλύπτει και τον ερασιτεχνισμό της προηγούμενης κατάστασης- ερασιτεχνισμό και τυχοδιωκτισμό.

Υπό αυτήν την έννοια είναι πράγματι συγκλονιστική η διαφορά σε όσα έλεγε πέρσι η κυβέρνηση ΣΥΡΙΖΑ και σε όσα λέει φέτος και πράττει κυρίως η Κυβέρνηση του Κυριάκου Μητσοτάκη. Πέρσι είχαμε μείωση του αφορολόγητου, πετσόκομμα του ΕΚΑΣ, αύξηση σε εισφορές υγείας σε κύριες και επικουρικές συντάξεις, επιβολή είκοσι εννέα νέων φόρων κυρίως έμμεσων που είναι και οι κοινωνικά πιο άδικοι.

Φέτος μετά από μια περίοδο παρατεταμένης κρίσης, με εύθραυστο τραπεζικό σύστημα, σε καθεστώς αποεπένδυσης και με σημαντικό παραγωγικό κενό, ο προϋπολογισμός για πρώτη φορά εμπνέει αισιοδοξία.

Φέτος μετά την πολιτική αλλαγή του Ιουλίου, έχουμε τον πρώτο προϋπολογισμό της Κυβέρνησης της Νέας Δημοκρατίας και του Κυριάκου Μητσοτάκη με τον οποίο ξεδιπλώνεται ένα νέο αφήγημα στην οικονομική μας πολιτική, ένα αφήγημα που βασίζεται σε μια φιλοσοφία τελείως διαφορετική απ’ αυτήν που επικράτησε τα τέσσερα τελευταία χρόνια. Πώς και αυτή η αλλαγή; Να σας το εξηγήσω, για να το καταλάβετε.

Τα πράγματα δεν είναι αισιόδοξα φέτος γιατί γυρίσαμε τον διακόπτη και όλα πλέον πάνε κατ’ ευχήν. Είναι πρώτον, γιατί τα προηγούμενα χρόνια οι αιματηρές θυσίες του ελληνικού λαού κράτησαν τη χώρα όρθια και αυτό είναι κάτι που πρέπει πάντα να αναγνωρίζεται. Είναι επίσης γιατί γνωρίζουμε καλά ότι τα δικά μας αποτελέσματα είναι αποτελέσματα σκληρής δουλειάς, ρεαλιστικού σχεδιασμού και ορθού οικονομικού μείγματος πολιτικής.

Κυρίες και κύριοι συνάδελφοι, η στόχευση του προϋπολογισμού συμπυκνώνεται σε μια πρόταση: Επιτυγχάνουμε τον στόχο του πρωτογενούς πλεονάσματος με ταυτόχρονη μείωση της φορολογικής επιβάρυνσης φυσικών προσώπων και επιχειρήσεων, χωρίς να επέρχεται πραγματική μείωση δαπανών σε κανέναν τομέα πολιτικής, το αντίθετο μάλιστα. Πώς επιτυγχάνεται αυτό;

Πρώτον, με την ενίσχυση της αναπτυξιακής προοπτικής της χώρας και τη φοροελάφρυνση που φέρνει περισσότερα έσοδα. Δεύτερον, με τη διεύρυνση της φορολογικής βάσης κυρίως μέσω των ηλεκτρονικών συναλλαγών. Τρίτον, με τον εξορθολογισμό των προϋπολογισμών των φορέων της Γενικής Κυβέρνησης, με κατάργηση πλασματικών ορίων δαπανών και τερματισμό έτσι της δημιουργίας αχρείαστων πλεονασμάτων.

Κυρίες και κύριοι συνάδελφοι, ο προϋπολογισμός του 2020 δημιουργεί τον απαραίτητο δημοσιονομικό χώρο που θα επιτρέψει την ισχυρή ανάπτυξη της εθνικής μας οικονομίας για τα επόμενα χρόνια. Κεντρική αντίληψη αυτής της πολιτικής είναι ότι η ευημερία θα έχει ισχυρότερα θεμέλια όταν κινητοποιηθούν οι επενδύσεις, εγχώριες και ξένες, που θα δημιουργήσουν νέες και καλά αμειβόμενες θέσεις εργασίας.

Ο προϋπολογισμός δομείται πάνω στην εκτίμηση της αύξησης του ΑΕΠ κατά 2,8%, μια εκτίμηση ελαφρά μόνο πιο αισιόδοξη από την τελευταία εκτίμηση της Ευρωπαϊκής Επιτροπής η οποία προβλέπει μεγέθυνση 2,3% για το 2020. Γιατί αυτή η αισιοδοξία, θα μου πείτε; Η αισιοδοξία στις προβλέψεις μας δεν οφείλεται σε ιδεοληπτική προσδοκία, δεν είναι ευσεβείς πόθοι.

Άλλωστε, εμείς έχουμε αποδείξει -και το έχουμε αποδείξει μέσα σε ελάχιστο χρονικό διάστημα- ότι σ’ αυτή τη χώρα μπορούν να γίνουν πολύ περισσότερα αρκεί να το θέλουμε. Η δουλειά μας μέχρι τώρα, η σκληρή δουλειά, φαίνεται να αποδίδει καρπούς με τη θέσπιση του επιτελικού κράτους, με τον νέο αναπτυξιακό νόμο, με τις απανωτές φοροελαφρύνσεις που θα συνεχιστούν και την επόμενη χρονιά, με τη στήριξη στο χρηματοπιστωτικό μας σύστημα, αλλά και με τη διάσωση της ΔΕΗ και την ενίσχυση βεβαίως της ψηφιακής διακυβέρνησης.

Η δομική μας αλλαγή είναι ότι βασίζουμε το όραμά μας σε έμπρακτες αποδείξεις. Το δικό μας όραμα έχει ένα κουκούλι ασφάλειας και ένα συμβόλαιο εγγύησης και αυτό περιγράφεται με δύο λέξεις: σχέδιο και αποτελεσματικότητα. Έτσι θωρακίζουμε το πολιτικό μας όραμα. Και είναι ιδιαίτερα ευχάριστο ότι παράλληλα με τον αναπτυξιακό του προσανατολισμό ο προϋπολογισμός δεν παραβλέπει και την ανάγκη να απλωθεί ένα δίχτυ προστασίας για τους πιο αδύναμους απέναντι στον κίνδυνο της φτώχειας, αλλά και την ανάγκη ελάφρυνσης της φορολογικής επιβάρυνσης των φυσικών προσώπων.

Στην ενότητα του κοινωνικού προϋπολογισμού που περιλαμβάνει τους λογαριασμούς για τα ασφαλιστικά ταμεία, την καταπολέμηση της ανεργίας, την υγεία και τις προνοιακές παροχές, το δημοσιονομικό αποτέλεσμα για το 2020 προβλέπεται να είναι θετικό κατά 1,8 δισεκατομμύριο ευρώ, αυξημένο κατά 178 εκατομμύρια ευρώ, σε σχέση με το 2019.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρίες και κύριοι συνάδελφοι, ας κάνουμε ένα χρονικό άλμα. Προϋπολογισμός 2021: Η αισιοδοξία που ξεκινάει να ανατείλει φέτος θα λάμψει του χρόνου με έναν προϋπολογισμό ελεύθερο, με περισσότερες και πιο καλοπληρωμένες δουλειές, με ένα πλήρως σταθεροποιημένο οικονομικό σύστημα με περαιτέρω φοροελαφρύνσεις, με δυναμική επενδυτική δραστηριότητα, με κοινωνικότερη οικονομική πολιτική. Και αυτό, γιατί είναι πλέον πασιφανές ότι υπάρχει μια Κυβέρνηση η οποία λειτουργεί, σχεδιάζει και εφαρμόζει πολιτικές προς όφελος όχι των λίγων ή των «ημετέρων», αλλά όλων ανεξαιρέτως των Ελληνίδων και όλων των Ελλήνων. Και αυτή είναι η Κυβέρνηση της Νέας Δημοκρατίας, είναι η Κυβέρνηση του Κυριάκου Μητσοτάκη, της οποίας και ψηφίζουμε τον προϋπολογισμό.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Ιωάννης Μπουρνούς από τον ΣΥΡΙΖΑ, με τον οποίο ολοκληρώνεται και ο έβδομος κύκλος των ομιλητών.

Ορίστε, κύριε Μπουρνούς, έχετε τον λόγο.

**ΙΩΑΝΝΗΣ ΜΠΟΥΡΝΟΥΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, σήμερα συζητείται το σχέδιο προϋπολογισμού της Κυβέρνησης Μητσοτάκη, μιας Κυβέρνησης που ανέλαβε τη χώρα και την εθνική οικονομία απαλλαγμένη από τα μνημόνια και την επιτροπεία της τρόικας, μιας Κυβέρνησης η οποία παρέλαβε από τον ΣΥΡΙΖΑ γεμάτα ταμεία, 37 δισεκατομμύρια αποθεματικά, εξορθολογισμένα δημοσιονομικά, θετικό ρυθμό ανάπτυξης και εν τέλει πρόσφορο έδαφος για την άσκηση δίκαιης και αποτελεσματικής οικονομικής και κοινωνικής πολιτικής με άμεσα οφέλη για τον Έλληνα πολίτη, ο οποίος στήριξε με βαριές θυσίες την προσπάθεια οικονομικής ανόρθωσης της χώρας επί πολλά έτη.

Αντ’ αυτού η Κυβέρνηση πιστή στη νεοφιλελεύθερη ιδεοληψία της καταθέτει σήμερα έναν προϋπολογισμό που δίνει πολλά στους λίγους και λίγα στους πολλούς, έναν προϋπολογισμό που η κατανομή των πόρων του θυμίζει προϋπολογισμούς που μας οδήγησαν στη χρεοκοπία.

Ο δημοσιονομικός σχεδιασμός της Κυβέρνησης όχι μόνο δεν αντιμετωπίζει τις εισοδηματικές ανισότητες, αλλά αντιθέτως τις διογκώνει. Συνεχίζεται η αποδόμηση της πολιτικής του ΣΥΡΙΖΑ, η οποία σε συνθήκες οικονομικής ασφυξίας κατάφερε να μικρύνει τις ανισότητες αυτές.

Η μεσαία τάξη που τόσο χρησιμοποίησε προεκλογικά η Νέα Δημοκρατία μοιράζοντας υποσχέσεις και καλλιεργώντας ελπίδες, κατά την προσφιλή της τακτική, όχι μόνο δεν ενισχύεται, αλλά πλήττεται ακόμη περισσότερο.

Με τις οριζόντιες πολιτικές παρέχετε ξανά πλουσιοπάροχες φοροελαφρύνσεις στην οικονομική ελίτ, ενώ αντίθετα η γενναιοδωρία σας φαίνεται να χάνεται όσον αφορά στα χαμηλά και μεσαία εισοδήματα.

Η συντριπτική πλειοψηφία των μισθωτών και των συνταξιούχων δεν θα δει επί της ουσίας καμμία βελτίωση. Το κοινωνικό κράτος εξαφανίζεται. Η χώρα έχει απόλυτη ανάγκη ένα σύγχρονο κοινωνικό κράτος και προς αυτή την κατεύθυνση εργάστηκε και πέτυχε πολλά η κυβέρνηση του ΣΥΡΙΖΑ. Η τάση που υπήρχε να φτάσουμε τον ευρωπαϊκό μέσο όρο σε παιδεία και υγεία με αυτόν τον προϋπολογισμό αντιστρέφεται πλήρως.

Όσον αφορά στον τομέα ευθύνης μου, τον αθλητισμό, φέρνετε έναν προϋπολογισμό ενδεικτικό του τρόπου που αντιλαμβάνεστε τη σημασία του: μειωμένο, μειωμένο από πέρυσι, ενώ η δημοσιονομική κατάσταση της χώρας είναι ασύγκριτα καλύτερη. Ενδεχομένως οι προτεραιότητές σας να είναι άλλες.

Από τις πρώτες ενέργειές σας, άλλωστε, ήταν να κατασυκοφαντήσετε μια συμφωνία της ΕΡΤ που αφορούσε τηλεοπτικά δικαιώματα ομάδων μιλώντας για υπέρογκο κόστος και δήθεν χάρισμα χρημάτων σε αθλητικές ανώνυμες εταιρείες, αποκρύπτοντας σκοπίμως ότι ένα πολύ μεγάλο ποσοστό των ποσών αυτών επέστρεφε στο δημόσιο, είτε μέσω της άμεσης ή έμμεσης φορολογίας.

Αποκρύψατε, επίσης, την ανταποδοτικότητα αυτής της συμφωνίας για τον πολίτη, ο οποίος απολάμβανε σε ελεύθερο περιβάλλον τους αγώνες του συνόλου των λαοφιλών αθλημάτων, ενώ παράλληλα ενισχυόταν και με ένα ποσοστό επί της συμφωνίας ο ερασιτεχνικός αθλητισμός.

Βέβαια, η ευαισθησία σας για τα χρήματα του Έλληνα φορολογούμενου φάνηκε εκ των υστέρων, όταν πολύ πρόσφατα μειώσατε στο μισό τη φορολογία στα συμβόλαια των παικτών των αθλητικών ανωνύμων εταιρειών με πρόσχημα την αύξηση της ανταγωνιστικότητας στον επαγγελματικό αθλητισμό.

Εσείς, λοιπόν, χαρίζετε λεφτά στις ΠΑΕ και τις ΚΑΕ -ακόμα δεν μας είπατε πόσα- χωρίς κανένα ανταποδοτικό όφελος για τον λαό. Ίσα-ίσα τον σπρώχνετε να πάρει συνδρομή στην ιδιωτική πλατφόρμα του κομματικού σας χορηγού.

Κύριοι της Κυβέρνησης, το 2020 είναι ολυμπιακή χρονιά και όλες οι ομοσπονδίες που καλλιεργούν ολυμπιακά αθλήματα βρίσκονται στην τελική ευθεία της προετοιμασίας των αθλητών τους για το Τόκιο. Αυτό σημαίνει ότι οι οικονομικές απαιτήσεις τους θα είναι αυξημένες σε σχέση με πέρυσι και πρόπερσι, όπου παρά τις δύσκολες οικονομικές συνθήκες η κυβέρνηση του ΣΥΡΙΖΑ εξασφάλισε προς διευκόλυνση του έργου τους μια ετήσια αύξηση που άγγιζε το 10%. Βλέποντας τις μειωμένες μεταβιβαστικές δαπάνες, πολύ φοβάμαι ότι η ολυμπιακή προετοιμασία τίθεται, εν αμφιβόλω, με άγνωστα αποτελέσματα για τους αθλητές μας.

Περαιτέρω δεν είμαι καθόλου αισιόδοξος και ως προς τις παροχές προς τους νέους αθλητές. Επί των ημερών μας θεσπίστηκε και υλοποιήθηκε ένα πρόγραμμα υποτροφιών για νέους αθλητές και νέες αθλήτριες με υψηλές επιδόσεις έως είκοσι δύο ετών. Θα το συνεχίσετε; Το έχετε προβλέψει στον προϋπολογισμό σας;

Όσον αφορά στο Πρόγραμμα Δημοσίων Επενδύσεων, παρατηρούμε και εκεί μία μείωση της τάξης των 9 εκατομμυρίων ευρώ, μέσω του οποίου χρηματοδοτούνται και έργα αθλητικών υποδομών. Η περαιτέρω αυτή μείωση σε συνδυασμό με την υπονόμευση του προγράμματος «ΦΙΛΟΔΗΜΟΣ ΙΙ» θέτει σε κίνδυνο όλη την προσπάθεια που έγινε τα τελευταία χρόνια για την αποκατάσταση των υφιστάμενων υποδομών, που οι κυβερνήσεις του παρελθόντος είχατε εγκαταλείψει στην τύχη τους, καθώς και για τη δημιουργία νέων υποδομών ανά την επικράτεια.

Ο προϋπολογισμός αυτός δεν αφήνει περιθώρια αισιοδοξίας για την ανάπτυξη του ερασιτεχνικού αθλητισμού, ενώ παράλληλα θέτει σε κίνδυνο το έργο της κυβέρνησης ΣΥΡΙΖΑ και σε αυτό το πεδίο.

Την ίδια ώρα που η Νέα Δημοκρατία χαρίζει εκατομμύρια ευρώ, λοιπόν, σε ανώνυμες αθλητικές εταιρείες μέσω της μείωσης πάνω από 50% στη φορολογία των συμβολαίων των παικτών, η Κυβέρνηση δεν δείχνει την ίδια γενναιοδωρία μέσω του προϋπολογισμού που καταρτίζει σε δράσεις, όπως το μάθημα εκμάθησης κολύμβησης στην πρωτοβάθμια εκπαίδευση, την εισαγωγή της φυσικής αγωγής στα σωφρονιστικά καταστήματα, τη στήριξη νέων αθλητών με υποτροφίες και τη συνολική διευκόλυνση της ανάπτυξης με αθλητικά έργα υποδομής.

Κυρίες και κύριοι συνάδελφοι, η Κυβέρνηση του κ. Μητσοτάκη παρουσιάζει έναν προϋπολογισμό καθρέφτη του νεοφιλελεύθερου δογματισμού, που έχει φτάσει στο σημείο να θυμίζει θρησκευτικό φονταμενταλισμό σαν να μην πέρασε μία μέρα από την παγκόσμια κρίση του 2008, σαν να μην υπήρξαν ποτέ τα τερατώδη ελλείμματα Καραμανλή - Αλογοσκούφη, σαν να μην υπήρξε ποτέ η οικονομική και κοινωνική κατάρρευση επί Σαμαρά - Βενιζέλου.

Μετά από όλα αυτά, δεν είστε πια μαθητευόμενοι μάγοι. Είστε μαθητευόμενοι «Macri» και αργά ή γρήγορα θα έχετε την τύχη του, ελπίζω όχι πολύ αργά για την ελληνική οικονομία και τον ελληνικό λαό.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι παρακολουθούν τη συνεδρίασή μας από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα έξι μαθητές και μαθήτριες και τέσσερις εκπαιδευτικοί συνοδοί τους από το 3ο Τοσίτσειο Δημοτικό Σχολείο Εκάλης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Εισερχόμαστε τώρα στον όγδοο κύκλο ομιλητών, με πρώτο ομιλητή τον κ. Σάββα Χιονίδη από τη Νέα Δημοκρατία.

Προτού, πάρει τον λόγο ο κ. Χιονίδης, θα ακολουθήσει η κ. Καρασαρλίδου, ο κ. Κεδίκογλου, η κ. Γιαννακόπουλου και ο κ. Γεωργαντάς μετά, ο Υφυπουργός Ψηφιακής Διακυβέρνησης.

Κύριε Χιονίδη, έχετε τον λόγο.

**ΣΑΒΒΑΣ ΧΙΟΝΙΔΗΣ:** Ευχαριστώ πολύ, κύριε Πρόεδρε.

Κυρίες κύριε Πρόεδρε, κυρίες και κύριοι συνάδελφοι, είμαστε εδώ σε μια από τις κορυφαίες στιγμές του Κοινοβουλίου για να συζητήσουμε για το θέμα του προϋπολογισμού, ο οποίος αποτυπώνει, στην πραγματικότητα, τις πολιτικές σε αριθμούς. Είναι μια αριθμητική αποτύπωση των πολιτικών. Αυτό είναι το μείζον. Το μείζον θέμα είναι ότι εκφράστηκαν πολιτικές, πριν τις εκλογές, εκφράστηκαν οι πολιτικές μέσα από τη σειρά νόμων οι οποίοι πέρασαν τους προηγούμενους μήνες και αυτό δίνει την προσδοκία ότι σίγουρα και χρονοπροσδιορισμένα θα προχωρήσουμε σε αυτό το πρόγραμμα, για το οποίο μας έδωσε εντολή ο ελληνικός λαός.

Αυτό που διακρίνουμε και σε αυτόν τον προϋπολογισμό είναι η αποτύπωση όλων των πολιτικών, τις οποίες προσδοκούσαν οι Έλληνες και πιστέψαμε εμείς, ο οποίος το μόνο που κάνει είναι να χτίζει την αξιοπιστία, την αξιοπιστία του πολιτικού συστήματος εν γένει -και απευθύνομαι σε όλες τις πτέρυγες- μια αξιοπιστία, μια λέξη ενοχοποιημένη, η οποία έχει ενδιαφέρον για όλους μας, να ξαναπιστέψει ο κόσμος και στην πολιτική και στο πολιτικό προσωπικό. Αυτή η πολιτική της αξιοπιστίας βοηθάει και στην ψυχολογία, που αποτελεί περισσότερο από το 50% το ποσοστό της στην ανάπτυξη, στην οικονομική ευημερία και στην κοινωνική συνοχή.

Από την άλλη μεριά, ακούσαμε και σκέψεις, εύλογες ίσως, σε λεπτομέρειες, αν το τάδε ποσό είναι μικρότερο ή μεγαλύτερο. Για όλα αυτά δόθηκαν απαντήσεις, δεν θα αναλωθώ σε αυτό το κομμάτι. Αλλά εμείς -προς θεού- ούτε ο Κυριάκος Μητσοτάκης, ούτε η Κυβέρνησή του, ούτε η Νέα Δημοκρατία είπαμε ότι έχουμε μαγικές λύσεις και με έναν νόμο θα καταργήσουμε την αυστηρή επιτήρηση, την οποία επέβαλαν και η οποία ακόμα τρέχει στη χώρα. Δεν το είπαμε ποτέ, γιατί μαγικές λύσεις δεν υπάρχουν. Άκουσα κάτι περί «εκπαιδευομένων μάγων». Ας μη φτάσουμε σε αυτό. Και όπως είπα στην τοποθέτησή μου για το φορολογικό, είμαι βέβαιος ότι μετά από χρόνια δεν πρόκειται κανείς από μας να πει ότι δεν ήμασταν έτοιμοι να κυβερνήσουμε. Αυτό αποδεικνύεται και αποδεικνύεται εν τοις πράγμασι και αυτά κρίνονται βήμα-βήμα.

Εγώ θέλω να βάλω ένα βαθύ ερώτημα. Είναι κάτι σε αυτόν τον προϋπολογισμό ή σε όλη την πορεία του νομοθετικού έργου, που δεν είναι σε άμεση συνάφεια και συνέπεια με αυτά τα οποία προτείναμε, με αυτά για τα οποία δεσμευτήκαμε; Υπάρχουν ενδιάμεσες κρίσεις, όπου μπορούμε να πούμε ότι η οικονομική πολιτική, αυτές οι εξαγγελίες, που διάβασε στις προγραμματικές δηλώσεις ο Υπουργός Οικονομικών, έχουν εφαρμοστεί; Δεκατρείς εξαγγελίες. Και στις δεκατρείς είμαστε συνεπείς. Επομένως, μπορούμε να πούμε, με βεβαιότητα, ότι ναι, πιστεύουμε στην αύξηση της ιδιωτικής κατανάλωσης στο 1,8%, ναι, πιστεύουμε ότι θα υπάρξει αύξηση στο 2,8%, ναι, πιστεύουμε, γιατί είδαμε το νωρίτερα να εφαρμόζεται, το 28 πώς έγινε 24. Και βέβαια σήμερα, αν δεν κάνω λάθος, κύριε Υπουργέ, βγαίνουν και τα αποτελέσματα για την εξέλιξη του Νοεμβρίου. Μπορούμε να δούμε κι άλλες θετικές εκπλήξεις πιθανολογώ.

Άρα, λοιπόν, βλέπουμε ότι εφαρμόζουμε ένα πρόγραμμα, το οποίο πραγματικά είναι πρόγραμμα ουσίας, κυρίως είναι όμως πρόγραμμα αξιοπιστίας. Βήμα προς βήμα κριθήκαμε –όχι στις εκλογές- στις προγραμματικές μας δηλώσεις και αποδείχτηκε ότι είμαστε σωστοί. Αυτό δίνει σε εμάς όλους τη δυνατότητα να πιστεύουμε ότι αυτά που λέμε συνεχίζουν να είναι αξιόπιστα και βεβαίως δεν το λέμε μόνο εμείς, το λέει όλος ο κόσμος, οι πολίτες της Ελλάδας, μέσα από τις δημοσκοπήσεις, ότι έχουν εμπιστοσύνη πια σε αυτήν την Κυβέρνηση και αρχίζουν να αποκτούν εμπιστοσύνη στο πολιτικό σύστημα. Αλλά το λένε και κάποιοι άλλοι, πολύ πιο σκληροί, οι οποίοι βάζουν τα λεφτά τους για να δανείσουν το ελληνικό δημόσιο με αρνητικά επιτόκια, έστω και αν μου πει κανείς ότι είναι συγκυρία το να υπάρχουν χαμηλά επιτόκια σήμερα. Αφού είναι χαμηλά επιτόκια, γιατί έχουμε καλύτερα επιτόκια από ό,τι παίρνει η Ιταλική Δημοκρατία, μια δυνατή δημοκρατία;

Βέβαια, σε όλα αυτά, πρέπει να δούμε την κοινωνική διάσταση και η κοινωνική διάσταση είναι αυτή που έχει σημασία. Είναι η λογική, μια άλλη λογική, ναι στα επιδόματα στους φτωχούς, ναι στα θέματα υγείας, στους βρεφονηπιακούς σταθμούς, αλλά κυρίως να δώσουμε στον κόσμο δουλειές, καλές δουλειές, βελτιωμένες. Κι ας δούμε σε αυτόν τον προϋπολογισμό, και με όλες τις προοπτικές του νομοθετικού έργου -αυτό που έγινε και αυτό που θα γίνει- αν υπάρχει έστω και ένας Έλληνας, μία Ελληνίδα, που θα πάρει κάτι λιγότερο. Όλοι παίρνουν κάτι περισσότερο.

Βέβαια, αν αναφερόμασταν σε μάγους και μαγικές λύσεις, είναι βέβαιο πως θα λέγαμε ότι πρέπει να κερδίσουμε, να κάνουμε 100% μείωση της προκαταβολής φόρου. Εύκολο να το λες, αλλά εδώ ευτυχώς δεν έχουμε μάγο Πρωθυπουργό, δεν έχουμε εκπαιδευόμενους μάγους Υπουργούς, δεν έχουμε έναν χώρο ο οποίος έχει μάθει να λέει ψέματα, να λέει πέντε φορές ότι θα καταργήσει τα capital control και να μην τα καταργεί.

Κλείνοντας, θέλω να αναφερθώ σε κάποιες σκέψεις και προτάσεις. Η πρώτη αφορά το εξής. Όλοι ξέρουμε ότι υπάρχει η δημόσια οικονομία και η ιδιωτική οικονομία. Έχω να αναφερθώ στην κοινωνική οικονομία, που στον μέσο όρο της Ευρώπης αποτελεί το 6% του ΑΕΠ και το 8% σε θέσεις εργασίας. Ερωτώ λοιπόν, αγαπητέ συνάδελφε και αγαπητοί συνάδελφοι, η Νέα Δημοκρατία συναίνεσε το 2016 στο να τροποποιηθεί ο νόμος. Τρία χρόνια τώρα έχει γίνει κάτι για το θέμα της κοινωνικής οικονομίας; Μηδέν. 127 εκατομμύρια ευρώ από το ΕΣΠΑ είναι απείραχτα. Κύριε Υπουργέ, κύριοι Υπουργοί, είναι ευκαιρία η κοινωνική οικονομία, κύριε Υπουργέ της γεωργίας, να προχωρήσουμε το θέμα του «συνεταιρίζεσθαι» με τον νόμο, όπως επίσης και να δώσουμε μια άλλη διάσταση. Η κοινωνική οικονομία είναι κάτι που βοηθά την Ελλάδα.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΝΙΚΗΤΑΣ ΚΑΚΛΑΜΑΝΗΣ**)

Κλείνοντας, ακριβώς, θα πω το εξής: Σήμερα ακούσαμε πλέον ότι υπάρχει η τέταρτη βιομηχανική επανάσταση. Η Ελλάδα προσυπέγραψε στην Ευρωπαϊκή Ένωση, τον Οκτώβριο του 2018, ότι θα είναι από αυτούς που θα συμμετέχουν στις τεχνολογίες κατανεμημένου καθολικού. Υπό την έννοια του κατανεμημένου καθολικού εννοούμε το «blockchain», μιλούμε για τεχνητή νοημοσύνη, μιλούμε για το διαδίκτυο των πραγμάτων. Εδώ, λοιπόν, έρχεται ένας Πρωθυπουργός και δεσμεύεται, πριν από λίγες μέρες, στην ημερίδα που έκανε το αρμόδιο Υπουργείο για τα θέματα της διαφάνειας.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κύριε Χιονίδη.

**ΣΑΒΒΑΣ ΧΙΟΝΙΔΗΣ:** Μάλιστα, κύριε Πρόεδρε. Ολοκληρώνω σε μισό λεπτό.

Θα μου πείτε τι σχέση έχει το «blockchain» με την οικονομική εξέλιξη της χώρας; Η επένδυση και ο ψηφιακός μετασχηματισμός αποτελούν ίσως την πιο αποτελεσματική μορφή μεταρρύθμισης και βελτίωσης της παραγωγικότητας. Αυτό είναι το μεγάλο ζητούμενο, αυτό θα βοηθήσει την οικονομία, σε αυτό δουλεύουν τα Υπουργεία μας, με την κατεύθυνση του Κυριάκου Μητσοτάκη. Γιατί πρώτη φορά ακούγεται Πρωθυπουργός να μιλά για τεχνολογίες, οι οποίες είναι εδώ και στις οποίες οφείλουμε να μπούμε δυναμικά, στις αλυσίδες συστοιχιών, στο λεγόμενο «blockchain». Κι αυτό θα βοηθήσει την πατρίδα μας.

Ευχαριστώ, κύριε Πρόεδρε, για την ανοχή σας, παρ’ όλο που γνωρίζω ότι είστε πάντα αυστηρός.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Λόγω αυτοδιοίκησης, κύριε Χιονίδη.

Προχωράμε με τη συνάδελφο κ. Ευφροσύνη Καρασαρλίδου από τον ΣΥΡΙΖΑ.

**ΕΥΦΡΟΣΥΝΗ (ΦΡΟΣΩ) ΚΑΡΑΣΑΡΛΙΔΟΥ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, στη συζήτηση για τον προϋπολογισμό του 2020, θα τοποθετηθώ με βάση, κυρίως, τη βιωματική μου εμπειρία, από τον χώρο των επαγγελματοβιοτεχνών και του εμπορίου και ως εκπρόσωπος του νομού μου, του Νομού Ημαθίας, έχοντας ως αναφορά τα προβλήματα και τα αιτήματα που έχουν οι εργαζόμενοι, οι αγρότες, η μεσαία τάξη και οι κοινωνικά και οικονομικά ευπαθείς ομάδες.

Ο προϋπολογισμός του 2020 θα μπορούσε και θα έπρεπε να είναι ένας προϋπολογισμός που θα σηματοδοτούσε την έξοδο της χώρας από τα μνημόνια, όπως ήταν και αυτός του 2019. Όμως, αντίθετα χαρακτηρίζεται από την επιστροφή σε μνημονικές λογικές και πρακτικές, αναδεικνύοντας βέβαια ότι πολλά από τα μνημονιακά και αντιλαϊκά μέτρα, δεν ήταν απαίτηση των δανειστών, αλλά ήταν απαίτηση του ΣΕΒ και βέβαια και άλλων ντόπιων συμφερόντων. Όπως είναι η αύξηση της ακύρωσης του κατώτατου μισθού κατά 11% και η κατάργηση της εθνικής και των κλαδικών συμβάσεων εργασίας που θα οδηγήσει εκ νέου τους εργαζόμενους του ιδιωτικού τομέα σε πιο βαθιά φτώχεια και σε εργασιακή ανασφάλεια.

Όσο για τη μεσαία τάξη που έχει γίνει η πολύφερνη νύφη και ειδικά για τις μικρομεσαίες επιχειρήσεις που ο μεγάλος όγκος του τζίρου τους γίνεται στην εγχώρια αγορά και οι καταναλωτές τους είναι τα μεσαία και τα λαϊκά στρώματα, αφαιρώντας από όλους αυτούς τα ελάχιστα διαθέσιμα, αφαιρείτε ουσιαστικά τις ανάσες, το οξυγόνο που περίμεναν να πάρουν αυτές οι επιχειρήσεις, επιχειρήσεις που κατόρθωσαν να μείνουν ζωντανές μετά από δέκα σκληρά μνημονιακά χρόνια.

Τις αφαιρείτε με την αύξηση των ασφαλιστικών εισφορών κατά 20% για το 80% των ελευθέρων επαγγελματιών, με την αύξηση του ηλεκτρικού ρεύματος κατά 15%, με την αύξηση των αντικειμενικών αξιών των ακινήτων, με την αφαίρεση 400 εκατομμυρίων από τις κοινωνικές δαπάνες, με την κατάργηση της δέκατης τρίτηςσύνταξης, με τη μείωση των δημοσίων επενδύσεων, με την κατά 22% κρυφή φορολογία για όσους δεν μπορέσουν να καλύψουν το 3-% που απαιτείται με τις ηλεκτρονικές αποδείξεις, με τη μείωση κατά 20% από τα προγράμματα απασχόλησης του ΟΑΕΔ για τους ανέργους.

Την ίδια ώρα, όμως, ακυρώνετε τη μείωση της προκαταβολής του φόρου καταβολής κατά 50%, ακυρώνετε την κατάργηση της εισφοράς αλληλεγγύης για τα εισοδήματα έως 20.000 ευρώ, ακυρώνετε την κατάργηση του τέλους επιτηδεύματος, όλα αυτά που είχαν δρομολογηθεί από την κυβέρνηση του ΣΥΡΙΖΑ. Δηλαδή, από το άθροισμα των μέτρων σας προκύπτει ότι δίνετε και 17 ευρώ στη μεσαία τάξη, αλλά αφαιρείτε από την αγορά όλα τα παραπάνω, πάνω από 600 εκατομμύρια ευρώ.

Επιπλέον, αυξάνετε κατά 563 εκατομμύρια ευρώ τα έσοδα από τον ΦΠΑ και τον ειδικό φόρο κατανάλωσης και αυξάνετε την αναλογία έμμεσων προς άμεσους φόρους, την οποία πληρώνει η μεσαία τάξη και τα χαμηλά εισοδηματικά στρώματα, παρά τις υποσχέσεις σας για μη επιβολή νέων φόρων.

Στην ίδια μνημονιακή πολιτική, βέβαια, είναι και η πολιτική σας για τους αγρότες, όπου η τάξη των αγροτών είναι και η μεγαλύτερη παραγωγική τάξη, τουλάχιστον στην Ημαθία.

Η μείωση του φορολογικού συντελεστή στο 9% για τους αγρότες και στο 10% για τους συνεταιρισμούς έχει ελάχιστη ή μηδενική σημασία, γιατί έτσι και αλλιώς οι αγρότες έχουν αφορολόγητο εισόδημα από 8.000 ευρώ έως 9.500 χιλιάδες ευρώ, εκτός και αν δεν είναι έτσι και 12.000 χιλιάδες ευρώ για τις επιδοτήσεις.

Και ενώ ο ΣΥΡΙΖΑ είχε προγραμματίσει τη μείωση του φορολογικού συντελεστή στο 10% και για τους συνεταιρισμένους αγρότες και για να χτυπηθεί η μαύρη αγορά, εσείς δεν το μειώνετε, όπως επίσης, δεν μειώνετε την προκαταβολή φόρου στο 50%. Αντίθετα, αυξάνετε τις ασφαλιστικές εισφορές από τα 114 ευρώ στα 220 ευρώ, σταδιακά μέχρι το 2022. Τους αφαιρείτε την δέκατη τρίτη σύνταξη και βέβαια ισχύει και για τους αγρότες η αύξηση της ΔΕΗ και επίσης δεν μειώνεται ο ειδικός φόρος στο πετρέλαιο.

Επίσης, στην Ημαθία και στην Πέλλα, οι ροδακινοπαραγωγοί ακόμη περιμένουν τις αποφάσεις της Κυβέρνησης της Νέας Δημοκρατίας για τις αποζημιώσεις υπό μορφή de minimis, για την πολύ μεγάλη απώλεια εισοδήματος που είχαν.

Για το 2018 η κυβέρνηση του ΣΥΡΙΖΑ είχε δώσει 13,2 εκατομμύρια ευρώ και τότε η Νέα Δημοκρατία τα χαρακτήριζε ψίχουλα. Σήμερα, λοιπόν, που αυτή η Κυβέρνηση έχει καλύτερη δημοσιονομική δυνατότητα και υπάρχουν επανειλημμένες και μεγαλύτερες απώλειες εισοδήματος, πως θα τα δώσει; Αυτό είναι το ερώτημα. Αυτό είναι το επίκαιρο ερώτημα που υπάρχει αυτή τη στιγμή στο νομό μου. Και βέβαια, αντίθετα με όλα όσα υποσχεθήκατε και όλα όσα περίμενε ο αγροτικός κόσμος από την Κυβέρνηση, δρομολογείτε την ιδιωτική ασφάλιση στην αγροτική παραγωγή. Για τη δε αναγνώριση των διεπαγγελματικών οργανώσεων, μειώνετε τη συμμετοχή των εμπλεκομένων από το 30% στο 15%, εξυπηρετώντας τις απαιτήσεις των υφιστάμενων διοικήσεων.

Επίσης, αντί να δώσετε κίνητρα για την εγγραφή των αγροτών στους συνεταιρισμούς, κάνετε δώρο τους συνεταιρισμούς στους ιδιώτες, με τη συμμετοχή τους κατά 15% στις διοικήσεις τους.

Κυρίες και κύριοι συνάδελφοι, επειδή είδα προηγουμένως κάποιους Βουλευτές της Νέας Δημοκρατίας να ειρωνεύονται την ώρα που μιλούσε η κ. Φωτίου, θέλω να πω ότι η κυβέρνηση του ΣΥΡΙΖΑ είχε κάνει εξαιρετική δουλειά και στον τομέα της πρόνοιας. Και αυτό δεν το λέμε εμείς οι συριζαίοι, το πιστοποιεί η έκθεση της Ευρωπαϊκής Επιτροπής, μόλις τώρα τον Νοέμβρη του 2019.

Η κυβέρνηση, το 2015 παρέλαβε τον προϋπολογισμό της πρόνοιας στα 789 εκατομμύρια, δηλαδή στο 0,4 του ΑΕΠ, με ευρωπαϊκό μέσο όρο το 4% και το φτάσαμε στα 3,5 δισεκατομμύρια. Θα το προσπεράσω, όμως, γιατί είπε αρκετά η κ. Φωτίου, και κλείνοντας θέλω να αναφερθώ στο τι κάνετε στην υγεία.

Η υγεία είναι το σημαντικότερο κοινωνικό αγαθό. Εμείς το 2015 παραλάβαμε το ΕΣΥ υπό κατάρρευση και στο διάστημα από το 2015 έως το 2019 προκηρύξαμε και προσλάβαμε τρεις χιλιάδες τριακόσιους μόνιμους γιατρούς κι άλλους τόσους επικουρικούς, ενώ το 2015 υπηρετούσαν μόνο πεντακόσιοι. Προσλήφθηκαν πάνω από πέντε χιλιάδες σε νοσηλευτικό και λοιπό προσωπικό. Άλλα δύο χιλιάδες τριακόσια άτομα και άλλα χίλια άτομα με πρόγραμμα του ΟΑΕΔ που αφορούσε την ανάσχεση του brain drain. Φέραμε ένα νέο μοντέλο στην πρωτοβάθμια φροντίδα υγείας, τις ΤΟΜΥ, για τις οποίες διασφαλίσαμε και τη χρηματοδότηση και τη βιωσιμότητα από ευρωπαϊκούς πόρους.

Η Κυβέρνηση τώρα της Νέας Δημοκρατίας, ξεκινώντας μόνο κάποιος από τους διοικητές των νοσοκομείων, κάνει μια απόλυτα αναξιοκρατική επιλογή ανθρώπων που έχει ως βασικό στοιχείο την κομματική ταύτιση και την εξάρτησή τους από τη Νέα Δημοκρατία, γιατί μόνη της έγνοια είναι πως θα εξυπηρετήσει το πελατειακό της σύστημα.

Εμείς ξαναστήσαμε, όπως σας είπα, το ΕΣΥ, ενισχύσαμε τη δημόσια υγεία, εξασφαλίσαμε την πρόσβαση για την κάλυψη δυόμισι εκατομμυρίων ανασφάλιστων μέσα σε πολύ στενά δημοσιονομικά πλαίσια, διότι για εμάς αυτό ήταν μια εξαιρετική προτεραιότητα που διασφάλισε την ισονομία, την ισοτιμία και την κοινωνική δικαιοσύνη. Εσείς αντίθετα συζητάτε την εκχώρηση των φιλέτων της δημόσιας περίθαλψης σε επιχειρηματίες της υγείας και την αλλαγή των εργασιακών σχέσεων των γιατρών που θα οδηγήσει σε πλήρη αποδόμηση του ΕΣΥ. Μας πηγαίνετε πολύ πίσω, πίσω από τη δεκαετία του ’80 που οικοδομήθηκε το ΕΣΥ, διευρύνοντας έτσι τις ανισότητες στην υγεία που είναι το υπέρτατο αγαθό.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Ο Βουλευτής κ. Γεώργιος Κώτσηρας ζητά άδεια απουσίας του στο εξωτερικό από τις 26 Δεκεμβρίου 2019 έως τις 30 Δεκεμβρίου 2019.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώςη Βουλή ενέκρινε τη ζητηθείσα άδεια.

Επίσης, ο Βουλευτής κ. Αντώνιος Μυλωνάκης ζητά άδεια απουσίας του στο εξωτερικό από τις 29 Δεκεμβρίου 2019 έως τις 4 Ιανουαρίου του 2020.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώςη Βουλή ενέκρινε τη ζητηθείσα άδεια.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Βουλής των Ελλήνων «Οι σταθμοί μιας διαδρομής σχεδόν διακοσίων ετών», δεκατέσσερις μαθητές και μαθήτριες και δύο εκπαιδευτικοί συνοδοί τους από τη Σχολή Ξενόπουλου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Προχωράμε με τον συνάδελφο, Βουλευτή Ευβοίας, τον κ. Κεδίκογλου Συμεών.

**ΣΙΜΟΣ ΚΕΔΙΚΟΓΛΟΥ:** Ευχαριστώ, κύριε Πρόεδρε.

Εξ ορισμού ο προϋπολογισμός του κράτους αποτελεί τον οδικό χάρτη της Κυβέρνησης για την κατεύθυνση που θέλει να έχει το οικονομικό και κοινωνικό γίγνεσθαι. Ο προϋπολογισμός του 2020 αποτελεί την επιβεβαίωση, αλλά και την εδραίωση της αλλαγής πορείας της Ελλάδας που σηματοδότησε η ψήφος των πολιτών στις φετινές εκλογές.

Ήδη, πριν καν συμπληρωθεί ένα εξάμηνο από τις εκλογές, η αλλαγή πορείας έχει καταγραφεί σαφέστατα και με εντυπωσιακά αποτελέσματα. Πλέον αψευδής μάρτυρας είναι η πορεία των ελληνικών ομολόγων και εντόκων γραμματίων. Φτάσαμε στο σημείο ο Αμερικανός Υπουργός Εμπορίου να δηλώνει ότι η Ελλάδα δανείζεται φθηνότερα από ό,τι οι Ηνωμένες Πολιτείες.

Οι αριθμοί αρχίζουν να ευημερούν. Όμως, προτεραιότητά μας παραμένει η ευημερία των πολιτών, η ευημερία όλων. Και εκεί υπάρχουν, ήδη, απτά αποτελέσματα χάρη στην ταχύτατη υλοποίηση προγραμματικών δεσμεύσεών μας ακόμα και νωρίτερα από ό,τι είχαμε εξαγγείλει προεκλογικά.

Τα παραδείγματα είναι πολλά. Η γενναία και μόνιμη μείωση του ΕΝΦΙΑ, η μείωση της φορολογίας ιδιαίτερα για τα χαμηλά εισοδήματα, η μείωση των ασφαλιστικών εισφορών, η σημαντική ενίσχυση των ασθενέστερων ομάδων, η ευρύτατη ρύθμιση χρεών διαμορφώνουν ένα νέο σκηνικό. Η ελληνική οικονομία βιώνει ένα ευεργετικό σοκ στους πρώτους μήνες της Κυβέρνησης Μητσοτάκη και τη διαδικασία αυτή πρέπει να την ενισχύσουμε και να την επιταχύνουμε, για να ανταποκριθούμε στις δεσμεύσεις μας, για να ανταποκριθούμε στις ανάγκες των πολιτών.

Δεν χρειάζονται δημοσκοπήσεις για να μάθει κανείς ότι τα σημαντικότερα προβλήματα για τους Έλληνες, πέραν του μεταναστευτικού που δεν είναι ακριβώς ζήτημα προϋπολογισμού, είναι η ανεργία, οι φόροι, η οικονομία, η υγεία, η παιδεία. Αυτές ακριβώς είναι οι προτεραιότητες της Κυβέρνησής μας. Αυτές είναι οι προτεραιότητες του προϋπολογισμού.

Να ξεκινήσουμε από την ανεργία και τους φόρους, γιατί σε μία ελεύθερη οικονομία αυτά τα δύο συνδέονται. Για την καταπολέμηση της ανεργίας, απαιτείται η δημιουργία θέσεων εργασίας, κανονικής δουλειάς και όχι με επιδόματα στήριξης και προγράμματα κοινωνικής ωφέλειας, που καλά γιατί ανακουφίζουν, αλλά δεν λύνουν το πρόβλημα. Η μαζική δημιουργία θέσεων εργασίας δεν διατάζεται, δρομολογείται. Δρομολογείται με τη διαμόρφωση ενός ελκυστικού πλαισίου για επενδύσεις και επιχειρήσεις. Δρομολογείται όταν καταλάβεις ότι καλό είναι το δίκιο του εργάτη, αλλά προϋπόθεση για την ύπαρξη του εργαζόμενου είναι η ύπαρξη του εργοδότη.

Με τη μείωση φόρων και εισφορών διευκολύνουμε τις προσλήψεις, αλλά και ενισχύουμε το εισόδημα των μισθωτών, καθώς και των συνταξιούχων. Το κράτος δεν μπορεί να είναι εργοδότης των πάντων. Το κράτος πρέπει να είναι ρυθμιστής, επιτηρητής και ελεγκτής. Η ανεργία καταπολεμάται στον ιδιωτικό τομέα και ιδιαίτερα στις μικρές και μεσαίες επιχειρήσεις. Αυτή είναι η στόχευση του προϋπολογισμού που προβλέπει και τη βέλτιστη αξιοποίηση του σημαντικότερου χρηματοδοτικού εργαλείου του κράτους, των δημοσίων επενδύσεων, με τον καλύτερο πολλαπλασιαστή μέσω των συγχρηματοδοτούμενων προγραμμάτων.

Στο σημείο αυτό θα ήθελα να υπενθυμίσω στον Υπουργό Υποδομών ότι πρέπει, επιτέλους, να αρθεί η μεγάλη αδικία εις βάρος της ιδιαίτερης πατρίδας μου, της Εύβοιας, δηλαδή η εξαίρεσή της από την κοινοτική χρηματοδότηση οδικών έργων με απόφαση της κυβέρνησης Σημίτη το 2000. Επί κυβέρνησης Σαμαρά πετύχαμε την άρση της εξαίρεσης και το πρώτο μεγάλο έργο στην Εύβοια, ο περιφερειακός της Χαλκίδας, εντάχθηκε στο ΕΣΠΑ και ήταν έτοιμο να δημοπρατηθεί. Όμως, ήρθε η κυβέρνηση Τσίπρα και το απένταξε.

Πολλές είναι οι αδικίες εις βάρος της Εύβοιας. Πρέπει, επιτέλους, το δεύτερο μεγαλύτερο νησί της Ελλάδας να αρχίσει να αποκτά ένα σύγχρονο οδικό δίκτυο. Ο φάκελος του περιφερειακού της Χαλκίδας είναι έτοιμος και πλήρης και το έργο είναι ώριμο προς υλοποίηση.

Στην υγεία ο προϋπολογισμός προβλέπει τη μεγαλύτερη δυνατή ενίσχυση υπό τις παρούσες συνθήκες και πιστεύουμε ότι του χρόνου οι δυνατότητες θα είναι περισσότερες. Ο εχθρός του καλού είναι το καλύτερο.

Αντίστοιχα συμβαίνουν και στην παιδεία, όπου καλωσορίζουμε τις προωθούμενες μεταρρυθμίσεις στην τριτοβάθμια εκπαίδευση, αλλά θα πρέπει να δούμε τι γίνεται με τη δευτεροβάθμια. Δεν μας περιποιεί τιμή να είναι οι Έλληνες μαθητές ουραγοί στον ΟΟΣΑ.

Για τις αμυντικές δαπάνες θα ήθελα να επαναλάβω την έκκληση του εισηγητή μας να επανέλθει η καλή παράδοση που τις ήθελε να ψηφίζονται διακομματικά. Οι καιροί είναι πονηροί και ένα μήνυμα ομοφωνίας και ομοψυχίας των πολιτικών δυνάμεων θεωρώ ότι είναι απαραίτητο.

Μιλώντας, βέβαια, για απειλές, ας μην ξεχνάμε ότι ο πληθυσμός μας κινδυνεύει να έχει απώλειες πολλαπλάσιες από ό,τι στον Β΄ Παγκόσμιο Πόλεμο μέχρι το 2050, έως και πενταπλάσιες. Μέχρι και δυόμισι εκατομμύρια μπορεί να μειωθεί ο πληθυσμός της Ελλάδας. Το δημογραφικό είναι η μεγαλύτερη απειλή για την κοινωνία μας και, φυσικά, καλωσορίζουμε τα μέτρα για την ενίσχυση των οικογενειών και την ενθάρρυνση των γεννήσεων. Κι εδώ πάντως ελπίζω να είμαστε σύντομα σε θέση να κάνουμε περισσότερα.

Κλείνω με μία αναφορά στις τελευταίες δημοσκοπήσεις. Η εντυπωσιακότερη εξέλιξη δεν είναι το διευρυνόμενο προβάδισμα της Νέας Δημοκρατίας και του Κυριάκου Μητσοτάκη. Δεν αποτελεί έκπληξη. Οι πολίτες ενέκριναν συντριπτικά το πρόγραμμά μας στις εκλογές και τώρα επικροτούν ακόμα περισσότερο την ταχύτατη υλοποίησή του. Η σημαντικότερη εξέλιξη είναι ότι η ελπίδα για πρώτη φορά ξεπέρασε την οργή και τον φόβο που κυριαρχούσαν στα χρόνια της κρίσης. Οι Έλληνες ελπίζουν και πάλι. Η ελπίδα ξαναγεννιέται στην Ελλάδα.

Σας καλώ, λοιπόν, να ψηφίσετε τον προϋπολογισμό της ελπίδας.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ, κύριε Κεδίκογλου, για τον σεβασμό στον χρόνο.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίασή μας τριάντα μαθήτριες και μαθητές και δύο εκπαιδευτικοί συνοδοί τους από το 15ο Γυμνάσιο Περιστερίου, (πρώτο τμήμα).

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει η Βουλευτής του Κινήματος Αλλαγής κ. Κωνσταντίνα Γιαννακοπούλου.

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** «Κωνσταντίνα (Νάντια) Γιαννακοπούλου», κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ε, ναι, τώρα εδώ πρέπει να το λέω όπως είναι γραμμένο. Αλλιώς, πιο πολύ μου αρέσει το άλλο. Συμφωνούμε.

Ορίστε, έχετε τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, αυτές τις μέρες συζητάμε για τον νέο προϋπολογισμό του 2020 και δεν συζητάμε σε πολιτικό, κοινωνικό ή εθνικό κενό, αλλά σε συγκεκριμένες συγκυρίες που μας φέρνουν μπροστά σε νέες προκλήσεις και δυνατότητες, αλλά και μπροστά σε νέους κινδύνους.

Ξέρετε, πρόσεχα την ειδησεογραφία αυτών των ημερών. Ίσως είναι η πρώτη φορά που ενώ συζητείται ο προϋπολογισμός, τα φώτα της επικαιρότητας δεν είναι πάνω στην οικονομία, δεν έχουν να κάνουν με οικονομικά ζητήματα. Η βασική ανησυχία των πολιτών εστιάζεται αλλού. Στο μυαλό των ανθρώπων υπάρχουν άλλα θέματα που έχουν προκύψει. Αυτό θα μπορούσε να ήταν καλό. Κατ’ αρχάς θα μπορούσε να δείχνει μία ικανοποίηση από την πορεία της οικονομίας, από τη βελτίωση του βιοτικού επιπέδου του μέσου νοικοκυριού, από μία νέα αυτοπεποίθηση και αισιοδοξία.

Λυπάμαι, κύριε Υπουργέ, όμως δυστυχώς δεν είναι από αυτό. Οι επενδύσεις και η ανάπτυξη αποτελούν ακόμη μία προσδοκία, ένα ζητούμενο. Η ανεργία διατηρείται σε υψηλά επίπεδα. Οι όποιες οριακές μειώσεις φόρων και εισφορών και τα όποια επιδόματα καταγγέλλατε και τώρα δίνετε –δηλαδή, κάνετε αυτό που κατηγορούσατε- δεν βελτιώνουν τη θέση όσων κύρια δέχτηκαν την πρωτοφανή φοροεπιδρομή της κυβέρνησης ΣΥΡΙΖΑ-ΑΝΕΛ. Αναφέρομαι στη μεσαία τάξη που, βεβαίως, κάθε φορά και από κάθε κυβέρνηση ορίζεται διαφορετικά. Ακόμα και η θετική δημοσκοπική εικόνα της Κυβέρνησης σε σχέση με τα ζητήματα της οικονομίας, περισσότερο οφείλεται σε μία ελπίδα, παρά σε χειροπιαστές πολιτικές με συγκεκριμένα αποτελέσματα.

Το πρόβλημα σήμερα, περισσότερο παρά ποτέ, είναι να δούμε συνολικά, στρατηγικά την πορεία της χώρας προς τα πού θέλουμε να πάει, προς τα πού θέλουμε να προχωρήσουμε. Ας δούμε, λοιπόν, κάποια βασικά σημεία. Πρώτον, έχουμε μία χώρα η οποία ταλανίζεται δέκα χρόνια με την κρίση και ακόμα δεν έχει σταθεροποιήσει μία αναπτυξιακή πορεία, η οποία να εγγυάται το δυνάμωμά της, τη βελτίωση της ζωής των ανθρώπων. Δεν υπάρχει κάποιο στρατηγικό σχέδιο, ενώ περισσεύει η υπεραισιοδοξία με προβλέψεις για 2,8% ρυθμό ανάπτυξης την ίδια ώρα και στιγμή που οι προβλέψεις όλων των διεθνών οργανισμών είναι πολύ πιο συγκρατημένες και ενώ όλα μπορούν να ανατραπούν από την επιβράδυνση της διεθνούς οικονομίας και από την κλιμάκωση της γεωπολιτικής έντασης.

Τη χώρα βαραίνουν πρωτογενή πλεονάσματα 3,5% μέχρι και το 2022 και 2,4% στη συνέχεια, με τα οποία δέσμευσε η προηγούμενη κυβέρνηση τη χώρα και η σημερινή δεν έχει μπει ακόμα στη διαδικασία μιας διαπραγμάτευσης, παρά τα αντιθέτως λεγόμενα κατά την προεκλογική σας περίοδο. Τη βαραίνει η υποθήκευση όλης της δημόσιας περιουσίας στο υπερταμείο για σχεδόν έναν αιώνα, που καμμία μα καμμία μνημονιακή κυβέρνηση δεν τόλμησε να υπογράψει μέχρι να φανεί η κυβέρνηση των ΣΥΡΙΖΑ-ΑΝΕΛ.

Μου δίνεται η αίσθηση ότι όλα αυτά παραβλέπονται, κύριε Υπουργέ, και προχωράμε απλώς με την τακτική «βλέποντας και κάνοντας». Υπάρχει ατολμία ακόμη και να θιχτούν.

Δεύτερον, όλες οι σύγχρονες κοινωνίες και οικονομίες αντιμετωπίζουν δύο πολύ μεγάλες, βασικές προκλήσεις. Την κλιματική αλλαγή, που απειλεί τον σύγχρονο πολιτισμό, όπως τον γνωρίζουμε, που βεβαίως γεννά εκτός από κινδύνους και ευκαιρίες, και την 4η Βιομηχανική Επανάσταση που μπορεί να καταστήσει το χάσμα ανάμεσα σε ανεπτυγμένες και αναπτυσσόμενες χώρες οριστικά αγεφύρωτο. Αυτές οι δύο λέξεις, κύριε Υπουργέ, δεν υπάρχουν καν στην εισηγητική έκθεση του προϋπολογισμού, πόσω μάλλον σαν πεδία ευρύτερης πολιτικής.

Επιπλέον, η χώρα μας αντιμετωπίζει μία τεράστια πρόκληση ως χώρα πρώτης εισόδου μιας αυξημένης προσφυγικής και μεταναστευτικής ροής και έντονο δημογραφικό πρόβλημα. Θα περιμέναμε από την κατά τα άλλα, υποτίθεται, δήθεν έτοιμη νέα κυβέρνηση, ιδιαίτερα σε αυτή τη φάση που περνάει η χώρα, να εμφανιστεί με μία ριζοσπαστική διάθεση, για μία πραγματικά δομική αλλαγή στην ίδια τη λογική, την ουσία του προϋπολογισμού, πάνω σε αυτούς τους νέους άξονες. Αντ’ αυτού, επαναλαμβάνονται οι συμβατικοί στόχοι -τα έχουμε ακούσει πάρα πολλές φορές- για ανάπτυξη, με υπεραισιόδοξες προβλέψεις για τα μακροοικονομικά, με μεγάλο βαθμό αβεβαιότητας και απροσδιοριστίας. Η μόνη έγνοια σας είναι πώς θα επιτευχθούν τα υπερπλεονάσματα, ενσωματώνοντας τις παροχές.

Τρίτον, έχουμε βρεθεί μπροστά σε κινδύνους με την εντεινόμενη τουρκική επιθετική πολιτική, με τις προκλητικές πρωτοβουλίες της, που αντικειμενικά δημιουργούν ανησυχία σε ολόκληρη την ελληνική κοινωνία. Η διπλωματική απομόνωσή της είναι ασφαλώς σημαντική εξέλιξη. Είναι μία κατάκτηση και βεβαίως δημιουργεί πιέσεις στη γείτονα χώρα. Ωστόσο, αυτή τη στιγμή είναι απολύτως απαραίτητο και επιτακτικό να επαναχαράξουμε την πολιτική μας, να δούμε τη συνολική τακτική μας και με ορίζοντα να προωθηθούν πρωτοβουλίες, οι οποίες θα καταδείξουν την αποφασιστικότητα μας και ότι δεν φοβόμαστε γιατί έχουμε το δίκιο με το μέρος μας. Και έπειτα, ταυτόχρονα με τη δημιουργία μιας Ελλάδας με φωνή, με κύρος στα διεθνή φόρα, μιας ισχυρής αναπτυξιακά Ελλάδας, έχουμε τον χρόνο κυρίες και κύριοι συνάδελφοι, έχουμε το χρέος να δούμε την αμυντική θωράκιση της χώρας, τη δημιουργία της πεποίθησης, πριν από όλα και πάνω από όλα στους Έλληνες και στις Ελληνίδες, ότι πραγματικά η Ελλάδα δεν έχει να φοβηθεί τίποτα και σε οποιαδήποτε περίπτωση. Έχουμε το χρέος να δούμε την εθνική αμυντική βιομηχανία, που δυστυχώς έχει καταντήσει σαν παλιά ΔΕΚΟ. Αυτό είναι το καθήκον μας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε.

Και για αυτό, είναι επιτακτικό, εμείς επιμέναμε ως Κίνημα Αλλαγής και συνεχίζουμε να επιμένουμε για την ανάγκη να πραγματοποιηθεί σύσκεψη πολιτικών Αρχηγών. Είναι λάθος ότι η πραγματοποίηση μιας τέτοιας σύσκεψης συνδέεται με τον κίνδυνο δραματοποίησης μιας κατάστασης. Τέτοιες συναντήσεις θα έπρεπε να πραγματοποιούνται και για κρίσιμα θέματα, όχι μόνο για τα εθνικά, αλλά για ζητήματα που πρέπει να βρούμε συναίνεση και συνεννόηση, όπως παραδείγματος χάριν για τα ζητήματα της παιδείας.

Τέταρτον -και κλείνω με αυτό-, είμαστε μία χώρα που φθίνει πληθυσμιακά και στα επόμενα χρόνια, όπως δείχνουν όλες οι έρευνες, θα φτάσουμε τα οκτώ εκατομμύρια πληθυσμό. Την ίδια ώρα, κυρίες και κύριοι συνάδελφοι, το ξέρουμε όλοι πολύ καλά ότι πάνω από μισό εκατομμύριο Έλληνες, νέα παιδιά, τα καλύτερα μυαλά της χώρας μας, έχουν φύγει στο εξωτερικό. Όλα αυτά τα ζητήματα δεν φαίνεται να απασχολούν την Κυβέρνηση, δεν φαίνεται να απασχολούν τον προϋπολογισμό, ενώ τα μέτρα τα οποία έχετε αναγγείλει είναι αποσπασματικά, είναι ανεπαρκή. Δεν μπορείς να ξεμπερδέψεις με το ζήτημα της υπογεννητικότητας απλά και μόνο με ένα επίδομα των 2.000 ευρώ. Το καταλαβαίνετε ότι αυτό δεν λύνει το ζήτημα. Ούτε, βεβαίως, θα πείσεις έναν νέο ο οποίος έχει φύγει στο εξωτερικό για να εργαστεί, να έρθει πίσω με το μέτρο το οποίο ανακοινώσατε.

Τα προβλήματα αυτά απαιτούν μία ολοκληρωμένη προσέγγιση, η οποία πολύ απλά -και λυπάμαι που το λέω- δεν υπάρχει στον προϋπολογισμό σας. Προϋποθέτει αλλαγή αντίληψης, απόλυτη κυριαρχία της αξιοκρατίας, κύριε Υπουργέ, όχι βόλεμα των ημετέρων. Χρειάζεται μετατροπή της χώρας σε πρότυπο για την καινοτομία, για την εξωστρέφεια, για την αξιολόγηση των πάντων και παντού. Απαιτεί μια δικαιοσύνη που θα αυτοκαθαρθεί και θα μπορέσει να δείξει ότι και ο πιο αδύναμος μπορεί να την εμπιστευτεί.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, παρακαλώ.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κλείνω, κύριε Πρόεδρε.

Κυρίες και κύριοι συνάδελφοι, θα ήθελα ειλικρινά να είμαι πολύ πιο αισιόδοξη. Ο προϋπολογισμός, όμως, ο οποίος κατατέθηκε, δυστυχώς δεν μου το επιτρέπει. Είμαστε μακριά από το να μπορούμε να πειστούμε ότι το μέλλον για τη χώρα και τους ανθρώπους θα είναι πραγματικά αυτό που τους αξίζει. Και για αυτό τον λόγο καταψηφίζουμε αυτόν τον προϋπολογισμό.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει τώρα ο Υφυπουργός Ψηφιακής Διακυβέρνησης κ. Γεωργαντάς. Θα ακολουθήσουν οι εξής ομιλητές: ο κ. Μαντάς, ο κ. Βερναρδάκης, ο κ. Τσιλιγγίρης, ο κ. Ανδριανός και ο κ. Τριανταφυλλίδης.

Κύριε Γεωργαντά, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ (Υφυπουργός Ψηφιακής Διακυβέρνησης):** Ευχαριστώ, κύριε Πρόεδρε.

Κύριοι συνάδελφοι, δεν φανταζόμουν ποτέ ότι θα χρειαζόταν στη συζήτηση ενός προϋπολογισμού οι Βουλευτές και οι Υπουργοί της Συμπολίτευσης να μην έρθουν με τον απολογητικό εκείνο τρόπο που πολλές φορές παλαιότερα έχουμε δει σε παρόμοιες συζητήσεις να έρχονται Υπουργοί, οι οποίοι να αναγκάζονται να δικαιολογήσουν δύσκολα μέτρα τα οποία έρχονταν σε αντίθεση με ό,τι προεκλογικά είχε δεσμευτεί μία κυβέρνηση.

Είμαστε στην πρωτόγνωρη και πολύ ευχάριστη κατάσταση να ερχόμαστε σήμερα και να αναλύουμε έναν προϋπολογισμό ο οποίος έρχεται πράγματι να υλοποιήσει τις εξαγγελίες της νεοεκλεγείσας Κυβέρνησης, οι οποίες μάλιστα εξαγγελίες με έναν ξεκάθαρο και λεπτομερή τρόπο αναφέρθηκαν προεκλογικά και υπερψηφίστηκαν από τον ελληνικό λαό. Αυτό ας το καταλάβουν οι συνάδελφοί της Αντιπολίτευσης. Η Νέα Δημοκρατία υλοποιεί όλα όσα υποσχέθηκε στον ελληνικό λαό προεκλογικά. Ο προϋπολογισμός αυτός ενσωματώνει τον σχεδιασμό για όποιες μεταρρυθμίσεις ήδη έχουμε κάνει τους προηγούμενους μήνες, αλλά δείχνει και τον οδικό χάρτη που θα ακολουθηθεί σε όποιες άλλες έχουμε υποσχεθεί και πρέπει να γίνουν.

Ακούγεται, λοιπόν, παράταιρο από συνάδελφο της Αντιπολίτευσης πριν από λίγο όταν αναφέρεται σε δήθεν ακυρώσεις θετικών μέτρων της προηγούμενης κυβέρνησης. Όποιος ισχυρίζεται ότι αυτή η Κυβέρνηση ακυρώνει οποιοδήποτε θεσμοθετημένο, νομοθετημένο μέτρο των προηγουμένων ετών, ψεύδεται. Εμείς όχι μόνο ερχόμαστε να υλοποιήσουμε περισσότερα από όσα έχουμε υποσχεθεί, περισσότερα από όσα είπαμε στον ελληνικό λαό ότι μπορούμε να κάνουμε, αλλά δεν ακυρώνουμε και τίποτα από τα νομοθετήματα με θετικό πρόσημο ελάφρυνσης των Ελλήνων πολιτών, τα οποία υπερψηφίστηκαν το προηγούμενο διάστημα συνήθως και από εμάς. Να μην μπερδεύουν οι συνάδελφοι τις εξαγγελίες της σημερινής Αντιπολίτευσης με τα θεσμοθετημένα μέτρα, διότι προεκλογικά, πράγματι, υπήρξαν πολλές εξαγγελίες. Για παράδειγμα, υπήρχε εξαγγελία για δέκα χιλιάδες προσλήψεις μόνιμου προσωπικού στην εκπαίδευση, στη γενική εκπαίδευση, που όμως το μόνο που υπήρχε στον φάκελο ήταν το δελτίο Τύπου, μία σελίδα μόνο δέκα σειρών. Τίποτε άλλο. Αν αυτή την εξαγγελία, την με κακό τρόπο δημοσιοποιημένη, τη θεωρούν ως νομοθέτημα της προηγούμενης κυβέρνησης, τότε νομίζω ότι είναι άξιοι της κριτικής που αναγκαστικά έκανα αυτή τη στιγμή.

Σε σχέση με τον προϋπολογισμό, κύριοι συνάδελφοι, γνωρίζετε πολύ καλά, το γνωρίζει πλέον όλη η ελληνική κοινωνία, ότι ο σημαντικότερος μοχλός ανάπτυξης της οικονομίας μιας χώρας είναι η αξιοπιστία.

Είναι η αξιοπιστία του πολιτικού προσωπικού, είναι η αξιοπιστία της Κυβέρνησης η οποία καλείται να δημιουργήσει τις συνθήκες εκείνες οι οποίες είναι αναγκαίες έτσι ώστε να μπορέσουμε και να παράξει όποιος θέλει να παράξει στην Ελλάδα, είτε είναι ελεύθερος επαγγελματίας είτε είναι επενδυτής, αλλά και ταυτόχρονα να υπάρξει και ο καθορισμός των μέτρων εκείνων, τα οποία θα βοηθήσουν τους αδύναμους συμπολίτες μας, για να μπορέσουν να ανταπεξέλθουν στις δύσκολες συνθήκες τις οποίες διαβιώνουν.

Αυτή η Κυβέρνηση, λοιπόν, βάζει ως πρώτη της προτεραιότητα ακριβώς τη δημιουργία εκείνου του φιλοεπενδυτικού κλίματος που παντού στον κόσμο είναι αναγκαίο, για να μπορέσει να μεγαλώσει τον πλούτο μιας χώρας. Όταν μεγαλώσει ο πλούτος αυτής της χώρας, θα μπορέσει να υπάρξει μέσα από τις επενδύσεις, μέσα από τις νέες δουλειές που θα γίνουν και εκείνο το πλεόνασμα το οποίο θα μας επιτρέψει να βοηθήσουμε και τους αδύναμους συμπολίτες μας.

Και βέβαια, όλα αυτά, δεν πρέπει να ξεχνάμε ότι γίνονται μέσα σε ένα πλαίσιο το οποίο το χαρακτηρίζουν δύο πράγματα που ήταν το κατόρθωμα της προηγούμενης Κυβέρνησης. Το ένα είναι τα πρωτογενή πλεονάσματα τα οποία είμαστε υποχρεωμένοι να διατηρούμε μέχρι το 2060 -δεν πρέπει να το ξεχνάτε αυτό, κύριοι συνάδελφοι της Αντιπολίτευσης- και το άλλο είναι η δέσμευση της περιουσίας για εκατό χρόνια από το ΤΑΙΠΕΔ. Μέσα σε αυτό το πλαίσιο το οποίο οφείλεται στη δική σας πολιτική, οφείλουμε εμείς -και θα το κάνουμε και θα το πράξουμε- να ανατάξουμε την ελληνική οικονομία.

Οφείλω να πω δυο πράγματα σε σχέση με τον προϋπολογισμό όσον αφορά το Υπουργείο Ψηφιακής Διακυβέρνησης. Αύριο θα αναφερθεί αναλυτικά ο Υπουργός. Ο ψηφιακός μετασχηματισμός της χώρας δεν είναι μία τεχνική προσέγγιση του όλου ζητήματος. Είναι μία πολιτική προσέγγιση. Είναι μία πολιτική μονόδρομος για όλες τις χώρες. Όποια χώρα δεν κατορθώσει να παρακολουθήσει τις επιταγές της τέταρτης βιομηχανικής επανάστασης, όχι απλώς θα μείνει πίσω και θα παρακολουθεί το τρένο της ανάπτυξης να απομακρύνεται, αλλά η στάση αυτή δεν θα έχει δυστυχώς τη δυνατότητα επαναφοράς, καθώς οι πολύ μεγάλες ταχύτητες με τις οποίες αλλάζουν οι οικονομικές και οι τεχνολογικές συνθήκες δεν θα επιτρέψουν την ανάκαμψη.

Είναι λοιπόν η ευκαιρία μας. Τώρα οφείλουμε να το πράξουμε. Ο ψηφιακός μετασχηματισμός της χώρας είναι προτεραιότητα αυτής της Κυβέρνησης, προτεραιότητα του Κυριάκου Μητσοτάκη. Το Υπουργείο μας, το οποίο πράγματι συγκέντρωσε πολλές αρμοδιότητες σε σχέση με όποια προηγούμενη σχετική απόπειρα έχει γίνει, έχει πλέον και τα νομοθετικά μέσα και τη δυνατότητα των οικονομικών πόρων, για να προχωρήσει στις παρεμβάσεις εκείνες στη δημόσια διοίκηση, οι οποίες είναι αναγκαίες έτσι ώστε να καλυτερέψουμε τη ζωή των συμπολιτών μας, να δημιουργήσουμε ένα πλαίσιο το οποίο θα είναι ανοικτό για επενδύσεις, θα δίνει στους συμπολίτες μας τη δυνατότητα να κερδίσουν χρόνο, χρήμα και συνθήκες διαφάνειας στις συναλλαγές με το δημόσιο, έτσι ώστε να μπορέσουμε να προσελκύσουμε εκείνες τις επενδύσεις από το εξωτερικό και να δημιουργήσουμε εκείνη την εικόνα της χώρας, η οποία θα μας επιτρέψει πραγματικά να παρακολουθήσουμε τις εξελίξεις οι οποίες αυτή τη στιγμή δρομολογούνται στην Ευρώπη.

Έχω την τιμή να υπηρετώ σ’ αυτό το Υπουργείο σε μια πολύ κομβική στιγμή, ένα Υπουργείο, για το οποίο ο Κυριάκος Μητσοτάκης αξιολογώντας την κρισιμότητά του έχει χαρακτηρίσει ως Υπουργό Επικρατείας τον αρμόδιο Υπουργό. Έχουν δοθεί εκείνα τα νομοθετικά μέσα που είναι αναγκαία αλλά και τα χρήματα ιδίως από το ΕΣΠΑ, με τα οποία έχουμε κάνει ειδική διαχείριση. Και εδώ οφείλω να σημειώσω ότι, δυστυχώς, στα χρόνια τα οποία έχουν παρέλθει, η προηγούμενη κυβέρνηση έξω από όποια άλλη ανικανότητα, έδειξε και μια μεγάλη ανεπάρκεια στην απορρόφηση των χρημάτων του ΕΣΠΑ. Δεν μπορεί σήμερα, τέσσερα χρόνια πριν από τη λήξη του σχετικού προγράμματος να έχουμε απορροφητικότητα μόνο 25%. Τελικά, δεν είναι μόνο το τι εξαγγέλλεις, το τι προγραμματίζεις. Είναι και το τι μπορείς να εκτελέσεις. Η προηγούμενη Κυβέρνηση λοιπόν και στον τομέα αυτόν της εκτέλεσης αυτών των πολύ σημαντικών κονδυλίων που χρειάζονται για την ανάπτυξη της χώρας έδειξε τη χαμηλότερη βαθμολογία, 25% απορροφητικότητα.

Καλώ τους Βουλευτές όλων των πολιτικών κομμάτων να μη μείνουν παρατηρητές στη μεγάλη προσπάθεια που αφορά όλους τους Έλληνες για τη συνολική ανάταξη της πατρίδας μας. Μπορεί να έχουμε όλοι τις διαφοροποιήσεις μας, τις διαφορετικές πολιτικές προσεγγίσεις, αλλά σε έναν προϋπολογισμό ο οποίος μόνο θετικό πρόσημο δίνει στην ελληνική κοινωνία και συγχρόνως δημιουργεί τις συνθήκες για τη συνολική ανάπτυξη της χώρας, νομίζω ότι πρέπει όλοι να είμαστε παρόντες και να πούμε «ναι».

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Και εγώ, κύριε Γεωργαντά.

Όπως πάντα, ήσασταν συνεπείς στον χρόνο.

Προχωράμε με τη σειρά που έχουν εκφωνηθεί οι συνάδελφοι.

Τον λόγο έχει ο κ. Περικλής Μαντάς, Βουλευτής Μεσσηνίας, της Νέας Δημοκρατίας.

**ΠΕΡΙΚΛΗΣ ΜΑΝΤΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, τον περασμένο Ιούλιο πριν από τις εκλογές, ο Κυριάκος Μητσοτάκης, η Νέα Δημοκρατία και κατ’ επέκταση όλοι εμείς, δεσμευτήκαμε απέναντι στον ελληνικό λαό, σε ένα κοινωνικό συμβόλαιο που έχει ως βάση του μια συμφωνία. Κύρια χαρακτηριστικά αυτής της συμφωνίας ήταν αφενός οι αρχές και οι αξίες της παράταξής μας, κυρίως όμως το κύριο χαρακτηριστικό της ήταν η αλήθεια που τόσο πολύ έλειψε από το πολιτικό σύστημα τα τελευταία χρόνια.

Συμφωνήσαμε, λοιπόν, με τους Έλληνες πολίτες να κάνουμε την Ελλάδα πρωταγωνιστή στην ευρωπαϊκή οικογένεια και από την πρώτη μέρα που έλαβε τα καθήκοντα του Πρωθυπουργού ο Κυριάκος Μητσοτάκης προσπάθησε σε όλον τον πλανήτη να ξανασηκώσει τη χώρα μας στα πόδια της. Και φάνηκε αυτό το αποτέλεσμα πρόσφατα, στη διπλωματική κρίση που βιώνουμε αυτή τη στιγμή στην Τουρκία, που σύσσωμη η παγκόσμια κοινότητα στηρίζει τη χώρα μας, στηρίζει την ελληνική Κυβέρνηση περισσότερο από ποτέ.

Συμφωνήσαμε με τους Έλληνες πολίτες να αποποινικοποιήσουμε την επιχειρηματικότητα και να δώσουμε κίνητρα στους επενδυτές και στους εργαζόμενους να δουλέψουν, να δημιουργήσουν τις δικές τους ευκαιρίες γιατί θα παράξουν πλούτο γι’ αυτούς και τις οικογένειές τους και όχι γιατί θα τους τα πάρει η εφορία. Και πολύ γρήγορα προβήκαμε στη μείωση της φορολογίας εισοδήματος κατά τέσσερις ποσοστιαίες μονάδες, προβήκαμε στη μείωση των μερισμάτων κατά πέντε ποσοστιαίες μονάδες, εκτελέσαμε με τεράστια επιτυχία μία ρύθμιση για όλους τους υπερχρεωμένους επιχειρηματίες και φυσικά πρόσωπα, με την οποία τους δώσαμε μια ανάσα να μπορέσουν να κρατηθούν και να μείνουν όρθιοι σ’ αυτή την κρίση που βίωσαν τα τελευταία δέκα χρόνια.

Συμφωνήσαμε με τους πολίτες να στηρίξουμε τους αδύναμους, τους χαμηλόμισθους μισθωτούς, συνταξιούχους, αγρότες και νομοθετήσαμε τη μείωση του εισαγωγικού συντελεστή φορολόγησης στο 9%, ταυτόχρονα με τη μείωση του ΕΝΦΙΑ κατά 22% μεσοσταθμικά έτσι ώστε να μπορέσουμε σε αυτούς τους ανθρώπους που είχαν πραγματική ανάγκη και είχαν υπερφορολογηθεί όλο αυτό το διάστημα, όλα αυτά τα χρόνια, να μπορέσουν να πατήσουν και να ορθοποδήσουν ξανά.

Συμφωνήσαμε να δώσουμε κίνητρα στους νέους να μείνουν στη χώρα μας, να δημιουργήσουν και να κάνουν πράξη τα όνειρά τους εδώ μαζί μας και όλα αυτά τα νέα παιδιά που έχουν φύγει, να θέλουν και να μπορούν να ξανάρθουν. Αν κοιτάξετε γύρω σας, ένας γιος, μία κόρη, ένας ανιψιός, ένας φίλος βρίσκεται αυτή τη στιγμή στο εξωτερικό, έχει φύγει τα τελευταία χρόνια προκειμένου να φτιάξει τη ζωή του, να φτιάξει μια καλύτερη ζωή για τον ίδιο και την οικογένειά του. Και πρόσφατα, ανακοίνωσε το Υπουργείο Εργασίας ένα πολύ ελπιδοφόρο πρόγραμμα επαναπατρισμού των νέων του εξωτερικού, έτσι ώστε σε συνδυασμό με το νέο επενδυτικό κλίμα που διαμορφώνεται να μπορέσουμε να δημιουργήσουμε τις συνθήκες πολλά από αυτά τα παιδιά να γυρίσουν πίσω.

Συμφωνήσαμε να ξανακάνουμε τη χώρα μας ασφαλή για τους πολίτες της, με αλληλεγγύη και ανθρωπισμό για το μεταναστευτικό-προσφυγικό πρόβλημα, όμως με προτεραιότητα και στόχευση στις ανάγκες των Ελλήνων, δίχως ιδεοληψίες και πολιτικαντισμούς. Θεσμοθετήσαμε ένα νόμο με τον οποίο στην ουσία βάλαμε κανόνες που δεν υπήρχαν. Διαχωρίσαμε τους πρόσφυγες από τους μετανάστες και δημιουργήσαμε τις συνθήκες, έτσι ώστε αυτό το πρόβλημα να μπορέσει να αντιμετωπιστεί.

Συμφωνήσαμε με τους πολίτες να αναχαιτίσουμε τη συρρίκνωση του πληθυσμού μας, να προσπαθήσουμε τουλάχιστον. Όλο και λιγότεροι στην πατρίδα μας δουλεύουν, για να συντηρηθούν όλο και περισσότεροι. Αυτό μαθηματικά θα μας φτάσει σε αδιέξοδο. Θεσμοθετήσαμε, λοιπόν, επίδομα 2.000 ευρώ σε κάθε παιδί που γεννιέται από την πρώτη του έτους. Και πρέπει εδώ να ακολουθήσει και η αυτοδιοίκηση. Ήδη διάβασα ότι κάποιος δήμος ξεκίνησε. Θα πρέπει και αυτοδιοίκηση να μπει και να στηρίξει αυτό το μέτρο με έξτρα χρήματα γιατί -κακά τα ψέματα- αυτά τα 2.000 ευρώ δεν είναι ένα ποσό ελκυστικό. Είναι μια βοήθεια, αλλά δεν είναι το ζητούμενο.

Συμφωνήσαμε με τους πολίτες τα Πανεπιστήμια να είναι ανοικτά και να μπορέσουν οι φοιτητές, η ακαδημαϊκή κοινότητα, να μπαίνουν στα πανεπιστήμια και να εκμεταλλευτούμε ακριβώς αυτό που τα πανεπιστήμια στη χώρα μας μπορούν να δώσουν στην ελληνική κοινωνία. Θεσμοθετήσαμε ένα νόμο, έτσι ώστε να επέμβουμε στην ουσία της ελεύθερης διακίνησης ιδεών των εκπαιδευτικών μας ιδρυμάτων.

Κυρίες και κύριοι συνάδελφοι, προέρχομαι από ένα νομό ιδιαίτερο αλλά και μοναδικό, τον Νομό Μεσσηνίας.

Στον Νομό Μεσσηνίας, οι πυλώνες ανάπτυξης της περιοχής μου είναι δύο: ο τουρισμός και ο πρωτογενής τομέας. Και όσον αφορά τον τουρισμό, λέγεται ότι τα τελευταία χρόνια έχουν γίνει τεράστιες επενδύσεις, στις οποίες έχουν τοποθετήσει τη Μεσσηνία στον παγκόσμιο τουριστικό χάρτη. Θα πρέπει το κράτος να ακολουθήσει με τη δημιουργία και την ανάπτυξη των αντίστοιχων υποδομών.

Έχουμε το αεροδρόμιο της Καλαμάτας, το οποίο είναι το ταχύτερα αναπτυσσόμενο αεροδρόμιο αυτή τη στιγμή στην Ευρώπη και συνδέεται με τριάντα διεθνείς προορισμούς. Σίγουρα, χρειάζεται μία τεράστια βοήθεια σε αναβάθμιση εξοπλισμού, σε αναβάθμιση κτηριακών υποδομών, σε ανάπτυξη χώρου στάθμευσης. Θα πρέπει να συμπεριληφθεί στα πλάνα της νέας Κυβέρνησης για το 2020.

Επίσης, θα πρέπει να ολοκληρώσουμε και τους οδικούς άξονες. Δεν είναι δυνατόν να ερχόμαστε από την Καλαμάτα στην Κόρινθο σε μία ώρα και δέκα λεπτά και να χρειάζομαι από την Καλαμάτα να πάω στην Κορώνη ή στην Πύλο σε αντίστοιχη ώρα. Επιτέλους, οι δρόμοι Καλαμάτα, Πύλος, Μεθώνη και ο δρόμος Τσακώνα, Καλό Νερό πρέπει να ολοκληρωθούν και πρέπει να δρομολογηθούν από την Κυβέρνησή μας και στο πλαίσιο του δημοσιονομικού χώρου που υπάρχει να στηριχθούν από τα αρμόδια Υπουργεία.

Το ίδιο πρέπει να γίνει και με τον πρωτογενή τομέα. Το ελαιόλαδο, το βασικό μας προϊόν, δέχεται φοβερές πιέσεις. Πέρσι, λόγω κακής ποιότητας, η Μεσσηνία έχασε περίπου 100 εκατομμύρια ευρώ. Φέτος, λόγω χαμηλής τιμής, θα χάσει άλλα 100 εκατομμύρια ευρώ. Αυτά τα χρήματα είναι χρήματα που λείπουν από τοπική οικονομία. Λείπουν από το ένα περίπτερο μέχρι την μεγαλύτερη επιχείρηση. Λείπουν από τους παραγωγούς, από τους αγρότες που προσπαθούν να επιβιώσουν σε αυτή τη δύσκολη φάση. Θα πρέπει όλοι μαζί, παραγωγοί, έμποροι, τυποποιητές, κράτος, Υπουργείο, Βουλευτές, αυτοδιοίκηση να καθίσουμε να βρούμε έναν τρόπο με τον οποίο θα διασφαλίσουμε αυτό το εισόδημα στη Μεσσηνία, το οποίο είναι πραγματικά πάρα πολύ ισχυρό και πολύ σημαντικό.

Στην ερώτηση, λοιπόν, κυρίες και κύριοι συνάδελφοι, αν όλα αυτά που κάναμε, που κάνουμε ή που σχεδιάζουμε να κάνουμε με τον προϋπολογισμό αρκούν για να υπάρξει στροφή της χώρας μας σε μία ομαλότητα, αλλά και στην εμπέδωση του αισθήματος ασφάλειας των πολιτών, του αισθήματος ασφάλειας για την παιδεία, για την οικονομία, για την υγεία, για την καθημερινότητα η απάντηση είναι ότι αποτελούν ένα πολύ σημαντικό και ένα πολύ μεγάλο βήμα για να δημιουργήσουμε ξανά την Ελλάδα της καινοτομίας, της παραγωγής, της δημιουργίας και της ευημερίας και εν τέλει, να μπορέσουμε όλοι μαζί να φτιάξουμε ξανά την Ελλάδα που εμείς ονειρευόμαστε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο συνάδελφος κ. Χριστόφορος Βερναρδάκης, Βουλευτής Αθηνών του ΣΥΡΙΖΑ.

**ΧΡΙΣΤΟΦΟΡΟΣ ΒΕΡΝΑΡΔΑΚΗΣ:** Ευχαριστώ, κύριε Πρόεδρε.

Ο προϋπολογισμός του 2020 χαρακτηρίζεται από δύο ιδιαίτερα στοιχεία. Το πρώτο στοιχείο είναι ότι ενώ δεν υφίστανται οι ασφυκτικοί περιορισμοί στη δημοσιονομική και τη γενικότερη οικονομική πολιτική είναι κατά βάση αντιαναπτυξιακός, δηλαδή στερείται επεκτατικού πνεύματος σε τομείς πολλαπλασιαστές της ανάπτυξης. Είναι προϋπολογισμός υψηλού ρίσκου, γιατί μειώνει τα περιθώρια ασφαλείας, παραδείγματος χάριν, οι πιστώσεις υπό κατανομή. Συνεπώς αυξάνει τις πιθανότητες εκτροχιασμού του. Ενισχύει οικονομικές δραστηριότητες, όπως ο τουρισμός, η οικοδομή και κάποιες υπηρεσίες, που δεν μπορούν, όμως, σε καμμία περίπτωση, να θεωρηθούν ατμομηχανή της οικονομίας, ιδίως σήμερα που το αναπτυξιακό πλαίσιο θα έπρεπε να συζητά σοβαρά για την τέταρτη βιομηχανική επανάσταση.

Το δεύτερο στοιχείο είναι η αποτύπωση νεοφιλελεύθερων εμμονών. Αποτυπώνεται σε αυτόν το πάγωμα των προσλήψεων σε κρίσιμους τομείς υγείας και παιδείας -θα επανέλθω σε αυτό- η περιστολή των δαπανών για τις κοινωνικές πολιτικές, η λιτότητα και η κατάληψη δημόσιων δομών. Ουσιαστικά, έχουμε ένα πλαίσιο, ένα ιδιόρρυθμο νέο μνημονιακό πλαίσιο διαχείρισης με μία συντονισμένη επίθεση σε ό,τι νοείται ως δημόσιος χώρος προς όφελος ιδιωτικών συμφερόντων.

Οι αντιλήψεις αυτές διατρέχουν, ειδικότερα, τον χώρο της παιδείας για τον οποίον και θα αναφερθώ λίγο αναλυτικότερα. Παρά τη μνημονιακή ασφυξία από το 2015 και μετά, καταγράφεται ασθενής, μεν, διαρκής, δε, αύξηση της δημόσιας χρηματοδότησης για την παιδεία και την έρευνα.

Από τον Ιούλιο του 2019, μετά την αλλαγή δηλαδή της Κυβέρνησης, έχουμε ένα άλλο, κατ’ αρχάς, πολιτικό πλαίσιο. Είναι γνωστές οι επιλογές της αναστολής λειτουργίας των τριάντα επτά τμημάτων στα πανεπιστήμια, της κατάργησης των διετών προγραμμάτων των πανεπιστημίων για τους αποφοίτους των ΕΠΑΛ, η ακύρωση της ίδρυσης Νομικής Σχολής στην Πάτρα, η ακύρωση ή αναβολή -όλα με ερωτηματικά, δεν έχουμε καταλάβει ακριβώς τι γίνεται- των δέκα χιλιάδων πεντακοσίων μόνιμων διορισμών στη γενική αγωγή. Το πολιτικό αυτό περίγραμμα για τον χώρο της παιδείας επιχειρείται, πια, να πάρει και αριθμητική, ποσοτική, οικονομική διάσταση με τον προϋπολογισμό που έχουμε μπροστά μας.

Το ταμειακό σύνολο για την παιδεία είναι κατά 64 εκατομμύρια ευρώ μικρότερο του αντίστοιχου του 2019, παρ’ ότι δεν υφίστανται οι μνημονιακές δουλείες. Η μεγαλύτερη διαφορά εντοπίζεται στο Πρόγραμμα Δημοσίων Επενδύσεων, δηλαδή στις επενδύσεις στον τομέα της παιδείας. Η διαφορά έχει τεράστια σημασία, διότι καταγράφει μεν προθέσεις, αλλά προθέσεις που έχουν ένα σαφές κοινωνικό, ταξικό και αντιαναπτυξιακό πρόσημο.

Εάν αφαιρεθεί το Πρόγραμμα Δημοσίων Επενδύσεων και ληφθεί ως βάση υπολογισμού ο τακτικός προϋπολογισμός του 2020, σε σχέση με αυτόν του 2019, εμφανίζεται αυξημένος, πράγματι, σε ποσοστό της τάξης του 2,36%. Ήταν και η αρμόδια Υπουργός πριν από λίγο εδώ και μίλησε για 102 εκατομμύρια ευρώ.

Εάν το δούμε, όμως, λίγο πιο προσεκτικά, αφ’ ενός μεν το συντριπτικά μεγαλύτερο μέρος της διαφοράς προέρχεται από τις υποχρεωτικές μισθολογικές ωριμάνσεις, δεδομένου, μάλιστα, ότι το 30% των μισθοδοτούμενων από το δημόσιο τομέα δουλεύει στον χώρο της παιδείας, η, δε, αύξηση αυτή του 2,36% είναι εντελώς αναιμική αν συγκριθεί με τη μέση τιμή της αύξησης των δαπανών για την τριετία 2017-2019 που ήταν 4,93% με ανώτερη τιμή, μάλιστα, το 2019, που έφτασε το 6,17%.

Ειδικότερα, δε, σε όλες τις κατηγορίες δαπανών, εκτός από τις αγορές παγίων που υπάρχει μία διαφορά υπέρ του σημερινού προϋπολογισμού 153.000 ευρώ, ο τακτικός προϋπολογισμός του 2020 υστερεί από του 2019 κατά τα 23 εκατομμύρια στις αγορές αγαθών και υπηρεσιών, κατά 14 εκατομμύρια ευρώ στις μεταβιβάσεις, περίπου κατά 1,5 εκατομμύριο ευρώ στις πιστώσεις υπό κατανομή και διάφορα μικρότερα ποσά στις κοινωνικές παροχές.

Αυτό που έχει ιδιαίτερη σημασία και βαρύτητα είναι η μείωση των μεταβιβαστικών δαπανών, οι οποίες απηχούν λειτουργικά έξοδα και επιχορηγήσεις και η μείωση τους επιδρά δυσμενώς στο λειτουργικό επίπεδο της εκπαίδευσης. Μια πιο αναλυτική, δηλαδή, ματιά δείχνει ότι η αύξηση κατά 102 εκατομμύρια ευρώ του προϋπολογισμού του 2020 για την παιδεία γίνεται κυρίως σε βάρος των μεταβιβαστικών δαπανών, οι οποίες βεβαίως έχουν καταρρεύσει σχεδόν από 872 εκατομμύρια ευρώ που ήταν το 2011. Σε σχέση, μάλιστα, με το 2019, εμφανίζουν μείωση περίπου κατά 118 εκατομμύρια ευρώ.

Επιπλέον, ο τακτικός προϋπολογισμός του 2020 υστερεί και στον τομέα της έρευνας, σε σχέση με τον αντίστοιχο του 2019. Οι πιστώσεις δαπανών της Γενικής Γραμματείας Έρευνας και Τεχνολογίας, η οποία είναι γνωστό ότι πέρασε στην αρμοδιότητα του Υπουργείου Ανάπτυξης είναι μειωμένες περίπου κατά 2,5 εκατομμύρια ευρώ. Αν συνυπολογιστούν, δε, και οι διευρυμένες δαπάνες που περιλαμβάνεται η πρόβλεψη δαπανών για το αστεροσκοπείο και την Εθνική Επιτροπή Ατομικής Ενέργειας, η μείωση είναι περίπου της τάξης 5 εκατομμυρίων ευρώ.

Ιδιαίτερη βαρύτητα, τώρα, έχει η απουσία σαφούς δέσμευσης στο σχέδιο προϋπολογισμού για την εφαρμογή του κανόνα ένα προς ένα στις αποχωρήσεις και τις προσλήψεις στο δημόσιο. Όπως προκύπτει από την εισηγητική έκθεση του προϋπολογισμού δεν υπάρχει καμμία πρόβλεψη για προσλήψεις και για κανένα Υπουργείο. Αυτό σημαίνει ότι όποιες προσλήψεις αποφασιστούν θα γίνουν αντικείμενο πολιτικών αποφάσεων και με επανεκκίνηση της ήδη διενεργηθείσας διαδικασίας. Εδώ, ακριβώς, εμφιλοχωρεί η επαναφορά και η διαιώνιση πελατειακών σχέσεων και πολιτικών επιλογών, που προφανώς πρέπει να τεθούν στο μικροσκόπιο των σκοπιμοτήτων τους.

Συνεπώς η ακύρωση των δέκα χιλιάδων πεντακοσίων μόνιμων διορισμών στη γενική αγωγή φαίνεται να παγιώνεται εμμέσως. Δεν είναι, όμως, μόνο αυτό. Επιπρόσθετα, στην εισηγητική έκθεση δεν αναφέρεται καν πρόβλεψη για τις πιστώσεις τεσσεράμισι χιλιάδων διορισμών στην ειδική αγωγή, αλλά γίνεται αναφορά στο νέο ειδικό αποθεματικό μέσω του οποίου, ενδεχομένως, θα μπορούν να εξευρεθούν πιστώσεις για διορισμούς. Σε αντιδιαστολή, βεβαίως, να θυμίσουμε ότι οι προσλήψεις αναπληρωτών φτάνουν φέτος τους τριάντα επτά χιλιάδες.

Συνοψίζοντας, ειδικά για το χώρο της παιδείας, πρέπει να δούμε ότι ο προϋπολογισμός περιφρονεί τις κοινωνικές ανάγκες των λαϊκών στρωμάτων και είναι αποτρεπτικός -αν όχι εχθρικός- σε πολιτικές διεύθυνσης του δημοσίου κοινωνικού χώρου στην παιδεία, δεν αξιοποιεί τις ευκαιρίες εκμετάλλευσης και ανάπτυξης του δημοσιονομικού χώρου, που κατακτήθηκαν από την κυβέρνηση του ΣΥΡΙΖΑ. Αντίθετα, ο προϋπολογισμός φαίνεται να κινείται με στόχο την αναίρεση της του κυβερνητικού ίχνος της προηγούμενης περιόδου, γεγονός που αν κρίνει κανείς από τις πολιτικές σε όλους τους τομείς του κυβερνητικού έργου αποτελεί κεντρική προτεραιότητα της Κυβέρνησης.

Από τεχνικής άποψης και σε επίπεδο τεκμηρίωσης προτιμάται οι πολιτικές επιλογές να εμφανίζονται με ασάφειες και γενικεύσεις, χωρίς δεσμεύσεις και συγκεκριμένες πιστώσεις. Και, βεβαίως, έρχεται να επικυρωθεί μία γενικότερη πολιτική με ιδρύματα πολλαπλών ταχυτήτων, επαναπροσδιορισμό των επαγγελματικών δικαιωμάτων και κυρίως -και αυτό είναι το σημαντικότερο- περιορισμό της κοινωνικής κινητικότητας και επέκτασης των αποκλεισμών πρόσβασης στο μορφωτικό αγαθό.

Να κάνω και μία εκτίμηση, γιατί αυτό το τελευταίο νομίζω ότι είναι και το σημαντικότερο που θα αντιμετωπίσουμε τους επόμενους μήνες: Η πολιτική αυτή στον χώρο της εκπαίδευσης θα οδηγήσει τους επόμενους μήνες σε κοινωνική έκρηξη, γιατί θα θίξει -και θίγει ήδη- τον πυρήνα των κοινωνικών συμβολαίων της μεταπολεμικής και μεταπολιτευτικής περιόδου. Δεν θα πρόκειται για αιφνίδιο γεγονός, ούτε για έκπληξη. Θα είναι φυσικό αποτέλεσμα της ακολουθούμενης πολιτικής και στον χώρο της παιδείας.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία είκοσι έξι μαθητές και μαθήτριες και δύο εκπαιδευτικοί συνοδοί τους από το 15ο Γυμνάσιο Περιστερίου (δεύτερο τμήμα).

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Προχωράμε τώρα με τον κ. Σπυρίδωνα Τσιλιγγίρη, Βουλευτή της Νέας Δημοκρατίας.

**ΣΠΥΡΙΔΩΝ (ΣΠΥΡΟΣ) ΤΣΙΛΙΓΓΙΡΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, ο πρώτος προϋπολογισμός της Κυβέρνησης του Πρωθυπουργού Κυριάκου Μητσοτάκη υπηρετεί συγκεκριμένους στόχους ,ώστε να επιστρέψει η χώρα στη θέση που της αρμόζει μέσω της ισχυροποίησης της ελληνικής οικονομίας, λαμβάνοντας πάντα υπ’ όψιν το ιδεολογικό και πολιτικό πλαίσιο της Νέας Δημοκρατίας.

Παραμένοντας πιστή στις προεκλογικές και προγραμματικές της δεσμεύσεις, η Κυβέρνηση, με αυτόν τον προϋπολογισμό, δίνει ένα ξεκάθαρο μήνυμα στους πολίτες. Το μήνυμα είναι ότι οι ταξικές πολιτικές αποτελούν παρελθόν. Οι πολιτικές που σχεδιάστηκαν και υλοποιούνται, είναι πλέον πολιτικές που απευθύνονται και ευεργετούν όλους τους Έλληνες, δίχως να τιμωρείται η μεσαία τάξη, δίχως να αδικούνται αυτοί που έχουν πραγματικά ανάγκη, δηλαδή οι αδύναμοι συμπολίτες μας, και χωρίς να στοχοποιείται η επιχειρηματικότητα.

Με αισιοδοξία, αλλά πάντα με ρεαλισμό, στόχος είναι η οικονομία να γίνει πιο ισχυρή και πιο ανταγωνιστική μέσα σε ένα περιβάλλον ενισχυμένης εποπτείας από την Ευρωπαϊκή Ένωση και ένα αβέβαιο οικονομικό περιβάλλον σε παγκόσμιο επίπεδο, το οποίο σε καμμία περίπτωση δεν πρέπει να παραβλέπουμε.

Με πολιτικές που ενσωματώνουν πρωτοβουλίες ενίσχυσης τόσο της προσφοράς όσο και της ζήτησης στην οικονομία, με πολιτικές που επιτυγχάνουν ισορροπία μεταξύ οικονομικής αποτελεσματικότητας και κοινωνικής δικαιοσύνης, αλλά πρωτίστως με πολιτικές που είναι προσανατολισμένες στην υποβοήθηση της αναπτυξιακής διαδικασίας, η οικονομία μας θα επανέλθει δυναμικά μετά από την πολυετή κρίση που αντιμετώπισε.

Ο προϋπολογισμός του 2020 έχει ως πρώτο στόχο να αντιμετωπίσει το αναπτυξιακό και επενδυτικό κενό που διατηρεί την Ελλάδα, τα τελευταία χρόνια, σταθερά στην τελευταία θέση μεταξύ των χωρών της Ευρωπαϊκής Ένωσης από πλευράς επενδύσεων και στην πρώτη θέση σε ό,τι αφορά το ποσοστό ανεργίας.

Η Κυβέρνηση του Κυριάκου Μητσοτάκη με αυτό τον προϋπολογισμό επιδιώκει να ανατρέψει την κατάσταση που περιήλθε η χώρα μέσω της δυναμικής αύξησης των επενδύσεων στην ελληνική οικονομία. Ο μεσοπρόθεσμος στόχος της νέας πολιτικής στόχευσης είναι οι επενδύσεις, ως ποσοστό του ΑΕΠ, να πιάσουν σταδιακά τα επίπεδα της προ κρίσης εποχής, κοντά στο 20%, κοντά, δηλαδή, στους μέσους όρους της Ευρωπαϊκής Ένωσης.

Κεντρική αντίληψη της οικονομικής πολιτικής της Κυβέρνησης είναι ότι η ευημερία θα επανέλθει στη χώρα όταν κινητοποιηθούν οι επενδύσεις που θα δημιουργήσουν νέες θέσεις εργασίας. Για αυτόν τον λόγο είναι επιτακτική ανάγκη η ταχεία βελτίωση του επιχειρηματικού κλίματος σε όλα τα βασικά κριτήρια των διεθνών δεικτών ανταγωνιστικότητας, όπως είναι ο δείκτης για την ευκολία του επιχειρείν, αλλά και ο δείκτης της παγκόσμιας ανταγωνιστικότητας και η λήψη άμεσων πρωτοβουλιών που θα καταστήσουν την Ελλάδα φιλικότερη όσον αφορά το επιχειρείν.

Ο προϋπολογισμός του 2020 προβλέπει σημαντική αύξηση του ρυθμού μεγέθυνσης από το 1,5% που παρατηρήθηκε το πρώτο εξάμηνο του 2019, στο 2,8%. Η αύξηση αυτή προέρχεται κυρίως από την αύξηση των επενδύσεων.

Τόσο ο νέος αναπτυξιακός νόμος, όσο και το φορολογικό νομοσχέδιο, καθώς και οι μεταρρυθμίσεις που υλοποιούνται σε πολλαπλά μέτωπα, στοχεύουν ακριβώς σε αυτό το πράγμα.

Η Κυβέρνηση παραμένει πάντα προσηλωμένη στην ολοκλήρωση των διαρθρωτικών μεταρρυθμίσεων, που θα βελτιώσουν ακόμα περισσότερο το οικονομικό κλίμα και θα αυξήσουν την εμπιστοσύνη των επενδυτών προς τη χώρα μας.

Η οικονομική αντίληψη της παρούσας Κυβέρνησης σε καμμία περίπτωση δεν παραβλέπει την ανάγκη προστασίας των πιο αδύναμων συμπολιτών μας και την ανάγκη ελάφρυνσης της φορολογικής επιβάρυνσης των φυσικών προσώπων και των επιχειρήσεων.

Γι’ αυτόν τον λόγο με τον προϋπολογισμό η Κυβέρνησή μας εγκαινιάζει την άρση της πολιτικής των υπερπλεονασμάτων και επιδιώκει όσο το δυνατόν εγγύτερη επίτευξη του στόχου του πλεονάσματος, προκειμένου να αποφευχθεί η ανεξήγητη και αναιτιολόγητη υπέρβαση που παρατηρήθηκε την περίοδο 2016-2018. Επρόκειτο για μία υπέρβαση η οποία αφαιρούσε χρήματα από την κοινωνία και από την αγορά.

Απαιτείται ιδιαίτερη προσοχή, έτσι ώστε να σταματήσει η οικονομική αφαίμαξη της παραγωγικής Ελλάδας χάριν επιδομάτων και μερισμάτων. Οι αστοχίες στη χορήγηση μερισμάτων όχι μόνο προς τους αντικειμενικά δικαιούχους, αλλά και στους κατ’ επιθυμία δικαιούχους δημιούργησαν μία νέα κατηγορία ανέργων, αυτή των κατ’ επιλογή ανέργων, πλήττοντας σοβαρά την προσφορά εργασίας.

Έτσι, παρατηρούμε ένα φαινόμενο, ιδιαίτερα στον νομό μου, στον Νομό Ξάνθης, μειωμένης προσφοράς εργασίας για εποχιακές εργασίες στον αγροτικό τομέα, στον τομέα της μεταποίησης, στην εστίαση και σε άλλους τομείς, αφού η επιδοματική πολιτική ήταν περισσότερο συμφέρουσα από την εποχιακή εργασία. Τα υπερπλεονάσματα, η υπερφορολόγηση και τα επιδόματα δεν μπορούν να αποτελέσουν βασική πολιτική των κυβερνήσεων.

Γι’ αυτό η παρούσα Κυβέρνηση βάζει τέλος στην υπερφορολόγηση των φυσικών και νομικών προσώπων και λαμβάνει μέτρα διεύρυνσης της φορολογικής βάσης μέσω της ενίσχυσης των ηλεκτρονικών συναλλαγών και της αναπροσαρμογής των αντικειμενικών αξιών με βάση τις προηγούμενες αξίες.

Κυρίες και κύριοι συνάδελφοι, πρέπει να γίνει απολύτως αντιληπτό ότι μόνο μέσω της προσέλκυσης επενδύσεων θα ισχυροποιηθούν τόσο η χώρα μας όσο και οι πολίτες μας. Η αύξηση των επενδύσεων θα ενδυναμώσει το κράτος στο σύνολο, θα βελτιώσει τους τομείς της υγείας, της παιδείας, της άμυνας, παρέχοντας ποιοτικότερες υπηρεσίες σε όλους τους πολίτες και αυξημένο αίσθημα ασφάλειας. Αυτή την πολιτική εφαρμόζει η παρούσα Κυβέρνηση.

Ο στόχος για ολόπλευρη ισχυροποίηση της χώρας στην ευρωπαϊκή και παγκόσμια σκηνή επιβάλει οικονομικές και πολιτικές συγκλίσεις και εθνικό σχέδιο. Ο προϋπολογισμός καταδεικνύει ότι η οικονομία της χώρας έχει θετική δυναμική και όλες τις προοπτικές για βελτίωση, σταθεροποίηση και κεφαλαιοποίηση. Αρκεί η ελληνική οικονομία να προχωρήσει με σταθερό βηματισμό, λαμβάνοντας υπ’ όψιν τα διδάγματα της μακροχρόνιας περιπέτειας που αντιμετώπισε.

Μόνο έτσι θα μπορέσουμε να διαμορφώσουμε το νέο, σύγχρονο, βιώσιμο, εγχώριο, ολιστικό υπόδειγμα, το οποίο θα ωθήσει την οικονομία και την κοινωνία σε έναν ενάρετο κύκλο ευημερίας για όλους τους πολίτες, σε μία ισχυρή και διεθνώς αξιοπρεπή Ελλάδα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε πολύ.

Ο συνάδελφος κ. Ιωάννης Γκιόκας δεν εκφωνείται, γιατί εκπροσωπεί το κόμμα του στη διακομματική σύσκεψη υπό τον κ. Πέτσα. Θα μιλήσει αργότερα.

Καλείται στο Βήμα ο κ. Αλέξανδρος Τριανταφυλλίδης. Αμέσως μετά θα μιλήσει ο κ. Ανδριανός και θα κλείσει ο όγδοος κύκλος με τον κ. Γεώργιο Κώτσηρα, Βουλευτή της Νέας Δημοκρατίας, και τον κ. Δημήτρη Βίτσα από το ΣΥΡΙΖΑ

Κύριε Τριανταφυλλίδη, έχετε τον λόγο.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, μετράμε ήδη έξι μήνες κυβερνητικής θητείας της Νέας Δημοκρατίας με την ψήφο του 40% των Ελλήνων πολιτών και απόλυτης μονοκομματικής πλειοψηφίας εκατόν πενήντα οκτώ εδρών.

Επειδή η ελληνική ιστορία δεν αρχίζει τον Γενάρη του 2015 και η Νέα Δημοκρατία δεν είναι «φρεσκαδούρα», όπως θέλει απελπισμένα να μας πείσει, απευθύνομαι κυρίως προς αυτούς τους πολίτες που εντάχθηκαν στην τάση, «Φύγε ΣΥΡΙΖΑ, φύγε Τσίπρα», για να σταυρώσουμε πέντε σταράτα λόγια και επιχειρήματα και όχι για να σταυρωθούμε μεταξύ μας.

Λόγος ενότητας αναγκαίος εισαγωγικός. Εν αρχή ην η πατρίδα και η αίσθηση της πατριωτικής ευθύνης που θα μας βρει όλους σε αρραγές εθνικό μέτωπο, εθνική ομοψυχία, παλλαϊκή ενότητα και το αξιόμαχο των Ενόπλων Δυνάμεων στον ύψιστο βαθμό εγρήγορσης και επαγρύπνησης. Όποιος τολμήσει να αμφισβητήσει τα εθνικά κυριαρχικά μας δικαιώματα σε ξηρά, αέρα και θάλασσα, θα το μετανιώσει. Να στείλουμε μήνυμα από το Βήμα της Βουλής των Ελλήνων στους άνδρες και τις γυναίκες των Ενόπλων Δυνάμεων: «Είμαστε νοερά κοντά σας. Είμαστε δίπλα σας. Για την πατρίδα και την υπεράσπισή της όλοι γινόμαστε ένα».

Ωστόσο, οι πολίτες που σας ακούν -ακούν τους κυρίους της Κυβέρνησης να θριαμβολογούν- απορούν και αναρωτιούνται γιατί πανηγυρίζετε. Επειδή κατακρεουργήσατε το κοινωνικό μέρισμα από τα 780 εκατομμύρια του 2018 σε 175 εκατομμύρια ευρώ φέτος; Και από τρία εκατομμύρια επτακόσιες χιλιάδες δικαιούχους το 2018 σε μόλις διακόσιες πενήντα χιλιάδες δικαιούχους φέτος; Γι’ αυτό θριαμβολογείτε; Επειδή κόψατε τη δέκατη τρίτη σύνταξη για τους συνταξιούχους, εσείς που τους τάζατε ότι θα επαναφέρετε το ΕΚΑΣ; Επειδή μειώνετε τον κοινωνικό προϋπολογισμό, μειώνετε το επίδομα στέγασης για τους άπορους, τους άνεργους, τους άστεγους, τους απολυμένους ακόμη και για τα άτομα με ειδικές ανάγκες; Τόση αναλγησία;

Όταν ο Τσίπρας ανακοίνωνε τη δημιουργία του καταπιστευτικού λογαριασμού, του κουμπαρά εγγύησης δηλαδή των 5 δισεκατομμυρίων έναντι των δανειστών, για να μειωθεί αντίστοιχα από το 3,5% στο 2% μέχρι το 2022 το πρωτογενές πλεόνασμα και να εξοικονομηθούν τα 2 δισεκατομμύρια για να πέσουν στην οικονομία και να μην τα στερηθεί η κοινωνία, τότε εσείς και τα φερέφωνά σας, οι γερές τηλεοπτικές σας πλάτες, η αυτοκρατορία της μιντιακής διαπλοκής, που χωρίς αυτή δεν θα μπορούσατε να σταθείτε στην εξουσία ούτε μέρα, τότε καγχάζατε.

Τι είχαμε αυτούς τους έξι μήνες; Ποια ήταν η προεκλογική προμετωπίδα του κ. Μητσοτάκη; Εμπαιγμός, διχασμό στο μακεδονικό. Κοροϊδία φτωχοποίηση της μεσαίας τάξης. Αναλγησία, κυνισμός προς τους νέους ανθρώπους. Αντί για νέες θέσεις εργασίας -θυμάστε τα βίντεο, τον κ. Μητσοτάκη, νέες θέσεις εργασίας- μόνο τον Οκτώβριο αφήσατε εκατόν είκοσι έξι χιλιάδες νέες θέσεις ανεργίας.

Διαματάρης και Πατέρας κατέστησαν αξίως τα εμβληματικά πρόσωπα του φρέσκου Μητσοτακικού κοπανιστού αέρα σαν τα δάνεια με αέρα. Τα θυμάστε;

Οι Βουλευτές σας στη Θεσσαλονίκη έταζαν προεκλογικά διορισμούς στο Μετρό, αλλά μετεκλογικά ο Μητσοτάκης του άδειασε ανακοινώνοντας ότι το Μετρό της Θεσσαλονίκης θα είναι έτοιμο το 2025. Έτσι έκαναν delivery τα ρουσφέτια στον ΟΑΣΘ με την παλινόρθωση του καθεστώτος της φιλελεύθερης μπίζνας ως οργανισμού εκτροφείου της ντόπιας κομματικής πελατείας. Ρεμούλα, σκάνδαλα, πλιάτσικο και από την άλλη τους καημένους όλους εμάς τους Θεσσαλονικείς να περιμένουμε στις στάσεις ο Μητσοτάκης να μας φέρει τα λεωφορεία.

Παραδειγματικό μοντέλο ο ΟΑΣΘ για πώς εννοείτε τις επενδύσεις. Τα κέρδη θα διανέμονται στους μετόχους και οι ζημίες θα πληρώνονται από το ελληνικό δημόσιο, δηλαδή τα γνωστά κορόιδα, όλους εμάς του Έλληνες πολίτες οι οποίοι θα πληρώνουμε διπλά τον ΟΑΣΘ και με τους φόρους και με τα εισιτήρια. Η Θεσσαλονίκη πλέον γνωρίζει καλά, το έχει συνειδητοποιήσει ότι μόνο με Τσίπρα Πρωθυπουργό και ΣΥΡΙΖΑ στην κυβέρνηση μπορεί να δει το μετρό της να λειτουργεί και τον ΟΑΣΘ να εξυγιαίνεται και να εκσυγχρονίζεται.

Γαλαντόμοι, όπως πάντα, στους υπόδικους κολλητούς με την αποδέσμευση τραπεζικών τους λογαριασμών και την ασυλία στους τραπεζίτες. Άλλωστε έχουμε και τα δάνεια των 500 εκατομμυρίων να σβήσουμε. Αλλά σφιχτοί στη μεσαία τάξη και στους επαγγελματίες με την αύξηση της τιμής του ηλεκτρικού, την αύξηση των ασφαλιστικών εισφορών για το 85% των ασφαλισμένων.

Πού είναι η περαιτέρω μείωση του ΦΠΑ στην εστίαση από το 13% στο 11% που υποσχεθήκατε; Τον Ιούνιο του 2019, όταν ήδη ο ΦΠΑ στην εστίαση με νόμο του ΣΥΡΙΖΑ έφευγε από το 24% για να πάει στο 13%, ο κ. Μητσοτάκης με συνέντευξή του στο «ΚΡΗΤΗ TV» δήλωνε επί λέξει: «Εγώ δεν είπα ότι το 2020 θα μειώσω στον ΦΠΑ. Θα μειώσω τον ΦΠΑ μόνο στην εστίαση».

Το θυμάστε, κύριε Μητσοτάκη; Γιατί οι εστιάτορες και οι άνθρωποι της εστίασης το θυμούνται πολύ καλά. Ρωτούν έμποροι, επαγγελματίες, βιοτέχνες, οι άνθρωποι της αγοράς και της πραγματικής οικονομίας, αυτοί που πίστεψαν τα ψεύτικα τα λόγια τα μεγάλα πού είναι η κατάργηση των είκοσι εννέα φόρων του ΣΥΡΙΖΑ, κύριε Μητσοτάκη, πού είναι η κατάργηση της προκαταβολής του φόρου, πού είναι η κατάργηση της εισφοράς αλληλεγγύης;

Καμμία ντροπή, καμμία αισχύνη; Μόνο ρουσφέτια τακτοποίησης διορισμών για τα γαλάζια παιδιά στο ετσιθελικό κράτος, μπίζνες, μίζες και ρεμούλες στη κρατικοδίαιτη οικονομία των γαλάζιων χορηγών. Παρακολουθούμε το remake του ίδιου έργου, αυτού που μας οδήγησε στην χρεοκοπία και στα μνημόνια. Τουλάχιστον αφελής όποιος αναμένει η επανάληψη της ίδιας πορείας, του ίδιου έργου ότι μπορεί να οδηγήσει σε διαφορετικά αποτελέσματα.

Και έρχομαι τώρα στο μακεδονικό. Από το «προδώσατε,πουλήσατε» κατά όλων ημών, τα εξώδικα για εσχάτη προδοσία των παμακεδονικών, με τους οποίους πηγαίνατε αλά μπρατσέτα στα συλλαλητήρια, τις μολότοφ, τις απειλές και τις σφαίρες στα τζάμια των γραφείων Βουλευτών του ΣΥΡΙΖΑ τώρα το γυρίσατε στον καλαματιανό.

«Όλοι οι Βουλευτές είναι πατριώτες». Ναι, από πότε; Δεν είναι «προδώσατε, πουλήσατε», κύριε Νίκο Δένδια, όπως μας έλεγαν συνάδελφοί σας Βουλευτές της Νέας Δημοκρατίας στην προηγούμενη Βουλή;

«Η Νέα Δημοκρατία έχει γυρίσει την πλάτη στην πατριδοκαπηλία και στον βαλκανικό επαρχιωτισμό». Ναι, από πότε, κύριε Δένδια; Μήπως από τότε που ο κ. Μητσοτάκης έλεγε από αυτό εδώ το Βήμα τον Πρωθυπουργό Αλέξη Τσίπρα «Να δω πώς θα ανέβεις στη ΔΕΘ» προτρέποντας ουσιαστικά τα ακραία στοιχεία να πράξουν τα δέοντα; Το καταθέτω στα Πρακτικά.

(Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα την τηρήσουμε απολύτως τη Συμφωνία των Πρεσπών και θα την τιμήσουμε: «Full implementation Prespa Agreement is crucial», δηλαδή η πλήρης εφαρμογής της Συμφωνίας των Πρεσπών είναι κρίσιμης και ζωτικής σημασίας. Ποιος το είπε, ποιος το έγραψε, ποιος το υπέγραψε; Σε ποιον το απέστειλε αυτό που μόλις ακούσατε; Ο Αναπληρωτής Υπουργός σας Μιλτιάδης Βαρβιτσιώτης σε επίσημη επιστολή του στον κ. Οσμάνι, τον Βορειομακεδόνα ομόλογό του, όπως τον ονόμασε. Όχι μόνο θα την εφαρμόσουν απολύτως, αλλά και θα την τιμήσουν. Ποια; Την κατάπτυστη και προδοτική Συμφωνία των Πρεσπών;

Καταθέτω στα Πρακτικά το αγγλικό κείμενο της επιστολής που λέει «sincerely yours», «ειλικρινά δικός σας, Μιλτιάδης Βαρβιτσιώτης».

(Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και αυτό εκατόν πενήντα οκτώ φωτοτυπίες να μοιραστούν για να πάνε οι Βουλευτές της Νέας Δημοκρατία να το μοιράσουν στα χωριά εκεί που έλεγαν «προδώσατε, πουλήσατε» για να τους πουν στους «προδώσατε, πουλήσατε» ότι θα εφαρμόσουν την πολιτική τη συγκεκριμένη.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, παρακαλώ.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Κλείνω, κύριε Πρόεδρε.

Κύριοι συνάδελφοι της Νέας Δημοκρατίας, δεν έχετε καταλάβει μάλλον τι θα ψηφίσετε. Υπερψηφίζοντας τον προϋπολογισμό άρα παρέχοντας ψήφο εμπιστοσύνης στο σύνολο της κυβερνητικής πολιτικής παρέχετε ψήφο εμπιστοσύνης και στις βασικές θέσεις άσκησης εξωτερικής πολιτικής της Κυβέρνησης Μητσοτάκη. Μία εκ των βασικών θέσεων άσκησης εξωτερικής πολιτικής, όπως αναλύθηκε από Βήματος Βουλής διά στόματος του αρμοδίου Υπουργού Εξωτερικών Νικόλαου Δένδια, είναι η πλήρης εφαρμογή της Συμφωνίας των Πρεσπών. Οι θέσεις αυτές, όπως και οι θέσεις κάθε άλλου Υπουργού της Κυβέρνησης, κύριοι νέοι συνάδελφοι, υπέχουν θέση αιτιολογικής εκθέσεως του νόμου του προϋπολογισμού του 2020.

Να το κάνω κέρματα να το καταλάβετε; Ψηφίζοντας τον προϋπολογισμό και παρέχοντας ψήφο εμπιστοσύνης στο σύνολο της ασκούμενης κυβερνητικής πολιτικής ψηφίζετε έστω και σε δεύτερο χρόνο τη Συμφωνία των Πρεσπών.

**ΠΡΟΕΔΡΕΥΩΝ (Νικήτας Κακλαμάνης):** Και με αυτό ολοκληρώστε, κύριε Τριανταφυλλίδη. Οι συνάδελφοι ξέρουν τι ψηφίζουν.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Την οποία συμφωνία η Κυβέρνηση διά στόματος Νικολάου Δένδια καθιστά βασικό άξονα άσκησης πολιτικής της.

**ΠΡΟΕΔΡΕΥΩΝ (Νικήτας Κακλαμάνης):** Κύριε Τριανταφυλλίδη, κλείστε.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Παρακαλώ, μια λέξη, μια φράση.

Ποιος είναι αυτός ο άξονας; Η πλήρης εφαρμογή της Συμφωνίας των Πρεσπών.

Σας ευχαριστώ και σας καλωσορίζω στο μέτωπο υπεράσπισης του εθνικού συμφέροντος.

**ΠΡΟΕΔΡΕΥΩΝ (Νικήτας Κακλαμάνης):** Κλείστε το μικρόφωνο, παρακαλώ.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Κύριε Πρόεδρε, ζητώ τον λόγο επί προσωπικού.

**ΠΡΟΕΔΡΕΥΩΝ (Νικήτας Κακλαμάνης):** Κύριε Σιμόπουλε, καθίστε κάτω. Είδα το χέρι σας. Έχει εκφωνηθεί προηγουμένως ο κ. Ανδριανός.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Κύριε Πρόεδρε, επί προσωπικού.

**ΠΡΟΕΔΡΕΥΩΝ (Νικήτας Κακλαμάνης):** Καταλάβατε τι σας είπα; Έχει εκφωνηθεί συνάδελφός σας. Καθίστε κάτω και μετά θα σας δώσω τον λόγο επί προσωπικού. Καλό είναι να διαβάζουμε και τον Κανονισμό της Βουλής.

Τον λόγο έχει ο κ. Ανδριανός.

**ΙΩΑΝΝΗΣ ΑΝΔΡΙΑΝΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, δεν πρόκειται να ακολουθήσω το παραλήρημα του συναδέλφου ο οποίος πραγματικά χρησιμοποίησε διχαστικό λόγο.

Βεβαίως να θυμίσω μόνο τούτο: είπε ότι με νόμο του ΣΥΡΙΖΑ μειώθηκε ο φόρος στην εστίαση από το 24% στο 13%. Με νόμο του ΣΥΡΙΖΑ, κύριε συνάδελφε και κύριοι συνάδελφοι του ΣΥΡΙΖΑ, ο φόρος αυτός από το 13% πήγε στο 24%. Για να θυμίσουμε στον ελληνικό λαό τι ακριβώς έγινε.

(Χειροκροτήματα από την πτέρυγα της Νέας Δημοκρατίας)

Και ήρθατε, λοιπόν, λίγες ημέρες πριν τις εκλογές του Ιουλίου να τον μειώσετε. Αυτό είναι κοροϊδία, κύριοι συνάδελφοι.

Συζητάμε, λοιπόν, αυτές τις ημέρες τον πρώτο προϋπολογισμό της Κυβέρνησης της Νέας Δημοκρατίας με Πρωθυπουργό τον Κυριάκο Μητσοτάκη.

Και γνωρίζουμε πολύ καλά τι ψηφίζουμε όταν ψηφίζουμε αυτό τον προϋπολογισμό, κύριε συνάδελφε. Γιατί αυτός ο προϋπολογισμός υπογραμμίζει με τον πιο αδιάσειστο τρόπο την αποφασιστική αλλαγή πορείας που έκανε η χώρα μετά τις εθνικές εκλογές του Ιουλίου. Ένας προϋπολογισμός που αποδεικνύει με τον πλέον αδιαμφησβήτητο τρόπο πως όλα όσα δεσμευτήκαμε προεκλογικά τα κάνουμε πράξη.

Απέναντι λοιπόν στις Ελληνίδες και τους Έλληνες δεσμευθήκαμε για ουσιαστική μείωση του βάρους φόρων και εισφορών στα νοικοκυριά και τις επιχειρήσεις, για ενίσχυση της ανάπτυξης κυρίως μέσα από την ενθάρρυνση νέων επενδύσεων για τη δημιουργία νέων πραγματικά και καλά αμειβόμενων θέσεων εργασίας.

Υποσχεθήκαμε λοιπόν να αποκαταστήσουμε την κανονικότητα στη χώρα, εξασφαλίζοντας τη θετική προοπτική που απαιτούν, δικαιούνται και αξίζουν οι πολίτες. Όχι μόνο τιμούμε στο ακέραιο τις δεσμεύσεις που αναλάβαμε, αλλά προχωράμε ακόμη πιο γρήγορα στην υλοποίησή τους, όπως καταδεικνύει η μείωση του ΕΝΦΙΑ κι επίσης, όπως ανακοινώθηκε, η μείωση για το χαράτσι της εισφοράς αλληλεγγύης κατά 50% το 2020, το οποίο και θα καταργηθεί μέχρι το τέλος της τετραετίας.

Κι αυτό γιατί η αλλαγή σελίδας του Ιουλίου με την αυτοδύναμη εντολή των πολιτών, η εγκατάλειψη της αδιέξοδης πολιτικής της υπερφορολόγησης και των αιματηρών υπερπλεονασμάτων, της συνειδητής στοχοποίησης της μεσαίας τάξης, της ομηρίας των επιδομάτων και της κατάπνιξης των δημιουργικών δυνάμεων των Ελλήνων απέδωσε τάχιστα θετικά αποτελέσματα, τα οποία αποτυπώθηκαν στο οικονομικό κλίμα, τα επιτόκια δανεισμού της χώρας, τις αξιολογήσεις της ελληνικής οικονομίας και τις εκτιμήσεις των προοπτικών της από εταίρους, δανειστές, επενδυτές και οίκους αξιολόγησης.

Είναι αυτή η ριζική αλλαγή πολιτικής που επέτρεψε στην Κυβέρνηση όχι μόνο να καλύψει το δημοσιονομικό κενό ύψους 396 εκατομμυρίων ευρώ που κληρονομήσαμε από τον ΣΥΡΙΖΑ, αλλά και να δημιουργήσει το περιθώριο ώστε να επιταχύνει εντός του 2019 τα θετικά μέτρα ανακούφισης και ανάπτυξης.

Αυτή λοιπόν η αντιδιαμετρικά διαφορετική πολιτική μάς επιτρέπει και σήμερα να καταρτίσουμε έναν προϋπολογισμό ταυτόχρονα αισιόδοξο και ρεαλιστικό, που συνδυάζει χωρίς εκπτώσεις τους δύο μεγάλους στόχους της τόνωσης της ανάπτυξης και της κοινωνικής δικαιοσύνης, που περιορίζει την φορολογική επιβάρυνση, αυξάνοντας ταυτόχρονα τις πραγματικές δαπάνες στους κρίσιμους τομείς της υγείας, της παιδείας, της κοινωνικής ασφάλισης και της εθνικής άμυνας.

Θυμίζω πως τις προηγούμενες μέρες ψηφίσαμε το φορολογικό νομοσχέδιο που μεταξύ άλλων μειώνει τον φορολογικό συντελεστή από 22% στο 9% μέχρι τα 10.000 ευρώ, μειώνει τη φορολόγηση για τα νομικά πρόσωπα, προβλέπει ευνοϊκούς φορολογικούς συντελεστές για τους αγροτικούς συνεταιρισμούς, μειώνει τον ΦΠΑ σε φάρμακα και βρεφικά είδη, απαλλάσσει από το άγος της εισφοράς αλληλεγγύης οικογένειες με μέλη με αναπηρία ποσοστού άνω του 80%, αλλά και το επίδομα στήριξης των 700 ευρώ σε συμπολίτες μας που έχουν ανάγκη, όπως όλες οι οικογένειες με άτομα με αναπηρία και μάλιστα, είναι πολύ θετικό ότι αυτό δίνεται χωρίς όριο ηλικίας.

Κι εδώ θέλω να τονίσω την αποφασιστική αντιμετώπιση της υποεκτέλεσης του Προγράμματος Δημοσίων Επενδύσεων που είχε ουσιαστικά εγκαταλειφθεί στη μοίρα του από την προηγούμενη κυβέρνηση και θα επιτρέψει τη δυναμική προώθηση της υλοποίησης έργων πνοής για ολόκληρη την Ελλάδα, όπως επίσης τα αναγκαία μέτρα για την ενίσχυση της αγροτικής παραγωγής και του εισοδήματος των αγροτών μέσα από δράσεις για τη μείωση του κόστους παραγωγής και μια εθνική στρατηγική για την αποτελεσματική ανάδειξη, πιστοποίηση και αξιοποίηση της υψηλής ποιότητας των προϊόντων μας.

Για παράδειγμα, στο ελαιόλαδο, σε ένα από τα εθνικά μας προϊόντα, με τιμές στα 2 ευρώ το κιλό, υπάρχει ο κίνδυνος να εγκαταλειφθεί η ελαιοκαλλιέργεια γιατί οι παραγωγοί δεν βγάζουν ούτε τα έξοδά τους με αυτές τις τιμές, δεν μπορούν να ζήσουν τις οικογένειές τους και βεβαίως, αυτό το γεγονός έχει οικονομικές επιπτώσεις σε όλη την αλυσίδα των τοπικών οικονομιών.

Κυρίες και κύριοι συνάδελφοι, οι αγρότες, οι ελεύθεροι επαγγελματίες, οι μισθωτοί, οι μικρομεσαίοι επιχειρηματίες ζητούν τις ανάσες που θα τους επιτρέψουν να κάνουν ξανά με ασφάλεια σχέδια για το μέλλον και τις οικογένειές τους. Ο φετινός προϋπολογισμός δίνει τέτοιες ανάσες και όσο τα αποτελέσματα της νέας οικονομικής πολιτικής γίνονται ολοένα και πιο ορατά τόσο αυτές οι ανάσες θα γίνονται περισσότερες και βαθύτερες.

Με αυτόν τον προϋπολογισμό, με τις βαθιές αλλαγές στο κράτος και τη σχέση του με τον πολίτη, με την εισαγωγή της ποιότητας και της αποτελεσματικότητας σε κάθε πτυχή του δημόσιου βίου ανοίγουμε τους νέους δρόμους που αξίζει η πατρίδα μας, τους δρόμους της δημιουργίας και της προκοπής για τις Ελληνίδες και τους Έλληνες που πληγώθηκαν από την κρίση, τους δρόμους της επιστροφής για τις εκατοντάδες χιλιάδες νέων ανθρώπων που έφυγαν την τελευταία δεκαετία από τη χώρα, τους δρόμους που οδηγούν στο μέλλον που αρμόζει στην Ελλάδα.

Ανάπτυξη, απασχόληση, κοινωνική συνοχή. Μέρα με τη μέρα κάνουμε πράξη όλα όσα δεσμευτήκαμε στους συμπατριώτες μας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Τι θέλετε, κύριε Σιμόπουλε;

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Ο συνάδελφος από τον ΣΥΡΙΖΑ αναφέρθηκε επισταμένως και απαξιωτικά, κύριε Πρόεδρε, για Βουλευτές της Θεσσαλονίκης. Είμαι ο μόνος στην Αίθουσα Βουλευτής Θεσσαλονίκης.

**ΠΡΟΕΔΡΕΥΩΝ (Νικήτας Κακλαμάνης):** Στοπ εδώ, κύριε Σιμόπουλε. Σας διαβάζω την παράγραφο 1 του άρθρου 68 τι σημαίνει προσωπικό θέμα: «Προσωπικό θέμα θεωρείται η μομφή που περιέχει υβριστική εκδήλωση ατομικά και προσωπικά εναντίον Βουλευτή».

Με βάση την ευρεία ερμηνεία που δίνετε εσείς, εγώ θεωρώ ότι ήταν χειρότερη η προτροπή «Προσέξτε τι θα ψηφίσετε» και θα έπρεπε όλοι οι συνάδελφοί της Νέας Δημοκρατίας να το θεωρήσουν ως προσωπικό θέμα και να διακόψουμε τη συνεδρίαση και να συζητάμε τώρα τα προσωπικά θέματα μέχρι το απόγευμα. Εξάλλου, σας κάλυψα με την εντός ορίων έτσι κι έτσι παρέμβασή μου την ώρα που μίλαγε ο συνάδελφος κ. Τριανταφυλλίδης.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Δεν μπορώ να έχω ένα λεπτό;

**ΠΡΟΕΔΡΕΥΩΝ (Νικήτας Κακλαμάνης):** Όχι.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Ένα λεπτό, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Όχι, για να μην ανοίξουμε αυτή την κουβέντα. Σε επόμενη ομιλία που θα κάνετε…

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Κανείς Βουλευτής της Θεσσαλονίκης ή της Νέας Δημοκρατίας δεν συμπεριφέρεται έτσι. Μπορεί να μην ονομάζουμε, αλλά για Βουλευτές συγκεκριμένης περιφέρειας δεν αναφερόμαστε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Σιμόπουλε, δεν κάνω κουβέντα!

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Ένα λεπτό!

**ΠΡΟΕΔΡΕΥΩΝ (Νικήτας Κακλαμάνης):** Είμαι παλιός, τα ξέρω αυτά τα πράγματα. Κόβεται εδώ το θέμα.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Θα μας πουν για το μετρό…

**ΠΡΟΕΔΡΕΥΩΝ (Νικήτας Κακλαμάνης):** Ωραία, όταν θα κάνετε επόμενη ομιλία, μπορείτε να απαντήσετε στον συνάδελφό σας πολιτικά με όποιον τρόπο θέλετε. Στον προϋπολογισμό τέτοιες διακοπές εγώ δεν τις επιτρέπω.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Είναι άδικο αυτό.

**ΠΡΟΕΔΡΕΥΩΝ (Νικήτας Κακλαμάνης):** Ωραία, κύριε Σιμόπουλε.

Προχωρούμε λοιπόν, όπως είπα, με τους δύο τελευταίους συναδέλφους, τον κ. Κώτσηρα Γεώργιο, Βουλευτή της Νέας Δημοκρατίας και κλείνει ο όγδοος κύκλος με τον Αντιπρόεδρο και Βουλευτή του ΣΥΡΙΖΑ τον κ. Δημήτριο Βίτσα.

Ορίστε, κύριε συνάδελφε.

**ΓΕΩΡΓΙΟΣ ΚΩΤΣΗΡΑΣ:** Ευχαριστώ πολύ, κύριε Πρόεδρε.

Αναμφίβολα ο κρατικός προϋπολογισμός είναι μια σοβαρότατη κοινοβουλευτική διαδικασία η οποία σηματοδοτεί παραδοσιακά τον πυρήνα και τη στόχευση της πολιτικής της εκάστοτε κυβέρνησης.

Η Κυβέρνηση της Νέας Δημοκρατίας και προσωπικά ο Πρωθυπουργός Κυριάκος Μητσοτάκης αρχίζουν και εφαρμόζουν άμεσα τις δεσμεύσεις που έδωσαν στον ελληνικό λαό προεκλογικά, υλοποιώντας με αυτό τον τρόπο τη «συμφωνία αλήθειας» και ενισχύοντας την αξιοπιστία της πολιτικής ζωής, η οποία τόσο είχε λείψει τα τελευταία χρόνια.

Ο προϋπολογισμός του 2020 αποτυπώνει την πολιτική μας, την πολιτική που στοχεύει στην ορθολογική ανάπτυξη, σε συνδυασμό με την ενίσχυση της πραγματικής κοινωνικής συνοχής. Αυτή η στόχευση λαμβάνει χώρα σε μια περίοδο σύνθετων γεωγραφικών στρατηγικών, σε ένα παγκοσμιοποιημένο περιβάλλον ιδιαιτέρως εξελισσόμενο και μεταβαλλόμενο, με το Brexit προ των πυλών, τη γειτονική Τουρκία σε μια αλλοπρόσαλλη πολιτική άγνοιας των κανόνων του Διεθνούς Δικαίου και τη χώρα μας σε έναν κομβικό ρόλο στη Νοτιοανατολική Ευρώπη. Η πατρίδα μας βρίσκει βηματισμό και η σταθερότητα της οικονομίας της χώρας αποτελεί παράγοντα ασφάλειας για την κοινωνία και τους πολίτες.

Ο προϋπολογισμός του 2020 έχει βασικούς στόχους τη δυναμική μεγέθυνση της ελληνικής οικονομίας, την αύξηση της απασχόλησης, την τήρηση των δημοσιονομικών στόχων και την προώθηση της κοινωνικής συνοχής. Από αυτή τη δυναμική βάση προσδοκούμε και αντιμετωπίζουμε αποτελεσματικά το μεγάλο πρόβλημα που ταλανίζει τα τελευταία χρόνια την ελληνική οικονομία και την ελληνική κοινωνία.

Προσδοκούμε να βγάλουμε τη χώρα από τις τελευταίες θέσεις που έχει στην Ευρωπαϊκή Ένωση στον τομέα των επενδύσεων και να μειώσουμε άμεσα και ουσιαστικά την ανεργία. Αυτό ήταν άλλωστε το αίτημα του ελληνικού λαού, όταν ψήφισε τη Νέα Δημοκρατία και έκανε τον Κυριάκο Μητσοτάκη Πρωθυπουργό. Και ήδη αυτούς τους έξι μήνες υλοποιούμε μέρα με τη μέρα κάθε προεκλογική δέσμευση την οποία αναλάβαμε απέναντι στην ελληνική κοινωνία.

Το υπερπλεόνασμα του ΣΥΡΙΖΑ την περίοδο 2016 - 2018 που έφτασε στα 11,4 δισεκατομμύρια ευρώ ήταν χρήματα που συσσωρεύτηκαν στο δημόσιο, αφαιρώντας αυτό το ποσό από την αγορά, τους πολίτες και την πραγματική οικονομία. Η υπέρβαση αυτή συνετέλεσε στην επιβράδυνση της ανάπτυξης και κατέληξε σε περιοριστική πολιτική πολύ μεγαλύτερη από τα συμφωνηθέντα με τους δανειστές.

Με τον προϋπολογισμό του 2020 τίθεται ένα τέλος σε αυτή την πολιτική. Προσπαθούμε να δώσουμε χώρο στην πραγματική οικονομία, να δώσουμε χώρο στις ελληνικές επιχειρήσεις, να μεγαλώσουμε την πίτα και να μπορέσουμε με ένα πρόγραμμα ισορροπίας ανάμεσα στην ανάπτυξη και την κοινωνική συνοχή να δώσουμε στην ελληνική κοινωνία αυτό που με τόσο κόπο προσπάθησε να επιτύχει τα τελευταία χρόνια, αλλά που δυστυχώς με την αφαίμαξη την οποία δέχτηκε στα παραγωγικά της στάδια ήταν αδύνατο να ολοκληρωθεί.

Με τον προϋπολογισμό του 2020 θα επιτευχθεί σημαντική αύξηση του ρυθμού μεγέθυνσης της ελληνικής οικονομίας, ενώ θα μειωθεί η ανεργία η οποία τόσο ταλανίζει την ελληνική κοινωνία και ιδιαίτερα τα νεότερα παιδιά.

Και επειδή ακούσαμε από την Αντιπολίτευση ότι οι αριθμοί οι οποίοι αναφέρονται στον προϋπολογισμό είναι άλλοι από αυτούς για τους οποίους οι ίδιοι έχουν κάνει μία άλλη πρόβλεψη ή υιοθετούν κάποιες άλλες προβλέψεις, όπως είπε χθες και ο κ. Σταϊκούρας, ακόμα και υπό αυτή την εκδοχή η κατάσταση το 2020 στην ελληνική οικονομία θα είναι πολύ καλύτερη από αυτή που ήταν το 2019 και προφανώς πολύ καλύτερη από αυτή που ήταν τα τελευταία τέσσερα χρόνια, όπου υπήρξε μια συσσώρευση φορολογικών υποχρεώσεων και επιβαρύνσεων για τον Έλληνα πολίτη οι οποίες ήταν αχρείαστες σε πολύ μεγάλο βαθμό, γιατί ήταν προϊόν μιας πολύ κακής διαπραγμάτευσης που ξεκίνησε το 2015 και μετά.

Βασικός πυλώνας της οικονομικής μας πολιτικής είναι η φορολογική ελάφρυνση που εφαρμόζεται ήδη σταδιακά από το καλοκαίρι με τη μείωση του ΕΝΦΙΑ κατά 22% μεσοσταθμικά, τη μείωση του συντελεστή ΦΠΑ σε αρκετά είδη και την επιτυχή άρση των κεφαλαιακών ελέγχων που ταλάνισαν την ελληνική οικονομία και δέσμευσαν τα κεφάλαια των Ελλήνων πολιτών και των επιχειρήσεων για περίπου τέσσερα χρόνια. Προφανώς υπάρχουν κι άλλες δράσεις οι οποίες συνδράμουν στο να διευκολυνθεί αυτή η πολιτική και να δημιουργηθεί χώρος στην ελληνική οικονομία, ώστε να μπορέσει να ανασάνει.

Τεράστια σημασία και αξία για τη χώρα μας έχει και η προώθηση της κοινωνικής συνοχής και ευημερίας. Και επειδή εκλέγομαι σε μία περιοχή, τη δυτική Αττική η οποία συνεισφέρει πολλαπλώς στο εθνικό ΑΕΠ, αλλά αντιμετωπίζει παραδοσιακά πολλά προβλήματα εξισορρόπησης μεταξύ ανάπτυξης, βαριάς βιομηχανικής υποδομής, ανεργίας και περιβαλλοντικής επιβάρυνσης, οφείλουμε να αναγνωρίσουμε ότι η Νέα Δημοκρατία είναι εκείνη η δύναμη η οποία μπορεί να ισορροπήσει και να εξορθολογήσει όλα αυτά τα συχνά μεταξύ τους αντιτιθέμενα συμφέροντα.

Οι περιοχές της δυτικής Αττικής είναι περιοχές με πολλές δυνατότητες με αναφορά στην ιστορία, τον πολιτισμό, τη θρησκευτική παράδοση. Η τουριστική ανάπτυξη και ενίσχυση των υποδομών οφείλει να αποτελέσει προτεραιότητα, ειδικά μετά τις μεγάλες καταστροφές που έπληξαν την Κινέτα, τη Μάνδρα, τη Νέα Πέραμο και ειδικά σε μία εποχή που η ευρύτερη περιοχή έχει αναλάβει ένα εθνικό καθήκον, καθόσον η Ελευσίνα το 2021 θα είναι η πολιτιστική πρωτεύουσα της Ευρώπης.

Οι αναπτυξιακές και κοινωνικές παρεμβάσεις της Κυβέρνησης έχουν μια έντονη αναφορά και στην κοινωνία και είμαι ιδιαιτέρως χαρούμενος που βλέπουμε ότι επιτέλους υπάρχει μία πολιτική για την ενθάρρυνση της πολιτικής υπέρ της οικογένειας. Η χορήγηση επιδόματος ύψους 2.000 ευρώ για κάθε παιδί που θα γεννηθεί από 1η Ιανουαρίου του 2020, η μετάπτωση στον χαμηλό συντελεστή του ΦΠΑ στο 13% για είδη βρεφικής ηλικίας, αλλά και η αύξηση του αφορολόγητου ορίου για κάθε παιδί είναι τομές οι οποίες δείχνουν ότι είναι κύριο κομμάτι της πολιτικής της Νέας Δημοκρατίας και της νέας Κυβέρνησης η αναφορά και η προστασία της οικογένειας, η οποία επλήγη τόσο τα τελευταία χρόνια. Και όταν είμαστε μπροστά σε ένα εθνικό θέμα, όπως είναι η μείωση των γεννήσεων και, δυστυχώς, η αύξηση των θανάτων και βλέπουμε ότι η χώρα μας μικραίνει, η πολιτική αυτή πρέπει να αποτελέσει εθνικό στόχο πέρα και πάνω από κάθε κομματικό επιμέρους συμφέρον.

Δίνουμε πάλι αξία στην ακίνητη περιουσία μετά από πολλά χρόνια ύφεσης της οικοδομικής δραστηριότητας και ενεργοποιούμε εκ νέου κλάδους οι οποίοι είχαν εξαφανιστεί από την αγορά τα τελευταία χρόνια. Δημιουργούμε ένα σύγχρονο κράτος λιτό και αποτελεσματικό στην υπηρεσία του πολίτη, γιατί η ανάπτυξη χωρίς ένα μοντέρνο κράτος με μειωμένη γραφειοκρατία δεν μπορεί να επιτευχθεί.

Δημιουργούμε τις προϋποθέσεις σταθερότητας για να γυρίσουν όσοι έφυγαν και είναι πολύ θετικό ότι υπάρχουν πρωτοβουλίες του Υπουργείου Εργασίας για να ενισχυθεί η δυνατότητα των ανθρώπων, των συμπολιτών μας που έφυγαν στο εξωτερικό να γυρίσουν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, τελειώνω σε ένα λεπτό.

Όμως, αγαπητές και αγαπητοί συνάδελφοι, θέλω να τονίσω ότι η οικονομική πολιτική της πατρίδας μας οφείλει τα επόμενα χρόνια να υπηρετήσει μεταξύ άλλων τους πραγματικούς στυλοβάτες της ελληνικής κοινωνίας και οικονομίας τα τελευταία χρόνια, της γενιάς της κρίσης, τους συμπολίτες μας που έμειναν στη χώρα και πάλεψαν υπό αντίξοες συνθήκες, με πολιτικές ανάπτυξης, κίνητρα, πολιτική για την οικογένεια.

Η πολιτική για τη στήριξη της οικογένειας αποτελεί εθνικό στόχο άμεσης προτεραιότητας. Η πολιτική για τη στήριξη των Ελλήνων επιστημόνων που παρέμειναν στη χώρα την περίοδο της κρίσης και στήριξαν μέχρι τέλους την ιδιαιτέρως προβληματική ελληνική οικονομία αποτελεί εθνική υποχρέωση. Η στήριξη των επαγγελματιών και των επιχειρήσεων που άντεξαν και κράτησαν ζωντανά τα κρατικά ταμεία εν μέσω ύφεσης και υπερφορολόγησης αποτελεί εθνική υποχρέωση. Η στήριξη όσων έκαναν οικογένεια μέσα στην κρίση αποτελεί ένδειξη εθνικής ευγνωμοσύνης για την πατρίδα μας, ειδικά τα τελευταία δέκα χρόνια.

Μας ενδιαφέρει, λοιπόν, μια κοινωνία που αναπτύσσεται και δεν είναι καταδικασμένη στη φτώχεια και τη διαχείριση μιζέριας. Ο προϋπολογισμός που καταθέτουμε βάζει τέλος στον φαύλο κύκλο της υπερφορολόγησης και δίνει κίνητρα στον πολίτη να αναπτύξει με ελευθερία τη δραστηριότητά του. Σηματοδοτεί την επιστροφή της πατρίδας μας στο μέλλον με μια πολιτική φιλελεύθερη, κοινωνική και λαϊκή. Και αυτή η πολιτική υπηρετείται με τον καλύτερο δυνατό τρόπο από την Κυβέρνηση της Νέας Δημοκρατίας και τον Κυριάκο Μητσοτάκη.

Για τους λόγους αυτούς, σας καλώ κι εγώ να υπερψηφίσουμε τον υπό συζήτηση προϋπολογισμό.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι παρακολουθούν τη συνεδρίασή μας από τα άνω δυτικά θεωρεία εξήντα μαθητές και μαθήτριες και δύο εκπαιδευτικοί συνοδοί τους από το 3ο Γενικό Λύκειο Άργους.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Και τώρα καλώ στο Βήμα, όπως προείπα, τον συνάδελφο από τον ΣΥΡΙΖΑ κ. Δημήτριο Βίτσα.

Ορίστε, κύριε Βίτσα, έχετε τον λόγο.

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Αγαπητοί συνάδελφοι, κατά τη μνημονιακή περίοδο όλοι οι προϋπολογισμοί που ψήφισε η ελληνική Βουλή, ως και αυτός του 2018, είχαν μία κοινή βάση, τις συμφωνίες, δηλαδή τα μνημόνια, που οι ελληνικές κυβερνήσεις είχαν υπογράψει με την τρόικα. Ελπίζω να συμφωνούμε σ’ αυτό.

Όμως, είχαν και δύο πολύ ουσιαστικές διαφορές. Η πρώτη διαφορά είναι ότι οι προϋπολογισμοί του ΣΥΡΙΖΑ επέμεναν στην κοινωνική πρόνοια, ώστε τα πιο χαμηλά κοινωνικά στρώματα να στέκονται, έστω και με εφάπαξ επιδοματικά μέτρα και με τη δημιουργία ενός ισχυρού πλαισίου προστασίας. Όμως, αυτό το πλαίσιο υποχρεώνει και τις μεταμνημονιακές κυβερνήσεις, τις μετράει και τις αξιολογεί. Και ό,τι κόψετε από αυτό το πλαίσιο θα έχει πολιτικό αντίκρισμα στην ίδια την κοινωνία.

Η δεύτερη διαφορά είναι ότι η κυβέρνηση του ΣΥΡΙΖΑ ήταν αναντίρρητα η κυβέρνηση που έβγαλε τη χώρα από τη μνημονιακή περίοδο. Τώρα λέω «αναντίρρητα» και σκέφτομαι ότι ίσως σε κάνα δυο χρόνια μάς πει η Νέα Δημοκρατία ότι αυτή έβγαλε τη χώρα από τα μνημόνια. Όλα είναι πιθανά με αυτά που ακούμε. Πέτυχε, δηλαδή, η κυβέρνηση του ΣΥΡΙΖΑ εκεί που η Νέα Δημοκρατία, το ΠΑΣΟΚ και η κυβέρνηση Παπαδήμου απέτυχαν.

Εμείς είχαμε τρεις στόχους. Ο πρώτος στόχος ήταν να βγούμε από τα μνημόνια με την κοινωνία όρθια, κάτι που πετύχαμε. Θυμάμαι ότι στα τέλη του 2013, αρχές του 2014, ο τότε Υπουργός Εργασίας είχε πει ότι έχουμε πετύχει, η κυβέρνηση Σαμαρά, δηλαδή, τη μείωση των ρυθμών αύξησης της ανεργίας. Εμείς πήγαμε στην πραγματική μείωση της ανεργίας κατά δέκα ποσοστιαίες μονάδες.

Ο δεύτερος στόχος ήταν να βάλουμε την οικονομία σε ανοδική πορεία. Είχαμε δέκα συνεχή τρίμηνα όπου οι οικονομικοί δείκτες ήταν και είναι ανοδικοί. Με βάση τα επίσημα στοιχεία, μην ξεχνάμε ότι το δεύτερο τρίμηνο του 2019 η ανάπτυξη έφτασε στο 2,8% σε σχέση με το αντίστοιχο του 2018, δηλαδή σε εκείνο το τρίμηνο πιάσαμε αυτό που ελπίζουμε ή ελπίζετε να πιάσετε το 2020.

Ο τρίτος στόχος ήταν να θωρακίσουμε τη χώρα από επόμενες κρίσεις. Φτιάξαμε ένα αποθεματικό 37 δισεκατομμυρίων, αλλά και ωθήσαμε ένα νέο οικονομικό μοντέλο με βάση τις πραγματικές ανάγκες. Κάναμε δεκατρία περιφερειακά συνεδρία με συμμετοχή των θεσμών και των κοινωνικών φορέων,αλλά και στηριγμένοι στις δυνάμεις της εργασίας.

Στους πρώτους μήνες του 2019 καταφέραμε να θεσμοθετήσουμε μέτρα που προηγούμενα ήταν εφάπαξ παροχές. Κομμάτι της συλλογικής δέκατης τρίτης σύνταξης, συλλογικές συμβάσεις, κατώτατος μισθός. Αλήθεια, τώρα τι θα γίνει; Με βάση τις προεκλογικές σας υποσχέσεις, όσον αφορά τον κατώτατο μισθό, μόλις στο γεμάτο 2023 πιθανά ο κατώτατος μισθός να φτάσει στα 750 ευρώ. Αν όλα πάνε καλά.

Με βάση τις δικές μας, όχι εξαγγελίες, αλλά και εφαρμογές, αυτό θα συνέβαινε στις αρχές του 2021 και δεν έχετε τοποθετηθεί ακόμα στο τι θα κάνετε. Με δυο λόγια, αυτές ήταν οι διαφορές μας σε επίπεδο προϋπολογισμών και οικονομικής αντίληψης.

Γιατί στο σύνολο βέβαια οι διαφορές μας είναι τόσο διακριτές και μεγάλες, είναι αυτές που ορίζουν την κόκκινη γραμμή ανάμεσα στη συντήρηση και την πρόοδο, που σε πολιτικό επίπεδο σήμερα είναι η διαφορά Δεξιάς από τη μια μεριά, και Αριστεράς από την άλλη μεριά. Αφορούν τα κοινωνικά δικαιώματα, που δεν δεχτήκατε να μπουν στη συνταγματική Αναθεώρηση, αφορούν τον τρόπο διαχείρισης των κοινών αγαθών, το ρόλο του χρηματοπιστωτικού συστήματος, τις επενδύσεις, ιδιωτικές, κοινωνικές και δημόσιες, που έχει ανάγκη η κοινωνία και οικονομία, δηλαδή η χώρα.

Στον προϋπολογισμό του 2020, δύο αριθμοί είναι σημαντικοί και ορίζουν αν ο προϋπολογισμός θα υλοποιείται, σε ποια κατεύθυνση και με τι ρυθμούς. Ο ένας αριθμός είναι το 3,5% του πλεονάσματος. Δεν δεχτήκατε αυτό το 3,5%, με ίδιους πόρους και με ίδιες δυνάμεις, να το κάνουμε 2,5%. Με αυτό αφαιρέσατε ένα μεγάλο ποσό από τη δυνατότητά μας να το ρίξουμε στην πραγματική οικονομία. Το δεύτερο όμως και πιο σπουδαίο είναι το 2,8% της ανάπτυξης. Άρα μια συζήτηση περί ανάπτυξης θα είχε πραγματική αξία στη συζήτηση για τον προϋπολογισμού. Είπατε όχι ή τουλάχιστον λέτε όχι σε αυτή τη συζήτηση. Συνεχίζετε μια προεκλογική συζήτηση, που ξεχνάει ότι ως το 2015 υπήρχαν κυβερνήσεις στην Ελλάδα, που ειδικότερα, τα τελευταία είκοσι χρόνια, οδήγησαν τη χώρα στη χρεοκοπία και ότι εσείς, δηλαδή ΠΑΣΟΚ και Νέα Δημοκρατία, φέρατε τη μνημονιακή περίοδο, και το μότο σας είναι «μείωση των φόρων των επιχειρήσεων για να έρθουν επενδύσεις και έτσι θα δημιουργηθούν θέσεις εργασίας».

Μα αυτή δεν ήταν η πολιτική σας προ μνημονίου, συν τη διαφορά στο πολιτικό και κοινωνικό επίπεδο; Κανονικότητα είναι η ελευθερία των μεγάλων ιδιωτικών κεφαλαίων να ορίζουν και να τρέχουν τη δήθεν ανάπτυξη με βάση το ιδιωτικό τους συμφέρον; Μα αυτή δεν ήταν η λογική που μας οδήγησε στη χρεοκοπία; Πόσο γρήγοροι, αναρωτιέμαι, θα είναι πλέον οι κρισιακοί κύκλοι; Σε πόσα χρόνια θα κληθεί ο ελληνικός λαός να ξανασώσει τις τράπεζες, να ξαναπιέζουμε τους μισθούς και τις συντάξεις;

Είναι σαφές ότι χρειάζεται ένα σχέδιο που θα απαντά ποιες ανάγκες προτεραιοποιούμε, ποια συγκριτικά πλεονεκτήματα θα ενισχύσουμε και πώς θα ενεργοποιήσουμε το σύνολο των μετόχων σε αυτό το σχέδιο, δηλαδή το κράτος, το δημόσιο, την κοινωνία, την ιδιωτική επιχειρηματικότητα. Μου άρεσε που ένας Βουλευτής της Νέας Δημοκρατίας μίλησε για κοινωνική οικονομία. Ήταν ένα δικό μας έλλειμμα που δεν την προωθήσαμε, αλλά είναι ένα δυναμικό στοιχείο της ανάπτυξης από δω και πέρα. Ποιο θα είναι λοιπόν το μείγμα κινήτρων και ασφαλειών; Ως τώρα δεν μας έχετε πει τίποτα. Δεν θα συνεχίσω, γιατί πέρασε ο χρόνος.

Θέλω να μιλήσω μόνο για δύο συγκεκριμένα ζητήματα. Όλοι συμφωνούμε πως στο επίπεδο των εθνικών θεμάτων και συμφερόντων πρέπει να επιδειχθεί η μέγιστη ενότητα. Αυτό αφορά και την εθνική άμυνα. Πρόσφατα υπερψηφίσαμε, και ως ΣΥΡΙΖΑ, τρία μεγάλα εξοπλιστικά προγράμματα και θα συνεχίσουμε να το κάνουμε με βάση τις ανάγκες. Όμως, πρέπει να αποκλείσουμε κατευθύνσεις που ήδη πρότειναν βουλευτές της Νέας Δημοκρατίας. Πρώτον, πρέπει να αποκλείσουμε το κυνήγι των εξοπλισμών. Άκουσα Βουλευτή της Νέας Δημοκρατίας να λέει για τα επόμενα χρόνια να δώσουμε επιπλέον πέντε δισεκατομμύρια ευρώ για εξοπλισμούς, δηλαδή να έρθουμε στην περίοδο των αείμνηστων –τέλος πάντων- κυβερνήσεων του ΠΑΣΟΚ αλλά και της Νέας Δημοκρατίας μετά, που φτιάχνονταν τεράστιοι εξοπλισμοί. Εμείς θα πρέπει να χτυπήσουμε την πατριδοκαπηλία, την πολεμοκαπηλία και τα επιχειρηματικά συμφέροντα εξωτερικού και εσωτερικού. Άρα θέλουμε στοχευμένο σχέδιο.

Δεύτερο, που προτάθηκε από Βουλευτές της Νέας Δημοκρατίας, αύξηση της θητείας. Συγγνώμη, πάτε καλά; Δεν το λέω συνολικά για τη Νέα Δημοκρατία, αλλά για αυτούς που το πρότειναν. Αύξηση της θητείας; Τι νομίζετε; Ότι σήμερα οι συγκρούσεις γίνονται με ξιφολόγχες; Μάλιστα, ένας Βουλευτής σας είπε «Θέλουμε και νέο όπλο, από το G3 να περάσουμε στο G4». Εμένα, αν μου λέγατε αύξηση του αριθμού των ΕΠΟΠ ή των ΕΜΘ, θα σας έλεγα ναι και πάμε να βρούμε λεφτά. Αλλά αύξηση της θητείας; Νομίζω ότι πρέπει να το αποκλείσουμε.

Αντίθετα, πρέπει να αρχίσουμε να αποκαθιστούμε αδικίες που υπέστησαν τα στελέχη των Ενόπλων Δυνάμεων. Ο προϋπολογισμός του Υπουργείου Άμυνας μειώθηκε 50% κατά τα μνημονιακά χρόνια, 38% μειώθηκαν οι μισθοί και οι άλλες απολαβές των στρατιωτικών στελεχών. Μπορεί να είμαστε περήφανοι που κράτησαν σε υψηλό επίπεδο την άμυνα, αλλά πρέπει βοηθήσουμε τώρα, πρέπει να βρούμε τρόπους αυτό το 38% να γίνει 30%, 25%.

Το δεύτερο, στον προϋπολογισμό δεν υπάρχει ένα κονδύλι στον τομέα των δαπανών. Αφορά το προσφυγικό - μεταναστευτικό, όπου βεβαίως τα έχετε κάνει μπάχαλο. Πέμπτο σχέδιο αυτή τη στιγμή, πέμπτο. Την Παρασκευή ψηφίσατε και κάνατε νόμο μια τροπολογία που ορίζει τον εθνικό συντονιστή και τον Ενιαίο Φορέα Επιτήρησης Συνόρων. Επειδή η Ύπατη Αρμοστεία εξέφρασε την αντίθεσή της στα κλειστά κέντρα, επειδή η Ευρωπαϊκή Ένωση δεν χρηματοδοτεί κλειστά κέντρα και λειτουργία κλειστών κέντρων, αποφασίσατε να τα βάλετε στον προϋπολογισμό. Πρώτη φορά στην Ελλάδα, πρώτη φορά από την αρχή της προσφυγικής κρίσης. Πόσα θα είναι για το 2020, θα μας πείτε; Θα είναι 100 εκατομμύρια; Θα είναι 200 εκατομμύρια; Μπορώ να σας πω ότι γύρω στα 75 εκατομμύρια θα είναι για την κατασκευή. Για τη λειτουργία τους πόσα θα είναι;

**ΠΡΟΕΔΡΕΥΩΝ (Νικήτας Κακλαμάνης):** Κύριε Αντιπρόεδρε, παρακαλώ ολοκληρώστε. Δεν μπορώ να δείξω άλλη ανοχή, γιατί θα κατηγορηθούμε για συνωμοσία αντιπροέδρων.

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Πόσα θα διαθέσετε σε μια αποτυχία, για να προσπαθήσετε να επιβάλετε την ξενοφοβική σας ατζέντα;

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Κι εγώ. Πάντως, δεν είναι κακό ο Βουλευτής οποιουδήποτε κόμματος να εκφράζει προσωπική του άποψη. Το λέω, γιατί συνάδελφός μου είπε για αύξηση της θητείας. Δεν είναι προς θάνατον αυτό.

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Δεν είπα για τη Νέα Δημοκρατία, είπα ότι συνάδελφοι το ανέφεραν. Μπορώ να ονοματίσω τρεις.

**ΠΡΟΕΔΡΕΥΩΝ (Νικήτας Κακλαμάνης):** Δεν είναι προς θάνατον. Εγώ είμαι υπέρ του να έχουν αυτή την ελευθερία οι Βουλευτές και να ομιλούν. Και βέβαια, εντάξει, η ιστορία έχει καταγράψει ποιος παρήγγειλε τους μεγάλους εξοπλισμούς και ποιος τους πλήρωσε μετά. Δεν τους παραγγείλαμε και οι δύο μαζί, άλλο κόμμα τους παρήγγειλε.

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Όχι αυτοί οι δύο, εκείνοι οι δύο.

**ΠΡΟΕΔΡΕΥΩΝ (Νικήτας Κακλαμάνης):** Όχι, δεν αναφερθήκατε στον ΣΥΡΙΖΑ, αλλά αναφερθήκατε. Άλλη κυβέρνηση τους πλήρωσε, για να μην ξεχνιόμαστε.

Λοιπόν πάμε στον ένατο κύκλο. Είναι η εξάδα τώρα, για να είναι οι συνάδελφοι προετοιμασμένοι. Ακολουθεί ο κ. Δερμεντζόπουλος από τη Νέα Δημοκρατία, ο κ. Αραχωβίτης από τον ΣΥΡΙΖΑ, η κ. Σκόνδρα από τη Νέα Δημοκρατία, ο κ. Μπιάγκης από το Κίνημα Αλλαγής, ο κ. Κοτρωνιάς από τη Νέα Δημοκρατία και η κ. Πέρκα από τον ΣΥΡΙΖΑ.

Κύριε Δερμεντζόπουλε, έχετε τον λόγο.

**ΧΡΗΣΤΟΣ ΔΕΡΜΕΝΤΖΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ο προϋπολογισμός που κατέθεσε προς ψήφιση το Υπουργείο Οικονομικών, κατά γενική ομολογία, ενσωματώνει και υλοποιεί τις προεκλογικές δεσμεύσεις του οικονομικού προγράμματος της Νέας Δημοκρατίας. Αυτές επιδοκιμάστηκαν με θριαμβευτικό τρόπο από την πλειοψηφία του εκλογικού σώματος στις εκλογές της 7ης Ιουλίου.

Ταυτόχρονα, συνεπείς με τη φιλελεύθερη ιδεολογική μας τοποθέτηση, παρουσιάζουμε με τον σημερινό προϋπολογισμό, μια εκ διαμέτρου αντίθετη προσέγγιση στη διαχείριση οικονομίας από αυτή που ακολούθησε η χώρα κατά τη διάρκεια της τετραετίας ΣΥΡΙΖΑ. Ακυρώνουμε στην πράξη την ιδεοληπτική υπερφορολόγηση, που είχε επιβάλει η προηγούμενη Κυβέρνηση, στα μεσαία και παραγωγικά στρώματα της ελληνικής κοινωνίας, ενώ ταυτόχρονα δίνουμε έμφαση στην παραγωγή πλούτου για όλους, με βασικά εργαλεία την προσέλκυση ξένων επενδύσεων, την ενίσχυση της ανταγωνιστικότητας και την εξωστρέφεια της ελληνικής οικονομίας.

Κυρίες και κύριοι συνάδελφοι, η σύνταξη ενός προϋπολογισμού συνιστά μια ιδιαίτερα απαιτητική διαδικασία, καθώς απαιτεί τη συνύπαρξη μιας ισχυρής αναπτυξιακής προοπτικής της οικονομίας, με την εξασφάλιση της προστασίας των ασθενέστερων κοινωνικά στρωμάτων.

Ταυτόχρονα, στην περίπτωση της Ελλάδας η παραπάνω εξίσωση γίνεται ακόμη περισσότερο δυσεπίλυτη, καθώς λαμβάνει χώρα μέσα σε ένα σφικτό δημοσιονομικό πλαίσιο επίτευξης υψηλών δημοσιονομικών πλεονασμάτων.

Η Κυβέρνησή μας, επιλέγει να επιτύχει τις παραπάνω επιδιώξεις του προϋπολογισμού, χρησιμοποιώντας δύο βασικά εργαλεία. Τη μείωση της φορολογίας και την επιτάχυνση των μεταρρυθμίσεων. Πιο συγκεκριμένα, η ήδη ψηφισθείσα μείωση της φορολογικής επιβάρυνσης, τόσο σε επιχειρήσεις από το 28% στο 24%, όσο και στα φυσικά πρόσωπα με την καθιέρωση εισαγωγικής φορολογικής κλίμακας από το 22% στο 9%, αναμένεται να οδηγήσει στην αύξηση του διαθέσιμου εισοδήματος, στη βελτίωση της κερδοφορίας όλων των επιχειρήσεων και στην περαιτέρω αποκλιμάκωση της ανεργίας.

Επικουρικά στη στόχευση για την ανάκαμψη του οικονομικού κλίματος στη χώρα επιδρά και η προσπάθεια αναθέρμανσης στρατηγικών κλάδων της οικονομίας, όπως η οικοδομή, με την απαλλαγή από τον ΦΠΑ για τις νεόδμητες κατοικίες και την έκπτωση φόρου 40% για δαπάνες που σχετίζονται με την ενεργειακή αισθητική και λειτουργική αναβάθμιση των κτηρίων. Ταυτόχρονα, η Κυβέρνησή μας, με μια σειρά από μεταρρυθμιστικές παρεμβάσεις προς την κατεύθυνση της μείωσης της γραφειοκρατίας και την απλοποίηση των διαδικασιών ίδρυσης νέων επιχειρήσεων, προσδοκά βάσιμα στην προσέλκυση νέων επενδύσεων που θα καλύψουν το επενδυτικό κενό στο οποίο βρίσκεται η ελληνική οικονομία από την αρχή της κρίσης μέχρι σήμερα.

Με το παραπάνω μείγμα φορολογικών και μεταρρυθμιστικών πρωτοβουλιών η Κυβέρνηση αποτυπώνει στον προϋπολογισμό την πρόβλεψη για μεγέθυνση του ελληνικού ΑΕΠ κατά 2,8% το 2020, ποσοστό που συνιστά μία από τις καλύτερες επιδόσεις της οικονομίας εντός της Ευρωζώνης και σαφέστατα βελτιωμένης από τα αναιμικά ποσοστά ανάπτυξης που είχαν επιτευχθεί την περίοδο του ΣΥΡΙΖΑ.

Παράλληλα, κυρίες και κύριοι συνάδελφοι, η παραπάνω πολιτική έχει ευεργετική επίδραση και στα δημοσιονομικά μεγέθη της οικονομίας. Η μείωση των φορολογικών εισφορών δεν επιφέρει κι αντίστοιχη υστέρηση των δημοσίων εσόδων. Αντιθέτως, η ελάφρυνση των οικονομικών συντελεστών από τα αχρείαστα φορολογικά βάρη της προηγούμενης τετραετίας, οδηγεί στην καλύτερη απόδοση των φορολογικών μέτρων, ενώ παράλληλα η προώθηση των ηλεκτρονικών συναλλαγών, οδηγεί στην αύξηση της φορολογικής βάσης και στη μείωση της φοροδιαφυγής.

Σύμφωνα, τόσο με την Τράπεζα της Ελλάδος, όσο και με την Ευρωπαϊκή Επιτροπή, η χώρα μας θα επιτύχει για την επόμενη χρονιά δημοσιονομικό πλεόνασμα 3,58%, αυξημένο δηλαδή, έναντι του στόχου της ενισχυμένης εποπτείας κατά 164 εκατομμύρια.

Όπως γίνεται εύκολα αντιληπτό η Κυβέρνησή μας καταργεί τα θηριώδη πρωτογενή πλεονάσματα του ΣΥΡΙΖΑ, που ήταν υπεύθυνα για την επιβολή στην ελληνική κοινωνία τα προηγούμενα χρόνια μιας περιοριστικής πολιτικής, πολύ μεγαλύτερης των συμφωνηθέντων με τους δανειστές.

Η επίκληση της τότε Κυβέρνησης πως οι παραπάνω υπερβάσεις του δημοσιονομικού στόχου κατευθύνονταν για τη στήριξη των κοινωνικά ασθενέστερων και τον περιορισμό της ακραίας φτώχειας, καταρρίπτονται από την ίδια την πραγματικότητα.

Σύμφωνα με στοιχεία του Bertelsmann Stiftung, κατά τη διάρκεια της διακυβέρνησης του ΣΥΡΙΖΑ, δεν παρατηρήθηκε καμμία αξιόλογη μείωση των οικονομικών ανισοτήτων στη χώρα μας.

Το καταθέτω για τα Πρακτικά.

(Στο σημείο αυτό ο Βουλευτής κ. Χρήστος Δερμεντζόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αντίθετα, στον προϋπολογισμό που καταθέτει η Κυβέρνησή μας, η κοινωνική πολιτική ενισχύεται σημαντικά. Ενδεικτικά, σας αναφέρω την αύξηση 200 εκατομμυρίων για τα νοσοκομεία, 108 εκατομμυρίων στον ΕΟΠΥΥ, την αύξηση του αφορολογήτου 1.000 ευρώ ανά παιδί, τη μείωση του ΦΠΑ για τα βρεφικά είδη από το 24% που είναι σήμερα στο μειωμένο συντελεστή 13%, καθώς και απαλλαγή από την εισφορά αλληλεγγύης όλων των ΑΜΕΑ, με ποσοστό αναπηρίας από 80% και άνω.

Κυρίες και κύριοι συνάδελφοι, η Κυβέρνησή μας μέσα σε λίγους μήνες έχει επιτύχει μια σειρά από σημαντικούς στόχους, όπως η αλλαγή της ψυχολογίας στο εσωτερικό της χώρας, γεγονός που αποτυπώνεται από όλους τους δείκτες βελτίωσης του οικονομικού κλίματος. Επίσης έχει κερδίσει την εμπιστοσύνη, τόσο των πολιτικών μας εταίρων στο εξωτερικό, όσο και των αγορών. Αυτό εξάλλου πιστοποιείται και από τη ραγδαία πτώση των ελληνικών επιτοκίων και του κόστους δανεισμού. Όμως, πρέπει να είμαστε κυρίως περήφανοι, καθώς αυτός ο προϋπολογισμός, ο πρώτος της Κυβέρνησης Μητσοτάκη, αποτυπώνει την πρόθεση να ξεφύγουμε από το παρελθόν, από τα λάθη, από τις ιδεοληψίες και από κάθε βαρίδιο που κρατούσε τη χώρα μας, στην καλύτερη περίπτωση, στάσιμη. Δείχνει τη διάθεση μια κοινωνίας, όπως εκφράστηκε τον Ιούλιο, να αλλάξουμε την εικόνα της χώρας μας.

Γι’ αυτόν τον λόγο, είμαι προσωπικά πεπεισμένος πως ο προϋπολογισμός του 2020 θα επιτύχει τις βασικές στοχεύσεις του, ενώ ταυτόχρονα θα αποτελέσει εφαλτήριο μιας νέας εποχής δημιουργικότητας, ευημερίας και αυτοπεποίθησης για τη χώρα μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Και εγώ σας ευχαριστώ, κύριε Δερμεντζόπουλε, που ήσασταν απόλυτα συνεπής στον χρόνο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, δεκαεννέα φοιτητές και φοιτήτριες και ένας συνοδός καθηγητής από το τμήμα Πολιτικής Επιστήμης και Διεθνών Σχέσεων του Πανεπιστημίου Πελοποννήσου .

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα ο συνάδελφος Σταύρος Αραχωβίτης από τον ΣΥΡΙΖΑ.

**ΣΤΑΥΡΟΣ ΑΡΑΧΩΒΙΤΗΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, ξεκινώντας την τοποθέτησή μου στην Ολομέλεια της Βουλής για τον προϋπολογισμό του 2020, που είναι ο δεύτερος μετά την έξοδο της χώρας από τα μνημόνια και την αυστηρή επιτροπεία, θέλω να επισημάνω τα εξής: τα λεγόμενα του καθενός συναδέλφου από το Βήμα αυτό, αποτελούν ιστορική καταγραφή και έχουν ιδιαίτερα βαρύνουσα σημασία για τον κόσμο που μας ακούει και το λέω αυτό από την αρχή, γιατί θεωρώ ότι τα επικοινωνιακά παιχνίδια τύπου τηλεοπτικών πάνελ, αλλά και προεκλογικών μπαλκονιών, δεν χωρούν σε αυτό το Βήμα.

Θα καταθέσω στο τέλος για τα Πρακτικά μια σταχυολόγηση δηλώσεων σχετικά με τους αγρότες που ακούσαμε το προηγούμενο διάστημα.

Στις γενικές, λοιπόν, γραμμές του, ο προϋπολογισμός το 2020 χαρακτηρίζεται ως προϋπολογισμός διάψευσης των προεκλογικών υποσχέσεων για την κοινωνία. Και είναι προϋπολογισμός διάψευσης, γιατί η βασική προεκλογική ατάκα της Νέας Δημοκρατίας, ήταν η ελάφρυνση των φορολογικών βαρών για τη μεσαία τάξη. Με το φορολογικό νομοσχέδιο, όμως, που ψηφίστηκε πριν από λίγες μέρες, αλλά και την αποτύπωση στα στοιχεία του προϋπολογισμού που συζητάμε σήμερα, αποδεικνύεται ότι έχουμε ακριβώς τα αντίθετα αποτελέσματα. Έχουμε, δηλαδή, από τη μια, μια σειρά κοστοβόρων ελαφρύνσεων για τα μεγάλα εισοδήματα και τις λίγες υπερκερδοφόρες επιχειρήσεις και από την άλλη, μηδαμινές ελαφρύνσεις για τη μεσαία τάξη με όποιον εισοδηματικό ορισμό και αν διαλέξουμε να τη χαρακτηρίσουμε.

Χαρακτηριστικό και αδιαμφισβήτητο παράδειγμα είναι το γεγονός ότι το 80% σχεδόν του οφέλους από τη μείωση του φορολογικού συντελεστή από το 28% στο 24% για τις επιχειρήσεις θα το καρπωθούν περίπου έξι χιλιάδες μεγάλες επιχειρήσεις ή το 2,5% του συνόλου των επιχειρήσεων.

Επίσης, χαρακτηρίζεται ως ταξικός προϋπολογισμός, με ενίσχυση των λίγων και ισχυρών, σε βάρος της κοινωνίας και του κοινωνικού συνόλου. Βλέπουμε, δηλαδή, ενίσχυση των εισοδηματικών ανισοτήτων, που όχι μόνο δεν αντιμετωπίζονται, αλλά αντίθετα ενισχύονται. Βλέπουμε την αντιστροφή της προσπάθειας που είχε ξεκινήσει από την κυβέρνηση ΣΥΡΙΖΑ για ισοκατανομή των βαρών, σύμφωνα άλλωστε με τη συνταγματική επιταγή. Και αυτό δεν το λέμε μόνο εμείς, κυρίες και κύριοι συνάδελφοι, το λένε και μια σειρά από επαγγελματικούς και κοινωνικούς φορείς.

Τα οφέλη της εξόδου της χώρας από τα μνημόνια που πέτυχε η κυβέρνηση ΣΥΡΙΖΑ με τους κόπους του ελληνικού λαού, όχι μόνο δεν κατανέμονται δίκαια, αλλά κατανέμονται με τον ίδιο ακριβώς τρόπο που οδήγησε τη χώρα στην κρίση και την χρεοκοπία.

Εστιάζοντας τώρα ιδιαίτερα στους αγρότες, στους αλιείς, στους κτηνοτρόφους, αλλά και στους συνεταιρισμούς και στις μικρές επιχειρήσεις μεταποίησης τροφίμων, θα έλεγα ότι ο θησαυρός ήταν άνθρακες τελικά για όλους αυτούς.

Και εξηγούμαι: Πρώτον, στη φορολογία, όπου μιλάμε για μια ελάφρυνση ψίχουλα έως 173 ευρώ τον χρόνο. Η μείωση του φορολογικού συντελεστή του εισαγωγικού σε 9% για τις πρώτες 10.000 ευρώ στα φυσικά πρόσωπα έχει πολύ μικρή επίπτωση για τους αγρότες που απολαμβάνουν το γενικό αφορολόγητο, το οποίο θέσπισε η κυβέρνηση ΣΥΡΙΖΑ. Η δε αύξηση του αφορολογήτου, επίσης, έχει πολύ μικρή επίπτωση για τους αγρότες και λιγοστά οφέλη θα δουν στη φορολογία τους μόνο οι αγροτικές οικογένειες με πάνω από τρία παιδιά. Άρα, πρόκειται για φιάσκο σε σχέση με αυτό που λεγόταν προεκλογικά.

Δεύτερον, η μείωση στην προκαταβολή φόρου που θα δουν οι αγρότες θα είναι μόλις 5%. Αυτό βέβαια μοιάζει περισσότερο με φάρσα, παρά με φορολογική ελάφρυνση.

Τρίτον, καμμία ελάφρυνση στη φορολογία των συνεταιρισμένων αγροτών.

Ο Αλέξης Τσίπρας είχε ήδη αναγγείλει από τον Μάιο του 2019 έκπτωση επί του τζίρου που θα περνάει μέσα από τους συνεταιρισμούς για τους αγρότες, φυσικά πρόσωπα, μέλη των συνεταιρισμών. Αυτό θα αποτελούσε, πραγματικά, ένα γενναίο κίνητρο για την ενίσχυση των συνεταιρισμών με νέα μέλη, αλλά και τον έλεγχο της παραοικονομίας στον αγροτικό τομέα.

Τέταρτον, ακόμα και η πρόσφατη εξαγγελία για έκπτωση στο αγροτικό πετρέλαιο εξαφανίστηκε, αφού στον ανάλογο κωδικό για τα έσοδα από τον ειδικό φόρο κατανάλωσης στο «diesel» κίνησης στον προϋπολογισμό του 2020 τα έσοδα είναι αυξημένα κατά 177 εκατομμύρια ευρώ, ήτοι από 1.364.000 το 2019 σε 1.541.000 το 2020.

Πέμπτον, ο προϋπολογισμός του Υπουργείου Αγροτικής Ανάπτυξης και Τροφίμων είναι μειωμένος κατά 50 εκατομμύρια ευρώ, σε ποσοστό δηλαδή 5,88% και, μάλιστα, από το αναπτυξιακό σκέλος του προϋπολογισμού του Υπουργείου.

Έκτον, δεν φαίνεται πουθενά να υπάρχει πρόβλεψη στον προϋπολογισμό για δαπάνες προσωπικού σε νέες προσλήψεις μόνιμου επιστημονικού προσωπικού τόσο στο Υπουργείο Αγροτικής Ανάπτυξης, όσο και αναφορικά με τους κτηνίατρους στο Υπουργείο Εσωτερικών.

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΔΗΜΗΤΡΙΟΣ ΒΙΤΣΑΣ**)

Να σας θυμίσω ότι η κυβέρνηση του ΣΥΡΙΖΑ είχε ξεκινήσει τη διαδικασία αμέσως μετά την έξοδο της χώρας από τα μνημόνια και την επιτροπεία για πρόσληψη εκατόν ογδόντα υπαλλήλων στο Υπουργείο Αγροτικής Ανάπτυξης και εκατόν εβδομήντα δύο κτηνιάτρων στο Υπουργείο Εσωτερικών.

Με αποστελεχωμένες υπηρεσίες ελπίζει η Κυβέρνηση να πατάξει τις ελληνοποιήσεις ή μήπως, τελικά, δεν έχει τέτοια πολιτική βούληση;

(Στο σημείο αυτό κτυπάει προειδοποιητικά το κουδούνι λήξης του χρόνου ομιλίας του κυρίου Βουλευτή)

Θα χρειαστώ τριάντα δευτερόλεπτα, κύριε Πρόεδρε.

Αντίθετα, κυρίες και κύριοι συνάδελφοι, οι ψαράδες μας είδαν να επιβάλλεται κεφαλικός φόρος «χαράτσι» που θα ισχύσει σε λίγες μέρες από σήμερα, δηλαδή από την 1η Ιανουαρίου και θα υπολογίζεται όχι με βάση τον τζίρο ή τα αλιεύματα των ψαράδων, αλλά με βάση το μήκος του σκάφους. Γι’ αυτό ακριβώς είναι χαράτσι. Έρχεται δε, την ώρα που οι ψαράδες αντιμετωπίζουν πολύ μεγάλες πιέσεις τόσο με την κλιματική αλλαγή και την εγκατάσταση στις ελληνικές θάλασσες ξενικών ειδών που πιέζουν τα ιχθυαποθέματα, όσο και μεγάλο ανταγωνισμό από αλιευτικούς στόλους γειτονικών κρατών. Μιλώ, φυσικά, για τη γείτονα Τουρκία.

Κυρίες και κύριοι συνάδελφοι, πρόκειται, λοιπόν, για έναν αποκαλυπτικό προϋπολογισμό. Οι προεκλογικές μάσκες έπεσαν νωρίς για τη μεσαία τάξη, για τους αγρότες, για τους κτηνοτρόφους, για τους αλιείς, οι οποίοι κατάλαβαν νωρίς την προεκλογική εξαπάτηση της Νέας Δημοκρατίας.

Καταθέτω τώρα στα Πρακτικά μία σταχυολόγηση από φιλική εφημερίδα των προεκλογικών υποσχέσεων που διαψεύδονται σ’ αυτόν τον προϋπολογισμό.

(Στο σημείο αυτό ο Βουλευτής κ. Σταύρος Αραχωβίτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι, καλώς ήρθατε στην προμνημονιακή πραγματικότητα, στη συνταγή δηλαδή που μας οδήγησε στη χρεοκοπία της χώρας.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Βίτσας):** Η κ. Σκόνδρα από τη Νέα Δημοκρατία έχει τον λόγο και ακολουθεί ο κ. Μπιάγκης από το Κίνημα Αλλαγής.

**ΑΣΗΜΙΝΑ ΣΚΟΝΔΡΑ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, ο προϋπολογισμός του 2020 είναι αυτός που ακολουθεί τις πολιτικές που εξαγγέλθηκαν προεκλογικά και που η Κυβέρνηση του Κυριάκου Μητσοτάκη υλοποιεί από την πρώτη μέρα που ανέλαβε, πριν από μόλις πέντε μήνες.

Από τα κόμματα της Αντιπολίτευσης ακούγεται κριτική και μία γενική αόριστη άρνηση παραδοχής κάποιων δεδομένων.

Μόνο που στον προϋπολογισμό, αγαπητοί συνάδελφοι, μιλούν οι αριθμοί. Και τι μας λένε οι αριθμοί για τη χώρα μας, που, ως γνωστόν, βρίσκεται σε συνθήκες δημοσιονομικής πειθαρχίας; Τον Μάιο του 2019, η προηγούμενη κυβέρνηση ΣΥΡΙΖΑ προχώρησε στη χορήγηση του επιδόματος που βάφτισε «δέκατη τρίτη» σύνταξη από χρήματα που προορίζονταν για το κοινωνικό μέρισμα στο τέλος του έτους. Ήταν μία προεκλογική δαπάνη ύψους 800 εκατομμυρίων ευρώ. Δεν άφησε περίσσευμα ούτε για ροφήματα, όπως ομολόγησε τότε ο κ. Τσακαλώτος. Παράλληλα, προχώρησε σε μείωση συντελεστών ΦΠΑ σε ορισμένα είδη διατροφής και μέρους της εστίασης. Δημιούργησε έτσι μία δαπάνη στον κρατικό προϋπολογισμό πάνω από 1,5 δισεκατομμύριο ευρώ.

Κύριοι της Αντιπολίτευσης, αυτές οι δαπάνες δεν είχαν προβλεφθεί, με αποτέλεσμα το Γενικό Λογιστήριο του Κράτους να αναθεωρήσει τις προβλέψεις στον προϋπολογισμό και αντί 3,5% πρωτογενές πλεόνασμα, να δίνει έλλειμμα ύψους 395 εκατομμυρίων ευρώ.

Μέσα σε τέσσερις μήνες η Κυβέρνηση κάλυψε το κενό και προχωρήσαμε και σε άλλες δαπάνες που δεν είχαν προϋπολογιστεί. Χαρακτηριστικά θυμίζω τη μεσοσταθμική μείωση του ΕΝΦΙΑ κατά 22%. Επίσης, ενώ ο Κυριάκος Μητσοτάκης είχε ξεκαθαρίσει ότι επειδή το μέρισμα δόθηκε από σας το Πάσχα αντί τα Χριστούγεννα, δεν υπήρχε δυνατότητα δεύτερης κατανομής. Παρ’ όλα αυτά, με τις σωστές πολιτικές που ακολουθήθηκαν, εξοικονομήθηκαν πόροι και η Κυβέρνηση κατάφερε να δώσει νέο μέρισμα σε οικονομικά ασθενέστερους συμπολίτες μας.

Ξεκινήσαμε, λοιπόν, με αρνητικό προβλεπόμενο αποτέλεσμα 396 εκατομμύρια ευρώ και μέσα σε πέντε μήνες διακυβέρνησης όχι μόνο καλύψαμε τους προεκλογικούς μποναμάδες και τα κενά σας, αλλά διαφυλάξαμε τον στόχο του 3,5% και δημιουργήσαμε πρωτογενές πλεόνασμα 336 εκατομμύρια ευρώ ή 3,73% του ΑΕΠ για το 2019. Κι εσείς σήμερα εξακολουθείτε να κάνετε κριτική;

Κυρίες και κύριοι συνάδελφοι, η οικονομική μας πολιτική θέτει προτεραιότητα την επίτευξη των δημοσιονομικών στόχων. Προχώρησε η άρση των κεφαλαιακών περιορισμών που είχαν εφαρμοστεί από το καλοκαίρι του 2015. Καταγράφεται σημαντικότατη μείωση των επιτοκίων των ελληνικών ομολόγων. Προχωρήσαμε στη φορολογική ελάφρυνση φυσικών και νομικών προσώπων. Διευκολύναμε την εξόφληση των οφειλών προς το κράτος και τα ασφαλιστικά ταμεία μέσω της ρύθμισης των εκατόν είκοσι δόσεων. Συνεχίζουμε την εφαρμογή του προγράμματος αποκρατικοποιήσεων.

Η δημοσιονομική πολιτική του έτους 2020 προβλέπει πρωτογενές πλεόνασμα 3,58% του ΑΕΠ, αυξημένο έναντι του στόχου της ενισχυμένης εποπτείας κατά 164 εκατομμύρια ευρώ. Οι παρεμβάσεις στοχεύουν στην επιτάχυνση της αναπτυξιακής πορείας της ελληνικής οικονομίας μέσω ενός ολοκληρωμένου σχεδίου μεταρρυθμίσεων.

Δεν θα κουράσω άλλο με αριθμούς και στοιχεία. Τα είπαν εξάλλου οι γενικοί και ειδικοί εισηγητές της Πλειοψηφίας. Θα ήθελα στο σημείο αυτό να κάνω μία ξεχωριστή αναφορά στα σοβαρά ζητήματα του αγροτικού τομέα. Εκλέγομαι σε έναν αμιγώς αγροτικό νομό που, ταυτόχρονα, είναι ο δεύτερος φτωχότερος σε ολόκληρη τη χώρα και που εξακολουθεί να καταγράφει τα μεγαλύτερα ποσοστά ανεργίας, όπως επίσης και δραματικά στοιχεία στο δημογραφικό, καθώς, δυστυχώς, οι θάνατοι είναι σχεδόν διπλάσιοι των γεννήσεων σε όλη τη δυτική Θεσσαλία και, κατά συνέπεια και στην Καρδίτσα.

Εκεί, λοιπόν, στην Καρδίτσα, όπως και σε αρκετούς άλλους νομούς της χώρας, τα αγροτικά και κτηνοτροφικά προϊόντα αποτελούν τη βασική πηγή εσόδων. Ωστόσο αντιμετωπίζουν σοβαρές δυσκολίες κυρίως λόγω του υψηλού κόστους παραγωγής. Ενώ τα προϊόντα μας ποιοτικά συγκαταλέγονται στα καλύτερα , δυστυχώς δεν είμαστε σε θέση να ανταγωνιστούμε τα φτηνά εισαγόμενα, με αποτέλεσμα οι αγρότες και οι κτηνοτρόφοι μας να αναγκάζονται να πωλούν πολλές φορές σε τιμές χαμηλότερες του κόστους.

Για να μπορέσει, λοιπόν, ο πρωτογενής τομέας να ανασάνει ξανά, απαιτείται ένας εθνικός στρατηγικός σχεδιασμός που θα επιτρέψει να παραχθούν προϊόντα με λιγότερα έξοδα, διατηρώντας όμως την υψηλή ποιότητά τους. Η Κυβέρνηση έχει τη δυνατότητα και την υποχρέωση να δρομολογήσει κατάλληλες πολιτικές που θα στηρίξουν τον πρωτογενή τομέα.

Επίσης, ένα δεύτερο ζήτημα, πάνω στο οποίο οφείλει να σκύψει η Κυβέρνηση, είναι η ολοκλήρωση και η βελτίωση των υποδομών στην κεντρική Ελλάδα. Αναφέρομαι στο σιδηροδρομικό δίκτυο, όπως και στην ολοκλήρωση των οδικών αξόνων, διότι όλοι αντιλαμβανόμαστε ότι χωρίς τον εκσυγχρονισμό των υφιστάμενων δικτύων, αλλά και τη βελτίωση των οδικών αξόνων, η μεταφορά αγαθών προσθέτει στο κόστος των προϊόντων.

Σε κάθε περίπτωση, αλλά και μετά από δέκα χρόνια σκληρής οικονομικής δυσπραγίας, οφείλουμε να δώσουμε ιδιαίτερη προσοχή στις περιοχές αυτές που παράγουν πρωτογενή πλούτο. Η Θεσσαλία και ειδικά η Καρδίτσα πρέπει να είναι μεταξύ των πρώτων που θα στηριχθούν, ώστε να ανακάμψουν και να ξεφύγουν από το συνεχιζόμενο τέλμα που βιώνουν. Άλλωστε, ο αγροτικός τομέας συνεισφέρει άμεσα στην εθνική οικονομία και έχει δυνατότητες να προσφέρει πολλά περισσότερα. Είναι ένας εκ των τριών βασικών πυλώνων στήριξης της εθνικής μας οικονομίας, μαζί με τη ναυτιλία και τον τουρισμό.

Η Ελλάδα ανήκει στις κατά βάσιν γεωργικές χώρες. Δύσκολα θα αποκτήσει βαριές βιομηχανίες. Άρα αυτό που έχουμε ως συγκριτικό πλεονέκτημα, πρέπει να το αξιοποιήσουμε στο έπακρο. Εξάλλου στις ιστορικά δύσκολες οικονομικές εποχές ο πρωτογενής τομέας συνέβαλε καταλυτικά στην ανάκαμψη και ανάπτυξη της χώρας.

Κυρίες και κύριοι συνάδελφοι, η Κυβέρνηση της Νέας Δημοκρατίας ασκεί μία οικονομική πολιτική τελείως διαφορετική από αυτή που επικρατούσε τα προηγούμενα τεσσεράμισι χρόνια. Φεύγουμε από το μοντέλο του κρατισμού και της υπερφορολόγησης. Δεν το πιστεύουμε και αποδεδειγμένα πια, δεν αποδίδει. Μειώνουμε τους φόρους. Δημιουργούμε βιώσιμη ανάπτυξη. Επιδιώκουμε την προσέλκυση επενδύσεων, τη διαφάνεια στις συναλλαγές, τον περιορισμό της φοροδιαφυγής, τη μείωση της γραφειοκρατίας.

Ο προϋπολογισμός που συζητάμε δίνει ώθηση στην εθνική μας οικονομία και καλώ όλους να τον υπερψηφίσουμε.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε και εμείς κ. Σκόνδρα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι από τα άνω δυτικά θεωρία παρακολουθούν τη συνεδρίαση εξήντα μαθήτριες και μαθητές και τέσσερις συνοδοί εκπαιδευτικοί τους από το 3ο Γενικό Λύκειο Άργους, (δεύτερο τμήμα).

Η Βουλή σάς καλωσορίζει.

Τον λόγο έχει ο κ. Μπιάγκης από το Κίνημα Αλλαγής και ακολουθεί ο κ. Κοτρωνιάς από τη Νέα Δημοκρατία.

**ΔΗΜΗΤΡΙΟΣ ΜΠΙΑΓΚΗΣ:** Κυρίες και κύριοι συνάδελφοι, παρακολουθώ όλες αυτές τις μέρες τόσο τους Βουλευτές της πλειοψηφίας όσο και της Αξιωματικής Αντιπολίτευσης να επιδίδονται σε ένα απίστευτο επικοινωνιακό παιχνίδι εντυπώσεων, εντελώς αποκομμένοι από την ελληνική κοινωνία και τις πραγματικές ανάγκες της. Μάλιστα, το παράδοξο της υπόθεσης είναι ότι και δύο ισχυρίζονται εντόνως ότι μάχονται για το κοινωνικό καλό, ότι αφουγκράζονται την κοινωνία. Εν τέλει, διαπιστώνεται ότι και οι δύο τελικά την αγνοούν, οι μεν με τα πεπραγμένα του χθες, οι δε με τον προϋπολογισμό του σήμερα.

Η κατάρτιση του κρατικού προϋπολογισμού αποτελεί την κορυφαία κοινοβουλευτική διαδικασία. Είναι η στιγμή εκείνη που κάθε κυβέρνηση αποκαλύπτει την πολιτική φυσιογνωμία της. Σήμερα, λοιπόν, συναντάμε τους συναδέλφους της κυβερνώσας παράταξης να πανηγυρίζουν, γιατί η Κυβέρνηση της Νέας Δημοκρατίας στήνει τους δικούς της μύθους και τις δικές τις αυταπάτες. Από την άλλη πλευρά, ακούμε τους συναδέλφους του ΣΥΡΙΖΑ να πανηγυρίζουν για το επιτυχημένο τους αφήγημα, που χάρη σε αυτούς και στην προηγούμενη διακυβέρνηση, η χώρα βγήκε τάχα από τα μνημόνια.

Κυρίες και κύριοι συνάδελφοι, είναι λυπηρό να είστε εκτός πραγματικότητας. Η αγορά στενάζει. Οι καταστηματάρχες παλεύουν να κρατήσουν ανοιχτά τα καταστήματά τους. Οι μισθωτοί είναι πια οικονομικά εξασθενημένοι και από τη φοροαφαίμαξη και από την υπερφορολόγηση. Οι αγρότες αδυνατούν πια να επιβιώσουν, απόρροια της παρατεταμένης κρίσης σε συνδυασμό με τις τιμές των αγροτικών προϊόντων. Τρανή απόδειξη είναι η φετινή τιμή του ελαιολάδου, που παρά τις αναφορές όλων για την υψηλή διατροφική του αξία, βρίσκεται στη χαμηλότερη τιμή ιστορικά. Τα ελληνικά νοικοκυριά έχουν περιοριστεί στα απολύτως αναγκαία, στα άκρως απαραίτητα για την επιβίωσή τους. Οι νέοι εξακολουθούν να αναζητούν αξιοπρεπή εργασία οπουδήποτε, είτε στην Ελλάδα είτε στο εξωτερικό. Οι στιγμές που ζούμε είναι ιδιαίτερες κι αν είχατε λιγάκι επίγνωση ή έστω και λίγο αίσθημα αυτοκριτικής τόσο εσείς της Νέας Δημοκρατίας όσο και του ΣΥΡΙΖΑ, θα ζητούσατε οι μεν ένα συγγνώμη για τα «Ζάππεια» και οι δε ένα συγγνώμη για το σκίσιμο των μνημονίων και την κατάργησή τους με ένα άρθρο και με έναν νόμο.

Κυρίες και κύριοι συνάδελφοι, αυτές οι πολιτικές, που είναι γνωστές από το χθες, δεν μπορούν να οδηγήσουν σε ένα καλύτερο αύριο. Χρειάζεται ένα νέο μοντέλο εθνικής ανασυγκρότησης που θα βασίζεται στην αναδόμηση των δομών, των παροχών, των υπηρεσιών. Χρειάζονται πραγματικές τομές, κάτι το οποίο δεν βλέπουμε όχι μόνο στον προϋπολογισμό, αλλά και στον σχεδιασμό σας.

Η Κέρκυρα, η περιοχή από όπου κατάγομαι εγώ, είναι κατ’ εξοχήν τουριστική περιοχή με πολλές αναπτυξιακές δυνατότητες για την τοπική και εγχώρια οικονομία. Ως νησιώτης, λοιπόν, θα περίμενα, πέρα από τους αριθμούς και τα έσοδα - έξοδα, να δω μία ριζοσπαστική οικονομική προσέγγιση από εσάς για το πώς το σύγχρονο τουριστικό προϊόν, συνδεδεμένο με τον πολιτισμό και τον πρωτογενή τομέα, θα αποτελέσει τον καθοριστικό παράγοντα εξόδου από την κρίση και πώς θα διαμορφωθεί σε στρατηγικός πυλώνας της εγχώριας και διεθνούς οικονομίας, βοηθώντας παράλληλα στη στήριξη των κατοίκων των νησιών μας, με ορθολογική και πραγματική αξιοποίηση του μεταφορικού ισοδυνάμου. Υπάρχει, κυρίες και κύριοι συνάδελφοι, μεγάλη αναγκαιότητα θέσπισης προληπτικών μηχανισμών για την αποτροπή τουριστικών κρίσεων, όπως αυτή που ξέσπασε πριν δύο μήνες με την κατάρρευση της «Thomas Cook» και άφησε έκθετους όλους τους εργαζόμενους και τους επιχειρηματίες που συνεργάζονταν μαζί της.

Κύριοι Υπουργοί, κυρίες και κύριοι συνάδελφοι, καλούμε να επαναφέρω το αίτημα προς το Υπουργείο Οικονομικών, κύριε Υπουργέ, προκειμένου να προβεί άμεσα στη θέσπιση ρυθμίσεις για τη μη καταβολή του ΦΠΑ για τα τιμολογηθέντα και μη εισπραχθέντα ποσά, όπως επίσης και για τη μη φορολόγησή τους. Ποια λογική, αλήθεια, σας αναγκάζει να ζητάτε να σας καταβληθεί ο ΦΠΑ ο οποίος αποδεδειγμένα δεν έχουν εισπραχθεί; Πώς, επίσης, να φορολογηθούν οι επιχειρηματίες του τουρισμού για χρήματα που ποτέ δεν εισέπραξαν; Απαντήσεις επί αυτού του θέματος, αν το επιθυμείτε, κύριοι της Κυβέρνησης, βρίσκουμε στην υπόθεση της πτώχευσης του «Μαρινόπουλου», όπου σειρά δικαστικών αποφάσεων έχει δώσει τεκμηριωμένες απαντήσεις.

Πουθενά μέσα στον προϋπολογισμό, επίσης, δεν υπάρχουν οι θέσεις σας για την πράσινη ανάπτυξη, την αξιοποίηση των εναλλακτικών μορφών ενέργειας και το κυριότερο, οι προτάσεις σας και οι προβληματισμοί σας για την αντιμετώπιση της κλιματικής αλλαγής που απειλεί τον σύγχρονο πολιτισμό. Δεν υπάρχουν ούτε καν σαν λέξη στην εισηγητική έκθεση, πόσο μάλλον σαν πεδία πολιτικής.

Για τη ναυτιλία μας παρουσιάζει ο Υπουργός έναν πίνακα εσόδων - εξόδων, χωρίς να υπάρχει συνολικό πλαίσιο ναυτιλιακής πολιτικής για το πώς μπορεί ο τριτογενής τομέας να αποτελέσει κεντρικό πυλώνα για την εγχώρια ευρωπαϊκή και διεθνή οικονομία, όπως επίσης και τον ρόλο που θα πρέπει κανονικά να διαδραματίσει ο τομέας της ναυπηγοεπισκευαστικής, όπου η χώρα μας διαθέτει και εξειδικευμένο προσωπικό και τεχνογνωσία αλλά και πολύ περισσότερο τις υποδομές που είναι ικανές να επιφέρουν πάρα πολλά σημαντικά οφέλη στα έσοδα του κράτους. Καθυστερούμε, όμως, και δεν έχουμε δώσει απαντήσεις σε σημαντικά ερωτήματα για τον συγκεκριμένο τομέα της ναυπηγοεπισκευαστικής, όπως αυτό της φορολογίας του 24% και της ανταγωνιστικότητας σε παγκόσμιο επίπεδο.

Αυτά, λοιπόν, θεωρώ ότι θα έπρεπε πρωτίστως να εξετάσουν τα οικονομικά επιτελεία των Υπουργείων και δευτερευόντως να προχωρήσουν σε ισοσκελισμένους εσόδων - εξόδων, καθώς η μέθοδος αυτή έχει εφαρμοστεί πολλάκις και έχει αποτύχει παταγωδώς.

Κλείνοντας, αγαπητοί συνάδελφοι, υπάρχουν υπερπλεονάσματα και παρεμβάσεις δημοσιονομικής προσαρμογής που πλουτίζουν τις σελίδες του προϋπολογισμού. Έχουν, όμως, παντελώς αδειάσει τα στοιχεία για το πραγματικό ανθρώπινο πρόσωπο της πολιτικής. Είναι αναξιόπιστα και δεν χρήζουν ιδιαίτερης προσοχής και υποστήριξης. Χάνει και η πολιτική το νόημά της όταν τρέχουμε να πετύχουμε τους αριθμούς και ξεχνάμε ότι πίσω από αυτούς βρίσκονται άνδρες, γυναίκες, παιδιά, οι οικογένειές μας. Εμείς ως Κίνημα Αλλαγής πιστεύαμε και πιστεύουμε στον παράγοντα άνθρωπο. Εκεί επενδύουμε και εκεί εναποθέτουμε τις πραγματικές μας ελπίδες. Ευημερούν οι αριθμοί για εμάς όταν ευημερούν οι άνθρωποι. Δυστυχώς για εσάς, κύριοι της Κυβέρνησης, δεν ευημερούν σήμερα ούτε οι αριθμοί ούτε οι άνθρωποι.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε κι εμείς, κύριε Μπιάγκη.

Επόμενος ομιλητής είναι ο κ. Κοτρωνιάς από τη Νέα Δημοκρατία, ο οποίος δεν βλέπω να είναι εδώ. Οπότε τον λόγο έχει η κ. Πέρκα από τον ΣΥΡΙΖΑ

**ΘΕΟΠΙΣΤΗ (ΠΕΤΗ) ΠΕΡΚΑ:** Καλησπέρα σας, αγαπητοί συνάδελφοι.

Σήμερα εμείς νιώθουμε -και απευθύνομαι στους Βουλευτές της Νέας Δημοκρατίας- ότι μας κάνετε πλάκα, αυτές τις μέρες μάλλον.

**ΜΑΝΟΥΣΟΣ - ΚΩΝΣΤΑΝΤΙΝΟΣ ΒΟΛΟΥΔΑΚΗΣ:** Εμείς το νομίζαμε επί τεσσεράμισι χρόνια.

**ΘΕΟΠΙΣΤΗ (ΠΕΤΗ) ΠΕΡΚΑ:** Διαβάζουμε ότι το υπερταμείο δεν υποθηκεύει τελικά την περιουσία του ελληνικού δημοσίου, αλλά αποτελεί εργαλείο για τη στήριξη της ανάπτυξης, το γνωστό μαξιλάρι έχει συνεισφέρει, λέει, σημαντικά στη μείωση του κόστους δανεισμού. Προφανώς όταν το 2,8 δεν είναι αναιμική ανάπτυξη, αφού είναι στόχος του προϋπολογισμού, τότε δεν είχαμε και εμείς, γιατί 2,8 είναι η αναθεωρημένη ανάπτυξη για το δεύτερο τρίμηνο του 2019.

Επίσης, δεν βγάζαμε λιγότερες συντάξεις, δεν ήταν μειωμένη η συνταξιοδοτική δαπάνη, γιατί βλέπουμε τώρα ότι είναι μειωμένη κατά 200.000.000 ευρώ περίπου. Άρα, ο κ. Βρούτσης θα βγάλει λιγότερες συντάξεις από εμάς.

Για να μην πούμε για το δημοσιονομικό κενό που ήταν τόσο μεγάλο ώστε κατ’ ευθείαν δώσατε 200.000.000 ευρώ για ΕΝΦΙΑ εκ των οποίων τα 136.000.000 ευρώ τα παίρνετε πίσω με τις αντικειμενικές αξίες. Η συνεισφορά πέρα από τα 260.000.000 ευρώ που δώσαμε εμείς για τον ΕΝΦΙΑ είναι γύρω στα 60.000.000 ευρώ.

Επίσης, μάθαμε –είναι η πλάκα που συνεχίζεται- ότι η κυβέρνηση του ΣΥΡΙΖΑ περιέκοψε το Πρόγραμμα Δημοσίων Επενδύσεων προκειμένου να πετύχει δημοσιονομικούς στόχους σε βάρος της ανάπτυξης κ.λπ.. Κομμένο το ΠΔΕ. Και είναι πολύ σημαντικό, γιατί ένα είναι το ΠΔΕ και ένα άλλο είναι η απορρόφηση του ΠΔΕ Το 2018 λοιπόν έφτασε στα 6.237 εκατομμύρια. Προφανώς, κατά τη γνώμη σας ήταν μια χαρά γιατί τώρα προβλέπετε ότι θα εκτελεσθούν 6.150 εκατομμύρια. Προβλέπεται, δηλαδή, η υποεκτέλεση του ΠΔΕ κατά 600 εκατομμύρια ευρώ. Θα κλείσει δηλαδή χαμηλότερα από το 2018, αν και το πρώτο εξάμηνο του 2019 η κυβέρνηση ΣΥΡΙΖΑ παρέδωσε εκτέλεση δαπανών κατά 500 εκατομμύρια αυξημένες από το αντίστοιχο του 2018. Είναι πολλά νούμερα, αλλά είναι ένα το συμπέρασμα. Η αλήθεια είναι ότι με την πολιτική που ακολουθείτε –και θα αναφερθώ συγκεκριμένα- δεν το βλέπω εγώ ούτε το 6.150 να το πιάνετε. Και βεβαίως, αυτό υπονομεύει και την ολοκλήρωση και απορρόφηση του ΕΣΠΑ το 2023.

Εδώ θα πρέπει να πούμε ότι υπάρχουν έργα παγωμένα και μιλάω και για εντάξεις δράσεων επιχειρηματικότητας, για πάγωμα έργων των δικτύων λόγω και της ιδιωτικοποίησης της ΔΕΔΑ των υποδομών.

Θα αναφερθώ όμως ιδιαίτερα στο Υπουργείο Μεταφορών και Υποδομών. Εκεί βλέπουμε μία δραστική περικοπή στο εθνικό σκέλος κατά 82 εκατομμύρια και στο συγχρηματοδοτούμενο κατά 255 εκατομμύρια. Δηλαδή, έχουμε ένα ιστορικό χαμηλό γι’ αυτό το Υπουργείο με 337 εκατομμύρια περικοπή. Βεβαίως, γίνεται περικοπή, γιατί έτσι θα γίνει και καλύτερη η απορρόφηση με τα βαλτωμένα έργα και θα αναφερθώ. Και μιλάω και για το μετρό της Θεσσαλονίκης, που πάει το 2023 και μάλιστα εκεί θα έχουμε και αξιώσεις, και για το Πάτρα - Πύργος και για τον ΒΟΑΚ που ξεκινά από μηδενική βάση.

Βεβαίως υπάρχουν και κάποια κολπάκια. Βλέπουμε ότι οι δαπάνες για επιδότηση των άγονων γραμμών θα καλυφθούν από το ΠΔΕ οπότε τρώμε και λίγο δημοσιονομικό χώρο από εκεί. Και υπάρχει και ένα θέμα με την «ΤΡΑΙΝΟΣΕ» που βλέπουμε ότι η επιδότησή της πληρώνεται από τον τακτικό προϋπολογισμό.

Σοβαρό θέμα το κομμάτι της Πολιτικής Αεροπορίας. Όσο και να ψάξαμε, δεν βρήκαμε πουθενά στον προϋπολογισμό να υπάρχουν διακριτές δαπάνες για την Αρχή Πολιτικής Αεροπορίας. Είναι μια ανεξάρτητη αρχή και ο ίδιος ο Υπουργός στον επικεφαλής της EASA είχε υποσχεθεί ότι θα γίνει. Έχουν βγει τα προεδρικά διατάγματα από εμάς. Ήδη βλέπουμε στην Υπηρεσία Πολιτικής Αεροπορίας αυξημένες μισθολογικές δαπάνες, παρ’ όλο που ένα μέρος του προσωπικού θα πήγαινε στην ΑΠΑ, την ανεξάρτητη αρχή. Αυτό πρέπει να απαντηθεί. Δεν φαίνεται να δημιουργείται αυτή η ΑΠΑ, η ανεξάρτητη αρχή εποπτείας της Πολιτικής Αεροπορίας.

Λέει για πέντε εκατομμύρια από την εισιτηριοδιαφυγή και από τον εξορθολογισμό της δωρεάν μετακίνησης. Σε ό,τι αφορά την εισιτηριοδιαφυγή, μαζί σας. Θεωρώ όμως μετά τα τελευταία μέτρα και το ηλεκτρονικό εισιτήριο που εμείς καθιερώσαμε ότι αυτή έχει μειωθεί πάρα πολύ. Ενδέχεται, όμως, όλο αυτό να υποκρύπτει περιορισμό των κατηγοριών δικαιούχων για δωρεάν μετακίνηση.

Και μια και μιλάμε για τις συγκοινωνίες, θα ήθελα έναν εξορθολογισμό στα δρομολόγια του μετρό και του ηλεκτρικού, γιατί πραγματικά υπάρχει πρόβλημα.

Με τροπολογία για τον ΟΑΣΘ καταργήσατε την ΑΣΥΘ, παρ’ όλο που στον προϋπολογισμό κάπου αναφέρεται. Είναι, λέει, και πρόχειρος. Αναφέρεται μέσα. Την πάτε τρία χρόνια μετά. Ούτως ή άλλως, έχουμε πει ότι και το μετρό Θεσσαλονίκης θα πάει το 2023. Συγχρόνως, δίνουμε γραμμές στο ΚΤΕΛ και άρα φροντίζουμε και για την κερδοφορία των ΚΤΕΛ.

Ακούστε, κύριοι συνάδελφοι, οι μεταφορές αποτελούν ένα πολύ ανερχόμενο και πολύ δυναμικό κλάδο της οικονομίας. Μπορεί να συμβάλει πολύ σημαντικά στην αύξηση του ΑΕΠ, αλλά θέλει και στρατηγικό σχεδιασμό και αξιοποίηση των συγκριτικών πλεονεκτημάτων της χώρας. Για την αύξηση του εμπορίου, των εξαγωγών κ.λπ. απαιτείται μια πολύ στοχευμένη δράση logistics. Εμείς έχουμε κάνει ένα action plan. Έχω κάνει μια ερώτηση για το στρατόπεδο Γκόνου, το οποίο, χωρίς να εντάσσεται σε κανένα σχεδιασμό, ξαφνικά ο Πρωθυπουργός είπε ότι θα το κάνει ελεύθερη οικονομική ζώνη. Έχουμε κάνει ερώτηση για το fly over και την εξωτερική περιφερειακή της Θεσσαλονίκης, η οποία δεν εντάσσεται σε κανέναν σχεδιασμό. Εάν συνεχίσουμε όμως να κάνουμε πάλι έργα που δεν είναι μετρημένα, που δεν εξυπηρετούν συγκεκριμένες ανάγκες, δεν θα πάει καλά ούτε η οικονομία σ’ αυτό το επίπεδο.

Μια κουβέντα μόνο για το επίδομα θέρμανσης γιατί αφορά και τη δική μου περιοχή, τη Φλώρινα. Ξέρετε πόσα δίνει μια οικογένεια για να ζεσταθεί; Βλέπουμε στον προϋπολογισμό λοιπόν ότι είναι μειωμένα, λέει, γιατί δώσαμε πολλά το 2019 και το 2020 θα είναι μηδέν. Να πω στους συμπολίτες μου ότι στη Φλώρινα επίδομα θέρμανσης το 2020 δεν υπάρχει. Πολύ ωραία!

Για να μην πούμε για την απολιγνιτοποίηση, που ούτως ή άλλως δεν προβλέπεται πουθενά, ούτε στον αναπτυξιακό σε ειδικό κλάδο, πουθενά. Το 2028 είναι η απολιγνιτοποίηση, αλλά στον προϋπολογισμό κονδύλια γι’ αυτό τον σκοπό δεν βλέπω.

Πάμε τώρα όμως στη μεγαλύτερη πλάκα που πρέπει να κοπεί και αφορά το Ελληνικό. Το γράφει η εισηγητική και το ακούω και από αυτό το Βήμα από Βουλευτές. Θα έπρεπε ο αρμόδιος Υπουργός να σας ενημερώσει ότι αυτό το έργο του το δώσαμε σχεδόν έτοιμο. Το Ελληνικό είχε έντεκα αναβλητικές αιρέσεις με μία σύμβαση απαράδεκτη. Απαράδεκτες αναβλητικές αιρέσεις. Τη διορθώσαμε. Ούτως ή άλλως, προβλέπεται στον προϋπολογισμό. Για το 51%, στη δεύτερη επέτειο αλλαγής των μετοχών θα δώσει λεφτά ο επενδυτής. Αυτό δεν προβλεπόταν. Θα τα έδινε όποτε ήθελε και είναι ένα κέρδος, πέρα από τα άλλα.

Πολύ ενδεικτικά αναφέρω. Προεδρικό διάταγμα: Το κάναμε εμείς. Εμείς πήραμε οικόπεδο χωρίς τοπογραφικό. Το Κτηματολόγιο πουθενά. Όρια δεν υπήρχαν. Οριοθέτηση ρεμάτων, αρχαιολογικών χώρων, δασικών, αιγιαλού, όπως σε όλη τη χώρα. Γιατί αυτό ήταν το κόλπο, να μην υπάρχουν εργαλεία. Προεδρικό διάταγμα, εξήντα εννιά φορείς ιδιωτικού και δημόσιου φορέα μέσα, που έπρεπε να φύγουν από το 2012, τους βγάλαμε πολύ δύσκολα γιατί ήταν ΥΠΑ, ήταν τα λεωφορεία. Κάναμε τον Φορέα Διαχείρισης Κοινοχρήστων.

**ΠΡΟΕΔΡΕΥΩΝ (Δημήτριος Βίτσας):** Πρέπει να ολοκληρώσετε.

**ΘΕΟΠΙΣΤΗ (ΠΕΤΗ) ΠΕΡΚΑ:** Θέλω ένα λεπτό και εγώ ακόμα.

Και βεβαίως, ο διακανονισμός για το καζίνο, ένας διαγωνισμός παγκόσμια πρωτοτυπία. Εμείς τον βγάλαμε στον αέρα, διότι έπρεπε να κάνει διαγωνισμό το ελληνικό δημόσιο, αλλά εκεί μέσα πρέπει να φανεί πώς θα πάρει ο επενδυτής λεφτά από τον «καζινά» μετά που θα είναι αυτός ιδιοκτήτης, γιατί τώρα είναι το ελληνικό δημόσιο. Απίστευτη σύμβαση, όπως οι περισσότερες που έχει υπογράψει διαχρονικά ο χώρος σας και το ΠΑΣΟΚ. Δεν προασπίζουν το δημόσιο συμφέρον πουθενά.

Το μόνο που είχε να κάνει αυτή η Κυβέρνηση ήταν οι δύο ΚΥΑ, οι οποίες είναι η εξειδίκευση του προεδρικού διατάγματος που έχουμε βγάλει και οι οποίες ένα χρόνο δουλεύονται -έχει τελειώσει και η δημόσια διαβούλευση, άρα είναι στο Κεντρικό Συμβούλιο Διοίκησης- και να ολοκληρώσουν τον διακανονισμό για το καζίνο που είναι στον αέρα. Αυτά ήταν. Ο κ. Μητσοτάκης είχε πει ότι θέλει επτά μέρες. Γελάσαμε τότε και είπαμε ότι δεν ξέρει από διαδικασίες. Πού είναι; Αλλά αρχίζουν μετά τα κόλπα. Τώρα αρχίζουν τα κόλπα και τα παρακολουθούμε.

Και κάτι ακόμα. Μπορεί εμείς –και γι’ αυτό λέτε για ιδεοληψίες- να τα βασανίσαμε παραπάνω τα περιβαλλοντικά. Όμως, εκτός από το ότι προάσπισαν το δημόσιο συμφέρον, έχουν και κάτι καλό για την επένδυση, έχουν ασφάλεια δικαίου. Γιατί αν κάνεις χωροταξία με τροπολογίες όπως έγινε ή αν κάνεις ΠΝΠ για το πού θα δώσεις τα κοινόχρηστα σε ένα έργο που έχει προσφυγές, δεν έχεις ούτε ασφάλεια δικαίου.

Εν πάση περιπτώσει, εγώ θα ήθελα πάντως όποιος Βουλευτής ξανααναφέρει «έχει τελματώσει το έργο και το ξεμπλοκάραμε εμείς», να έρθει να κάνουμε μια κουβέντα.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε.

Τον λόγο έχει η κ. Μπίζου από τη Νέα Δημοκρατία και μετά ο κ. Συντυχάκης από το Κομμουνιστικό Κόμμα Ελλάδας.

**ΣΤΕΡΓΙΑΝΗ (ΣΤΕΛΛΑ) ΜΠΙΖΙΟΥ:** Ευχαριστώ, κύριε Πρόεδρε.

Θα προσπαθήσω να είμαι εντός του χρονικού ορίου.

Κύριοι Υπουργοί, κυρίες και κύριοι συνάδελφοι, ο πρώτος προϋπολογισμός της Κυβέρνησής μας τον οποίο καλούμαστε να υπερψηφίσουμε έχει ένα ειδικό βάρος. Είναι ο πρώτος προϋπολογισμός μετά την πρώτη καταστροφική δεκαετία της ελληνικής κρίσης και σηματοδοτεί τη δυνατότητα της χώρας να πραγματοποιήσει την υπέρβαση. Είναι το εργαλείο για να κάνει η Ελλάδα το βήμα στο μέλλον. Είναι ένας προϋπολογισμός που τονώνει τις επενδύσεις και την ανάπτυξη, παρέχοντας, ταυτόχρονα, προστασία στα μικρά και μεσαία εισοδήματα. Είναι ένας προϋπολογισμός ευκαιριών που δημιουργεί κλίμα εμπιστοσύνης στις διεθνείς αγορές και αισιοδοξία στις Ελληνίδες και τους Έλληνες.

Κυρίες και κύριοι συνάδελφοι, όταν μιλάμε για προϋπολογισμό μέσα σε αυτή την Αίθουσα έχουμε συνηθίσει να ταυτίζουμε με λέξεις όπως «πρωτογενές πλεόνασμα», «δημοσιονομικός χώρος», «δαπάνες», «υπερπλεόνασμα». Πώς αγγίζουν, όμως, όλα αυτά τον Έλληνα πολίτη; Πώς τα αντιλαμβάνεται και πώς τα μεταφράζει ο επαγγελματίας, η νοικοκυρά και ο εργαζόμενος; Σημαίνουν κάτι για αυτούς τα νούμερα αυτά που ψηφίζουμε σήμερα;

Επιτρέψτε μου να σας διηγηθώ μία σύντομη ιστορία της κρίσης: Η Χρύσα είναι μία γυναίκα ούτε καν τριάντα ετών, μητέρα δύο παιδιών. Διατηρεί στη Λάρισα μία μικρή επιχείρηση, ένα κατάστημα της γειτονιάς, την οποία άνοιξε το 2014, πιστεύοντας ότι έτσι θα βοηθήσει στο εισόδημα της οικογένειας της και στο μέλλον των παιδιών της. Το καλοκαίρι που μας πέρασε, όμως, μετά από πέντε χρόνια σκληρής φορολόγησης και εξαντλητικών ασφαλιστικών εισφορών έφτασε σε αδιέξοδο. Αναγκάστηκε να εγκαταλείψει την οικογένειά της για να εργαστεί σε τουριστικές επιχειρήσεις στα ελληνικά νησιά. Για πέντε μήνες, έβλεπε το μωρό της μόνο από την εφαρμογή μέσα στο κινητό. Η Χρύσα ήταν έτοιμη να κλείσει την επιχείρηση της και να στραφεί στο ταμείο ανεργίας. Μου είπε ότι είναι προτιμότερο από τη σκληρή καθημερινότητα, αφού λόγω της υπερφορολόγησης το καθαρό της εισόδημα έφτασε να ανταγωνίζεται το επίδομα ανεργίας.

Για τη Χρύσα, λοιπόν, που φορολογείται από το πρώτο ευρώ, η Κυβέρνηση της Νέας Δημοκρατίας μείωσε τον εισαγωγικό συντελεστή φορολογίας εισοδήματος από το 22% στο 9%, δίνοντάς της μία σημαντική ανάσα. Και με αυτό τον προϋπολογισμό, η Χρύσα θα αρχίσει να βλέπει η μείωση των ασφαλιστικών εισφορών που κατέτρωγαν το εισόδημα της, ήδη, από φέτος.

Και είναι σημαντικό, κύριε Υπουργέ, να μειώσουμε κι άλλο τις εισφορές του χρόνου, όπως έχουμε δεσμευτεί. Για ανθρώπους, όπως η Χρύσα, μικρούς επιχειρηματίες και καταστηματάρχες, η μείωση του εταιρικού φόρου φέτος στο 24% και του χρόνου στο 20%, η μείωση του φόρου στα μερίσματα στο 5%, η μείωση της προκαταβολής φόρου, αλλά και η δέσμευση για σταδιακή κατάργηση της εισφοράς αλληλεγγύης και του τέλους επιτηδεύματος είναι πραγματικό οξυγόνο. Είναι μία πολιτική που επιτρέπει στους ανθρώπους της παραγωγής να αναπνεύσουν και να δημιουργήσουν.

Πριν δύο εβδομάδες, μου είπε πως θα δώσει μία ευκαιρία στην επιχείρηση της, γιατί τώρα έχει ελπίδα. Αυτό είναι και το ιδιαίτερο στοιχείο του φετινού προϋπολογισμού, ότι αλλάζει τις ζωές των ανθρώπων, γεννάει ελπίδα για το αύριο. Ο φετινός προϋπολογισμός δεν είναι νούμερα και δυσνόητες έννοιες. Είναι η καθημερινότητά μας, όπως τη ζούμε.

Στη θέση της Χρύσας βρέθηκαν χιλιάδες Έλληνες τα τελευταία χρόνια, Έλληνες όλων των ηλικιών που είδαν το μέλλον τους να προδιαγράφεται σκοτεινό, Έλληνες που έχασαν ξαφνικά τη δουλειά τους και την ελπίδα να βρουν μία άλλη προοπτική.

Η ιστορία της Χρύσας δεν είναι η μοναδική. Είναι η ιστορία του γείτονά μας, του συγγενή μας, του νέου επαγγελματία, του αγρότη της υπαίθρου. Ο φετινός προϋπολογισμός είναι διαφορετικός. Είναι η αποτύπωση των ρυθμίσεων που έχουμε ήδη νομοθετήσει. Είναι ένας προϋπολογισμός που πριν καν ψηφιστεί έχει δείξει τα σημάδια του στην καθημερινότητα των Ελλήνων. Υπάρχουν μέτρα που δίνουν ελπίδα και αισιοδοξία σε κάθε μία γυναίκα και μέλλουσα μητέρα που θέλει να εργαστεί, αλλά, ταυτόχρονα, να κάνει και η οικογένεια. Περισσότεροι άνθρωποι θα επιστρέψουν και πάλι στον στίβο της εργασίας. Σημαντικοί τομείς της οικονομίας, όπως η οικοδομή, ξαναζωντανεύουν και οι μισθοί αρχίζουν να αυξάνονται.

Επιτρέψτε μου, να κάνω μία ειδική σημείωση για τον τομέα που καλύπτει το Υπουργείο Αγροτικής Ανάπτυξης και Τροφίμων, καθότι προέρχομαι από έναν νομό κατ’ εξοχήν αγροτικό.

Με τη διασφάλιση σταθερών πόρων από τη νέα ΚΑΠ, με το νέο νομοσχέδιο για τους συνεταιρισμούς, κατόπιν της μείωσης της φορολογίας στο 10% για όλες τις ομάδες παραγωγών και τα συνεργατικά σχήματα και της αντιμετώπισης των παράνομων ελληνοποιήσεων στα αγροτικά προϊόντα με εντατικοποίηση των ελέγχων επιτυγχάνεται ένα πραγματικό αναπτυξιακό σοκ, που θα δώσει νέα προοπτική στην ανάπτυξη της υπαίθρου.

Είμαστε δίπλα στον Έλληνα παραγωγό, τον μαχητή της ελληνικής γης, τον άνθρωπο που ματώνει καθημερινά, προσδίδοντας στην ελληνική οικονομία μεγάλα συγκριτικά πλεονεκτήματα. Είμαστε δίπλα στους νέους ανθρώπους που θέλουν να ζωγραφίσουν το μέλλον τους στην Ελλάδα με χρώματα αισιοδοξίας, ελπίδας και πίστης. Είμαστε δίπλα σε όλους αυτούς που πληγώθηκαν κατά τη διάρκεια της κρίσης και τώρα, ήρθε η ώρα να επουλώσουμε τις πληγές τους. Είμαστε δίπλα σε όλους αυτούς που δεν ανέχονται η χώρα μας να είναι μία χώρα παρίας στην Ευρωπαϊκή Ένωση.

Για τον λόγο αυτό, κυρίες και κύριοι συνάδελφοι, σας καλώ να υπερψηφίσετε τον προϋπολογισμό της Κυβέρνησης μας για να στείλουμε ένα ηχηρό μήνυμα σε όλα τα μήκη και πλάτη του πλανήτη, πως η Ελλάδα είναι εδώ και στέκεται όρθια με τις δικές της δυνάμεις.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε κι εμείς, κυρία Μπίζιου.

Τον λόγο έχει ο κ. Εμμανουήλ Συντυχάκης από το Κομμουνιστικό Κόμμα Ελλάδος.

Στη συνέχεια, θα δώσω τον λόγο στον κύριο Υφυπουργό τον κ. Δήμα.

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Ο κρατικός προϋπολογισμός του 2020 είναι και άδικος και ταξικά μεροληπτικός υπέρ των οικονομικά ισχυρών. Είναι προϋπολογισμός φοροαπαλλαγών και κινήτρων για τους λίγους και προϋπολογισμός φορολεηλασίας για τους πολλούς. Ο προϋπολογισμός δεν μπορεί να ικανοποιεί και αυτούς που παράγουν τον πλούτο, που είναι οι εργαζόμενοι, και ταυτόχρονα, τους λίγους, που κερδίζουν από τον ιδρώτα των εργαζομένων.

Ο προϋπολογισμός αυτός απέχει, όπως φυσικά και οι προηγούμενοι άλλων κυβερνήσεων, έτη φωτός από την κάλυψη των σύγχρονων αναγκών του λαού μας για δημόσια και δωρεάν παιδεία, ιατροφαρμακευτική περίθαλψη και πρόνοια, για αντιπλημμυρική, αντιπυρική, αντισεισμική προστασία, για κοινωνικές δομές προσχολικής ή τρίτης ηλικίας και των ατόμων με ειδικές ανάγκες. Δεν έχει μέτρα ενίσχυσης του λαϊκού εισοδήματος, των ανέργων, των συνταξιούχων, των μονογονεϊκών, πολυτέκνων και τριτέκνων οικογενειών.

Σε ένα τέτοιο περιβάλλον, φιλικό στις επενδύσεις, την επιχειρηματικότητα και την κερδοφορία των επιχειρηματιών, δεν μπορούν να μείνουν απ’ έξω οι δήμοι και οι περιφέρειες. Βασικές υποδομές και υπηρεσίες, που αφορούν τον λαό, προσαρμόζονται στη λογική της ανταποδοτικότητας και της επιχειρηματικότητας. Ολοκληρώνεται η διαδικασία μετατροπής των δήμων σε ελεγκτικούς φορομπηχτικούς μηχανισμούς, διευρύνοντας τα τέλη και τους φόρους, ενώ προχωρούν στην ιδιωτικοποίηση της καθαριότητας, του ηλεκτροφωτισμού, στο πράσινο με την απλή πλειοψηφία των παρόντων στο δημοτικό συμβούλιο.

Η πετσοκομμένη χρηματοδότηση που φτάνει στο 60%, σε σχέση με το 2009 -και θα συνεχιστεί μειωμένη και τα υπόλοιπα χρόνια- σε συνδυασμό με την απαγόρευση προσλήψεων μόνιμου προσωπικού έχει οδηγήσει σε τεράστιες ελλείψεις σε υποδομές και προσωπικό. Αποδεικνύεται ότι η λεγόμενη «αποκέντρωση λειτουργιών του κράτους» με την οποία είναι απόλυτα ευθυγραμμισμένα όλα τα κόμματα και οι δυνάμεις τους στους δήμους και τις περιφέρειες, πλην του Κομμουνιστικού Κόμματος Ελλάδας, δεν ήταν παρά μία συστηματική προσπάθεια αναδιοργάνωσης της τοπικής διοίκησης σε αντιδραστική, αντιλαϊκή κατεύθυνση, ώστε να ευθυγραμμιστεί στις νέες συνθήκες και τις ανάγκες τις επιδιώξεις του κεφαλαίου. Πρόκειται για επεξεργασμένη στρατηγική, δρομολογημένες εξελίξεις και αποφάσεις στην Ευρωπαϊκή Ένωση και στη χώρα μας διαχρονικά από όλες τις κυβερνήσεις, από τη δεκαετία του ’90 με τον «ΚΑΠΟΔΙΣΤΡΙΑ», στη συνέχεια, με τον «ΚΑΛΛΙΚΡΑΤΗ» μέχρι και σήμερα, με τον «ΚΛΕΙΣΘΕΝΗ» και πάει λέγοντας. Ξεκίνησαν με πρόσχημα την καπιταλιστική κρίση και κλιμακώνονται στη φάση της καπιταλιστικής οικονομικής ανάκαμψης.

Τα έσοδα του κρατικού προϋπολογισμού για το 2020, τα οποία προσδιορίζονται πάνω από 54.000.000.000 ευρώ προέρχονται κατά 93% από τα εργατικά λαϊκά στρώματα, το εισόδημα των οποίων έχει τσακιστεί στην κυριολεξία. Οι δήμοι θα εισπράξουν μόλις ένα 1.857.000.000 ευρώ για το 2020 και οι περιφέρειες μόλις 657.000.000 ευρώ, όταν μόνο η μισθοδοσία του προσωπικού τους υπολογίζεται περίπου στα 2.500.000.000 ευρώ.

Είναι καθαρή πρόκληση για τον λαό και τις ανάγκες του, όταν έχουν προηγηθεί τα τραγικά γεγονότα σε Μάτι και Μάνδρα, στην Κρήτη, στην Εύβοια, στη Θάσο ως αποτέλεσμα απουσίας αντιπλημμυρικής και αντιπυρικής προστασίας, όταν το 80% των δημοσίων κτηρίων και σχολείων παραμένουν ανέλεγκτα και ο προσεισμικός έλεγχος να έχει σταματήσει στο 2005, όταν χιλιάδες παιδιά μένουν εκτός παιδικών σταθμών, όταν χιλιάδες εκπαιδευτικοί είναι αδιόριστοι.

Είναι πρόκληση να μιλούν για ελλείμματα και την ίδια στιγμή να νομοθετούν την εθελοντική φορολόγηση των εφοπλιστών, νέα κρατική εγγύηση των τραπεζών με 12.000.000.000 ευρώ, στο ΝΑΤΟ 4.500.000.000 ευρώ ετησίως για τις αμυντικές δαπάνες -υποτίθεται- πακτωλό δισεκατομμυρίων σε κατασκευαστικούς και ενεργειακούς κολοσσούς, ιδιωτικοποιήσεις λιμανιών, αεροδρομίων, αυτοκινητοδρόμων, με φοροαπαλλαγές και προκλητικά κίνητρα στο μεγάλο κεφάλαιο.

Εκτός όλων των άλλων, καλούνται αυτά τα μόνιμα «υποζύγια», τα εργατικά λαϊκά στρώματα να σηκώσουν επιπλέον και το 70% των συνολικών λειτουργικών πόρων στους δήμους. Στον ενοποιημένο προϋπολογισμό της τοπικής διοίκησης αυτά τα ποσά είναι τα μόνα που καταγράφονται διακριτά αυξημένα με την πρόβλεψη να ανέλθουν σε 2.750.000.000 ευρώ αυξημένα κατά 135 εκατομμύρια σε σχέση με πέρυσι για να υπερκαλύψει η Κυβέρνηση τη συνεισφορά της στα «ματωμένα πλεονάσματα» που ανέρχονται σε 201 εκατομμύρια ευρώ.

Επιβεβαιώνεται και από τα έσοδα των προηγούμενων οικονομικών ετών, τα οποία από 559 εκατομμύρια που υπολογίζονταν για το 2019, εισέπραξαν τελικά 840 εκατομμύρια, δηλαδή αύξηση 50%. Για το 2020, οι επιδιώξεις θα είναι ακόμα μεγαλύτερες, φτάνοντας, όπως προβλέπεται, τα 869 εκατομμύρια ευρώ.

Αποτυπώνει, όμως, με αυτόν τον τρόπο, την αποτελεσματικότητα του κυνηγητού, που έχουν εξαπολύσει μαζί κράτος και δήμοι, ενάντια στα λαϊκά νοικοκυριά για να εισπράξουν τα οφειλόμενα και όχι από τις μεγάλες επιχειρήσεις, που χρωστούν τα περισσότερα στους δήμους.

Αφορά το πλέγμα των κατασταλτικών και απειλητικών μέτρων με κατασχέσεις λογαριασμών, μπλοκάρισμα φορολογικού μητρώου, με την απειλή των ηλεκτρονικών πλειστηριασμών για χρέη πάνω από 500 ευρώ. Επιβεβαιώνεται και από τις επιχορηγήσεις του Προγράμματος Δημοσίων Επενδύσεων οι οποίες αυξάνονται με μόλις 4 εκατομμύρια ευρώ. Το μεγαλύτερο μέρος του προγράμματος αυτού διοχετεύεται για τις ανάγκες των επιχειρηματικών σχεδιασμών και ομιλών. Αυτό γίνεται ακόμα πιο αποκαλυπτικό στο επίπεδο των περιφερειών που διαχειρίζονται κονδύλια του ΕΣΠΑ, τα ΠΕΠ, και που μόνο ένα ελάχιστο μέρος τους τελικά πάει σε ανάγκες υποδομών και έργων με στόχο την εξυπηρέτηση των λαϊκών αναγκών.

Οι προϋπολογισμοί, κυρίες και κύριοι, αποτυπώνουν με τον πιο κυνικό και αποκρουστικό τρόπο τον σημαντικό ρόλο της τοπικής διοίκησης στον σχεδιασμό της καπιταλιστικής ανάπτυξης και κάνει καθαρό ότι ούτε ισόρροπη ανάπτυξη μπορεί να επιτευχθεί, ούτε μπορεί να υπάρξει φιλολαϊκή, τοπική και περιφερειακή πολιτική όταν η γενικότερη πολιτική παραμένει αντιλαϊκή.

Για το ΚΚΕ είναι επείγουσα ανάγκη σήμερα: Η πάλη για κάλυψη των σύγχρονων λαϊκών αναγκών με κρατική χρηματοδότηση που να καλύπτει το σύνολο των αναγκών όλων των αναγκαίων λειτουργικών δαπανών και μισθοδοσίας των εργαζομένων σε δήμους και περιφέρειες, να αποδοθεί το σύνολο των πόρων που έχουν θεσπιστεί για την τοπική διοίκηση και τον οφειλόμενων σε αυτή, να καταργηθεί όλο το αντιδραστικό θεσμικό πλαίσιο που κατευθύνει τους δήμους, να βρουν ανταποδοτικά και επιχειρηματικά, να προχωρήσουν γρήγορα και να χρηματοδοτηθούν από τον κρατικό προϋπολογισμό έργα αντιπλημμυρικής και αντιπυρικής προστασίας, αντισεισμικής θωράκισης, πέρα και έξω από τη λογική κόστους - οφέλους, τις συμπράξεις δημοσίου και ιδιωτικού τομέα που προωθούν η Κυβέρνηση και η Ευρωπαϊκή Ένωση, να εξασφαλιστεί η λειτουργία και η ανάπτυξη νέων δομών δημόσιων και κοινωνικών με σύγχρονες και δωρεάν παροχές και υπηρεσίες για όλους, με επαρκή στελέχωση της λειτουργίας τους, με εργαζόμενους όλων των επιστημονικών και άλλων ειδικοτήτων, με μόνιμη σταθερή δουλειά και πλήρη μισθολογικά και συνταξιοδοτικά δικαιώματα.

Δεν υπάρχει κανένα περιθώριο εφησυχασμού και αναμονής, λέμε εμείς, καμιά αυταπάτη για τον ρόλο της τοπικής διοίκησης ότι μπορεί να λειτουργήσει γενικά προς όφελος των πολιτών. Η καπιταλιστική ανάπτυξη απαιτεί θυσίες και για αυτό χρειάζεται και την τοπική αυτοδιοίκηση βασικό αγκωνάρι που να την εξυπηρετεί και η οποία δεν θα συμβαδίζει με την καλυτέρευση της ζωής των εργαζομένων.

Άρα, είναι μονόδρομος η οργάνωση της πάλης απέναντι στον πραγματικό αντίπαλο, τους μονοπωλιακούς ομίλους και το κέρδος τους, το κράτος τους, το πολιτικό προσωπικό τους, τον ίδιο τον καπιταλισμό και απαιτείται από τον ίδιο τον λαό να οργανώσει την αντεπίθεση για την τελική νίκη.

Ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε, κύριε Συντυχάκη.

Τον λόγο έχει τώρα ο Υφυπουργός Ανάπτυξης και Επενδύσεων, κ. Χρίστος Δήμας, για επτά λεπτά.

**ΧΡΙΣΤΟΣ ΔΗΜΑΣ (Υφυπουργός Ανάπτυξης και Επενδύσεων):** Ευχαριστώ, κύριε Πρόεδρε.

Κυρίες και κύριοι Βουλευτές, συζητούμε το σχέδιο του κρατικού προϋπολογισμού του 2020, του πρώτου κρατικού προϋπολογισμού της νέας Κυβέρνησης ο οποίος θα ψηφιστεί σε μία δύσκολη συγκυρία και ένα ρευστό εξωτερικό περιβάλλον.

Δίχως αμφισβήτηση η ελληνική οικονομία κάνει στιβαρά βήματα αποδεικνύοντας πως έχει αφήσει πίσω της τις εποχές της αστάθειας και της αβεβαιότητας. Ενσωματώνοντας διεθνείς εκτιμήσεις και προβλέψεις, ο φετινός προϋπολογισμός υπηρετεί συγκεκριμένους στόχους:

Αποτυπώνει την υλοποίηση προγραμματικών δεσμεύσεων της Κυβέρνησης, ακολουθεί τους στόχους της δημοσιονομικής πειθαρχίας, είναι αισιόδοξος για τις επιδόσεις της χώρας, πλην, όμως, διέπεται από ρεαλισμό. Είναι στην ουσία ένα μέσο προσπάθειας για ανάκτηση της κοινωνικής δικαιοσύνης με το βλέμμα κυρίως στο αύριο και τη μεσοπρόθεσμη βελτίωση του οικονομικού προφίλ της χώρας.

Κρίσιμο ρόλο σε αυτή την κατεύθυνση έχει η βελτίωση της ανταγωνιστικότητας της ελληνικής οικονομίας και σε αυτή την κατεύθυνση εργαζόμαστε στο Υπουργείο Ανάπτυξης και Επενδύσεων. Ήδη με το νομοσχέδιο «Επενδύω στην Ελλάδα» απαλείψαμε σημαντικά εμπόδια, που καθήλωναν τη χώρα και τους διεθνείς δείκτες, και συνεχίζουμε στην ίδια φιλοσοφία με πολιτικές στοχευμένες στην επόμενη μέρα της χώρας.

Σε αυτό το πλαίσιο η έμφαση πολιτικής ενίσχυσης της έρευνας και της καινοτομίας δημιουργεί σημαντικές ευκαιρίες και τοποθετεί την Ελλάδα στην ομάδα των κρατών εκείνων που σχεδιάζουν και το αύριο, με την επιστήμη στην προμετωπίδα του σχεδιασμού τους.

Πρέπει όχι μόνο να καλύψουμε το χαμένο έδαφος των τελευταίων χρόνων, αλλά να δούμε πώς μπορούμε να ηγηθούμε στην ευρύτερη περιοχή των Βαλκανίων και της Νοτιοανατολικής Ευρώπης. Έχουμε ανοίξει πολλά ζητήματα.

Ξεκινήσαμε πριν από πέντε μήνες, χωρίς να βρούμε έτοιμη ατζέντα, ξεκινήσαμε σχεδόν από μηδενική βάση, ειδικά στο κομμάτι της καινοτομίας και βήμα-βήμα προσπαθούμε να βελτιώσουμε το περιβάλλον μέσα στο οποίο εργάζονται οι Έλληνες και οι Ελληνίδες ερευνητές. Γι’ αυτό και σε συνεργασία με τα συναρμόδια Υπουργεία Παιδείας και Οικονομικών προχωράμε άμεσα στη μείωση της γραφειοκρατίας στην έρευνα, ειδικότερα στο καθεστώς λειτουργίας των ΕΛΚΕ με τις αλλαγές οι οποίες νομοθετούνται το αμέσως επόμενο χρονικό διάστημα.

Η έρευνα και η καινοτομία είναι ζητήματα που θα έπρεπε να μας απασχολούν πολύ περισσότερο, διότι διαμορφώνουν την καθημερινότητα όλων μας στο σπίτι μας, στην εργασία, στο σύνολο της κοινωνικής και οικονομικής ζωής. Όλοι αναγνωρίζουμε πως η ελληνική επιστημονική κοινότητα έχει σημαντικές δυνατότητες.

Είναι χαρακτηριστικό πως, ενώ στις ακαδημαϊκές δημοσιεύσεις είμαστε στην κορυφή, δυστυχώς, όταν μετουσιώνεται το αποτέλεσμα στην καινοτομία, είμαστε πολύ χαμηλά και τα αποτελέσματα είναι σχεδόν απογοητευτικά. Για την ακρίβεια, η Ελλάδα στο European Innovation Scoreboard βρίσκεται στην εικοστή θέση από τα είκοσι οκτώ κράτη-μέλη.

Άρα ένας βασικός μας στόχος είναι η αποτελεσματικότερη σύνδεση της παραγόμενης έρευνας στη χώρα με την καινοτομία, με την επιχειρηματικότητα, με την αγορά. Η μεταφορά της Γενικής Γραμματείας Έρευνας και Τεχνολογίας από τις δομές του Υπουργείου Παιδείας στο Υπουργείο Ανάπτυξης και Επενδύσεων προσπαθεί να επιτύχει και αυτό το αποτέλεσμα. Άρα είναι ένα πρώτο βήμα.

Πιστεύουμε πως η έρευνα που χρηματοδοτείται από το κράτος πρέπει να προσφέρει προστιθέμενη αξία στην οικονομία και την κοινωνία. Κατά συνέπεια η σύνδεση των ερευνητικών κέντρων με την επιχειρηματικότητα μόνο θετικά οφέλη μπορεί να προσφέρει.

Για να υπάρξει αποτέλεσμα, όμως, σε αυτή την προσπάθεια, χρειαζόμαστε μία ολιστική προσέγγιση, μια εθνική στρατηγική, γι’ αυτόν τον λόγο δημιουργήσαμε και το Εθνικό Συμβούλιο Έρευνας, Τεχνολογίας και Καινοτομίας, το ΕΣΕΤΕΚ. Είμαστε ιδιαίτερα περήφανοι και χαρούμενοι που διακεκριμένοι Έλληνες δέχθηκαν να συμμετάσχουν σε αυτή την προσπάθεια. Στη σύνθεση, μάλιστα, του ΕΣΕΤΕΚ για πρώτη φορά δεν συμμετέχουν μόνο ακαδημαϊκοί, αλλά και άνθρωποι από την αγορά, που στη διαδρομή τους έχουν πετύχει αξιόλογα πράγματα.

Όμως, δεν θα μείνουμε μόνο εκεί. Ήδη κάναμε το πρώτο βήμα για τηνμετατροπή ενός αναξιοποίητου δημόσιου ακινήτου σε «Πολιτεία Καινοτομίας». Το για δεκαετίες αναξιοποίητο ακίνητο της «ΧΡΩΠΕΙ» στον Δήμο Πειραιώς φιλοδοξούμε να εξελιχθεί σε μία κυψέλη εξέλιξης ανατρεπτικών ιδεών προς όφελος της κοινωνίας, μία κυψέλη που θα φέρει κοντά ανθρώπους από την επιστήμη, την καινοτομία, την τεχνολογία, ακόμα και τις τέχνες και θα δημιουργήσει ένα οικοσύστημα καινοτομίας, με βασικό προσανατολισμό, πέρα από την επιχειρηματική ανάπτυξη, την προσφορά και στο κοινωνικό σύνολο.

Αντίστοιχη προσπάθεια εξελίσσεται και για ένα κέντρο καινοτομίας στη Θεσσαλονίκη.

Επιπλέον στόχος μας είναι η έρευνα που γίνεται με δημόσιες δαπάνες να συμβάλλει στο μέτρο του δυνατού και στη βελτίωση της δημόσιας διοίκησης και προφανώς της εθνικής άμυνας και ασφάλειας.

Για δεκαετίες ολόκληρες το ελληνικό κράτος δαπανά εκατοντάδες εκατομμύρια για τη χρηματοδότηση της έρευνας, ουδέποτε όμως επιχείρησε να χρησιμοποιήσει τα αποτελέσματα της έρευνας για να καλύψει ανάγκες της δημόσιας διοίκησης. Αυτή είναι μια στρέβλωση την οποία προσπαθούμε να διορθώσουμε.

Ήδη τρέχουμε ένα πρόγραμμα σε συνεργασία με το Υπουργείο Εθνικής Άμυνας, ένα πρόγραμμα πιλότο, προκειμένου για πρώτη φορά να συνδεθεί στην πράξη ο ερευνητικός ιστός με τις στρατιωτικές δομές, αλλά και τις επιχειρήσεις οι οποίες αναπτύσσουν τεχνολογίες αιχμής.

Δεν θα μείνουμε, όμως, μόνο σε αυτά. Έχουμε ανοίξει μια ενδιαφέρουσα ατζέντα θεμάτων, με στόχο να μεγιστοποιήσουμε το όφελος από το κάθε ένα ευρώ που δαπανά το κράτος. Ενδεικτικά και μόνο αναφέρω πως ήδη σχεδιάζουμε μία νέα διμερή συμφωνία με τις Ηνωμένες Πολιτείες της Αμερικής για την έρευνα και την καινοτομία, που στόχο έχει να διευρύνει τις διατλαντικές συνεργασίες της εγχώριας ερευνητικής κοινότητας και ελπίζουμε ότι στο πρώτο τρίμηνο του 2020 θα την έχουμε υπογράψει.

Τη μετακίνηση της Γενικής Γραμματείας Έρευνας και Τεχνολογίας σε νέο ιδιόκτητο κτήριο, το οποίο να αρμόζει στην αποστολή της, δίχως την επιβάρυνση του κρατικού προϋπολογισμού.

Τη σημαντική αύξηση του προϋπολογισμού στη δράση «Ερευνώ, Δημιουργώ, Καινοτομώ» με στόχο τη διεύρυνση του αριθμού των επωφελούμενων.

Και πριν από λίγες ημέρες ανακοινώσαμε τη χρηματοδότηση διακοσίων έξι συμπράξεων ερευνητικών κέντρων με επιχειρήσεις. Ευελπιστούμε σύντομα ότι αυτός ο αριθμός θα αυξηθεί.

Ενώ σε εξέλιξη βρίσκεται και η προκήρυξη για τη χρηματοδότηση δημιουργίας συνεργατικών σχηματισμών clusters καινοτομίας. Αντίστοιχα επεξεργαζόμαστε σχέδιο για την αλλαγή της νομοθεσίας, ώστε τα μέλη ΔΕΠ των πανεπιστημίων αλλά και οι ερευνητές να μπορούν πολύ πιο εύκολα και γρήγορα να δημιουργούν spin-off εταιρείες και να μεταφράζουν συνεπώς την ερευνητική τους δραστηριότητα σε καινοτόμα προϊόντα και υπηρεσίες.

Αλλά συζητάμε και ένα νέο σχέδιο στήριξης των επενδύσεων σε έρευνα και καινοτομία, μεγαλύτερη έκπτωση της φορολογίας για επιχειρήσεις που επενδύουν σε νέους ερευνητές.

Σε ό,τι αφορά το κομμάτι ενίσχυσης της καινοτομίας, είμαστε αποφασισμένοι για προφανείς λόγους να τη στηρίξουμε. Έχουμε ανακοινώσει και υλοποιούμε το πρώτο εξάμηνο του 2020 τη δημιουργία ηλεκτρονικής πλατφόρμας για το οικοσύστημα καινοτομίας της χώρας. Στόχος είναι να μπορέσουμε όχι μόνο να καταγράψουμε αριθμό, τομείς, επίπεδο και μέγεθος νεοφυών επιχειρήσεων, αλλά να μπορέσουμε να προσφέρουμε κοστολογημένα κίνητρα σε φορολογικά, εργασιακά και άλλα ζητήματα.

Και παράλληλα, σε συνεργασία με το Υπουργείο Εξωτερικών, οργανώνουμε ακόμα και τη θεσμική εκπροσώπηση των επιτευγμάτων τους. Εκκινούμε από τις Ηνωμένες Πολιτείες της Αμερικής προσπάθεια λειτουργίας δομών ερευνητικής επιστημονικής διπλωματίας στο πρότυπο προηγμένων χωρών, ώστε να παρακολουθούμε από κοντά τις διεθνείς εξελίξεις και να έχουμε παρουσία και λόγο στα διεθνή κέντρα αποφάσεων.

Κλείνοντας, κυρίες και κύριοι συνάδελφοι, η επένδυση στην έρευνα είναι μονόδρομος. Υπάρχουν σήμερα προκλήσεις στον κόσμο και τη χώρα -όπως η κλιματική αλλαγή, η αντιμετώπιση ζητημάτων υγείας-, που η έρευνα έχει κρίσιμο ρόλο. Μόνο μέσα από την έρευνα θα βρούμε τις κατάλληλες απαντήσεις στα μεγάλα προβλήματα και μέσα από την εμπέδωση της καινοτομίας θα μπορέσουμε να έχουμε στη διάθεσή μας τα κατάλληλα εργαλεία. Η επένδυση, λοιπόν, στην έρευνα και την καινοτομία δεν είναι πολυτέλεια. Είναι ζωτική ανάγκη, προκειμένου η χώρα να επιβιώσει στο διεθνές σύστημα και να γίνει ανταγωνιστική.

Η παγκόσμια οικονομία μετασχηματίζεται ταχύτατα, με μοχλό τις ψηφιακές τεχνολογίες, οι οποίες ανατρέπουν τις υπάρχουσες δομές και δημιουργούν ένα νέο πρότυπο ανάπτυξης με συνολική επίδραση στην ισχύ των κρατών. Οι χώρες που τα επόμενα χρόνια θα διαθέτουν πλεόνασμα καινοτομικών δυνατοτήτων θα είναι εκείνες που θα πρωταγωνιστήσουν, ανεξάρτητα από τη γεωγραφική τους θέση και το μέγεθός τους. Σε αυτή την πραγματικότητα θα πρέπει να προσαρμοστούμε και στη χώρα μας.

Άρα σας καλώ να υπερψηφίσουμε τον προϋπολογισμό του 2020, που είναι ένας ρεαλιστικός προϋπολογισμός, που στοχεύει σε υψηλούς και βιώσιμους ρυθμούς οικονομικής ανάπτυξης.

Ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Τον λόγο έχει ο κ. Κωνσταντινίδης από τη Νέα Δημοκρατία και ακολουθεί ο κ. Φλαμπουράρης από τον ΣΥΡΙΖΑ.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Ευχαριστώ, κύριε Πρόεδρε.

Κυρία Υπουργέ, κύριοι Υπουργοί, κυρίες και κύριοι συνάδελφοι, στις 22 Ιουλίου, αμέσως μετά την ψήφο εμπιστοσύνης της Κυβέρνησης, ο νέος Πρωθυπουργός, Κυριάκος Μητσοτάκης, έθεσε ως κεντρικό στόχο «να κάνουμε τις ζωές των Ελληνίδων και των Ελλήνων καλύτερες». Αν τις υπολογίσουμε, μετά βίας πέρασαν από τότε εκατό εργάσιμες ημέρες και μέσα σε αυτές η νέα Κυβέρνηση πέτυχε ομολογουμένως πολλά.

Κατά γενική παραδοχή η παραγωγή κοινοβουλευτικού έργου αυτής της περιόδου μάλλον δεν έχει προηγούμενο. Μέσα σε αυτές τις πρώτες εκατό ημέρες ψηφίστηκαν τριάντα περίπου νομοσχέδια, ολοκληρώθηκε η συνταγματική Αναθεώρηση και υλοποιήθηκε ένα μεγάλο μέρος των προεκλογικών δεσμεύσεων της νέας Κυβέρνησης. Παράλληλα η χώρα επέδειξε υπεύθυνη και στιβαρή στάση στα εθνικά, ευρωπαϊκά και ευρύτερα ζητήματα, ανακτώντας την αξιοπιστία και τον σεβασμό των συνομιλητών της.

Ούτε λόγος, βέβαια, για οποιαδήποτε σύγκριση με τα έργα και τις ημέρες της αντίστοιχης περιόδου κατά τη συγκυβέρνηση ΣΥΡΙΖΑ - ΑΝΕΛ. Πράγματι, κυρίες και κύριοι συνάδελφοι, αν θυμηθούμε πού βρισκόταν η χώρα το πρώτο πεντάμηνο της προηγούμενης διακυβέρνησης θα βρεθούμε εκεί κοντά στην 5η Ιουλίου.

Ήταν τότε που ο ΣΥΡΙΖΑ, οι ΑΝΕΛ και η Χρυσή Αυγή ψήφιζαν υπέρ της διενέργειας δημοψηφίσματος και ένα ετερόκλητο πλειοψηφικό ρεύμα, που είχε εκτραφεί με ψέμα και λαϊκισμό, έδινε μία ασαφή εντολή-απάντηση στο τραγελαφικό εκείνο ερώτημα.

Ήταν η περίοδος των κλειστών τραπεζών και των ουρών στα ATM, τότε που πολλές επιχειρήσεις οδηγήθηκαν σε ξαφνικό θάνατο και άλλες εγκατέλειπαν βιαστικά τη χώρα.

Ήταν η εποχή που το «όχι» έγινε «ναι» και η Ελλάδα υποχρεώθηκε σε ένα τρίτο, αχρείαστο μνημόνιο.

Ήταν η περίοδος που η τότε Πρόεδρος της Βουλής απ’ αυτό εδώ το Βήμα κατήγγειλε το δημόσιο χρέος ως παράνομο και επονείδιστο και την ίδια ώρα ο τότε Πρωθυπουργός το αναγνώριζε και διακανόνιζε την αποπληρωμή του. Ήταν η εποχή που τα περιουσιακά στοιχεία της χώρας υποθηκεύονταν για ενενήντα εννιά χρόνια.

Έχουν, όμως, κάποια σχέση όλα αυτά με τον προς ψήφιση προϋπολογισμό; Απόλυτη, είναι η απάντηση. Όχι μόνο γιατί η πολιτική αντιπαράθεση έχει ως κανόνα της τη σύγκριση, αλλά, κυρίως, επειδή η πολιτική και η οικονομία διέπονται από την αρχή της συνέχειας. Κάθε νέα κυβέρνηση δεν ξεκινάει από το μηδέν, αλλά παραλαμβάνει μία συγκεκριμένη κατάσταση, την οποία συνεχίζει προς τη μία ή την άλλη κατεύθυνση.

Το ίδιο συμβαίνει και με τον προϋπολογισμό του κράτους. Κάθε νέος προϋπολογισμός έχει ως αφετηρία του το κλείσιμο του προηγούμενου. Γι’ αυτό τα απολογιστικά στοιχεία αποτελούν συχνά πεδίο αντιπαράθεσης ανάμεσα στις κυβερνήσεις. Κατά μείζονα λόγο ισχύει αυτό όταν η αλλαγή σκυτάλης συμβαίνει μεσούσης της χρονιάς, όπως εν προκειμένω. Ποιος χρεώνεται την αποτυχία και ποιος πιστώνεται την επιτυχία σε μια τέτοια περίπτωση;

Ο ΣΥΡΙΖΑ αρνείται ότι σημαντικές παροχές της νέας Κυβέρνησης αποτελούν δικό της επίτευγμα. «Αν έχετε να δώσετε, τότε το οφείλετε στη δική μας πολιτική», μας λένε. Είναι, όμως, έτσι; Όχι, είναι η απάντηση.

Αλλά πριν από αυτή πρέπει να λύσουμε μια προφανή αντίφαση. Ο ΣΥΡΙΖΑ από τη μία καταλογίζει την υπερφορολόγηση στις μνημονιακές πολιτικές και από την άλλη οικειοποιείται τα πλεονάσματα. Δηλαδή αποκηρύσσει τα μνημόνια και επιχαίρει για τα αποτελέσματά τους. Όμως στην πραγματικότητα η αφαίμαξη της οικονομίας έχει την υπογραφή του ΣΥΡΙΖΑ.

Εδώ ακριβώς εντοπίζεται και η αλλαγή πολιτικής και τελικά η βελτίωση της οικονομίας, στο δεύτερο μισό του τρέχοντος έτους, η οποία επέτρεψε τις σημαντικές κοινωνικές παροχές. Στο γεγονός, δηλαδή, ότι η Νέα Δημοκρατία, αντί να στραγγαλίζει την οικονομία με φορολογικές επιβαρύνσεις, δίνει ελαφρύνσεις και δημιουργεί ένα περιβάλλον φιλικό στις επενδύσεις και στην επιχειρηματικότητα, που έχει ως αποτέλεσμα την ανάπτυξη της οικονομίας, τη δημιουργία νέων θέσεων εργασίας και τελικά την άντληση περισσότερων εσόδων για το κράτος.

Αυτή είναι η βασική εξίσωση. Οι λιγότεροι φόροι σε συνδυασμό με την άρση των γραφειοκρατικών εμποδίων φέρνουν ανάπτυξη, ενώ η διεύρυνση της φορολογικής βάσης φέρνει περισσότερα έσοδα για το κράτος. Και αυτή η βασική εξίσωση συμπληρώνεται από την πολιτική αποφασιστικότητα και την αξιοπιστία, την εξυγίανση του τραπεζικού συστήματος, την πρόσβαση στις αγορές.

 Όλα αυτά δημιουργούν συνθήκες σταθερότητας και εμπιστοσύνης και αντανακλώνται στο χαμηλό κόστος δανεισμού, τη βελτίωση του οικονομικού κλίματος και την αναβάθμιση της χώρας στις διεθνείς κατατάξεις.

Αυτή είναι η διαφορά, κυρίες και κύριοι του ΣΥΡΙΖΑ. Από τη μία οι ιδεοληψίες σας και από την άλλη τα 30 δισεκατομμύρια ευρώ φόρων, πάνω από τα πλεονάσματα, που επιβάλατε στους πολίτες μέσα σε μια τριετία και καθήλωσαν την οικονομία.

Η μείωση του ΕΝΦΙΑ, των φορολογικών συντελεστών και επιλεκτικά του ΦΠΑ, οι επιχειρηματικές ελαφρύνσεις, τα κίνητρα, οι παροχές στις πιο ευάλωτες ομάδες και τις νέες οικογένειες, η ευνομία και η ευταξία έχουν δημιουργήσει συνθήκες ανάτασης και αισιοδοξίας στην κοινωνία.

«Τα πάτε καλά», μας λέει ο κόσμος. Ο πήχης μπαίνει κάθε μέρα και ψηλότερα. Την ίδια στιγμή, όμως, που δημιουργούνται συνθήκες ενθάρρυνσης και αισιοδοξίας στην υπόλοιπη χώρα, στη δυτική Μακεδονία η μετάβαση στη μεταλιγνιτική εποχή φέρνει μαζί της αβεβαιότητα και ανασφάλεια.

Ο Νομός Κοζάνης από τον οποίο προέρχομαι και του οποίου η οικονομία βρίσκεται σε απόλυτη εξάρτηση από τη λιγνιτική δραστηριότητα, αν δεν ληφθούν άμεσα μέτρα για την αντιστάθμιση των συνεπειών, κινδυνεύει με οικονομικό μαρασμό. Γνωρίζω ότι το επιχειρησιακό και αναπτυξιακό σχέδιο που ετοιμάζει η Κυβέρνηση για την περιοχή είναι αναλόγως φιλόδοξο προς τους στόχους που έχουν τεθεί για την απεξάρτηση από τον λιγνίτη.

Εξάλλου, μετά και τις πρόσφατες εξελίξεις σε ευρωπαϊκό επίπεδο για το Ταμείο Δίκαιης Μετάβασης, που με τη μόχλευση μπορεί να φτάσει τα 100 δισεκατομμύρια ευρώ, δικαιώνεται η αποφασιστικότητα για την αλλαγή του ενεργειακού μείγματος, αφού είναι προφανή τα σημαντικά οφέλη που μπορούν να αντλήσουν όσες περιοχές αποδειχθούν πιο έτοιμες σε αυτή την κατεύθυνση. Γι’ αυτό έχω την πεποίθηση ότι, με την ολοκλήρωση του σχεδιασμού για τη δυτική Μακεδονία, την ανησυχία θα διαδεχθεί η αισιοδοξία για μια νέα αναπτυξιακή πορεία.

Κυρίες και κύριοι Υπουργοί, επειδή η ψήφιση του προϋπολογισμού εξομοιώνεται με ψήφο εμπιστοσύνης, σας την παρέχουμε, με την πίστη ότι το 2020 θα είναι μια καλύτερη χρονιά για τη χώρα, ελπιδοφόρα για τη δυτική Μακεδονία και δημιουργική για τον Νομό Κοζάνης.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Ευχαριστώ κι εγώ.

Τον λόγο έχει ο κ. Φλαμπουράρης από τον ΣΥΡΙΖΑ και ακολουθεί ο κ. Δαβάκης από τη Νέα Δημοκρατία.

**ΑΛΕΞΑΝΔΡΟΣ ΦΛΑΜΠΟΥΡΑΡΗΣ:** Κύριοι συνάδελφοι, επειδή διαδέχομαι στο Βήμα τον κ. Κωνσταντινίδη, θα ήθελα να του πω ότι δεν χρειάζεται να αναφέρεται κανείς στο 2015, γιατί, όπως γνωρίζετε, αυτό που παραδώσατε εσείς δεν έχει καμμία σχέση με αυτό που παραδώσαμε εμείς.

Μας παραδώσατε μειωμένο κατά 25% το εισόδημα των Ελλήνων, μας παραδώσατε 28% ποσοστό ανεργίας, μας παραδώσατε πάνω από ένα εκατομμύριο κάτω από το όριο της φτώχειας και μας παραδώσατε και άδεια ταμεία. Και προσπαθήσαμε μέσα από τη δύσκολη περίοδο που ζήσαμε να φέρουμε τη χώρα και να τη στήσουμε στα πόδια της, να μείνει όρθια.

**ΓΕΩΡΓΙΟΣ ΑΜΥΡΑΣ:** Και ανάπτυξη 0,7%.

**ΑΛΕΞΑΝΔΡΟΣ ΦΛΑΜΠΟΥΡΑΡΗΣ:** Για την ανάπτυξη θα μιλήσουμε, ναι.

Άρα νομίζω ότι δεν βολεύει για τη δική σας παράταξη να αναφέρεστε σε αυτή την περίοδο. Αλλά, επειδή προκλήθηκα λίγο, γι’ αυτό σας απάντησα έτσι. Θα προχωρήσω, λοιπόν, στη γραπτή ομιλία που έχω.

Κατ’ αρχάς, θέλω να αποφύγω να μιλήσω με τη γλώσσα των αριθμών, για το άλφα ή βήτα κονδύλιο και το πολιτικό του πρόσημο. Όχι πως το θεωρώ περιττό, αλλά γιατί η επιχειρηματολογία έχει εξαντληθεί. Όμως είμαι σίγουρος ότι έξω οι συμπολίτες μας δίνουν μάχη για μια αξιοπρεπή ζωή και νιώθουν σιγά-σιγά τις επιπτώσεις των δικών σας ανάλγητων πολιτικών. Κι έτσι, μέρα με τη μέρα, πιστεύω ότι οι προσδοκίες τους από την Κυβέρνηση Μητσοτάκη θα διαψεύδονται.

Η Κυβέρνησή μας, όπως είπα και προηγουμένως, μαζί με τις θυσίες του ελληνικού λαού, οδήγησε τη χώρα εκτός μνημονίου, με την κοινωνία στα πόδια της, με κατεκτημένη την αξιοπιστία της στις αγορές και τη μνημονιακή μέγγενη απούσα.

Άφηνε, όμως -και δεν το ξεχνάμε- πίσω της το πλεόνασμα, για το οποίο είχαμε δρομολογήσει τις αξιώσεις μας, που οδηγούσαν σε μείωση κατά 1% με εγγύηση ενός μέρους των 37 δισεκατομμυρίων.

Ο κ. Μητσοτάκης, αντί να συνεχίσει την προσπάθεια της χώρας, μεταχρονολόγησε τη διεκδίκηση αυτή για μετά το 2021. Αν αυτό ήταν δειλία προς την Ευρώπη ή υπακοή ή ιδεολογική ταύτιση, δεν ενδιαφέρει. Το αποτέλεσμα μετράει. Δηλαδή, το πλεόνασμα του 3,5% παραμένει και για τον δεύτερο και τρίτο χρόνο μετά τη λήξη των μνημονίων και παγιώνεται ως βάση για την οικονομία της χώρας.

Με την πολιτική που έχει επιλέξει ο κ. Μητσοτάκης συντελούνται δύο πολιτικά κακουργήματα. Το πρώτο είναι η παγίωση της ιδεολογίας των μνημονίων, με αιχμή τη συνέχιση των πολιτικών λιτότητας. Το δεύτερο είναι η ολική επαναφορά της κουλτούρας που μας οδήγησε στη χρεοκοπία.

Η επιλογή σας, κύριοι και κυρίες της Κυβέρνησης, να αποδεχτείτε αμαχητί το πλεόνασμα ελπίζω να μην αποβεί καταστροφική για τη χώρα.

Με αυτά τα δεδομένα, προκύπτει η ανάγκη να κρίνουμε ως σύνολο τον προϋπολογισμό, τον αναπτυξιακό νόμο, τον φορολογικό νόμο και τον νόμο για τα κόκκινα δάνεια, γιατί όλοι αυτοί οι νόμοι διέπονται από ενιαία φιλοσοφία, σκληρά νεοφιλελεύθερη και όχι ταξικά ουδέτερη, όπως προσπαθείτε να πείσετε τον ελληνικό λαό.

Για να γίνω σαφέστερος, κυρίες και κύριοι συνάδελφοι, με τον προϋπολογισμό που καταθέσατε και τους τρεις νόμους που ήδη ψηφίσατε, παρεμβαίνετε μεροληπτικά υπέρ των λίγων στα κρίσιμα πεδία της ανάπτυξης, της εργασίας, της κοινωνικής πολιτικής και της αναδιανομής.

Ειδικότερα, όσον αφορά την ανάπτυξη, άκουσα πάλι τον προηγούμενο ομιλητή. Μίλησε για ακίνητα, τουρισμό. Νομίζω ότι πρέπει να διαπιστώσουμε τα εξής:

Πρώτον, ότι δεν υπάρχει στόχευση βελτίωσης της ανταγωνιστικότητας της ελληνικής οικονομίας μέσα από κλάδους, προϊόντα και υπηρεσίες έντασης γνώσης, που ενσωματώνουν την έρευνα και την καινοτομία.

Δεύτερον, ότι απέχει από τους στόχους της βιώσιμης και δίκαιης ανάπτυξης, που ενσωματώνουν την οικονομική, περιβαλλοντική και κοινωνική διάσταση.

Τρίτον, το Πρόγραμμα Δημοσίων Επενδύσεων, ενώ είναι εργαλείο προσέλκυσης επενδύσεων, διαπιστώνουμε ότι καθηλώνεται στο ποσό των 6,750 δισεκατομμυρίων, στο ίδιο ύψος, δηλαδή, που υπήρχε το 2019, παρ’ όλο που η Κυβέρνησή σας εκτιμά ανάπτυξη 2,8%, αν και ο στόχος αυτός αμφισβητείται και από τους διεθνείς οργανισμούς, αλλά ακόμα και από τον Σύλλογο Ελλήνων Βιομηχάνων.

Επίσης, παρατηρούμε ότι στο τέλος του χρόνου θα υπάρξει μείωση των δαπανών του ΠΔΕ της τάξης των 600 εκατομμυρίων ευρώ, ενώ μείωση θα υπάρξει και στα έσοδα από τους ευρωπαϊκούς πόρους κατά 320 περίπου εκατομμύρια ευρώ.

Ταυτόχρονα, στον νόμο για τα κόκκινα δάνεια παρατηρούμε ότι απουσιάζουν παντελώς τα αναπτυξιακά κριτήρια, δεν θεσπίζεται η υποχρέωση των τραπεζών για τη χρηματοδότηση μικρομεσαίων επιχειρήσεων έναντι των εγγυήσεων που δίνει το δημόσιο. Δεν αποκλείεται το κλείσιμο χιλιάδων επιχειρήσεων, οι οποίες, ενώ δεν είναι ζημιογόνες, δεν μπορούν προσωρινά να εξυπηρετήσουν τα δάνειά τους. Τέλος, κινδυνεύουν και δεκάδες χιλιάδες ιδιοκτήτες να χάσουν τα σπίτια τους. Και όλα αυτά, γιατί δεν προβλέπεται τίποτα στον νόμο για τα κόκκινα δάνεια.

Τέλος, και τα δύο φορολογικά νομοσχέδια ευνοούν με κραυγαλέο τρόπο τις μεγάλες επιχειρήσεις, σε αντίθεση με τις μικρομεσαίες, που αποτελούν πάνω από το 90% του συνόλου των ελληνικών επιχειρήσεων.

Ως προς το πεδίο της εργασίας και των δικαιωμάτων των εργαζομένων, πιστοί όπως είστε στη νεοφιλελεύθερη ιδεοληψία σας και ταυτισμένοι με το ΔΝΤ, διαμορφώνετε έναν νέο και ακόμα εφιαλτικότερο εργασιακό μεσαίωνα για τους εργαζόμενους, με την υπονόμευση των κλαδικών συμβάσεων χάριν των επιχειρησιακών και των ατομικών.

Με τις ειδικές οικονομικές ζώνες που θέλετε να δημιουργήσετε δεν θα είναι δυνατή η σύναψη κλαδικών συμβάσεων των εργαζομένων, με αποτέλεσμα να υπερισχύουν οι επιχειρησιακές. Συγχρόνως, με την υπογραφή τοπικών συμβάσεων θα μπορούν να μειώνονται οι μισθοί των εθνικών κλαδικών συμβάσεων.

Συνέπεια των πολιτικών αυτών θα είναι η συρρίκνωση εισοδημάτων, που οδηγεί σε μείωση της αγοραστικής δύναμης και άρα της ζήτησης, με αποτέλεσμα να πληγούν πληθώρα μεσαίων και το σύνολο σχεδόν των μικρών και πολύ μικρών επιχειρήσεων.

Στο πεδίο της κοινωνικής πολιτικής εισάγετε αντιασφαλιστική πολιτική, με μείζονες παρεμβάσεις: Πρώτον, την ιδιωτικοποίηση της επικουρικής. Δεύτερον, οι ασφαλιστικές εισφορές αυξάνονται στο 85% των ασφαλισμένων.

Άρα οι ελπίδες των συνταξιούχων για αύξηση των συντάξεών τους, οι οποίες είναι πολύ μικρές, θα εξαφανιστούν από την περικοπή του μερίσματος στο οποίο προβαίνετε για τρία εκατομμύρια δικαιούχους, με την κατάργηση της δέκατης τρίτης σύνταξης κ.λπ..

**ΠΡΟΕΔΡΕΥΩΝ (Δημήτριος Βίτσας):** Πρέπει να ολοκληρώσετε. Θα παρεξηγηθώ.

**ΑΛΕΞΑΝΔΡΟΣ ΦΛΑΜΠΟΥΡΑΡΗΣ:** Κυρίες και κύριοι της Κυβέρνησης, παρ’ όλες τις προεκλογικές σας εξαγγελίες για την ενίσχυση της μεσαίας τάξης και τη μείωση των φόρων, δεν βλέπουμε καμμία πρόοδο. Αντίθετα, προχωράτε σε μέτρα που έχουν έναν στόχο: τη συρρίκνωση του εισοδήματος και των κοινωνικών παροχών για τη συντριπτικά μεγάλη πλειοψηφία των εργαζομένων, των συνταξιούχων, των αυτοαπασχολούμενων, των αγροτών, των μικρών και μεσαίων επιχειρήσεων, από τη μία, και την αύξηση των κερδών των μεγάλων και πολύ μεγάλων επιχειρηματικών ομίλων, από την άλλη.

Δείχνουν ολοφάνερα στον ελληνικό λαό ότι όλη η εκστρατεία της Νέας Δημοκρατίας και των φιλικών της μέσων στηρίζονταν στα ψέματα, γιατί είχε στόχο μόνο την Κυβέρνηση. Δυστυχώς, συνεχίζεται ακόμα και σήμερα.

Ολοκληρώνω, λέγοντας ότι εμείς, η Αριστερά, πασχίζουμε καθημερινά για την προστασία των αδυνάτων και της μεσαίας τάξης από τη λαίλαπα της αντιλαϊκής νεοφιλελεύθερης επέλασης. Ταυτόχρονα, πρωτοστατούμε στη δημιουργία του δημοκρατικού προοδευτικού μετώπου, που θα αντιστέκεται στην καταστροφική σας πολιτική και, με τη συμμετοχή του λαού και της νεολαίας, θα την ανατρέψουμε.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε και εμείς.

Τον λόγο έχει ο κύριος Υπουργός για τριάμισι λεπτά.

**ΘΕΟΔΩΡΟΣ ΣΚΥΛΑΚΑΚΗΣ (Υφυπουργός Οικονομικών):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, ήθελα να πάρω τον λόγο για να ξεκαθαρίσω ένα-δύο θέματα, με την ευκαιρία και της τοποθέτησης του κ. Φλαμπουράρη.

Ξεκινάω από το περίφημο θέμα των πρωτογενών πλεονασμάτων και του λογαριασμού που υποτίθεται ότι θα άνοιγε η κυβέρνηση του ΣΥΡΙΖΑ. Να πούμε μερικές αλήθειες.

Πρώτον, δεν το θέσατε ποτέ αυτό το θέμα ούτε στο Euro Working Group ούτε στο Eurogroup. Μόνοι σας το λέγατε, μόνοι σας το ακούγατε. Ούτε εγγαστρίμυθοι να ήσασταν στο Eurogroup.

Δεύτερον, δεν τον ανοίξατε τον λογαριασμό τον περίφημο. Και αυτό στα λόγια ήταν.

Τρίτον, και να τον ανοίγατε, δεν είχε καμμία σημασία, διότι η όποια εγγύηση δεν παίζει δημοσιονομικό ρόλο. Τα δημοσιονομικά είναι συγκεκριμένα. Πρέπει να ακολουθούν τους ευρωπαϊκούς κανόνες και δεν βρήκατε τρόπο να κάνετε μία πρόταση που να ακολουθεί τους ευρωπαϊκούς κανόνες.

Η αλλαγή των πρωτογενών πλεονασμάτων, πράγματι, πρέπει να γίνει και πιστεύουμε ότι θα γίνει, αλλά στηρίζεται σε ένα πολύ απλό επιχείρημα. Βελτιώνεται η ανάλυση βιωσιμότητας του χρέους. Αυτό είναι που κάνει την αλλαγή.

Τον Ιούνιο όταν ήρθαν οι θεσμοί, στην έκθεση της ενισχυμένης εποπτείας μάς είπαν, στην έκθεσή τους, στο τέλος, στο διάγραμμα που υπάρχει, ότι η Ελλάδα θα φτάσει στο 100% του ΑΕΠ χρέος το 2048. Τον Νοέμβριο, όταν ξαναήρθαν και το μόνο που είχε αλλάξει ήταν η κυβέρνηση, είπαν ότι αυτό θα συμβεί το 2042. Σε λιγότερο από έξι μήνες βελτίωση έξι χρόνια. Και αυτή είναι η μισή δουλειά. Θα ακολουθήσει και η υπόλοιπη, πριν πάμε να διεκδικήσουμε τη μείωση των πλεονασμάτων. Αλλά θα το κάνουμε με μια σοβαρότητα και μια αποτελεσματικότητα, όχι με λόγια εγγαστρίμυθων.

Δεύτερον, για τις πολιτικές λιτότητας. Άκουσα να λέγεται «πολιτικές λιτότητας» από τον ΣΥΡΙΖΑ; Καλά, εσείς δεν βάλατε 11,4 δισ. λιτότητα παραπάνω από ό,τι σας ζήταγε ο Σόιμπλε και δεν βάλατε και άλλα 18 δισ. επιπλέον φορολογικό βάρος την περίοδο 2016 - 2018, πέραν της λιτότητας που επιβάλατε και εισπράξατε; Τριάντα δισ. λιτότητα! Πόση λιτότητα παραπάνω θα έκανε κάποιος από 30 δισ. πάνω από αυτό που ζήταγε ο Σόιμπλε; Αναρωτιέμαι.

Και να δώσω και μερικές πληροφορίες στη Βουλή για το θέμα της εισπραξιμότητας του ΕΝΦΙΑ, που έγινε συζήτηση χθες. Φέτος θα πάμε σε συνολικούς φόρους στην περιουσία 2.799 εκατομμύρια, έναντι 2.805 εκατομμυρίων που υπολόγιζε ο προϋπολογισμός πριν από τη δική μας μείωση κατά 200 εκατομμύρια του ΕΝΦΙΑ. Είναι η βελτίωση της εισπραξιμότητας τέτοια στους φόρους ακίνητης περιουσίας, μόνο στον ΕΝΦΙΑ είναι 110 εκατομμύρια ευρώ καλύτερα η βελτίωση φέτος, που δεν χρειάζεται να επιβάλλεται αυτός ο ΕΝΦΙΑ. Και του χρόνου θα είναι ακόμα καλύτερα τα πράγματα. Προετοιμαστείτε.

(Χειροκροτήματα από την πτέρυγα της Νέας Δημοκρατίας)

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Δημήτριος Βίτσας):** Ο κ. Λιβανός, Κοινοβουλευτικός Εκπρόσωπος της Νέας Δημοκρατίας, έχει τον λόγο. Σας δίνω δύο λεπτά.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Θα σεβαστώ απολύτως τον Κανονισμό, γιατί δεν θέλω να μπω στην ουσία αυτών που είπε ο κ. Φλαμπουράρης. Άλλωστε ο κ. Σκυλακάκης τού απάντησε και όλοι όσοι είμαστε εδώ μέσα και όσοι παρακολουθούν απέξω αντιλαμβάνονται ότι ο κ. Φλαμπουράρης είναι εκτός πραγματικότητας. Το κακό για τη χώρα είναι ότι ήταν εκτός πραγματικότητας και όταν ήταν κορυφαίος Υπουργός της κυβέρνησης του κ. Τσίπρα ως Υπουργός Επικρατείας. Άρα είχε και έχει απόλυτη την ευθύνη για το πού έφτασε η χώρα στις μέρες τους.

Όμως εγώ ζήτησα τον λόγο απευθυνόμενος προς εσάς, κύριε Πρόεδρε, και θα ήθελα αν έχετε την καλοσύνη, με σεβασμό στον συνάδελφο Βουλευτή, να τον ανακαλέσετε στην τάξη και αν θέλετε να διαγραφεί από τα Πρακτικά, διότι κατηγόρησε τον κ. Μητσοτάκη ότι διαπράττει κακουργήματα. Μπορεί να κάνει οποιαδήποτε κριτική θέλει ο κάθε Βουλευτής και αυτός είναι ο λόγος που βρισκόμαστε εδώ, να έχουμε διαφορετικές απόψεις, αλλά, όταν κατηγορούμε έναν Πρωθυπουργό και δη για κακουργήματα, ή ήταν αφελές και του ξέφυγε ή έχει κάτι άλλο στον νου του. Σε κάθε περίπτωση, αν έχετε την καλοσύνη, να τον ανακαλέσετε στην τάξη.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Κύριε Λιβανέ, η υπερβολή στον πολιτικό λόγο είναι αρκετά συνηθισμένο γεγονός, δηλαδή υπάρχει ο ευφημισμός από τη μια μεριά, υπάρχει και ο δυσφημισμός -ας το ονομάσουμε έτσι. Όταν λέει κάποιος «κακουργήματα», δεν εννοεί ότι κάνει κάποιος εγκληματική πράξη, δεν εννοεί ότι θα τον πάμε και φυλακή ή θα τον πάνε φυλακή. Αν δείτε τις ομιλίες του κ. Μητσοτάκη και του κ. Τσίπρα ή, πολύ παλιότερα, του κ. Παπανδρέου και του κ. Κωνσταντίνου Μητσοτάκη ή, ακόμα παλιότερα, τις ομιλίες, στον προϋπολογισμό ειδικά, του Ανδρέα Παπανδρέου και του Κωνσταντίνου Καραμανλή, θα δείτε ότι υπάρχουν τέτοιες υπερβολές. Δεν έχει νόημα. Θα δώσω τον λόγο στον κ. Φλαμπουράρη, αν θέλει να το αποσύρει.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Αν μου επιτρέπετε, κύριε Πρόεδρε. Εγώ απλά το λέω με απόλυτο σεβασμό στον κ. Φλαμπουράρη,…

**ΠΡΟΕΔΡΕΥΩΝ (Δημήτριος Βίτσας):** Το καταλαβαίνω, αλλά…

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** …αλλά αν έχετε την καλοσύνη, κύριε Πρόεδρε, μη συνδέετε προσωπικότητες όπως του Ανδρέα Παπανδρέου ή του Κωνσταντίνου Καραμανλή ή του Κωνσταντίνου Μητσοτάκη με τον κ. Φλαμπουράρη, διότι θα μας πάρουν με τις πέτρες.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Τώρα είπατε δύο πράγματα, με συγχωρείτε τώρα, δεν το λέω κομματικά…

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Τα λέω και τα εννοώ.

(Θόρυβος από την πτέρυγα του ΣΥΡΙΖΑ)

**ΘΕΟΔΩΡΟΣ ΔΡΙΤΣΑΣ:** Πώς τολμάτε να απαξιώνετε τον κ. Φλαμπουράρη; Τι κύρος έχετε εσείς να υποτιμάτε…

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Κι έχετε εσείς, που καταστρέψατε τη χώρα;

**ΠΡΟΕΔΡΕΥΩΝ (Δημήτριος Βίτσας):** Μισό λεπτάκι. Δεν το λέω κομματικά, κύριε Λιβανέ.

Παρακαλώ, κύριε Δρίτσα.

Ο καθένας έχει την προσωπικότητά του. Σας παρακαλώ. Εδώ υπάρχουν άνθρωποι οι οποίοι έχουν κάνει φυλακή, έχουν διαδραματίσει μια ιστορία.

(Θόρυβος στην Αίθουσα)

Σας παρακαλώ και τους δύο, κύριε Δρίτσα και κύριε Λιβανέ!

Κύριε Λιβανέ, είδατε ότι και εσείς κάνατε μία υπερβολή αυτή τη στιγμή. Δεν φαντάζομαι να θέλατε να θίξετε τον κ. Φλαμπουράρη.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Ο κ. Φλαμπουράρης έθιξε τον κ. Μητσοτάκη και στο πρόσωπο του κ. Μητσοτάκη την παράταξή μας.

**ΠΡΟΕΔΡΕΥΩΝ (Δημήτριος Βίτσας):** Ο κ. Φλαμπουράρης έχει για ένα λεπτό τον λόγο.

**ΑΛΕΞΑΝΔΡΟΣ ΦΛΑΜΠΟΥΡΑΡΗΣ:** Πρώτα-πρώτα είπα «πολιτικά κακουργήματα», δεν ξέρω αν το ξεχάσατε αυτό. Πολιτικά κακουργήματα, πολιτικά ατοπήματα μπορεί να γίνονται. Αν αναλογιστείτε τι λέγατε εσείς επί τέσσερα χρόνια εναντίον της κυβέρνησης, τότε πρέπει να ζητήσετε συγγνώμη για αυτό που είπατε προηγουμένως. Αυτό είναι το ένα.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Για ποιο;

**ΑΛΕΞΑΝΔΡΟΣ ΦΛΑΜΠΟΥΡΑΡΗΣ:** Από μένα, για αυτό που είπατε προηγουμένως. Και η σύγκριση με τα πολιτικά πρόσωπα μπορεί να γίνεται, αλλά όχι με αυτόν τον τρόπο. Εξάλλου έχουμε και διαφορετική άποψη για το πώς κρίνονται κάποια πολιτικά πρόσωπα και τι ρόλο έπαιξαν στη χώρα και αν τη βοήθησαν τη χώρα να βγει από τα αδιέξοδα ή την οδήγησαν στα αδιέξοδα. Δεν λέω συγκεκριμένα, αλλά είναι δεδομένο αυτό. Άρα οι πολιτικές διαφορές δεν πρέπει να φτάνουν σε αυτό το κατώτατο επίπεδο που τις φέρατε εσείς. Και φαίνεται ότι συνεχίζετε αυτό που κάνατε επί τέσσερα χρόνια, να βρίζετε, να λέτε ψέματα, για να προσπαθείτε να πείσετε τον ελληνικό λαό να σας κάνει κυβέρνηση. Δυστυχώς, σας έκανε. Λοιπόν, από τη στιγμή που γίνατε Κυβέρνηση θα μπορούσατε πραγματικά ευπρεπέστερα να προσπαθείτε να ασκήσετε την πολιτική με τη δική σας άποψη, αλλά και με τη δική μας να υφίσταται, να θεωρούμε, δηλαδή, ότι αυτή η πολιτική βλάπτει τα στρώματα τα οποία εμείς υπερασπιζόμαστε και φαίνεται αυτό. Αυτό λέω, λοιπόν.

Και έρχομαι σε αυτά που είπε ο κ. Σκυλακάκης τώρα.

Κύριε Σκυλακάκη, το 1%, δηλαδή 2 δισεκατομμύρια δημοσιονομικού χώρου, εμείς το είχαμε συζητήσει. Εσείς δεν το διεκδικήσατε. Δεν το είχαμε κατοχυρώσει μέσα από Eurogroup. Εσείς όμως δεν το διεκδικήσατε.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Κύριε Πρόεδρε, δεν έχει το δικαίωμα τώρα να τα λέει αυτά, να απαντάει στον Υπουργό.

**ΠΡΟΕΔΡΕΥΩΝ (Δημήτριος Βίτσας):** Κύριε Φλαμπουράρη, αυτή η συζήτηση και σε σχέση με αυτά που είπε ο κ. Σκυλακάκης θα ολοκληρωθεί μέσα από τη διαδικασία του διαλόγου. Θα πάρει κι άλλος ομιλητής τον λόγο, θα απαντήσει στον κ. Σκυλακάκη…

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Άρα δεν ανακαλεί για το «κακουργήματα».

**ΠΡΟΕΔΡΕΥΩΝ (Δημήτριος Βίτσας):** Σας παρακαλώ, κύριε Λιβανέ.

Άρα έκλεισε αυτή η συζήτηση. Να έρθει στο Βήμα ο κ. Δαβάκης.

Ένας Λάκωνας θα φέρει την ηρεμία! Θα το δούμε, βέβαια.

Ορίστε, έχετε τον λόγο, κύριε Δαβάκη.

**ΑΘΑΝΑΣΙΟΣ ΔΑΒΑΚΗΣ:** Κυρίες και κύριοι συνάδελφοι, δεν μπορώ να πω ότι ο κ. Φλαμπουράρης είναι εκτός πραγματικότητος, διότι πράγματι ανέφερε ορισμένα πράγματα ως επιτεύγματα της κυβερνήσεως των ΣΥΡΙΖΑ και ΑΝΕΛ, αλλά θα πω, κύριε Φλαμπουράρη, με όλη την εκτίμηση που τρέφω στο πρόσωπό σας, ότι δεν αναφέρατε όλη την πραγματικότητα, κάτι που σημαίνει ότι δεν είπατε στον κατάλογο των έργων τι επακολούθησε. Και το επακολουθήσαν γεγονός είναι οι εκλογές της 7ης Ιουλίου, που ο ελληνικός λαός, δημοκρατικώ δικαιώματι, δεν ενέκρινε την πολιτική σας -με απόλυτο σεβασμό σάς μιλώ- και έδωσε την ευκαιρία σε αυτή την παράταξη να διαχειριστεί τις τύχες αυτού του τόπου για τα επόμενα τέσσερα χρόνια.

Πιστεύω, κυρίες και κύριοι, αγαπητοί συνάδελφοι, ότι κάθε προϋπολογισμός, αυτό το νομοσχέδιο το οποίο συζητάμε σήμερα και το οποίο, όπως όλοι γνωρίζουμε και ιδιαίτερα οι νέοι συνάδελφοι γνωρίζουν, έχει διάρκεια ενός μόνον έτους, είναι ο μόνος νόμος που κρατάει έναν χρόνο, αποτυπώνει κάθε φορά την προσδοκία, τη στρατηγική, τις πολιτικές αναφορές, τις πολιτικές κατευθύνσεις, την ιδεολογία της εκάστοτε κυβέρνησης πάνω στα ζητήματα που έχουν να κάνουν με την οικονομία.

Είναι σαφές, κατά την άποψή μου, ότι αυτός ο προϋπολογισμός δείχνει την επιστροφή σε μία κανονικότητα, που τόσο έχει ανάγκη ο τόπος μετά από δέκα χρόνια ισχυρής οικονομικής αλλά και κοινωνικής κρίσης.

Εάν μπορούμε να πούμε ότι ο ΣΥΡΙΖΑ και ειδικά ο πρώην Πρωθυπουργός, ο κ. Τσίπρας, τελευταία στιγμή, λίγο πριν από την εκπνοή της θητείας του, σκέφτηκε την κανονικότητα, που όπως πολύ εύστοχα είχε αναφέρει -και τον βλέπω απέναντί μου- ο κ. Παπαδημητρίου σε ένα άρθρο του ως «απατηλή κανονικότητα», εξαιτίας των τεράστιων προβλημάτων τα οποία υπήρχαν, επικαλούμενος την τότε κανονικότητα, θα πούμε ότι αυτή η Κυβέρνηση με σταθερά -όχι εντυπωσιακά, αλλά σταθερά- και θα έλεγα ουσιαστικά και αποτελεσματικά βήματα προχωρεί στην καθιέρωση μιας κανονικότητας. Αυτή η κανονικότητα φαίνεται μέσα από τις σελίδες του προϋπολογισμού, τον οποίο σε λίγες μέρες θα ψηφίσουμε.

Νομίζω, όμως, ότι και εδώ συγκρούεται η μεγάλη υπόθεση της Αριστεράς απέναντι στην κανονικότητα και η άρνηση της Αριστεράς να αποδεχθεί την κανονικότητα, μαχόμενη κατά της καθημερινότητας και κατά της πραγματικότητας.

Εάν κατά την Αριστερά η κανονικότητα, έναντι ημών των συντηρητικών -και κακών συντηρητικών και δεξιών- είναι η μονολιθικότητα, ο συντηρητισμός και, θα έλεγα, όλα αυτά τα οποία συνθέτουν την άρνηση της Αριστεράς, για μας η κανονικότητα -και θέλω να το πω αυτό- είναι το απαιτούμενο περιβάλλον, προκειμένου να προχωρήσουμε στην πρόοδο, στον νεωτερισμό, στον εκδημοκρατισμό του τόπου μας, στον εκσυγχρονισμό του τόπου μας. Και αυτό, δυστυχώς, επί μία δεκαετία το στερήθηκαν οι γενιές των Ελλήνων, ένα μεγάλο μέρος των οποίων έφυγε και στο εξωτερικό.

Νομίζω, λοιπόν, ότι αυτό το νομοσχέδιο, αυτός ο προϋπολογισμός είναι μία προσπάθεια προς την κανονικότητα. Και πιστεύω ότι κατά τούτο οι συνάδελφοι και της Νέας Δημοκρατίας, ενδεχομένως και άλλων πλευρών, άλλων πτερύγων, θα τον στηρίξουν. Αυτό δείχνει την αλλαγή και του ψυχολογικού κλίματος το οποίο υπάρχει στην ελληνική κοινωνία, που δεν υπήρχε για πολύ καιρό -και μη μας λέτε για μη επαλήθευση των προσδοκιών ή των εξαγγελιών μας- κάτι που δείχνει, επίσης, την εργώδη προσπάθεια της Κυβερνήσεως προκειμένου να υπάρξουν συγκεκριμένες αλλαγές πάνω στα ζητήματα που έχουν να κάνουν και με τη δομή του κράτους -τα είδαμε τα νομοσχέδια που ήρθαν για το «επιτελικό κράτος»- και με τη δομή ή την απλοποίηση άλλων, σοβαρών προβλημάτων, τα οποία, δυστυχώς, ακόμη ταλανίζουν τον τόπο, όπως η γραφειοκρατία, όπως ο συγκεντρωτισμός, όπως το ακριβό και πολυδάπανο δημόσιο, το οποίο αυτή τη στιγμή, σε διάφορες εκφάνσεις του, ακόμα βρίσκεται στα όρια της δεκαετίας του ’50 και του ’60.

Πιστεύω, λοιπόν, ότι, εάν πούμε σαν έναν βασικό άξονα αναπτύξεως του τόπου μας τον πρωτογενή τομέα, προάξουμε τον πρωτογενή τομέα και δούμε αυτό το οποίο κάνει αυτός ο προϋπολογισμός και με τη μείωση των δαπανών και με τη μείωση των ασφαλιστικών εισφορών και των φορολογιών απέναντι στον αγροτικό τομέα, δείχνει ότι προχωράει σε μία ανταγωνιστικότητα αυτού του τομέα.

Και νομίζω ότι ως εκπρόσωπος μιας περιοχής αγροτικού ενδιαφέροντος δικαιούμαι να πω ότι αυτή τη στιγμή ο Έλληνας αγρότης, παρά τα τεράστια προβλήματα τα οποία ακόμα και σήμερα έχει, παρά τις διάφορες εναλλαγές συνθηκών που υπάρχουν, όπως, επί παραδείγματι, το ζήτημα της απορροφητικότητας του ελαιολάδου ή η τιμή του ελαιολάδου -αντιλαμβάνεστε πού βρισκόμαστε σήμερα- ή τα θέματα των βρώσιμων ελαιών -της ελιάς Καλαμών- που με τις αθρόες εισαγωγές -τις παράνομες, θα έλεγα, εισαγωγές και των ελιών Καλαμών, αλλά και του γάλακτος- υπονομεύεται το προϊόν, απαλύνει και δημιουργεί, με την προσπάθεια της Κυβερνήσεως, μία ευοίωνη προοπτική για το μέλλον του.

Υπάρχουν θέματα, κυρία και κύριοι της Κυβερνήσεως -και χαίρομαι που είναι εδώ και η κ. Μενδώνη, γιατί θα αναφερθώ και σε ένα θέμα της δικής της αρμοδιότητος-, τα οποία έχουν να κάνουν με αυτή καθαυτή τη δομή της ελληνικής περιφέρειας. Πρέπει με εργώδεις ρυθμούς, με σοβαρότητα, με υπευθυνότητα και κυρίως με αποτελεσματικότητα, να κοιτάξουμε την «περιφερειακότητα», την οποία έχει ανάγκη το περιφερειακό κράτος, το οποίο είχε ανάγκη ο Έλληνας πολίτης και ιδιαίτερα ο πολίτης της ελληνικής περιφέρειας.

Έχουμε το νοσοκομείο της Σπάρτης και, μάλιστα, τη μεγάλη εξαγγελία του Ιδρύματος Νιάρχου, το οποίο θα φτιάξει νέο νοσοκομείο στη Σπάρτη, κάτι που, από την άλλη μεριά, μας κάνει να αισθανόμαστε την ίδια πικρία που αισθανθήκαμε από αυτή τη θέση, όταν με τον νόμο του κ. Γαβρόγλου πήραν τη Νοσηλευτική Σχολή από τη Σπάρτη και την πήγαν στην Τρίπολη. Ήταν ο τελευταίος νόμος του κ. Γαβρόγλου. Και έρχεται το Ίδρυμα Νιάρχου και φτιάχνει νέο νοσοκομείο, απαντώντας στην έλλειψη κλινικής εκπαίδευσης που επεκαλείτο το νομοθέτημα του κ. Γαβρόγλου.

Αυτά γίνονται συνέχεια και αυτά κάνουν κυρίως τους νέους ανθρώπους να απαρνούνται και να γυρίζουν την πλάτη τους στην πολιτική.

Έχουμε ζητήματα, όπως είναι το μουσείο της Σπάρτης, κυρία Μενδώνη, το νέο μουσείο της Σπάρτης. Η Σπάρτη δεν μπορεί να περιμένει άλλο όσον αφορά την πολιτιστική της πολιτική. Υπάρχει το παλαιό μουσείο της Σπάρτης, το οποίο θα ανακαινιστεί με δαπάνες του Ιδρύματος Νιάρχου και το οποίο πιστεύω ότι έχει μπει σε έναν καλό δρόμο, αλλά υπάρχει και το νέο μουσείο της Σπάρτης, το οποίο ακόμα βρίσκεται στα χαρτιά. Και θα έλεγα και κάτι το οποίο θέλω να το ακούσει η κυρία Υπουργός. Θα έλεγα, λοιπόν, ότι καλοί είναι οι ευεργέτες οι οποίοι έχουν προσφερθεί να βοηθήσουν για το νέο μουσείο της Σπάρτης, αλλά νομίζω ότι και η ελληνική πολιτεία οφείλει να συνδράμει και οικονομικά για το νέο μουσείο της Σπάρτης.

Υπάρχουν ζητήματα που έχουν να κάνουν με τους δασικούς χάρτες, υπάρχουν θέματα που έχουν να κάνουν με την υποστελέχωση των δημοσίων υπηρεσιών, όπως οι ΔΑΟΚ, όλων των νομών μας. Δεν υπάρχουν γεωπόνοι, δεν υπάρχουν γεωτεχνικοί, δεν υπάρχουν εκτιμητές. Με μεγάλη, θα έλεγα, αισιοδοξία ακούσαμε τις εξαγγελίες του κυρίου Υπουργού Αγροτικής Ανάπτυξης περί εισαγωγής ιδιωτικών κριτηρίων στον ΕΛΓΑ. Δεν μπορεί ο Έλληνας αγρότης αναγκαστικά, υποχρεωτικά, να πληρώνει εισφορές ΕΛΓΑ και, όταν χρειάζεται τις Ελληνικές Γεωργικές Ασφαλίσεις να μην τις βρίσκει ή να γίνονται εκτιμήσεις των ζημιών που υπάρχουν τρεις, τέσσερις και πέντε μήνες μετά.

Όλα αυτά συνθέτουν μία προβληματική κατάσταση. Και πιστεύω ότι αυτό που αποτυπώνεται από αυτόν τον προϋπολογισμό, δηλαδή η επάνοδος στην κανονικότητα, με σκληρή δουλειά, με σοβαρότητα και υπευθυνότητα, θα δώσει μία ευοίωνη προοπτική και μια μεγάλη λύση για την ελληνική περιφέρεια, αλλά και τον ελληνικό λαό.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε, κύριε Δαβάκη.

Τον λόγο έχει η κ. Βέττα από τον ΣΥΡΙΖΑ και ακολουθεί ο Υπουργός Δικαιοσύνης κ. Τσιάρας.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, η συζήτηση για τον προϋπολογισμό αποτελεί κορυφαία στιγμή της κοινοβουλευτικής διαδικασίας, καθώς αξιολογείται η ιεράρχηση των προτεραιοτήτων της Κυβέρνησης για την επόμενη χρονιά. Παράλληλα, όμως, αποτελεί και τη λυδία λίθο για τη σύγκριση των πολιτικών εξαγγελιών της Νέας Δημοκρατίας, σε σχέση με τα κυβερνητικά μέτρα αλλά και με τα επιτεύγματα των κυβερνήσεων του ΣΥΡΙΖΑ. Γιατί να μην ξεχνάμε ότι στον ΣΥΡΙΖΑ και στις θυσίες των πολιτών οφείλεται η δυνατότητα να καταθέτουμε έναν προϋπολογισμό χωρίς μνημονιακές δεσμεύσεις έπειτα από χρόνια επιτροπείας, επιτήρησης και φτωχοποίησης, που προήλθαν από τις πράξεις και τις παραλείψεις των κυβερνήσεων της Νέας Δημοκρατίας και του ΠΑΣΟΚ.

Για τον προϋπολογισμό το 2020, πριν εστιάσω σε συγκεκριμένα σημεία του, θα αναφέρω τα εξής: Παρά τις φιλότιμες εξαγγελίες, είναι ανεδαφικός, θα έλεγα ουτοπικός, με ισχυρή νεοφιλελεύθερη κατεύθυνση και περιορισμό των κρατικών δαπανών σε μία σειρά από τομείς πρόνοιας και κοινωνικής πολιτικής. Και, βέβαια, καμμία προσπάθεια προς κανονικότητα, όπως είπε ο κ. Δαβάκης πριν.

Θα εστιάσω τώρα σε μερικά παραδείγματα σε ορισμένους μόνο κλάδους, ακριβώς για να αναδείξω την παραπειστική και παραπλανητική πολιτική της Νέας Δημοκρατίας, τόσο προεκλογικά όσο και με τη σημερινή κατάθεση του προϋπολογισμού.

Στα ζητήματα ανάπτυξης, πρώτα, προβλέπεται αύξηση του ΑΕΠ κατά 2,8%, παρά τις εκτιμήσεις όλων των διεθνών οργανισμών για σημαντικά χαμηλότερη αύξηση. Η αλήθεια είναι ότι διαχρονικά έχετε αποδείξει από κοινού πολλές φορές με το ΔΝΤ, το οποίο, επίσης, συστηματικά έπεφτε έξω στις εκτιμήσεις του, ότι η πρόβλεψη για την οικονομική επέκταση της χώρας δεν είναι το δυνατό σας σημείο. Θυμίζω ότι οι κυβερνήσεις της Νέας Δημοκρατίας και του ΠΑΣΟΚ εκτιμούσαν ακόμη και τις χρονιές που το ΑΕΠ καταβαραθρωνόταν, με μειώσεις έως και 7%, ότι θα υπήρχε ελάχιστη μείωση του.

Έστω όμως, για την οικονομία της συζήτησης, ότι θα επιτευχθεί αυτός ο δείκτης. Θα περίμενε κανείς ότι θα προβλέπεται αύξηση του κατώτατου μισθού κατά 5,6% ο ελληνικός λαός θυμάται -παρά την πλύση εγκεφάλου που επιχειρούν τα φιλικά σας ΜΜΕ- ότι είχατε εξαγγείλει αύξηση διπλάσια του ρυθμού ανάπτυξης. Δυστυχώς για τους ανθρώπους που σας πίστεψαν, πουθενά δεν υπάρχει στον προϋπολογισμό αυτή η πρόβλεψη.

Σε ένα άλλο πεδίο, που με ενδιαφέρει ιδιαίτερα, στα ζητήματα περιβάλλοντος και ενέργειας, βλέπουμε την εξελισσόμενη ιδιωτικοποίηση φορέων και δικτύων ΔΕΠΑ και ΕΛΠΕ, ενώ το κράτος παραχωρεί χρήσιμα εργαλεία για την άσκηση ενεργειακής πολιτικής. Χαρακτηριστικό είναι ότι το μόνο στοιχείο που αφορά την επένδυση είναι οι δαπάνες και οι επιχορηγήσεις για ιδιωτικές επενδύσεις. Εδώ, απόν πάλι το δημόσιο. Για τη ΔΕΗ, που με το καινούργιο ΕΣΕΚ την ξεπουλάτε σταδιακά και δημιουργείτε ανασφάλεια σε όλους τους πολίτες, ιδιαίτερα στους κατοίκους περιοχών όπως η Κοζάνη, από όπου προέρχομαι, δεν έχετε καμμία πρόβλεψη για ενίσχυση μέσω του κρατικού προϋπολογισμού των περιοχών αυτών. Και, βέβαια, δεν φτάνουν μόνο τα ευχολόγια που ακούσαμε προηγουμένως. Επίσης, δεν προβλέπονται έργα ενεργειακής αναβάθμισης των δημοσίων κτηρίων. Δεν υπάρχει καμμία μνεία για το πρόγραμμα «ΗΛΕΚΤΡΑ». Δεν υπάρχει δαπάνη για την επανασύνδεση καταναλωτών με χαμηλά εισοδήματα, που είχαμε εμείς εισαγάγει το 2018.

Τώρα στο ζήτημα της πρόνοιας και των κοινωνικών παροχών έχουμε: κατάργηση της δέκατης τρίτης σύνταξης, μείωση της συνταξιοδοτικής δαπάνης κατά 192.000.000 ευρώ, μείωση των επιδομάτων κοινωνικής αλληλεγγύης, δηλαδή είναι τα επιδόματα για: ΑΜΕΑ, τα οικογενειακά επιδόματα, τα επιδόματα ενοικίου, κατά 367.000.000 ευρώ. Έχουμε μείωση των Προγραμμάτων Δημοσίων Επενδύσεων για τον ΟΑΕΔ, μείωση της κρατικής επιχορήγησης προς τον ΕΦΚΑ, ενώ η πολυπόθητη μείωση των εισφορών για κάθε εργαζόμενο θα ανέλθει στο υψηλότατο ποσό των τεσσάρων ευρώ τον μήνα.

Για τους νέους επιστήμονες τελευταία βλέπουμε ότι προβαίνετε σε επικοινωνιακά μέτρα που αφορούν μόλις πεντακόσια άτομα, την ώρα που οι πολιτικές σας είχαν απομακρύνει από τη χώρα δεκάδες χιλιάδες. Και δεν ασχολείστε καθόλου ούτε καν ενημερώνετε για το τι θα κάνετε με τις τέσσερις χιλιάδες επιστήμονες που είχαν ενταχθεί σε εργασιακά προγράμματα. Αγνοείτε δηλαδή τις συστάσεις ακόμα και οργανισμών που δεν φημίζονται για την αριστερή τους μάτια, όπως ο ΟΟΣΑ, που υποστηρίζουν ότι οι κοινωνικές ανισότητες είναι τροχοπέδη για την οικονομική ανάπτυξη και πρέπει να αμβλύνονται με στοχευμένα μέτρα.

Για τους αγρότες επίσης δεν προβλέπεται καμμία ελάφρυνση στη φορολογία των συνεταιρισμών, ενώ ο προϋπολογισμός του αρμόδιου Υπουργείου είναι μειωμένος κατά 50.000.000 ευρώ.

Στον πολιτισμό ο φετινός προϋπολογισμός, δυστυχώς, επιβεβαιώνει την παντελή έλλειψη προτάσεων και μακρόπνοου σχεδιασμού στον πολιτισμό και την απαξίωση του ρόλου του Υπουργείου Πολιτισμού στο πολιτικό γίγνεσθαι της χώρας.

Εκτός του γεγονότος ότι ο συνολικός προϋπολογισμός είναι μειωμένος, σε σχέση με τον αντίστοιχο του 2019 κατά 14.000.000 ευρώ, υπάρχει μεγάλη ασάφεια για τις δαπάνες, που δημιουργεί πολλά ερωτηματικά για τις προθέσεις σας. Για παράδειγμα, προβλέπονται 70.000.000 ευρώ τακτικής χρηματοδότησης και 19.000.000 ευρώ από το Πρόγραμμα Δημοσίων Επενδύσεων για μία νέα, απροσδιόριστη, κατηγορία, τον «επιτελικό συντονισμό», δαπάνες δηλαδή, που αγγίζουν το 1/3 του συνολικού προϋπολογισμού.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε.

Ο λεγόμενος «επιτελικός συντονισμός» κοστίζει περισσότερο από τις δαπάνες για τις τέχνες και τα γράμματα, ενώ απορροφά διπλάσιους πόρους από το ΠΔΕ σε σχέση με τους αρχαιολογικούς χώρους και τα μουσεία. Πρέπει να αποσαφηνιστεί πλήρως σε ποιες συγκεκριμένες δαπάνες θα διοχετευτούν αυτά τα ποσά, τη στιγμή, λόγου χάριν, που ο σύγχρονος πολιτισμός παρουσιάζει σημαντική μείωση. Για παράδειγμα, στον «επιτελικό συντονισμό» εντάσσονται τα περίπου 5.000.000 ευρώ για τα έξοδα γραφείων των Υπουργών και των Γενικών Γραμματέων; Είναι σαφές ότι αυτή η υπερσυγκέντρωση πόρων του Υπουργείου βρίσκεται στον άμεσο έλεγχο των πολιτικών γραφείων, χωρίς λογοδοσία και σχεδιασμό.

Η χθεσινή μη απάντηση, άλλωστε, της κ. Μενδώνη -που δυστυχώς, έφυγε αυτή τη στιγμή- επί του συγκεκριμένου αφορούσε ένα μέρος των κονδυλίων αυτών και μιλάω συγκεκριμένα ότι αφορούσε μόνο για τον κωδικό 501, δηλαδή μόνο για τα 23.000.000 ευρώ περίπου του τακτικού προϋπολογισμού, συν 20.000.000 ευρώ, δηλαδή αφορούσε μόνο 43.000.000 ευρώ από τα 89.000.000 ευρώ.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε.

Στον αθλητισμό παρατηρείται και εδώ μείωση του προϋπολογισμού. Ενώ για τα Προγράμματα Δημοσίων Επενδύσεων η μείωση είναι 9.000.000 ευρώ, δεν πρέπει να ξεχνάμε ότι βρισκόμαστε μία προολυμπιακή χρονιά. Φαίνεται ότι δόθηκε δωράκι προς τις ανώνυμες εταιρείες για τη μείωση της φορολόγησης που υπήρχε στους υψηλά αμειβόμενους αθλητές και δεν αφήνει παραπάνω χρήματα για τη βάση του αθλητισμού, στις εκατοντάδες χιλιάδες αθλητές και προπονητές σε όλη την Ελλάδα.

Εν κατακλείδι, κατορθώσατε ώστε ο προϋπολογισμός, εκτός από ανεδαφικός και ο ουτοπικός, να μην είναι ούτε αναπτυξιακός ούτε κοινωνικός. Είναι ένας προϋπολογισμός ταξικός, που μεροληπτεί υπέρ των λίγων, μειώνει τα εργαλεία του κράτους και τις δυνατότητες άσκησης προνοιακής πολιτικής. Είναι ένας μνημονιακός προϋπολογισμός, χωρίς να υπάρχουν πλέον μνημόνια. Μάλλον, τελικά, οι μνημονιακές δεσμεύσεις δεν ήταν τόσο ξένες για εσάς και για αυτό τις επαναφέρετε. Και αν η ιστορία επαναλαμβάνεται σαν τραγωδία την πρώτη φορά, σας υπενθυμίζω ότι τη δεύτερη επαναλαμβάνεται ως φάρσα, μία φάρσα και μία συμπαιγνία ενάντια στον ελληνικό λαό, που και αυτή τη φορά θα κληθεί να πληρώσει τα σπασμένα σας.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Βίτσας):** Ευχαριστώ και εγώ.

Ο Υπουργός Δικαιοσύνης κ. Τσιάρας έχει τον λόγο.

Έχετε τον λόγο για δέκα λεπτά, κύριε Υπουργέ.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Σας ευχαριστώ πολύ, κύριε Πρόεδρε.

Κυρίες και κύριοι Βουλευτές, συμπληρώθηκαν ήδη πέντε μήνες διακυβέρνησης της χώρας από τη νέα Κυβέρνηση και σε λίγες μέρες, για την ακρίβεια σε δύο ημέρες από σήμερα, ψηφίζεται ο πρώτος προϋπολογισμός της. Είναι ένας προϋπολογισμός, ο οποίος έχει ξεκάθαρο αναπτυξιακό αποτύπωμα, με σταθερό προσανατολισμό στην περαιτέρω βελτίωση του οικονομικού κλίματος και στην προσέλκυση των νέων παραγωγικών επενδύσεων, που αυξάνουν το εγχώριο προϊόν και δημιουργούν νέες θέσεις εργασίας για τους Έλληνες πολίτες.

Τα άμεσα μέτρα φορολογικής ελάφρυνσης, που εφαρμόζονται ήδη από το καλοκαίρι του 2019, και η επιτάχυνση στην υλοποίηση μεγάλης κλίμακας επενδυτικών σχεδίων είναι λίγο-πολύ γνωστά στους πολίτες. Κρίσιμος παράγοντας, όμως, για την επίτευξη των στόχων της οικονομικής πολιτικής είναι η προσήλωση στις βαθιές διαρθρωτικές τομές, μεταρρυθμίσεις οι οποίες στον τομέα της δικαιοσύνης έχουν δυο κυρίως σκέλη: την ταχύτητα στην απονομή της δικαιοσύνης και την εμπέδωση κανόνων διαφάνειας στη λειτουργία της δημόσιας διοίκησης και της οικονομίας.

Πράγματι, η αποτελεσματική απονομή δικαιοσύνης, κυρίως στο επίπεδο του χρόνου, μπορεί να γίνει ένα σημαντικό εργαλείο σε μία οικονομία που ψάχνει να βρει ξανά ισχυρούς αναπτυξιακούς ρυθμούς, ενώ η έλλειψη διαφάνειας και η διαφορά συνιστούν την ισχυρότερη -ίσως- απειλή για τον ανταγωνισμό αποθαρρύνοντας την προσέλκυση ξένων επενδύσεων και γίνονται, εν τέλει, τροχοπέδη για την ανάπτυξη της οικονομίας.

Στην ίδια, άλλωστε, κατεύθυνση κινούνται οι προτάσεις του παγκόσμιου οικονομικού φόρουμ, στις οποίες υποδεικνύονται τόσο δράσεις για την ενίσχυση της δικαστικής ανεξαρτησίας, όσο και μέτρα για την καταπολέμηση της διαφθοράς ως βασικούς όρους επίτευξης μακροχρόνια βιώσιμων ρυθμών οικονομικής ανάπτυξης. Σε αυτό το πλαίσιο η Κυβέρνηση προχώρησε στη σύσταση της Εθνικής Αρχής Διαφάνειας, μία νέα ανεξάρτητη δομή στην οποία ενσωματώθηκαν όλες οι μέχρι τότε διάσπαρτες δομές, προκειμένου να δημιουργηθεί ένας σύγχρονος και ευέλικτος ελεγκτικός μηχανισμός, ικανός να ενσωματώσει όλες τις βέλτιστες πρακτικές που εφαρμόζονται διεθνώς, για την καταπολέμηση της διαφθοράς. Ήδη από την ανάληψη των καθηκόντων της νέας Κυβέρνησης το Υπουργείο Δικαιοσύνης προέβη στις αναγκαίες τροποποιήσεις του νέου Ποινικού κώδικα και του Κώδικα Ποινικής Δικονομίας, τροποποιώντας τις σχετικές με το αδίκημα της ενεργητικής δωροδοκίας διατάξεις, που η προηγούμενη κυβέρνηση είχε υποβαθμιστεί σε πλημμέλημα, ρυθμίσεις που αποθάρρυναν την προσέλκυση ξένων επενδύσεων. Και βεβαίως, νομίζω ότι το ξέρετε όλοι πλέον, αμαύρωναν διεθνώς την εικόνα της χώρας αφήνοντας στην πατρίδα μας έκθετη, τόσο έναντι του ΟΟΣΑ όσο και έναντι της Ομάδας Χωρών Κατά της Διαφθοράς του Συμβουλίου της Ευρώπης.

Επιπλέον, με τον ν.4624 του 2019 για την προστασία δεδομένων προσωπικού χαρακτήρα καθιερώθηκαν από το Υπουργείο Δικαιοσύνης υψηλές απαιτήσεις αυξημένης πληροφόρησης και διαφάνειας από τις εταιρείες, καθώς η προστασία των προσωπικών δεδομένων έχει αναγνωριστεί από τα διεθνή πρότυπα βιωσιμότητας ως ένα από τα σημαντικότερα θέματα βιώσιμης ανάπτυξης, για την οικονομία, για τις επιχειρήσεις.

Στην ίδια κατεύθυνση κινείται το νομοθέτημα για τη διαμεσολάβηση σε αστικές και εμπορικές υποθέσεις, που αποτελεί πλέον νόμο του κράτους, ένας καινοτόμος, ελπιδοφόρος θεσμός, που επιτρέπει την εξοικονόμηση χρόνου και πόρων για τους εμπλεκόμενους και αυξάνει τις πιθανότητες να επιλυθεί ταχύτερα μια διαφορά, επιτρέποντας τη γρηγορότερη επιστροφή στην ομαλή οικονομική δραστηριότητα.

Παράλληλα, πέρα από τις ρυθμίσεις που ενσωματώθηκαν στο αναπτυξιακό νομοσχέδιο για την υποχρεωτική ηλεκτρονική κατάθεση δικογράφων στα διοικητικά δικαστήρια, προωθούμε ένα ευρύ πλέγμα μεταρρυθμίσεων για την ψηφιοποίηση της δικαιοσύνης, μέσω της επέκτασης του ολοκληρωμένου συστήματος διαχείρισης δικαστικών υποθέσεων πολιτικής και ποινικής δικονομίας σε όλη την επικράτεια, ενώ, σε συνεργασία με το Υπουργείο Ψηφιακής Πολιτικής και τη Γενική Γραμματεία Πληροφοριακών Συστημάτων, ενεργοποιούμε νέες έξυπνες ηλεκτρονικές εφαρμογές, που διευκολύνουν την καθημερινότητα των πολιτών και εξοικονομούν πόρους, χρήματα και χρόνο υπέρ των επιχειρήσεων, άρα και υπέρ της οικονομίας.

Παρακολουθώντας, μάλιστα, τις εξελίξεις που σημειώνονται σε ευρωπαϊκό επίπεδο στον χώρο της ηλεκτρονικής δικαιοσύνης, το Υπουργείο θα συνεχίσει να συμμετέχει ενεργά σε δράσεις που στοχεύουν στη βέλτιστη αξιοποίηση συστημάτων πληροφορικής και επικοινωνιών για την επιτάχυνση της απονομής της δικαιοσύνης, την αύξηση της διαφάνειας, την απλούστευση των διαδικασιών και την αναβάθμιση των παρεχόμενων υπηρεσιών.

Ταυτόχρονα, δρομολογείται από το Υπουργείο Δικαιοσύνης η δέσμευση της Κυβέρνησης για τη σύσταση ειδικών τμημάτων στα δικαστήρια, όπου θα εκδικάζονται ειδικές υποθέσεις συμβάσεων και ανταγωνισμού, ενώ στους άμεσους στόχους του Υπουργείου Δικαιοσύνης που θα συμβάλουν στην τόνωση της οικονομικής δραστηριότητας είναι η ταχύτερη εκκαθάριση φορολογικών εκκρεμοτήτων των πολιτών και των νομικών προσώπων, ώστε να αποσυμφορηθούν τα διοικητικά δικαστήρια, ενισχύοντας παράλληλα το σκέλος των εσόδων του κρατικού μας προϋπολογισμού.

Τέλος, στο πλαίσιο των αρμοδιοτήτων του το Υπουργείο Δικαιοσύνης συμβάλλει από την πλευρά του στην καθιέρωση νέων ευέλικτων εργαλείων για τη διαχείριση του ιδιωτικού χρέους, προκειμένου η οικονομία μας και το τραπεζικό μας σύστημα να μπορέσουν να απαλλαγούν από τον βραχνά των «κόκκινων» δανείων και να ενισχυθεί η πιστοληπτική ικανότητα, ώστε να επανέλθει στην επενδυτική βαθμίδα που θα επιτρέψει τη συμμετοχή της οικονομίας μας στο πρόγραμμα της ποσοτικής χαλάρωσης της Ευρωπαϊκής Κεντρικής Τράπεζας.

Κυρίες και κύριοι συνάδελφοι, μετά από δέκα χρόνια βαθιάς οικονομικής κρίσης, η πατρίδα μας έχει μια νέα ευκαιρία. Σ’ αυτή τη νέα περίοδο το Υπουργείο Δικαιοσύνης πρέπει να είναι -και πραγματικά είναι- ένα παραγωγικό, ένα αναπτυξιακό Υπουργείο, που δημιουργεί τους όρους και τις προϋποθέσεις για την απελευθέρωση των παραγωγικών δυνάμεων του τόπου, διασφαλίζοντας παράλληλα ισχυρούς κανόνες διαφάνειας στη λειτουργία της δημόσιας διοίκησης, της αγοράς και της οικονομίας. Ένα Υπουργείο που καλείται να αντιμετωπίσει και να απομακρύνει στρεβλώσεις που προκαλεί η κακή οργάνωση του δικαστικού συστήματος, το οποίο σήμερα οδηγεί -το ξέρουμε όλοι μας- σε απίστευτες καθυστερήσεις στον χρόνο απονομής της δικαιοσύνης, ταλαιπωρώντας τους Έλληνες πολίτες και καθυστερώντας την αναπτυξιακή προσπάθεια της πατρίδας μας.

Η εντολή του Πρωθυπουργού Κυριάκου Μητσοτάκη είναι σαφής και είχε διατυπωθεί ήδη από την προεκλογική περίοδο: Να αποκαταστήσουμε το αίσθημα της εμπιστοσύνης της ελληνικής κοινωνίας απέναντι στη λειτουργία της δικαιοσύνης, αλλά και στην ίδια τη δικαιοσύνη, να σαρώσουμε όλα τα εμπόδια που κρατούν καθηλωμένη την οικονομία μας σε αναιμικούς ρυθμούς ανάπτυξης, εμπόδια που όχι μόνο δεν εξασφαλίζουν, αλλά αντίθετα διακινδυνεύουν νέες επενδύσεις και μαζί τους χιλιάδες νέες θέσεις εργασίας. Ήδη στο Υπουργείο Δικαιοσύνης πραγματοποιείται ένα σπουδαίο μεταρρυθμιστικό έργο, που σαν σκοπό έχει να απεμπλέξει μικρές και μεγάλες επενδύσεις, οι οποίες μέχρι σήμερα κολλούσαν στον ιστό της αράχνης που εξύφαινε η πολυνομία και η κακονομία. Ήδη υλοποιούμε αυτό το πρόγραμμα, που θα επιτρέψει στην οικονομία μας να κάνει τα επόμενά της βήματα με σταθερότητα αλλά και αισιοδοξία.

Κυρίες και κύριοι συνάδελφοι, είναι η στιγμή που πρέπει να σταθούμε με ευθύνη απέναντι στην ελληνική κοινωνία και να προσπαθήσουμε με κάθε τρόπο να θεραπεύσουμε τις παθογένειες του χθες, δίνοντας την ευκαιρία σ’ όλους αυτούς που πιστεύουν ότι αξίζουμε μια καλύτερη πραγματικότητα και μια καλύτερη κοινωνία να δουν με τα ίδια τους τα μάτια ότι το πολιτικό σύστημα με ευθύνη και σοβαρότητα μπορεί επιτέλους να κάνει τα απαραίτητα βήματα. Νομίζω ότι αυτή είναι μια προσπάθεια την οποία με μεγάλη ευκολία μπορεί να δει κανείς στις υποχρεώσεις που έχει αναλάβει αυτούς τους πέντε μήνες η σημερινή Κυβέρνηση.

Σας καλώ, λοιπόν, από την πλευρά μου να στηρίξετε με την ψήφο σας αυτή τη μεγάλη προσπάθεια. Σας καλώ να υπερψηφίσετε τον πρώτο προϋπολογισμό της Κυβέρνησης του Κυριάκου Μητσοτάκη.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε, κύριε Υπουργέ.

Ολοκληρώθηκε και ο ένατος κύκλος ομιλητών.

Εισερχόμαστε στον δέκατο κύκλο ομιλητών. Η σειρά που έχω μπροστά μου είναι η εξής: Καραγκούνης, Αγαθοπούλου, Ζωή Ράπτη, Μουλκιώτης, Βασιλειάδης, Μάρκου, Φωτήλας, Καλαματιανός, Ελένη Ράπτη, Δραγασάκης, Μαρκόπουλος, Κάτσης.

Ξεκινάμε με τον κ. Καραγκούνη από τη Νέα Δημοκρατία.

Ορίστε, κύριε συνάδελφε, έχετε τον λόγο για επτά λεπτά.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε τον πρώτο προϋπολογισμό της Κυβέρνησης Μητσοτάκη και επιτέλους αφήνουμε πίσω τη ζοφερή οικονομική πραγματικότητα των προηγούμενων ετών, της προηγούμενης κυβέρνησης.

Άκουσα όλους τους συναδέλφους του ΣΥΡΙΖΑ που λένε τα όσα λένε για τα «επιτεύγματα» της προηγούμενης τετραετίας, αλλά μάλλον λησμονούν τα όσα δυστυχώς έπραξαν, διότι η αλήθεια είναι ότι φέρανε προϋπολογισμούς –σάς τα είπαν σχεδόν όλοι οι συνάδελφοί μας- που τα κρατικά έσοδα και τα περίφημα πλεονάσματα προέρχονταν από τον «φορομπηχτισμό», τη φοροληστεία και από την εισπρακτική τρομοκρατία, με τα εκατομμύρια των αυθαίρετων κατασχέσεων ακόμα και για μερικές εκατοντάδες ευρώ. Ήταν μία κυβέρνηση που έφερε φτώχεια, ακρίβεια, συντάξεις πείνας, κατασχέσεις, κατάρρευση δυστυχώς της μικρομεσαίας επιχειρηματικότητας και αυτό τελικά ραγδαία έφερε τη συρρίκνωση της μεσαίας τάξης.

Είχαμε μείνει μόνοι στον κόσμο που εξακολουθούσαμε να εφαρμόζουμε κεφαλαιακούς ελέγχους και φυσικά οι τράπεζες, που σε κάθε οικονομία αποτελούν τον μοχλό της ανάπτυξης, στην πραγματικότητα δεν ασκούσαν τραπεζικό έργο, αλλά απλώς υποβοηθούσαν και λειτουργούσαν ως μηχανισμός υποβοήθησης της είσπραξης φόρων.

Δυστυχώς, κύριοι συνάδελφοι του ΣΥΡΙΖΑ –άκουσα και τον κ. Φλαμπουράρη νωρίτερα- φορολογήσατε οτιδήποτε κινείται. Τελικά οι πολίτες πριν τέσσερις μήνες έκαναν το «πολιτικό ταμείο» και αξιολόγησαν, έκριναν και τελικά απάντησαν με την ψήφο τους για τα πεπραγμένα της προηγούμενης κυβέρνησης. Ο λαός άφησε πίσω τον διχαστικό και ταξικό λαϊκισμό του ΣΥΡΙΖΑ και αποφάσισε να ξεκινήσει μια πορεία πραγματικής ανόρθωσης της οικονομίας χωρίς εικονικότητες, χωρίς ανευθυνότητες, αλλά όπως την περιέγραψε και ο Πρωθυπουργός, με μια συμφωνία αλήθειας με τις παραγωγικές δυνάμεις του τόπου.

Κυρίες και κύριοι συνάδελφοι, έχω πει πολλές φορές ότι στην Ελλάδα μιλάμε για τον προϋπολογισμό, αλλά δεν μιλάμε και δεν κάνουμε ποτέ απολογισμό. Ο λόγος είναι ότι οι κυβερνήσεις διαχρονικά θεωρούν ότι οι προϋπολογισμοί είναι φυσικό να μην τηρούνται.

Όμως, υπάρχει κάτι ιδιαίτερο στον πρώτο προϋπολογισμό της Κυβέρνησης Μητσοτάκη και αυτό είναι ότι αυτός ο απολογισμός, που πάντα λείπει, στην περίπτωση αυτή έχει ήδη επιτευχθεί. Δεν είναι ένας τεχνικός απολογισμός, αλλά ένας πολιτικός απολογισμός, γιατί αυτό που έχει συμβεί -και το έχουν παρατηρήσει όλοι- είναι ότι η επιτυχία του οικονομικού προγράμματος της Κυβέρνησης Μητσοτάκη έχει ήδη προεξοφληθεί από τις αγορές, από τους παράγοντες της οικονομίας, από το Χρηματιστήριο, από τις δημοσκοπήσεις και πρωτίστως από την ίδια την κοινωνία.

Εμείς οι Βουλευτές, ειδικά όταν ερχόμαστε σε επαφή με τον κόσμο, το βλέπουμε καθαρά.

Συνέβη επιτέλους αυτό που είχε πολλά χρόνια να συμβεί: Άλλαξε η ψυχολογία, όπως είπα προεξοφλήθηκε η επιτυχία, γιατί φυσικά είναι γνωστό ότι η οικονομία είναι πρωτίστως ψυχολογία. Είναι αυτή η ψυχολογία η οποία είχε καταρρεύσει στα χρόνια της κυβέρνησης Τσίπρα, τότε που ο πολίτης ζούσε σε καθεστώς διαρκούς οικονομικού φόβου, ότι κάθε μέρα που ξημέρωνε θα του ζητούσαν και κάτι περισσότερο από τα ελάχιστα που είχαν απομείνει σε αυτό το πογκρόμ υπερφορολόγησης, υπανάπτυξης, φτωχοποίησης και απελπισίας, ειδικά στη μεσαία τάξη κι αυτό είναι ακριβώς που έχει αλλάξει σήμερα, το είπα και πριν, το δείχνουν όλες οι δημοσκοπήσεις. Αντίθετα με το παρελθόν τού φόβου και τού «κάθε μέρα και χειρότερα», οι πολίτες δηλώνουν σε συντριπτικές πλειοψηφίες ότι πιστεύουν ότι η ζωή τους θα πάει καλύτερα, ότι η οικονομία θα πάει καλύτερα, ότι υπάρχει σε αυτόν τον τόπο επιτέλους ελπίδα.

Αυτή η ψυχολογική ανατροπή, αυτή η επαναφορά του αφηγήματος της ελπίδας, αυτή η προσδοκία για καλύτερες μέρες είναι κυριολεκτικά πολιτικά και οικονομικά αδιατίμητη. Με αυτή την έννοια αυτός ο προϋπολογισμός έχει ήδη πετύχει. Γιατί οι πολιτικές και οι οικονομικές επιτυχίες είναι κάτι περισσότερο από το άθροισμα επιμέρους μέτρων και πρωτοβουλιών. Δεν χρειάζεται να σας τα αναφέρω. Τα γνωρίζετε πολύ καλά, κυρίες και κύριοι συνάδελφοι.

Μειώνουμε τη φορολογία σε επιχειρήσεις και τα φυσικά πρόσωπα. Παύουμε να χρησιμοποιούμε τις ασφαλιστικές εισφορές ως δούρειο ίππο δήμευσης του διαθέσιμου εισοδήματος. Μπορούμε να βγούμε σήμερα και να δανειστούμε στις αγορές με όρους πρωτόγνωρους. Μας επιστρέφουν τα κέρδη από τη διακράτηση των ελληνικών ομολόγων. Επανεκκινούμε τον χώρο της οικοδομής, που αποτελεί μοχλό συνολικής επανεκκίνησης όλης της οικονομίας. Ο διεθνής τύπος γράφει ότι στα σοβαρά πλέον σκέφτονται οι ευρωπαίοι εταίροι μας να μειώσουν επιτέλους τα υπερβολικά δημοσιονομικά πλεονάσματα, τα οποία η κυβέρνηση Τσίπρα τόσο πρόθυμα και τόσο –δυστυχώς- δουλοπρεπώς αποδεχόταν. Δεν χρειάζεται να σας τα πω. Τα ξέρετε, τα γράφουν όλες οι εφημερίδες, τα αποδέχεται ο διεθνής τύπος, τα γνωρίζουν πάνω από όλα οι πολίτες.

Εγώ είπα -και σε αυτό θέλω να μείνω- στο οικονομικό και πολιτικό πλεόνασμα που δημιουργείται από την αλλαγή της ψυχολογίας, την επαναφορά της εμπιστοσύνης και την αίσθηση ότι επιτέλους η χώρα κυβερνάται.

Γιατί, αγαπητοί συνάδελφοι, οικονομία δεν είναι μόνο οι αριθμοί. Μια χώρα στην οποία μέχρι πριν μερικούς μήνες κυβερνούσε το παρακράτος των Εξαρχείων, μια χώρα στην οποία οι καθηγητές φοβόντουσαν να πάνε στα πανεπιστήμια μην τους δείρουν και μια χώρα στην οποία, όπως ήδη σας ανέφερα, είχαμε κεφαλαιακούς ελέγχους παρέα με τριτοκοσμικά κράτη, δεν μπορούσε να έχει οικονομική προοπτική. Τι επενδύσεις να έρθουν σε μια τέτοια χώρα; Τι ασφάλεια δικαίου να υπάρχει σε μια τέτοια χώρα; Τι θέση στον διεθνή καταμερισμό εργασίας να έχει μια τέτοια χώρα;

Αυτό, αγαπητοί συνάδελφοι, άλλαξε σήμερα, έχουμε γυρίσει σελίδα και ο προϋπολογισμός αυτός είναι το πρώτο δείγμα μιας πολιτικής που θα επιτύχει, όχι γιατί το θέλουμε εμείς, όχι γιατί το θέλει η Νέα Δημοκρατία, αλλά γιατί το έχει ανάγκη η κοινωνία, η οικονομία και η Ελλάδα, που επιτέλους αξίζει καλύτερα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα εννέα μαθητές και μαθήτριες και δύο εκπαιδευτικοί συνοδοί τους από το Γυμνάσιο Καστριτσίου Αχαΐας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει η κ. Αγαθοπούλου από τον ΣΥΡΙΖΑ και αμέσως μετά η κ. Ράπτη Ζωή από τη Νέα Δημοκρατία.

**ΕΙΡΗΝΗ - ΕΛΕΝΗ ΑΓΑΘΟΠΟΥΛΟΥ:** Ευχαριστώ πολύ, κύριε Πρόεδρε.

Κυρίες και κύριοι της Κυβέρνησης, μετά από δέκα χρόνια σκληρής λιτότητας και μνημονίων είχατε φέτος για πρώτη φορά την ευκαιρία να είστε η κυβέρνηση που θα καταρτήσει έναν προϋπολογισμό εκτός των στενών δημοσιονομικών ορίων των προηγούμενων ετών.

Αντί να λέτε ευχαριστώ που σας παραδόθηκε μια χώρα εκτός μνημονίων, έρχεστε εδώ και πρώτα απ’ όλα συκοφαντείτε συναδέλφους με ιστορία στον χώρο αυτό και αντί να έρχεστε εδώ για να λέτε ευχαριστώ και να φτιάχνετε και έναν αναπτυξιακό και κοινωνικό προϋπολογισμό, φτιάχνετε έναν προϋπολογισμό που καμμία σχέση δεν έχει με το όφελος του μεγαλύτερου μέρους της κοινωνίας.

Ο προϋπολογισμός του 2020 επικυρώνει το πλαίσιο πολιτικών που ήδη εφαρμόζεται αυτούς τους πρώτους μήνες της διακυβέρνησής σας: απαξίωση του δημόσιου τομέα, συρρίκνωση του κοινωνικού κράτους και ταυτόχρονα διόγκωση του επιτελικού κράτους και των ανεξέλεγκτων διορισμών και εμμονική σχεδόν προσήλωση σε φοροαπαλλαγές –αλλά τι φοροαπαλλαγές;- των μεγάλων και πολύ μεγάλων επιχειρήσεων.

Ας τα πάρουμε, όμως, ένα-ένα. Αυτές τις μέρες, διαβάζοντας το κεφάλαιο -όχι του Μαρξ- του 21ου αιώνα, του Πικετί, -το οποίο, αν δεν το έχετε διαβάσει, σας το συστήνω ανεπιφύλακτα- έμεινα σε κάτι το οποίο λέει σε κάποιο σημείο του: «Το κοινωνικό κράτος αποτελεί βασικό αναπτυξιακό πυλώνα της οικονομίας για κάθε προηγμένη χώρα. Εάν, όμως, οι ίδιοι οι πολίτες δεν πειστούν ότι το κοινωνικό κράτος λειτουργεί σωστά, δεν μπορούν να πειστούν και για την περαιτέρω στήριξή του».

Κατευθείαν μου ήρθε στο μυαλό –φυσικά- η δική σας πολιτική την οποία πάγια ασκείτε όλα τα τελευταία χρόνια. Η συκοφάντηση και η απαξίωση των δημόσιων δομών με σκοπό την πλήρη συρρίκνωσή τους προς όφελος του ιδιωτικού τομέα. Για παράδειγμα, στον χώρο της υγείας είναι εμφανής η πρόθεση συρρίκνωσης του ΕΣΥ προς όφελος των ιδιωτών, αφού αναστείλατε τις προσλήψεις που είχε δρομολογήσει η κυβέρνηση του ΣΥΡΙΖΑ σε διάφορα πεδία του τομέα της υγείας για τη στήριξη της δημόσιας περίθαλψης, ανοίγετε ταυτόχρονα την κουβέντα για συμπράξεις δημοσίου και ιδιωτικού τομέα, δημιουργώντας τις κατάλληλες συνθήκες και δίνοντας χώρο σε επιχειρηματίες υγείας και ιδιωτικές ασφαλιστικές εταιρείες. Είδαμε αυτή την κουβέντα -πώς θα μπουν τα ΣΔΙΤ στα νοσοκομεία και πως τα νοσοκομεία θα γίνουν νομικά πρόσωπα ιδιωτικού δικαίου- να ανοίγει από στελέχη του χώρου σας αυτές τις μέρες και οφείλετε μία απάντηση σε αυτό.

Από τη μια, λοιπόν, κόβετε τις προσλήψεις στην υγεία, από την άλλη, όμως, προχωράτε σε διορισμούς ημετέρων στο επιτελικό κράτος και γύρω από τον Πρωθυπουργό, με παχυλούς μισθούς. Δεν επαρκούσαν, όμως, οι θέσεις γύρω από το Γραφείο του Πρωθυπουργού και έτσι συνεχίσατε τους διορισμούς ημετέρων και σε άλλες πολύ κομβικές θέσεις ευθύνης της δημόσιας διοίκησης, όπως για παράδειγμα στις διοικήσεις των δημόσιων νοσοκομείων. Βέβαια, ο όρος «παιδιά» δεν ταιριάζει και πολύ στις επιλογές που κάνατε εκεί, γιατί είδαμε να διορίζονται συνταξιούχοι πολιτευτές σας, κάποιοι εκ των οποίων με μοναδικό προσόν στο βιογραφικό τους, όχι πτυχία φυσικά, αλλά τη στήριξη στο κόμμα σας.

Από την άλλη τους πραγματικούς νέους επιστήμονες αυτής της χώρας επιλέγετε να τους απαξιώσετε, αφού βλέπουν διορισμούς σε επιτελικές θέσεις χωρίς αξιοκρατικές διαδικασίες, χωρίς προσόντα, απλά και μόνο με την κομματική ταυτότητα. Κάτι τέτοιο σας θυμίζω ότι καταλογίζατε στον ΣΥΡΙΖΑ την προηγούμενη περίοδο. Σας θυμίζω, όμως, επίσης ότι εσείς είστε αυτοί που καταργήσατε αμέσως μόλις αναλάβατε το μητρώο επιτελικών στελεχών για την κάλυψη των επιτελικών θέσεων στο δημόσιο με αξιοκρατικά κριτήρια που ο ΣΥΡΙΖΑ, με τον νόμο Βερναρδάκη, είχε φτιάξει. Δεν σταματάτε, όμως, εκεί. Εμπαίζετε τη νεολαία. Υποσχεθήκατε τις προηγούμενες μέρες πεντακόσιες ολόκληρες θέσεις υψηλά αμειβόμενες για νέους επιστήμονες.

Από την άλλη, δεν έχετε καμμία πρόθεση να συνεχίσετε το πρόγραμμα του ΣΥΡΙΖΑ για την επιστροφή των νέων επιστημόνων, που ξεκίνησε με τις τρεις χιλιάδες επτακόσιες προσλήψεις νέων με μεταπτυχιακά και διδακτορικά σε φορείς του δημοσίου, αλλά και των προσλήψεων σε υγεία και παιδεία. Γιατί, να σας θυμίσω ότι οι νέοι που μεταναστεύουν στο εξωτερικό τα χρόνια της κρίσης είναι περισσότεροι από τετρακόσιες χιλιάδες. Και εσείς ισχυρίζεστε ότι σχεδιάζετε προγράμματα για να επαναφέρετε πεντακόσια άτομα. Θερμά συγχαρητήρια!

Τι κάνετε, είναι το ερώτημα. Τιμωρείτε τους νέους, επειδή δεν σας ψήφισαν, επειδή δεν είναι το target group που σας στηρίζει; Θα ήταν μία πολύ απλοϊκή εξήγηση και δεν σας ταιριάζει. Επίσης, τη διαψεύσατε και μόνοι σας, γιατί ακόμα και τους συνταξιούχους, που σας ψήφισαν, τους εμπαίζετε και τους απαξιώνετε κάνοντας περικοπές περίπου 200 εκατομμύρια ευρώ στις συντάξεις και καταργώντας τη δέκατη τρίτη σύνταξη, που εσείς είχατε χαρακτηρίζει προεκλογικό δωράκι του ΣΥΡΙΖΑ, ενώ εσείς δεσμευόσασταν για τη μονιμότητα του μέτρου.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ**)

Άρα δεν είναι θέμα τιμωρίας. Όπως θα έλεγε και ο Μικρούτσικος «μα, είναι κάτι πιο βαθύ που σας λερώνει». Είναι η εμμονή σας στη στήριξη των λίγων με πολλά και των πολλών με πολύ λίγα.

Αντί να χρησιμοποιήσετε τον δημοσιονομικό χώρο που δημιούργησε η κυβέρνηση του ΣΥΡΙΖΑ και να στηρίξετε αυτούς που έβαλαν περισσότερο πλάτη στα χρόνια της κρίσης από το υστέρημά τους, αντί να στηρίξετε, λοιπόν, τη μεσαία τάξη, όπως λέγατε προεκλογικά, τα 1,18 δισεκατομμύρια που προκύπτουν για θετικά μέτρα τα επενδύετε στις μειώσεις φόρων των επιχειρήσεων.

Σχεδόν το 40% από το όφελος θα το καρπωθούν περίπου διακόσιες επιχειρήσεις, με ετήσια κέρδη πάνω από 7,5 εκατομμύρια ευρώ. Εγώ δεν ξέρω προσωπικά πόσο θα χαρούν οι συντοπίτες μου στο Κιλκίς, για παράδειγμα, με αυτό το μέτρο, γιατί δεν ξέρω πολλούς που να έχουν επιχειρήσεις με τέτοιου είδους κέρδη. Συνολικά λοιπόν από τα 1,18 δισεκατομμύρια, 123 εκατομμύρια πάνε στο κοινωνικό κράτος και τα υπόλοιπα σε μειώσεις φόρων, κυρίως των μεγάλων επιχειρήσεων.

Με τους αγρότες συμβαίνουν τα ίδια. Τους κοροϊδέψατε και αυτούς. Ποια είναι η έκπτωση στο αγροτικό πετρέλαιο; Πού είναι η έκπτωση που υποσχεθήκατε και πού είναι και οι φοροελαφρύνσεις που υποσχεθήκατε; Εκτός και αν εννοείτε ότι τα 173 ευρώ φοροελάφρυνσης τον χρόνο θα είναι αυτό που θα σώσει τους αγρότες.

(Στο σημείο αυτό κτυπάει το κουδούνι λήξης του χρόνου ομιλίας της κυρίας Βουλευτού)

Κυρία Πρόεδρε, ένα λεπτό θα χρειαστώ.

Το 173, σαν νούμερο, το συναντήσαμε και σε άλλο σημείο του προϋπολογισμού, 173 εκατομμύρια ευρώ είναι η μείωση των επιδομάτων για τα άτομα με ειδικές ανάγκες, με αναπηρία, που προβλέπεται στον προϋπολογισμό του 2020, άλλα 139 εκατομμύρια η μείωση για οικογενειακά επιδόματα, άλλα 50 εκατομμύρια η μείωση για το επίδομα ενοικίου και άλλα 30 εκατομμύρια η μείωση για τα σχολικά γεύματα.

Αυτά τα επιδόματα μαζί με το κοινωνικό μέρισμα, που τόσο το λοιδορήσατε τα προηγούμενα χρόνια, ήταν για τη στήριξη της μεσαίας τάξης και κυρίως των νέων ανθρώπων, των νέων ζευγαριών που προσπαθούν τώρα να στήσουν τη ζωή τους. Ήταν κάτι πάρα πολύ χρήσιμο.

Επίσης, ήταν χρήματα που έπεφταν στην αγορά και στην πραγματική οικονομία και όποιος αμφιβάλλει γι’ αυτό, θα έχει πάρα πολύ ενδιαφέρον φέτος, που το κοινωνικό μέρισμα θα δοθεί σε πολύ περιορισμένο αριθμό ωφελούμενων, να δούμε πως θα κινηθεί η αγορά τις μέρες των γιορτών. Και μετά γυρίστε να πείτε σε αυτούς τους μικρούς καταστηματάρχες «εμείς όμως σας ρίξαμε τη φορολογία 4%».

**ΠΡΟΕΔΡΕΥΟΥΣΑ (Σοφία Σακοράφα):** Κυρία συνάδελφε, συντομεύετε, σας παρακαλώ.

**ΕΙΡΗΝΗ - ΕΛΕΝΗ ΑΓΑΘΟΠΟΥΛΟΥ:** Κλείνω, κυρία Πρόεδρε.

Αντί όλων των παραπάνω, υποσχεθήκατε 2.000 ευρώ για κάθε παιδί που γεννιέται. Και προσπαθούμε να καταλάβουμε, έτσι θα πείσετε τους νέους να κάνουν παιδιά; Ή έτσι θα τους πείσετε να μπουν στην αγορά εργασίας; Εσείς είστε αυτοί που στηρίζετε ότι η ισότητα των φύλων έρχεται μέσα από την αποκατάσταση των γυναικών στην αγορά εργασίας.

**ΠΡΟΕΔΡΕΥΟΥΣΑ (Σοφία Σακοράφα):** Κυρία συνάδελφε, σας παρακαλώ. Έχετε ξεπεράσει πολύ τον χρόνο σας.

**ΕΙΡΗΝΗ - ΕΛΕΝΗ ΑΓΑΘΟΠΟΥΛΟΥ:** …για αυτό και μετακινήσετε τη Γενική Γραμματεία Ισότητας από το Υπουργείο Εσωτερικών στο Υπουργείο Εργασίας. Είχατε την ευκαιρία, αλλά δεν το κάνετε, να αποτυπώσετε…

**ΠΡΟΕΔΡΕΥΟΥΣΑ (Σοφία Σακοράφα):** Σας παρακαλώ, έχετε φτάσει ήδη στα εννιάμισι λεπτά. Σας παρακαλώ πολύ.

**ΕΙΡΗΝΗ - ΕΛΕΝΗ ΑΓΑΘΟΠΟΥΛΟΥ:** Τελειώνω, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Το λέτε εδώ και αρκετή ώρα.

**ΕΙΡΗΝΗ -ΕΛΕΝΗ ΑΓΑΘΟΠΟΥΛΟΥ:** Κλείνω με μία φράση. Είχατε λοιπόν την ευκαιρία να αποτυπώσετε σε αυτό τον προϋπολογισμό τα μέτρα ενίσχυσης της εργασίας και της στήριξης των γυναικών, που τέθηκαν εκτός λόγω κρίσης και που θέλουν να δουλέψουν, αλλά δεν μπορούν, γιατί λείπουν οι χώροι φύλαξης παιδιών, η πρόνοια για τους ηλικιωμένους, τα προγράμματα ενίσχυσης της απασχόλησης, τα μέτρα συμφιλίωσης οικογενειακής και επαγγελματικής ζωής.

**ΠΡΟΕΔΡΕΥΟΥΣΑ (Σοφία Σακοράφα):** Κυρία συνάδελφε, σας παρακαλώ.

**ΕΙΡΗΝΗ - ΕΛΕΝΗ ΑΓΑΘΟΠΟΥΛΟΥ:** Και είχε όλος αυτός ο κόσμος μία ελπίδα ότι και αυτός ο προϋπολογισμός θα είναι κοινωνικός. Κατά τα άλλα βλέπει πάλι οι φοροελαφρύνσεις να έρχονται σε αυτούς που έχουν και κατέχουν.

Σας ευχαριστώ, κυρία Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Μιλούν οι Υπουργοί στον χρόνο τους και δεν μιλούν οι Βουλευτές του ΣΥΡΙΖΑ…

**ΕΙΡΗΝΗ - ΕΛΕΝΗ ΑΓΑΘΟΠΟΥΛΟΥ:** Για τους Βουλευτές είναι αυτή η διαδικασία.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Από το πρωί γίνεται αυτό.

**ΠΡΟΕΔΡΕΥΟΥΣΑ (Σοφία Σακοράφα):** Σας παρακαλώ. Μόλις ανέβηκα στην Έδρα. Ξέρετε ότι έχω τη σχετική ανοχή για όλους. Θα σας παρακαλέσω όμως να κρατάτε τον χρόνο, γιατί υπάρχει μία πάρα πολύ μεγάλη λίστα συναδέλφων. Αν νομίζετε ότι κάποιοι πρέπει να μιλήσουν και κάποιοι να μείνουν έξω από αυτή τη διαδικασία, θεωρώ ότι ο καθένας θα πρέπει να πάρει την ευθύνη του. Για αυτό θα σας παρακαλέσω να κρατήσετε αυστηρά τον χρόνο.

Τον λόγο έχει τώρα η κ. Ράπτη από τη Νέα Δημοκρατία και αμέσως μετά ο κ. Μουλκιώτης από το Κίνημα Αλλαγής.

Κυρία Ράπτη, έχετε τον λόγο.

**ΖΩΗ ΡΑΠΤΗ:** Κυρία Πρόεδρε, κύριοι Υπουργοί, κυρίες και κύριοι συνάδελφοι, με ιδιαίτερη χαρά συμμετέχω σήμερα στη συζήτηση του πρώτου προϋπολογισμού της Κυβέρνησης της Νέας Δημοκρατίας και του Κυριάκου Μητσοτάκη, ενός προϋπολογισμού που θέτει τις βάσεις για να αντιμετωπιστεί το μεγάλο πρόβλημα της ελληνικής οικονομίας των τελευταίων ετών, δηλαδή το αναπτυξιακό και επενδυτικό κενό που διατηρεί τη χώρα μας σταθερά στην τελευταία θέση της Ευρωπαϊκής Ένωσης από πλευράς επενδύσεων και δυστυχώς στην πρώτη θέση από πλευράς ποσοστών ανεργίας.

Με τον προϋπολογισμό του 2020 βάζουμε τέλος στην πολιτική των υπερπλεονασμάτων και στην ανυπολόγιστη και αναιτιολόγητη υπέρβασή τους την περίοδο 2016 - 2018, στην οποία μας καταδίκασε η ανεύθυνη και ιδεοληπτική πολιτική του ΣΥΡΙΖΑ.

Είναι αλήθεια ότι την περίοδο εκείνη, με την ανερμάτιστη οικονομική τους πολιτική, οι υπουργοί του ΣΥΡΙΖΑ αφαίρεσαν από την οικονομία μας 11,4 δισεκατομμύρια ευρώ, πέραν και επιπλέον των υπέρογκων πρωτογενών πλεονασμάτων που είχαν συμφωνηθεί με τους δανειστές, υπερφορολογώντας τους πολίτες και ειδικότερα τη μεσαία τάξη, κατά κυνική ομολογία του κ. Χουλιαράκη εδώ, μέσα στο ελληνικό Κοινοβούλιο. Το αποτέλεσμα αυτής της πολιτικής ήταν ότι βύθισαν τους πολίτες στα χρέη, αφού την ίδια περίοδο οι οφειλές των Ελλήνων φορολογουμένων προς το κράτος εκτοξεύτηκαν στα 18,6 δισεκατομμύρια ευρώ.

Αντίθετα εμείς, με συνετή δημοσιονομική διαχείριση, αφού καλύψαμε το δημοσιονομικό κενό που κληρονομήσαμε από τον ΣΥΡΙΖΑ για το τρέχον και το επόμενο έτος, δημιουργήσαμε ταυτόχρονα δημοσιονομικό χώρο και προχωρήσαμε ήδη από φέτος στην πλήρη κατάργηση των capital controls, που είχαν εφαρμοστεί από το καλοκαίρι του 2015, με την υπογραφή Αλέξη Τσίπρα και Γιάνη Βαρουφάκη, καθώς και στην επιτυχή έξοδο της χώρας στις αγορές, όπου δανειζόμαστε πλέον με εξαιρετικά χαμηλά επιτόκια, της τάξεως του 1% αντί για 3%, με το οποίο δανειζόταν η κυβέρνηση ΣΥΡΙΖΑ.

Περαιτέρω, προχωρήσαμε στη μείωση του ΕΝΦΙΑ μεσοσταθμικά για όλους τους ιδιοκτήτες κατά 22%, στη ρύθμιση των εκατόν είκοσι δόσεων για τα νομικά πρόσωπα και τη διευκόλυνση των συμπολιτών μας για την αποπληρωμή των οφειλών τους προς το κράτος, την πληρωμή αυξημένου επιδόματος για το πετρέλαιο θέρμανσης και μάλιστα εμπροσθοβαρώς, στη μείωση της προκαταβολής φόρου επιχειρήσεων κατά 5%, στην αύξηση των αναγκαίων δαπανών προμήθειας καυσίμων του Υπουργείου Εθνικής Άμυνας και στην έκτακτη επιχορήγηση των νοσοκομείων για την αντιμετώπιση των δαπανών άμεσου και αναγκαίου χαρακτήρα για την υγεία των πολιτών.

Τι αλλάζει, όμως, για τους πολίτες με τον προϋπολογισμό του 2020 που ψηφίζουμε σήμερα; Με αυτόν κατ’ αρχάς δίνεται στήριξη στην ελληνική οικογένεια, η οποία δοκιμάστηκε όλα αυτά τα χρόνια, με αποτέλεσμα τη ραγδαία επιδείνωση των δημογραφικών δεικτών από το 2014, οι οποίοι οδηγούν με μαθηματική ακρίβεια στον αφανισμό του ελληνικού γένους, αν δεν στηριχθεί ο θεσμός.

Για τον λόγο αυτό χορηγούμε επίδομα ύψους 2.000 ευρώ για κάθε παιδί που θα γεννηθεί από την 1η Ιανουαρίου του 2020, με εξαιρετικά διευρυμένα εισοδηματικά κριτήρια, που καλύπτουν τουλάχιστον το 90% των οικογενειών. Περαιτέρω μειώνουμε στο 13% από το 24%, που ίσχυε επί ΣΥΡΙΖΑ, τα είδη βρεφικής ηλικίας, όπως μειώνουμε τον εισαγωγικό συντελεστή φορολογίας εισοδήματος από το 22%, που ίσχυε, στο 9% για τα φυσικά πρόσωπα.

Αυξάνουμε κατά 1.000 ευρώ -και εδώ είναι η έμπρακτη πολιτική στήριξης της οικογένειας- το αφορολόγητο όριο για κάθε παιδί, αποδεικνύοντας με πράξεις και όχι με λόγια, ότι στηρίζουμε όλες τις οικογένειες, τόσο τις μονογονεϊκές όσο και τις πολυτεκνικές.

Όσον αφορά στις επιχειρήσεις ενισχύουμε έμπρακτα το επιχειρείν στη χώρα μας τόσο για τις μικρομεσαίες όσο και για τις μεγαλύτερες και μειώνουμε τον φόρο εισοδήματος των νομικών προσώπων από το 28% στο 24% ήδη από τη χρήση του 2019. Περαιτέρω, μειώνουμε τη φορολογία των μερισμάτων από το 10% στο 5% το 2020 και στηρίζουμε τους εργαζόμενους, μειώνοντας τις ασφαλιστικές εισφορές εκείνων που απασχολούνται με πλήρη απασχόληση κατά περίπου μία μονάδα βάσης.

Όσον αφορά στην ενίσχυση της οικοδομικής δραστηριότητας που κυριολεκτικά ισοπεδώθηκε τα προηγούμενα χρόνια, αναστέλλουμε τον ΦΠΑ στις νέες οικοδομές για τρία έτη και ήδη δόθηκε στις οικοδομές περαιτέρω ανάπτυξη, αναστέλλουμε τον φόρο υπεραξίας ακινήτων και περαιτέρω επιστρέφουμε στους ιδιοκτήτες ακινήτων εκείνο το μέρος των δαπανών που απαιτούνται για ενεργειακή και αισθητική αναβάθμιση των κτιρίων.

Για την αποτελεσματική αντιμετώπιση της φοροδιαφυγής και την ενίσχυση των δημοσίων επενδύσεων, ενισχύουμε την πραγματοποίηση ηλεκτρονικών συναλλαγών που είναι αποδεδειγμένα το πιο αποτελεσματικό μέτρο για την καταπολέμηση της φοροδιαφυγής και μεταφέρουμε 250 εκατομμύρια ευρώ από το εθνικό σκέλος του Προγράμματος Δημοσίων Επενδύσεων στο συγχρηματοδοτούμενο, ενισχύοντας έτσι τα αναμενόμενα αναπτυξιακά οφέλη.

Όμως, ο προϋπολογισμός του 2020 εκτός από φοροελαφρύνσεις που ξεπερνούν το 1 δισεκατομμύριο ευρώ προβλέπει και πρόσθετη διάθεση κονδυλίων για αναγκαίες δαπάνες στους κρίσιμους και ευαίσθητους τομείς της υγείας, της παιδείας και της κοινωνικής ασφάλισης, σε σχέση με τον προϋπολογισμό του ΣΥΡΙΖΑ, του έτους 2019.

Για την προάσπιση της υγείας των πολιτών αυξάνουμε σημαντικά τους πόρους που διατίθενται από τα νοσοκομεία, καθώς προβλέπουμε 289 εκατομμύρια περισσότερα για τα δημόσια νοσοκομεία και το εθνικό σύστημα της πρωτοβάθμιας φροντίδας υγείας, σε σχέση με το 2019, αποδεικνύοντας έμπρακτα ποιος νοιάζεται για τη δημόσια υγεία και ποιος χύνει κροκοδείλια δάκρυα. Το ίδιο και στον ΕΟΠΥΥ, που προβλέπονται αυξημένα κονδύλια κατά 108 εκατομμύρια σε σχέση με το 2019, διότι είναι προφανές ότι για τον ΣΥΡΙΖΑ τα κονδύλια αυτά είναι ψιλά γράμματα, αφού τα αγνοεί ακόμα και η γενική εισηγήτρια της Αξιωματικής Αντιπολίτευσης.

Περαιτέρω σε ό,τι αφορά το Υπουργείο Εργασίας και Κοινωνικών Υποθέσεων ο προϋπολογισμός των φορέων κοινωνικής ασφάλισης αυξάνεται φέτος, σε σχέση με τον αρχικό προϋπολογισμό του 2019, με ένα πρόσθετο κονδύλι 1 δισεκατομμυρίου 119 εκατομμυρίων ευρώ.

Συνεπώς καμμία μείωση δαπανών ούτε στον τομέα αυτό, όπως για μια ακόμα φορά ψευδώς ισχυρίζεστε. Αντίθετα, εμείς σεβόμαστε τους ασφαλισμένους και τους συνταξιούχους και επιταχύνουμε την καταβολή των εκκρεμών συντάξεων, τις οποίες εσείς καθυστερούσατε, μαζεύοντας υπερπλεονάσματα, κάνοντας σταδιακά ηλεκτρονική -από τον ερχόμενο Ιούνιο- την καταβολή τους.

Τέλος, σε ό,τι αφορά το Υπουργείο Παιδείας και Θρησκευμάτων, ο προϋπολογισμός του 2020 είναι και εδώ αυξημένος κατά 102 εκατομμύρια ευρώ, καθώς προβλέπει κονδύλια για τον διορισμό τεσσεράμισι χιλιάδων εκπαιδευτικών στην ειδική αγωγή και περισσότερων καθηγητών στα δημόσια πανεπιστήμια, παρά τα fake news για το αντίθετο που και πάλι διαδίδετε. Στηρίζουμε και εδώ λοιπόν, τη δημόσια εκπαίδευση και το μέλλον των παιδιών μας με έργα και όχι με λόγια, με την αλήθεια και όχι με το ψέμα, όπως άλλοι συνηθίζουν.

Κυρίες και κύριοι συνάδελφοι, όπως όλοι γνωρίζουμε η υπερψήφιση του προϋπολογισμού ισοδυναμεί παραδοσιακά με ψήφο εμπιστοσύνης προς την Κυβέρνηση. Είναι όμως, η πρώτη φορά τα τελευταία χρόνια, που μια Κυβέρνηση και υπερέβη, μέσα σε χρονικό διάστημα μόλις πέντε μηνών, τις προσδοκίες των πολιτών και της ελληνικής κοινωνίας, που λειτούργησε με πρωτόγνωρους ρυθμούς το νομοθετικό και το κοινοβουλευτικό της έργο και παρέμεινε πιστή στις προεκλογικές της δεσμεύσεις, μακριά από λαϊκισμούς και ιδεοληψίες. Γι’ αυτό και η υπερψήφιση αυτού του προϋπολογισμού είναι πάνω από όλα ψήφος εμπιστοσύνης στην αισιόδοξη και δημιουργική Ελλάδα, στην Ελλάδα που κοιτάζει μπροστά και ανεβαίνει ψηλότερα. Εμείς, στη Νέα Δημοκρατία αυτή την Ελλάδα αγαπούμε, αυτή την Ελλάδα εκφράζουμε και αυτή την Ελλάδα θα υπηρετούμε με όλες μας τις δυνάμεις.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κυρία συνάδελφε.

Ο κ. Μουλκιώτης έχει τον λόγο. Σας επαναλαμβάνω ότι θα κρατήσετε αυστηρά τον χρόνο σας. με μια μικρή ανοχή. Παρακαλώ πολύ να μην ξεπερνάμε αυτόν τον χρόνο.

Ορίστε, κύριε Μουλκιώτη.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, καλούμαστε σήμερα να συζητήσουμε τον προϋπολογισμό του έτους 2020 μέσα σε μια εξαιρετικά κρίσιμη στιγμή για την Ελλάδα και για την Ευρώπη. Από τη μια μεριά λόγω της ιδιαίτερης προκλητικότητας της Τουρκίας, η οποία επιχειρεί να παραβιάσει τα κυριαρχικά μας δικαιώματα και από την άλλη πλευρά λόγω του προσφυγικού προβλήματος που πραγματικά «πνίγει» τη χώρα. Αν η Κυβέρνηση δεν διαμορφώσει και εφαρμόσει ένα ολοκληρωμένο ανθρωπιστικό και δίκαιο πρόγραμμα φιλοξενίας των προσφύγων, υπολογίζοντας τις κρατούσες συνθήκες κάθε περιοχής και την κατανομή στην περιφέρεια, τότε πολύ φοβάμαι ότι αυτή η ωρολογιακή βόμβα, αργά ή γρήγορα, θα τιναχτεί στον αέρα. Στη Βοιωτία παραδείγματος χάριν, ήδη λειτουργούν δομές, στη Λιβαδειά, στη Θήβα, στα Οινόφυτα, αλλά και ακριβώς δίπλα στα όρια στη Ριτσώνα, ενώ τα σχέδια για περαιτέρω διερεύνηση τέτοιων δομών προκαλούν αναστάτωση στις τοπικές κοινωνίες.

Κυρίες και κύριοι συνάδελφοι, ο προϋπολογισμός μιας χώρας σε μεγάλο βαθμό δείχνει το στίγμα της ακολουθούμενης οικονομικής πολιτικής. Από τη σκοπιά αυτή ο προϋπολογισμός που κατέθεσε η Κυβέρνηση φαίνεται ότι στερείται ενός ολοκληρωμένου σχεδίου και φαίνεται να μην είναι ρεαλιστικός.

Με τον συγκεκριμένο προϋπολογισμό η Κυβέρνηση συνεχίζει την επικοινωνιακή προπαγάνδα με την απόλυτη στήριξη των φιλικών μέσων μαζικής ενημέρωσης και επιμένει σε μια παραπλάνηση του ελληνικού λαού. Μετά την «ελπίδα» του κ. Τσίπρα, που δεν ήρθε ποτέ και το «μέλλον» του κ. Μητσοτάκη δεν φαίνεται να αρχίσει ποτέ. Το 2020 είναι ίδιο με το 2019 και οι ελπίδες μετατίθενται για το 2021.

Ο προϋπολογισμός κινείται στην πεπατημένη. Παραμένει δημοσιονομικά δεσμευμένος από τον στόχο των πρωτογενών πλεονασμάτων -αυτό είναι αδιαμφισβήτητο-, χωρίς να αλλάζει κρίσιμες πλευρές της οικονομικής πολιτικής. Βασίζεται, όπως και το 2019, σε εξωπραγματικές υποθέσεις για την οικονομική μεγέθυνση. Γενικώς, μοιάζει με ένα κακό ανέκδοτο ο προβλεπόμενος ρυθμός μεγέθυνσης μιας περιφερειακής οικονομίας σε κρίση, όπως είναι η ελληνική, να είναι δηλαδή υπερδιπλάσιος του προβλεπόμενου ρυθμού μεγέθυνσης της Ευρωζώνης.

Κύριοι Υπουργοί, ο καθρέφτης των κοινωνικών ευαισθησιών μιας κυβέρνησης είναι οι δαπάνες που διατίθενται στο κοινωνικό κράτος. Είναι φανερό ότι η Κυβέρνηση δεν έχει ως στόχο να στηρίξει την κοινωνία, τους αγρότες, τους εργαζόμενους, τους μικρομεσαίους, να στηρίξει τους αδυνάτους.

Ως προς τα εργασιακά δικαιώματα, τα βήματα της πεντάμηνης διακυβέρνησης είναι αποκαλυπτικά. Τον Αύγουστο με μία τροπολογία τελευταίας στιγμής, με την οποία αναιρέσατε τις διακηρύξεις σας περί καλής νομοθέτησης -που σημαίνει ήδη έχει γίνει κανόνας η τροποποίηση ψηφισμένων προ ημερών νομοσχεδίων και έχει τελειώσει πλέον η καλή νομοθέτηση-, αφαιρέσετε σημαντικά δικαιώματα από τους εργαζόμενους ευνοώντας την αυθαιρεσία των εργολάβων, όπως επίσης καταργήσατε και τις περιπτώσεις της καταγγελίας των συμβάσεων χωρίς αιτιολογία.

Τον Οκτώβρη στο περίφημο αναπτυξιακό νόμο, προχωρήσατε ένα βήμα παραπέρα. Πηγαίνετε σταδιακά. Επαναφέρατε τη λογική της εσωτερικής υποτίμησης στις συλλογικές διαπραγματεύσεις, οδηγώντας στην απαξίωση των συλλογικών συμβάσεων και στην ενίσχυση της εργοδοτικής ασυδοσίας. Νομιμοποιήσατε τις ενώσεις προσώπων, σαν να είναι δηλαδή πρωτοβάθμια συνδικάτα, ενώ προβλέψατε ότι οι τοπικές συλλογικές συμβάσεις εργασίας υπερισχύουν των επιχειρησιακών. Αυτό, όχι μόνο δεν σώζει τις επιχειρήσεις, αλλά εξοντώνει οικονομικά τους εργαζόμενους. Ενισχύσατε επικίνδυνα τον ρόλο του εκάστοτε Υπουργού Εργασίας, νομοθετήσατε τον περιορισμό της μονομερούς προσφυγής στη διαιτησία, της οποίας οι προϋποθέσεις οδηγούν στην ουσιαστική κατάργηση της.

Τώρα, τον Δεκέμβρη παρά το βάρος των ευθυνών, αντιμετωπίζετε τον πρώτο προϋπολογισμό σας σαν ένα όχημα της δεξιάς νεοφιλελεύθερης αντίληψής σας, όπου η κοινωνική πολιτική μετατρέπεται σε επιχείρηση κοινωνικής εκκαθάρισης. Αντί οι αδύναμοι να ενισχύονται, εξουθενώνονται περισσότερο. Αντί οι μικρομεσαίοι να πάρουν μια ανάσα, επεκτείνονται τα δυσβάσταχτα φορολογικά βάρη που επέβαλε η προηγούμενη κυβέρνηση. Η υπερφολογηση σε συνδυασμό με τις αρνητικές οικονομικές επιδόσεις συνεχίζουν να καθιστούν αδύνατο σε πολλούς πολίτες να εξοφλούν τις οφειλές προς το δημόσιο, μολονότι το θέλουν.

Και το κυριότερο, δεν απαντάτε, κύριοι Υπουργοί, στο βασικό ερώτημα του κρατικού προϋπολογισμού για το 2020: Τι θα κάνει η Κυβέρνηση με τα αναδρομικά στις κύριες και επικουρικές συντάξεις; Η αναφορά στο συγκεκριμένο θέμα στον προϋπολογισμό είναι γενική και μάλλον ασαφής. Ουσιαστικά, δεν προβλέπετε χρήση κάποιων συγκεκριμένων κονδυλίων για το θέμα, παρά μόνο ότι θα καλυφθούν οι οποίες ανάγκες προκύψουν από τον ειδικό προϋπολογισμό που υπάρχει για το Υπουργείο Εργασίας.

Το ταμειακό ισοζύγιο των φορέων κοινωνικής ασφάλισης, όπως παρουσιάζεται στον προϋπολογισμό είναι πλασματικό. Θα χρησιμοποιηθεί για να καλύψει υποχρεώσεις των ασφαλιστικών ταμείων από τις αποφάσεις του Οκτωβρίου του Συμβουλίου της Επικρατείας και από την υποεκτίμηση δαπανών των ασφαλιστικών ταμείων. Η μείωση της συνταξιοδοτικής δαπάνης κατά 192 εκατομμύρια δεν θα υλοποιηθεί.

Παρά τις υποτυπώδεις διακηρύξεις στην εισηγητική έκθεση του προϋπολογισμού για την επιτάχυνση των διοικητικών διαδικασιών έκδοσης εκκρεμουσών διατάξεων, η πραγματικότητα είναι τελείως διαφορετική. Οι εκκρεμείς αιτήσεις συνταξιοδότησης δεν μειώνονται. Αυξάνονταν τόσο επί διακυβέρνηση ΣΥΡΙΖΑ -ΑΝΕΛ όσο και κατά τη διάρκεια της δικής σας διακυβέρνησης. Αυξάνονται επίσης και οι ληξιπρόθεσμες οφειλές, αυξάνονται και οι ληξιπρόθεσμες αιτήσεις συνταξιοδότησης, δηλαδή, αυτές που εκκρεμούν για πάνω από τρεις μήνες. Τούτο επιβεβαιώνεται και από την τέταρτη έκθεση ενισχυμένης επιτήρησης της Ευρωπαϊκής Επιτροπής του Νοεμβρίου του 2019. Επικαλούμαι τη σελίδα 63 της έκθεσης.

Παράλληλα, οι αιτήσεις συνταξιοδότησης για το έτος 2019 έχουν αυξηθεί σε σχέση με τα προηγούμενα δύο χρόνια και η αύξηση των εκκρεμών αιτήσεων συνεχίζεται και αυτό το ξέρει ο κύριος Υπουργός. Η μη δημιουργία νέων εκκρεμών αιτήσεων συνταξιοδότησης προϋποθέτει σημαντική αύξηση του αριθμού έκδοσης συνταξιοδοτικών αποφάσεων. Και τα δύο παραπάνω σημαίνουν αύξηση της συνταξιοδοτικής δαπάνης και όχι μείωση. Ειδικά η αύξηση των εκκρεμών αιτήσεων συνταξιοδότησης το τελευταίο διάστημα σημαίνει ότι τα αναδρομικά δεν θα μειωθούν, αλλά αντίθετα θα αυξηθούν.

Κυρίες και κύριοι συνάδελφοι, η Ελλάδα είναι πρώτη στον δείκτη ανεργίας ανάμεσα σε όλες τις χώρες της Ευρωπαϊκής Ένωσης. Έχουμε νέες θέσεις εργασίας, αλλά αφορούν κυρίως μερική απασχόληση και χαμηλούς μισθούς. Στους πρώτους τρεις μήνες ισχύος της ρύθμισης για ασφαλιστικές εισφορές, τέθηκαν ήδη εκτός ρύθμισης των εκατόν είκοσι δόσεων είκοσι δύο χιλιάδες τριακόσιοι ογδόντα εννιά οφειλέτες, οι οποίοι δεν μπόρεσαν να ανταποκριθούν. Στη ρύθμιση των εκατόν είκοσι δόσεων για οφειλές στα ασφαλιστικά ταμεία ρυθμίστηκαν μόλις 4,5 δισεκατομμύρια σε σύνολο 35 δισεκατομμυρίων ευρώ.

Η προστασία της πρώτης κατοικίας είναι πλέον στον αέρα και οδηγούμαστε σε ακραίες καταστάσεις, που η Κυβέρνηση θα βρει μπροστά της. Καμμία πρόβλεψη δεν υπάρχει στον προϋπολογισμό για το αφορολόγητο των ενισχύσεων και των αποζημιώσεων των ανθρώπων του πρωτογενούς τομέα. Δεν υπάρχει κανένα κίνητρο για τις ομάδες παραγωγών, καμμία μέριμνα για την ελάφρυνση της φορολογίας των αγροτών και των κτηνοτρόφων. Κατά τα άλλα, οι δείκτες στους κωδικούς του προϋπολογισμού καλά κρατούν, πλην, όμως, δεν αντιμετωπίζουν την αδυσώπητη καθημερινή πραγματικότητα.

Στη Βοιωτία τα χαρακτηριστικά που «διαπρέπουν» είναι η ανεργία και η έλλειψη επενδύσεων, είναι η ακρίβεια και τα χαμηλά εισοδήματα, είναι, όμως, πολύ περισσότερο και πιο σημαντικό, η έλλειψη αισθήματος αναπτυξιακής προοπτικής.

Κυρίες και κύριοι συνάδελφοι, βασική αρχή του Κινήματος Αλλαγής είναι η υπεράσπιση και διεύρυνση των κοινωνικών δικαιωμάτων, του κοινωνικού κράτους, το οποίο αντιλαμβανόμαστε όχι σαν βαρίδι, όπως η δεξιά νεοφιλελεύθερη αντίληψη της Νέας Δημοκρατίας, αλλά σαν επένδυση στον άνθρωπο, την κοινωνική συνοχή και την ίδια την οικονομική ανάπτυξη, με όρους δικαιοσύνης και κοινωνικής αλληλεγγύης.

Τελειώνω, κυρία Πρόεδρε, λέγοντας ότι η χώρα, αυτή την εποχή των απειλών και των προκλήσεων, για να βρει αναπτυξιακό βηματισμό έχει ανάγκη από όραμα, από σχέδιο και βαθιές αλλαγές και ανατροπές. Αυτό προϋποθέτει έναν άλλο προϋπολογισμό, έναν προϋπολογισμό που δεν εστιάζεται σε κωδικούς απλούς, έναν προϋπολογισμό που προβλέπει μια νέα κατανομή πόρων. Με όλα αυτά το Κίνημα Αλλαγής έχει μία και μοναδική επιλογή: να τον καταψηφίσει.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο τώρα έχει ο κ. Βασιλειάδης από την Νέα Δημοκρατία.

**ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ:** Ευχαριστώ, κυρία Πρόεδρε.

Κύριε Υπουργέ, αγαπητές και αγαπητοί συνάδελφοι, καλούμαστε να ψηφίσουμε τον πρώτο προϋπολογισμό της Κυβέρνησης του Κυριάκου Μητσοτάκη, ο οποίος, κατά την άποψή μου, διέπεται από τις αρχές και αξίες της Νέας Δημοκρατίας όπως αυτές εκφράστηκαν κατά την προεκλογική περίοδο, αλλά και πρόσφατα στο δέκατο τρίτο συνέδριο του κόμματος μας.

Μετά από αρκετά χρόνια έχουμε έναν προϋπολογισμό χωρίς περικοπές που κύριο στόχο έχει να καλύψει το αναπτυξιακό και επενδυτικό κοινό. Φεύγουμε μακριά από τη λογική των υπερπλεονασμάτων και προχωρούμε σε μειώσεις των φορολογικών συντελεστών και ταυτόχρονη διεύρυνση της φορολογικής βάσης.

Προβλέπεται εξορθολογισμός των δαπανών και των εσόδων της γενικής κυβέρνησης και αύξηση της συνολικής παραγωγικότητας, με έμφαση στην ανταγωνιστικότητα των επιχειρήσεων και τη δημιουργία νέου πλούτου. Ήδη παρατηρούμε αναθέρμανση της οικονομικής δραστηριότητας, η οποία φαίνεται και στα θετικά μηνύματα του δείκτη οικονομικού κλίματος.

Ήρθε η ώρα να φύγουμε από τη λογική του κράτους-ελεήμονα και να δημιουργήσουμε τις συνθήκες εκείνες που τα πολλά επιδόματα θα είναι αχρείαστα. Θέλουμε ένα κράτος εγγυητή του δίκιου, υγιούς ανταγωνισμού που προστατεύει τον εργαζόμενο, το περιβάλλον, την ελεύθερη οικονομική δραστηριότητα. Σίγουρα υπάρχει περιθώριο επέκτασης προς την πλήρη κάλυψη των προεκλογικών μας δεσμεύσεων. Εδώ θα είμαστε και θα εγκρίνουμε την ορθή εφαρμογή του.

Ωστόσο, ο προϋπολογισμός του 2020 μάς επιτρέπει να είμαστε αισιόδοξοι ως προς την αναπτυξιακή πορεία της χώρας. Και επειδή βασικός ρόλος του Βουλευτή είναι να παρουσιάσει στο Σώμα τις προκλήσεις και τις ευκαιρίες για τον τόπο του, στο υπόλοιπο της ομιλίας μου θα αναφερθώ στην Πέλλα.

Άποψή μου είναι πως η Πέλλα πρέπει να είναι στον πυρήνα του εθνικού αναπτυξιακού σχεδιασμού για δύο λόγους. Πρώτον, είναι αρκετά αποκομμένη και βιώνει έναν άδικο αναπτυξιακό έλλειμμα σε σχέση με την υπόλοιπη χώρα. Και δεύτερον, οι δυνατότητες οι οποίες διαθέτει είναι τεράστιες, καθώς μπορεί να αποτελέσει διεθνή οικονομικό, πολιτιστικό και τουριστικό πόλο έλξης.

Συγκεκριμένα, στον τομέα των υποδομών το βασικό πρόβλημα εντοπίζεται στην οδική σύνδεση με το εθνικό δίκτυο. Ο εθνικός οδικός άξονας Θεσσαλονίκη - Έδεσσα, αλλά και η σύνδεση με την Εγνατία Οδό, πρέπει να επισπευσθούν. Η Πέλλα παραμένει η μόνη περιφερειακή ενότητα της Μακεδονίας η οποία είναι χωρίς πρόσβαση στην Εγνατία. Πρόκειται για έργα εθνικής προτεραιότητας και τόσο ο τακτικός προϋπολογισμός, όσο και το Πρόγραμμα Δημοσίων Επενδύσεων θα πρέπει να αποτελέσουν εργαλεία για την άμεση επίσπευση των διαδικασιών τους.

Ειδικότερα για τις μεταφορές, η ανάπτυξη σύγχρονου σιδηροδρομικού δικτύου θα βοηθήσει τη γρήγορη και ομαλή μετακίνηση ανθρώπων και εμπορευμάτων. Μεγάλα αρδευτικά έργα, όπως το φράγμα του Αλμωπαίου, θα δημιουργήσουν τις συνθήκες εκείνες για αύξηση της παραγωγικότητας σε ανταγωνιστικό κόστος.

Αναφορικά με τον ενεργειακό τομέα στην Πέλλα υπάρχουν μεγάλες δυνατότητες αξιοποίησης της γεωθερμίας για οικιακή χρήση, για δραστηριότητες του πρωτογενή τομέα, καθώς, επίσης, και στη λειτουργία τουριστικών εγκαταστάσεων. Η δημιουργία πάρκων για αξιοποίηση ηλιακής και αιολικής ενέργειας είναι ένα ακόμα πεδίο στο οποίο μπορεί να προσφέρει η περιφερειακή ενότητα στον εθνικό σχεδιασμό. Οφείλουμε να επισπεύσουμε τη σύνδεση των αστικών κέντρων με το δίκτυο του φυσικού αερίου. Ο σχεδιασμός υπάρχει και ήρθε η ώρα να τον υλοποιήσουμε.

Όπως ορθώς παρατηρήσατε οι περισσότερες και οι περισσότεροι συνάδελφοι, ο προϋπολογισμός που καλούμαστε να ψηφίσουμε επικεντρώνεται γύρω από την αύξηση της παραγωγικότητας της οικονομίας μας. Ο πρωτογενής τομέας αποτελούσε από συστάσεως του κράτους τη βασική παραγωγική δραστηριότητα της οικονομίας μας.

Η Πέλλα είναι μια από τις πρώτες σε αγροτική και κτηνοτροφική παραγωγή περιφερειακές ενότητες της χώρας και παρ’ όλα αυτά δεν διαθέτει ούτε μια σχολή πάνω στη γεωργία και την κτηνοτροφία με άμεση πρακτική των σπουδαστών, για παράδειγμα στο Ινστιτούτο της Παραλίμνης, το οποίο θα μπορεί να λειτουργήσει και ως ένα καινοτόμο ερευνητικό κέντρο.

Οι φετινές συνθήκες υπήρξαν καταστροφικές για τους αγρότες. Από τη μία το εμπάργκο της Ρωσίας, από την άλλη τα ολοένα αυξανόμενα, λόγω αλλαγής κλίματος, ακραία καιρικά φαινόμενα, οδήγησαν σε ανεπίτρεπτη απώλεια εισοδήματος. Ειδικότερα για τους δενδροκαλλιεργητές οι έκτακτες ενισχύσεις ήσσονος σημασίας de minimis είναι μονόδρομος.

Θα το επαναλάβω. Είμαστε μακριά από τη λογική των ενισχύσεων και των αποζημιώσεων. Θέλουμε να αντικαταστήσουμε αχρείαστες. Όμως ειδικά φέτος είναι, δυστυχώς, πιο αναγκαίες από ποτέ. Γι’ αυτό θα πρέπει να επανασχεδιάσουμε εθνικά την πρωτογενή παραγωγή μας, ώστε να ξαναγίνουμε ανταγωνιστικοί.

Η αναγνωρισμένη ποιότητα των αγροτικών μας προϊόντων μάς δίνει ανταγωνιστικό πλεονέκτημα που εγγυάται την αναζωογόνηση των αγροτικών περιοχών, τη δημιουργία πολλών νέων θέσεων εργασίας, διασφαλίζοντας το κύριο, αλλά και το συμπληρωματικό εισόδημα των κατοίκων.

Οφείλουμε να δώσουμε κίνητρα για πιστοποίηση των μακεδονικών προϊόντων, ώστε να βγουν στη διεθνή αγορά. Τα τελευταία χρόνια έχουν γίνει αρκετές επενδύσεις στον τομέα της μεταποίησης. Οι δυνατότητες προσέλκυσης νέων και μεγαλύτερων επενδύσεων στην Πέλλα είναι μεγάλες.

Τέλος, ο τομέας με τη μεγαλύτερη, κατά την άποψή μου, αναπτυξιακή δυναμική στην Πέλλα είναι ο τουρισμός. Αν και διαθέτει ένα παγκόσμιο αναγνωρίσιμο brand –αλίμονο, ποιος δεν ξέρει τον Μέγα Αλέξανδρο και τη γενέτειρά του, η οποία είναι και η πρωτεύουσα της Μακεδονίας!- για δεκαετίες έχει παραμεληθεί. Πρόκειται πραγματικά για τον τόπο των τεσσάρων εποχών.

Το μουσείο της Πέλλας διαθέτει αμύθητους θησαυρούς και μάλιστα τα πειστήρια της ελληνικότητας της Μακεδονίας. Μέρη με ιδιαίτερη φυσική ομορφιά, όπως ο κάμπος του Λουδία, η λίμνη Βεγορίτιδα, οι καταρράκτες της Έδεσσας μπορούν να αξιοποιηθούν τουριστικά, πάντα με σεβασμό στο περιβάλλον. Το χιονοδρομικό κέντρο στο Βόρας και τα Λουτρά Πόζαρ Αλμωπίας αποτελούν καλά παραδείγματα τουριστικών επιχειρήσεων με μεγάλο περιθώριο ανάπτυξης.

Αγαπητές και αγαπητοί συνάδελφοι, τα τελευταία χρόνια έχω βιώσει και προσωπικά την μεγάλη φυγή συνομήλικών μου στο εξωτερικό. Δυστυχώς τα επιδόματα δεν τους κράτησαν στον τόπο τους. Αυτοί οι λίγοι που επέλεξαν να επιστρέψουν, δραστηριοποιούνται σε νέες μορφές επιχειρηματικότητας. Οφείλουμε να τους στηρίξουμε και να δημιουργήσουμε τις συνθήκες να επιστρέψουν περισσότεροι και όλοι μαζί να κτίσουμε την ελληνική οικονομία του 21ου αιώνα.

Πιστεύω πως ο προϋπολογισμός αυτός κινείται στη σωστή κατεύθυνση και σας καλώ να τον υπερψηφίσουμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε, γιατί κρατήσατε και τον χρόνο σας.

Τον λόγο τώρα έχει η κ. Γεροβασίλη από τον ΣΥΡΙΖΑ για επτά λεπτά.

**ΟΛΓΑ ΓΕΡΟΒΑΣΙΛΗ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, μετά από ένα πεντάμηνο επίδειξης έκτακτης, άτακτης και κατεπείγουσας νομοθέτησης φτάσαμε να συζητήσουμε τον προϋπολογισμό του 2020. Και φυσικά ήρθε η ώρα να αποκαλυφθεί η απάτη εις βάρος του ελληνικού λαού.

Κύριοι της Νέας Δημοκρατίας, συντάξατε έναν προϋπολογισμό με ρυθμό ανάπτυξης 2,8% για το 2020. Τελικά, η απογείωση του 4% αναβάλλεται, μαζί φυσικά με τα σχέδια για μείωση των πρωτογενών πλεονασμάτων. Νομίζω ότι ούτε ο κ. Στουρνάρας εμπιστεύεται πια τα δεδομένα.

Ο προϋπολογισμός του 2020 είναι ένας προϋπολογισμός, που αν δώσει κάτι με το ένα χέρι, με το άλλο χέρι το παίρνει και το παίρνει με τόκο και μάλιστα όχι οποιονδήποτε τόκο. Αν δώσει, δηλαδή, ένα παίρνει πίσω δέκα. Ας πούμε ένα παράδειγμα: Μάθαμε πως η Κυβέρνηση επιφυλάσσει μισθούς 3 χιλιάδων ευρώ για πεντακόσιους επιστήμονες. Εννοώ την εξαγγελία του κ. Βρούτση. Από την άλλη το πρόγραμμα εργασίας των τρεισήμισι χιλιάδων πτυχιούχων του ΟΑΕΔ δεν ανανεώνεται. Η αντιστοιχία εδώ είναι μεγαλύτερη και από το ένα προς δέκα.

Η πολιτική και ο προϋπολογισμός έχουν και διάφορα, τα οποία είναι οργουελικής έμπνευσης. Εννοείτε «αρεστοί», λέτε «άριστοι». Εννοείτε «πελατειακό και ετσιθελικό κράτος», το λέτε «επιτελικό κράτος». Μια φαραωνική δομή φτιάξατε αντί για επιτελικό κράτος, που προορίζεται για αρεστούς, που θα κληθούν να υλοποιήσουν την πραγματική πολιτική ατζέντα, φυσικά καταστέλλοντας τις εύλογες αντιδράσεις.

Η λάσπη, όμως, κύριοι συνάδελφοι, που ρίξατε για τους μετακλητούς, δεν έχει στεγνώσει ακόμη. Με αυτή τη λάσπη τίζετε το «επιτελικό κράτος». Δεν απαιτείται, δηλαδή, να διαθέτουν οι συνεργάτες, οι μετακλητοί τυπικά προσόντα, αλλά ούτε εξηγείτε πώς εκτοξεύονται οι μισθοί τους.

Στήριξη μεσαίας τάξης: Με τη μείωση του φόρου στο 24% ευνοείται το 2,5% των επιχειρήσεων, δηλαδή έξι χιλιάδες επιχειρήσεις. Όχι, όμως, κυρίως αυτοί. Κυρίως ευνοούνται διακόσιες επιχειρήσεις με κέρδη πάνω από 7,5 εκατομμύρια. Με αυτόν τον μηχανισμό στερούνται 2,5 δισεκατομμύρια ευρώ από τον προϋπολογισμό του 2020 που θα μπορούσαν να είναι φοροελαφρύνσεις για πολύ μεγαλύτερα, ευρέα στρώματα, για τα χαμηλά και μεσαία εισοδηματικά στρώματα. Ως επιστέγασμα θα έρθει το ασφαλιστικό, με το οποίο επαναφέρετε τις κλάσεις και τις επιβαρύνσεις εκατοντάδων ευρώ για ελεύθερους επαγγελματίες.

Για την κοινωνική προνοιακή πολιτική ο προϋπολογισμός είναι ζοφερός. Από τους οκτώ που πήραν πέρυσι κοινωνικό μέρισμα, φέτος θα πάρει ένας. Τα επιδόματα κοινωνικής αλληλεγγύης που χορηγεί ο ΟΠΕΚΑ μειώνονται κατά 369 εκατομμύρια ευρώ. Οι συνταξιούχοι πλήττονται και αυτοί. Καταργείται, καθώς δεν θα καταβληθεί, η μόνιμη δέκατη τρίτη σύνταξη, η οποία νομοθετήθηκε και καταβλήθηκε επί των ημερών μας και φυσικά όλο αυτό ντύνεται και με τα απαραίτητα ψέματα προκειμένου να τεκμηριωθεί. Η αδιαφορία για τα χαμηλά και μεσαία στρώματα επιδεικτική.

Με την ευκαιρία, μιας και στο τέλος διετέλεσα Υπουργός Προστασίας του Πολίτη -βλέπω με χαρά ότι και οι Υπουργοί είναι εδώ σήμερα- θα ήθελα να πω ότι κατά τη διάρκεια της διακυβέρνησής μας καταβάλαμε μια μεγάλη προσπάθεια να νοικοκυρευτούν τα οικονομικά των Σωμάτων. Ήταν πάγια η κριτική του Ελεγκτικού Συνεδρίου να συσταθεί Γενική Διεύθυνση Οικονομικών Υπηρεσιών. Με βοήθεια έμπειρων στελεχών, αλλά και αρκετές αντιστάσεις και δυσκολίες, θεσμοθετήσαμε αυτή τη γενική διεύθυνση. Ενώσαμε υπηρεσίες οικονομικών προμηθειών, πάγιας προκαταβολής κ.λπ. των Σωμάτων.

Σήμερα αυτό δεν ενεργοποιήθηκε, όπως και η Μονάδα Εσωτερικού Ελέγχου, που επίσης δημιουργήθηκε επί των ημερών μας. Επιπλέον, με δύο νέες γενικές γραμματείες στο Υπουργείο δεν φροντίσατε να συνενώσετε τις οικονομικές υπηρεσίες.

Και βεβαίως η αύξηση στον προϋπολογισμό αφορά τα 5 εκατομμύρια ευρώ στις παροχές των εργαζομένων, των συνεργατών των πολιτικών στελεχών.

Δυστυχώς με τον προϋπολογισμό του 2020 και την αποκάλυψη της εξαπάτησης των πολλών -και ιδιαίτερα της μεσαίας τάξης- νομίζω ότι πολλοί συμπολίτες μας θα δουν κατάματα την πραγματικότητα. Τότε έρχεται και η υπέρμετρη καταστολή, μια υπέρμετρη, παράνομη βία, που δημοκρατικά στελέχη και της Κυβέρνησης παραδέχτηκαν -και είναι προς τιμήν τους- ότι ασκήθηκε υπερβολική και παράνομη και κατά την επέτειο της δολοφονίας Γρηγορόπουλου και στο Πολυτεχνείο.

Όπως όμως ξέρουμε όλοι, η καταστολή πραγματώνεται κυρίως με τον εκφοβισμό και την παθητικοποίηση και νομίζω ότι εκεί στοχεύει η όξυνση των τόνων, εκεί στοχεύει ο καθημερινός βομβαρδισμός με επεισόδια από τα αστυνομικά δελτία. Κάποιοι -δεν νομίζω ότι ισχύει για όλους αυτό- και στην Κυβέρνηση επιδιώκουν συνειδητά την αύξηση του αισθήματος ανασφάλειας του πολίτη γιατί τότε μπορούν να δικαιολογούνται ολοένα και περισσότερο έκτακτα και επείγοντα μέτρα ως αναγκαία.

Επίσης, κυρίες και κύριοι συνάδελφοι, με τις διαδικασίες πρόσληψης αστυνομικών εκτός πανελληνίων, προσλαμβάνονται χιλιάδες ειδικοί φρουροί με δύο, τρεις μήνες εκπαίδευσης. Αυτό οπλίζει το χέρι τους όμως και βγαίνουν στον δρόμο και είναι επικίνδυνοι και για τους άλλους ίσως, αλλά κυρίως στην προκειμένη περίπτωση για τους ίδιους.

Νομίζω ότι μπορούμε να αξιώνουμε περισσότερα. Τόσο η Ελληνική Αστυνομία, όσο και το Πυροσβεστικό Σώμα είναι σε θέση να ανταποκριθούν. Θυμίζω ότι ενισχύσαμε την Πυροσβεστική και σε ανθρώπινο δυναμικό και σε υλικοτεχνική υποδομή. Να θυμίσω όλα αυτά που έγιναν, για τη μονιμοποίηση των πυροσβεστών, αύξηση των πενταετούς θητείας και εποχικών, αλλά βεβαίως και τη θωράκιση της χώρας και με τα εναέρια μέσα τα οποία έχουν αυξηθεί από το 2019, αλλά είναι λυμένο και για την επόμενη πενταετία. Έτσι, έγινε και φέτος, όπως και εσείς είπατε, η σοβαρή αντιμετώπιση των φυσικών καταστροφών χάρη στον μηχανισμό που είχε στηθεί για τα ζητήματα πολιτικής προστασίας.

Αποδεικνύεται, λοιπόν, πως αρκεί η πολιτική ηγεσία να εγγυάται ότι τα στελέχη των Σωμάτων Ασφαλείας κάνουν τη δουλειά τους, σύμφωνα με το Σύνταγμα και τους νόμους και να προστατεύουμε και τους ίδιους τους εργαζόμενους στα Σώματα, από αυτούς που προσπαθούν με ακραίες φωνές και να τους καπηλευτούν, άρα και να τους εξαχρειώσουν.

Κυρίες και κύριοι συνάδελφοι, τα γρανάζια της κρατικής μηχανής έχουν ήδη τεθεί σε κίνηση σε άλλη κατεύθυνση, αντίθετη από αυτή που είχε τεθεί επί της δικής μας κυβέρνησης. Ο προϋπολογισμός το επιβεβαιώνει σε όλες του τις εκδοχές.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κυρία συνάδελφε.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κυρία Πρόεδρε, θα ήθελα τον λόγο για πέντε λεπτά, περίπου.

**ΠΡΟΕΔΡΕΥΟΥΣΑ (Σοφία Σακοράφα):** Πέντε λεπτά;

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ναι. Κάθε μέρα κάνω μια τοποθέτηση πεντάλεπτη -όχι μεγαλύτερη-, συμπυκνώνω κάποιες απορίες, κάποιους προβληματισμούς και αναπτύσσω απαντήσεις.

Έξι σημεία θα ήθελα να θίξω, έξι αυταπάτες που ακούω από το πρωί.

Πρώτη αυταπάτη: Ακυρώνουμε -το άκουσα από δύο συναδέλφους του ΣΥΡΙΖΑ- εμείς, η Κυβέρνηση της Νέας Δημοκρατίας, τις μειώσεις φόρων που είχε αποφασίσει η προηγούμενη κυβέρνηση.

Μας δίνετε έναν νόμο, με τον οποίο θεσπίσατε μία μείωση φόρου και την οποία ακυρώνουμε; Όλα ήταν λόγια του αέρα. Ήταν προεκλογικές υποσχέσεις, στην περίπτωση που καταφέρνατε να εκλεγείτε και στην περίπτωση που δημιουργούνταν αυτός ο περίφημος λογαριασμός. Και θα καταθέσω στα Πρακτικά, διότι με προκαλείτε, τη συνέντευξη του κ. Αλέξη Τσίπρα και του οικονομικού επιτελείου στο Ζάππειο στις 7 Μαΐου του 2019. Διαβάζω: Αλέξης Τσίπρας: «Σήμερα έδωσα εντολή» όχι θα δώσω «και ανοίξαμε έναν ειδικό λογαριασμό, έναν escrow account, στον οποίο θα καταθέσουμε τις επόμενες μέρες 5,550 δισεκατομμύρια ευρώ για να μειωθούν τα πρωτογενή πλεονάσματα». Τέτοιος λογαριασμός δεν υπάρχει μέχρι και σήμερα.

(Χειροκροτήματα από την πτέρυγα της Νέας Δημοκρατίας)

Το καταθέτω στα Πρακτικά.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεύτερον: Ακούω το επιχείρημα ότι συνεχώς έχουμε υπεραισιόδοξες εκτιμήσεις. Το σέβομαι. Εκτιμήσεις κάνουμε και εμείς και εσείς, προβλέψεις κάνουμε. Σε όλον τον κόσμο έτσι γίνεται η οικονομική πολιτική, με εκτιμήσεις και προβλέψεις.

Εμείς εκτιμούμε 2,8%. Εσείς πόσο εκτιμάτε; Εσείς ισχυρίζεστε ότι οι εκτιμήσεις των θεσμών είναι σωστές. Άρα πιστεύετε ότι εμείς είμαστε λάθος και η οικονομία του 2020 θα τρέξει με ρυθμό ανάπτυξης 2,3%.

Συμφωνούμε, συνεπώς, ότι το 2020 η οικονομία θα πάει καλύτερα από το 2019. Να συμφωνήσουμε στα βασικά. Δεν συμφωνείτε με τις δικές μας εκτιμήσεις, αλλά αποδέχεστε των θεσμών, που είναι 2,3%. Το 2,3% είναι πολύ υψηλότερο από το 2%, που εκτιμούμε ότι θα «τρέξει» η οικονομία το 2019.

Άρα συμφωνούμε ότι η οικονομία θα «τρέξει» καλύτερα το 2020 με Κυβέρνηση της Νέας Δημοκρατίας απ’ ό,τι το 2019 ή τα προηγούμενα χρόνια, που κυβερνούσατε εσείς ή και εσείς.

Είπατε ότι ο προϋπολογισμός είναι ταξικός, για να απαντήσω και σε μια συζήτηση που έγινε χθες. Εγώ δεν ξέρω ταξικό προϋπολογισμό που να απευθύνεται στο σύνολο της κοινωνίας. Το αντίθετο αντιλαμβάνομαι εγώ.

Άκουσα την κριτική χθες: «Μειώσατε τον ΕΝΦΙΑ, αλλά τον μειώσατε και στα ανώτερα στρώματα. Όχι μόνο στα χαμηλά, και στα ανώτερα». Θέλω να σας πω ότι μέχρι 60.000 ευρώ ακίνητη περιουσία έχει το 58,6% των πολιτών. Για το άλλο 41,4% δεν σας απασχολεί τίποτα; Για πάνω από 60.000 ευρώ δεν σας απασχολεί καθόλου; Αυτοί που έχουν 60% της ακίνητης περιουσίας, πληρώνουν το 60% του ΕΝΦΙΑ, δεν σας απασχολεί τίποτα;

Η σωστή, συνεπώς, πολιτική είναι η μη ταξική πολιτική που εφαρμόζει αυτή η Κυβέρνηση, δίνοντας, όμως, ιδιαίτερη έμφαση στα χαμηλότερα και τα μεσαία εισοδηματικά στρώματα. Γι’ αυτό και η μείωση είναι 30%, 20% και 10%. Αυτό σημαίνει σωστή μη ταξική πολιτική. Εσείς ασκούσατε ταξική πολιτική.

Η μείωση του φόρου στα φυσικά πρόσωπα είναι ταξική πολιτική; Από το 22% στο 9% μέχρι 10.000 -και μάλιστα είπατε ότι δεν είμαστε ακριβείς με τις προεκλογικές μας δεσμεύσεις, αυτό, όμως, είχαμε πει- που είναι κλιμακωτή φορολογία, έχει ταξικό πρόσημο; Η μείωση της φορολογίας στις επιχειρήσεις από το 28% στο 24%, που αφορά όλες τις επιχειρήσεις, έχει ταξικό πρόσημο;

Επειδή μας κατηγορείτε ότι μειώνουμε τον φόρο στις επιχειρήσεις από το 28% στο 24%, εσείς δεν λέγατε ότι θα κάνετε το ίδιο στην τετραετία; Σας ενοχλεί, συνεπώς, που το κάνουμε σε μία χρονιά, αλλά θα θέλατε να γίνει σε τέσσερα χρόνια;

Δεν καταλαβαίνω αυτή την επιχειρηματολογία. Την είπατε και προχθές, αλλά βλέπω ότι την επαναλαμβάνετε. Τελικά, το πρόβλημά σας είναι ότι έχουμε λίγες κερδοφόρες επιχειρήσεις ή ότι έχουμε λίγες μεγάλες κερδοφόρες επιχειρήσεις;

Διότι και τα δύο είναι αντεπιχειρήματα για την πλευρά σας.

Αν έχουμε λίγες κερδοφόρες επιχειρήσεις, μας αφήσατε λίγες κερδοφόρες επιχειρήσεις με την υπερφορολόγηση που ασκήσατε. Αν μιλάτε για τις κερδοφόρες επιχειρήσεις πάνω από 7,5 εκατομμύρια, εσείς τις αυξήσατε κατά 41,77% επί ημερών σας αυτές εις βάρος των μικρών και των μεσαίων επιχειρήσεων, που έκλεισαν μαζικά τα προηγούμενα χρόνια, σύμφωνα με τις επίσημες δηλώσεις του Υπουργείου Οικονομικών.

Πέμπτη αυταπάτη. Λέτε: «Σας αφήσαμε δημοσιονομικό χώρο, που δεν αξιοποιήθηκε». Κατ’ αρχάς, σας έχω δείξει τα Πρακτικά από την Ολομέλεια. Ο ίδιος ο Υπουργός Οικονομικών τότε έλεγε ότι δεν υπάρχει δημοσιονομικός χώρος. Βρήκαμε και δημοσιονομικό κενό.

Επίσης, επειδή πολύ εύλογα συνάδελφοί μου με ρωτούσατε πώς προέκυψε αυτός ο δημοσιονομικός χώρος και, μάλιστα, λέγατε ότι «η αναθεώρηση του ρυθμού ανάπτυξης στο πρώτο εξάμηνο κάλυψε το κενό το δεύτερο εξάμηνο» -αυτά δεν υπάρχουν που ακούω- το πρώτο εξάμηνο ο ρυθμός ανάπτυξης κάλυψε τα αυξημένα έσοδα του δεύτερου εξαμήνου. Προφανώς, δεν είναι αυτή η αιτία.

Για να μην ξεχνιόμαστε, το δεύτερο τρίμηνο του 2019, που βελτιώθηκε ο ρυθμός οικονομικής μεγέθυνσης: Πρώτον, η βάση του δευτέρου τριμήνου του 2018 ήταν εξαιρετικά χαμηλή. Δείτε τα στοιχεία. Δεύτερον, υπάρχει κάτι πολύ βασικό στην οικονομία, οι προσδοκίες και η προεξόφληση. Και αυτό το ξέρετε ότι πάντα γίνεται.

Πού βρήκαμε, όμως, τον χώρο;

Κύριε Λοβέρδο, θα είμαι απολύτως ακριβής, διότι μου το είχατε ζητήσει: 869 εκατομμύρια αυξημένα έσοδα από τον ΦΠΑ από τον Ιούνιο και μετά. Βελτίωση μακροοικονομικών συνθηκών η αιτία αλλά και το οικονομικό κλίμα. 410 εκατομμύρια μείωση των οροφών δαπανών που δεν θα εκτελούνταν, με αποτέλεσμα να κλείσουμε και το κομμάτι των δαπανών. Τρίτον, πολύ καλύτερη εισπραξιμότητα του ΕΝΦΙΑ.

Τι αποδεικνύεται; Ότι όταν μειώνεις φορολογικούς συντελεστές, περισσότεροι πολίτες μπορούν να αντεπεξέλθουν στις υποχρεώσεις τους. Το αποτέλεσμα είναι ότι ενώ μειώθηκε ο ΕΝΦΙΑ κατά 22%, αυξήθηκε η εισπραξιμότητα από το 80% στο 85%, με αποτέλεσμα η απώλεια εσόδων ουσιαστικά να μην υφίσταται καθόλου, εξαιτίας της μείωσης του ΕΝΦΙΑ.

Άρα απάντησα και σε αυτό το ερώτημα.

Τέλος, το κοινωνικό κράτος και η κοινωνική πολιτική δεν είναι μία πολιτική. Όπως και η οικονομική πολιτική δεν είναι μία πράξη, μία ενέργεια. Δεν είναι ο φόρος εισοδήματος φυσικών προσώπων. Ακούω για τη μεσαία τάξη, που ξαφνικά κόπτεστε.

Οικονομική πολιτική είναι ο ΕΝΦΙΑ, είναι ο φόρος φυσικών προσώπων, είναι ο φόρος εισοδήματος νομικών προσώπων, είναι η μείωση των ασφαλιστικών εισφορών από το δεύτερο εξάμηνο του 2020, είναι ένα πλέγμα μέτρων που συγκροτούν την οικονομική πολιτική, με συγκεκριμένη κατεύθυνση και στόχευση. Το ίδιο και η κοινωνική πολιτική.

Η κοινωνική πολιτική έχει στόχο την οικονομική αποτελεσματικότητα, την κοινωνική δικαιοσύνη και την ενίσχυση του διαθέσιμου εισοδήματος. Και πώς το κάνει αυτή η Κυβέρνηση; Σε έξι πυλώνες. Λέω απλώς τους βασικούς τίτλους, για να μην κάνω κατάχρηση.

Πρώτος πυλώνας. Η διατήρηση του πλέγματος κοινωνικής προστασίας μέσω των επιδομάτων που χορηγεί ο ΟΠΕΚΑ: Επίδομα παιδιού. Κοινωνικό εισόδημα αλληλεγγύης, που το νομοθετήσαμε εμείς το 2014 και του αλλάξατε απλώς όνομα. Επίδομα στέγασης. Συνεισφορά του δημοσίου για την προστασία της πρώτης κατοικίας, που εσείς θεσμοθετήσατε πράγματι και ήρθαμε εμείς να βελτιώσουμε, έτσι ώστε οι πολίτες να μπορέσουν να αξιοποιήσουν αυτό το εργαλείο, γιατί δεν το είχαν αξιοποιήσει καθόλου μέχρι το καλοκαίρι. Το επίδομα κοινωνικής αλληλεγγύης. Οι προνομιακές και οι προνοιακές παροχές σε χρήμα σε άτομα με αναπηρία. Τα σχολικά γεύματα και μία σειρά από άλλες πρωτοβουλίες. Αυτός είναι ένας πυλώνας, γιατί ακούω να αναφέρεστε σποραδικά σε κάποιους.

Δεύτερος πυλώνας. Οι ενέργειες με στόχο την αντιμετώπιση του δημογραφικού προβλήματος. Συγκροτημένη πολιτική, πρώτα βήματα –δεν λέω ότι λύσαμε το θέμα- προς αυτή την κατεύθυνση: Χορήγηση επιδόματος για κάθε νέο παιδί, χρηματοδότηση προγραμμάτων εναρμόνισης της επαγγελματικής και οικογενειακής ζωής της γυναίκας, πρόσθετο αφορολόγητο για κάθε παιδί, μειωμένο συντελεστή ΦΠΑ 13% για βρεφικά είδη, παιδικά καθίσματα κ.λπ..

Τρίτος πυλώνας. Μεταρρυθμιστικές ενέργειες στο σύστημα εισφοράς κοινωνικής ασφάλισης. Έχουμε μιλήσει επί αυτών, θα αναφερθεί και ο αρμόδιος Υπουργός.

Τέταρτος πυλώνας. Άσκηση κοινωνικής πολιτικής, δίνοντας τέλος στον παραλογισμό της υπερφορολόγησης. Διότι και αυτό είναι κοινωνική πολιτική. Η μείωση του ΕΝΦΙΑ, η καθιέρωση εισαγωγικού φορολογικού συντελεστή 9%, η βελτίωση του πλαισίου ρυθμίσεων των οφειλών για να ρυθμίσουν τα χρέη τους σε εφορία και ασφαλιστικά ταμεία, η απαλλαγή από την εισφορά αλληλεγγύης σε όλα τα ΑΜΕΑ από 80% και πάνω, η χορήγηση του επιδόματος θέρμανσης.

Μάλιστα, σήμερα ακούσαμε από τον αρμόδιο Υφυπουργό αυξημένο κονδύλι και από τα εξήντα οκτώ άλλα δέκα φέτος. Γιατί υπάρχει πολύ μεγάλη ζήτηση. Πολύ μεγάλη ζήτηση!

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Εξήντα εννιάμισι δίναμε.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Έχετε διδακτορικό στο ψέμα.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Εξήντα εννιάμισι δίναμε.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Πολύ ενδιαφέροντα αυτά που λέτε. Ευχαριστώ που με διακόψατε.

Το παραλάβατε διακόσια δέκα και το αφήσατε στα εξήντα πέντε, στα εξήντα τέσσερα, στα εξήντα οκτώ. Αυτό είναι το πρόβλημά σας ή ότι το πήγατε από τα διακόσια και το πήγατε στα εξήντα πέντε;

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Γιατί δεν το κάνατε διακόσια δέκα;

**ΠΡΟΕΔΡΕΥΟΥΣΑ (Σοφία Σακοράφα):** Κυρία συνάδελφε, σας παρακαλώ.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Το δίνουμε εμπροσθοβαρώς. Το δίνατε εμπροσθοβαρώς; Πότε το δίνατε; Το δίνατε στο τέλος.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Το 2020 θα το δώσετε εμπροσθοβαρώς;

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Θα το δίνατε το καλοκαίρι του 2020. Το δίνουμε τώρα, ώστε όλα αυτά τα νοικοκυριά που δεν είχαν τη δυνατότητα να βάλουν πετρέλαιο θέρμανσης να μπορέσουν να βάλουν πετρέλαιο θέρμανσης με το επίδομα.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Για το 2020 δεν το είχατε καν στον προϋπολογισμό σας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ναι, ξέρετε ότι μας αρέσουν οι εκπλήξεις και μέχρι τώρα σας αιφνιδιάζουμε δυσάρεστα για εσάς.

Έκτος πυλώνας. Και αυτό είναι κομμάτι της κοινωνικής προστασίας. Με τον αρμόδιο Υπουργό, ναι, προσλήψεις για την ενίσχυση της ασφάλειας του πολίτη. Διότι και αυτό είναι κομμάτι της κοινωνικής πολιτικής. Αυτό είναι συνεπώς το πλέγμα των μέτρων άσκησης κοινωνικής πολιτικής.

Η τελευταία παρατήρηση. Μην επαναλαμβάνετε αυτό που συγκρίνετε το μέρισμα φέτος με το μέρισμα πέρυσι. Διότι, όπως ξέρετε πάρα πολύ καλά, σας διέψευσε προχθές ο πρώην Υπουργός Οικονομικών κ. Τσακαλώτος εδώ στη Βουλή, που είπε ότι «δίνοντας τη δέκατη τρίτη σύνταξη ο στόχος ήταν να μειώσουμε το μέρισμα». Προσοχή τι λέτε! Συνεννοηθείτε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

**ΑΝΔΡΕΑΣ ΛΟΒΕΡΔΟΣ:** Μία ερώτηση θα ήθελα να κάνω στον κύριο Υπουργό.

**ΠΡΟΕΔΡΕΥΟΥΣΑ (Σοφία Σακοράφα):** Ορίστε, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Κύριε Σταϊκούρα, όταν αναθεωρήσαμε το Σύνταγμα υπήρξε μια συζήτηση αρκετά σοβαρή για το αν είναι σκόπιμο να περάσει στο Σύνταγμα η δικιά σας πρόταση για την πρόβλεψη ελαχίστου εγγυημένου εισοδήματος ή η δική μας πρόταση για τη διασφάλιση ενός επαρκούς επιπέδου διαβίωσης. Πέρασε η δική σας, είστε η πλειοψηφία. Στο κομμάτι της κοινωνικής πολιτικής, στο οποίο αναφερθήκατε, υπάρχει για το 2020 σχετικό κονδύλι κι αν υπάρχει, πόσο είναι αυτό; Γιατί η συζήτηση δεν μπορεί να είναι θεωρητική όταν συζητάμε για το Σύνταγμα. Πρέπει να έχει συγκεκριμένη εφαρμογή στην πράξη.

**ΠΡΟΕΔΡΕΥΟΥΣΑ (Σοφία Σακοράφα):** Θα απαντήσετε τώρα, κύριε Υπουργέ;

**ΘΕΟΔΩΡΟΣ ΣΚΥΛΑΚΑΚΗΣ (Υφυπουργός Οικονομικών):** Ναι.

**ΠΡΟΕΔΡΕΥΟΥΣΑ (Σοφία Σακοράφα):** Ορίστε, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υφυπουργός Οικονομικών):** Είναι πολύ απλό. Το ελάχιστο εγγυημένο εισόδημα είχε φέτος δαπάνη, είχε προϋπολογισμό το 2019 850 εκατομμύρια. Δεν είχε επαρκείς δικαιούχους και έτσι φέτος έφτασε η δαπάνη στα 640, εκεί εκτιμάται, και του χρόνου το βάζουμε στα 850…

**ΑΝΔΡΕΑΣ ΛΟΒΕΡΔΟΣ:** Είναι μέσα;

**ΘΕΟΔΩΡΟΣ ΣΚΥΛΑΚΑΚΗΣ (Υφυπουργός Οικονομικών):** Ναι, βεβαίως. Του χρόνου, λοιπόν, το βάζουμε στα 850, με στόχο να απορροφηθούν και τα 850.

**ΑΝΔΡΕΑΣ ΛΟΒΕΡΔΟΣ:** Σε ποιον κωδικό, κύριε Υπουργέ;

**ΘΕΟΔΩΡΟΣ ΣΚΥΛΑΚΑΚΗΣ (Υφυπουργός Οικονομικών):** Είναι στη σελίδα 117 της εισηγητικής έκθεσης, Κοινωνικό Εισόδημα Αλληλεγγύης για το 2020 προβλέψεις: 850 εκατομμύρια ευρώ.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα μαθητές και μαθήτριες και τρεις συνοδοί εκπαιδευτικοί από το Γυμνάσιο Καστριτσίου Αχαΐας (δεύτερο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Φωτήλα, έχετε τον λόγο.

**ΙΑΣΟΝΑΣ ΦΩΤΗΛΑΣ:** Σας ευχαριστώ, κυρία Πρόεδρε. Έχω δε και την τιμητική μου να βλέπω συντοπίτες μου αυτή τη στιγμή, τα παιδιά όλα που μας παρακολουθούν από πάνω.

Θα σας ξαφνιάσω, κυρίες και κύριοι συνάδελφοι, γιατί βρίσκομαι σε απόλυτη σύμπνοια με την κ. Γεροβασίλη. Συμφωνώ απόλυτα μαζί της όταν λέει -πώς το είπε; Προσπάθησα να το αποτυπώσω- ότι τα γρανάζια της πολιτικής της σημερινής Κυβέρνησης κινούνται σε αντίθετη τροχιά από αυτά της κυβέρνησης ΣΥΡΙΖΑ. Δεν θα μπορούσε να το διατυπώσει καλύτερα κανένας από εμάς αυτό, σε σύγκριση με το πώς το διατύπωσε η κ. Γεροβασίλη. Πράγματι, κινούνται σε εντελώς αντίθετη τροχιά, γιατί ο προϋπολογισμός που συζητάμε αυτές τις μέρες στη Βουλή σηματοδοτεί αλλά και συνιστά μια ριζική στροφή της Κυβέρνησης στην ασκούμενη οικονομική πολιτική. Αντί, δηλαδή, της υπερφορολόγησης και της αποεπένδυσης, που επικρατούσε επί ΣΥΡΙΖΑ, τώρα προβλέπεται ισχυρή ανάπτυξη 2,8%, μείωση της ανεργίας στο 15,6% και αύξηση του διαθέσιμου εισοδήματος όλων των πολιτών, αύξηση του εισοδήματος που θα έρθει αφ’ ενός μέσω της μείωσης των φορολογικών βαρών για τους μισθωτούς, συνταξιούχους, αγρότες, επαγγελματίες, επιχειρήσεις και αφ’ ετέρου μέσω των κοινωνικών μέτρων, που θεσπίζονται, ύψους 1,3 δισεκατομμυρίου ευρώ και που πριν από λίγο αριθμητικά ανέφερε ο Υπουργός.

Κυρίως, όμως, αυτός ο προϋπολογισμός προβλέπει αυτό που έλειπε εξ ολοκλήρου από την προηγούμενη τετραετία: αύξηση δηλαδή των επενδύσεων, ώστε επιτέλους να δημιουργηθούν νέες και καλοπληρωμένες θέσεις εργασίας. Η σύγκριση με την περίοδο ΣΥΡΙΖΑ είναι καταλυτική. Δεν είναι μόνο αυτά που προβλέπει αυτός ο προϋπολογισμός, για να τα συγκρίνουμε, είναι και όλα αυτά που ήδη έχει κάνει η Κυβέρνηση της Νέας Δημοκρατίας και έχουν οδηγήσει μέσα σε λίγους μόνο μήνες σε ολική αντιστροφή του κλίματος.

Και για να μη νομίζετε ότι τα λέω εγώ που είμαι ένας Βουλευτής της Συμπολίτευσης και που «βλογάω» προφανώς τα γένια μου, ιδού τα στοιχεία της Εθνικής Τράπεζας της Ελλάδος πριν από λίγες μόλις ημέρες, που λέει στη δική της έκθεση τι πραγματικά έχει συμβεί στο διάστημα από τον Ιούλιο του 2019 που είμαστε στην Κυβέρνηση μέχρι σήμερα. Λέει λοιπόν -και καταθέτω τα σχετικά έγγραφα- ότι «το τρίτο τρίμηνο του 2019 για το ελληνικό ΑΕΠ η οικονομική δραστηριότητα έχει αναπτύξει ισχυρότερη από την αρχικά εκτιμώμενη δυναμική, βασιζόμενη κυρίως στον τουρισμό αλλά και στην εξαγωγή αγαθών». Αναφέρει μάλιστα συγκεκριμένα στοιχεία για την αύξηση στις εξαγωγές αγαθών κατά 6,2% ετησίως το τρίτο τρίμηνο του 2019 από 1,9% ετησίως στο πρώτο εξάμηνο της προηγούμενης κυβέρνησης. Και η κατανάλωση των πολιτών και οι επενδύσεις παγίου κεφαλαίου εμφάνισαν αυξήσεις μέσα σε λίγους μόνο μήνες.

(Στο σημείο αυτό ο Βουλευτής κ. Ιάσονας Φωτήλας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όλες αυτές οι εξελίξεις προοιωνίζονται ετήσια ανάπτυξη άνω του 2% στο σύνολο του 2019. Θέλετε μήπως να συγκρίνω έστω αυτούς τους πρώτους μήνες με τους αντίστοιχους πρώτους μήνες της κυβέρνησης ΣΥΡΙΖΑ το πρώτο εξάμηνο του 2015; Δεν νομίζω ότι χρειάζεται καμμία ειδική επεξήγηση. Θυμούνται οι Έλληνες πολίτες ποιοι έπαιξαν στα ζάρια τη χώρα και τώρα έχουν το θράσος να μας κουνάνε το δάχτυλο. Θα ζητήσετε άραγε, κυρίες και κύριοι συνάδελφοι της Αξιωματικής Αντιπολίτευσης -είναι ρητορική η ερώτηση- μία συγγνώμη για τα ψέματα που λέγατε προεκλογικά για τον δήθεν Αρμαγεδδώνα που θα ερχόταν εάν κέρδιζε τις εκλογές η Νέα Δημοκρατία; Θέλετε να σας θυμίσω πως φοβίζατε τον κόσμο ότι δήθεν θα έρθουν απολύσεις, ότι δήθεν θα ξεζουμίσουμε τον κόσμο; Και αντί αυτού τι προέκυψε από τη νέα Κυβέρνηση του Κυριάκου Μητσοτάκη;

(Θόρυβος στην Αίθουσα από την πτέρυγα του ΣΥΡΙΖΑ)

**ΙΑΣΟΝΑΣ ΦΩΤΗΛΑΣ:** Ξέρω ότι ενοχλείστε, αλλά θα τα ακούσετε, θέλετε δεν θέλετε!

**ΜΑΡΙΟΣ ΚΑΤΣΗΣ:** Στην Πειραιώς οι απολύσεις…

**ΔΗΜΗΤΡΙΟΣ ΜΑΡΚΟΠΟΥΛΟΣ:** Εσείς είχατε δώσει το πράσινο φως…

**ΠΡΟΕΔΡΕΥΟΥΣΑ (Σοφία Σακοράφα):** Κύριοι συνάδελφοι, σας παρακαλώ πολύ! Φωνάζετε όλοι μαζί και είναι απαράδεκτο αυτό που κάνετε. Ωραία εικόνα!

**ΙΑΣΟΝΑΣ ΦΩΤΗΛΑΣ:** Ξέρετε, εμένα με ευχαριστεί που ο λόγος μου ξυπνάει τα πνεύματα. Το προτιμώ από το να μη με άκουγε κανένας.

Ας δούμε, λοιπόν, τι προβλέπει ο προϋπολογισμός γι’ αυτούς τους πρώτους μήνες και τι έχουμε δει μέχρι σήμερα. Τι είδαμε: άρση των capital controls που η δική σας κυβέρνηση είχε επιβάλει, νέες δουλειές μέσω ξεκλειδώματος έργων που είχαν βαλτώσει λόγω της δικής σας καθυστέρησης αλλά και ιδεοληψίας, προσλήψεις προσωπικού στα σχολεία, στα νοσοκομεία, αλλά και στα σύνορά μας, για να αντιμετωπίσουν το πρόβλημα του προσφυγικού-μεταναστευτικού, προσλήψεις που θα συνεχιστούν κατά τη διάρκεια ολόκληρης της τετραετίας με πρόγραμμα, περαιτέρω μείωση της ανεργίας, παράταση της προστασίας της πρώτης κατοικίας με βελτιωτικές ρυθμίσεις και, τέλος, επιπλέον κοινωνικό μέρισμα σε πολίτες που έχουν πραγματικά ανάγκη, 200 εκατομμύρια, τα οποία, όπως λέγατε, δεν θα τα δίναμε γιατί δεν υπήρχαν. Και πράγματι, κυρίες και κύριοι συνάδελφοι, δεν υπήρχαν γιατί τα είχατε δώσει όλα εσείς προεκλογικά τον Μάιο του 2019 και θα μπορούσαμε να μη δώσουμε τίποτα. Αυτά τα 200 εκατομμύρια δεν είναι τίποτε άλλο από το προϊόν συγκεκριμένων νομοθετημάτων που ανέφερε ο κ. Σταϊκούρας πριν από λίγο, αλλά και της αξιοπιστίας που ανέκτησε η χώρα μας και η οικονομία μας σε αυτούς τους λίγους μήνες διακυβέρνησης.

Θέλω να τονίσω ότι επιδιώκουμε σταθερά, όπως είχαμε επίσης προεκλογικά υποσχεθεί, και τη μείωση του πρωτογενούς πλεονάσματος από το 3,5% στο 2,5% ή και χαμηλότερα και πιστεύουμε ότι θα το πετύχουμε στον προϋπολογισμό του 2021, γιατί έτσι θα δημιουργηθεί πρόσθετος δημοσιονομικός χώρος της τάξης των 3 -περίπου- δισεκατομμυρίων ετησίως, ώστε κατά 80% να δίνεται για τη μείωση της φορολογίας που θα οδηγήσει, όπως το ξαναείπα, σε νέες επενδύσεις και νέες θέσεις εργασίας. Και σε αυτό το θέμα επιτρέψτε μου μία σύγκριση με τα υπερπλεονάσματα της προηγούμενης τετραετίας που έφθασαν τα 11,4 δισεκατομμύρια, χρήματα που αφαίρεσε η προηγούμενη κυβέρνηση από την ίδια την κοινωνία και από την αγορά μέσω της υπερφορολόγησης. Για να αντιληφθεί κανείς πιο καθαρά το μέγεθος της υπερβολής, το υπερπλεόνασμα αυτό ισοδυναμεί με περίπου τέσσερις φορές το ύψος των συνολικών ετησίων εσόδων του ΕΝΦΙΑ.

Με άλλα λόγια, ένας πρόσθετος ΕΝΦΙΑ κάθε χρόνο.

Δεν σταματάμε, όμως, εκεί. Προχωράμε σε διαρθρωτικές μεταρρυθμίσεις σε όλους τους τομείς: στην παιδεία, στην υγεία, στη δημόσια διοίκηση, στην κοινωνική πολιτική, στις υποδομές και στις μεταφορές αλλά και στην ασφάλεια των πολιτών. Στον αγροτικό τομέα δίνουμε έμφαση, ώστε να ωφεληθούν οι αγρότες και οι κτηνοτρόφοι μας από τη νέα ΚΑΠ 21-27.

Όσον αφορά στην οικονομία, δίνουμε έμφαση στην καταπολέμηση της φοροδιαφυγής, στη μείωση της παραοικονομίας και στη διεύρυνση της φορολογικής βάσης, που είναι απαραίτητη προϋπόθεση για να μειωθούν περαιτέρω τα φορολογικά βάρη στους πολίτες που είναι συνεπείς στις υποχρεώσεις του.

Κλείνω, λοιπόν, κυρία Πρόεδρε -και ευχαριστώ για την ανοχή σας- λέγοντας ότι ο προϋπολογισμός του 2020 θέτει τις βάσεις για τον τερματισμό της υπερφορολόγησης και της αποεπένδυσης, που χαρακτήρισαν την περίοδο 2016-2019. Η Κυβέρνηση της Νέας Δημοκρατίας εφαρμόζει μία νέα, αναπτυξιακή οικονομική πολιτική. Θέτει τις βάσεις για μία νέα εποχή στην ελληνική οικονομία και την κοινωνία. Υπερψηφίζουμε τον προϋπολογισμό της Κυβέρνησης Νέας Δημοκρατίας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ πολύ, κύριε συνάδελφε.

Κυρίες και κύριοι συνάδελφοι, ο Α΄ Αντιπρόεδρος της Βουλής των Ελλήνων κ. Νικήτας Κακλαμάνης ζητεί ολιγοήμερη άδεια απουσίας από τις 24 Δεκεμβρίου έως 29 Δεκεμβρίου 2019. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Σοφία Σακοράφα):** Συνεπώς η Βουλή ενέκρινε τη ζητηθείσα άδεια.

Τον λόγο τώρα έχει ο κ. Κοτρωνιάς από τη Νέα Δημοκρατία.

**ΓΕΩΡΓΙΟΣ ΚΟΤΡΩΝΙΑΣ:** Κυρίες και κύριοι συνάδελφοι, τι μας έλεγε ο κόσμος πριν από τις εκλογές; Πρώτα απ’ όλα μας έλεγε να μην πληρώνουν οι ίδιοι και οι ίδιοι. Δεύτερον, μας έλεγε να ξανανοίξουν δουλειές, να ξεκινήσει πάλι η οικοδομή, να έχουμε ανάπτυξη. Και, τρίτον, μας έλεγε: «κάντε όλοι μία προσπάθεια να αναχαιτίσουμε το δημογραφικό, να ενισχύσουμε την οικογένεια». Επιλέγω αυτά τα τρία από τα πολλά που λένε οι συμπολίτες μας όταν μας βρίσκουν και λέω: Φαίνονται όλα αυτά σε αυτόν τον προϋπολογισμό που θα ψηφίσουμε σε λίγες μέρες; Ασφαλώς.

Ο προϋπολογισμός αυτός αποπνέει μία συγκεκριμένη λογική και φιλοσοφία. Βασική προτεραιότητα της δημοσιονομικής στρατηγικής για το 2020 αποτελεί η αύξηση του ρυθμού ανάπτυξης, η μείωση της υπερφορολόγησης, η ενίσχυση των επενδύσεων και των διαθέσιμων εισοδημάτων όλων των πολιτών -όλων των πολιτών, το τονίζω- και η στήριξη των ευάλωτων κοινωνικών ομάδων, με παράλληλη διασφάλιση της επίτευξης των δημοσιονομικών μας στόχων που περιλαμβάνονται στους όρους της ενισχυμένης εποπτείας. Διότι δεν πρέπει να ξεχνάμε ότι βρισκόμαστε σε καθεστώς ενισχυμένης εποπτείας.

Τι λένε, λοιπόν, οι πολίτες μας, οι συμπολίτες μας; Λένε να μην πληρώνουν οι ίδιοι και οι ίδιοι. Πράγματι, η καταπολέμηση της φοροδιαφυγής, η μείωση της παραοικονομίας και η διεύρυνση της φορολογικής βάσης, που είναι απαραίτητη προϋπόθεση για να μειωθούν περαιτέρω τα φορολογικά βάρη στους πολίτες που είναι συνεπείς στις υποχρεώσεις τους, είναι εμφανή μέσα στον προϋπολογισμό.

Η ενίσχυση των ηλεκτρονικών συναλλαγών είναι αποδεδειγμένα το πιο αποτελεσματικό μέτρο σε αυτή την κατεύθυνση. Για αυτόν τον σκοπό θεσμοθετείται αυξημένος συντελεστής 30% για τη δήλωση φορολογίας εισοδήματος δαπανών με ηλεκτρονικά μέσα πληρωμής.

Η προσπάθεια, βέβαια, αντιμετώπισης της φοροδιαφυγής δεν είναι αποκλειστικά και μόνο υπόθεση του κράτους. Αφορά όλους μας. Αφορά όλη την κοινωνία και ιδίως όλους εμάς τους φορολογούμενους πολίτες, η κινητοποίηση των οποίων -όλων ημών- σε συνδυασμό με τη μείωση του αφορολόγητου συντελεστή, την οποία ενσωματώνει ο προϋπολογισμός του 2020, δημιουργεί το απαραίτητο πλαίσιο περιορισμού της φοροδιαφυγής και εξασφάλισης πρόσθετου δημοσιονομικού χώρου, που μπορεί να χρησιμοποιηθεί στα επόμενα χρόνια για τον περαιτέρω περιορισμό των φορολογικών βαρών και την αύξηση των κοινωνικών δαπανών. Διότι, κακά τα ψέματα, εκ του μηδενός δεν μπορείς να κάνεις κοινωνικές παροχές. Πρέπει κάπου να έχεις κάποια χρήματα.

Τώρα, τι άλλο μας έλεγαν; Μας έλεγαν, να έχουμε ανάπτυξη, να ενισχύσουμε την οικοδομή. Κοιτάξτε, το περιβάλλον δημιουργείται μέσα από τον προϋπολογισμό. Και δημιουργείται με τη μείωση του εισαγωγικού συντελεστή φορολογίας εισοδήματος στο 9% στα φυσικά πρόσωπα, την αύξηση του αφορολόγητου ορίου για το κάθε παιδί, τη μείωση των ασφαλιστικών εισφορών των εργαζομένων πλήρους απασχόλησης κατά περίπου μία μονάδα βάσης. Επίσης, στις επιχειρήσεις προβλέπεται η μείωση του φόρου εισοδήματος των νομικών προσώπων από το 28% στο 24% και, μάλιστα, από τη χρήση του 2019, η μείωση της φορολογίας των κερδών, που θα διανεμηθούν το 2020, από το 10% στο 5%.

Και ερχόμαστε τώρα στην οικοδομική δραστηριότητα. Είναι γνωστή η αναστολή του ΦΠΑ στις νέες οικοδομές για τρία χρόνια και του φόρου υπεραξίας των ακινήτων. Είναι γνωστή η επιστροφή μέρους των δαπανών για ανακαινίσεις ενεργειακές, για αισθητική και λειτουργική αναβάθμιση κτηρίων, εφόσον, φυσικά, εξοφλούνται με ηλεκτρονικά μέσα πληρωμής. Και αυτά όντως αποτελούν σημαντικό μέτρο ενίσχυσης των επαγγελμάτων που βρίσκονται και κινούνται γύρω από την οικοδομή και τα οποία έχουν πληγεί πάρα πολύ βαριά όλα αυτά τα χρόνια.

Έρχομαι τώρα στο δημογραφικό. Είναι απλό; Όχι, είναι πάρα πολύ δύσκολο. Είναι το σοβαρότερο πρόβλημα που θα αντιμετωπίσει η πατρίδα μας τα επόμενα χρόνια. Είναι ένα πρόβλημα το οποίο δεν λύνεται με μία τσεκουριά. Είναι ένα πρόβλημα στο οποίο πρέπει να εγκύψουμε και με συστηματικά μέτρα να μπορέσουμε να το αντιμετωπίσουμε, έχοντας το επιθυμητό αποτέλεσμα.

Η Κυβέρνηση, όμως, ξεκινάει και μέσα από αυτόν τον προϋπολογισμό φαίνεται η εκκίνηση αυτής της προσπάθειας, για να χτυπήσουμε ακριβώς αυτό που λέγεται «υπογεννητικότητα», ενισχύοντας την οικογένεια.

Είναι, λοιπόν, σε όλους γνωστή η χορήγηση 2.000 ευρώ για κάθε παιδί που θα γεννηθεί μετά την 1η Ιανουαρίου του 2020, με εξαιρετικά διευρυμένα εισοδηματικά κριτήρια, τα οποία καλύπτουν τουλάχιστον το 90% των οικογενειών.

Επίσης, είναι γνωστή η μετάπτωση στον χαμηλό συντελεστή ΦΠΑ των βρεφικών ειδών.

Επιπρόσθετα, πρέπει να τονίσω ότι διατηρούνται τα επιδόματα του παιδιού, τα επιδόματα κοινωνικής αλληλεγγύης, η παράταση για την προστασία της πρώτης κατοικίας, οι προνοιακές επιδοτήσεις στα άτομα με ειδικές ανάγκες, το κοινωνικό μέρισμα.

Θα μπορούσε να πω πάρα πολλά πράγματα, αλλά νομίζω ότι ο καθένας μας πρέπει να τονίζει ένα συγκεκριμένο από αυτά που έχει εντοπίσει.

Κυρίες και κύριοι συνάδελφοι, είμαι βέβαιος ότι μπορώ να γυρίσω τα Χριστούγεννα στην εκλογική του περιφέρεια, στον τόπο μου και να πω ότι, ναι, ψήφισα έναν προϋπολογισμό ορθολογικό, αναπτυξιακό, κοινωνικά ευαίσθητο, έναν προϋπολογισμό για όλη την κοινωνία, που προδιαγράφει μία νέα πορεία, που τερματίζει την υποεκτέλεση των τελευταίων χρόνων, που δημιουργεί ευνοϊκό αναπτυξιακό περιβάλλον, αναδιαρθρώνει το Πρόγραμμα Δημοσίων Επενδύσεων, διευρύνει τη φορολογική βάση, έναν προϋπολογισμό μετρήσιμων επιδόσεων -και έχει σημασία αυτό- που βάζει, πράγματι, την Ελλάδα σε μία νέα εποχή.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε, και που ήσασταν συνεπής στον χρόνο σας.

Τον λόγο τώρα έχει η κ. Ράπτη από τη Νέα Δημοκρατία.

**ΕΛΕΝΗ ΡΑΠΤΗ:** Ευχαριστώ, κυρία Πρόεδρε.

Κυρίες και κύριοι συνάδελφοι, συζητάμε σήμερα το πιο σημαντικό νομοθέτημα του έτους, τον προϋπολογισμό του 2020. Δεν θα μπω στην ανάλυση αριθμών, που συχνά κουράζουν όσους μας παρακολουθούν. Η κοινωνία πέρασε στο παρελθόν περίοδο ευημερίας των αριθμών, χωρίς να ευημερεί η ίδια.

Θα μιλήσω, λοιπόν, για βασικές πολιτικές που συνδέονται με τον προϋπολογισμό και αλλάζουν την εισοδηματική προοπτική χιλιάδων συμπολιτών μας, για έργα ημερών που δεν έγιναν επί χρόνια και αποτελούν σήμερα πρώτη ύλη για τον πιο αναπτυξιακό προϋπολογισμό των τελευταίων ετών.

Πολιτική πρώτη: Καλύψαμε για το 2019 κάθε δημοσιονομικό κενό που άφησε ο ΣΥΡΙΖΑ. Και το καλύψαμε με υπεραπόδοση στόχων και όχι με πρόσθετα μέτρα. Δημιουργούμε προβλέψιμες συνθήκες για την αγορά και την εργασία, ώστε να μπορεί να σχεδιάσει κάθε Έλληνας, ιδιώτης και επιχείρηση.

H πολιτική της λιτότητας και τα μέτρα μετά από κάθε Eurogroup αποτελούν πλέον παρελθόν.

Πολιτική δεύτερη: Μειώσαμε τον φόρο επιχειρήσεων στο 24% με πορεία προς το 20%. Ξέρετε τι φαίνεται αυτό; Στήριξη της επιχειρηματικότητας, λιγότερες επιχειρήσεις σε φορολογικούς παραδείσους εκτός συνόρων, δουλειές για τα παιδιά μας, γι’ αυτά που έμειναν, αλλά και για αυτά που θέλουμε να φέρουμε πίσω. Την ίδια ώρα ανοίγουμε και τη συζήτηση για τη μείωση του μη μισθολογικού κόστους, δηλαδή περισσότερα χρήματα στις τσέπες των πολιτών, αύξηση της κατανάλωσης, πιο εύρωστη οικονομία.

Πολιτική τρίτη: Μειώσαμε τον ΕΝΦΙΑ ως και 30%. Μόνο εμείς το είπαμε και το κάναμε, αποδεικνύοντας πως το μείγμα του προϋπολογισμού χωρά κάθε κοινωνική πολιτική, αρκεί να είναι στη σωστή αναλογία. Ανακουφίζουμε χιλιάδες Έλληνες με λιγότερους φόρους και χωρίς να δημιουργούμε δημοσιονομικά κενά. Αντιθέτως, κάνουμε χώρο για λογικά πλεονάσματα που πηγαίνουν στα χαμηλά εισοδήματα και στη μεσαία τάξη, που άρχισε σταδιακά να ανασαίνει.

Πολιτική τέταρτη: Αποπληρώσαμε τα ακριβά τα δάνεια της χώρας νωρίτερα. Αυτό σημαίνει όφελος δεκάδων εκατομμυρίων ευρώ σε τόκους, εξοικονόμηση που μπορεί πλέον να πάει στην υγεία, στην παιδεία, στην ασφάλεια. Σταματήσαμε την ομηρία της οικονομίας από πιστωτικές γραμμές στήριξης και πακέτα χρηματοδότησης. Η χώρα δανείζεται ακόμα και με αρνητικό επιτόκιο, αυτό σημαίνει φθηνό χρήμα, που μπορεί να γίνει επενδύσεις, ανάπτυξη και καλύτερες δουλειές.

Πολιτική πέμπτη: Απελευθερώσαμε όλες τις μεγάλες επενδύσεις της χώρας. Τα ονόματα: «Ελληνικό», «Κασσιόπη», «Αφάντου», «Ελούντα», δεν είναι απλά ονόματα, σημαίνουν ροή δισεκατομμυρίων ευρώ, νέες επενδύσεις από την εγχώρια επιχειρηματικότητα, χιλιάδες θέσεις εργασίας στην Ελλάδα, νέους επιστήμονες που θα γυρίσουν πίσω. Ξεκολλάμε την Ελλάδα από τις τελευταίες θέσεις. Ξεκινάμε το brain gain αλλάζοντας την Ελλάδα.

Πολιτική έκτη: Δρομολογήσαμε σχέδιο για τα κόκκινα δάνεια των τραπεζών. Η χώρα στήριξε το χρηματοπιστωτικό σύστημα και είναι ώρα αυτό να στηρίξει τη χώρα, με φτηνό χρήμα στις επιχειρήσεις, με νέα πολιτική, με νέα λογική πιστωτική επέκταση, με στήριξη των νοικοκυριών, με ανθρώπινο πρόσωπο προς τους χιλιάδες οφειλέτες. Τα επιτόκια δανεισμού οφείλουν να φτάσουν στα χαμηλά επίπεδα των άλλων χωρών της Ευρώπης.

Κυρίες και κύριοι συνάδελφοι, ο προϋπολογισμός του 2020 έχει άριστη ισορροπία ανάμεσα στην οικονομική αποτελεσματικότητα και την κοινωνική δικαιοσύνη. Η Κυβέρνηση κατάφερε μέσα σε λίγους μήνες να βάλει τη χώρα σε ένα σπιράλ οικονομικής ανόδου, αντέστρεψε σε χρόνο-ρεκόρ το επιχειρηματικό κλίμα, έγινε προορισμός επενδύσεων και χώρα με σταθερή προοπτική, βαδίζει σταθερά μπροστά και χτίζει βάσεις, για να μη ζήσει μία νέα περιπέτεια.

Ένα πράγμα θα διαβάζει κάποιος πολύ καθαρά στον προϋπολογισμό που συζητάμε σήμερα: Πώς μετατρέπουμε την Ελλάδα σε μία χώρα που δουλεύει, παράγει, αναπτύσσεται και για πρώτη φορά αισιοδοξεί.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κυρία συνάδελφε.

Τον λόγο τώρα έχει ο κ. Μάρκου από τον ΣΥΡΙΖΑ.

Ελάτε, κύριε Μάρκου.

**ΚΩΝΣΤΑΝΤΙΝΟΣ ΜΑΡΚΟΥ:** Ευχαριστώ πολύ, κυρία Πρόεδρε και για την αντοχή σας στην παράκαμψη του προγράμματος.

Κυρίες και κύριοι Βουλευτές, το σχέδιο του προϋπολογισμού που τίθεται σήμερα προς ψήφιση έχει μία ιστορική πρωτοτυπία: Είναι το πρώτο σχέδιο προϋπολογισμού που ενώ έχουμε απαλλαγεί από τη στενή δημοσιονομική επιτροπεία θα έλεγε κανείς ότι συντάκτης είναι το ίδιο, το Διεθνές Νομισματικό Ταμείο. Είναι, δηλαδή, ο πρώτος μνημονιακός προϋπολογισμός εκτός μνημονίου. Πάγωμα των δαπανών σε υγεία, μείωση δαπανών στην πρόνοια, ελαστικές σχέσεις εργασίας στην παιδεία και πάγωμα των δαπανών της, φοροαπαλλαγές για τους λίγους, διεύρυνση της φορολογικής βάσης για τους πολλούς, υπεραισιόδοξες προβλέψεις, συρρίκνωση του κοινωνικού κράτους και δημιουργική λογιστική. Η βασική άποψη που απηχεί είναι πως αφού οι μεγάλες επιχειρήσεις θα έχουν περισσότερα κέρδη, θα ωφεληθούν και οι εργαζόμενοι, λες και ζούμε σε κοινωνία αγγέλων.

Θέλω να κάνω μία σύντομη αναδρομή στο παρελθόν, για το πώς φτάσαμε ως εδώ. Η έκρηξη της διεθνούς χρηματοπιστωτικής κρίσης το 2008 επιτάχυνε τις εξελίξεις στην Ελλάδα λόγω των συστηματικών αδυναμιών της ελληνικής οικονομίας. Αυτό προκύπτει από το γεγονός ότι η χώρα απώλεσε το 25% του ΑΕΠ της χωρίς να συζητάει κανείς ανάλογου μεγέθους επιδείνωση στις υπόλοιπες περιφερειακές χώρες της Ευρωζώνης. Επικράτησαν τα αντανακλαστικά των συντηρητικών Ευρωπαίων πολιτικών, οικονομολόγων και ασκούντων την οικονομική πολιτική. Η δημοσιονομική λιτότητα αναδείχθηκε στη χώρα μας σε κυρίαρχη επιλογή δημοσιονομικής προσαρμογής. Αυτό συνέβη στην Ελλάδα την περίοδο 2010 - 2015. Το σχέδιο ήταν η διατήρηση των όρων αναπαραγωγής του κεφαλαίου, με όρους επαρκούς υπεραξίωσης στις πλάτες του ελληνικού λαού, σχέδιο που εσείς, κύριοι της Κυβέρνησης, κατείχατε «διάνοια κυρίου», όπως λένε και οι νομικοί.

Όταν ανέλαβε ο ΣΥΡΙΖΑ την εξουσία τον Ιανουάριο του 2015 η χώρα χρωστούσε δόση δανείου που ήταν της τάξης των 7.000.000.000 ευρώ. Η παγίδα είχε στηθεί από την αρχή, όπως έχουν ομολογήσει οι πάντες και ο ίδιος ο πρώην Πρωθυπουργός Αντώνης Σαμαράς. Σύμφωνα με την εντολή που μας έδωσε ο ελληνικός λαός για δεύτερη φορά εμείς προσπαθήσαμε να περιορίσουμε τις εγγενείς ανισότητες και διακρίσεις που δημιούργησε η υφεσιακή πολιτική της λιτότητας, μέσα από μία εναλλακτική στρατηγική που θα δημιουργούσε χώρο για στήριξη του κοινωνικού κράτους και των μεσαίων και χαμηλών στρωμάτων. Και το καταφέραμε σε έναν σημαντικό βαθμό, με αντίμετρα και σκληρή διαπραγμάτευση, για την οποία εσείς μας κατηγορήσατε. Η επιλογή μας απέδωσε καρπούς, αφού συνέπεσε το ηθικό με το συλλογικά ωφέλιμο. Η στήριξη της κοινωνίας, των μεσαίων και χαμηλών στρωμάτων, τόνωσε την οικονομία, ενίσχυσε την κατανάλωση και αύξησε τους ρυθμούς ανάπτυξης.

Ο αναστοχασμός των δικών σας ιδεολογικών στερεοτύπων είναι που σας επιτρέπει να απολαμβάνετε τις συνταγές του παρελθόντος. Εφαρμόζετε την ίδια συνταγή που μας έφερε τη χρεοκοπία, αυτή της μέριμνας για την κερδοφορία των μεγάλων επιχειρήσεων, της υποβάθμισης της εργασίας, της συντήρησης του πλαισίου διαπλοκής με μέσα μαζικής ενημέρωσης και τράπεζες και τις εντατικοποποιήσεις του δημόσιου τομέα. Έχετε ήδη επιλέξει τον δρόμο της συκοφάντησης των δημόσιων πανεπιστημίων μας ως κέντρων ανομίας και των παιδιών μας που σπουδάζουν σε αυτά ως κακοποιών. Έχετε ήδη επιλέξει τον δρόμο της δημιουργικής λογιστικής που συντήρησε την αναπτυξιακή και δημοσιονομική φούσκα του παρελθόντος. Αλήθεια πότε θα μας πείτε τι πήγε λάθος στην περίοδο που κυβερνούσατε; Κάποτε δεν πρέπει να το ομολογήσετε;

Βεβαίως, ένα σχέδιο κρατικού προϋπολογισμού δεν μπορεί να είναι πολιτικά ουδέτερο. Είναι ένα εργαλείο που παρέχει στόχους και ο συλλογικός συντάκτης σας του δίνει σαφώς προσδιορισμένη κατεύθυνση. Το δικό σας σχέδιο προϋπολογισμού είναι σαφές ως προς την κατεύθυνση. Αυτή θα τη δώσουν οι τελικές, πολιτικές σας επιλογές, η παραχώρηση της ασφάλισης, της εκπαίδευσης, της περίθαλψης στους δήθεν αγγέλους που ανέφερα στην αρχή.

Εμείς στη δημόσια εκπαίδευση επιλέξαμε την προτεραιότητα σε μόνιμες προσλήψεις, εσείς σε ελαστικές και ευέλικτες σχέσεις εργασίας και την καλλιέργεια συνθηκών όλως αντιπαιδαγωγικών για τα παιδιά και ανταγωνιστικών μεταξύ τον εκπαιδευτικών.

Εμείς επιλέξαμε τη στήριξη του δημοσίου συστήματος υγείας παρέχοντας ζωτική ένωση χιλιάδων προσλήψεων έμψυχου δυναμικού. Δώσαμε πρόσβαση σε ενάμισι εκατομμύριο ανασφάλιστους, τους οποίους εσείς είχατε πετάξει έξω από το Εθνικό Σύστημα Υγείας. Η ενισχυμένη μέριμνα που έχουμε για το ΕΣΥ εξηγείται γιατί, πραγματικά, συνιστά ιδεοληψία μας. Με κυβέρνηση ΣΥΡΙΖΑ θα είχαμε μία ακόμα γενναία αύξηση στον προϋπολογισμό για την πρόνοια, την υγεία, την παιδεία, πλησιάζοντας ακόμα περισσότερο τον ευρωπαϊκό μέσο όρο του οποίου υπολειπόμεθα. Από εσάς όμως, δεν προκύπτει κάτι τέτοιο.

Παρά τη βελτίωση της οικονομίας, που παραδώσαμε, εμφανίζεστε αρνητικοί στην επέκταση του κοινωνικού κράτους. Αν, μάλιστα, προσέξουμε ότι μιλάει σε ένα σημείο του σχεδίου του προϋπολογισμού, για εξοικονόμηση 500.000.000 ευρώ από τους προϋπολογισμούς των Υπουργείων, δεν έχουμε να κάνουμε παρά μία ακόμα απόπειρα δημιουργικής λογιστικής. Φαίνεστε να δίνετε, ενώ θα αφαιρέσετε από κάποιο άλλο σημείο του προϋπολογισμού, όπως κάνετε με τις φοροαπαλλαγές στις μεγάλες επιχειρήσεις, ενώ διευρύνεται παράλληλα τη φορολογική βάση των μικρών εισοδημάτων.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Βεβαίως, θα υιοθετήσετε συστηματικά και σήμερα τον ισχυρισμό περί στήριξης των χαμηλότερων στρωμάτων, όπως πάντα δήθεν είχε στη μέριμνά της η Νέα Δημοκρατία.

Επομένως -λέω εγώ- αφού βρίσκεστε τόσα χρόνια στην εξουσία και συνεχώς υπερασπίζεστε τα κατώτερα στρώματα, γιατί δεν έχουμε φτάσει πλέον σε μια κοινωνία ισότητας και απαλλαγής απ’ αυτό το εκμεταλλευτικό καπιταλιστικό σύστημα; Πλην όμως ο φιλελεύθερος βολονταρισμός σας έχει ήδη αρχίσει να αποδομείται. Οι πολίτες περιμένουν άμεσα να δουν τη βελτίωση της ζωής τους από εσάς. Δεν θα αρκούν οι ψευδαισθήσεις των τηλεοπτικών ειδήσεων των εννέα το βράδυ, ούτε οι μύθοι περί Εξαρχείων. Στην πραγματικότητα η ιστορία έχει αποδείξει ότι η ταξική σας μεροληψία και οι παρωχημένες αντιλήψεις σας έχουν αποτύχει σε παγκόσμιο επίπεδο.

Θα το ξαναπώ. Είναι σαν κάποιος παιχνιδιάρης θεός -για να παραφράσω τον Ντεκάρτ- να έχει συνδέσει εγγενώς το ηθικό και δίκαιο με το ωφέλιμο. Ο δρόμος άρσης των ανισοτήτων είναι ο μόνος πρόσφορος να προσφέρει αποτελέσματα. Μόνο αν τα οικονομικά οφέλη της παγκοσμιοποίησης διανεμηθούν δίκαια, τότε μπορεί το οικονομικό σύστημα να αποφύγει την παταγώδη κατάρρευση. Είναι ο δρόμος που προτείνει η εναλλακτική στρατηγική του ΣΥΡΙΖΑ και άλλων δυνάμεων σε όλη την Ευρώπη που αποκτούν σταδιακά φωνή και επιρροή.

Κυρίες και κύριοι συνάδελφοι, για πρώτη φορά απ’ αυτή την Αίθουσα και πολλές φορές τηλεοπτικά έχω παρακολουθήσει τις συνεδριάσεις του προϋπολογισμού. Οι πιο παλιοί ξέρετε καλύτερα από εμένα ότι ερχόμαστε όλοι με ένα καλά προετοιμασμένο κείμενο με βάση τις απόψεις μας, το εκφέρουμε και στο τέλος ψηφίζουμε. Περί αυτού δεν πρόκειται; Τι μένει, όμως; Μένει η ιστορία και στην ιστορία θα καταγραφεί τι έχει πει ο καθένας και τι έχει ψηφίσει.

Είναι προφανές ότι με μεγάλη πίστη καταψηφίζουμε αυτόν τον προϋπολογισμό.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστούμε, κύριε συνάδελφε.

Τον λόγο έχει ο κ. Δραγασάκης από τον ΣΥΡΙΖΑ και μετά ο κ. Μαρκόπουλος από τη Νέα Δημοκρατία.

Ορίστε, κύριε Δραγασάκη, έχετε τον λόγο για επτά λεπτά.

**ΙΩΑΝΝΗΣ ΔΡΑΓΑΣΑΚΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, όπως έδειξαν τα τελευταία αναθεωρημένα στοιχεία της ΕΛΣΤΑΤ, το δεύτερο τρίμηνο του 2019 η οικονομία αυξανόταν με ρυθμό 2,8%. Αυτόν τον στόχο έχει και ο προϋπολογισμός για το 2020. Η επίδοση αυτή όχι μόνο εκθέτει με ηχηρό τρόπο, θα έλεγα, την καταστροφολογία της Νέας Δημοκρατίας όταν ήταν αντιπολίτευση, αλλά δημιουργεί τώρα και ένα προηγούμενο, το οποίο η νέα Κυβέρνηση καλείται να πιάσει και -ει δυνατόν- να ξεπεράσει, κάτι το οποίο εγώ προσωπικά, κύριε Υπουργέ, εύχομαι να συμβεί, αλλά πρέπει να πω ότι δεν θα είναι καθόλου εύκολο με την πολιτική που ασκείτε.

Είτε έτσι είτε αλλιώς, μπορούμε να μιλήσουμε για μια αλλαγή των συνθηκών. Ενώ εμείς παραλάβαμε από την κυβέρνηση του κ. Σαμαρά μια χώρα σε τέλμα και αδιέξοδο, η ανάκαμψη της οικονομίας που πετύχαμε και τα αποθέματα που δημιουργήσαμε αναδεικνύουν σημαντικές δυνατότητες. Επιτέλους υπάρχει κάτι να μοιραστεί και είναι η πρώτη φορά, όσο εγώ θυμάμαι, που μια κυβέρνηση παραλαμβάνει από την προηγούμενη όχι καμένη γη ή άδεια ταμεία, αλλά ισχυρά αποθέματα ως ένα θώρακα της χώρας μας έναντι εξωγενών κινδύνων και απειλών που μπορεί να υπάρξουν.

Αυτή είναι η βασική αντίφαση του προϋπολογισμού. Ενώ υπάρχουν σήμερα μεγαλύτερες δυνατότητες, η Κυβέρνηση αυτή περικόπτει αντί να διευρύνει όσα εμείς σε δύσκολες συνθήκες μπορέσαμε να κάνουμε υπέρ των αδυνάτων.

Το ερώτημα έχει τεθεί από πολλούς Βουλευτές και είναι εύλογο Αφού η οικονομία πάει καλύτερα και, όπως λέτε, θα πάει ακόμα καλύτερα, γιατί δεν κάνετε πιο γενναίες και πιο δίκαιες φοροελαφρύνσεις; Γιατί δεν αυξάνετε τις δαπάνες στην υγεία; Γιατί, αντίθετα, κάνετε περικοπές στις δαπάνες για την πρόνοια μετά από τεσσεράμισι χρόνια συνεχούς αύξησης; Γιατί καταργείτε την δέκατη τρίτη σύνταξη; Γιατί κόβετε προγράμματα απασχόλησης των επιστημόνων αλλά και πολλά άλλα; Η απάντηση, προφανώς, βρίσκεται στις συντεταγμένες της πολιτικής σας, στις δεσμεύσεις σας σε ισχυρά συμφέροντα που σας στηρίζουν, σε λάθη που απορρέουν απ’ αυτά.

Θα αναφερθώ σε ορισμένα απ’ αυτά. Το πρώτο λάθος της Κυβέρνησης, κατά την άποψή μου, είναι ότι δεν προχώρησε σε μείωση των πρωτογενών πλεονασμάτων ήδη από το 2020. Άκουσα τις παρατηρήσεις του κ. Σταϊκούρα, αλλά αν δεν υπήρχε ο λογαριασμός έτοιμος, μπορούσε να δημιουργηθεί, κύριε Υπουργέ. Αυτό που σχεδιάζαμε εμείς προέβλεπε ότι το πρωτογενές πλεόνασμα θα έμενε τυπικά 3,5%, αλλά στην πράξη μία ποσοστιαία μονάδα θα επέστρεφε στους πολίτες με διάφορους τρόπους, άρα θα ήταν σαν να είχαμε πλεόνασμα 2,5%. Έτσι θα υπήρχε ευρύτερος δημοσιονομικός χώρος και για ελαφρύνσεις και για κοινωνική πολιτική, αλλά και για αναπτυξιακή ώθηση της οικονομίας. Δεν σας άρεσε αυτός ο τρόπος.

Υπήρχε και μια δεύτερη επιλογή, να ζητήσει η Κυβέρνηση τη μείωση των πλεονασμάτων ήδη από το 2020 με ποιο επιχείρημα; Με το επιχείρημα ότι η μείωση διεθνώς των επιτοκίων έχει μειώσει τους αναγκαίους πόρους για την πληρωμή των τόκων. Αυτό το 3,5% είχε να κάνει με την ανάγκη να πληρώνουμε τους τόκους από το πλεόνασμα και όχι με δανεισμό.

Σήμερα, λοιπόν, όπως φαίνεται και από τον προϋπολογισμό ακόμα, οι ενοποιημένοι τόκοι το 2020 προβλέπονται περίπου στα 5 δισεκατομμύρια ευρώ, όταν το πλεόνασμα είναι 7,5 δισεκατομμύρια ευρώ. Αυτό σημαίνει ότι έχουμε ένα περίσσευμα της τάξης περίπου των 2,3 δισεκατομμυρίων. Άρα ήταν ρεαλιστικό, ήταν εφικτό το πλεόνασμα και το 2020 να μειωθεί στο 2,5%, χωρίς να υπάρξει πρόβλημα στην καταβολή των τόκων. Άρα δεν πρόκειται για κάποια χάρη που θα ζητούσαμε, ούτε για κάποιον συμβατικό όρο που θα παραβιάζαμε, αλλά για μια αλλαγή λόγω του ότι διεθνώς υπάρχει αυτή η νέα υπερρευστότητα και διότι τα αποθέματα που δημιουργήσαμε επιτρέπουν τη μείωση των επιτοκίων.

Επειδή, όμως, δεν έγινε αυτό, οι περιβόητες ελαφρύνσεις -που με τον τρόπο που όλοι γνωρίζουμε αναφέρθηκαν προεκλογικά- έμειναν αόρατες για τη μεγάλη πλειοψηφία του πληθυσμού. Το συνολικό φορολογικό βάρος δεν μειώνεται, αλλά αυξάνεται και αναδιανέμεται.

Ιδού οι αριθμοί του προϋπολογισμού. Το 2019 τα συνολικά φορολογικά έσοδα του κράτους είναι 51 δισεκατομμύρια 392 εκατομμύρια ευρώ. Πόσα προβλέπονται για το 2020; Προβλέπονται 52 δισεκατομμύρια 165 εκατομμύρια, δηλαδή προβλέπεται αύξηση του φορολογικού βάρους κατά 773 εκατομμύρια ευρώ. Άρα, όταν η Κυβέρνηση μιλάει για φορολογικές ελαφρύνσεις, φαίνεται ότι εννοεί όχι τη μείωση του φορολογικού βάρους πραγματικά, αλλά την πιο άδικη διανομή των φορολογικών βαρών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ την ανοχή σας για ένα λεπτό, κυρία Πρόεδρε.

Το δεύτερο λάθος θα έλεγα ότι είναι χειρότερο από το πρώτο και αφορά τον άνισο και άδικο τρόπο με τον οποίον διανέμονται έστω αυτές οι περιορισμένες φορολογικές ελαφρύνσεις. Είχατε να μοιράσετε 1,2 δισεκατομμύριο και τι κάνατε; Δεσμεύσατε τα 700 εκατομμύρια για μία και μόνο χρήση, για μείωση συντελεστή φορολογίας κερδών και μερισμάτων.

Εδώ υπάρχει ένα θέμα προτεραιοτήτων και θέλω να ρωτήσω ευθέως: Θεωρείτε ότι τούτη την ώρα, με ανοικτές αυτές τις πληγές που έχουμε στην κοινωνία, η πρώτη προτεραιότητα ήταν η περαιτέρω μείωση της φορολογίας στα μερίσματα κατά 50%, όταν δεν μπορείτε να δώσετε μείωση, ελάφρυνση 1% σε κοινωνικές ομάδες με μεγάλα προβλήματα; Πιστεύετε πράγματι ότι θα έλθουν ξένες επενδύσεις απλά και μόνο επειδή θα μειωθούν οι συντελεστές;

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Μπορώ να έχω την ανοχή σας για ένα-δύο λεπτά, κυρία Πρόεδρε;

**ΠΡΟΕΔΡΕΥΟΥΣΑ (Σοφία Σακοράφα):** Για ένα λεπτό, κύριε συνάδελφε.

**ΙΩΑΝΝΗΣ ΔΡΑΓΑΣΑΚΗΣ:** To τρίτο λάθος είναι ακριβώς αυτό, δηλαδή η αυταπάτη ότι η μείωση της φορολογίας θα προσελκύσει επενδύσεις από το εξωτερικό. Αν ήταν έτσι, οι επενδύσεις θα κάλπαζαν σε όλες τις γειτονικές χώρες των Βαλκανίων, οι οποίες έχουν πολύ χαμηλούς συντελεστές. Το πρόβλημα, όμως, είναι πιο σύνθετο.

Άλλωστε, μόλις δώσατε αυτή τη φορολογική ελάφρυνση, τι είπε ο ΣΕΒ; Παρουσίασε μια νέα πολύ μακριά λίστα νέων αιτημάτων από τα οποία θα εξαρτηθεί, όπως είπε, η αύξηση των επενδύσεων, με πρώτο στη σειρά την καθήλωση των μισθών.

Το τέταρτο λάθος -και ολοκληρώνω- είναι η εγκατάλειψη της ολιστικής εθνικής αναπτυξιακής στρατηγικής που είχε αρχίσει να υλοποιεί η προηγούμενη κυβέρνηση του ΣΥΡΙΖΑ. Έτσι το κενό της αναπτυξιακής στρατηγικής που έχει η νέα Κυβέρνηση καλύπτεται από αποσπασματικά μέτρα, πελατειακές ρυθμίσεις -όπως είδαμε στο αναπτυξιακό νομοσχέδιο και σε άλλα- και λογικές του παρελθόντος.

Σε μια εποχή τεχνολογικού άλματος και κλιματικής αλλαγής η πολιτική της Κυβέρνησης είναι σε πλήρη απόκλιση από τις αρχές της βιωσιμότητας και της κοινωνικής δικαιοσύνης. Αναζητεί απαντήσεις στη φθηνή εργασία, στην υποβάθμιση του περιβάλλοντος και όχι στην αξιοποίηση της γνώσης και στην αναβάθμιση της παραγωγικής δυνατότητας της οικονομίας. Ενώ, λοιπόν, πράγματι η οικονομία έχει δυνατότητες να κινηθεί ανοδικά, η πολιτική της Κυβέρνησης δημιουργεί αβεβαιότητες και σοβαρούς κινδύνους.

Για τους λόγους αυτούς εμείς διαφωνούμε ριζικά με την ασκούμενη πολιτική και καταψηφίζουμε τον προϋπολογισμό για το 2020.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ.

Τον λόγο τώρα έχει ο κ. Μαρκόπουλος.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Αγαπητοί συνάδελφοι, εχθές είχα ένα όνειρο. Ονειρεύτηκα ότι θα είχαμε μία συναινετική Αξιωματική Αντιπολίτευση, η οποία με έναν εποικοδομητικό λόγο, με προτάσεις, με σύνθεση όπου μπορεί, ενδεχομένως και με διαφωνία σε επιμέρους αιτήματα, θα προσπαθούσε να καταλάβει ποιο ήταν το αποτέλεσμα των πρόσφατων εθνικών εκλογών. Θα προσπαθούσε τουλάχιστον σ’ αυτή την πρώτη φάση διακυβέρνησης να πει: «ας δώσουμε ένα περιθώριο, να πούμε δυο-τρία καλά που υπάρχουν, να υποστηρίξουμε κάποια πράγματα τα οποία είναι ανακουφιστικά για τον ελληνικό λαό, κάποιες φοροελαφρύνσεις», να είμαστε τουλάχιστον κάποιους τόνους λίγο πιο χαμηλά. Απογοητεύτηκα.

Τι έχουμε ακούσει αυτές τις δύο ημέρες; Έχουμε ακούσει για τη Συμφωνία των Πρεσπών. Υπάρχει καμμία συνάφεια, καμμία σχέση με τη συζήτηση που γίνεται για την ελληνική οικονομία; Ακούσαμε μέχρι και την αστυνομοκρατία, τα ελληνοτουρκικά. Είναι ενδιαφέρουσες όλες αυτές οι προσεγγίσεις, όμως να θυμίσω για όσους είναι λίγο εκτός θέματος, ότι το θέμα μας είναι ο προϋπολογισμός του 2020, ο μπούσουλας για το πώς θα πάει η χώρα μας μπροστά.

Άκουσα τον κ. Παππά που είπε ότι η Νέα Δημοκρατία βλέπει τον κόσμο ανάποδα, επειδή είμαστε νεοφιλελεύθεροι, όπως ο ίδιος υποστηρίζει. Ακούσαμε και άλλα. Μας είπαν για ένα ξεπερασμένο αναπτυξιακό μοντέλο και πραγματικά πέφτω από τα σύννεφα. Χρόνια παρακολουθώ το οικονομικό -κυρίως- ρεπορτάζ και μάλιστα τον κ. Δραγασάκη που μίλησε πριν, τον παρακολουθούσα και ως αρμόδιο Υπουργό για τα θέματα της ανάπτυξης, της οικονομίας. Ποιοι μιλάνε; Για να δούμε ποιοι μιλάνε.

Είναι εκείνοι οι οποίοι επί τεσσεράμισι χρόνια καθυστερούσαν το Ελληνικό. Το μόνο που δεν μας έχουν πει για την επένδυση στο Ελληνικό είναι ότι υπάρχει τυραννόσαυρος κάτω από τον αεροδιάδρομο και ότι θα πρέπει να μπει η Αρχαιολογική Υπηρεσία να ψάξει να βρει αν υπάρχει τυραννόσαυρος. Να θυμίσω την κ. Κονιόρδου και όλα αυτά τα αστεία, τα περίεργα τα οποία διαδραματίστηκαν όλη αυτή την περίοδο που ήταν κυβέρνηση ο ΣΥΡΙΖΑ; Μιλάτε εσείς που εμποδίζατε την επιχειρηματικότητα; Μιλάτε εσείς που φορολογικοποιήσατε το ασφαλιστικό για τους ελεύθερους επαγγελματίες, που ρημάξατε πολιτικούς μηχανικούς, δικηγόρους; Μιλάτε εσείς που ούτε μία παραγωγική επένδυση δεν φέρατε στη χώρα; Θυμάμαι, κάθε τρεις και λίγο όταν ήθελαν να τα παρουσιάσουν κάτι, έλεγαν με μια μονότονη τσίχλα για την επένδυση της «PHILIP MORRIS», της εταιρείας «ΠΑΠΑΣΤΡΑΤΟΣ» στη χώρα μας, ξεχνώντας ότι τον δρόμο γι’ αυτή την επένδυση τον έφερε η κυβέρνηση Σαμαρά - Βενιζέλου με Υπουργό Αγροτικής Ανάπτυξης τον κ. Τσαυτάρη. Κάθε τρεις και λίγο έκοβαν κορδέλα γι’ αυτή την επένδυση. Πείτε μου -σας προκαλώ- μία μεγάλη επένδυση που ήρθε επί των ημερών σας.

Εσείς δεν ήσασταν που πανηγυρίζατε για τη «FRAPORT» και για το πόσο αναπτύχθηκε η χώρα, που τα αεροδρόμια προχωρούν και γίνονται ιδιωτικά; Να σας θυμίσω το tweet του Αρχηγού σας, του κ. Αλέξη Τσίπρα, όταν ήταν Αρχηγός της αξιωματικής αντιπολίτευσης το 2014, πάνω από το αεροδρόμιο της Κέρκυρας που έλεγε: «Δεν θα περάσουν. Έγκλημα οι ιδιωτικοποίησης των αεροδρομίων». Και πανηγυρίζετε γι’ αυτό; Ειρήσθω εν παρόδω, ήταν επιτυχία πάλι της προηγούμενης κυβέρνησης!

Μιλάτε εσείς που επί των ημερών σας οδηγήσατε σε λουκέτα την εταιρεία «PITSOS», που έστελναν οι εργαζόμενοι εναγώνια μηνύματα με επιστολές τους στον τέως Πρωθυπουργό κ. Τσίπρα και ουδέν έπραξε για να μιλήσει με αυτούς. Τη «ΜΑΡΙΝΟΠΟΥΛΟΣ» τη θυμόσαστε; Εσείς ήσασταν που δυσκολέψατε την «ELDORADO GOLD». Εσείς φέρατε λουκέτα στη «ΗΛΕΚΤΡΟΝΙΚΗ ΑΘΗΝΩΝ», στα πολυκαταστήματα «ΦΩΚΑΣ». Να πάω παρακάτω; Να θυμίσω την ιδεοληπτική σας αντιμετώπιση ως προς την «COSCO»; Με την «ELDORADO GOLD» ήσασταν και εσείς, κύριε Σκουρλέτη, θυμάμαι και τη στάση σας. Ήσασταν αρμόδιος Υπουργός.

Θα περίμενα να μας πει ο κ. Δραγασάκης, που πριν από λίγο μίλησε και γι’ αυτή την περίφημη αναπτυξιακή τράπεζα. Τη θυμάμαι. Την είχαν εξαγγείλει. Ήταν το παράλληλο τραπεζικό σύστημα που μας έλεγαν. Θυμάμαι την Αναπτυξιακή Τράπεζα, κύριε Υπουργέ, ότι την είχαν εξαγγείλει από το 2015. Προσπάθησα και μπήκα προ ημερών στο site. Λίγο πριν ο ΣΥΡΙΖΑ χάσει την εξουσία, δεν είχε καν site! Η αναπτυξιακή περίφημη τράπεζα, το εργαλείο αυτό το οποίο θα μπει και θα κάνει δουλειά!

Μιλήσατε πριν και φωνάζατε για τις τράπεζες και τις απολύσεις; Εσείς δεν έχετε ανοίξει όλα αυτά τα περιθώρια; Με τις διοικήσεις αυτές δεν συνεργαστήκατε; Μιλάτε εσείς για πλειστηριασμούς ακινήτων, όταν με δικό σας πλαίσιο ουσιαστικά άνοιξαν αυτοί οι δρόμοι; Οι δικοί σας πρώην σύντροφοι, ο κ. Λαφαζάνης ήταν που φώναζε και πήγαινε κάθε τρεις και λίγο για να υπερασπιστεί σπίτια που χάνονταν.

Η Νέα Δημοκρατία, αγαπητοί συνάδελφοι, είναι το πραγματικά φιλοεπενδυτικό, είτε σας αρέσει είτε δεν σας αρέσει -εμάς μας αρέσει και είναι έτσι- κόμμα στη χώρα. Είμαστε πραγματικά το λαϊκό κόμμα από τον λαό για τον λαό, ασκώντας λαϊκές πολιτικές και λαϊκές πολιτικές εφαρμόζουμε με την πρόταση που έφερε ο Υπουργός κ. Σταϊκούρας και τον συγχαίρω γι’ αυτό.

Λαϊκές δεν ήταν οι φοροελαφρύνσεις στον ΕΝΦΙΑ; Α, εσείς είχατε πει ότι θα τον μειώσετε. Τι κάνατε τελικά; Για πείτε μας, τι κάνατε τεσσεράμισι χρόνια; Πότε μειώσατε εσείς τον ΕΝΦΙΑ; Από εδώ μειώθηκε ο ΕΝΦΙΑ.

**ΕΥΚΛΕΙΔΗΣ ΤΣΑΚΑΛΩΤΟΣ:** Παρακολουθείστε τη συζήτηση.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Έλεος.

(Θόρυβος - διαμαρτυρίες από την πτέρυγα του ΣΥΡΙΖΑ)

**ΔΗΜΗΤΡΙΟΣ ΜΑΡΚΟΠΟΥΛΟΣ:** Τι έλεος;

**ΠΡΟΕΔΡΕΥΟΥΣΑ (Σοφία Σακοράφα):** Κύριοι συνάδελφοι, στην Ολομέλεια είμαστε.

Συνεχίστε, κύριε συνάδελφε.

**ΕΥΚΛΕΙΔΗΣ ΤΣΑΚΑΛΩΤΟΣ:** Το κατεβάσατε 60 ευρώ.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Υπήρχε ένα πολύ ωραίο βιβλίο του Χρήστου Πασαλάρη. Ο τίτλος ήταν «Η αλήθεια και ας πονάει». Θα την ακούσετε την αλήθεια.

**ΕΥΚΛΕΙΔΗΣ ΤΣΑΚΑΛΩΤΟΣ:** Απλώς να παρακολουθείτε τη Βουλή για να ξέρετε τη συζήτηση που έγινε πριν από εσάς για τη μείωση του ΕΝΦΙΑ. Συμφωνήσαμε ότι τη μειώσατε 60 ευρώ.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Εντάξει, δεν πειράζει. Εμείς την κάναμε. Δεν την κάνατε εσείς, κύριε Τσακαλώτε. Εσείς κάνατε την ταξική πολιτική των επιδομάτων.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, συνεχίστε την ομιλία σας, γιατί δεν θα πάρετε παραπάνω χρόνο.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Για πείτε μου, λαϊκές δεν είναι οι παρεμβάσεις που ούτως ή άλλως γίνονται στη μείωση της φορολογίας από την Κυβέρνησή μας; Εσείς θα τις ψηφίσετε; Για παράδειγμα, τις μειώσεις των ασφαλιστικών εισφορών για τους πλήρως απασχολούμενους θα τις ψηφίσετε; Υποθέτω θέλετε πλήρη απασχόληση. Δεν θέλετε τα «mini jobs» της κ. Αχτσιόγλου μόνο και μόνο για να μειώσει 4%, 5% τον δείκτη της ανεργίας! Εμείς μιλάμε για πλήρη απασχόληση. Εσείς τι φέρατε; «Mini jobs» των 350 ευρώ. Αυτή είναι η αλήθεια. Αυτή είναι η οικονομία που παραδώσατε.

Τα κοινωνικά και αναπτυξιακά μέτρα ύψους 1,2 δισεκατομμυρίου ευρώ θα τα ψηφίσετε; Για την αγορά των ακινήτων -που είναι λοκομοτίβα χρόνια της ανάπτυξης στη χώρα μας- διαφωνείτε; Δεν θέλετε, δηλαδή, να δουλέψει η οικοδομή που έδωσε χρόνια και χρόνια δουλειά;

Είτε το θέλετε είτε όχι, εσείς αυξήσατε τις ασφαλιστικές εισφορές, εμείς τις μειώνουμε. Εσείς κόβατε τις συντάξεις και το ΕΚΑΣ, εμείς τις αυξάνουμε. Εσείς διώχνετε τις επενδύσεις, εμείς τις φέρνουμε.

Άκουσα διάφορα για τη μείωση των πρωτογενών πλεονασμάτων. Κοιτάξτε να δείτε, η Νέα Δημοκρατία είναι σοβαρό, αστικό κόμμα, που όταν κάνει διαπραγμάτευση την κάνει με τους όρους που πρέπει.

Εμείς, κύριε Τσακαλώτε, δεν λέγαμε «asset» τον κ. Βαρουφάκη. Σήμερα, αλήθεια, τον λέτε; Και σας δίνω τον χρόνο να απαντήσετε. Είναι «asset» ο κ. Βαρουφάκης;

**ΕΥΚΛΕΙΔΗΣ ΤΣΑΚΑΛΩΤΟΣ:** Στις εκλογές δεν λέγατε ότι θα μειώσετε τα πλεονάσματα;

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, συνεχίστε την ομιλία σας και μην απευθύνεστε σε συναδέλφους. Σας παρακαλώ.

**ΕΥΚΛΕΙΔΗΣ ΤΣΑΚΑΛΩΤΟΣ:** Τι δημοσιογράφος είστε; Τι παρακολουθείτε στη συζήτηση;

**ΔΗΜΗΤΡΙΟΣ ΜΑΡΚΟΠΟΥΛΟΣ:** Οικονομικά παρακολουθώ χρόνια.

**ΕΥΚΛΕΙΔΗΣ ΤΣΑΚΑΛΩΤΟΣ:** Δεν φαίνεται από την ομιλία σας.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Εσείς πάντως από το «asset» σας μας στοιχίσατε πόσα δισεκατομμύρια ευρώ; Και με τη δική σας ανοχή και ψήφο ο κ. Βαρουφάκης έκανε όλα αυτά τα πολιτικά -μην κατονομάσω τι έκανε. Εσείς σηκώνατε, κύριε Τσακαλώτε, το χεράκι σας και λέγατε «ναι» σε όλα αυτά τα απίθανα τα οποία έγιναν στην ελληνική οικονομία και τα οποία κόστισαν. Μετά κάνατε μια στροφή στον ρεαλισμό. Πόσο στοίχισαν, όμως, όλα αυτά; Θα μας τα πείτε;

Εμείς λοιπόν και για τα πρωτογενή πλεονάσματα θα πάμε σε σοβαρή διαπραγμάτευση. Δίνουμε δείγματα γραφής θετικά, η Ευρώπη μας ακούει…

**ΕΥΚΛΕΙΔΗΣ ΤΣΑΚΑΛΩΤΟΣ:** Να το λέγατε πριν τις εκλογές.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Καταλαβαίνω ότι ζορίζεστε, κύριε Τσακαλώτε. Θα τα ακούσετε, θα το πιείτε το ποτήρι όλο!

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, κλείστε σας παρακαλώ.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Τα πρωτογενή πλεονάσματα θα μειωθούν, γιατί εμείς είμαστε η Κυβέρνηση της σοβαρότητος.

**ΕΥΚΛΕΙΔΗΣ ΤΣΑΚΑΛΩΤΟΣ:** Πριν τις εκλογές λέγατε ότι θα κάνετε διαπραγμάτευση, όχι ότι θα τα μειώσετε…

**ΔΗΜΗΤΡΙΟΣ ΜΑΡΚΟΠΟΥΛΟΣ:** Αφήστε… Ο κ. Σταϊκούρας δεν είναι ο κ. Βαρουφάκης. Κάντε τη σύγκριση και θα καταλάβετε γιατί θα το πετύχει, γιατί θα το πετύχει η Κυβέρνηση αυτό.

Κάνουμε σοβαρή πολιτική, δεν είμαστε το κόμμα των λόγων. Δεν είναι η κυβέρνηση του «μπλα-μπλα», είναι η Κυβέρνηση της προσπάθειας, η Κυβέρνηση που πραγματικά θα κάνει ένα άλλο όνειρο πραγματικότητα, τη μείωση των πρωτογενών πλεονασμάτων και τη χώρα θα την αναπτύξει εκεί που πρέπει να την αναπτύξει. Σας καλώ να το υπερψηφίσετε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΚΛΕΩΝ ΓΡΗΓΟΡΙΑΔΗΣ:** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Σοφία Σακοράφα):** Ορίστε, κύριε Γρηγοριάδη.

**ΚΛΕΩΝ ΓΡΗΓΟΡΙΑΔΗΣ:** Τριάντα δευτερόλεπτα μόνο χρειάζομαι, ευχαριστώ.

Κύριε Μαρκόπουλε, θα πρέπει να σας θυμίσω, πρώτον, ότι λείπει ο κ. Βαρουφάκης. Καλό είναι να λέμε πράγματα όταν κάποιος θα μας απαντήσει ο ίδιος.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Άμα ήθελε, ας ήταν εδώ!

**ΚΛΕΩΝ ΓΡΗΓΟΡΙΑΔΗΣ:** Φοβάμαι πολύ ότι το κάνετε ακριβώς επειδή φοβάστε τις απαντήσεις του, αλλά θα την ακούσετε μιας και είμαι εδώ ως Κοινοβουλευτικός Εκπρόσωπος του ΜέΡΑ25.

Σε εσάς, στο κόμμα σας, κύριε Μαρκόπουλε, ο κ. Σταϊκούρας παίρνει τις αποφάσεις για το πώς θα διεξαχθεί μία διαπραγμάτευση; Στο δικό σας κόμμα οι Υπουργοί κάνουν ό,τι θέλουν; Έχετε πολιτικό προϊστάμενο στο δικό σας κόμμα; Εγώ πίστευα, μέχρι τώρα, ότι στην κοινοβουλευτική δημοκρατία οι Πρωθυπουργοί παίρνουν τις κρίσιμες αποφάσεις. Αυτό είναι το ένα.

Δεύτερον, ξέρουμε πολύ καλά γιατί σας πονάει η διαπραγμάτευση του κ. Βαρουφάκη, γιατί είναι ο μόνος Υπουργός Οικονομικών εδώ και έντεκα χρόνια που δεν έκοψε 1 ευρώ από μισθούς δημοσίων υπαλλήλων, 1 ευρώ από συντάξεις. Γιατί είναι ο μόνος Υπουργός από όλους τους Υπουργούς Οικονομίας, εδώ και έντεκα χρόνια που δεν υπέγραψε ποτέ κανένα μνημόνιο.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Ενδιαφέρον να το λέει το ΜέΡΑ25 για τον ΣΥΡΙΖΑ…

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ πολύ.

Θα επαναλάβω ότι είμαστε στην Ολομέλεια, δεν είμαστε στο καφενείο και αυτό δεν είναι ωραίο. Ειλικρινά σας το λέω, γιατί είναι μία εικόνα την οποία βλέπει όλη η Ελλάδα αυτή τη στιγμή.

Θα δώσω τον λόγο στον Υπουργό Περιβάλλοντος και Ενέργειας κ. Χατζηδάκη για δέκα λεπτά.

Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Περιβάλλοντος και Ενέργειας):** Κυρία Πρόεδρε, κυρίες και κύριοι συνάδελφοι, θα διαβάσω αυτά που έχω να πω, για να μείνω όσο πιο κοντά γίνεται στον χρόνο. Έχω να πω πολλά πράγματα, νομίζω με κάποια σημασία, ανεξάρτητα από το αν συμφωνεί ή διαφωνεί κανείς με αυτά που θα κάνουμε το 2020. Δεν είμαι καλός στο διάβασμα, σας προειδοποιώ, αλλά δεν μπορώ να κάνω κάτι διαφορετικό.

Ο προϋπολογισμός του 2020 σφραγίζει την αλλαγή σελίδας που έκανε η Ελλάδα στις 7 Ιουλίου, αλλαγή σελίδας, διότι εγκαταλείφθηκε το οικονομικό μοντέλο της διανομής της φτώχειας και περνάμε σε αυτό της ισχυρής ανάπτυξης, των ευκαιριών για όλους. Στην ίδια γραμμή, της ισχυρής, αλλά και της βιώσιμης, της πράσινης ανάπτυξης κινείται και το Υπουργείο Περιβάλλοντος και Ενέργειας. Θέλω να σας παρουσιάσω τον σχεδιασμό που έχουμε για το 2020, ώστε να συνεισφέρουμε στη συνολική προσπάθεια, σχεδιασμός ο οποίος κινείται σε τρεις άξονες.

Άξονας πρώτος, πολυδιάστατη διεθνής ενεργειακή πολιτική. Το πρώτο σημείο αφορά τον αγωγό φυσικού αερίου EastMed, Ισραήλ-Κύπρος-Ελλάδα-Ευρώπη. Είναι σταθερή η δέσμευση της Ελλάδας, της Κύπρου και του Ισραήλ ότι θα προχωρήσει. Ο κ. Ερντογάν έχει τη δική του αντίληψη, αλλά εμείς έχουμε τη δική μας.

Είναι επίσης σταθερή η δέσμευση της Ελλάδας, της Κύπρου και του Ισραήλ ότι θα προχωρήσει η ηλεκτρική διασύνδεση μεταξύ των τριών χωρών. Η άρση της απομόνωσης της Κύπρου στο επίπεδο της ηλεκτρικής ενέργειας είναι για εμάς προτεραιότητα και έχω την εντύπωση ότι συμφωνεί το Σώμα στο σύνολό του.

Υπογράψαμε πρόσφατα τη διακυβερνητική συμφωνία που θέτει σε λειτουργία τον αγωγό φυσικού αερίου IGB Ελλάδας-Βουλγαρίας. Στόχος όλων μας είναι να τεθεί σε λειτουργία σε δύο, το πολύ τρία χρόνια. Ξεμπλοκάρουμε ένα άλλο έργο, την υπόγεια αποθήκευση φυσικού αερίου στην Καβάλα, για να προχωρήσει μέσω του ΤΑΙΠΕΔ ο σχετικός διαγωνισμός.

Στηρίζουμε ένα έργο στρατηγικής σημασίας για τη χώρα, όπως είναι ο πλωτός σταθμός υγροποιημένου φυσικού αερίου στην Αλεξανδρούπολη, το FSRU της Αλεξανδρούπολης, το οποίο η Κυβέρνηση το στηρίζει ενεργά.

Και, τέλος, διαμηνύουμε ότι η Ελλάδα δεν ετεροπροσδιορίζεται σε σχέση με την εξερεύνηση υδρογονανθράκων. Προχωρά αποφασιστικά στο δικό της πρόγραμμα εξόρυξης υδρογονανθράκων με σεβασμό στο περιβάλλον, αλλά φυσικά λαμβάνοντας υπ’ όψιν πάντοτε το εθνικό συμφέρον.

Άξονας δεύτερος, διαρθρωτικές αλλαγές. Έχουμε μπροστά μας μία μεγάλη σειρά διαρθρωτικών αλλαγών. Ξεκινάω με τη ΔΕΗ. Όπως γνωρίζετε με τα μέτρα που πήραμε το καλοκαίρι, κρατήσαμε όρθια τη ΔΕΗ και τη βοηθήσαμε να βγάλει τη μύτη της έξω από το νερό, με το αντίστοιχο πιστοποιητικό πια από τον ορκωτό ελεγκτή, με την πιστοληπτική της ικανότητα να αναβαθμίζεται, με την τιμή της μετοχής μεταξύ Μαΐου και Δεκεμβρίου να τριπλασιάζεται, ενώ με το νομοσχέδιο που περάσαμε πρόσφατα, στο οποίο καταργήσαμε τη μονιμότητα των νεοεισερχόμενων υπαλλήλων, αλλά και των διευθυντικών στελεχών, της δίνουμε τη δυνατότητα να σταθεί με αξιώσεις στο ανταγωνιστικό περιβάλλον.

Σήμερα ανακοινώθηκε το πενταετές business plan της ΔΕΗ. Υπογραμμίζω τρία βασικά σημεία του σχεδίου. Για την απολιγνιτοποίηση θα μιλήσω λίγο αργότερα.

Πρώτον, οι συνεργασίες με τον ιδιωτικό τομέα, καθώς έχουμε ένα άνοιγμα της ΔΕΗ στις ανανεώσιμες πηγές ενέργειας, το οποίο απαιτεί -για να στηριχθεί αντίστοιχα οικονομικά- ένα θαρραλέο άνοιγμα, που θα ακολουθήσει σε Έλληνες και ξένους επενδυτές και γι’ αυτό θα γίνουν σύντομα ανακοινώσεις από την ίδια την επιχείρηση.

Δεύτερον, η ιδιωτικοποίηση του ΔΕΔΔΗΕ σε ποσοστό 49%, με ισχυρά δικαιώματα μειοψηφίας, ώστε να προσελκύσουμε όχι μόνο θεσμικούς αλλά και στρατηγικού χαρακτήρα επενδυτές. Αυτό θα είναι μια ταμειακή ένεση για τη ΔΕΗ αλλά και ένας εκσυγχρονισμός του ίδιου του ΔΕΔΔΗΕ.

Τρίτον, ευρύτερα ο εταιρικός μετασχηματισμός της ΔΕΗ, με τη μείωση του προσωπικού κατά τέσσερις χιλιάδες συνολικά και του κόστους της, μέσω αυτοχρηματοδοτούμενων, κατά τα πρότυπα του ΟΤΕ, εθελούσιων εξόδων και το άνοιγμα στις ψηφιακές τεχνολογίες και στην ηλεκτροκίνηση και τελικά τη στροφή της στην κερδοφορία. Η ΔΕΗ θα πάψει να είναι μία εταιρεία που ζητάει από τους καταναλωτές να βάζουν κάθε τρεις και λίγο το χέρι στην τσέπη.

Δεύτερον, ιδιωτικοποιούμε περαιτέρω μέσα στο 2020 τον ΑΔΜΗΕ, τον οποίο ο ΣΥΡΙΖΑ ιδιωτικοποίησε ήδη σε ποσοστό 49%, όπως και τον ΔΕΣΦΑ σε ποσοστό 66% -ο ΣΥΡΙΖΑ- αλλά σήμερα εγκαλεί εμάς ότι θέλουμε να τον ιδιωτικοποιήσουμε περαιτέρω.

Τρίτον, προωθούμε αμέσως και χωρίς καθυστερήσεις -έχει ξεκινήσει η διαδικασία- τον μετασχηματισμό της ΔΕΠΑ μέσω ιδιωτικοποίησης του 100% σε δύο χωριστά πακέτα, «ΔΕΠΑ Υποδομές» και «ΔΕΠΑ Εμπορία».

Τέταρτον, πάντα στο πλαίσιο των διαρθρωτικών αλλαγών, απλοποιούμε και επιταχύνουμε τις περιβαλλοντικές αδειοδοτήσεις, με νομοσχέδιό μας στις αρχές του έτους, ένα μεγάλο περιβαλλοντικό νομοσχέδιο. Μεταξύ άλλων σε αυτό το νομοσχέδιο θα ενεργοποιήσουμε τον θεσμό των πιστοποιημένων αξιολογητών, με υιοθέτηση και ενός προεδρικού διατάγματος παράλληλα και θα αξιοποιήσουμε το ηλεκτρονικό περιβαλλοντικό μητρώο περαιτέρω, προκειμένου η διαδικασία περιβαλλοντικής αδειοδότησης να είναι πλήρως, όχι θεωρητικά αλλά πραγματικά, ψηφιοποιημένη.

Πέμπτον, στη ΛΑΡΚΟ προωθούμε αμέσως, ξεκινώντας από τον Ιανουάριο, μία λύση στη βάση της απόφασης της Ευρωπαϊκής Επιτροπής του 2014, λύση στέρεη νομικά, ελκυστική επενδυτικά και δίκαιη για τους εργαζόμενους. Σε κάθε περίπτωση η σημερινή, πέρα από κάθε φαντασία, κατάσταση δεν μπορεί να συνεχιστεί και αυτό, διότι η ΛΑΡΚΟ χρωστάει μόνη της στη ΔΕΗ το 80% των οφειλών της υψηλής τάσης συνολικά. Παραβιάζει κατάφωρα την περιβαλλοντική νομοθεσία, αλλά παραβιάζει παράλληλα και τους κανόνες για την υγιεινή και την ασφάλεια των ίδιων των εργαζομένων, γι’ αυτό δυστυχώς το τελευταίο τετράμηνο-πεντάμηνο είχαμε δύο θανατηφόρα δυστυχήματα.

Έκτον, στο Κτηματολόγιο ξεπεράσαμε τον Νοέμβριο σε όλες σχεδόν τις περιφερειακές ενότητες, όπου προχωρεί η κτηματογράφηση, τον τεχνικό στόχο που είχε τεθεί με τους αναδόχους του 55%. Άρα η κατάσταση προχωρεί καλά. Και συνεχίζουμε στελεχώνοντας το Κτηματολόγιο με το απαραίτητο επιστημονικό προσωπικό, κάνοντας πράξη το ηλεκτρονικό Κτηματολόγιο που θα διευκολύνει τον πολίτη και δρομολογώντας τη συνεργασία με το ΤΕΕ για την υλοποίηση του θεσμού του διαπιστευμένου μηχανικού, που θα συμβάλει στην ταχύτερη προώθηση του κτηματολογίου.

Έβδομον, βρίσκεται στο τελικό στάδιο προετοιμασίας το πρόγραμμα εκπόνησης των τοπικών χωρικών σχεδίων, ώστε να καταστεί σαφές και με ασφάλεια δικαίου το πού και τι επιτρέπεται να χωροθετηθεί.

Όγδοον, μέσα στο πρώτο εξάμηνο του 2020 ενεργοποιούνται επίσης, αρκετές ψηφιακές υποδομές που χρόνιζαν. Τέτοιες είναι η ηλεκτρονική ταυτότητα κτηρίων, που είχε ψηφιστεί από το 2014, αλλά και η ψηφιακή τράπεζα γης που θα νομοθετηθεί σύντομα. Μαζί και οι δύο αυτές πρωτοβουλίες θα συμβάλουν στην αποτροπή της αυθαίρετης δόμησης και θα βάλουν σε μια τάξη την αστική ανάπτυξη.

Πρώτος άξονας, λοιπόν, οι διεθνείς ενεργειακές υποδομές. Δεύτερος άξονας, οι διαρθρωτικές αλλαγές. Και τρίτος άξονας, είναι η μετάβαση σε ένα μοντέλο πράσινης ανάπτυξης. Αυτή η πολιτική μας περιγράφεται ήδη στο νέο εθνικό σχέδιο για την ενέργεια και το κλίμα, το οποίο προβλέπει πράσινες ενεργειακές επενδύσεις, της τάξεως των 44 δισεκατομμυρίων ευρώ μέχρι το 2030.

Ξεκινάω με την απολιγνιτοποίηση, την οποία υλοποιούμε ακόμα και γρηγορότερα από τον αρχικό μας σχεδιασμό. Δηλαδή, σύμφωνα με το επιχειρησιακό σχέδιο, που ανακοίνωσε σήμερα η ΔΕΗ όλες οι εγκατεστημένες λιγνιτικές μονάδες εκτός μιας, της «Πτολεμαΐδας 5», θα κλείσουν ίσα με το 2023. Αυτό θα γίνει φυσικά με ένα παράλληλο σχέδιο δίκαιης μετάβασης για τους εργαζόμενους και τις λιγνιτικές περιοχές. Θα συσταθεί πολύ σύντομα, εντός του μηνός θέλω να πιστεύω, σχετική διυπουργική επιτροπή που θα συντονίσει το όλο σχέδιο.

Δεύτερον, προετοιμάζουμε τον τρίτο κύκλο του «Εξοικονόμηση κατ’ οίκον» για το 2020, αλλά πάμε και πέρα από αυτό. Με το ΕΣΕΚ, το οποίο παρουσιάσαμε, σχεδιάζουμε να δώσουμε σε δράσεις ενεργειακής εξοικονόμησης τρεισήμισι φορές παραπάνω κονδύλια από όσα δίνονται σήμερα και αυτό θα γίνει εκτός από απευθείας ενισχύσεις, με δάνεια τα οποία θα είναι φιλικά προς τους δανειολήπτες, από τράπεζες και φορολογικές εκπτώσεις. Θα αυξηθεί έτσι η αξία του ακινήτου της ελληνικής οικογένειας, κάτι το οποίο είναι μια βαθιά λαϊκή πολιτική.

Τρίτον, πέρα από τη λιγνιτοποίηση και την ενεργειακή εξοικονόμηση προχωρούμε δυναμικά και σε συνεργασία με τον ΑΔΜΗΕ, τις ηλεκτρικές διασυνδέσεις των νησιών μας. Στόχος μας είναι να έχουν διασυνδεθεί όλα τα νησιά μέχρι το 2030. Θα έχουν όμως προηγηθεί η ηλεκτρική διασύνδεση του μεγαλύτερου νησιού, της Κρήτης μέχρι το 2023, με το «Κρήτη 2» -δεν μιλάω μόνο για το «Κρήτη 1», που θα ολοκληρωθεί φέτος- και των Κυκλάδων μέχρι το 2024.

Τέταρτον, στην ηλεκτροκίνηση φέρνουμε τους επόμενους μήνες τα τρία συναρμόδια Υπουργεία -Οικονομικών, Μεταφορών και Περιβάλλοντος- νομοσχέδιο επί τη βάσει όσων γίνονται στην Ευρώπη. Στόχος μας είναι το 2030 ένα στα τρία καινούργια αυτοκίνητα να είναι ηλεκτροκίνητο.

Πέμπτον, βελτιώνουμε παράλληλα την προβληματική λειτουργία των φορέων διαχείρισης προστατευόμενων περιοχών. Επεξεργαζόμαστε νομοθετικές παρεμβάσεις, σύμφωνα με τις σύγχρονες ευρωπαϊκές πρακτικές. Η μοναδική βιοποικιλότητα της πατρίδας μας πρέπει να προστατευθεί αποτελεσματικά και με δραστηριότητες, όπως ο οικοτουρισμός, οι προστατευόμενες περιοχές να γίνουν πρότυπα βιώσιμης ανάπτυξης. Στόχος μας είναι να ενισχύσουμε την προστασία αυτών των κρίσιμων περιοχών, των περιοχών «NATURA», αλλά με βάση τις καλές ευρωπαϊκές πρακτικές.

Έκτον, στη διαχείριση απορριμμάτων επικαιροποιούμε μέσα στο 2020 το εθνικό σχέδιο διαχείρισης αποβλήτων, με έμφαση στην ανακύκλωση και στη μείωση της ταφής. Εστιάζουμε στην πλαστική ρύπανση, γι’ αυτό και προχωράμε άμεσα στην ενσωμάτωση της ευρωπαϊκής οδηγίας για την απόσυρση των πλαστικών μιας χρήσης, μέχρι το τέλος του πρώτου εξαμήνου. Άλλωστε, η ορθή διαχείριση των απορριμμάτων είναι πάνω από όλα ζήτημα πολιτισμού και εθνικού φιλότιμου, λέω εγώ.

Έβδομον, κυρία Πρόεδρε, κυρίες και κύριοι συνάδελφοι -συγγνώμη για την υπέρβαση του χρόνου, αλλά προσπάθησα να μη φλυαρήσω- κλείνω με τα δάση μας, για τα οποία τρέχουμε να απορροφήσουμε 250 εκατομμύρια ευρώ αναξιοποίητα κονδύλια που άφησε η προηγούμενη κυβέρνηση. Δεν έχει απορροφηθεί ούτε συμβασιοποιηθεί ούτε 1 ευρώ και είναι για δασοπροστασία και αναδασώσεις. Παράλληλα σχεδιάζουμε ένα εθνικό σχέδιο αναδασώσεων, έτσι ώστε να γίνουμε μια σύγχρονη ευρωπαϊκή χώρα και στον τομέα αυτόν.

Κυρίες και κύριοι συνάδελφοι, στον λίγο χρόνο, που τελικά νομίζω είχα στη διάθεσή μου, παρουσίασα τις σημαντικότερες μόνο από τις αλλαγές που θέλουμε να προωθήσουμε το 2020. Όπως αντιλαμβάνεστε, φιλοδοξούμε μέσα σε ενάμιση χρόνο να κάνουμε στο Υπουργείο Περιβάλλοντος και Ενέργειας πράγματα που δεν έγιναν για πολλά χρόνια, ώστε να συνεισφέρουμε στην προσπάθεια της Κυβέρνησης, όπως αποτυπώνεται σε αυτό τον προϋπολογισμό για ισχυρή αλλά και βιώσιμη πράσινη ανάπτυξη. Δεν θα το πετύχουμε ως διά μαγείας. Θα απαιτηθεί σχέδιο και σκληρή δουλειά. Είμαι, όμως, βέβαιος ότι θα τα καταφέρουμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι οκτώ μαθητές και μαθήτριες και τρεις εκπαιδευτικοί συνοδοί τους από το 6ο Γυμνάσιο Κοζάνης (πρώτο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Μάριος Κάτσης από τον ΣΥΡΙΖΑ, για επτά λεπτά.

**ΜΑΡΙΟΣ ΚΑΤΣΗΣ:** Ευχαριστώ, κυρία Πρόεδρε.

Μετά από τη μειλίχια τοποθέτηση του Υπουργού Περιβάλλοντος, να του κάνω κι εγώ μια παρατήρηση. Κύριε Υπουργέ, δεν τοποθετηθήκατε στην κριτική που σας άσκησε ο Βουλευτής της Συμπολίτευσης κ. Μαρκόπουλος στο γιατί δεν έχετε βγάλει ακόμα τον τυραννόσαυρο από το Ελληνικό και πέντε μήνες μετά τις εκλογές δεν έχετε βάλει ακόμα μπουλντόζες!

(Χειροκροτήματα από την πτέρυγα του ΣΥΡΙΖΑ)

Απαντήστε στον συνάδελφό σας, που έκανε ερωτήσεις από το Βήμα.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Έχετε χιούμορ πάντως.

**ΜΑΡΙΟΣ ΚΑΤΣΗΣ:** Έχω πολύ χιούμορ. Εσείς να δείτε πόσο έχετε.

Μετά το φιάσκο, λοιπόν, της Κυβέρνησης που επιδοτεί «ΜΑΚΕΛΕΙΟ», «ΕΛΕΥΘΕΡΗ ΩΡΑ» και στοιχηματικές εφημερίδες, προσήλθαμε σήμερα το πρωί στον διάλογο -και αφού ήδη τα είχατε κάνει μαντάρα-, να σας πείσουμε για το αυτονόητο. Να επαναφέρετε δηλαδή τη δική μας κοινή υπουργική απόφαση του Ιουνίου, που λύνει όλα αυτά τα ζητήματα που προέκυψαν από τις αλλαγές, τις οποίες κάνατε. Διότι κάνατε αλλαγές τον Οκτώβριο και τις βρήκατε μπροστά σας. Πάνω σε αυτή τη βάση, σας ζητάμε να μη διανοηθείτε να αναστείλετε επ’ ουδενί το πρόγραμμα για την ενίσχυση του τύπου, γιατί είναι ζήτημα θωράκισης και προάσπισης της ίδιας της δημοκρατίας. Πλέον, είναι στο χέρι σας, έχετε την απόλυτη ευθύνη και περιμένουμε τις πρωτοβουλίες, να λύσετε αυτά τα προβλήματα, που εσείς οι ίδιοι, επαναλαμβάνω, δημιουργήσατε με αυτές τις αλλαγές που κάνατε τον περασμένο Οκτώβριο.

Όσον αφορά τον προϋπολογισμό, ξέρετε, κυρίες και κύριοι συνάδελφοι, όσο καλοσχεδιασμένο κι αν είναι ένα ψέμα, όσα μέσα κι αν το προπαγανδίζουν νυχθημερόν, έρχεται κάποια στιγμή που η αλήθεια βγαίνει στην επιφάνεια. Δυστυχώς, για την Κυβέρνηση της Νέας Δημοκρατίας, η ώρα της αλήθειας ήρθε νωρίς. Μόνιμη επωδός των κυβερνητικών Βουλευτών είναι ότι υλοποιείτε τις προεκλογικές σας δεσμεύσεις. Πρόκειται για ένα απέραντο ψέμα, το οποίο αποκαλύπτεται με την κατάθεση του προϋπολογισμού και αυτό σύντομα -δεν το λέμε εμείς- οι πολίτες θα το διαπιστώσουν στις τσέπες τους και στην καθημερινότητά τους.

Ας θυμηθούμε τι λέγατε πέρυσι, τέτοιο καιρό, πριν έναν χρόνο στον προϋπολογισμό του 2019. Λέγατε ότι θα έχουμε τέταρτο μνημόνιο, ότι 3,5% πρωτογενές πλεόνασμα είναι απαράδεκτα υψηλό. Αλήθεια, μπορείτε να τα πείτε αυτά φέτος; Μπορείτε να τα πείτε σήμερα; Δεν νομίζω.

Στην πράξη, είστε ίσως η μοναδική Κυβέρνηση που δεν τολμήσατε να μιλήσετε για καμένη γη. Παραλάβετε τη χώρα εκτός μνημονίων, εντός αγορών, με ανάπτυξη 2,8% στο τέλος του δευτέρου τριμήνου του 2019 και γεμάτα ταμεία 37 δισεκατομμύρια, ως cash buffer. Πέρα λοιπόν, από τα ψεύδη για την κατάσταση της οικονομίας, η Νέα Δημοκρατία ως αντιπολίτευση έταξε πολλά. Πού είναι η μείωση του στόχου του 3,5% πρωτογενούς πλεονάσματος που τάξατε, κυρίες και κύριοι της Αντιπολίτευσης; Ο στόχος του προϋπολογισμού που φέρατε πάλι 3,5% είναι.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Πετάξατε στα σκουπίδια ένα σχέδιο που σας προτείναμε εμείς, να πάμε 5 ή 5,5 δισεκατομμύρια από το μαξιλάρι, ώστε κάθε χρόνο να έχουμε 2,5% στόχο, να εξοικονομήσουμε 1% του ΑΕΠ, δηλαδή 2 δισεκατομμύρια ελαφρύνσεις από την ελληνική οικονομία. Δεν το θέλετε.

Πού είναι η ανάπτυξη 4%, που λέγατε ότι θα φέρετε; Εσείς οι ίδιοι μιλάτε για 2,8% το 2020 και αν έρθει και αυτό. Πού είναι η αύξηση του κατώτατου μισθού στο διπλάσιο ποσοστό από αυτό της ανάπτυξης, που λέγατε προεκλογικά; Αυτό που είδαμε μέχρι σήμερα από σας, είναι η κατάργηση των κλαδικών συμβάσεων που με κόπο και αγώνες είχε καταφέρει η κυβέρνηση του ΣΥΡΙΖΑ. Αυτό σημαίνει μείωση μισθών και απολύσεις. Βλέπετε ήδη τι συμβαίνει στις τράπεζες και την Τράπεζα Πειραιώς που απέλυσε είκοσι τέσσερα άτομα.

Πού είναι οι συγκλονιστικές φοροελαφρύνσεις που θα αυξάναν το εισόδημα των πολιτών; Είναι μήπως στη μείωση του συντελεστή στο 9% μέχρι 10.000, που αν τις συνδυάσεις με την αύξηση των ασφαλιστικών εισφορών που ανακοινώσατε, όπως και με την υποχρέωση όλων των ελεύθερων επαγγελματιών για 30% δαπάνες με πλαστικό χρήμα, στο τέλος στο ταμείο, από την ίδια τσέπη, επιβαρύνσεις θα είναι και όχι ελαφρύνσεις;

Είναι μήπως η μείωση από 28% σε 24% στον χώρο των επιχειρήσεων, όπου περίπου το 80% του συνολικού ποσού θα το καρπωθεί το 2,5% του συνόλου των επιχειρήσεων;

Τάξατε αύξηση εισοδημάτων, εξηγήσατε αλήθεια στις μικρομεσαίες επιχειρήσεις τι σημαίνει ότι από τα 780 εκατομμύρια ευρώ που έπεσαν πέρυσι στην αγορά μέσω του κοινωνικού μερίσματος, φέτος θα πέσουν 175 και αν; Τα μαγαζιά έχουν πολύ μειωμένη κίνηση σε σχέση με πέρυσι.

Στους ανθρώπους στα χωριά της επαρχίας που ζορίζονται να τα βγάλουν πέρα και με το μέρισμα που έδινε ο ΣΥΡΙΖΑ κάνανε Χριστούγεννα και κλείνανε κάποιες τρύπες, είναι η αλήθεια, τι έχετε να πείτε; Μήπως στους συνταξιούχους είπατε ότι δεν θα πάρουν τη δέκατη τρίτη σύνταξη που επανέφερε ο ΣΥΡΙΖΑ; Είναι 900 εκατομμύρια ευρώ μείον. Σας δώσανε και 45% στις εκλογές και τους γράψατε στα παλαιότερα των υποδημάτων σας.

Είχατε προειδοποιήσει μήπως τους πολίτες, ότι αν γίνετε κυβέρνηση σκοπεύετε να φέρετε μεγάλη αύξηση στα τιμολόγια της ΔΕΗ; Είχατε πει μήπως ότι τα 2.000 ευρώ για κάθε παιδί που θα δώσετε, θα τα κόψετε από το μηνιαίο επίδομα για το Α21 ή από άλλα επιδόματα που μειώνετε;

Στην πραγματικότητα εσείς κάνετε σκληρά ταξική πολιτική υπέρ των λίγων, όμως, αυξάνοντας τις ανισότητες. Βάζετε προτεραιότητα τα κέρδη των πολύ μεγάλων επιχειρήσεων και τα μερίσματα, τη φορολογία των ΠΑΕ, τη μείωση φόρου στους ΟΣΕΚΑ, αντί να μειώσουν την προκαταβολή φόρου στο 50% για επιχειρήσεις και ελεύθερους επαγγελματίες, να καταργήσετε την εισφορά αλληλεγγύης μέχρι 20.000 ευρώ και να τελειώσετε από κει και πάνω, να μειώσετε τον ΕΝΦΙΑ 50% μεσοσταθμικά για τις μικρομεσαίες ιδιοκτησίες, να μειώσετε τον ΦΠΑ από το 13 στο 11%.

Τίποτα από όλα αυτά δεν επιλέγετε. Είναι ένα πολιτικό σχέδιο και δεν το επιλέγετε. Είναι όλα αυτά, δηλαδή, που εμείς είχαμε εξαγγείλει ότι θα κάνουμε από το δημοσιονομικό χώρο που έχετε κληρονομήσει, και τώρα έρχεστε και νομοθετείτε 1,2 δισεκατομμύριο. Αλλά εσείς θέλετε να τα δώσετε στους φίλους, στους ισχυρούς, στους παρασιτικούς κλάδους, χωρίς καμμία δέσμευση προφανώς αν αυτοί θα τα επανεπενδύσουν.

Έρχομαι τώρα και στα ζητήματα του Υπουργείου Ψηφιακής Διακυβέρνησης στα ζητήματα των μέσων μαζικής ενημέρωσης. Προς ώρας βλέπουμε από τους Υπουργούς να κινούνται μόνο σε εκθέσεις ιδεών. Το Υπουργείο πήρε πολλές δομές και φορείς από άλλα Υπουργεία και νομοθέτησε ένα υπερσυγκεντρωτικό γραφειοκρατικό σύστημα. Ήταν τόσο προχειροφτιαγμένο -το είχαμε πει άλλωστε και τον Αύγουστο- που έχετε φέρει ήδη με αλλεπάλληλες τροπολογίες και αλλάζετε διαρκώς αρμοδιότητες, δομές και διαδικασίες.

Άκουσα τον Υπουργό, τον κ. Γεωργαντά, για ζητήματα απλούστευσης διαδικασιών του δημοσίου και δεν μας είπε τίποτα ουσιαστικό. Αλήθεια, κύριοι Υπουργοί, πέντε μήνες μετά δεν έχετε εκδώσει νέο οργανόγραμμα στο Υπουργείο, παραβιάζοντας το χρονοδιάγραμμα που εσείς οι ίδιοι βάλατε. Δεν σας το έβαλε κανένας. Αποτέλεσμα; Χαλάσατε και αυτά που βρήκατε από την προηγούμενη πολιτική ηγεσία, δηλαδή την ψηφιακή διακίνηση εγγράφων εντός του Υπουργείου.

Άκουσον-άκουσον, Υπουργός Ψηφιακού Μετασχηματισμού παρέλαβε ψηφιακή διακίνηση εγγράφων στο ίδιο το Υπουργείο και το γύρισε στο manual, στο χειροκίνητο, στυλό, μολύβι και χαρτί. Έτσι θα κάνετε, αλήθεια, ψηφιακό μετασχηματισμό σε όλο το δημόσιο; Αυτό είναι το σχέδιό σας; Μακάρι! Εγώ δεν το βλέπω, κύριοι Υπουργοί, αλλά δεν το βλέπει ούτε η αγορά την οποία –υποτίθεται- έχετε ως σημαία. Όλοι βλέπουν ότι δεν βγάζετε νέα έργα αλλά ακυρώνετε και κάποια έργα αυτά που βρήκατε έτοιμα από την κυβέρνηση του ΣΥΡΙΖΑ.

Ο κ. Πιερρακάκης, έσπευσε να καταργήσει την εθνική ψηφιακή στρατηγική 2016 - 2021, που ξεπάγωσε κονδύλια. Παρ’ όλα αυτά σε μια απόφαση για το ηλεκτρονικό εισιτήριο στα ΚΤΕΛ, επικαλείστε ακόμα τη δική μας εθνική ψηφιακή στρατηγική. Περιμένουμε πέντε μήνες να δούμε τη «Βίβλο» και να κάνετε σχετική διαβούλευση. Είπατε ότι την μοιράσατε. Τώρα μας λέτε ότι δεν είναι έτοιμη. Δεν ξέρουμε τι ισχύει. Ποιο είναι το χρονοδιάγραμμα για τη θεσμοθέτηση της «Βίβλου»;

Θα κάνετε αξιολόγηση της εθνικής ψηφιακής στρατηγικής, όπως προβλέπεται, ώστε να ενσωματώσετε τα συμπεράσματα στη «Βίβλο» και να υπάρχει μια συνέχεια την ψηφιακή πολιτική της χώρας; Φοβάμαι ότι στην προσπάθειά σας να δείξετε έργο, έχετε χάσει την μπάλα.

Και μας προκαλεί απορία, για ποιον λόγο δεν υπάρχουν φέτος στοιχεία του προϋπολογισμού της Γενικής Γραμματείας Ενημέρωσης, που έχουν περάσει απευθείας στον Πρωθυπουργό. Αν βάλουμε κάτω τα νούμερα θα δούμε ότι στο σκέλος του τακτικού προϋπολογισμού, η αύξηση των 73,5 εκατομμυρίων ευρώ που βλέπουμε σε σχέση με πέρυσι, οφείλεται κατά κύριο λόγο στη μεταφορά γενικών γραμματειών από και προς το Υπουργείο. Επίσης, ένα έργο που ξεπάγωσε μετά από δέκα χρόνια, το «ΣΥΖΕΥΞΙΣ 2», αυξάνει κατά 67 εκατομμύρια ευρώ τον προϋπολογισμό της Γενικής Γραμματείας Πληροφοριακών Συστημάτων.

Βέβαια, πήρατε το έργο από την Κοινωνία της Πληροφορίας, το δώσετε στη ΓΓΠΣ, γι’ αυτό και οι αλλαγές στον προϋπολογισμό, αλλά σας βλέπω να το ξαναγυρνάτε πίσω, να κάνετε πάλι παλινωδίες, γιατί δεν υπάρχει διαχειριστική επάρκεια στην ΓΓΠΣ για να τρέξει το έργο.

Όσον αφορά το Πρόγραμμα Δημοσίων Επενδύσεων, παρατηρούμε τη συνέχιση της αυξητικής τάσης των τελευταίων ρυθμών λόγω έργων που είχε δρομολογήσει η κυβέρνηση ΣΥΡΙΖΑ, γιατί εσείς δεν έχετε ανακοινώσει ακόμα κανένα, όπως είναι και το σύστημα ηλεκτρονικής διακίνησης εγγράφων.

Βέβαια να ρωτήσω γιατί συστήσατε επιτροπή ψηφιακών υπογραφών για ένα ώριμο έργο; Πόσες εκ των εκατόν πενήντα χιλιάδων ψηφιακών υπογραφών έχετε μοιράσει; Τον Μάιο του 2020 πρέπει να παραδοθεί το έργο. Θα προλάβετε;

Κλείνοντας, ο προϋπολογισμός αυτός εκτός του ότι είναι άδικος, στο τέλος επόμενου έτους δεν θα βγει, γιατί οι παραδοχές που κάνετε είναι τραβηγμένες. Μακάρι εμείς να διαψευστούμε, αλλά, δυστυχώς, προβλέπω να έρχεστε του χρόνου τέτοιον καιρό εδώ και επειδή δεν πιάσατε τα νούμερα, θα κάνετε λόγο να μειώσετε δραματικά τις δαπάνες με τεράστιο κοινωνικό κόστος. Γι’ αυτό και εμείς καταψηφίζουμε.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Καλείται στο Βήμα ο κ. Φόρτωμας από την Νέα Δημοκρατία.

**ΦΙΛΙΠΠΟΣ ΦΟΡΤΩΜΑΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, με τον προϋπολογισμό του 2020 η Κυβέρνηση του Κυριάκου Μητσοτάκη αναδεικνύει για μια ακόμα φορά ότι μένει πιστή στις δεσμεύσεις της.

Βασικοί στόχοι που είχε θέσει η Κυβέρνηση αυτή και για τους οποίους δεσμεύτηκε προς τον ελληνικό λαό ήταν: Πρώτον, η μείωση των φορολογικών βαρών, δεύτερον, η τόνωση της οικονομικής δραστηριότητας για να αυξήσει το εισόδημα όλων και τρίτον, η κοινωνική ευημερία για όλους φυσικά και για τους πιο αδύναμους. Αυτούς, λοιπόν, τους στόχους τους υπηρετεί ο παρών προϋπολογισμός που υποβάλλεται από την Κυβέρνηση προς έγκριση.

Η μείωση των φορολογικών βαρών ήταν μια από τις σημαντικές δεσμεύσεις της Κυβέρνησης μας και ο προϋπολογισμός αυτός την υλοποιεί. Προβλέπονται μειώσεις φόρων για τα φυσικά πρόσωπα και για τις επιχειρήσεις, αλλά αυτό δεν σημαίνει μειωμένα έσοδα, ούτε περιορισμός των δαπανών και ιδίως δαπανών κοινωνικού χαρακτήρα.

Σηματοδοτεί την αναγκαία μεταστροφή της χώρας σε ένα δυναμικό αναπτυξιακό μοντέλο χωρίς φοβικότητα και στενομυαλιά, γιατί στενόμυαλη ήταν όλη η προσέγγιση της υπερφορολόγησης για την άντληση εσόδων.

Πρέπει, κύριοι και κυρίες συνάδελφοι, να κατανοήσουμε ότι τα έσοδα του κράτους θα αυξηθούν, εάν τονωθεί η οικονομική δραστηριότητα στο εσωτερικό της χώρας, ώστε να αυξηθεί και το εισόδημα των πολιτών και να αυξηθεί αντίστοιχα και η φορολογική βάση. Είναι αδιέξοδο να βασίζονται τα έσοδα του κράτους σε υπερβολικούς φόρους αλλά και εισφορές, απομυζώντας κυριολεκτικά τον επιχειρηματία και τον πωλητή.

Τα αυξημένα πρωτογενή πλεονάσματα του 2018 και του 2019 έχουν βασιστεί εν πολλοίς στην υπερφορολόγηση. Η υπερφορολόγηση αυτή, όμως, οδηγεί σε αδιέξοδο, γιατί συρρικνώνει την οικονομία. Η μείωση των φόρων, αντίθετα, συμβάλλει στην τόνωση της οικονομίας, αφήνει περιθώριο στον μικρό επαγγελματία, τον επιχειρηματία αλλά και στις μεγαλύτερες επιχειρήσεις να επενδύσουν τα έσοδα τους στην ανάπτυξη αλλά και στις θέσεις εργασίας.

Άλλωστε η υπερφορολόγηση δεν οδήγησε σε έσοδα πραγματικά. Τα έσοδα, λοιπόν, του κράτους απαιτείται να προέλθουν, όχι από την αύξηση των συντελεστών του φόρου αλλά και των εισφορών, αλλά επειδή αυξάνεται το εισόδημα των πολιτών και άρα διευρύνεται και φορολογική βάση.

Μεγαλύτερο συνολικό εισόδημα πολιτών σημαίνει ότι μπορούμε να πετύχουμε τα ίδια και υψηλότερα έσοδα και για το κράτος με μειωμένους συντελεστές φόρου και αυτό το αποδεικνύει καθαρά και η μείωση του ΕΝΦΙΑ την οποία πετύχαμε.

Ο δε προϋπολογισμός περιλαμβάνει καίρια μέτρα για την τόνωση της οικονομίας. Θα σταθώ στην προβλεπόμενη αύξηση του ΠΔΕ, που έχει πολλαπλασιαστική δυναμική, καθότι στο συγχρηματοδοτούμενο σκέλος μπορεί να ενεργοποιήσει άντληση πόρων μέσω ΕΣΠΑ από την Ευρωπαϊκή Ένωση. Επενδύουμε εμπροσθοβαρώς εθνικούς πόρους ΠΔΕ. Προωθούνται και υλοποιούνται έργα, αυξάνεται η απορρόφηση και συνεπώς, εισπράττουμε υψηλότερο ποσό κοινοτικής συμμετοχής.

Στην τόνωση της οικονομίας συμβάλλει και το κλίμα σταθερότητας που η Κυβέρνηση καλλιεργεί μέσα από σταθερά μεταρρυθμιστικά βήματα, συνέπεια στις δεσμεύσεις της, εκσυγχρονισμό του κράτους και με σοβαρή διεθνή παρουσία. Αυτό το κλίμα σταθερότητας δημιουργεί εμπιστοσύνη και στον επαγγελματία και στον μικρό επιχειρηματία, να τολμήσει βήματα ανάπτυξης στην επαγγελματική του δραστηριότητα. Φυσικά το κλίμα αυτό της σταθερότητας δημιουργεί εμπιστοσύνη και στις μεγαλύτερες επιχειρήσεις να αναπτυχθούν και να δημιουργήσουν νέες θέσεις εργασίας. Με τον τρόπο αυτόν θα αυξηθεί το εθνικό εισόδημα και αντίστοιχα θα αυξηθεί και η εθνική φορολογική βάση. Με μειωμένους συντελεστές φορολογίας μπορούμε να έχουμε υψηλά έσοδα -υψηλότερα από όσα επιτυγχάνονταν έως τώρα- και γιατί όχι, να δούμε από την επόμενη χρονιά και περαιτέρω μείωση συντελεστών φορολογίας, καθώς και τη στήριξη των μικροομολογιούχων, οι οποίοι ζημιώθηκαν.

Σε αυτό το σημείο θα ήθελα να τονίσω για την πατρίδα μου τις Κυκλάδες, ότι το μεταφορικό ισοδύναμο αποτελεί θετικό μέτρο για τον τόπο, αλλά φυσικά χρειάζεται βελτίωση. Αυτό, όμως, δεν σημαίνει ότι εμείς θα σταματήσουμε την προσπάθεια για τη διατήρηση του περιεχομένου των άρθρων 6 και 120 της οδηγίας για τον ΦΠΑ. Οι μειωμένοι συντελεστές ΦΠΑ ήταν το πιο σημαντικό αντισταθμιστικό μέτρο και το οποίο παραχωρήθηκε τότε στην ελληνική νησιωτική περιφέρεια. Η κυβέρνηση του ΣΥΡΙΖΑ και των ΑΝΕΛ το απεμπόλησε δυστυχώς.

Φυσικά και η ελληνική ναυτιλία είναι σε ρότα βιώσιμης ανάπτυξης. Τα λιμάνια της χώρας και των Κυκλάδων μπορούν και πρέπει να εξελιχθούν σε ατμομηχανή ανάπτυξης για την εθνική και την περιφερειακή οικονομία. Η άμεση βελτίωση και αξιοποίησή τους είναι επιβεβλημένη. Το 2015, εσείς μιλούσατε για σύσταση δημοσίου φορέα ακτοπλοΐας, που ευτυχώς δεν την εφαρμόσατε -θα καταθέσω και στα Πρακτικά το σχετικό έγγραφο- και προσεγγίζατε επιδοματικά τις άγονες γραμμές. Εμείς τις κάνουμε μοχλό ανάπτυξης της νέας νησιωτικής πολιτικής της χώρας.

(Στο σημείο αυτό ο Βουλευτής Φίλιππος Φόρτωμας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ο προϋπολογισμός αυτός σηματοδοτεί, επιπλέον, και την υλοποίηση μίας άλλης σημαντικής δέσμευσης της Κυβέρνησής μας, που είναι ο εκσυγχρονισμός του ίδιου του προϋπολογισμού. Ο προϋπολογισμός του κράτους απαιτείται να είναι ένας προϋπολογισμός επιδόσεων με σαφείς στόχους ανά πεδίο πολιτικής, ένας προϋπολογισμός που θα αξιολογείται και επί του οποίου θα μπορεί και η Βουλή να ασκεί έλεγχο.

Ο προϋπολογισμός του 2020 υπηρετεί, λοιπόν, συγκεκριμένους οικονομικούς και κοινωνικούς στόχους, λαμβάνοντας υπ’ όψιν και το ιδεολογικό και το πολιτικό πλαίσιο και του φιλελευθερισμού και της οικονομίας της αγοράς, αλλά και τις δεσμεύσεις της Κυβέρνησής μας.

Για όλους τους παραπάνω λόγους σάς καλώ να υπερψηφίσετε και τον παρόντα προϋπολογισμό.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι οκτώ μαθητές και μαθήτριες και τρεις εκπαιδευτικοί συνοδοί τους από το 6ο Γυμνάσιο Κοζάνης (δεύτερο τμήμα).

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Αλέξανδρος Μεϊκόπουλος από τον ΣΥΡΙΖΑ και να ετοιμάζεται ο κ. Πνευματικός από τη Νέα Δημοκρατία.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Σας ευχαριστώ πολύ, κύριε Πρόεδρε.

Πάντως, κύριοι Υπουργοί, κατά τη γνώμη μου οφείλετε να βιαστείτε λίγο, γιατί ο χρόνος περνάει σε σχέση με τα πρωτογενή πλεονάσματα. Μην έρθετε τέλος του 2022 εδώ μέσα να πείτε ότι «πετύχαμε τη μείωση, γιατί έτσι κι αλλιώς προβλέπεται αυτό από τη συμφωνία του ΣΥΡΙΖΑ με τους θεσμούς τον Αύγουστο του 2018».

(Χειροκροτήματα από την πτέρυγα του ΣΥΡΙΖΑ)

Κυρίες και κύριοι συνάδελφοι, θα ήθελα εισαγωγικά να κάνω τρεις παρατηρήσεις.

Πρώτον, ο προϋπολογισμός κάθε έτους αποτυπώνει την πολιτική φιλοσοφία, την πολιτική στρατηγική κάθε κυβέρνησης. Κατά συνέπεια, και ο φετινός προϋπολογισμός λειτουργεί ως καθρέφτης των πραγματικών προθέσεων της Κυβέρνησης της Νέας Δημοκρατίας, αποκαλύπτει τα σχέδιά της, πώς αντιλαμβάνεται την ανάπτυξη, την εργασία, την κοινωνική και οικονομική πολιτική.

Η δεύτερη παρατήρηση έχει να κάνει με την έννοια του χρόνου. Θέλω, κύριε Υπουργέ, να σας ενημερώσω ότι το διάστημα κατά το οποίο απολαμβάνατε την ασυλία της νεόκοπης Κυβέρνησης εξαντλήθηκε. Από εδώ και στο εξής εφαρμόζετε πολιτική στρατηγική δικής σας έμπνευσης.

Η τρίτη παρατήρηση έχει να κάνει ευτυχώς με έναν κοινό τόπο. Πιστεύω πλέον ότι η πλειοψηφία του πολιτικού φάσματος συνομολογεί ότι έχουμε αφήσει πίσω μας τα προγράμματα δημοσιονομικής προσαρμογής, καθώς υπάρχει πλέον η δυνατότητα άσκησης επεκτατικής δημοσιονομικής πολιτικής. Υπό αυτό το πρίσμα συζητάμε τον δεύτερο προϋπολογισμό εκτός μνημονίων.

Μένει, λοιπόν, να δούμε ένα πράγμα. Αν ο φετινός προϋπολογισμός είναι αναπτυξιακός, αν είναι κοινωνικός, αν δηλαδή με λίγα λόγια ενσωματώνει τη νέα συνθήκη, τις καινούργιες συντεταγμένες για την Ελλάδα, που ισχύουν από τον Αύγουστο του 2018, χωρίς μνημόνιο, δηλαδή, χωρίς αυστηρή και ασφυκτική δημοσιονομική επιτροπεία.

Κατά τη γνώμη μου, λοιπόν, κυρίες και κύριοι της Νέας Δημοκρατίας, ο φετινός προϋπολογισμός είναι προϊόν, αποτέλεσμα, παράγωγο δύο πολύ κρίσιμων αποφάσεων που πήρε η Κυβέρνησή σας το προηγούμενο διάστημα και ήταν εξαιρετικά σημαντικές για το διαθέσιμο εισόδημα των πολιτών.

Η πρώτη απόφαση ήταν να μη χρησιμοποιήσετε μέρος από τα ταμειακά διαθέσιμα που σας είχε εξασφαλίσει η προηγούμενη κυβέρνηση, για να μειώσετε το πρωτογενές πλεόνασμα κατά 1% ήδη από το 2020, όπως είχαμε σχεδιάσει με τον εγγυητικό λογαριασμό. Με την απόφαση αυτή χάθηκαν για το 2020 2 δισεκατομμύρια ευρώ, χρήματα που φυσικά θα μπορούσαν να είχαν διατεθεί για γενικότερες ελαφρύνσεις και μέτρα κοινωνικής στήριξης.

Η δεύτερη απόφαση ήταν να χρησιμοποιήσετε παραπάνω από τον μισό προϋπολογιζόμενο χώρο, να χρησιμοποιήσετε, δηλαδή, πάνω από 600 εκατομμύρια ευρώ, για να μειώσετε τους φόρους κατά προτεραιότητα στις επιχειρήσεις και τα μερίσματα που αυτές διανέμουν. Ωστόσο, όμως, οι φοροελαφρύνσεις αυτές αφορούν σχεδόν αποκλειστικά τις μεγάλες επιχειρήσεις με την υψηλή κερδοφορία.

Κύριε Υπουργέ, είναι σκανδαλωδώς χαρακτηριστικό ότι ουσιαστικά ανακουφίζονται έξι χιλιάδες επιχειρήσεις, που αντιστοιχούν μόλις στο 2,5% του συνόλου των επιχειρήσεων, ενώ σχεδόν το 40% από το όφελος της μείωσης των φόρων αυτών θα το καρπωθούν περίπου διακόσιες επιχειρήσεις, με ετήσια κέρδη 7,5 εκατομμύρια ευρώ.

Η ραχοκοκαλιά της ελληνικής οικονομίας, που είναι η μικρομεσαία επιχειρηματικότητα, πάει περίπατο σύμφωνα με τον προϋπολογισμό. Και να φανταστείτε, κύριε Υπουργέ, ότι είχατε την τύχη να χρειαστεί να πάρετε αποφάσεις, μόνο ως προς το πώς θα διαχειριστείτε και πού θα διαθέσετε τον δημοσιονομικό χώρο που παραλάβατε, σε αντίθεση με την κυβέρνηση ΣΥΡΙΖΑ, που χρειάστηκε να τον δημιουργήσει.

Υπό αυτή, λοιπόν, την έννοια και σε σχέση με το πραγματικό προφίλ της ελληνικής επιχειρηματικότητας για το 2020 και «για τα μάτια» έξι χιλιάδων επιχειρήσεων πανελλαδικά, όλοι οι υπόλοιποι χάνουν τη μείωση της προκαταβολής φόρου στο 50%, την κατάργηση του τέλους επιτηδεύματος, την κατάργηση της εισφοράς αλληλεγγύης μέχρι 20.000 ευρώ, την περαιτέρω μείωση του ΦΠΑ.

Αποδεικνύεται, λοιπόν, περίτρανα ένα πράγμα: η ένδεια στην αναπτυξιακή πολιτική. Λειτουργείτε σπασμωδικά, χωρίς λογική και γεμάτοι αντιφάσεις.

Και μια και μιλάμε για αντιφάσεις, σε αυτό το σημείο θα ήθελα να σας δώσω ένα πολύ χαρακτηριστικό παράδειγμα, που αποκαλύπτει και τη φιλοσοφία σας και έχει να κάνει με το κομβικό πεδίο της εργασίας.

Η Κυβέρνηση, λοιπόν, επιδοτεί για δώδεκα μήνες με 3.000 ευρώ ελάχιστη αμοιβή πεντακόσιους Έλληνες που εργάζονται στο εξωτερικό, με στόχο τον επαναπατρισμό τους, με κονδύλια που περιλαμβάνονται στον προϋπολογισμό του Υπουργείου Εργασίας. Την ίδια όμως στιγμή δείχνετε τον δρόμο της ανεργίας σε τέσσερις χιλιάδες νέους επιστήμονες που εργάζονται ήδη σε υπηρεσίες του δημοσίου, καθώς δεν δίνετε παράταση στο πρόγραμμα του ΟΑΕΔ. Ταυτόχρονα, όμως, μειώνετε και κατά 20% τα διαθέσιμα κονδύλια προς τον ΟΑΕΔ, ελαχιστοποιώντας με αυτόν τον τρόπο δραματικά τη δυνατότητα να σχεδιαστούν ανάλογα προγράμματα απασχόλησης στο μέλλον.

Κυρίες και κύριοι συνάδελφοι, η επιστροφή των νέων ανθρώπων που έφυγαν μαζικά δεν θα γίνει με προγράμματα – «αρπαχτές». Θα αφήσουν δηλαδή αυτοί οι άνθρωποι τις δουλειές τους, για να έρθουν μετά από έναν χρόνο και πάλι αντιμέτωποι με τη σκληρή εργασιακή πραγματικότητα που τους ώθησε να φύγουν; Ή μήπως θα έρθουν να κάνουν διακοπές για έναν χρόνο;

Οι επιστήμονες που έφυγαν, θα έρθουν στην Ελλάδα, όταν επιτέλους έρθει και η ανάπτυξη που ευαγγελίζεστε και υποσχεθήκατε κατά κόρον προεκλογικά, όταν θα υπάρχουν σταθερές δουλειές με αξιοπρεπείς όρους, όταν οι εργαζόμενοι πάψουν να είναι ευκαιριακοί και αναλώσιμοι.

Για την ώρα, όμως, οι μπουλντόζες ακόμα μπαίνουν, οι μεγάλες εταιρείες ακόμα έρχονται, οι μισθοί συμπιέζονται, οι εργασιακές σχέσεις απορρυθμίζονται και η Νέα Δημοκρατία κάνει το αγαπημένο της, χρησιμοποιεί τεχνάσματα, για να δημιουργήσει μία ψευδαίσθηση ανάπτυξης.

Να δημιουργήσουμε, λοιπόν, κυρίες και κύριοι συνάδελφοι, πραγματικές συνθήκες για την επιστροφή των Ελλήνων που έφυγαν τα χρόνια της κρίσης και όχι με φτηνά επικοινωνιακά τρικ να ξεχνάμε τους ανθρώπους που παρέμειναν στη χώρα τα δύσκολα αυτά χρόνια και επέλεξαν υπό εξαιρετικά αντίξοες συνθήκες να παλέψουν και να συνεχίζουν να ελπίζουν. Δεν σας βλέπω να συμμερίζεστε αυτή την άποψη.

Κυρίες και κύριοι συνάδελφοι της Νέας Δημοκρατίας, ενώ από τον Αύγουστο του 2018 είμαστε μία χώρα χωρίς μνημόνιο, εντούτοις ο προϋπολογισμός που καταθέσατε για το 2020, ένα παράξενο πράγμα, έχει το πνεύμα, έχει το «άρωμα» των ετών της λιτότητας.

Έχω, λοιπόν, την εντύπωση, κυρίες και κύριοι συνάδελφοι, ότι πάσχετε από το σύνδρομο της Στοκχόλμης. Έχετε ερωτευτεί αμετανόητα και παράφορα όλους τους λόγους, τις πρακτικές, τις μεθόδους και τις λογικές που μας οδήγησαν στην κρίση.

Σας ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ κι εγώ τον κ. Μεϊκόπουλο και κυρίως για την τήρηση του χρόνου.

Παρακαλείται ο κ. Σπύρος Πνευματικός από τη Νέα Δημοκρατία να λάβει τον λόγο και στη συνέχεια ο κ. Γεώργιος Φραγγίδης από το Κίνημα Αλλαγής.

**ΣΠΥΡΙΔΩΝΑΣ ΠΝΕΥΜΑΤΙΚΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, ο προϋπολογισμός του 2020 σηματοδοτεί και αποτυπώνει την επαναφορά της χώρας μας σε μία κανονική οικονομική τροχιά μετά από χρόνια στασιμότητας.

Ο προϋπολογισμός αυτός καλύπτει το δημοσιονομικό κενό που κληρονόμησε η νέα Κυβέρνηση, δημιουργώντας ταυτόχρονα τον δημοσιονομικό χώρο για τη σημαντική μείωση των φορολογικών συντελεστών και την αύξηση των δημοσίων επενδύσεων.

Παράλληλα, θέτει τις βάσεις για να αντιμετωπιστεί το αναπτυξιακό και επενδυτικό κενό, καθώς η Κυβέρνηση ήδη υλοποιεί με συνέπεια και ταχύτητα καίριες μεταρρυθμίσεις για την ενίσχυση της απασχόλησης και των επενδύσεων.

Μπαίνει ένα τέλος στην εποχή των υπερπλεονασμάτων. Πλέον, μιλάμε για πραγματικά και όχι πλασματικά πλεονάσματα, πλεονάσματα που προέρχονται από τον εξορθολογισμό των δαπανών της δημόσιας διοίκησης και από την πραγματική ανάπτυξη και όχι από την αφαίμαξη των πολιτών και των επιχειρήσεων ή από την εφαρμογή λογιστικών χειραγωγήσεων, όπως, για παράδειγμα, η μη έγκαιρη κοστολόγηση των ιατρικών δαπανών.

Τα μηνύματα από τις αγορές είναι θετικά, όπως φαίνεται από τις αποδόσεις των κρατικών τίτλων, ενώ ο δείκτης του οικονομικού κλίματος, μετά το πρώτο εξάμηνο του 2019, ακολουθεί μία ανοδική πορεία ρεκόρ για τη χώρα σε μία γενικά αρνητική περίοδο για την Ευρωζώνη.

Η χώρα μας ξανακερδίζει τη χαμένη εμπιστοσύνη και μπαίνει ξανά στο προσκήνιο. Η Κυβέρνηση στοχεύει στην ακόμα παραπάνω μείωση της ανεργίας και τη δημιουργία πραγματικών, βιώσιμων και σταθερών, όχι ευκαιριακών, θέσεων εργασίας, όχι μόνο στον ιδιωτικό τομέα αλλά και σε νευραλγικούς τομείς του δημοσίου που υπάρχουν καταγεγραμμένες ελλείψεις ιδίως στον τομέα της υγείας και της παιδείας.

Στην παιδεία, ο προϋπολογισμός του 2020 περιλαμβάνει πιστώσεις για τεσσερισήμισι χιλιάδες μόνιμες προσλήψεις στην ειδική αγωγή και εκπαίδευση, καθώς και πέντε χιλιάδες διακόσιες πενήντα θέσεις στη γενική εκπαίδευση.

Πέραν των προσλήψεων συνεχίζεται η προσπάθεια για την αποτελεσματικότερη διαχείριση των κονδυλίων του Υπουργείου, που ήδη έχει αποδώσει τη μεταφορά 4,5 εκατομμυρίων ευρώ από καταναλωτικές πιστώσεις σε δράσεις όπως η επιχορήγηση των ανωτάτων ιδρυμάτων.

Στο ίδιο πλαίσιο προχωράει και η θέσπιση αντικειμενικών κριτηρίων, με έμφαση στην ποιότητα για τη χρηματοδότηση των ανώτατων εκπαιδευτικών ιδρυμάτων της χώρας μας. Με τον τρόπο αυτό εξασφαλίζεται η εξυγίανση των χρόνιων παθογενειών της εκπαίδευσης και αναβαθμίζεται ουσιαστικά το δημόσιο εκπαιδευτικό σύστημα.

Στον τομέα της υγείας, ο στρατηγικός στόχος της Κυβέρνησης, που αποτυπώνεται στις προβλέψεις του προϋπολογισμού, είναι η καλή, ποιοτική προσβάσιμη υγεία για όλους τους Έλληνες με ανθρώπινες και αξιοπρεπείς συνθήκες περίθαλψης για όλους, με αναβάθμιση και ψηφιοποίηση του συστήματος υγείας, με σεβασμό στα χρήματα του Έλληνα φορολογούμενου, με σύγχρονη και αποτελεσματική διοίκηση στην υγεία.

Σε αυτό το πλαίσιο, είμαστε υποχρεωμένοι χωρίς ιδεοληψίες, χωρίς προκαταλήψεις και με επιστημονικά δεδομένα, με νηφαλιότητα και με την εμπειρία που έχουμε αποκομίσει από το δημόσιο σύστημα υγείας, να βρούμε λύσεις για το πώς θα πετύχουμε τον σκοπό αυτό.

Σύμφωνα με το προφίλ υγείας του 2019 του ΟΟΣΑ για την Ελλάδα, το 35% των δαπανών για υγειονομική περίθαλψη καταβάλλεται απ’ ευθείας από το νοικοκυριό. Είναι το τέταρτο μεγαλύτερο ποσοστό στην Ευρωζώνη και το διπλάσιο από τον μέσο όρο της Ευρώπης.

Το κόστος είναι σήμερα το κυριότερο εμπόδιο πρόσβασης στην περίθαλψη. Για να μιλήσουμε απλά, παρ’ όλο που το επίπεδο της ιατρικής επιστήμης και ικανότητας παραμένει υψηλότατο στα δημόσια νοσοκομεία, όποιος έχει την οικονομική δυνατότητα προτιμάει αυτή τη στιγμή τον ιδιωτικό τομέα.

Άκουσα τους συναδέλφους της Αντιπολίτευσης να αναφέρονται στη μείωση του προϋπολογισμού του Υπουργείου Υγείας στα 3,799 δισεκατομμύρια ευρώ το 2020 έναντι 3,828 δισεκατομμύρια το 2019.

Θέλω να τονίσω ότι οι πραγματικές δαπάνες του Υπουργείου Υγείας θα είναι μεγαλύτερες, καθώς θα δοθούν επιπρόσθετα χρήματα από το νέο ειδικό αποθεματικό των 300 εκατομμυρίων ευρώ.

Δεν πρέπει, όμως, να βλέπουμε μόνο τα νούμερα αλλά πρέπει να βλέπουμε και το αποτέλεσμα που αυτά παράγουν. Δεν είναι τυχαίο που έχει επιλεγεί ο τομέας της νοσοκομειακής περίθαλψης για το ετήσιο σχέδιο προγράμματος του Υπουργείου Υγείας στο πλαίσιο του προϋπολογισμού προγραμμάτων και επιδόσεων.

Το πρόγραμμα στοχεύει στην υποστήριξη και διασφάλιση της ομαλής λειτουργίας των νοσηλευτικών μονάδων, μέσα από την υλοποίηση έργων υποδομής, την πρόσληψη ιατρονοσηλευτικού προσωπικού, την ανάπτυξη κλινών ΜΕΘ, αλλά ακόμη και τις απρόσκοπτες διαδικασίες εφοδιασμού με ιατροφαρμακευτικό υλικό.

Θέλω εδώ να τονίσω την άμεση ανάγκη, στο πλαίσιο του προϋπολογισμού αυτών των προγραμμάτων, να δοθεί το απαραίτητο βάρος στην περίθαλψη στην περιφέρεια, όπου τα προβλήματα παραμένουν οξύτατα.

Στο πλαίσιο αυτό, στις κυβερνητικές προτεραιότητες του Υπουργείου Υγείας ανήκει και η προώθηση συνεργασιών με τον ιδιωτικό τομέα για αγορά ιατρικών πράξεων και εξετάσεων χωρίς επιβάρυνση για τον πολίτη και με στόχο τη βελτίωση της αποτελεσματικότητας του συστήματος υγείας.

Επειδή έχει γίνει πάρα πολύς λόγος τελευταία γι’ αυτό το θέμα, δεν συζητάμε –και το τονίζω αυτό- για λύσεις που θα επιβαρύνουν τελικά την τσέπη του νοικοκυριού και του χαμηλοσυνταξιούχου, αλλά συζητάμε για νέους τρόπους συνεργασίας και συνέργειας του δημόσιου με τον ιδιωτικό τομέα προς όφελος των πολιτών, για την παροχή του υψηλότερου δυνατού επιπέδου ιατρικής περίθαλψης, χωρίς αποκλεισμούς και ανισότητες.

Επίσης, συζητάμε για εισαγωγή σύγχρονης τεχνογνωσίας και μεθόδων θεραπείας για τη βελτίωση των υποδομών και για ποιοτικές και αποτελεσματικές υπηρεσίες υγείας, πάντα με διαφάνεια, προσεκτική κατανομή του ρίσκου, λογοδοσία και έλεγχο από το κράτος που οφείλει, όπως ορίζει το Σύνταγμα, να διασφαλίζει το δικαίωμα στην υγεία για όλους τους πολίτες.

Ένα τέτοιο σχέδιο για να καλυφθούν οι αδυναμίες του δημόσιου τομέα -που δεν νομίζω να υπάρχει κανένας σ’ αυτή την Αίθουσα και γενικά στη χώρα μας που να αρνείται ότι υπάρχουν, μέσα από τη συνεργασία με τον ιδιωτικό τομέα και με τρόπο –ξανατονίζω- που να μην επιβαρύνονται οικονομικά οι ασθενείς- είναι εφικτό.

Αντί να αγνοούμε την υπάρχουσα κατάσταση και να «κρυβόμαστε πίσω από το δάχτυλό μας», οφείλουμε να φροντίσουμε ώστε τους όρους αυτής της συνεργασίας να τους θέτει το κράτος, μακριά από συμφέροντα και συναλλαγές και πάντα προς το όφελος των ασθενών.

Κυρίες και κύριοι συνάδελφοι, η Κυβέρνηση της Νέας Δημοκρατίας με τον προϋπολογισμό αυτό αναδεικνύει και αποδεικνύει τη συνέπειά της στη δέσμευση που ανέλαβε απέναντι στον ελληνικό λαό στις εκλογές της 7ης Ιουλίου.

Με σχέδιο και στόχους, οφείλουμε να δυναμώσουμε ξανά τη χώρα μας και τους Έλληνες και να κοιτάξουμε ξανά ψηλά.

Σας ζητώ, λοιπόν, να υπερψηφίσουμε όλοι τον προϋπολογισμό που κατέθεσε η Κυβέρνηση της Νέας Δημοκρατίας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε συνάδελφε, και για τον χρόνο.

Τον λόγο έχει ζητήσει ο Αναπληρωτής Υπουργός Εξωτερικών κ. Βαρβιτσιώτης.

Κύριε Βαρβιτσιώτη, έχετε τον λόγο.

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Αναπληρωτής Υπουργός Εξωτερικών):** Κύριε Πρόεδρε, κυρίες και κύριοι συνάδελφοι, είναι πραγματικότητα ότι ζούμε σε μία εποχή που τη χαρακτηρίζει η ανασφάλεια και οι νέες προκλήσεις. Αυτή η νέα εποχή είναι μία εποχή αβεβαιότητας, γιατί κτίζεται γύρω μας ένα καινούργιο σκηνικό.

Υπάρχει μία αυξημένη αστάθεια στη Νοτιοανατολική Μεσόγειο. Υπάρχουν εξελίξεις που έχουν να κάνουν με την κρίση της ταυτότητας του ΝΑΤΟ, με την αμφισβήτηση του ατλαντικού χαρακτήρα της παραδοσιακής σχέσης πάνω στην οποία οικοδομήθηκε όλο το περιβάλλον ασφάλειας μετά τον Δεύτερο Παγκόσμιο Πόλεμο.

Η ίδια η Ευρώπη κλυδωνίζεται από μία περίοδο μεγάλων ανακατατάξεων. Ήδη, το Brexit συντελείται τις επόμενες εβδομάδες μετά την πανηγυρική εκλογή του Μπόρις Τζόνσον και των Συντηρητικών και, βέβαια, το μεταναστευτικό προκαλεί αναταράξεις σε όλες τις πρωτεύουσες και σε όλες τις κοινωνίες της Ευρώπης.

Παράλληλα, οι ασύμμετρες απειλές έχουν καταστεί καθημερινότητα, με τη χρήση των μέσων κοινωνικής δικτύωσης στους εκλογικούς αγώνες, είτε με την ασφάλεια που παρέχουν τα δίκτυα της τέταρτης ή της πέμπτης γενιάς επικοινωνιών.

Σε αυτό το περιβάλλον η ίδια η Ευρώπη βασανίζεται από διλήμματα, τα οποία πριν από μερικά χρόνια θα ήταν ξεχασμένα και θα ήταν θαμμένα στα χρονοντούλαπα της ιστορίας. Και ενώ η ίδια η Ευρώπη γεννήθηκε ως ένας συνασπισμός κρατών που αποφασισμένα να τελειώσουν τις παραδοσιακές έχθρες βάζανε πίσω τους εθνικισμούς και τους εθνικούς σχεδιασμούς, οργανώνανε ένα καινούργιο περιβάλλον συμβίωσης, σήμερα το βλέπουμε σε όλα τα επίπεδα ότι οι εθνικοί σχεδιασμοί επανέρχονται. Γι’ αυτό και βλέπουμε αδυναμία της ίδιας της Ευρωπαϊκής Ένωσης. Παρά την αντίθετη εντολή των πολιτών της στις περασμένες ευρωεκλογές όπου οι περισσότεροι πολίτες ζήτησαν περισσότερη Ευρώπη από τις ηγεσίες τους, ψηφίζοντας κόμματα που στηρίζουν τον ευρωπαϊκό δρόμο, παρ’ όλα αυτά βλέπουμε διαφωνίες οι οποίες οδηγούν τις συνόδους κορυφής σε μη αποτελέσματα.

Δεν βρήκαμε συμφωνία για το κλίμα, δεν καταφέραμε να ομονοήσουμε για τη διεύρυνση, δεν βρίσκουμε κοινό τόπο για τον προϋπολογισμό της Ένωσης, από τον οποίο ζητάτε να γίνουν δύο πράγματα, να πληρώσουμε λιγότερα και να παραγάγουμε περισσότερα αποτελέσματα, πράγμα το οποίο είναι αδύνατο. Σε όλο αυτό το δυσχερές περιβάλλον η Ελλάδα κατάφερε -ιδιαίτερα σε ευρωπαϊκό επίπεδο και γι’ αυτό είναι ακόμα πιο σημαντική αυτή η επιτυχία- την ομοφωνία στη στήριξη των θέσεών της και αυτό είναι μία εθνική κατάκτηση, στην οποία δεν μπορούμε να βάζουμε ούτε αμφισβήτηση ούτε αστερίσκους. Γιατί δεν μπήκαν αστερίσκοι στις Βρυξέλλες, δεν μπήκαν αστερίσκοι στην προχθεσινή απόφαση του Ευρωπαϊκού Συμβουλίου, που δήλωσε δύο ξεκάθαρα πράγματα. Πρώτον, ότι το μνημόνιο μεταξύ Τουρκίας και Λιβύης δεν παράγει έννομα αποτελέσματα για τρίτες χώρες και δεύτερον, ότι η Ευρωπαϊκή Ένωση στέκεται αλληλέγγυα στην Κύπρο και την Ελλάδα.

Παρ’ όλα αυτά το περιβάλλον αστάθειας παραμένει και γι’ αυτό οφείλουμε και σε αυτή την Αίθουσα αλλά και έξω από αυτή την Αίθουσα, να οικοδομούμε με υπευθυνότητα ένα πλαίσιο εθνικής ομοφωνίας. Απέναντι στις υπαρκτές τουρκικές απειλές οι Έλληνες στεκόμαστε όρθιοι και στεκόμαστε ενωμένοι και αυτό νομίζω ότι πρέπει να είναι η μόνιμη επωδός όλων των πολιτικών κομμάτων και των πολιτικών Αρχηγών σε κάθε τοποθέτησή τους, γιατί ακριβώς το καινούργιο σκηνικό απαιτεί από μας να σταθούμε στο ύψος των περιστάσεων.

Κυρίες και κύριοι συνάδελφοι, είναι αλήθεια ότι σε αυτό το καινούργιο περιβάλλον η Ελλάδα οφείλει να πρωταγωνιστήσει με πολλούς διαφορετικούς τρόπους. Ο πρώτος είναι η ανάκαμψη της οικονομίας της. Το ότι η Ελλάδα φεύγει από τη θέση του επαίτη, το ότι σήμερα δανείζεται με ανταγωνιστικό επιτόκιο, το ότι προδιαγράφονται στον προϋπολογισμό, στον οποίο συζητάμε, θετικοί ρυθμοί ανάπτυξης, αύξηση της απασχόλησης, το ότι υπάρχει ζωντανό επενδυτικό ενδιαφέρον από μεγάλους παίκτες του παγκόσμιου συστήματος για να έρθουν να τοποθετηθούν στη χώρα, σαφέστατα μάς καθιστά πιο ισχυρούς.

Παράλληλα συνεχίζουμε το επίπεδο των διαβουλεύσεων και στη γειτονιά μας αλλά και στην ευρύτερη Μεσόγειο, αλλά ανοίγουμε και τις πόρτες πέρα από τη γειτονιά, είτε βρίσκονται στην Αφρική είτε βρίσκονται στην Ασία με χαρακτηριστική την πόρτα της Κίνας. Και οφείλουμε να κάνουμε αυτή την πολυδιάστατη εξωτερική πολιτική, γιατί μας το επιβάλλει και το μέγεθός μας αλλά μας το επιβάλλει η γεωγραφική μας θέση πάνω από όλα και μας το επιβάλλει και η ιστορία μας, διότι πάντοτε η Ελλάδα, παρά το μικρό της δέμας, είχε τη δυνατότητα να συνομιλεί και μάλιστα αξιόπιστα με όλους τους εταίρους και, βέβαια, με όλους τους διεθνείς παράγοντες.

Κυρίες και κύριοι συνάδελφοι, εγώ θέλω να σας πω ότι στο πλαίσιο της Ευρωπαϊκής Ένωσης, τομέα με τον οποίο έχω επιφορτιστεί, έχουμε καταφέρει να αποκτήσουμε αξιόπιστους συνομιλητές και πάνω από όλα να κτίσουμε συμμαχίες, οι οποίες βασίζονται πάνω σε δύο άξονες: στον αμοιβαίο σεβασμό αλλά και στον σεβασμό στο Διεθνές Δίκαιο και στις αρχές του. Γιατί χωρίς αυτό δεν μπορούμε να επιστρέψουμε στην εποχή της ζούγκλας, δεν μπορούμε να επιστρέψουμε στην εποχή τού ότι δίκαιο είναι ό,τι επιθυμεί ο ισχυρότερος. Δίκαιο είναι αυτό το οποίο προδιαγράφεται από τις διεθνείς συνθήκες και αυτές τις οποίες εφαρμόζουμε.

Κλείνοντας, θέλω να κάνω ένα σχόλιο για ένα θέμα το οποίο και σε ευρωπαϊκό αλλά και σε εθνικό επίπεδο έχει προκαλέσει πολλές ανησυχίες. Και αυτό είναι το θέμα του μεταναστευτικού. Κύριε Πρόεδρε, εσείς έχετε ιδιαίτερη ευαισθησία λόγω του νησιού από το οποίο προέρχεστε και το οποίο μαστίζεται από αυτό το πρόβλημα. Θέλω να ξέρετε δύο πράγματα, ότι το μήνυμα το οποίο μεταφέρουμε στους Ευρωπαίους εταίρους μας είναι ότι η Ελλάδα αλλάζοντας τις διαδικασίες του ασύλου, θωρακίζοντας τα σύνορά της, κάνει αυτό που πρέπει εφαρμόζοντας ευρωπαϊκές οδηγίες, ευρωπαϊκούς κανονισμούς σε όλα τα επίπεδα, είτε στη διαδικασία ασύλου είτε στη διαδικασία φιλοξενίας.

Παράλληλα ζητάμε η Ευρώπη να μη φοβάται και να μην εκφράζεται φοβικά απέναντι σε αυτό το φαινόμενο, το οποίο ήρθε για να μείνει, αλλά να εκφράζεται με έναν τρόπο δημιουργικό, δημιουργώντας επιτέλους τις δομές και τις διαδικασίες ώστε να το αντιμετωπίσουμε. Δεν πρόκειται να τελειώσουν τα προβλήματα που αφορούν την παράνομη μετανάστευση στους φράχτες του Έβρου ούτε στην ενίσχυση της φύλαξης των θαλάσσιων συνόρων μας, πράγμα το οποίο κάνουμε και το κάνουμε συστηματικά και θα φέρει αποτελέσματα. Θα πετύχουμε να αντιμετωπίσουμε αυτή την πρόκληση, όταν όλες οι ευρωπαϊκές ηγεσίες αποφασίσουμε ένα πράγμα, ότι θα το διαχειριστούμε μεταφέροντας το βάρος στο σύνολο της Ευρώπης και όχι καταδικάζοντας τις χώρες της πρώτης υποδοχής και ακόμα περισσότερο τα νησιά του Αιγαίου στα οποία είμαστε αλληλέγγυοι.

Κλείνοντας θέλω να πω ότι με τον σημερινό προϋπολογισμό η Ελλάδα καθίσταται ισχυρότερη και καθίσταται ισχυρότερη γιατί η οικονομική της προοπτική καθίσταται πολύ πιο αισιόδοξη και αυτό είναι ένα όπλο το οποίο μπορούμε να το χρησιμοποιούμε σε κάθε διεθνή μας επαφή. Γιατί μία χώρα που δεν στέκεται σταθερά στα πόδια της ,δεν μπορεί να αντιμετωπίσει τα ζωτικά της οικονομικά προβλήματα. Δυστυχώς έχει αδύναμη φωνή.

Σήμερα, με τον προϋπολογισμό που ψηφίζουμε, επιτέλους αποκτούμε αυτό που χρειαζόταν τόσα χρόνια η χώρα, ένα θετικό μήνυμα για την πορεία της οικονομίας, με ισχυρούς ρυθμούς ανάπτυξης, με βελτίωση του επενδυτικού περιβάλλοντος, με μείωση των φορολογικών συντελεστών, για να μπορούμε να πούμε ότι συμμετέχουμε και στα οφέλη της κοινής οικονομικής πολιτικής έτσι όπως τη χαράζουμε στην Ευρώπη.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Καλείται στο Βήμα ο κ. Φραγγίδης Γεώργιος από το Κίνημα Αλλαγής.

**ΓΕΩΡΓΙΟΣ ΦΡΑΓΓΙΔΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, συζητάμε ένα από τα κορυφαία νομοσχέδια για τη χώρα, που σε μεγάλο βαθμό δίνει το στίγμα της Κυβέρνησης, την αρχιτεκτονική της οικονομικής της πολιτικής, τις προτεραιότητες και τους στόχους της. Η διαπίστωση για αυτόν τον προϋπολογισμό είναι ότι ελάχιστα διαφοροποιείται σε φιλοσοφία και κατεύθυνση από αυτόν της απελθούσας κυβέρνησης. Θα μπορούσε να χαρακτηριστεί με τρεις λέξεις: αντιαναπτυξιακός, μη ρεαλιστικός και κοινωνικά άδικος. Δεν καταφέρνει να εστιάσει στα ουσιαστικά και διαρθρωτικά προβλήματα της ελληνικής οικονομίας και της χώρας: τη χαμηλή παραγωγικότητα, τους ανίσχυρους θεσμούς, το δυσκίνητο κράτος με τις δαιδαλώδεις διαδικασίες, την έλλειψη ανταγωνιστικότητας και καινοτομίας, τα θέματα εργασίας και του ασφαλιστικού. Δεν αντιμετωπίζονται επαρκώς οι σύγχρονες προκλήσεις όπως η τέταρτη Βιομηχανική Επανάσταση, το μεταναστευτικό-προσφυγικό, το δημογραφικό, η κλιματική αλλαγή.

Η μεταρρύθμιση και η ανάπτυξη παραμένουν άυλες προεκλογικές υποσχέσεις. Ο προϋπολογισμός στηρίζεται -όπως και οι προηγούμενοι των ΣΥΡΙΖΑ - ΑΝΕΛ- στο υψηλό πρωτογενές πλεόνασμα των 7 δισεκατομμυρίων, ώστε ένα μικρό μέρος του να αναδιανεμηθεί, εξυπηρετώντας όχι μόνο κοινωνικούς σκοπούς αλλά πολιτικούς και εκλογικούς

Η μεταρρύθμιση και η ανάπτυξη παραμένουν άυλες προεκλογικές υποσχέσεις. Ο προϋπολογισμός στηρίζεται -όπως και οι προηγούμενοι των ΣΥΡΙΖΑ - ΑΝΕΛ- στο υψηλό πρωτογενές πλεόνασμα των 7 δισεκατομμυρίων, ώστε ένα μικρό μέρος του να αναδιανεμηθεί, εξυπηρετώντας όχι μόνο κοινωνικούς σκοπούς, αλλά πολιτικούς και εκλογικούς.

Επίσης, στηρίζεται στην υπερφορολόγηση, την τεχνητή συγκράτηση των δαπανών, τις χαμηλές δημόσιες επενδύσεις. Τα υψηλά πλεονάσματα και η υπερφορολόγηση της μεσαίας τάξης, καθιστούν την οικονομία καχεκτική και αντιστρατεύονται τις παραγωγικές και οικονομικές δραστηριότητες.

Παράλληλα, αδικούνται τα μικρομεσαία εισοδήματα και οι ευάλωτες κοινωνικές ομάδες. Η δυσανάλογη σχέση άμεσων και έμμεσων φόρων δείχνει άνιση κατανομή των φορολογικών βαρών και μη ανθηρή οικονομία. Οι κάποιες μικρές φοροελαφρύνσεις αφορούν, κυρίως, τις επιχειρήσεις, ενώ δεν συνδέονται με τη δημιουργία νέων θέσεων εργασίας και με τις επενδύσεις.

Αν και η Κυβέρνηση ισχυρίζεται ότι κάνει μειώσεις στους φόρους, για το 2020 προβλέπεται αύξηση των εσόδων από φόρο εισοδήματος φυσικών προσώπων κατά 264 εκατομμύρια ευρώ και αυξήσεις φόρων επί αγαθών και υπηρεσιών κατά 979 εκατομμύρια ευρώ. Δεν πρόκειται για ένα παράδοξο του προϋπολογισμού;

Επίσης, ο ΕΝΦΙΑ δεν θα επηρεαστεί ανοδικά από την αύξηση των αντικειμενικών αξιών, που στον προϋπολογισμό φαίνεται να συμμετέχουν με έσοδα 142 εκατομμυρίων;

Τέλος, οι φόροι που επέβαλε η κρίση, όπως ο ΕΝΦΙΑ, το τέλος επιτηδεύματος και άλλοι έκτακτοι φόροι, βλέπουμε ότι ήρθαν για να μείνουν, αν και τα μνημόνια τελείωσαν.

Το Πρόγραμμα Δημοσίων Επενδύσεων παραμένει το 2020 στα ίδια επίπεδα με το 2019. Αποτρέπεται, έτσι, η επίτευξη των αναπτυξιακών στόχων, η βελτίωση της ποιότητας ζωής των πολιτών και η αύξηση της απασχόλησης.

Ακόμη, ο προϋπολογισμός δεν είναι ρεαλιστικός. Προβλέπει ρυθμό ανάπτυξης 2,8%, παρ’ όλο που η παγκόσμια οικονομία διαφαίνεται ασταθής και επιβραδυνόμενη.

Την ίδια στιγμή ο ΟΑΣΑ κάνει λόγο για 2,1%, το ΙΟΒΕ για 2,3% με 2,5% και η Τράπεζα της Ελλάδος για 2,4%.

Η Κυβέρνηση υπολογίζει σε αύξηση του ΑΕΠ. Ωστόσο, η ιδιωτική κατανάλωση υστερεί, καθώς οι πολίτες χρωστάνε και στις τράπεζες και στο δημόσιο και στα ασφαλιστικά ταμεία.

Οι εξαγωγές, από την άλλη, το 2019 εμφανίζονται μειωμένες σε σχέση με αυτές του 2018, ενώ εκτιμάται ότι οι εισαγωγές το 2020 θα είναι περισσότερες από τις εξαγωγές.

Σημαντικό πρόβλημα συνιστά, ακόμα, ότι το ΕΣΠΑ εμφανίζει χαμηλό ποσοστό απορροφητικότητας κονδυλίων. Πώς να χαρακτηρίσει κανείς τη μείωση της κοινωνικής δαπάνης για το κράτος πρόνοιας, για την υγεία, για τα νοσοκομεία, για τα ασφαλιστικά ταμεία;

Η οικονομία της χώρας μας στηρίζεται παραγωγικά και αναπτυξιακά, κυρίως, σε δύο πυλώνες: τον τουρισμό και τον πρωτογενή τομέα. Στον τουρισμό, τη χρονιά που φεύγει, είχαμε το κλείσιμο της «THOMAS COOK» με όλες τις αρνητικές παρενέργειες για τις επιχειρήσεις και τους εργαζόμενους. Πρόσφατα η Κοινοβουλευτική μας Ομάδα, που από την πρώτη στιγμή ανέδειξε το θέμα, κατέθεσε ερώτηση σχετικά με την άδικη καταβολή ΦΠΑ για τα ανεξόφλητα τιμολόγια της «THOMAS COOK» και την πλασματική αύξηση του τζίρου των επιχειρήσεων, που οδηγεί σε περισσότερο φόρο.

Ελπίζουμε στο άμεσο μέλλον να δώσετε λύσεις σε αυτά, όπως και να δείτε με ενδιαφέρον τα αιτήματα του ΣΕΤΕ, όπως είναι η μείωση του ΦΠΑ με στόχο την αύξηση της ανταγωνιστικότητας και της βιωσιμότητας των επιχειρήσεων, η κατάργηση ή η μείωση του φόρου διαμονής, η αποκλιμάκωση της φορολογίας εισοδήματος των επιχειρήσεων, η εκλογίκευση των χρεώσεων στα αεροδρόμια και τα λιμάνια της χώρας, η δημιουργία πλαισίου για βραχυχρόνιες μισθώσεις.

Ο πρωτογενής και ο αγροδιατροφικός τομέας βρίσκονται σε δυσμενή θέση. Για αυτό απαιτείται το έντονο ενδιαφέρον της Κυβέρνησης. Ως πολιτικός χώρος πρόσφατα καταθέσαμε επίκαιρη επερώτηση για τα προβλήματα του τομέα προς τον Υπουργό κ. Βορίδη.

Ο κυβερνητικός προγραμματισμός και η πολιτική για το 2020, αλλά και μακρόπνοα, θα πρέπει να δώσει βαρύτητα στην ξεχασμένη ελληνική επαρχία στα προβλήματα και στις προοπτικές ανάπτυξής της.

Θα ήθελα εδώ να φέρω το παράδειγμα του νομού μου, του Νομού Κιλκίς. Η γειτνίαση με τη Βόρεια Μακεδονία και τη Βουλγαρία, χώρες με χαμηλή φορολόγηση και φτηνό εργατικό δυναμικό, είχε ως αποτέλεσμα τη μεταφορά πλειάδας επιχειρήσεων εκεί, την αύξηση της ανεργίας -πάνω από 40%- στους νέους, την αναπτυξιακή υστέρηση, την εμφάνιση μεταναστευτικού ρεύματος, κυρίως, νέων υψηλής μόρφωσης, τη μείωση του πληθυσμού και το χαμηλό κατά κεφαλήν εισόδημα.

Στην αυτοδιαχειριζόμενη, όμως, βιομηχανική περιοχή του Κιλκίς υπάρχουν δυναμικές επιχειρήσεις, με συμμετοχή στην παγκόσμια, στην ευρωπαϊκή, στη βαλκανική και ελληνική οικονομία, που πρέπει να βοηθηθούν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε. Τελειώνω.

Η οικονομία του Κιλκίς στηρίζεται, κυρίως, στον πρωτογενή και δευτερογενή τομέα. Ο πρωτογενής τομέας χρειάζεται ενίσχυση εδώ, όπως, άλλωστε, σε όλη την Ελλάδα. Προτάσεις υπάρχουν πολλές. Η μείωση της φορολογίας των ενισχύσεων και αποζημιώσεων των αγροτών, η εξαίρεση των αγροτεμαχίων από συμπληρωματικό ΕΝΦΙΑ, η προώθηση εθελούσιας συνένωσης ή η ανταλλαγή αγροτεμαχίων μέσω ΕΣΠΑ με κάλυψη των εξόδων, η προώθηση της εθελούσιας απόσυρσης συνταξιούχων αγροτών με κίνητρα και η χρήση της αγροτικής γης από νέους αγρότες. Επίσης, η εξάλειψη της ανισότητας μεταξύ των περιοχών με ίδιες καλλιέργειες και, τέλος, η εξεύρεση λύσης στα αγροτικά δάνεια που έχουν ληφθεί με την εγγύηση του δημοσίου και βρίσκονται στην υπό εκκαθάριση Αγροτική Τράπεζα.

Στις υποδομές παρατηρούμε στον νομό ένα παράδοξο και άδικο φαινόμενο. Σε σχέση με το δρόμο της ΠΑΘΕ, το τμήμα, δηλαδή, Εύζωνοι - Θεσσαλονίκη η κύρια είσοδος της χώρας, ακόμα να υλοποιηθεί. Ποιο είναι το αποτέλεσμα; Δεκάδες θάνατοι από τροχαία. Και φτάσαμε στο σημείο πριν λίγους μήνες να δημιουργηθούν διόδια στο ύψος του τελωνείου των Ευζώνων. Και αυτές τις μέρες, σε απόσταση δεκαέξι χιλιομέτρων από αυτά, στις εξόδους του Πολυκάστρου, δημιουργούνται άλλα διόδια για τους κατοίκους του Δήμου Παιονίας.

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ ολοκληρώστε, κύριε συνάδελφε. Έχετε πάει στα εννέα λεπτά.

**ΓΕΩΡΓΙΟΣ ΦΡΑΓΓΙΔΗΣ:** Τελείωσα, κύριε Πρόεδρε.

Αν είναι δυνατόν να πληρώσουν διόδια οι κάτοικοι των χωριών και του δήμου!

Τέλος, όσον αφορά στον τομέα της υγείας, το Νοσοκομείο του Κιλκίς έχει πάρα πολλά προβλήματα. Κυρίως, όμως, απαιτείται οικοδόμηση νέας πτέρυγας, όπου θα στεγαστούν όλες οι κλινικές του παλιού, επικίνδυνου κτηρίου, που χτίστηκε με εθελοντική εργασία από τους κατοίκους το 1936. Και, επίσης, υπάρχει επιτακτική ανάγκη για τη λειτουργία της μονάδας εντατικής θεραπείας.

Κλείνοντας, θα ήθελα να πω ότι το μεγάλο πρόβλημα της Ελλάδας ήταν και παραμένει η αναπτυξιακή της υστέρηση. Για να βγει η χώρα στο φως, χρειάζεται να μπει σε τροχιά ανάπτυξης άμεσα. Αυτό δεν το κάνει ο προϋπολογισμός και οι καιροί ου μενετοί.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει η κ. Αικατερίνη Παπακώστα - Παλιούρα από τη Νέα Δημοκρατία και στη συνέχεια ο κ. Δρίτσας από τον ΣΥΡΙΖΑ.

**ΑΙΚΑΤΕΡΙΝΗ ΠΑΠΑΚΩΣΤΑ - ΠΑΛΙΟΥΡΑ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, βρισκόμαστε σήμερα εδώ σε μία πολύ σημαντική -ιστορική θα τολμούσα να πω- συνεδρίαση, προκειμένου να συζητήσουμε και να ψηφίσουμε, τελικά, τον προϋπολογισμό του 2020. Ιστορική γιατί πρόκειται, ουσιαστικά, για την πρώτη συνεδρίαση προϋπολογισμού με την πρώτη αυτοδύναμη από το 2012 και μετά Κυβέρνηση της Νέας Δημοκρατίας με Πρωθυπουργό τον Κυριάκο Μητσοτάκη. Επίσης είναι πολύ σημαντική, γιατί πρόκειται για τον πρώτο αντιμνημονιακό προϋπολογισμό, που έχει, όμως, αναπτυξιακό πρόσημο και όχι φοροεισπρακτικό χαρακτήρα.

Αυτός είναι και ο χαρακτήρας, το μείγμα θα έλεγα της πολιτικής μας, να επενδύουμε, δηλαδή, στις υγιείς αναπτυξιακές δυνάμεις του τόπου και να τις υποστηρίξουμε για να παραγάγουν πλούτο και θέσεις εργασίας, χωρίς να αποτελούμε τροχοπέδη στην ανάπτυξή τους, αλλά δύναμη εκκίνησης και δημιουργίας.

Ο προϋπολογισμός όπως δημιουργήθηκε από το Υπουργείο Οικονομικών, από τον αρμόδιο Υπουργό, τον κ. Σταϊκούρα, και το επιτελείο του, αποτυπώνει ξεκάθαρα τις προοπτικές για το αύριο των πολιτικών που εξαγγείλαμε προεκλογικά και με αυτές μας εξέλεξε η κοινωνία. Είναι ξεκάθαρο πως με τον προϋπολογισμό του έτους 2020 αλλάζουμε κατεύθυνση. Η φιλοσοφία του προϋπολογισμού που συζητούμε σήμερα, κινείται στον αντίποδα όσων γνωρίσαμε τα τελευταία χρόνια από την κυβέρνηση ΣΥΡΙΖΑ - ΑΝΕΛ. Ρίχνει το βάρος του στην πολιτική των επενδύσεων, εγχώριων και ξένων, με στόχο την ευημερία και τη δημιουργία νέων θέσεων εργασίας καλά αμειβομένων και με σταθερότητα.

Δημιουργεί ένα δίχτυ προστασίας, ουσιαστικό και όχι στα λόγια, σε όσους το έχουν περισσότερο ανάγκη αντιμετωπίζοντας δραστικά την φτώχεια. Αποτυπώνει ξεκάθαρα την μετατόπιση μας από την πολιτική της υπερφορολόγησης του παρελθόντος από τις κυβερνήσεις ΣΥΡΙΖΑ - ΑΝΕΛ στην πολιτική των λιγότερων φόρων και της συνολικής επιβάρυνσης των φυσικών προσώπων.

Σήμερα, σχεδόν έξι μήνες μετά την εκλογή μας στην Κυβέρνηση και υπό την ηγεσία του κ. Κυριάκου Μητσοτάκη, ήδη βλέπουμε τα πρώτα θετικά βήματα της πολιτικής αυτής. Επιγραμματικά θυμίζω, την μείωση του ΕΝΦΙΑ, την ρύθμιση των εκατόν είκοσι δόσεων, ενώ η γενικότερη αποτίμηση του πρώτου εξαμήνου περιέχει την μείωση του επιτοκίου του δεκαετούς ομολόγου από 3,9% τον Μάρτιο του 2019 σε 1,5% τον περασμένο Οκτώβριο. Την ίδια στιγμή, για πρώτη φορά, οι δείκτες του οικονομικού κλίματος βελτιώνονται σημαντικά, όπως αυτό καταγράφεται και από τον ΙΟΒΕ αλλά και από τους διεθνείς οίκους αξιολόγησης συνεχώς, οι οποίοι αναβαθμίζουν την πιστοληπτική δυνατότητα της χώρας μας.

Κυρίες και κύριοι συνάδελφοι, τα στοιχεία μιλούν ξεκάθαρα, αλλά το σημαντικότερο όλων είναι η βελτίωση του οικονομικού κλίματος και η αναθέρμανση της αγοράς, που διαπιστώνουμε καθημερινά, καθώς η εμπιστοσύνη στην οικονομία μας και την πολιτική που ακολουθούμε αρχίζει να αποδίδει καρπούς. Με το σχέδιο του προϋπολογισμού που καταθέτουμε, λοιπόν, εισάγουμε μία νέα λογική διαχείρισης και κατάρτισης, ενώ κινούμαστε σταθερά μέσα στους στόχους του πρωτογενούς πλεονάσματος, μειώνουμε την φορολογική επιβάρυνση στα φυσικά και νομικά πρόσωπα και τα κάνουμε αυτά, χωρίς να μειώνονται σε κανέναν άλλον τομέα της πολιτικής μας. Πώς το καταφέρνουμε αυτό; Ενισχύοντας τις αναπτυξιακές προοπτικές με δεδομένους φορολογικούς συντελεστέ, που αποδίδουν περισσότερα έσοδα, εξορθολογίζοντας και διορθώνοντας λάθη και αστοχίες της φορολογικής πολιτικής, διευρύνοντας την φορολογική βάση, δίνοντας βάρος σε ηλεκτρονικές συναλλαγές, ανασχεδιάζοντας τους επιμέρους προϋπολογισμούς των φορέων με την κατάργηση των πλασματικών ορίων δαπανών, ώστε να τελειώνουμε επιτέλους με τη δημιουργία των αχρήστων πλεονασμάτων.

Για να καταλάβουμε όμως, τι σημαίνουν όλα αυτά, πρέπει να θυμηθούμε όλοι μας τι μας κληροδότησε η διακυβέρνηση ΣΥΡΙΖΑ. Συγκεκριμένα, την τετραετία 2015 – 2019, ο ΣΥΡΙΖΑ υπερηφανευόταν πως πέτυχε υπερπλεόνασμα που έφτανε τα 11,4 δις. Τι σημαίνει αυτό; Χρήματα που συγκέντρωσε το δημόσιο μέσα από την φοροεισπρακτική του πολιτική, αφαιμάζοντας τα νοικοκυριά και στεγνώνοντας την αγορά. Για να καταλάβουμε σε πραγματικά μεγέθη τι ακριβώς έκαναν, θα σας πω μόνο πώς το υπερπλεόνασμα αυτό ισοδυναμεί σχεδόν με τέσσερις φορές το ύψος των συνολικών ετήσιων εσόδων του ΕΝΦΙΑ ουσιαστικά, είναι σαν να χρέωσαν την κοινωνία έναν επιπλέον ΕΝΦΙΑ, για κάθε χρόνο τη διακυβέρνησή τους, ο κ. Τσίπρας, ο κ. Τσακαλώτος και οι συνεργάτες τους. Και όλα αυτά ,βεβαίως, μέσα στο πλαίσιο των πρωτογενών πλεονασμάτων που συμφώνησε ο κ. Τσίπρας και η κυβέρνησή του και εξάντλησαν την ήδη κουρασμένη από την δίνη της κρίσης αγορά.

Στην δική μας φιλοσοφία, στην δική μας πολιτική πρακτική, δεν υφίστανται αυτά. Ο προϋπολογισμός που συζητάμε σήμερα είναι ο προϋπολογισμός του έτους 2020, που βασίζεται αρχικά στην εκτίμηση ότι ο ρυθμός αύξησης του ΑΕΠ μέσα στο 2020 θα διαμορφωθεί στο 2,8%, ενώ το πρωτογενές πλεόνασμα προβλέπουμε πώς θα είναι κατά 3,58% του ΑΕΠ αυξημένο, έναντι του στόχου που έχουμε στην ενισχυμένη εποπτεία. Την ίδια στιγμή τα καθαρά έσοδα του προϋπολογισμού μετά και την επιστροφή των φόρων προβλέπεται να διαμορφωθούν στα 54.710.000.000 ευρώ ήτοι αυξημένα κατά 0,8% των εκτιμήσεων του έτους 2019 και αυτό το καταφέρνουμε όχι αυξάνοντας τους συντελεστές φορολόγησης αλλά αντιθέτως μειώνοντας τους, τόσο λόγω της αύξησης στο ΑΕΠ, όσο και λόγω της διεύρυνσης της φορολογικής βάσης και της αυξημένης εισπραξιμότητας του ΕΝΦΙΑ λόγω μειώσεων.

Τέλος, αναφορικά με τις δαπάνες αυτές αυξάνονται κατά 722.000.000 ευρώ σε σχέση με την εκτίμηση του 2019, χωρίς όμως, αυτό να γίνεται εις βάρος των δημόσιων πολιτικών, αλλά εξορθολογίζοντας τα δημόσια οικονομικά και τους προϋπολογισμούς των φορέων στοχεύοντας παράλληλα στην ποιοτική αναβάθμιση των υπηρεσιών.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Κυρίες και κύριοι συνάδελφοι, χωρίς πολλά λόγια ο προϋπολογισμός του 2020 έρχεται να καταγράψει την βούληση αλλά ταυτοχρόνως και την αποφασιστικότητα αυτής της Κυβέρνησης, να αλλάξει την χώρα δραστικά και με σχέδιο, δίνει βάρος στην ενίσχυση των επενδύσεων και στην εξωστρέφεια, είναι εμπροσθοβαρής μειώνοντας φόρους και παράλογες δαπάνες εξορθολογίζοντας τα δημόσια οικονομικά. Αυτός ο προϋπολογισμός αποτυπώνει το ίχνος μιας Ελλάδας, που στέκεται επιτέλους, ισχυρή στα πόδια της, μιας Ελλάδας που παράγει, εξάγει, ισχυροποιεί την οικονομία της και οικοδομεί μία νέα σταθερή, αναπτυξιακή πραγματικότητα, για το μέλλον.

Εμείς, στη Νέα Δημοκρατία, λοιπόν, αυτή την Ελλάδα οραματιζόμαστε, γιατί αυτή την Ελλάδα αξίζουμε και αυτή την Ελλάδα είμαστε αποφασισμένοι να δημιουργήσουμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο κ. Δρίτσας.

**ΘΕΟΔΩΡΟΣ ΔΡΙΤΣΑΣ:** Ευχαριστώ πολύ, κύριε Πρόεδρε

Κυρίες και κύριοι Βουλευτές, ο Βουλευτής Χανίων, ο γενικός εισηγητής της Νέας Δημοκρατίας στη συζήτηση για τον προϋπολογισμό του 2020, την πρώτη μέρα της συζήτησης ο κ. Μανούσος Βολουδάκης κλείνοντας την εισήγηση του μας πρότεινε να επανέλθουμε στην εθνική πρακτική παλαιότερων δεκαετιών και να ψηφίσουμε όλα τα κόμματα τις δαπάνες για την άμυνα, ανεξάρτητα από την υπερψήφιση ή όχι του συνόλου του προϋπολογισμού. Πέραν της επισήμανσης ότι η δική του παράταξη είναι η πρώτη που έχει εγκαταλείψει αυτή την πρακτική πολλά χρόνια τώρα, από τότε που βρέθηκε στην αντιπολίτευση, εν τούτοις η πρόταση αυτή θα μπορούσε όντως, υπό προϋποθέσεις, να έχει ένα νόημα και να εξεταστεί και από εμάς, όχι όμως, βέβαια, στο φετινό προϋπολογισμό που δεν έχει ληφθεί καμμία πρωτοβουλία από την Κυβέρνηση για να εκπληρωθούν κάποιες από αυτές τις προϋποθέσεις τουλάχιστον.

Είναι καιρός όμως τώρα, που, πραγματικά, μπορούμε -γιατί τώρα πραγματικά έχουμε νέα περίοδο, όχι επειδή εξελέγη η Νέα Δημοκρατία αλλά επειδή όντως η χώρα ολοκλήρωσε την μέγγενη των μνημονιακών εξαναγκασμών και καταναγκασμών και την σκληρότητα τους- μπορούμε, λοιπόν, να ανοίξουμε μία τέτοια σοβαρή συζήτηση και να αναβαθμίσουμε τον έλεγχο της Βουλής για την οργάνωση των οικονομικών της Άμυνας, αρχικά κατά προτίμηση στο πλαίσιο της λειτουργίας της Επιτροπής Εξοπλιστικών Προγραμμάτων και Συμβάσεων, η οποία ως γνωστόν λειτουργεί με την αρχή της εμπιστευτικότητας. Εκεί μπορούμε και πρέπει να δούμε πολλά ενδιαφέροντα και εξαιρετικά χρήσιμα για την ελληνική κοινωνία και για την άμυνα. Πρέπει να αξιολογηθούν και οι δαπάνες του ΝΑΤΟ και οι δαπάνες των εξοπλισμών και οι δαπάνες διαχείρισης και λειτουργίας και, βέβαια, οι δαπάνες για τη μισθοδοσία και την κάλυψη αναγκών όλων των στελεχών των Ενόπλων Δυνάμεων, χαμηλόβαθμων και υψηλόβαθμων συμπεριλαμβανομένου, βεβαίως, και του πολιτικού προσωπικού.

Εμείς από την πλευρά του ΣΥΡΙΖΑ το προτείνουμε και θα καταθέσουμε αυτή την πρότασή μας στην επιτροπή. Άλλωστε, ο Δημήτρης Βίτσας, Αντιπρόεδρος της Βουλής και πρώην Αναπληρωτής Υπουργός Εθνικής Άμυνας στην Επιτροπή Εθνικής Άμυνας και Εξωτερικών Υποθέσεων προ ημερών έκανε λόγο γι’ αυτό και πρότεινε μάλιστα, να συζητήσουμε και μία λελογισμένη και στοχευμένη αύξηση του προϋπολογισμού, παρά το γεγονός ότι ο παρών προϋπολογισμός για τα θέματα αρμοδιότητας του Υπουργείου Εθνικής Άμυνας δεν προβλέπει, βέβαια, καμμία τομή, δεν προβλέπει τομή σημαντική ούτε ποσοτική ούτε ποιοτική, παρ’ όλα αυτά, όμως, είναι αξιοπρόσεκτο το ότι προβλέπει μείωση κατά 100.000.000 ευρώ του τακτικού προϋπολογισμού του Υπουργείου και κατά 26.000.000 του Προγράμματος Δημοσίων Επενδύσεων.

Αυτό επειδή, ακριβώς, σημαίνει στασιμότητα, δεν σημαίνει, πραγματικά, πολύ κραυγαλέα μείωση, εν τούτοις είναι αξιοσημείωτο στις συνθήκες για τις οποίες συζητάμε. Αλλά παρ’ όλα αυτά εκείνο που προέχει είναι ο ορθολογισμός, η προτεραιοποίηση, η αξιολόγηση, η διαφάνεια, ο έλεγχος και η αξιοποίηση των πόρων με τον καλύτερο δυνατό τρόπο για την αύξηση του αποτελέσματος της αμυντικής θωράκισης της χώρας.

Εμείς πάντως στη διάρκεια της διακυβέρνησης ΣΥΡΙΖΑ - ΑΝΕΛ καταφέραμε, με μεγάλες προσπάθειες και παρά τις εκβιαστικές μνημονιακές δυσκολίες, να υλοποιήσουμε τις προγραμματικές μας δεσμεύσεις που είχαν ως κύριες αιχμές τις επείγουσες και προτεραιοποιημένες ανάγκες για τη συντήρηση και αναβάθμιση των υπαρχόντων οπλικών συστημάτων, για τα ανταλλακτικά, για τα καύσιμα, για την εκπαίδευση όπως, βέβαια, και για τις βιοτικές ανάγκες των στελεχών όπου αυτό ήταν δυνατόν. Καταφέραμε σε μεγάλο βαθμό, αυτόν τον προγραμματικό στόχο να τον πετύχουμε. Και αυτό προκύπτει και από τις πραγματικές εξελίξεις.

Καταφέραμε, λοιπόν, να κρατήσουμε την αμυντική θωράκιση της χώρας και τη συνοχή του στρατεύματος στο υψηλότερο δυνατό επίπεδο, σε πολύ ικανοποιητικό επίπεδο.

Πέραν αυτών που αναφέρονται στην ειδική αρμοδιότητά μου ως τομεάρχης άμυνας, εκείνο που επίσης οφείλω να επισημάνω –το επισήμανε και ο κ. Βίτσας, αφορά το Υπουργείο Οικονομικών και όχι μόνο το Υπουργείο Άμυνας- είναι ότι μετά την προχθεσινή αιφνιδιαστική, επικίνδυνη και εξωθεσμική νομοθετική ρύθμιση για τον «Ενιαίο Φορέα Επιτήρησης Συνόρων» και για τον «Εθνικό Συντονιστή» για την αντιμετώπιση και διαχείριση του μεταναστευτικού-προσφυγικού ζητήματος, πέραν των άλλων σοβαρών ζητημάτων τα οποία καταγγείλαμε προχθές -και θα δοθεί συνέχεια στη συζήτηση- προκύπτει και ζήτημα δημοσιονομικό, αφού σύμφωνα και με την έκθεση του Γενικού Λογιστηρίου του Κράτους νέες μεγάλες δαπάνες προκύπτουν για πρώτη φορά σε βάρος του κρατικού προϋπολογισμού και των λοιπών φορέων γενικής κυβέρνησης, δαπάνες που μέχρι τώρα καλύπτονταν,κυρίως, από χρηματοδότηση προερχόμενη από κονδύλια των ταμείων της Ευρωπαϊκής Ένωσης. Επειδή δεν είναι διατεθειμένη η Ευρωπαϊκή Ένωση να χρηματοδοτήσει κέντρα κράτησης και πολλά άλλα, τώρα τα αναλαμβάνει ο προϋπολογισμός που μας φέρνετε σήμερα, ο οποίος όμως δεν προβλέπει αυτές τις δαπάνες. Τα είπε και ο Δημήτρης Βίτσας.

Επομένως, τίθεται το ερώτημα: Θα μας πείτε ποιο είναι το ύψος αυτών των δαπανών -μιλάμε για εκατομμύρια- και από πού θα τα βρείτε; Πρέπει να απαντήσει ο κ. Σταϊκούρας, πριν ολοκληρωθεί η ψήφιση του παρόντος προϋπολογισμού. Δεν είναι θέμα του Υπουργού Εθνικής Άμυνας αυτό.

Σε άλλο επίπεδο τώρα –παρακαλώ να μου δώσετε ένα λεπτό, κύριε Πρόεδρε- νομίζω ότι αξίζει να αναφερθώ και σε μια άλλη προτροπή που διατύπωσε προς το Σώμα ο Βουλευτής Έβρου της Νέας Δημοκρατίας κ. Σταύρος Κελέτσης, ο οποίος μας είπε κατά λέξη: «Αλίμονο αν επιστρέψουμε στην προ του 2010 κανονικότητα». Εμείς συμφωνούμε απολύτως. Αλίμονο αν ξανασυμβεί αυτό στην Ελλάδα, στις Ελληνίδες και στους Έλληνες, μόνο που η συνταγή που μας προτείνει ο παρών προϋπολογισμός, είναι απολύτως ίδια συνταγή μ’ αυτή της χρεοκοπίας: Υψηλή κερδοφορία, κυρίως, των μεγάλων επιχειρήσεων μέσω της προνομιακής και στοχευμένης υπέρ αυτών μείωσης της φορολογίας, όπως και μέσω της μείωσης άμεσα ή έμμεσα του κόστους εργασίας και των εργασιακών δικαιωμάτων αλλά και καθήλωση των δαπανών του κοινωνικού κράτους για την πρόνοια, για την υγεία, για την παιδεία, δηλαδή για τις ανάγκες της συντριπτικής πλειοψηφίας του ελληνικού λαού. Σύμφωνα μ’ αυτή τη συνταγή, όπως την επαναλαμβάνουν ρητά σχεδόν όλοι οι Βουλευτές της Νέας Δημοκρατίας που παίρνουν τον λόγο, μετά απ’ αυτή την «παραγωγή πλούτου», όπου ταυτίζουν την κερδοφορία των επιχειρήσεων με την παραγωγή πλούτου –αυτό σκεφτείτε το λίγο, ιδιοτελώς και ψευδώνυμα συμβαίνει αυτό- τότε, λένε, μπορούμε να μιλήσουμε ίσως για αναδιανομή! Πρώτα η παραγωγή πλούτου. Αυτή είναι και η μεγάλη μας διαφορά. Αυτή είναι η συνταγή που γεννάει νέα φτώχεια και νέες ανισότητες που οδηγούν στη χρεοκοπία.

Για εμάς, η μείωση των ανισοτήτων και η δραστική ενίσχυση του δημοκρατικού κράτους πρόνοιας, πέραν των άλλων ζητημάτων δικαιοσύνης, είναι και ζήτημα πρωταρχικής σημασίας ως αναπτυξιακός παράγοντας. Δεν μπορεί να υπάρχει βιώσιμη ανάπτυξη με ανισότητες και φτώχεια. Δεν γίνεται αυτό.

Απ’ αυτή την άποψη, για εσάς οι ανισότητες και η φτώχεια είναι απλώς ένα βάρος και μια αντίφαση στην πολιτική σας. Ακριβώς γι’ αυτό, επειδή το ξέρετε, όντως ήσασταν από καιρό προετοιμασμένοι να προωθήσετε από την πρώτη κιόλας μέρα με σκληρά μέτρα την επανοικοδόμηση του αστυνομικού κράτους καταστολής της δεξιάς στο όνομα δήθεν της ασφάλειας των πολιτών, παραπλανώντας τους ασύστολα και υπονομεύοντας τις ελευθερίες και τα δικαιώματά τους.

Όσο για τις περίφημες επενδύσεις, ένα σχόλιο: Βλέπουμε τις τραγικές εξελίξεις των ανταγωνιζόμενων πανίσχυρων οικονομικών συμφερόντων για το Ελληνικό, όπου ως ναυαρχίδα της πολυθρύλητης επένδυσης αναδεικνύεται ένα καζίνο. Καλά κέρδη και να τα χαίρεστε!

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Καλείται στο Βήμα ο κ. Γεώργιος Αμανατίδης από τη Νέα Δημοκρατία. Μετά θα έχει τον λόγο ο κ. Παναγιώτης Σκουρλέτης από τον ΣΥΡΙΖΑ.

Κύριε Αμανατίδη, έχετε τον λόγο.

**ΓΕΩΡΓΙΟΣ ΑΜΑΝΑΤΙΔΗΣ:** Κύριοι Υπουργοί, αγαπητοί συνάδελφοι, δεδομένου ότι συμμετέχω στην Επιτροπή Οικονομικών Υποθέσεων, θα αρκεστώ σε μια επισκόπηση του παρόντος νομοσχεδίου, του προϋπολογισμού για το 2020 και δεν θα αναφερθώ σε ειδικότερα σημεία του.

Κατ’αρχάς, επιτρέψτε μου να αναφερθώ στο οικονομικό τοπίο, όπως αυτό είχε διαμορφωθεί πριν τις εκλογές της 7ης Ιουλίου του 2019. Το κλίμα των τελευταίων ετών θα μπορούσε να συμπυκνωθεί σε τρεις λέξεις: Υπερφορολόγηση, αναπτυξιακή καχεξία και όλα αυτά στην πραγματική οικονομία, δηλαδή μια κατάσταση ασφυξίας των παραγωγικών δυνάμεων. Υπήρξε, λοιπόν, μια συνειδητή, ανελέητη -θα έλεγα- φορολογική και ασφαλιστική επιδρομή, ενώ οι όποιες υπερβάσεις του δημοσιονομικού στόχου δεν οφείλονταν στον ρυθμό οικονομικής μεγέθυνσης, αλλά ήταν το αποτέλεσμα της επιβολής νέων φόρων, των περικοπών στις συντάξεις και στα οικογενειακά επιδόματα, της μη απονομής χιλιάδων συντάξεων, των πρόσθετων επιβαρύνσεων στις ασφαλιστικές εισφορές για τους ελεύθερους επαγγελματίες, της αναστολής δαπανών για δημόσιες επενδύσεις και άλλων αντίστοιχων πολιτικών, δηλαδή ήταν τεχνητές.

Αυτό γίνεται εμφανές από τους διεθνείς δείκτες αξιολόγησης του επιχειρηματικού περιβάλλοντος, που κατέτασσαν πολύ χαμηλά τη χώρα μας. Ειδικότερα για το 2019, ο δείκτης για την ευκολία του επιχειρείν κατέτασσε την Ελλάδα χαμηλότερα απ’ ότι το 2018 κατά πέντε θέσεις. Ο δείκτης παγκόσμιας ανταγωνιστικότητας καταδεικνύει οριακή επιδείνωση της κατάστασης της Ελλάδας έναντι του 2018, με τις παραμέτρους, που τον επηρεάζουν να επιδεινώνονται συνεχώς. Δεν θα τις αναφέρω, για να κερδίσουμε χρόνο.

Ποιο είναι, όμως, το οικονομικό τοπίο σήμερα; Έχει αλλάξει; Τι έχει αλλάξει; Ο δείκτης οικονομικού κλίματος, μετά το πρώτο εξάμηνο του 2019 ακολουθεί μια εντυπωσιακή ανοδική πορεία, που αποτελεί ρεκόρ για την Ελλάδα από την έναρξη της οικονομικής κρίσης, σε αντίθεση με την επιβράδυνση στον αντίστοιχο δείκτη της Ευρωζώνης. Οι αγορές συνηγορούν σ’ αυτό. Η χώρα δανείζεται με πολύ χαμηλό κόστος, ενίοτε και με μηδενικό.

Πού οφείλεται, όμως, αυτή η αναστροφή του κλίματος; Οφείλεται στις μεταρρυθμιστικές πρωτοβουλίες της Κυβέρνησης στο δεύτερο εξάμηνο του 2019, που συμπίπτει, βέβαια, με το πρώτο εξάμηνο της θητείας της. Αυτή είναι η απάντηση. Στις πρωτοβουλίες που πάρθηκαν αναφέρονται ενδεικτικά η επιτυχής άρση των κεφαλαιακών περιορισμών, που είχαν εφαρμοστεί από το 2015, η μείωση του ΕΝΦΙΑ, η μείωση των φορολογικών συντελεστών, η ρύθμιση των 120 δόσεων, η ολοκλήρωση υλοποίησης του προγράμματος ληξιπρόθεσμων υποχρεώσεων των φορέων της γενικής κυβέρνησης κ.ο.κ.. Η αναστροφή του κλίματος οφείλεται, δηλαδή, σ’ ένα περιβάλλον, το οποίο δημιουργήθηκε και το οποίο ευνοεί την ώθηση της οικονομίας προς τα εμπρός.

Το θετικό αυτό οικονομικό κλίμα, που δημιουργήθηκε θα πρέπει να ενταθεί, κάτι που αποτυπώνεται ήδη στον κρατικό προϋπολογισμό για το έτος 2020. Διττή, λοιπόν, η στόχευση του προϋπολογισμού για το 2020. Οι επενδύσεις και η κοινωνική συνοχή είναι στο επίκεντρο.

Εξηγούμαι: Ο προϋπολογισμός είναι φιλοεπενδυτικός, γιατί η ασκούμενη από την Κυβέρνηση οικονομική πολιτική στοχεύει στην αντιστροφή του κλίματος αποεπένδυσης. Ο μεσοπρόθεσμος στόχος της νέας πολιτικής στόχευσης είναι οι επενδύσεις ως ποσοστό του ΑΕΠ να πλησιάσουν σταδιακά τα επίπεδα προ της κρίσης. Ο προϋπολογισμός του 2020 προβλέπει σημαντική αύξηση του ρυθμού μεγέθυνσης από το 1,5%, που παρατηρήθηκε το πρώτο εξάμηνο του 2019 στο 2,8%. Προβλέπει επίσης -και αυτό είναι πολύ σημαντικό- την αναδιάρθρωση του Προγράμματος Δημοσίων Επενδύσεων, με την ενίσχυση του συγχρηματοδοτούμενου σκέλους και τον τερματισμό της υποεκτέλεσης, που χαρακτήριζε τα τελευταία χρόνια το Πρόγραμμα Δημοσίων Επενδύσεων. Ναι μεν έχει έναν προϋπολογισμό 6,75 δισεκατομμύρια ευρώ, όμως απευθύνεται σε δράσεις, σε υποδομές και σε ενέργειες, οι οποίες συμβάλλουν και ωθούν τη διαδικασία της τοπικής και περιφερειακής ανάπτυξης και είναι αυτές, που έχει ανάγκη η χώρα μας. Επομένως, έχει ολοκληρωμένο χαρακτήρα, έναν ολιστικό σχεδιασμό και εκ των πραγμάτων, προδιαγράφεται θετικά η εξέλιξή του.

Σοβαρή αλλαγή επίσης στο Πρόγραμμα Δημοσίων Επενδύσεων, που υποεκτελείται συστηματικά τα τελευταία χρόνια είναι η αναπροσαρμογή της στοχοθεσίας του στη διάρκεια του έτους. Αντί, δηλαδή, να στοχεύουμε στην υλοποίηση του 40% τον Δεκέμβριο, όπως γινόταν μέχρι τώρα και δίναμε την εντύπωση των πλεονασμάτων, που μπορούσαν να τα μοιράζουμε, αυτό θα αντιμετωπιστεί με μια πιο ισομερή κατανομή των πόρων του προγράμματος Δημοσίων Επενδύσεων. Έτσι τελικά, θα οδηγηθούμε σε καταβολή περίπου του 16% των ποσών, που αναλογούν στο τέλος του χρόνου.

Πέραν του ότι είναι ο φιλοεπενδυτικός ο προϋπολογισμός, είναι και ένας προϋπολογισμός με κοινωνικό πρόσωπο, γιατί αρκεί να δει κανείς τον προϋπολογισμό του Υπουργείου Εργασίας και Κοινωνικών Ασφαλίσεων. Ο αρχικά εγκεκριμένος προϋπολογισμός του Υπουργείου Εργασίας Οικονομικού έτους 2019 συνολικού ύψους 18,5 δισεκατομμυρίων ευρώ, μετά την προσθήκη του 1,4 δισεκατομμυρίου ευρώ διαμορφώνεται στα 19,9 δισεκατομμύρια ευρώ με σκοπό την καταβολή της λεγόμενης δέκατης τρίτης σύνταξης, τη συνεισφορά του δημοσίου στην προστασία της πρώτης κατοικίας, την επιχορήγηση του ΥΠΕΚΑ για το πρόγραμμα «Σχολικά Γεύματα» και μια σειρά άλλων ενεργειών.

Από τα παραπάνω γίνεται σαφές ότι ο προϋπολογισμός έχει διαφορετική φιλοσοφία, αφού θέτει τέλος στην πολιτική των υπερπλεονασμάτων και επιδιώκει όσο το δυνατόν τη μεγαλύτερη εγγύτητα στον στόχο, χωρίς να στοχεύει -όπως είπα- στα υπερπλεονάσματα. Επίσης, δίνει τη δυνατότητα να μεγαλώσουν τα πρωτογενή πλεονάσματα, σε σημείο όπου η φορολογική ικανότητα των πολιτών μπορεί να τα αντέξει, χωρίς, δηλαδή, τελικά να μειωθεί το πραγματικό εισόδημα των πολιτών.

Είναι μια εφικτή πολιτική, γιατί ενισχύει τις αναπτυξιακές προοπτικές και την κοινωνικότητα της ελληνικής οικονομίας, διευρύνει τη φορολογική βάση, εξορθολογικοποιούνται οι επιμέρους δαπάνες. Είναι ένας προϋπολογισμός ο οποίος στοχεύει και μετρά τα αποτελέσματα, διαμορφώνει και εξειδικεύει τις επιδόσεις με δείκτες. Επειδή ο χρόνος πιέζει, δεν θα κάνω ειδική αναφορά στο τι θετικό μπορεί αυτό να επιφέρει.

Αγαπητοί συνάδελφοι, όπως γίνεται κατανοητό, ο προϋπολογισμός του 2020 δεν αποτελεί απλή παράθεση αριθμητικών στοιχείων του παρόντος και του μέλλοντος. Είναι εργαλείο για υποβοήθηση της κοινωνίας και της οικονομίας με βαθιά την αίσθηση ότι πίσω από τους αριθμούς υπάρχουν άνθρωποι. Αυτοί μας έδωσαν τη δύναμη και επί της ουσίας μας εμπιστεύτηκαν να διαχειριστούμε ζητήματα, που τους αφορούν, διατηρώντας όμως το δικαίωμα να μας ελέγχουν.

Εμείς οφείλουμε να εκπέμψουμε μια διαρκή έγνοια, την αξιοπιστία και συνέπεια που απαιτείται, έτσι ώστε να αναβαθμιστεί η έννοια των πολιτικών και της πολιτικής που τα τελευταία χρόνια έχει πληγεί σημαντικά.

Η παρούσα Κυβέρνηση, με την οραματική και συνεπή καθοδήγηση του Πρωθυπουργού της χώρας, κ. Κυριάκου Μητσοτάκη, θέτει στο επίκεντρο τα παραπάνω. Είναι αποφασισμένη να αναμετρηθεί με τα δύσκολα και ήδη το πράττει με επιτυχία.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Καλείται στο Βήμα ο κ. Παναγιώτης Σκουρλέτης από τον ΣΥΡΙΖΑ.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ευχαριστώ, κύριε Πρόεδρε.

Μου γεννιέται μια απορία: Απορώ όταν ακούω έναν Βουλευτή του Νομού Κοζάνης να μην αισθάνεται την ανάγκη να πει τίποτα για τη ΔΕΗ. Σε όλα αυτά περί δίκαιης μετάβασης, που ακούσαμε πριν από λίγο από τον κ. Χατζηδάκη, δεν θα έπρεπε να θέσει έναν προβληματισμό, ένα ερώτημα; Πώς την αντιλαμβάνεται;

(Χειροκροτήματα από την πτέρυγα του ΣΥΡΙΖΑ)

Εν πάση περιπτώσει, απορώ αν άκουσε κι αυτό που είπα.

Κυρίες και κύριοι συνάδελφοι, νομίζω ότι με τη συζήτηση του παρόντος προϋπολογισμού ουσιαστικά κλείνει ένας ολόκληρος κύκλος νομοθετημάτων, που ξεκίνησε με εκείνο το φοβερό πολυνομοσχέδιο στις αρχές Αυγούστου, που ήταν ένα νομοσχέδιο με τα πρώτα αντεργατικά μέτρα της κυβέρνησης. Μετά περάσαμε στον περιβόητο αναπτυξιακό νόμο, που εκεί πραγματικά, είχαμε πιο συστηματική αντεργατική νομοθέτηση και μια σειρά άλλων πολύ συγκεκριμένων φωτογραφικών ρυθμίσεων. Είδαμε μετά το νομοσχέδιο για τη ΔΕΗ, το νομοσχέδιο για το φορολογικό και τα κόλπα με τον «ΦιλόΔημο» από το Υπουργείο Εσωτερικών. Δεν είδαμε, όμως, κάτι το οποίο θα περίμενε ο ελληνικός λαός.

Διότι, έχοντας βγει από τα μνημόνια, έχοντας κλείσει τον κύκλο των μνημονίων, θα περίμενε κανείς να έχουμε στον προϋπολογισμό, ακριβώς το αποτύπωμα της σημερινής συγκυρίας. Θα περίμενε κανείς να έχουμε έναν προϋπολογισμό μετά από χρόνια, ο οποίος να εκμεταλλεύεται το οικονομικό περιβάλλον, τις νέες δυνατότητες, να δούμε τι σημαίνει αυτό για νέες θέσεις εργασίας και ποιες θέσεις εργασίας, να δούμε πως αυτές οι νέες δυνατότητας, αυτό το κομμάτι της ανάπτυξης -που όλοι λένε ότι θα υπάρξει και πως ήδη έχει φανεί, πως η οικονομία βαδίζει με σταθερότητα τους δρόμους της ανάπτυξης- πώς θα διανεμηθεί, πώς θα κατευθυνθεί.

Παρ’όλα αυτά, έχουμε έναν προϋπολογισμό, ο οποίος κινείται σε μια παλιά κλασική και γνωστή λογική για την παράταξη της Νέας Δημοκρατίας, αυτήν που λέει φοροαπαλλαγές για τους πολύ λίγους, με πρόσχημα κάποια ψίχουλα για τους μικρούς, μια ταξική μεροληψία.

Ωστόσο, εκείνο το οποίο νομίζω ότι θα έπρεπε -μια και κλείνουμε το 2019- να απονείμουμε στη Νέα Δημοκρατία, στην παρούσα Κυβέρνηση, είναι το πρώτο βραβείο της πολιτικής αναξιοπιστίας. Διότι, πολιτική αναξιοπιστία είναι να κάνεις εκλογές, λέγοντας ότι θα μειώσεις τα πρωτογενή πλεονάσματα και από τη στιγμή, που βγαίνεις στην Κυβέρνηση να το ξεχνάς -οπουδήποτε στο εξωτερικό- και να λες ότι αυτό έχει ως προϋπόθεση κάποιες μεταρρυθμίσεις.

Πολιτική αναξιοπιστία είναι να μιλάς για 4% ρυθμό ανάπτυξης προεκλογικά, να έχεις πείσει τους πάντες ότι μόλις θα αναλάβεις, θα αρχίσει να καλπάζει η οικονομία και εδώ πέρα να αποτυπώνεται μια πρόβλεψη για 2,8% στον προϋπολογισμό, όταν ήδη από το πρώτο εξάμηνο έχουμε περάσει -χάριν της δικιά μας πολιτικής, καθώς στο πρώτο εξάμηνο ήταν κυβέρνηση ο ΣΥΡΙΖΑ- πάνω από 2% ανάπτυξη.

Πολιτική αναξιοπιστία είναι να μιλάς για τα μεσαία στρώματα και την ίδια στιγμή με εξαγγέλλεις μια πολιτική, που να τα χαρίζεις όλα στους πολύ ισχυρούς, ενώ στα μεσαία στρώματα την πολιτική σου συμπάθεια.

Πολιτική αναξιοπιστία είναι το να βλέπεις ότι η οικονομία δεν μπορεί να προχωρήσει μόνο με ευχές και καλά λόγια και την ίδια στιγμή, που πραγματικά υπάρχει ανάγκη στήριξης των μικρών και μεσαίων εισοδημάτων, να ψηφίζεις αυξήσεις στη ΔΕΗ, που να χτυπάνε και το οικογενειακό κόστος και το επιχειρηματικό.

Πολιτική αναξιοπιστία είναι το να μιλάς στο όνομα της ελεύθερης αγοράς και την ίδια στιγμή, με την πολιτική σου, να φτιάχνεις σκληρά ιδιωτικά μονοπώλια, όπως αυτό το οποίο επιχειρείτε να κάνετε στον τομέα του φυσικού αερίου στα δίκτυα, όπως αυτό που πριν από λίγο εξήγγειλε ο κύριος Υπουργός Ενέργειας για τον ΔΕΔΔΗΕ. Φτάνει μάλιστα, να έχει το θράσος να μιλάει για τον ΑΔΜΗΕ και να λέει ότι εμείς ιδιωτικοποιήσαμε τον ΑΔΜΗΕ, λέγοντας: «Μα, καλά και ο ΣΥΡΙΖΑ δεν έκανε»;

Μισό λεπτό. Η ΔΕΗ, όπως ξέρετε, είναι 51% δημόσιο, 49% ιδιωτικός τομέας. Εμείς αυτήν την αναλογία την κρατήσαμε στον ΑΔΜΗΕ, δηλαδή 51% υπό δημόσιο έλεγχο. Μόνο που τώρα, δεν είναι στη ΔΕΗ, αλλά στο καθαρό δημόσιο. Το ερώτημα είναι: Ποιος είναι ο λόγος αυτήν τη στιγμή ο κερδοφόρος ΑΔΜΗΕ, ένα φυσικό μονοπώλιο, να ιδιωτικοποιηθεί περαιτέρω, όπως μας είπατε; Και έρχεστε και λέτε ότι στον ΔΕΔΔΗΕ θα κάνετε το ίδιο πράγμα. Αλλά προσέξτε: Λέτε 51% στη ΔΕΗ. Η ΔΕΗ, όμως, στο εσωτερικό της χωρίζεται σε 51% και 49% στο δημόσιο και στους ιδιώτες. Άρα, ουσιαστικά, χάνει τον έλεγχο το δημόσιο στον ΔΕΔΔΗΕ. Αυτό ξέρετε, αυτό κάνετε.

Την ίδια στιγμή, δεν μπορείτε να βγάλετε κάποια συμπεράσματα, τα οποία είναι οφθαλμοφανή. Είδατε τα στοιχεία της ΕΛΣΤΑΤ, αυτά που ανέφερα πριν, σε σχέση με τον ρυθμό της ανάπτυξης; Μία από τις αιτίες του πάνω από 2% το πρώτο εξάμηνο στην οικονομία του ρυθμού ανάπτυξης οφείλεται στην αύξηση του κατώτατου μισθού, στο γεγονός ότι, μέσω των συλλογικών συμβάσεων σε μεγάλους κλάδους της οικονομίας αυξήθηκαν οι μισθοί και άρα, έχουμε περισσότερο διαθέσιμο εισόδημα στην αγορά, στο γεγονός ότι εμείς, σ’ αυτό που ονομάσαμε υπερπλεόνασμα, ανεξάρτητα πώς προέκυψε μέσα στις συνθήκες των μνημονίων, δεν φερθήκαμε τσιγκούνικα, όπως κάνετε εσείς. Αυτά όλα συνέτειναν στο να πιαστεί αυτός ο ρυθμός ανάπτυξης.

Υπάρχουν, όμως, και συμπαθείς σε μένα, θα έλεγα, πολιτικές αναξιοπιστίες. Είναι αυτή η αναξιοπιστία στο θέμα της Συμφωνίας των Πρεσπών. Τέτοιες πολιτικές αναξιοπιστίες να τις έχουμε. Εκεί που την καταγγέλλατε, τώρα πίνετε νερό στο όνομά της. Στην υγειά σας!

(Χειροκροτήματα από την πτέρυγα του ΣΥΡΙΖΑ)

Υπάρχει και μια άλλη πολιτική αναξιοπιστία, στο προσφυγικό. Και εκεί άλλα λέγατε και τώρα αλλιώς τα λέτε όταν βγαίνετε έξω. Ελπίζω να μην διολισθήσετε σε αυτό, που σας πιέζει η ακροδεξιά συνιστώσα σας και πάτε για κλειστά κέντρα. Αυτό δεν το έχουμε ανάγκη.

Κυρίες και κύριοι συνάδελφοι, είναι φανερό ότι έχετε ξεκινήσει την επίθεση απέναντι στην κοινωνία. Ξέρετε, όταν μία κυβέρνηση επιτίθεται στην κοινωνία, τότε επιστρατεύει τον αυταρχισμό.

Σήμερα, πριν από λίγο βγήκε στο φως της δημοσιότητας άλλη μια καταγγελία. Ανατρέξτε στο «TV EXCESS» -το είδα και εγώ- αλλά και σε άλλα site. Συνέλαβαν μία φοιτήτρια είκοσι δύο ετών στην Πατησίων, της έκαναν έλεγχο προληπτικά και της ζήτησαν να βγάλει το παντελόνι της καταμεσής της Πατησίων.

Ποιος τελικά δίνει το δικαίωμα στην Ελληνική Αστυνομία να στοχοποιεί τη νεολαία; Αυτός ο κατήφορος, ο ολισθηρός, ο αυταρχικός είναι επικίνδυνος. Τι σήμα στέλνετε; Σταματήστε να στοχοποιείτε την ελληνική νεολαία. Δεν είναι δυνατόν να δίνετε τέτοια δικαιώματα στον οποιονδήποτε να συμπεριφέρεται με αυτόν τον τρόπο. Δεν είναι δυνατόν οι μαθητές να βγαίνουν και να τους τραβάτε από το αυτί έξω από τους κινηματογράφους, επειδή βλέπουν την ταινία «Τζόκερ». Δεν είναι δυνατόν να μπαίνετε στα κέντρα διασκέδασης με προτεταμένα τα όπλα. Δεν είναι δυνατόν να ταπεινώνετε και να εξευτελίζετε νέους ανθρώπους. Αυτός ο δρόμος, πράγματι είναι ολισθηρός και σας καλώ να τον εγκαταλείψετε, το συντομότερο δυνατό.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΘΕΟΔΩΡΟΣ ΣΚΥΛΑΚΑΚΗΣ (Υφυπουργός Οικονομικών):** Κύριε Πρόεδρε, θα ήθελα τον λόγο για ένα λεπτό.

**ΠΡΟΕΔΡΕΥΩΝ (Χαράλαμπος Αθανασίου):** Μισό λεπτό, κύριε Υπουργέ.

Σε λίγο κλείνει ο ενδέκατος κύκλος. Θα μιλήσουν ο κ. Γκίκας, ο κ. Μιχαηλίδης, από τις αλλαγές που έγιναν. Στη συνέχεια, θα μιλήσει ο Υπουργός Τουρισμού, ο κ. Θεοχάρης, ο κ. Μπογδάνος και η κ. Γκαρά.

Έχετε τον λόγο για ένα λεπτό, κύριε Υπουργέ.

**ΘΕΟΔΩΡΟΣ ΣΚΥΛΑΚΑΚΗΣ (Υφυπουργός Οικονομικών):** Άκουσα πολλά για πολιτική αναξιοπιστία. Κάπως θυμάμαι το πρόγραμμα της Θεσσαλονίκης, το «ένα μνημόνιο με ένα νόμο και ένα άρθρο» που θα καταργηθεί, τον ΕΝΦΙΑ, που είναι νόμος άδικος, δεν διορθώνεται και καταργείται, την κατάργηση των ΜΑΤ, όπως θυμάμαι επίσης και μια ΔΕΗ, που είχε ξαφνικά από κέρδος, 900 εκατομμύρια ζημίες, εις βάρος του Έλληνα φορολογούμενου. Προσπαθώ να θυμηθώ ποιοι Υπουργοί ήταν αυτοί, που έχουν την ευθύνη γι’ αυτές τις ζημιές. Βοηθήστε με!

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, θα ήθελα τον λόγο ως Κοινοβουλευτικός Εκπρόσωπος.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Μπουκώρο.

**ΧΡΗΣΤΟΣ ΜΠΟΥΚΩΡΟΣ:** Επειδή δημιουργούνται εντυπώσεις και βέβαια, δεν θα ήθελα να συνεχίσω τα όσα είπε ο κ. Σκυλακάκης, μιλάμε για μια κυβέρνηση, την προηγούμενη, που ποτέ δεν πέτυχε τους αναπτυξιακούς στόχους, που η ίδια είχε θέσει στους προϋπολογισμούς της. Από εκεί και πέρα όμως, γίνεται μία προσπάθεια δημιουργίας ενός κλίματος ότι στοχοποιείται η νεολαία. Τα όποια περιστατικά έχουν υπάρξει στο πρόσφατο παρελθόν, όλα ελέγχονται με τις νόμιμα προβλεπόμενες διαδικασίες.

Το περιστατικό το οποίο ακούστηκε πριν λίγη ώρα στη Βουλή δεν ξέρω αν και πόσο ευσταθεί, αλλά θα ήθελα να καλέσω τον ΣΥΡΙΖΑ να πάψει να στοχοποιεί την Ελληνική Αστυνομία και να μη δημιουργεί εντυπώσεις, υιοθετώντας fake news ή ανυπόστατα γεγονότα, ότι υπάρχει κράτος αυστηρό και αυταρχικό.

Το να σέβεσαι τη νομιμότητα, να σέβεσαι ασφαλώς τη νεολαία, αλλά να σέβεσαι και τους θεσμούς του κράτους δεν είναι παρανομία, κύριοι, είναι κανονικότητα. Αυτό να το καταλάβετε.

**ΓΕΩΡΓΙΟΣ ΑΜΑΝΑΤΙΔΗΣ:** Κύριε Πρόεδρε, θα ήθελα και εγώ τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Μισό λεπτό, κύριε Αμανατίδη.

Γιατί θέλετε τον λόγο; Αναφέρθηκε σε εσάς;

**ΓΕΩΡΓΙΟΣ ΑΜΑΝΑΤΙΔΗΣ:** Γι’ αυτά που είπε ο κ. Σκουρλέτης.

**ΠΡΟΕΔΡΕΥΩΝ (Χαράλαμπος Αθανασίου):** Γενική τοποθέτηση έκανε, απάντησε ο Υπουργός, απάντησε ο Κοινοβουλευτικός Εκπρόσωπος. Δεν νομίζω ότι υπάρχει λόγος.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κύριε Πρόεδρε, έχω ζητήσει τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Για να απαντήσετε;

Ορίστε, κύριε Σκουρλέτη.

**ΧΡΗΣΤΟΣ ΜΠΟΥΚΩΡΟΣ:** Υπάρχει προσωπικό, κύριε Πρόεδρε; Ακούσατε από μένα κάποια προσωπική αναφορά;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Για ένα λεπτό θέλω τον λόγο επί προσωπικού.

**ΧΡΗΣΤΟΣ ΜΠΟΥΚΩΡΟΣ:** Ακούσατε από εμένα κάποια προσωπική αναφορά, κύριε Πρόεδρε;

**ΠΡΟΕΔΡΕΥΩΝ (Χαράλαμπος Αθανασίου):** Να ακούσουμε σε τι συνίσταται το προσωπικό.

**ΧΡΗΣΤΟΣ ΜΠΟΥΚΩΡΟΣ:** Για τον συνάδελφο κ. Αμανατίδη είπατε ότι δεν υπάρχει κανένα προσωπικό ζήτημα…

**ΠΡΟΕΔΡΕΥΩΝ (Χαράλαμπος Αθανασίου):** Δεν έγινε αναφορά.

**ΧΡΗΣΤΟΣ ΜΠΟΥΚΩΡΟΣ:** Ο κ. Σκουρλέτης έκανε πολιτική εκτίμηση…

**ΠΡΟΕΔΡΕΥΩΝ (Χαράλαμπος Αθανασίου):** Θα ακούσουμε αν υπάρχει προσωπικό για ένα λεπτό, όπως λέει ο Κανονισμός και αν υπάρχει προσωπικό, θα δοθεί ο λόγος.

Έχετε τον λόγο για ένα λεπτό, κύριε Σκουρλέτη.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Θέλω να πω στον κ. Υπουργό ότι ο ίδιος πραγματικά μπορεί να είναι χαρούμενος…

**ΠΡΟΕΔΡΕΥΩΝ (Χαράλαμπος Αθανασίου):** Κύριε Σκουρλέτη, το προσωπικό ποιο είναι. Υπενθυμίζω ότι το προσωπικό είναι…

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Είναι η διαστρέβλωση αυτών που είπα….

**ΠΡΟΕΔΡΕΥΩΝ (Χαράλαμπος Αθανασίου):**…για διαστρέβλωση ή για αλλοίωση του περιεχομένου της ομιλίας σας. Τα ξέρετε αυτά. Ποια είναι η αλλοίωση λοιπόν;

**ΧΡΗΣΤΟΣ ΜΠΟΥΚΩΡΟΣ:** Δεν υπάρχει προσωπικό, κύριε Πρόεδρε. Δεν μιλάμε προσωπικά, αλλά πολιτικά.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Θέλω να πω το εξής.

Ο κύριος Υπουργός μπορεί πράγματι, να είναι πολύ χαρούμενος, γιατί βλέπει ότι η σημερινή Νέα Δημοκρατία έχει υιοθετήσει το πρόγραμμα της δράσης, άρα μπορεί να αισθάνεται ο ίδιος ικανοποιημένος.

Όσον αφορά αυτά τα οποία είπε για τη ΔΕΗ, θέλω να του θυμίσω το εξής. Επί των ημερών των προηγούμενων κυβερνήσεων ΠΑΣΟΚ και Νέας Δημοκρατίας, ο ελληνικός λαός πολλές φορές είδε…

**ΠΡΟΕΔΡΕΥΩΝ (Χαράλαμπος Αθανασίου):** Εσείς κάνετε τοποθέτηση τώρα.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** …και ζημιές στη ΔΕΗ, αλλά και 60% αύξηση στο ρεύμα. Αυτό είναι γνωστό.

**ΘΕΟΔΩΡΟΣ ΣΚΥΛΑΚΑΚΗΣ (Υφυπουργός Οικονομικών):** Αυτό είναι προσωπικό, κύριε Πρόεδρε;

**ΠΡΟΕΔΡΕΥΩΝ (Χαράλαμπος Αθανασίου):** Αυτό δεν είναι προσωπικό, με συγχωρείτε.

Κύριε Σκουρλέτη, δεν είναι προσωπικό.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Τέλος, σε σχέση με την Ελληνική Αστυνομία, είναι επικίνδυνο παιχνίδι το να βάζουν ανθρώπους…

**ΠΡΟΕΔΡΕΥΩΝ (Χαράλαμπος Αθανασίου):** Δεν είναι προσωπικό. Αγορεύετε, κύριε Σκουρλέτη.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:**…να παραβιάζουν τη νομιμότητα και πράγματι, να βλέπουμε αυτό που γίνεται σήμερα εις βάρος της νεολαίας.

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ πολύ, κύριε Σκουρλέτη. Αυτό δεν είναι προσωπικό.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Αναφέρθηκε στην τοποθέτησή μου.

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Πρόεδρε, θα ήθελα τον λόγο ως Κοινοβουλευτικός Εκπρόσωπος.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Τσακαλώτο.

**ΕΥΚΛΕΙΔΗΣ ΤΣΑΚΑΛΩΤΟΣ:** Άκουσα τον Κοινοβουλευτικό Εκπρόσωπο, ο οποίος, τι μας είπε μετά από τις καταγγελίες του κ. Σκουρλέτη; Ότι όλα εξετάζονται υπηρεσιακώς και να μην χτυπάμε την Αστυνομία. Νομίζω ότι μετά από αυτή την παρέμβαση, η νεολαία μας θα αισθάνεται μεγάλη ανακούφιση, που ξέρει ότι είμαστε στη γη του Κάφκα, όπου όλα κάπου θα εξεταστούν, αλλά ξέρουμε ότι υπάρχει λευκή επιταγή στην Αστυνομία ενάντια στη νεολαία μας.

**ΠΡΟΕΔΡΕΥΩΝ (Χαράλαμπος Αθανασίου):** Είναι κρίσεις αυτές.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Απαντήσατε, κύριε Μπουκώρο. Δεν χρειάζεται κάτι άλλο.

Κρίση κάνατε, κρίση κάνει και ο κ. Τσακαλώτος. Δεν θα συνεχιστεί αυτό τώρα.

**ΧΡΗΣΤΟΣ ΜΠΟΥΚΩΡΟΣ:** Ο κ. Σκουρλέτης απάντησε στον κύριο Υπουργό, απάντησε στον προηγούμενο συνάδελφο.

Δεν είναι έτσι, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Γκίκα, έχετε τον λόγο.

**ΣΤΕΦΑΝΟΣ ΓΚΙΚΑΣ:** Ευχαριστώ, κύριε Πρόεδρε.

Κύριοι Υπουργοί, αγαπητοί συνάδελφοι, θα αλλάξω λίγο τη ροή της ομιλίας μου. Θα συμφωνήσω απολύτως με τον Κοινοβουλευτικό μας Εκπρόσωπο. Δεν θα πρέπει να στοχοποιείται η Ελληνική Αστυνομία. Δεν ξέρουμε εάν έγινε κάποιο γεγονός. Μπορεί να είναι μεμονωμένο.

Η Ελληνική Αστυνομία είναι απαραίτητη. Στη χώρα μας έχουμε προβλήματα ασφαλείας, τα οποία, εν πολλοίς, δημιουργήθηκαν και εντάθηκαν επί των ημερών της διακυβέρνησής σας. Συνεπώς να αφήσουμε την Ελληνική Αστυνομία να κάνει σωστά τη δουλειά της.

Αυτές τις δύο μέρες έχουμε ακούσει απίστευτα πράγματα για την διακυβέρνηση του ΣΥΡΙΖΑ. Κατηγορούν τη Νέα Δημοκρατία και μας κουνούν μάλιστα το δάχτυλο, λέγοντας ότι με τον προϋπολογισμό αυτό, αλλά και με τη μέχρι τώρα πορεία, η κατάσταση στη χώρα είναι πολύ χειρότερη.

Εγώ θα σας πω να κάνετε μία βόλτα στην κοινωνία. Δείτε τις δημοσκοπήσεις, δείτε ότι πνέει ένας νέος άνεμος αισιοδοξίας. Έρχονται καλύτερες μέρες. Φαίνεται αυτό στην κοινωνία, όπου και να πας, στις γειτονιές, στα καφενεία, στις περιφέρειές μας.

Εγώ προέρχομαι και εκπροσωπώ την Κέρκυρα. Δυστυχώς για σας, αν για τα προηγούμενα τέσσερα-πέντε χρόνια υπάρχει ένας νομός, που η αναποτελεσματικότητα της κυβέρνησης μπορεί να αποτυπωθεί, αυτός είναι ο Νομός Κέρκυρας. Δεν αναφέρομαι μόνο στα προβλήματα των απορριμμάτων -για τα οποία κάποτε και ο κ. Σκουρλέτης είχε την ευθύνη- τα οποία εντάθηκαν -και ήρθε η Κυβέρνησή μας και μέσα σε τέσσερις μήνες έχουμε δώσει λύση- αλλά είναι και γενικότερα θέματα, πιο μικρά και πιο μεγάλα, όπως το Αρχαιολογικό Μουσείο, που το είχατε επί τρία χρόνια κλειστό, χωρίς να υπάρχει πραγματικός λόγος και σε ερωτήσεις που κάναμε στη Βουλή, μας απαντούσατε ότι μένει κλειστό, γιατί δεν έχει συντηρηθεί το air-condition και πολλά άλλα αντίστοιχα, για τα οποία δεν θα χρησιμοποιήσω άλλο χρόνο.

Κυρίες και κύριοι συνάδελφοι, αυτός ο προϋπολογισμός είναι ένας αναπτυξιακός προϋπολογισμός. Είναι ένας προϋπολογισμός, που βοηθάει τον επιχειρηματία, μειώνει τη φορολογία, βοηθάει τη μεσαία τάξη και θεωρώ ότι στο τέλος του 2020 η κατάσταση στη χώρα θα είναι πάρα πολύ καλύτερη απ’ αυτήν τουλάχιστον που παραλάβαμε, αλλά και απ’ αυτήν που είναι τώρα.

Τους τελευταίους αυτούς πέντε μήνες, η Κυβέρνηση με μια σειρά νομοσχεδίων έχει αλλάξει το κλίμα και αυτό αποτυπώνεται και από την εμπιστοσύνη, που δείχνουν οι αγορές. Εκεί δεν είμαι εγώ ή εσείς, αλλά είναι οι αγορές, οι οίκοι. Βλέπετε ότι και η οικονομία μας αναβαθμίζεται και βεβαίως, τα επιτόκια στα ομόλογα έχουν πέσει πάρα πολύ χαμηλά και μπορεί η χώρα να δανειστεί και να αποπληρώσει και δάνεια του Διεθνούς Νομισματικού Ταμείου.

Άρα, λοιπόν, αυτός είναι ένας δείκτης που δεν μπορούμε να παραγνωρίσουμε. Όμως, υπάρχει και κοινωνικό πρόσωπο σε αυτές τις πολιτικές, που ασκεί η νέα Κυβέρνηση και αποτυπώνονται στον προϋπολογισμό. Δεν μπορώ να καταλάβω για ποιο λόγο μιλάτε συνέχεια για ταξικότητα και λέτε πως είναι ταξικός προϋπολογισμός, πως ευνοούνται οι μεγάλοι και όχι οι μικροί. Εγώ θα σας πω ότι μέχρι τώρα, όλα αυτά τα μέτρα, τα οποία έχει πάρει αυτή η Κυβέρνηση, είναι μέτρα που βοηθούν τους ανθρώπους, που έχουν περισσότερη ανάγκη, βοηθούν τους μικρούς, βοηθούν αυτούς που πληρώνουν μικρό ΦΠΑ, βοηθούν την ελληνική οικογένεια.

Κακά τα ψέματα, η Ελλάδα σήμερα αντιμετωπίζει ένα μεγάλο θέμα, για το οποίο εσείς δεν κάνατε τίποτα επί πέντε ολόκληρα χρόνια. Αυτό είναι το δημογραφικό. Δεν είδαμε να κάνετε τομές, να ενισχύσετε την ελληνική οικογένεια. Αυτή η Κυβέρνηση, από τις πρώτες μέρες κιόλας διακυβέρνησης και βεβαίως και κατά την προεκλογική περίοδο, έχει εξαγγείλει μέτρα που στηρίζουν και βοηθούν την οικογένεια, καθώς επίσης και την πολύτεκνη οικογένεια και αποτυπώνονται σε αυτόν τον προϋπολογισμό. Δεν θέλω να μπω σε λεπτομέρειες. Τα είπαν ούτως ή άλλως οι συνάδελφοι αναλυτικά.

Επίσης, βοηθά την επιχειρηματικότητα. Με ποιον τρόπο; Μειώνοντας τους φόρους. Από το 28% πήγε στο 24%, με προοπτική να πάει στο 20%. Τα μερίσματα έπεσαν, οι εισφορές ακολουθούν. Άρα, λοιπόν είναι ένας προϋπολογισμός, που έχει δύο σημαντικές διαστάσεις: Βοηθάει και την κοινωνία και την επιχειρηματικότητα. Εμείς στηρίζουμε την ιδιωτική πρωτοβουλία, αυτό άλλωστε είναι και στο πρόγραμμά μας, αυτό άλλωστε είναι και στη φιλοσοφία μας. Αντίθετα εσείς, η προηγούμενη κυβέρνηση του ΣΥΡΙΖΑ ήθελε ένα κράτος επιχειρηματία. Αυτό δεν μπορεί να γίνει.

Θα ήθελα να πω μια κουβέντα για τον προϋπολογισμό του Υπουργείου Εθνικής Αμύνης. Βεβαίως, θα έπρεπε αυτό τον προϋπολογισμό να τον ψηφίσουμε όλοι και λόγω της ιδιάζουσας γεωπολιτικής συγκυρίας. Κύριε Υπουργέ, επαναφέρω αυτήν την πρόταση, που ίσως θα πρέπει να δούμε στον επόμενο προϋπολογισμό, ειδικά για τις εξοπλιστικές ανάγκες των Ενόπλων Δυνάμεων, να αυξηθεί για μια πενταετία η δαπάνη κατά 0,5% του ΑΕΠ, που σημαίνει 1 δισεκατομμύριο το χρόνο, επί πέντε χρόνια είναι 5 δισεκατομμύρια, που θα μπορούν με αυτά τα 5 δισεκατομμύρια να ικανοποιηθούν σημαντικές ανάγκες των Ενόπλων Δυνάμεων.

Βεβαίως, αυτό προϋποθέτει κύριε Υπουργέ, ότι θα έχει αλλάξει και ο νόμος περί προμηθειών των Ενόπλων Δυνάμεων, ώστε να εξασφαλίζεται απολύτως η διαφάνεια και βεβαίως, να είναι σε γνώση όλων όσων ενδιαφέρονται για τα ζητήματα αυτά.

Με αυτά τα λόγια, είναι ένας αναπτυξιακός προϋπολογισμός, ένας προϋπολογισμός, ο οποίος βοηθά την ελληνική κοινωνία, βοηθά τη μικρομεσαία τάξη, βοηθά τις πολύτεκνες οικογένειες, βοηθά την κάθε οικογένεια. Και γι’ αυτό βεβαίως, σας καλώ να τον υπερψηφίσουμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ.

Τον λόγο εχει ο κ. Ανδρέας Μιχαηλίδης από τον ΣΥΡΙΖΑ.

**ΑΝΔΡΕΑΣ ΜΙΧΑΗΛΙΔΗΣ:** Ευχαριστώ, κύριε Πρόεδρε.

«Να αφήσουμε την Αστυνομία να κάνει τη δουλειά της», είπε ο προλαλήσας συνάδελφος. Αν θεωρείτε ότι δουλειά της Αστυνομίας είναι να ξεγυμνώνει και να εξευτελίζει νέους ανθρώπους, εμείς θεωρούμε ότι δεν είναι δουλειά της. Και αυτήν τη δουλειά, δεν θα αφήσουμε την Ελληνική Αστυνομία να την κάνει.

Κυρίες και κύριοι συνάδελφοι, είναι προφανές ότι το πολιτικό αποτύπωμα του εκάστοτε προϋπολογισμού εντοπίζεται, όχι μόνο σε αυτά που ρητά προβλέπει, αλλά και σε εκείνα, που δεν περιλαμβάνει. Θα δώσω κάποια παραδείγματα στοχευμένων φορολογικών μέτρων ελάφρυνσης, τα οποία είχαμε εξαγγείλει και για τα οποία είχαμε δεσμευτεί τον Μάιο του 2019 και δεν περιλαμβάνονται στον προϋπολογισμό του 2020.

Αναφέρομαι στις δεσμεύσεις για μείωση του φόρου εισοδήματος σε νησιά έως τρειών χιλιάδων εκατό κατοίκους, μείωση του ΕΝΦΙΑ σε νησιά έως χίλιων κατοίκους, καθώς και η παροχή έκπτωσης 10% στον φόρο εισοδήματος, που αναλογεί σε κάθε συνεταιρισμένο αγρότη. Πρόκειται για μέτρα, τα οποία αφενός, θα είχαν μικρό δημοσιονομικό κόστος και αφετέρου -και το σημαντικότερο ίσως- θα στήριζαν με ουσιαστικό τρόπο και προς αναπτυξιακή κατεύθυνση κατηγορίες του πληθυσμού, που αξίζουν οπωσδήποτε τέτοιας ειδικής φορολογικής μεταχείρισης.

Αντ’ αυτού, ακούμε για παράδειγμα, από αρμόδια υπουργικά χείλη τις προθέσεις για αυξημένη συμμετοχή των ιδιωτών στην κεφαλαιακή θέση των αγροτικών συνεταιρισμών, κάτι που επί της ουσίας, θα υπονομεύσει και τον ίδιο τον συνεργατικό χαρακτήρα των οργανώσεων αυτών. Κυρίως, διαπιστώνουμε ότι η περιβόητη άρση της φοροεπιδρομής, που είχατε ως προμετωπίδα, κύριοι της Νέας Δημοκρατίας, στην πολιτική σας απέχει πολύ από τις προσδοκίες, που είχατε καλλιεργήσει και επιπλέον, η όποια μείωση της φορολογίας καταλήγει σε πολύ συγκεκριμένες τσέπες.

Άνω του 50% των ελαφρύνσεων κατευθύνεται στις επιχειρήσεις, μέσω της απότομης μεγάλης μείωσης του συντελεστή φορολογίας νομικών προσώπων και τη μείωση στο μισό περίπου του συντελεστή φορολόγησης των μερισμάτων από 10% σε 5%, ο οποίος καθίσταται από τους πλέον χαμηλούς στην Ευρώπη.

Είναι φανερό ότι η νεοφιλελεύθερη λογική αυτών των αλλαγών, ιδιαίτερα αν συνυπολογιστεί το μέγεθος της μείωσης και το γενικότερο μείγμα της οικονομικής πολιτικής σας, όμως ακόμα κι αυτή η ελάφρυνση, αφορά, κατά μείζονα λόγο ,το μόλις 3% των επιχειρήσεων, τις πλέον ισχυρές και κερδοφόρες δηλαδή, επιχειρήσεις.

Η ραχοκοκαλιά των μικρομεσαίων επιχειρήσεων, με άλλα λόγια, θα δει μηδενική ή ελάχιστη ωφέλεια. Ακόμα και οι ελεύθεροι επαγγελματίες, οι οποίοι κατ’αρχήν επωφελούνται από την εισαγωγή του νέου χαμηλού φορολογικού συντελεστή, θα κληθούν βεβαίως, να καταβάλουν το μεγαλύτερο μέρος των οφειλών τους στις αυξημένες ασφαλιστικές εισφορές, που ετοιμάζετε.

Περνώντας στο σκέλος του προϋπολογισμού, που αφορά τις κοινωνικές δαπάνες, θα δούμε ότι προβλέπονται μειώσεις σε μια σειρά από επιδόματα, όπως τα οικογενειακά, τα επιδόματα για τα ΑΜΕΑ, το επίδομα ενοικίου, που εμείς θεσπίσαμε. Οι μειώσεις αυτές αντισταθμίζονται από το επίδομα για τις νέες γεννήσεις που εισάγετε. Δηλαδή, δεν μιλάμε για ανακατανομή ποσών προς όφελος του νέου επιδόματος, κάτι που θα μπορούσε, κατ’αρχήν, να συζητηθεί, αλλά για μείωση στην ουσία του προϋπολογισμού της πρόνοιας και αλληλεγγύης κατά το καθόλου ευκαταφρόνητο ποσόν των 370 εκατομμυρίων.

Θα πρέπει να υπενθυμίσουμε εδώ ότι ήταν ακριβώς η σημαντική και εν μέσω αυστηρής επιτήρησης αύξηση του προϋπολογισμού στον τομέα της κοινωνικής αλληλεγγύης, που επέτρεψε, σύμφωνα με τα στοιχεία ΕΛΣΤΑΤ, τη μείωση των οικονομικών ανισοτήτων στα χαμηλότερα επίπεδα, όχι μόνο της κρίσης, αλλά και συνολικά, θεωρώντας την από το 2005.

Έρχομαι στον προϋπολογισμό του Υπουργείου Υγείας. Η αλήθεια είναι ότι οι πολιτικές σας στοχεύσεις στον χώρο της υγείας, όπως για παράδειγμα η διαφαινόμενη προώθηση λογικών ΣΔΙΤ δεν προδίδονται από αυτό τον προϋπολογισμό. Σε γενικές γραμμές, φαίνεται να ακολουθείτε τη λογική κατανομή και το ύψος των δαπανών, που προβλέπονται στο μεσοπρόθεσμο.

Η διαπίστωση αυτή, βέβαια, δεν είναι θετική για εσάς, για δυο κυρίως λόγους. Πρώτον, γιατί μέσω ενός τέτοιου προϋπολογισμού ανομολόγητα αποσύρετε την ακραία καταστροφολογία και διεκτραγώδηση των παθογενειών στο χώρο της υγείας, που ακολουθήσατε όταν ήσασταν στην αντιπολίτευση.

Δεύτερη εστία πολιτικής κριτικής στον προϋπολογισμό της υγείας είναι ότι αυτός δεν εκμεταλλεύεται την ευνοϊκή οικονομική συγκυρία προς την κατεύθυνση της ολοκλήρωσης, της οικοδόμησης και περαιτέρω στήριξης του δημοσίου συστήματος υγείας, όπως επιδιώκαμε εμείς. Δεν εκμεταλλεύεται, δηλαδή, τον αυξημένο δημοσιονομικό χώρο και το σαφώς πιο χαλαρό καθεστώς επιτήρησης, ώστε να επιταχύνει τη σύγκλιση με τον ευρωπαϊκό μέσο όρο δαπανών υγείας, τον ρυθμό στελέχωσης με νέο προσωπικό, την αναβάθμιση υποδομών και υπηρεσιών με άξονα την καθολική και ισότιμη πρόσβαση στην υγεία.

Όλα τα παραπάνω, τα είχαμε με πολύ κόπο δρομολογήσει εμείς, βεβαίως και θεωρούμε ότι είναι κοινωνική απαίτηση η διατήρηση αυτού του προσανατολισμού από τη μια και η επιτάχυνση των τομών προοδευτικών μεταρρυθμίσεων από την άλλη. Είναι, βέβαια, μάλλον ανεδαφικό να αναμένουμε από σας την άσκηση μιας τέτοιας πολιτικής με κοινωνικοκεντρικό και προοδευτικό χαρακτήρα και αυτό αφορά τον προϋπολογισμό του 2020 συνολικά, τον οποίο προφανώς και θα καταψηφίσουμε.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Καλείται στο Βήμα ο Υπουργός Τουρισμού κ. Θεοχάρης Θεοχάρης για δέκα λεπτά.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υπουργός Τουρισμού):** Ευχαριστώ πολύ, κύριε Πρόεδρε.

Νιώθω, κυρίες και κύριοι συνάδελφοι, πολύ περήφανος που είμαι μέλος μιας Κυβέρνησης που φέρνει για πρώτη φορά, μετά από χρόνια, έναν προϋπολογισμό επενδυτικό και αναπτυξιακό. Ο προϋπολογισμός του 2020 αποτυπώνει τις θεμελιώδεις επιδιώξεις της Κυβέρνησης του Κυριάκου Μητσοτάκη: Ισχυρή και βιώσιμη ανάπτυξη της οικονομίας, με περισσότερες επενδύσεις και κυρίως, πολλές και καλύτερες δουλειές για τους Έλληνες.

Δεν μπορώ, όμως, να αντισταθώ να σχολιάσω λίγο την κριτική που ακούω αυτές τις τρεις μέρες. Βέβαια, άκουσα εδώ τον κ. Σκουρλέτη προηγουμένως να κόπτεται για τη νεολαία.

Πρώτα από όλα, μιλάει ο ΣΥΡΙΖΑ και ο κ. Σκουρλέτης για πολιτική αναξιοπιστία; Το μισό κόμμα έχασε το 2015 ακριβώς με τις κωλοτούμπες. Η μόνη πολιτική αναξιοπιστία, που ξέρει ο ΣΥΡΙΖΑ θα συμβεί αν δεν κάνει κωλοτούμπα. Ακόμα και για την ψήφο των αποδήμων του ελληνισμού, αφού έκανε μια σειρά κωλοτούμπες όταν ήταν στην κυβέρνηση, συνήθισε τώρα και κάνει και στην Αντιπολίτευση. Ρωτήστε τον κ. Στρατούλη γιατί έφυγε, γιατί ακριβώς είστε πολιτικά αναξιόπιστοί.

Το να βάζουμε τα fake news και να χρησιμοποιούμε ανεπιβεβαίωτες ακόμη πληροφορίες, για να βρούμε μια πρώτη ευκαιρία να χτυπήσουμε την Αστυνομία, δεν το κάνουμε υπέρ της νεολαίας. Η νεολαία ψήφισε ανοιχτά πανεπιστήμια. Δεν έβρισκε τα πανεπιστήμια να κάνει τα μαθήματά της η νεολαία. Δεν έβρισκε προοπτικές, για να βρει δουλειά στον τόπο της η νεολαία. Αναγκάζονταν να ξεσπιτωθεί και να πάει στο εξωτερικό η νεολαία. Αυτά κάνει κάποιος ο όποιος θέλει να δώσει προοπτική, δουλειές, πλούτο και ευημερία στη νεολαία, να χτίσει τα όνειρά της, να ριζώσει εδώ και όχι να παίρνει τα όνειρά της και να τα πραγματοποιεί στο εξωτερικό.

Ακούω την κριτική -άκουσον-άκουσον- ότι είναι καλύτερη Αντιπολίτευση ο ΣΥΡΙΖΑ, γιατί μας κάνει καλύτερη αντιπολίτευση στα ελληνοτουρκικά αντί της αντιπολίτευσης που έκανε η Νέα Δημοκρατία στις Πρέσπες. Ωραία. Είμαι σίγουρος ότι θα συμφωνήσει και ο ελληνικός λαός. Να μείνετε στην αντιπολίτευση τρεις-τέσσερις τετραετίες, γιατί την κάνετε τόσο καλά. Θα συμφωνήσουμε όλοι, λοιπόν, και θα μπορέσουμε να προχωρήσουμε παραπάνω.

Γιατί πάντως, ως κυβέρνηση δεν παραδώσατε τίποτα. Επενδύσεις που είχαν παγώσει χρόνια, εθνικά θέματα που με τόση επιπολαιότητα διαχειριστήκατε, φορολογία που αυξήθηκε με είκοσι εννιά νέους φόρους και κατέληξαν οι μισοί Έλληνες θα χρωστάνε στην Εφορία και στον ΕΦΚΑ.

Ακόμη και στην τουριστική χρονιά που ξεκίνησε με τόσο άσχημους οιωνούς, αφού δεν είχατε καν ξεκινήσει τη διαφήμιση παρά τον Ιούνιο φέτος, εμείς πετύχαμε ήδη τον πιο σημαντικό στόχο. Η χρόνια γύρισε και ήδη πιάσαμε στο εννεάμηνο τα έσοδα όλου του 2018, παρά τη χρεοκοπία της «THOMAS COOK».

Καταθέτω για τα Πρακτικά ένα γράφημα, που στηρίζει τα στοιχεία του πίνακα 1,4 του ισοζυγίου, που έχει η εισηγητική έκθεση, που αποδεικνύει πως ενώ το εννεάμηνο του 2017 ήμασταν 200 εκατομμύρια ευρώ κάτω από τα έσοδα του 2016 και το εννεάμηνο του 2018 ήμασταν 500 εκατομμύρια ευρώ κάτω τα έσοδα του 2017, φέτος είμαστε ήδη λίγο πάνω από τα έσοδα του 2018. Αντιστρέψουμε, δηλαδή, την πορεία και ενώ πήγαινε προς τα κάτω, τώρα φτάσαμε στο μηδέν και είμαι σίγουρος θα πάμε καλύτερα τις επόμενες χρονιές.

(Στο σημείο αυτό ο Υπουργός Τουρισμού κ. Θεοχάρης (Χάρης) Θεοχάρης καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

 Αυτό κάνεις όταν δουλεύεις συστηματικά, για να φέρεις τα αποτελέσματα χάριν του ελληνικού τουρισμού, χάριν της ευημερίας του τόπου, χάριν της ανάπτυξης και των θέσεων εργασίας.

Δεν σταματάμε, όμως, εκεί. Ήδη τρέχει η χειμερινή καμπάνια για το «City Break» για την Αθήνα και τη Θεσσαλονίκη και με αυτόν τον τρόπο θέλουμε να δώσουμε ακόμη μεγαλύτερη ώθηση σε δύο προορισμούς, που έχουν πολλά να προσφέρουν για τους ταξιδιώτες, που θα αποφασίσουν να επισκεφτούν την χώρας μας και το χειμώνα.

Ήδη ολοκληρώσαμε τον σχεδιασμό με τον ΕΟΤ, ώστε να ξεκινήσουμε καμπάνια τον Ιανουάριο του 2020. Τρέχει η καμπάνια τώρα. Θα ολοκληρωθεί τέλος του έτους και στις 10 Ιανουαρίου θα ξεκινήσει η επόμενη. Για πρώτη φορά στα χρονικά του ΕΟΤ, ξεκινάμε τόσο νωρίς, ουσιαστικά χωρίς κενό. Όλα αυτά, ενώ είχαμε να διαχειριστούμε την πτώχευση της «THOMAS COOK», φέρνοντας διατάξεις, προς όφελος επιχειρήσεων και εργαζομένων.

Η επιτυχία, λοιπόν, αυτής της χρονιάς απαντάει στην κακόπιστη κριτική, που είχαμε να αντιμετωπίσουμε από τη μεριά κυρίως της Αξιωματικής Αντιπολίτευσης.

Ακόμη, επικαιροποιήσαμε το σχέδιο εμπορικής προώθησης, αν προτιμάτε το marketing plan, του ελληνικού τουρισμού για την περίοδο 2020-2021. Θεσμοθετήσαμε με την παράταση της προθεσμίας για την κατάταξη των ξενοδοχείων.

Εκπονήσαμε και αρχίζουμε να εφαρμόζουμε στρατηγικό σχέδιο προσέγγισης με την Κίνα, ειδικά για τα θέματα του τουρισμού. Με τη δυναμική είσοδό μας στη συγκεκριμένη αγορά, στοχεύουμε στην προσέγγιση πεντακοσίων χιλιάδων επισκεπτών ως το 2012.

Αναπροσαρμόσαμε τις διατάξεις για το Brexit, προβλέποντας ρυθμίσεις για να προστατευτούν τα συμφέροντα των ελληνικών τουριστικών επιχειρήσεων. Ολοκληρώνουμε την εκπόνηση στρατηγικού σχεδίου για τη βιώσιμη και ισορροπημένη ανάπτυξη της Σαντορίνης, ως προορισμού παγκόσμιας εμβέλειας. Είμαστε ήδη παρόντες σε όλες τις διεθνείς εκθέσεις και θα συνεχίσουμε να είμαστε.

Ολοκληρώνουμε τον σχεδιασμό του νέου ηλεκτρονικού εισιτηρίου για τους αρχαιολογικούς-μουσειακούς χώρους, σε συνεργασία με το ΤΑΠΑ και το Υπουργείο Ψηφιακής Πολιτικής.

Υλοποιούμε πρόγραμμα προώθησης για τον ιατρικό και ιαματικό τουρισμό, καθώς και τον τουρισμό ευεξίας. Αίρουμε τα εμπόδια στην ανάπτυξη του αναρριχητικού, του καταδυτικού και άλλων εξειδικευμένων μορφών τουρισμού. Αναγνωρίσαμε, επίσης, αρκετές ιαματικές πηγές σε όλη την Ελλάδα.

Τέλος, υπογράψαμε σημαντικές συμφωνίες για την εγκαινίαση νέων γραμμών το 2020, Σαγκάη - Αθήνα, Μπαχρέιν - Μύκονος και μόλις σήμερα ανακοινώνω από εδώ, από το Βήμα της Βουλής, τη νέα γραμμή Ντόχα - Σαντορίνη, ενώ δουλεύουμε και σε άλλες γραμμές, όπως ξέρετε πολύ καλά.

Κυρίες και κύριοι συνάδελφοι, φυσικά δεν σταματούμε εδώ. Για τη νέα χρονιά, βάζουμε πέντε στρατηγικούς στόχους, που θέλουμε να προωθήσουμε και να πετύχουμε με τις δράσεις μας.

Πρώτον, προώθηση του βιώσιμου τουρισμού. Θα ανακοινώσουμε περισσότερα το επόμενο διάστημα. Μπορώ, όμως, να πω από τώρα πως το Υπουργείο Τουρισμού θα γίνει από τώρα plastic free, ώστε να δώσει σε όλους το σύνθημα των αναγκαίων προσαρμογών για το περιβάλλον.

Δεύτερον, ποιοτική εκπαίδευση, με ριζικές αλλαγές στο τοπίο της τουριστικής εκπαίδευσης σε όλες τις βαθμίδες.

Τρίτον, προσβάσιμος τουρισμός, με προώθηση των καταλυμάτων, που είναι φιλικά προς τα άτομα με αναπηρία. Είμαστε όλοι εμείς άτομα με αναπηρία. Θα γίνουμε ηλικιωμένοι, έγκυες, κάποιοι θα έχουμε κάποιο ατύχημα, εκτός από αυτούς που έχουν μόνιμες αναπηρίες. Είμαστε όλοι εμείς και δεν μπορούν να είναι αποκλεισμένοι από το τουριστικό προϊόν.

Νέες επενδύσεις, όπως αυτές που ανακοινώσαμε σήμερα στη Διυπουργική Επιτροπή Στρατηγικών Επενδύσεων ύψους 1 δισεκατομμυρίου, που δημιουργούν σχεδόν δύο χιλιάδες θέσεις εργασίας στον τουρισμό, προς όφελος της κοινωνίας.

Τέλος, νέα ψηφιακά εργαλεία με προώθηση των νεοφυών επιχειρήσεων. Για παράδειγμα, βρέθηκα στη Βοστόνη αυτές τις μέρες και προωθώ τη σύνδεση δράσεων του «CAPSULET» που είναι το εκκολαπτήριο του Ξενοδοχειακού Επιμελητηρίου, με οργανισμούς που υπάρχουν στη Βοστόνη, ώστε να μπορέσουν αυτές οι επιχειρήσεις, αφού αναπτυχθούν λίγο στη χώρα μας, να διασυνδεθούν με τη Βοστόνη, το κέντρο της καινοτομίας των Ηνωμένων Πολιτειών. Μια σειρά από εταιρείες του τουρισμού, όπως η «TRIP ADVISOR» η «KAYAK» και άλλες, που είχα την ευκαιρία να τις δω, βρίσκονται στη Βοστόνη και μπορούν να βοηθήσουν πάρα πολύ αυτές τις νέες εταιρείες να αναπτυχθούν.

Όλα αυτά, βρίσκονται κάτω από την ομπρέλα του στρατηγικού μας σχεδίου για τον τουρισμό, μια από τις πρώτες δεσμεύσεις της Κυβέρνησης του Κυριάκου Μητσοτάκη, που εκπονούμε μέσα στο 2020 και που θα έχει ορίζοντα από το 2021 έως το 2030. Είναι ένα σχέδιο, που βασίζεται στη βιώσιμη ανάπτυξη, στη διαφοροποίηση του προϊόντος, στην επέκταση της σεζόν, την ανάδειξη νέων προορισμών, την ενίσχυση της προστιθέμενης αξίας και άρα, των αμοιβών των εργαζομένων του κλάδου και την ενίσχυση φυσικά, της χώρας συνολικά.

 Το στρατηγικό σχέδιο βασίζεται σε επτά πυλώνες. Πυλώνας πρώτος: προσβασιμότητα και διασυνδεσιμότητα τόσο στον φυσικό, όσο και στον ψηφιακό άξονα. Πυλώνας δεύτερος: ιδιωτικές υποδομές και βιώσιμη διαχείριση και ανάπτυξη. Πυλώνας τρίτος: δημόσιες υποδομές και διαχείριση της εμπειρίας. Πυλώνας τέταρτος: εκπαίδευση και κατάρτιση του ανθρώπινου δυναμικού. Πυλώνας πέμπτος: προϊοντική ανάπτυξη, προώθηση και προβολή. Πυλώνας έκτος: συνεργατική διακυβέρνηση. Πυλώνας έβδομος: ρυθμιστικό και κανονιστικό πλαίσιο για την κωδικοποίηση της νομοθεσίας και ανάλυση όλων των κενών.

Ο προϋπολογισμός αυτός, κυρίες και κύριοι συνάδελφοι, στηρίζει τη δουλειά του Υπουργείου Τουρισμού, δουλειά που θέτει τις βάσεις για το πλαίσιο πάνω στο οποίο θα στηριχθεί το νέο τουριστικό μοντέλο της χώρας. Στηρίζει, αφού αυξάνει τις δαπάνες του προγράμματος δημοσίων επενδύσεων από τα 24 εκατομμύρια στα 33 εκατομμύρια, μία αύξηση της τάξεως του 38%. Συνολικά ο προϋπολογισμός, τακτικός και ΠΔΕ, ανέρχεται στα 70 εκατομμύρια και θα καλύψει μια σειρά κρίσιμων δραστηριοτήτων για το τουριστικό μας προϊόν, την εικόνα της χώρας στις διεθνείς αγορές και την ανάπτυξη δεξιοτήτων για τους εργαζόμενους του κλάδου.

Στόχος, κυρίες και κύριοι συνάδελφοι, του Υπουργείου Τουρισμού είναι να χαράξουμε τη στρατηγική της επόμενης δεκαετίας και σε κάθε ευκαιρία, θα επαναλαμβάνω ότι αυτό είναι εθνική μας υπόθεση και δεν χωράνε μικροκομματικές σκοπιμότητες. Είναι ώρα για πράξεις και όχι για λόγια. Το χρωστάμε στην πατρίδα μας, το χρωστάμε στις επόμενες γενιές. Γι’ αυτόν τον λόγο, σας καλώ να υπερψηφίσετε αυτόν τον προϋπολογισμό.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Καλείται στο Βήμα ο κ. Κωνσταντίνος Μπογδάνος από τη Νέα Δημοκρατία και να ετοιμάζεται η κ. Αναστασία Γκαρά, που είναι και η τελευταία ομιλήτρια του ενδεκάτου κύκλου.

Κύριε συνάδελφε, έχετε τον λόγο.

**ΚΩΝΣΤΑΝΤΙΝΟΣ ΜΠΟΓΔΑΝΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ο πρώτος προϋπολογισμός της Κυβέρνησης της Νέας Δημοκρατίας και του Κυριάκου Μητσοτάκη αποκαλύπτει με τον πλέον ηχηρό και αδιαμφισβήτητο τρόπο την τεράστια ποιοτική διαφορά, που μας χωρίζει από την ιδεοληψία και τους βαθιά αντικοινωνικούς πειραματισμούς της προηγούμενης κυβέρνησης.

Επί πέντε χρόνια, η κυβέρνηση ΣΥΡΙΖΑ προσέθετε νέα και αχρείαστα βάρη στις πλάτες των Ελλήνων, αφαίμασσε από συνειδητή επιλογή τη μεσαία τάξη, ακύρωνε κάθε αναπτυξιακή πρωτοβουλία, εγκλώβιζε εκατοντάδες χιλιάδες συμπατριώτες μας στην ανεργία και την ομηρία των επιδομάτων και έστελνε άλλους τόσους στο εξωτερικό, προς αναζήτηση καλύτερης μοίρας.

Όλα αυτά, δεν οφείλονται σε μία ασύγγνωστη ανεπάρκεια. Είναι πολύ περισσότερο το αναπόδραστο αποτέλεσμα του πώς η Αριστερά βλέπει τον κόσμο. Ο ίδιος ο πρώην Υπουργός Οικονομικών είχε δηλώσει από αυτό εδώ το Βήμα ότι η ιδέα ότι για να αναδιανείμεις πλούτο πρέπει πρώτα να τον παράγεις, είναι ξένη προς την ιδεολογία της παράταξής του. Το να μεγαλώσει η πίτα είναι για την Αριστερά αδιάφορο. Το σημαντικό είναι να αλλάξει η κατανομή των κομματιών, ακόμη και αν όλοι καταλήξουν να παίρνουν ένα μικρότερο κομμάτι.

 Ας τολμήσουμε, λοιπόν, να πούμε τα πράγματα με το όνομά τους. Αριστερά, παντού και πάντα, σημαίνει αναδιανομή της φτώχειας και ισοπέδωση προς τα κάτω, διότι η φτώχεια, η εξαθλίωση και ο αποκλεισμός παρέχουν ακριβώς στην Αριστερά τον ζωτικό της χώρο και ο φανατισμός το ρητορικό της περιβάλλον. Fake news, ταμπέλες, κραυγές, όποιος δεν είναι μαζί μας είναι ακροδεξιός, νεοφιλελεύθερος, φασίστας. Ευτυχώς, οι νέοι άνθρωποι σάς γυρνούν την πλάτη. Το βλέπουμε στις εκλογές, φοιτητικές, αλλά και εθνικές με εμφατικό τρόπο. Νομίζετε ότι συγκινείτε τους millennials με τις μολότοφ και τη βία στις σχολές και τους δρόμους; Σας γυρνούν την πλάτη.

Επειδή αναφερθήκαμε σε ένα δημοσίευμα εδώ σήμερα, που μου μυρίζει κι αυτό βιωματικό post και fake news, ο ίδιος προσφέρομαι να βρούμε την κοπέλα, η οποία καταγγέλλεται ότι γδύθηκε από αστυνομικούς στο κέντρο της Αθήνας, να κάνω εγώ την κοινοβουλευτική αναφορά και να κινήσουμε εμείς τις διαδικασίες για την πειθαρχική δίωξη αυτών των αστυνομικών. Δεν θα γίνει όμως αυτό, γιατί δεν θα βγει μπροστά, διότι πολύ φοβάμαι ότι αυτή η ιστορία είτε δεν υπάρχει είτε είναι μια άλλη ιστορία, η οποία παραφουσκώθηκε για επικοινωνιακούς λόγους.

**ΕΥΚΛΕΙΔΗΣ ΤΣΑΚΑΛΩΤΟΣ:** Και πού το ξέρετε αυτό;

**ΚΩΝΣΤΑΝΤΙΝΟΣ ΜΠΟΓΔΑΝΟΣ:** Σας είπα «πολύ φοβάμαι». Εάν δεν ισχύει…

**ΕΥΚΛΕΙΔΗΣ ΤΣΑΚΑΛΩΤΟΣ:** Κάποια συμπόνοια μήπως; Κάποιο ενδιαφέρον για τους συμπολίτες μας;

**ΚΩΝΣΤΑΝΤΙΝΟΣ ΜΠΟΓΔΑΝΟΣ:** Συμπόνοια; Κανονικότης, εφαρμογή των κανόνων…

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κύριε Μπογδάνο, συνεχίστε. Μην κάνετε διάλογο.

**ΚΩΝΣΤΑΝΤΙΝΟΣ ΜΠΟΓΔΑΝΟΣ:** Εφαρμογή των κανόνων, όπως εκείνων που εσείς δεν εφαρμόζετε. Κανόνες παντού και πάντα. Το είχε πει στην πρώτη του ομιλία εδώ από αυτό το ιερό Βήμα ο Κυριάκος Μητσοτάκης: Κανόνας μας είναι οι κανόνες.

**ΠΡΟΕΔΡΕΥΩΝ (Χαράλαμπος Αθανασίου):** Ένας βασικός κανόνας του Κοινοβουλίου είναι να μην κάνετε διάλογο μεταξύ σας!

**ΚΩΝΣΤΑΝΤΙΝΟΣ ΜΠΟΓΔΑΝΟΣ:** Αριστερά σημαίνει κάτι ακόμα: Επειδή ακριβώς δεν μπορούν και δεν θέλουν να υπερφορολογήσουν τους πολύ πλούσιους, γιατί το κεφάλαιο βρίσκει πάντα τρόπο να ξεφεύγει από εκεί που δεν είναι ευπρόσδεκτο, τη νύφη πληρώνει η μεσαία τάξη. Οι δήθεν οιμωγές περί ανισότητος, σημαίνουν εξισωτική φτωχοποίηση παντού και πάντα.

Ο προϋπολογισμός που συζητάμε σήμερα κινείται προς την διαμετρικά αντίθετη κατεύθυνση. Προεκλογικά δεσμευτήκαμε έναντι των Ελλήνων και των Ελληνίδων για ουσιαστικά χαμηλότερους φόρους, για ενίσχυση του εισοδήματος των νοικοκυριών, για περισσότερες πραγματικές καλά αμειβόμενες θέσεις εργασίας, μέσα από επενδύσεις, μέσα από ανάπτυξη για την αποκατάσταση της σταθερότητας, της κανονικότητας και της αισιοδοξίας. Και ήδη, αυτή η σαφής αλλαγή πορείας αποδίδει καρπούς.

Προχωρήσαμε πιο γρήγορα από το αναμενόμενο στη μείωση του ΕΝΦΙΑ. Καλύψαμε το δημοσιονομικό κενό ύψους, περίπου, 400 εκατομμυρίων που κληροδότησε η προηγούμενη κυβέρνηση. Δημιουργήσαμε δημοσιονομικό χώρο, για να φέρουμε πιο μπροστά δράσεις τόνωσης της οικονομίας. Για πρώτη φορά δε, η Ελλάς διαπραγματεύεται τίτλους με αρνητικό επιτόκιο.

Κυρίες και κύριοι συνάδελφοι, εμάς δεν μας ενδιαφέρει να μοιράζουμε ψίχουλα από μία πίτα, που διαρκώς συρρικνούται. Στόχος μας είναι να μεγαλώσουμε την πίτα για όλους, μειώνοντας τους φόρους, προσελκύοντας νέες επενδύσεις, αντιμετωπίζοντας τη φτώχεια και τον αποκλεισμό με το αποτελεσματικότερο εργαλείο που διαθέτουμε το ελάχιστο εγγυημένο εισόδημα και συγχρόνως, στηρίζοντας τη ραχοκοκαλιά της χώρας, που δεν είναι άλλη από τη μεσαία τάξη, ενθαρρύνοντας κάθε δημιουργική προσπάθεια, καταπολεμώντας, μέρα με τη μέρα, τη σπατάλη, τη γραφειοκρατία, εισάγοντας ποιότητα, αποτελεσματικότητα και αξιολόγηση σε κάθε πτυχή του δημοσίου βίου, εξασφαλίζοντας έτσι τις προϋποθέσεις, ώστε οι νέοι Έλληνες και οι Ελληνίδες να οραματίζονται ένα μέλλον δημιουργίας, προκοπής, ευημερίας εντός της πατρίδος, όχι στο εξωτερικό, όπου για χρόνια καταφεύγουν.

Τονίζω εδώ ότι σε μία πολύ κρίσιμη συγκυρία για το έθνος, τα δίκαια και τα συμφέροντα του Ελληνισμού, ενισχύουμε με πρόσθετες δαπάνες τα κρίσιμα πεδία της εθνικής αμύνης, της παιδείας, της υγείας και της κοινωνικής ασφαλίσεως. Ενισχύουμε την Ελλάδα, ούτως ώστε να ανταποκριθεί στις προκλήσεις του παρόντος και τις δίκαιες προσδοκίες για το μέλλον.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής, κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Κυρίες και κύριοι συνάδελφοι, η κυβέρνηση ΣΥΡΙΖΑ είχε την τύχη να μπορεί να κινηθεί σε ένα περιβάλλον διεθνούς οικονομικής επέκτασης και την τύχη αυτή την κλώτσησε. Θυμόμαστε: Να μην μπούμε στο QE, δεν έγινε και τίποτα. Και όμως έγινε και εμείς τώρα κινούμαστε σε μία πολύ πιο περιοριστική διεθνή οικονομική συνθήκη και ήδη φέρνουμε πολλαπλά καλύτερα αποτελέσματα.

Τολμώ, όμως, να διατυπώσω -ολοκληρώνοντας από το Βήμα αυτό- την ακόλουθη πρόβλεψη. Ήδη από του χρόνου, όταν, Θεού θέλοντος, θα συζητάμε τον προϋπολογισμό του εμβληματικού 2021 σε κάθε, μα κάθε δείκτη οι επιδόσεις της σημερινής Κυβέρνησης θα είναι σημαντικά θετικότερες. Δεν είναι θέμα οιωνοσκοπήσεως, είναι θέμα οικονομικής λογικής και πραγματικά, φιλελεύθερης ιδεολογίας.

Σας ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει η κ. Γκαρά από τον ΣΥΡΙΖΑ. Και να ενημερώσω ότι σήμερα θα φτάσουμε μέχρι τον κ. Ελευθέριο Αβραμάκη.

Ορίστε, κυρία Γκαρά, έχετε τον λόγο.

**ΑΝΑΣΤΑΣΙΑ ΓΚΑΡΑ:** Αγαπητοί και αγαπητές συνάδελφοι, θα μου επιτρέψετε να πάρω την ευκαιρία από την ερώτηση που έκανε προηγούμενος συνάδελφος, ο κ. Γκίκας, αν δεν κάνω λάθος και μας ρώτησε αν έχουμε δει τις δημοσκοπήσεις για το τι λένε οι επαγγελματίες, τι λένε οι έμποροι, σε σχέση με την αγορά και αν είναι πολύ πιο αισιόδοξοι.

Εγώ με τη σειρά μου, θα ήθελα να καλέσω τους καλούς και τις καλές συναδέλφους να κάνουν μία βόλτα στην αγορά της Αλεξανδρούπολης, της Ορεστιάδας, του Διδυμοτείχου και να ρωτήσουν τους επαγγελματίες και τους εμπόρους για τα μηνύματα, τα οποία θα σας δώσουν για το πώς πάει η αγορά σε αυτήν την περίοδο.

Δυστυχώς, σε εμάς τα μηνύματα που στέλνουν δεν είναι τόσο αισιόδοξα, όσο εσείς περιγράψατε. Μπορεί να έχουμε βέβαια, διαφορετικές πληροφορίες. Ωστόσο, θα παρακαλούσα και θα συνιστούσα να κατεβείτε από το ροζ ωραίο συννεφάκι, που φτιάχνουν οι δημοσκόποι και τα ΜΜΕ. Να προσγειωθούμε στην πραγματικότητα και να αντιμετωπίσουμε με σοβαρές πολιτικές τα πραγματικά προβλήματα της χώρας.

Αγαπητοί και αγαπητές συνάδελφοι, έχουμε, λοιπόν, έναν προϋπολογισμό στα χέρια μας, ο οποίος είναι ο δεύτερος προϋπολογισμός εκτός μνημονίων και όμως, είναι ένας προϋπολογισμός, που μοιάζει σαν προϋπολογισμός εντός καθεστώτος μνημονίων. Αν και η Νέα Δημοκρατία δημιούργησε αρκετές προσδοκίες με ψεύτικες υποσχέσεις στον προϋπολογισμό, αποτυπώνεται η ξεκάθαρη διάψευση της. Φωτογραφίζεται η πολιτική της εξαπάτηση.

Υποσχεθήκατε, κύριοι, ελαφρύνσεις στη μεσαία τάξη και στήριξη των αδυνάμων. Υποσχεθήκατε κατάργηση φόρων. Υποσχεθήκατε ανάπτυξη, αλλά ανάπτυξη για ποιους; Υποσχεθήκατε αρκετά. Όμως, οι ελαφρύνσεις και η στήριξη στη μεσαία τάξη διαψεύστηκαν, το κοινωνικό κράτος και το δίχτυ προστασίας στους αδύναμους διαλύεται σιγά-σιγά, η ανάπτυξη αφορά μόνο στους λίγους πολύ πλούσιους φίλους σας, η αριστεία σας μέσω του παλαιοκομματικού και πελατειακού συστήματος επιστρέφει ξανά στη χώρα.

Παράλληλα, οι δαπάνες για τα υπουργικά σας γραφεία αυξάνονται, το κόστος λειτουργίας της Προεδρίας της Κυβέρνησης τριπλασιάζεται, δημιουργείται ένα κρατικοδίαιτο σύστημα, μόνο για τα δικά σας παιδιά, η διαφάνεια και η αξιοκρατία πάνε περίπατο από τη χώρα μας, ο Διαματάρης και ο Πατέρας είναι το πραγματικό σας προσωπείο, το ξεπούλημα της χώρας είναι η πρώτη σας προτεραιότητα και το δηλώνετε δια στόματος Υπουργών σας, η επιστροφή στην κανονικότητα σας είναι ένα γεγονός προοιωνίζοντας, βέβαια, και την επιστροφή στην κρίση, τις ανισότητες, τη φτώχεια, αλλά και τα μνημόνια. Την νύφη, βέβαια, δυστυχώς θα πληρώσουν, για άλλη μία φορά, τα χαμηλά και τα μεσαία στρώματα.

Κυρίες και κύριοι συνάδελφοι, δυστυχώς, στον προϋπολογισμό που φέρνετε προς συζήτηση δεν καταγράφονται πολιτικές δίκαιης και βιώσιμης ανάπτυξης, δεν καταγράφονται πολιτικές, που να ενσωματώνουν την περιβαλλοντική προστασία, παρά τα ωραία μεγάλα λόγια του κ. Μητσοτάκη, δεν καταγράφονται πολιτικές στήριξης της παραγωγής και της εργασίας ούτε καν των επενδύσεων.

Μεγάλοι πληττόμενοι της πολιτικής σας είναι οι νέοι, οι εργαζόμενοι, οι αγρότες, η μεσαία τάξη και οι μικρές και μεσαίες επιχειρήσεις. Και πιο συγκεκριμένα, θα αναφερθώ σε μερικούς τομείς. Στον αγροτικό τομέα ο προϋπολογισμός, δυστυχώς, είναι μειωμένος κατά 50 εκατομμύρια, χρήματα τα οποία στερούνται από το αναπτυξιακό κομμάτι στον αγροτικό κλάδο. Δεν προβλέπεται καμμία μείωση φόρου στους συνεταιρισμένους αγρότες, όπως ήδη είχε προϋπολογιστεί επί ΣΥΡΙΖΑ. Εξαφανίστηκε η εξαγγελία του κ. Μητσοτάκη για έκπτωση στο αγροτικό πετρέλαιο, μέτρο το οποίο και αυτό είχε προϋπολογιστεί επί ΣΥΡΙΖΑ. Εξαπατήσατε τους αγρότες και σε αυτό;

Επίσης, δυστυχώς δεν υπάρχει καμμία πρόβλεψη για την πρόσληψη των αναγκαίων εκατόν ογδόντα μόνιμων κτηνιάτρων και γεωπόνων, με την προκήρυξη αυτή να είναι στον αέρα.

Στον τομέα της παιδείας τώρα, καταγράφεται μείωση στις δαπάνες για δημόσιες σχολικές υποδομές και πανεπιστήμια. Φρούδες οι ελπίδες που δημιουργήσατε για την κατασκευή νέων παιδικών σταθμών και νηπιαγωγείων, τη συντήρηση σχολικών μονάδων, οι οποίοι στηρίζουν κυρίως τους νέους γονείς. Οι προβλέψεις οδηγούν σε ιδιωτικοποιήσεις και δίδακτρα ακόμη και στην πρωτοβάθμια και δευτεροβάθμια εκπαίδευση. Ούτε αυτό μπορείτε να το κρύψετε. Δια στόματος Υπουργών σας και αυτό.

Μείωση καταγράφεται ακόμη και στις δράσεις του αθλητισμού και του πολιτισμού, αναγκαίες δράσεις για τη νεολαία μας. Επιπλέον, δεν καταγράφεται καμμία οικονομική πίστωση για προσλήψεις προσωπικού ούτε στη γενική ούτε στην ειδική αγωγή, ψεύτικες υποσχέσεις της Νέας Δημοκρατίας και εδώ.

Ούτε στον τομέα της υγείας, όμως, προβλέπονται δαπάνες για νέες προσλήψεις προσωπικού.

Σε ό,τι αφορά τη χρηματοδότηση της έρευνας, δυστυχώς, έχουμε μία δραματική μείωση του προϋπολογισμού επιστρέφοντας σε επίπεδα προ τεσσάρων ετών. Αν συνυπολογίσουμε σε όλα αυτά και την πολιτική σας στον τομέα της εργασίας, αλλά και του περιορισμού του κοινωνικού κράτους, επιβεβαιώνεται ότι οι νέοι απουσιάζουν πλήρως από την πολιτική σας στρατηγική, αλλά και το ενδιαφέρον σας.

Στον τομέα της εργασίας, λοιπόν, δεν υπάρχει καμμία πρόβλεψη για τις τέσσερις χιλιάδες θέσεις εργασίας, που έχουν δημιουργηθεί μέσω προγραμμάτων του ΟΑΕΔ και είναι ήδη σε ισχύ. Άρα, προβλέπετε συν τέσσερις χιλιάδες ανέργους στη χώρα μας. Ο προϋπολογισμός του ΟΑΕΔ είναι κατά πολύ μειωμένος, άρα δεν προβλέπεται και κανένα νέο πρόγραμμα στήριξης της εργασίας και κυρίως, αυτά που αφορούν στους νέους επιστήμονες. Νέες θέσεις καλά αμειβόμενες υποσχόταν ο κ. Μητσοτάκης. Δεν φαίνονται στον προϋπολογισμό. Δεν υπάρχει καμμία αναφορά, επίσης, για την αύξηση του κατώτατου μισθού, άλλη μία εξαπάτηση της Νέας Δημοκρατίας προς τους νέους.

Παράλληλα, καταγράφεται μείωση στο σύνολο των προνοιακών επιδομάτων και συγκεκριμένα, μειώνονται τα προνοιακά επιδόματα για ΑΜΕΑ, οικογενειακά επιδόματα, το επίδομα ενοικίου. Σημειώνεται ότι ήδη μειώθηκε το επίδομα πετρελαίου, θέρμανσης, ενώ αυξήθηκαν οι λογαριασμοί της ΔΕΗ. Παράλληλα, καταργείται το μεταφορικό ισοδύναμο για τις νησιωτικές περιοχές.

Και ερωτώ: Όταν ένα από τα μεγαλύτερα κοινωνικά προβλήματα είναι το δημογραφικό, πώς ακριβώς συγκρατείτε την ανάστροφη πορεία του;

Ακόμα και το επίδομα γέννας, που θεσμοθετείτε και είναι θετικό, δεν καλύπτει τις πραγματικές ανάγκες με το ποσό που προϋπολογίζετε, ενώ, όπως είπα, μειώνετε παράλληλα τα οικογενειακά επιδόματα.

Πάμε και στις επιχειρήσεις τώρα -και θα μου δώσετε άλλο ένα λεπτό, κύριε Πρόεδρε- όπου υπάρχει η μεγάλη εξαπάτηση της μεσαίας τάξης από τη Νέα Δημοκρατία. Αλήθεια, η μείωση φόρου στις επιχειρήσεις εστίασης, που είχατε υποσχεθεί και μάλιστα, διά στόματος του σημερινού Πρωθυπουργού, σε ποιον διάδρομο χάθηκε; Μιλάμε ή όχι για εξαπάτηση και εδώ;

Μειώνετε, κύριοι, τη φορολογία, αλλά η μείωση αφορά στις μικρές και μεσαίες επιχειρήσεις; Όχι, βέβαια. Μόνο το 2%, οι πολύ μεγάλες επιχειρήσεις θα δουν πραγματικές μειώσεις. Στα μεσαία στρώματα η ελάφρυνση θα είναι από 17 ευρώ τον μήνα έως 17 ευρώ τον χρόνο, οι δε μισθωτοί θα δουν τη δραματική μείωση των 2 ευρώ.

Η μεγάλη σφαγή, βέβαια, της μεσαίας τάξης, από ό,τι φαίνεται, από τις εξαγγελίες της Κυβέρνησης, θα έρθει με το ασφαλιστικό.

Τι άλλο προβλέπει ο προϋπολογισμός, που επιβαρύνει τη μεσαία τάξη; Αύξηση φόρου φυσικών προσώπων, έσοδα από το πρόστιμο για 30% σε κάρτες και Airbnb, αύξηση του ΕΝΦΙΑ από την αναπροσαρμογή των αντικειμενικών αξιών.

Επίσης, στον προϋπολογισμό δεν περιλαμβάνεται κατάργηση τέλους επιτηδεύματος, κατάργηση εισφοράς αλληλεγγύης και η μείωση της προκαταβολής φόρου, που είχε προϋπολογίσει ο ΣΥΡΙΖΑ, αναγκαία για τη μικρή και μεσαία τάξη. Παράλληλα, μειώνετε κατά πολύ το κοινωνικό μέρισμα για χιλιάδες δικαιούχους, δημιουργώντας πρόβλημα στην ενίσχυση της κατανάλωσης και της μικρής τοπικής αγοράς.

Τέλος, κύριοι Υπουργοί, τον Απρίλιο του 2019 ψηφίστηκε από την κυβέρνηση του ΣΥΡΙΖΑ ο ν.4608, που αφορούσε στην ίδρυση της Αναπτυξιακής Τράπεζας. Σε αυτό το νομοσχέδιο το άρθρο 41 προβλέπει την ενίσχυση σε μορφή επιχορήγησης για την κάλυψη λειτουργικών δαπανών μικρών και πολύ μικρών επιχειρήσεων, οι οποίες δραστηριοποιούνται στην παραμεθόριο και σε λιγότερο ανεπτυγμένες περιοχές. Τα χρήματα ήταν ήδη εξασφαλισμένα επί της κυβέρνησης ΣΥΡΙΖΑ και το πρόγραμμα είναι ζωτικής σημασίας για επιχειρήσεις σε ακριτικές περιοχές, όπως και ο Έβρος.

Θα εφαρμόσετε τον νόμο; Θα προχωρήσετε στην ενίσχυση των μικρών και μεσαίων επιχειρήσεων; Δεν περιγράφεται τίποτα στον προϋπολογισμό σας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κυρίες και κύριοι συνάδελφοι -και κλείνω, κύριε Πρόεδρε- ο προϋπολογισμός που συζητάμε σήμερα είναι αντιαναπτυξιακός, αντιλαϊκός, αντικοινωνικός και βαθιά μνημονιακός. Ο πρώτος προϋπολογισμός της Νέας Δημοκρατίας αποτυπώνει την εποχή της εξαπάτησης, της συναλλαγής, του τέλους των διαψεύσεων, το τέλος των ψευδών υποσχέσεων. Επιστροφή στη μνημονιακή πελατειακή δεξιά κανονικότητα, λοιπόν.

Ευχαριστώ και για την ανοχή.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ζήτησε τον λόγο ο Υπουργός Ανάπτυξης. Θα τον λάβει μετά από τέσσερις ομιλητές. Δηλαδή, θα κάνουμε έναν κύκλο πέντε ομιλητών μαζί με την κ. Γκαρά και θα μιλήσει μετά τον κ. Πάνα.

Τον λόγο τώρα έχει ο κ. Μπαρτζώκας από τη Νέα Δημοκρατία.

**ΑΝΑΣΤΑΣΙΟΣ ΜΠΑΡΤΖΩΚΑΣ:** Ευχαριστώ, κύριε Πρόεδρε.

Αξιότιμοι κύριοι Υπουργοί, αγαπητοί και αγαπητές συνάδελφοι, πέρσι, ίδια περίπου εποχή, η τότε κυβέρνηση ΣΥΡΙΖΑ προέβλεψε ότι ο προϋπολογισμός για το 2019 θα ήταν ο τελευταίος που θα έθετε εμπόδια στην οικονομική ανάπτυξη της χώρας.

Είχε απόλυτο δίκιο, γιατί η διακυβέρνηση της Νέας Δημοκρατίας άλλαξε αυτό το τοπίο. Το σχέδιο νόμου για τον κρατικό προϋπολογισμό του έτους 2020 δεν είναι άλλη μια προσπάθεια να τα βγάλουμε πέρα και αυτόν τον χρόνο. Είναι ένα οργανωμένο και ρεαλιστικό σχέδιο για να περάσουμε στην εποχή των καλύτερων ημερών. Τις δικαιούμαστε μετά από δέκα χρόνια θυσιών.

Το ζητούμενο πια είναι μόνο ένα: Ανάπτυξη και ευκαιρίες για όλους. Αυτήν την εντολή λάβαμε από τον ελληνικό λαό και πάνω σε αυτήν δομούμε το πρόγραμμα των δημόσιων πολιτικών. Η χώρα μας δεν βρίσκεται πια στο κενό. Υπάρχει μια δυνατή, αυτοδύναμη Κυβέρνηση, που υλοποιεί βήμα-βήμα τις δεσμεύσεις της. Για το επόμενο έτος οδηγός της θα είναι ο κρατικός προϋπολογισμός που συζητάμε αυτές οι μέρες.

Είναι ένας διαφορετικός προϋπολογισμός, έχει άλλη φιλοσοφία. Η στρατηγική του εστιάζει στην προσέλκυση επενδύσεων. Γι’ αυτόν τον λόγο, το πλάνο του είναι ξεκάθαρο, όπως και το χρονοδιάγραμμα της υλοποίησής του. Έτσι θα υπάρχει και αποτέλεσμα.

Έχουμε αφήσει πίσω μας αναχρονιστικά διλήμματα. Ξέρουμε πολύ καλά ότι η ευημερία μας εξαρτάται από τις επενδύσεις. Αυτός είναι ο μοναδικός δρόμος. Τα συγκριτικά πλεονεκτήματα της χώρας μας είναι δεδομένα. Δεν τα έχουμε, όμως, αξιοποιήσει αποτελεσματικά. Δεν υπάρχει κανένα περιθώριο να συνεχίσουμε να μην τα αξιοποιούμε. Έχουμε πλούσια γη, έχουμε ανθρώπινο δυναμικό με μεγάλες δεξιότητες, που διαπρέπει στο εξωτερικό και τους στερούμαστε εμείς.

Άρα το μείζον ζήτημα είναι να τα εκμεταλλευτούμε σωστά, να ανοίξουμε την πόρτα μας στις επενδύσεις. Άλλος δρόμος δεν υπάρχει. Το μάθαμε με τον δυσκολότερο, δυστυχώς, τρόπο.

Η επόμενη μέρα που εισάγει ο κρατικός προϋπολογισμός του 2020 πρέπει να ξεκλειδώσει τις παραγωγικές δυνάμεις σε όλους τους παραγωγικούς τομείς. Κατ’ αρχάς ξεκινώντας από τον πρωτογενή τομέα, όλοι γνωρίζουμε τη συνεισφορά του στην ανάπτυξη. Η Ελλάδα ήταν και θα παραμείνει αγροτική χώρα και δεν υπάρχει τίποτα κακό σε αυτό.

Πολλοί από εμάς σε αυτήν την Αίθουσα καταγόμαστε από κατ’ εξοχήν αγροτικές περιοχές, γι’ αυτό και γνωρίζουμε από πρώτο χέρι τη δυναμική του πρωτογενούς τομέα, τον ρόλο που μπορεί να παίξει ως μοχλός ανάπτυξης, τις συνέργειες που μπορεί να δημιουργήσει με τον τουρισμό, με τη μεταποίηση, με όλους τους κλάδους της οικονομίας.

Γνωρίζουμε, όμως και τα προβλήματα του αγροτικού κόσμου, αυτά που τον εμποδίζουν να αναδειχτεί ως πρωταγωνιστής. Ο αγρότης της Ημαθίας, παραδείγματος χάριν, κυρίες και κύριοι, είναι πρωτίστως και ο ίδιος επενδυτής. Επενδύει στη γη. Αυτή είναι η περιουσία του και τα προηγούμενα χρόνια, δυστυχώς, δεν είχε να αντιμετωπίσει μόνο το στρεβλό φορολογικό σύστημα, τις καθυστερήσεις στις αποζημιώσεις, τις υπέρογκες ασφαλιστικές εισφορές, τις μεταβολές του καιρού, αυτές τις μεταβολές που τη μία χρονιά ανταμείβουν τους σκοπούς του και την επόμενη μπορεί να τον φέρουν αντιμέτωπο με την καταστροφή. Είχε να αντιμετωπίσει, δυστυχώς και την απαξίωση, την αντιμετώπισή του ως φτωχού συγγενή. Αφέθηκε στην τύχη του.

Μιλώ καθημερινά με αγρότες της Ημαθίας και όλοι ενδιαφέρονται να επενδύσουν στις καλλιέργειές τους, όλοι ενδιαφέρονται να αναπτυχθούν και να συμβάλουν στην ανάπτυξη της χώρας. Όλοι γνωρίζουν, επίσης, ότι, αν δεν εκσυγχρονιστούν και δεν υιοθετήσουν σύγχρονες μεθόδους γεωργίας, δεν θα μπορέσουν να προσαρμοστούν στις νέες ανάγκες. Δεν τους λείπει η αυτογνωσία. Αυτό που λείπει είναι το όραμα, είναι το πεδίο της ευκαιρίας.

Αυτό είναι που πρέπει να δημιουργήσουμε. Αυτό, άλλωστε, χρειάζονται και οι νέοι αυτού του τόπου. Η διαφυγή τους στο εξωτερικό δεν ήταν μια εκδικητική πράξη. Ήταν μια πράξη απελπισίας, ήταν η απάντησή τους στα άλυτά μας προβλήματα, στις αδιέξοδες πολιτικές μας.

Την ευκαιρία αυτή πρέπει να δημιουργήσουμε και για τον Έλληνα μικρομεσαίο επιχειρηματία της εστίασης, της τουριστικής επιχείρησης, για τον κάθε ελεύθερο επαγγελματία, τον επαγγελματία που παρέχει ιατρικές και νομικές υπηρεσίες, όλους αυτούς που με ασύμμετρα βάρη κράτησαν το ελληνικό κράτος όρθιο.

Το σχέδιο του κρατικού προϋπολογισμού για το έτος 2020 δημιουργεί, επιτέλους, ευκαιρίες, δημιουργεί τις προϋποθέσεις για να ανακάμψουν όλοι οι κλάδοι της ελληνικής οικονομίας, γι’ αυτό και είναι ένας εντελώς διαφορετικός προϋπολογισμός σε σχέση με τους προηγούμενους των τελευταίων ετών. Δεν αποτυπώνει μόνο τη ριζική διαφορά αντίληψης σε επίπεδο οικονομικής πολιτικής. Αποτυπώνει, κυρίως, το πόσο διαφορετικά αντιλαμβανόμαστε τον Έλληνα πολίτη.

Για εμάς, ο Έλληνας πολίτης δεν ταυτίζεται με την εκδοχή του εξαρτημένου από τα επιδόματα, δεν ταυτίζεται με τον Ευρωπαίο πολίτη χωρίς φωνή, δεν ταυτίζεται με τον υπαίτιο για την οικονομική κρίση που βιώσαμε.

Αντίθετα, εμείς πιστεύουμε ότι οι Έλληνες είναι άξιοι. Πιστεύουμε στις ικανότητες και στη δυναμική τους και ξέρουμε για τη δίψα τους για πρόοδο, για υγιή πρόοδο σε συνθήκες ελευθερίας. Γι’ αυτό και επιδιώκουμε να δημιουργήσουμε το υγιές πλαίσιο μέσα στο οποίο θα αναπτύξουν τις ικανότητές τους.

Ήδη με ένα πλέγμα οριζόντιων φοροελαφρύνσεων καταφέραμε να αντιστρέψουμε το αρνητικό κλίμα που είχε δημιουργηθεί. Οι πολίτες, πλέον, μας έχουν εμπιστοσύνη. Παράλληλα, όμως, δεν ξεχάσαμε την κοινωνική δικαιοσύνη ούτε και θα το κάνουμε. Είμαστε κοντά σε όλους. Αποδεικνύουμε ότι η οικονομική ελευθερία συνδυάζεται με την κοινωνική δικαιοσύνη. Δεν υπάρχει κανένα δίλημμα ανάμεσα τους.

Κυρίες και κύριοι συνάδελφοι, με την κύρωση του κρατικού προϋπολογισμού το έτος που διανύουμε κλείνει ακριβώς όπως θα ανοίξει το επόμενο, με αισιοδοξία. Οι καλύτερες μέρες είναι εδώ. Έχουμε ήδη γυρίσει σελίδα.

 Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Να ευχαριστήσουμε τον κ. Μπαρτζώκα για τον χρόνο και να συνεχίσουμε με τον κ. Σαρακιώτη από το ΣΥΡΙΖΑ.

**ΙΩΑΝΝΗΣ ΣΑΡΑΚΙΩΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, είθισται ο προϋπολογισμός μιας νέας κυβέρνησης να αποτυπώνει την αλλαγή της φιλοσοφίας σε σχέση με τη διαχείριση των δημοσιονομικών της χώρας, την αλλαγή της φιλοσοφίας την οποία ένα κόμμα το οποίο διεκδικεί την εξουσία προεκλογικά αναλύει στους συμπολίτες μας διεξοδικά και έρχεται μετά την νίκη στις εκλογές να την εφαρμόσει.

Καταφέρατε, όμως, κύριοι και κυρίες της Νέας Δημοκρατίας, μόλις πέντε μήνες μετά τις εκλογές και στον πρώτο σας προϋπολογισμό, να διαψεύσετε όλες τις δεσμεύσεις τις οποίες είχατε λάβει προεκλογικά. Λίγες μόλις μέρες πριν τις εκλογές, ο κ. Μητσοτάκης τόνιζε εμφατικά, ότι «η Νέα Δημοκρατία την επόμενη μέρα θα ακυρώσει στην πράξη την καταστροφική πολιτική των υπερπλεονασμάτων». Μετά την ανάληψη της διακυβέρνησης της χώρας, ξεχάστηκε και η συζήτηση για τα πλεονάσματα. Στις καλένδες η αναθεώρηση των υπερπλεονασμάτων!

Υποσχεθήκατε, επιπροσθέτως, ανάπτυξη ύψους 4%, διαβεβαιώνοντας τους πάντες ότι είναι ένας άκρως εφικτός και υλοποιήσιμος στόχος. Έρχεστε και πάλι στον πρώτο προϋπολογισμό και χαμηλώνετε τον πήχη και τον πηγαίνετε στο 2,8%. Όμως αυτό το 2,8%, κάτι θυμίζει σε όλους μας. Το 2,8% ήταν το ποσοστό του δείκτη ανάπτυξης σε ετήσια βάση, το οποίο παραλάβατε το δεύτερο τρίμηνο του 2019 από το ΣΥΡΙΖΑ. Κι έρχεστε να μας πείτε, εσείς της ανάπτυξης και οι φιλοεπενδυτικοί, ότι μετά από ενάμιση χρόνο στη διακυβέρνηση της χώρας θα καταφέρετε να επιτύχετε το ίδιο ποσοστό το οποίο σας παραδώσαμε εμείς πριν από κάποιους μήνες.

Προεκλογικά, βεβαίως, επικαλούσασταν διαρκώς και τη μεσαία τάξη, οι προσδοκίες της οποίας κατέρρευσαν πολύ σύντομα. Αναρωτιέμαι τι θα πείτε στους μικρούς και μικρομεσαίους επιχειρηματίες, στους οποίους είχατε τάξει πλούσιες φοροελαφρύνσεις, όταν με τον προϋπολογισμό που καταθέτετε ακυρώνονται, καθώς το 80% των ελαφρύνσεων κατευθύνεται μόλις το 2,5% των επιχειρήσεων. Τα 450 εκατομμύρια από τα 550 εκατομμύρια θα δοθούν σε ελάχιστες και μόνο επενδύσεις. Άλλωστε, τα δημοσιεύματα των φίλα προσκείμενων μέσων σας, όπως η «ΚΑΘΗΜΕΡΙΝΗ», επιβεβαιώνουν ό,τι προανέφερα. Μένουν εκτός φοροελαφρύνσεων τα μεσαία εισοδήματα.

Να φέρουμε και κάποια παραδείγματα. Ένας μισθωτός με ετήσιο εισόδημα 19.000 ευρώ και ένα παιδί θα ωφεληθεί με το αστρονομικό ποσό των 20 ευρώ το έτος. Είναι πολύ βαθιά απ’ ό,τι φαίνεται η πολυδιαφημισμένη ανάσα που του δίνετε και σε καμμία περίπτωση δεν είναι αντίστοιχα βαθιά με την ανάσα που δίνετε σε κάποιον, ο οποίος παρουσιάζει εισοδήματα ύψους 800 χιλιάδων ευρώ και θα δει φοροελάφρυνση 9.100 ευρώ. Δηλαδή 20 ευρώ ο ένας, 9.100 ευρώ ο άλλος.

Όμως δεν θα ήθελα να σας αδικήσω καθώς βρίσκεστε εμπράκτως στο πλευρό κάθε ελληνικής οικογένειας, καθώς δεσμευτήκατε προεκλογικά, νομοθετήσατε και ήταν προτεραιότητά σας η μείωση από το 45% στο 22% των μεταγραφών των ΠΑΕ και των ΚΑΕ. Άλλωστε κάθε οικογένεια έχει έναν πρόεδρο ΠΑΕ ή ΚΑΕ, ο οποίος κάνει μεταγραφές ύψους 400 - 500 χιλιάδων ευρώ και στέκεστε στο πλευρό του.

Υποσχεθήκατε, επιπλέον, πολλές και καλά αμειβόμενες θέσεις εργασίας. Εκτός, όμως, από τα επικοινωνιακά σόου για την προσέλκυση πεντακοσίων επιστημόνων από το εξωτερικό, τι άλλο έχετε κάνει; Βλέπουμε ότι δεν έγινε καμμία απολύτως αναφορά στην αύξηση του κατώτατου μισθού. Έχουμε ρεκόρ απώλειας θέσεων εργασίας τον Οκτώβριο του 2019, όπως προκύπτει από τα επίσημα στοιχεία της «ΕΡΓΑΝΗ», αρνητικό ρεκόρ των δεκαοκτώ τελευταίων ετών. Βλέπουμε και μείωση του ποσού για τα χρηματοδοτούμενα προγράμματα του ΟΑΕΔ.

Όμως δεν θέλω να φανώ άδικος ούτε σε αυτόν τον τομέα, γιατί τα δικά σας παιδιά, όπως ανέκαθεν τα προσέχετε, τα προσέχετε και τώρα και νομοθετήσατε την αύξηση στα 7.500 ευρώ, μόνο, των απολαβών των υψηλόβαθμων στελεχών δημοσίων οργανισμών. Προνομιακές αμοιβές 7.500 ευρώ στα δικά σας παιδιά, αδιαφορία για τους τρεισήμισι χιλιάδες νέους επιστήμονες, οι οποίοι μέσω προγράμματος της κυβέρνησης του ΣΥΡΙΖΑ στελεχώνουν ακόμη και σήμερα κρίσιμες υπηρεσίες. Φαίνεται, κύριοι της Νέας Δημοκρατίας, ότι έχετε αλλεργία στα πραγματικά πτυχία.

Τώρα να δούμε και τη μεγάλη επένδυση στο Ελληνικό. Οι υποσχέσεις σας αποδεικνύονται και εκεί απάτη. Την πρώτη εβδομάδα κιόλας, μας έλεγε ο σημερινός Πρωθυπουργός, ο κ. Μητσοτάκης, που θα αναλάβει τη διακυβέρνηση της χώρας η Νέα Δημοκρατία, θα δούμε μπουλντόζες στο Ελληνικό. Πέρασαν πέντε μήνες, όχι μόνο μπουλντόζες, ούτε φτυάρι δεν έχουμε δει στο Ελληνικό.

Να ήταν, όμως, μόνο αυτό. Διαβάζουμε τις προηγούμενες ημέρες δηλώσεις του Προέδρου και Διευθύνοντος Συμβούλου της «HARD ROCK», του παγκόσμιου κολοσσού ο οποίος μετέχει στη διαγωνιστική διαδικασία για το καζίνο, και σας καταγγέλλει –περίεργο- για αδιαφανείς διαδικασίες. Κι εγώ αναρωτιέμαι. Τι μετρά περισσότερο στους επενδυτές, μία δήλωση του Προέδρου ενός κολοσσού, όπως η «HARD ROCK», ο οποίος καταγγέλλει αδιαφανείς διαδικασίες στη διεξαγωγή ενός διαγωνισμού ή οι καθημερινές τοποθετήσεις Υπουργών σε ελληνικά κανάλια; Πώς θα έρθουν, δηλαδή, οι επενδυτές; Προφανώς και σίγουρα όχι βλέποντας ελληνικά κανάλια και Υπουργούς να καλούν για επενδύσεις. Σίγουρα διαθέτετε το know-how κι έχετε δώσει τα διαπιστευτήριά σας και στο παρελθόν σε αντίστοιχες διαγωνιστικές διαδικασίες. Δεν μας προκαλεί καμμία έκπληξη.

Όπως διαθέτετε το know-how και στην απαξίωση δημοσίων επιχειρήσεων, όπως η ΔΕΗ, χωρίς να υπολογίζετε σε καμμία περίπτωση το κόστος των πολιτών. Γιατί, αν ενδιαφερόσασταν πραγματικά για την ελληνική κοινωνία, θα σας προβλημάτιζε, τουλάχιστον, η επιβάρυνση όχι μόνο των μεσαίων στρωμάτων, αλλά όλων, κάθε σπιτιού, κάθε επιχείρησης, από την αύξηση των τιμολογίων της ΔΕΗ.

Και βρισκόμαστε στο ίδιο έργο θεατές, όσον αφορά τη μεγαλύτερη εταιρεία παραγωγής νικελίου, όχι μόνο στην Ελλάδα, στην Ευρώπη, τη «ΛΑΡΚΟ». Αφού υπονομεύσατε σταθερά και με τακτική το μέλλον της ΔΕΗ, έρχεστε τώρα και υπονομεύετε, λειτουργώντας με την ίδια πρακτική, το μέλλον της «ΛΑΡΚΟ». Οι απαξιωτικές δηλώσεις του αρμόδιου Υπουργού Ενέργειας έρχονται για συμπλήρωμα στις συκοφαντικές δημοσιεύσεις σε διάφορα sites και εφημερίδες και ξαναφέρνετε έτσι στην επιφάνεια το σχέδιο του 2014 για την τριχοτόμηση, χωρίς να ενδιαφέρεστε καθόλου για το τι θα απογίνουν οι χιλιάδες εργαζόμενοι, οι οποίοι στηρίζουν όλα αυτά τα χρόνια τη μεγάλη αυτή η εταιρεία.

Κυρίες και κύριοι συνάδελφοι, θεωρώντας ότι το μείγμα της ασκούμενης πολιτικής δεν δίνει λύση στα πραγματικά προβλήματα της ελληνικής κοινωνίας, καταψηφίζω τον προϋπολογισμό του 2020.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Να ευχαριστήσουμε τον κ. Σαρακιώτη για τον χρόνο.

Τον λόγο τώρα έχει ο κ. Μπλούχος από τη Νέα Δημοκρατία.

**ΚΩΝΣΤΑΝΤΙΝΟΣ ΜΠΛΟΥΧΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, βασική προτεραιότητα της δημοσιονομικής στρατηγικής για το έτος 2020 αποτελεί η αύξηση του ρυθμού ανάπτυξης, η μείωση της υπερφορολόγησης, η ενίσχυση των επενδύσεων και των διαθέσιμων εισοδημάτων των πολιτών και η στήριξη των ευάλωτων κοινωνικών ομάδων, με παράλληλη, φυσικά, διασφάλιση της επίτευξης των δημοσιονομικών στόχων που περιλαμβάνονται στους όρους της ενισχυμένης εποπτείας.

Το Πρόγραμμα Δημοσίων Επενδύσεων κατευθύνεται στην υλοποίηση μεγάλου εύρους δράσεων που αναβαθμίζουν τις δημόσιες δομές, την υγεία και την εκπαίδευση, τις μεταφορές και τις επικοινωνίες, την ενέργεια και το περιβάλλον, εκσυγχρονίζοντας τις δημόσιες υπηρεσίες, θέτοντας σε απόλυτη προτεραιότητα τον ψηφιακό μετασχηματισμό της δημόσιας διοίκησης, με στόχο, επιτέλους, να βελτιώσει και να ενισχύσει ουσιαστικά την παραγωγικότητά της.

Σήμερα οι φορολογούμενοι επιθυμούν να ξέρουν πώς αξιοποιούνται οι πόροι που δίνουν στο κράτος και πώς συνδέεται η διαχείρισή τους με το επιθυμητό αποτέλεσμα. Η προσοχή εστιάζεται όχι σε τι πόρους έχει πρόσβαση το κράτος, αλλά τι παράγεται με αυτούς τους πόρους από την Κυβέρνηση.

Είναι ανάγκη και στην Ελλάδα να αλλάξουμε ριζικά αντιλήψεις, να αναγεννηθούμε σε επίπεδο νοοτροπίας απέναντι στα οικονομικά, διοικητικά και εν γένει, λειτουργικά πράγματα, όπως για παράδειγμα η αντίληψή μας για το κράτος και με το τι αυτό πρέπει ή δεν πρέπει να ασχολείται.

Είναι απόλυτα αναγκαία η ελευθερία και η απόλυτη προστασία των ιδιοκτησιακών δικαιωμάτων, που από μόνες τους σημαίνουν άμεση ελαχιστοποίηση του κολοσσιαίου κρατικού γραφειοκρατικού, συνδικαλιστικού, αποπνικτικού παρεμβατισμού, ενός άκρατου και δίχως όρια ιδιότυπου κολεκτιβισμού.

Κυρίες και κύριοι συνάδελφοι, εκ πάντων των πολιτικών η συριζαία εκσυγχρονιστική, ριζοσπαστική Αριστερά έχει την κλίση στο να νομίζει εαυτήν μόνην αιτία παντός κύκλω του γινομένου θορύβου, του περί υγείας, προνοίας, εργασιακών δικαιωμάτων, των παντός αδικημένων, ως όπως θα έλεγε και ο Ροϊδης: «Όστις ουρών πλησίον βρύσεως έμεινεν εκεί όλη την νύκτα,νομίζων ότι εξ αυτού εκπορεύεται όλον το ύδωρ το όποιον ήκουε να τρέχη».

Μέσα σε αυτό το πλαίσιο μία Αριστερή οικονομική διανόηση έπλασε τη δική της αυτιστική πραγματικότητα, αρνούμενη με τρόπο αντιεπιστημονικό και δογματικό, γεμάτη αυταπάτες και σε πλήρη αναντιστοιχία με την κοινή λογική. Η ψύχωση αυτή της αποκλειστικής σας αλήθειας κατήντησε την Αριστερά σας μάταιη, άρρωστη και βαρετή. Το χειρότερο, όμως, όλων είναι η μετάλλαξη του αριστερού σας έρωτα σε ναρκισσισμό, σε φιλαρέσκεια και εσωτερική αποθέωση του ηθικού σας πλεονεκτήματος.

Το τι κάμετε εσείς για εσάς, είναι δικαίωμά σας. Αλλά μην αγωνίζεστε να πείσετε τους όποιους πλανηθέντες συνοδοιπόρους σας μέσα στην απέραντη και βραδυφλεγή ιδεολογική σας έρημο ότι το κοινωνικό σας πρόσημο είναι το ύδωρ και ότι αυτή καθαυτή η δίψα της κοινωνίας είναι μάλλον αποτέλεσμα πλάνης και διαστροφής.

Ο Κυριάκος Μητσοτάκης από ετών έλεγε σταθερά ότι πρέπει να στοχεύσουμε και να λειτουργήσουμε με άλλη λογική, με μια λογική εξορθολογισμού του επενδυτικού και φορολογικού πλαισίου, ώστε να δώσουμε τη δυνατότητα στη μεσαία τάξη να ξεκλειδώσει την επιχειρηματικότητα και να συγκρατήσουμε επιτέλους τα λαμπρά μυαλά που φεύγουν προσφέροντάς τους τη δυνατότητα να λειτουργήσουν, να ανθήσουν και να παράγουν στη χώρα μας.

Οι ασυναρτησίες σας, όμως, η διατύπωση θέσεων και απόψεων που δεν αντέχουν στη βάσανο της απλής λογικής –μιλάμε για τη λογική σας πλάνη τώρα- σας περιορίζει από μια διανοητικά πειθαρχημένη διαδικασία ενεργούς και επιδέξιας εννοιολόγησης, ανάγνωσης και αποτύπωσης της πραγματικότητας για να σας διευκολύνει στην όποια γόνιμη δράση. Συνέπεια αυτών είναι το θερμοκήπια για την αλλαγή της σημασίας των λέξεων και η επικράτηση του ψεύδους ως πολιτικής επιλογής, οδηγώντας σας στον οχυρωματικό ολοκληρωτισμό της σκέψης σας και την ανάληψή σας στη σφαίρα του φαντασιακού.

Αφού προσδώσατε, λοιπόν, στις επιλογές σας μεσσιανικό χαρακτήρα κάποτε, πεπεισμένοι ότι διαθέτετε το πρότυπο της ιδεώδους ανάπτυξης, παρά, λοιπόν την αποκαλυψιακή σας σκέψη, αστοχήσατε. Γιατί; Γιατί υιοθετήσατε τις πιο άτεγκτες επικρίσεις σας στον φιλελευθερισμό –η απόλυτη παραδοξότητα- και βυθιστήκατε σε ακίνητη απελπισία.

Πολλά είπατε για το κοινωνικό πρόσημο και του προϋπολογισμού, αλλά και το δικό σας. Για τον προυπολογισμό ό,τι είναι θα αποδειχθεί στην προοπτική του χρόνου. Όσον αφορά για εσάς, δεν αποδώσατε τίποτα όλα αυτά τα χρόνια σε θέματα πρόνοιας, δημόσιας υγείας, Εθνικού Συστήματος Υγείας. Χορτάσαμε, όμως, από τα ιδεολογικά σας χασμήματα και τους ονειροπλόκους στεναγμούς σας.

Συμφύρεστε με δυνάμεις αδράνειας και απλώς διαχειριστήκατε μια κατάσταση με τις υποτιθέμενες ενέσεις στο Εθνικό Σύστημα Υγείας. Χαίρομαι που είναι εδώ και ο πρώην Υπουργός. Προκαλέσατε ενεσιώματα, λειτουργικές, δηλαδή, αστοχίες. Το μαρτυρά η κατάσταση των νοσοκομείων όλης της χώρας. Συντηρήσατε τον ανορθολογισμό και επιτείνατε την πτώση των ποιοτικών υπηρεσιών.

Γιατί; Διότι αριθμολογήσατε τους επαγγελματίες υγείας, κύριε πρώην Υπουργέ. Επιδείξατε έλλειψη σεβασμού, δεν μπορέσατε καν να ιχνηλατήσετε τον ορισμό στην ποιότητα υγείας, στην ποιότητα των προνοιακών δομών. Γι’ αυτό επιδίδεστε στη λογική των αριθμών, ενώ η ανασύσταση και η ανασυγκρότηση του ΕΣΥ είναι κατ’ εξοχήν η διασφάλιση ποιότητας. Για τη διασφάλιση της ποιότητας δεν αρκούν οι αριστερές σας κορώνες και δεν είναι θέμα μόνο δαπανών ή θέμα μόνο προσλήψεων. Και μάλλον το Εθνικό Σύστημα Υγείας αιμορραγεί πολύ περισσότερο από ό,τι μεταγγίσατε σε θέματα προσλήψεων.

Απαιτούνται πλέον ρηξικέλευθες και ριζοσπαστικές μεταρρυθμίσεις σε ένα καταρρακωμένο ΕΣΥ, στην Πρωτοβάθμια Φροντίδα Υγείας. Να μην μιλήσουμε για τα θνησιγενή ΤΟΜΥ, στις ανύπαρκτες μα τόσο αναγκαίες μετανοσοκομειακές δομές.

Το Εθνικό Σύστημα Υγείας, κυρίες και κύριοι, κρατήθηκε και κρατιέται ακόμα από την υπερβολή, τον ζήλο, την αυταπάρνηση που επιδεικνύουν -αν όχι όλοι, αλλά συμπαρασύρθηκαν όλοι- οι επαγγελματίες υγείας, οι ιατροί και οι νοσηλευτές μας. Και αυτό ήταν, κύριοι της αντιπολίτευσης, στην ανυπαρξία σας και τη διαχειριστική σας λογική και η ασφάλειά σας. Μην καπηλεύεστε, όμως, άλλο τις όποιες ζώσες ακόμα δυνάμεις του συστήματος.

Και ευτυχώς τώρα άλλαξε η κυβέρνηση. Γιατί δεν μπορούν άλλο να τρέχουν κάθιδροι και πνευστιώντες οι επαγγελματίες υγείας. Πολλά δεινά σωρευτήκαν σε ένα σύστημα που δεν μεταρρυθμίστηκε ποτέ από τη γέννηση του. Αλλά ήρθε ο καιρός, με αυτήν την Κυβέρνηση, της ριζικής του ανασυγκρότησης.

Με το φορολογικό και αναπτυξιακό νομοσχέδιο -που ήδη ψηφίστηκαν- και συνάμα με τον παρόντα προς ψήφιση προϋπολογισμό, αγγίζουμε την κανονικότητα. Και τι σημαίνει με πραγματικούς όρους αυτό; Σημαίνει λιγότερους φόρους, περισσότερες και καλύτερες επενδύσεις, δαπάνες που πιάνουν τόπο. Αυτή είναι η φιλοσοφία αυτού του προϋπολογισμού. Η οικονομία και η κοινωνία, κύριοι, έχουν ωριμάσει. Η ιδιωτική πρωτοβουλία με την επίβλεψη του κράτους αποδίδει εκεί που το κράτος αποτύγχανε ξανά και ξανά. Και ελαφρύνσεις φόρων και προβλέψεις πρόσθετων δαπανών σε κρίσιμους τομείς δηλώνουν έναν προϋπολογισμό ευθύνης, προϋπολογισμό συνέπειας λόγων και έργων και κυρίως έναν προϋπολογισμό προοπτικής.

Κύριε Πρόεδρε ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει τώρα ο κ. Πάνας από το Κίνημα Αλλαγής. Ακολουθεί ο Υπουργός Ανάπτυξης.

Ορίστε, κύριε Πάνα, έχετε τον λόγο.

**ΑΠΟΣΤΟΛΟΣ ΠΑΝΑΣ:** Ευχαριστώ, κύριε Πρόεδρε .

Κυρίες και κύριοι Βουλευτές, κατά τους πρώτους μήνες της διακυβέρνησης της Νέας Δημοκρατίας, έχουμε δει κάθε λογής επικοινωνιακό τέχνασμα εκ μέρους της κυβερνώσας παράταξης. Εκπρόσωποι και στελέχη της Κυβέρνησης δεν κουράζονται να επιδίδονται σε βαρύγδουπες δηλώσεις εντυπωσιασμού για την επιτυχία τους να συνδυάσουν το φιλοκοινωνικό προφίλ με την αναπτυξιακή κατεύθυνση της κοινωνίας.

Το εγχείρημα, όμως, κυρίες και κύριοι συνάδελφοι, δεν φαίνεται να βγαίνει. Αφού τα οικονομικά στοιχεία του απολογισμού, του ισολογισμού και εντέλει του προϋπολογισμού για το 2020, που συζητάμε σήμερα, μιλάνε από μόνα τους.

Ο προϋπολογισμός για το έτος 2020 σε συνέχεια του φορολογικού νομοσχεδίου που ψηφίστηκε προ ολίγων ημερών, έρχεται να συμπληρώσει την ψευδεπίγραφη αναπτυξιακή γραμμή της Κυβέρνησης με δήθεν κοινωνικό πρόσημο. Η κριτική μας ήταν ξεκάθαρη ήδη κατά τη συζήτηση του φορολογικού νομοσχεδίου, όπου ευθέως διατυπώσαμε την αποτυχία της Κυβέρνησης να τροφοδοτήσει την οικονομία με πραγματικά αναπτυξιακά κίνητρα. Να ελαφρύνει, δηλαδή, τα μικρομεσαία εισοδήματα και να δημιουργήσει νέες θέσεις εργασίας.

Αντιθέτως οι φερόμενες ως φοροελαφρύνσεις τελικά μετατρέπονται σε αυξήσεις φόρων επί αγαθών και υπηρεσιών κατά 979 εκατομμύρια ευρώ, όπως και επίσης σε αύξηση του φόρου εισοδήματος φυσικών προσώπων κατά 264 εκατομμύρια ευρώ. Τα στοιχεία αυτά αποδεικνύουν ότι η Κυβέρνηση ταυτίζεται στην ουσία με την πολιτική της κυβέρνησης ΣΥΡΙΖΑ, κρατώντας στα ύψη τους στόχους των πρωτογενών πλεονασμάτων, για την επαναδιαπραγμάτευση των οποίων εμείς δεν έχουμε σταματήσει να φωνάζουμε εδώ και μήνες.

Το πλεόνασμα, λοιπόν, παραμένει στο 3,5% του ΑΕΠ μέχρι το 2022, αφού ο κ. Μητσοτάκης επέλεξε να μην επαναδιαπραγματευτεί, αλλά να το εκμεταλλευτεί για να κάνει διανομή των υπερπλεονασμάτων. Δεν μπορεί, επομένως, αυτός ο προϋπολογισμούς να θεωρηθεί αναπτυξιακός. Διότι -και είναι πάγια θέση του Κινήματος Αλλαγής- χωρίς τη μείωση των πλεονασμάτων δεν μπορεί να υπάρχει ανάπτυξη. Ούτε, όμως, πρόκειται για έναν δίκαιο κοινωνικά προϋπολογισμό, διότι προβλέπει 773 εκατομμύρια ευρώ περισσότερους φόρους για το 2020 έναντι των εκτιμήσεων του 2019. Οι Έλληνες καταναλωτές θα επιβαρυνθούν με πρόσθετα 638 εκατομμύρια ευρώ ΦΠΑ και 88 εκατομμύρια ειδικούς φόρους κατανάλωσης, παρ’ όλο που τον Μάιο του 2019 θεσμοθετήθηκε ένα πακέτο μείωσης του ΦΠΑ από το 24% στο 13%. Ο Έλληνας, δηλαδή, φορολογούμενος θα πληρώσει πρόσθετα 323 εκατομμύρια ευρώ σε φόρο εισοδήματος και 84 εκατομμύρια ευρώ περισσότερους φόρους ακίνητης περιουσίας.

Οι πρόσθετοι αυτοί φόροι θα εξαχθούν, σύμφωνα με την Κυβέρνηση, από τη διεύρυνση της φορολογικής βάσης στην προσπάθεια να επιτευχθεί ο δημοσιονομικός στόχος του 3,5% του ΑΕΠ. Επομένως, πάλι καταλήγουμε στο συμπέρασμα ότι τόσο υψηλοί δημοσιονομικοί στόχοι δεν φέρνουν ούτε ανάπτυξη στην οικονομία ούτε ελάφρυνση στην κοινωνία.

Ειδικότερα, κυρίες και κύριοι συνάδελφοι, όντας υπεύθυνος του τομέα αγροτικής ανάπτυξης του Κινήματος Αλλαγής, θα ήθελα να σταθώ στο σκέλος του προϋπολογισμού που αφορά το Υπουργείο Αγροτικής Ανάπτυξης και Τροφίμων. Συνδυάζοντας, λοιπόν, τον κωδικό με την ονομασία «πιστώσεις υπό κατανομή» που αναφέρεται εντός του προϋπολογισμού και τον πίνακα με τα στοιχεία εκτέλεσης του προϋπολογισμού μηνών Οκτωβρίου και Νοεμβρίου 2019, μετά λύπης μου διαπιστώνω τα εξής:

Πρώτον, η αναφορά «πίστωση υπό κατανομή» είναι γενική και αόριστη και δεν είναι εμφανές το πού θα διατεθούν τα ποσά αυτά.

Δεύτερον, δεν αναφέρεται ρητώς στον πίνακα του προϋπολογισμού καμμία πίστωση ή κατηγορία δαπάνης για την αναβάθμιση και ουσιαστική υποβοήθηση του αγροτικού τομέα. Την παραπάνω εικόνα συμπληρώνουν οι πίνακες του Υπουργείου Αγροτικής Ανάπτυξης με τα στοιχεία εκτέλεσης του προϋπολογισμού για τους ενδεικτικούς μήνες Οκτώβριο και Νοέμβριο 2019, όπου εντύπωση προκαλεί το γεγονός ότι για την κατηγορία «έξοδα για εκπαίδευση και επιμόρφωση», όπως και για τις κατηγορίες «πιστώσεις για δαπάνες εφαρμογής δράσεων, προγραμμάτων» και «πιστώσεις για δαπάνες προγραμμάτων χρηματοδοτούμενων από το Ευρωπαϊκό Γεωργικό Ταμείο Ανάπτυξης» έχουν ενταλματοποιηθεί και πληρωθεί μηδέν ευρώ.

Αυτός, λοιπόν, είναι ο τρόπος για να επιτευχθούν οι στόχοι για την ενίσχυση του πρωτογενή τομέα που ευαγγελίζεται ο αρμόδιος Υπουργός; Από πού θα αντληθούν οι πόροι για την αντιμετώπιση της κλιματικής αλλαγής που προκαλεί ακραία καιρικά φαινόμενα και καταστροφικά για τις αγροτικές καλλιέργειες; Πώς και πότε περιμένει το Υπουργείο να αξιοποιήσει τα ευρωπαϊκά προγράμματα για τα κονδύλια από το Ευρωπαϊκό Γεωργικό Ταμείο;

Επομένως, σε ό,τι αφορά τουλάχιστον το εν λόγω Υπουργείο, τα δεδομένα είναι απογοητευτικά, αφού διαψεύδονται οι προσδοκίες για επένδυση στον πρωτογενή τομέα και στη συγκρότηση εφαρμόσιμου εθνικού σχεδίου για την κλιματική αλλαγή. Εν αντιθέσει, έχουμε εγκλωβισμούς σε λειτουργικές δαπάνες των διοικητικών δομών που υπάγονται στο Υπουργείο.

Πάμε λίγο στον τόπο καταγωγής μου, στη Χαλκιδική, η οποία πασχίζει να κλείσει τις πληγές της από τις φυσικές καταστροφές των τελευταίων μηνών. Οι ανάγκες είναι τεράστιες και πρέπει άμεσα να αντιμετωπιστούν. Στον αγροτικό κλάδο του νομού είναι επιτακτική η παροχή διευκολύνσεων στις οικονομικές και ασφαλιστικές υποχρεώσεις των παραγωγών, αλλά και η καταβολή αποζημιώσεων με ταυτόχρονο προγραμματισμό των απαραίτητων προκαταβολών.

Σε ό,τι αφορά τις δαπάνες για υποδομές και έργα, οι χρηματοδοτήσεις για συντηρήσεις οδικών δικτύων είναι πενιχρές, ενώ δεν υφίσταται ουσιαστική χρηματοδότηση για τη χάραξη καινούργιων δρόμων. Η έλλειψη σχεδιασμού και η επένδυση στην κατασκευή αντιπλημμυρικών έργων είναι καταφανής. Τώρα όμως, μετά την εκδήλωση καταστροφικών πλημμυρών, η ύπαρξή τους κρίνεται πιο απαραίτητη από ποτέ.

Ταυτόχρονα, υπάρχει ανάγκη χάραξης ενός νέου σχεδίου υδροδότησης, καθώς ένα μεγάλο μέρος της Χαλκιδικής είναι ανίκανο να καλύψει τις ανάγκες, όχι μόνο σε πόσιμο νερό, αλλά και της άρδευσης των καλλιεργειών. Και εδώ ξαναέρχεται το ζήτημα του λεγόμενου φράγματος του Χαβρία, που είναι μια αναπτυξιακή προοπτική για τον Νομό Χαλκιδικής.

Κυρίες και κύριοι συνάδελφοι, ολοκληρώνω λέγοντας ότι ο προϋπολογισμός του κράτους για το 2020 θα πρέπει να είναι σε θέση να προβλέπει την κάλυψη ελλείψεων σε έργα που ευνοούν τη βιώσιμη ανάπτυξη, την προστασία του περιβάλλοντος, την ποιότητα ζωής του πολίτη, την πρόοδο του παραγωγού και του επιχειρηματία. Δεν θα πρέπει σε καμμία περίπτωση να εγκλωβίζεται σε στενούς τεχνοκρατικούς στόχους και οικονομικά δεδομένα χωρίς αναπτυξιακό αντίκρισμα, χωρίς ουσιαστική επένδυση σε έναν πιο σύγχρονο τρόπο ζωής για τους Έλληνες.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε τον κ. Πάνα για τον χρόνο.

Γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα δύο μαθητές και μαθήτριες και τέσσερις εκπαιδευτικοί συνοδοί τους από το 4ο Γυμνάσιο Κομοτηνής.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο Υπουργός Ανάπτυξης κ. Γεωργιάδης.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ πάρα πολύ, κύριε Πρόεδρε.

Κυρίες και κύριοι συνάδελφοι, Χρόνια Πολλά, Καλά Χριστούγεννα, να έχουμε όλοι υγεία.

Έχω πει και άλλη φορά ότι η συζήτηση στη Βουλή έχει ενδιαφέρον και μπορεί να είναι εξαιρετικά γόνιμη, εάν γίνεται επί πραγματικών ζητημάτων. Και μπορούμε να διαφωνούμε πάρα πολύ ιδεολογικά, αλλά δεν μπορούμε να διαφωνούμε επί της αλήθειας.

Το λέω γιατί άκουσα τον κ. Σαρακιώτη, που μου είναι και πολύ συμπαθής, αλλά έχετε πει όλοι το ίδιο παραμύθι ότι ο κ. Μητσοτάκης είναι ανακόλουθος με τις προεκλογικές του δεσμεύσεις, διότι είχε πει ότι θα μειωθεί ο στόχος του 3,5% και να που έχουμε στόχο 3,5%, άρα ο Μητσοτάκης είπε ψέματα κ.λπ..

Καταθέτω στα Πρακτικά προς γνώσιν του κ. Σαρακιώτη –μπορεί να μην το ξέρει ο άνθρωπος- με ημερομηνία 2-5-2019, προεκλογικά προφανώς. Διαβάζω τι είπε για τα πλεονάσματα ο Αρχηγός τότε της Αξιωματικής Αντιπολιτεύσεως, νυν Πρωθυπουργός: «Στο πλαίσιο αυτό προαναγγέλλει ότι η κυβέρνηση που θα προκύψει μετά τις εθνικές εκλογές θα διαπραγματευθεί την αλλαγή των στόχων, ώστε το νέο χαμηλότερο πλεόνασμα να ισχύσει από το 2021.».

Το καταθέτω στα Πρακτικά.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριε Σαρακιώτη, κυρίες και κύριοι συνάδελφοι, όσο και να ψάξετε άλλη κυβέρνηση μεταπολιτευτικά που να έχει τηρήσει κατά γράμμα και μάλιστα και λίγο καλύτερα αυτά που είπε προεκλογικά, δεν θα βρείτε. Εγώ είμαι δώδεκα χρόνια στην Αίθουσα, έχω βρεθεί πάρα πολλές φορές σε συζητήσεις γιατί μια κυβέρνηση τελικώς δεν μπόρεσε να υλοποιήσει αυτά που έλεγε προεκλογικά. Κορυφαία στιγμή όλων των εποχών είναι φυσικά οι αυταπάτες. Γιατί, ξέρετε, όταν είσαι από τον ΣΥΡΙΖΑ και να κατηγορείς κάποιον ότι δεν τήρησε τις προεκλογικές του δεσμεύσεις, αγγίζει τα όρια του κωμικού. Αλλά, εν πάση περιπτώσει, εγώ θέλω να απαντήσω και στο κωμικό.

Η μόνη, λοιπόν, κυβέρνηση που έχω ζήσει εγώ στη Βουλή που έχει ακολουθήσει κατά γράμμα όσα είπε προεκλογικά, είναι η Κυβέρνηση του Κυριάκου Μητσοτάκη. Και μάλιστα και γρηγορότερα των υποσχέσεων. Ενώ δηλαδή η προεκλογική μας δέσμευση ήταν για μείωση του ΕΝΦΙΑ από το ΄20, η μείωση έγινε από το ΄19. Ενώ η προεκλογική μας δέσμευση ήταν μείωση 4% του φόρου στις επιχειρήσεις από χρήση του ΄20, έγινε από χρήση του ΄19. Άρα, παρακαλώ πολύ, μπορείτε να μας κατηγορήσετε για ό,τι θέλετε, αλλά όχι γι’ αυτά που έχουμε πει. Να έρθετε να μου πείτε «είχατε πει το ΄21 και δεν βλέπουμε να μειώνεται το ΄21, θα μειωθεί το ΄22», εκεί έχει κάποιο ενδιαφέρον. Το άλλο είναι, κύριε Σαρακιώτη, ψέμα και δεν αξίζει στη Βουλή να είστε Βουλευτής και να είστε σε αυτό το ιερό Βήμα και να λέτε εις γνώσιν σας ψέματα.

Πάμε στο δεύτερο. Είπατε πάλι εσείς, αλλά απαντώ και σε μια γενική φιλολογία που υπάρχει στον Τύπο, γιατί έχει μεγάλο ενδιαφέρον, για την ανάπτυξη της ελληνικής οικονομίας για το 2020. Αναφέρθηκαν οι καταγγελίες της εταιρείας «HARD ROCK» για τον διαγωνισμό για το Ελληνικό.

Πρώτον, να πούμε τα ευχάριστα. Πριν από λίγο, στις πέντε η ώρα το απόγευμα, ολοκληρώθηκε -απ’ ό,τι μαθαίνω- με πολύ μεγάλη επιτυχία -θα ακολουθήσουν επίσημες ανακοινώσεις της εταιρείας- η αύξηση του κεφαλαίου της εταιρείας «LAMDA». Tα νέα είναι, όχι θετικά, εξαιρετικά θετικά. Αυτό σημαίνει ότι όλη η παραφιλολογία που διακινούσαν διάφοροι στην Ελλάδα και αρκετοί εντός της Αιθούσης ότι δήθεν η εταιρεία δεν έχει τα χρήματα να κάνει την επένδυση έχει ήδη περάσει στο χρονοντούλαπο της ιστορίας, για να χρησιμοποιήσω μία έκφραση του αειμνήστου Ανδρέα Παπανδρέου. Η εταιρεία μάζεψε τα χρήματα από διαδικασία δημόσιας αυξήσεως μετοχικού κεφαλαίου και, παρά την γκρίνια ορισμένων, το πρόγραμμα για την επένδυση στο Ελληνικό είναι ακριβώς στο χρονοδιάγραμμα που έχουμε θέσει από την πρώτη στιγμή.

Ως προς την καταγγελία τώρα, δεν θέλω καθόλου να υπεκφύγω. Πράγματι, η μία εταιρεία σε δημόσια συνέντευξή της, γι’ αυτό και μπορώ να τη σχολιάσω, έκανε μια καταγγελία ως προς τους νομικούς συμβούλους της Επιτροπής Παιγνίων και τους κατηγορεί για σύγκρουση συμφερόντων. Φυσικά ο καθένας έχει δικαίωμα να πάει στην ελληνική δικαιοσύνη και να αποφανθεί η ελληνική δικαιοσύνη αν αυτό που λέει είναι αληθές ή ψευδές. Εάν το κάνει η εταιρεία αυτή, το λέω για να διασκεδάσω και τα σημερινά άρθρα, σημαίνει νομικά περίπου έναν μήνα καθυστέρηση. Δέκα μέρες θα έχει ο κάθε ενδιαφερόμενος εκ του νόμου να κάνει προσφυγή επί της αποφάσεως της επιτροπής και άλλες είκοσι μέρες έχει εκ του νόμου το δικαστήριο να βγάλει απόφαση. Άρα είμαστε πάλι εντός χρονοδιαγράμματος, διότι αυτό το έχουμε προϋπολογίσει, καθόσον μέχρι στιγμής δημόσιος διαγωνισμός χωρίς προσφυγή στην Ελλάδα δεν έχει υπάρξει. Άρα ήταν μέσα στο πρόγραμμα.

Οφείλω όμως να σας πω, κύριε συνάδελφε, ότι μάλλον εδώ είστε εντελώς ανενημέρωτος. Πρώτον και κυριότερον, διότι η Επιτροπή Παιγνίων που κατηγορείτε και οι νομικοί σύμβουλοι, η εταιρεία «KLC», που έχει προσληφθεί από την Επιτροπή Παιγνίων, δεν έχει προσληφθεί από εμένα και από την Κυβέρνησή μας, ούτε εγώ έχω διορίσει ή η Κυβέρνησή μας την Επιτροπή Παιγνίων. Η Επιτροπή Παιγνίων έχει διοριστεί με υπογραφή Ευκλείδη Τσακαλώτου. Ήταν πολιτική μας απόφαση να μείνει η ίδια επιτροπή, για να μην μπούμε στη διαδικασία να πει κάποιος ότι θέλουμε να κάνουμε παιχνίδια.

Εάν τώρα είναι λαμόγια η Επιτροπή Παιγνίων που διόρισε ο κ. Τσακαλώτος, να τον κατηγορήσετε. Εγώ δεν πιστεύω ότι είναι λαμόγια, έχουν την απόλυτη εμπιστοσύνη μου.

Όσον αφορά την εταιρεία «KLC» που κατηγορείτε, επελέγη από τον κ. Τσακαλώτο πάλι με δημόσιο διεθνή διαγωνισμό.

Με συγχωρείτε, έρχεστε στην Αίθουσα και κατηγορείτε έτσι τον Υπουργό σας, τον ξεφτιλίζετε κατ’ αυτόν τον τρόπο, λέγοντας ότι είναι λαμόγια αυτοί που έβαλε ο Τσακαλώτος; Δεν ντρέπεστε; Συναδελφικότητα δεν έχετε;

Για να τελειώνει το παραμύθι, εμείς σοφά ποιούντες από την αρχή δεν πειράξαμε κανέναν από τους δικούς σας, κανέναν, ούτε στην «ΕΛΛΗΝΙΚΟ», ούτε στην επιτροπή, ούτε στους δικηγόρους, ούτε σε τίποτα.

Άρα, λοιπόν, να μαζευτείτε οι διάφοροι «Κλουζώ» που ψάχνετε πάλι για σκάνδαλο! Διότι αν υπάρχει σκάνδαλο, δικοί σας θα είναι!

Ξεκαθαρίζω, όμως –γιατί αυτό είναι το λίγον φαιδρό και λυπούμαι που έγινε στη Βουλή τέτοιου είδους αναφορά και ο κ. Τσακαλώτος καταλαβαίνει πόσο φαιδρή είναι- δεν υπάρχει κανένα θέμα με τον διαγωνισμό ούτε κανένα θέμα με αυτή τη δικηγορική εταιρεία. Ο διαγωνισμός έχει τηρήσει απολύτως τη νομιμότητα, έχουμε απόλυτη εμπιστοσύνη ότι τηρήθηκαν οι διαδικασίες, όπως προβλέπονται από την ελληνική και από τη διεθνή νομοθεσία και είμαστε απολύτως βέβαιοι ότι όταν καταλήξει η επιτροπή σε απόφαση, εάν κάποιος από τους ενδιαφερομένους προσφύγει στη δικαιοσύνη, πιστεύουμε ότι όλα θα κριθούν ότι έγιναν νομίμως και όχι παρανόμως, δεν υπάρχει κανένα πρόβλημα.

Ο στόχος, κυρίες και κύριοι, παραμένει στις αρχές του 2020 να μπει επιτέλους η πολυπόθητη μπουλντόζα και να ξεκινήσουν τα έργα στο Ελληνικό.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Όχι και μπουλντόζα…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Και έτσι έρχομαι να κάνουμε μία σύνοψη…

Τι είπατε, κύριε Κεγκέρογλου; Δεν σας άκουσα.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Όχι με μπουλντόζα…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Με μπουλντόζα θα ξεκινήσουμε και θα είστε και εσείς προσκεκλημένος να βγείτε φωτογραφία δίπλα.

Πάμε, όμως, τώρα να δούμε τι έχει γίνει, για να ξέρουμε και πού βρισκόμαστε.

Κατ’ αρχάς, ο προϋπολογισμός μας έχει έναν στόχο για την ανάπτυξη του 2020 -κατά τη γνώμη μας- απολύτως ρεαλιστικό -θα έλεγα, θέλω να πιστεύω, θα φανεί σε έναν χρόνο που θα είμαστε εδώ- και ολίγον μετριοπαθή, 2,8%. Γιατί λέγω ρεαλιστικό και ολίγον μετριοπαθή; Φέτος τρέχουμε με 2%, πιστεύω ότι θα κλείσουμε με πάνω από 2% -αυτό λένε τα στοιχεία μέχρι στιγμής- χωρίς να έχει ξεκινήσει καμμία από τις μεγάλες επενδύσεις που θα αναφέρω μόλις τώρα.

Ελληνικό: Είναι απολύτως ώριμη, ξεκινάει μία επένδυση που η πρώτη της φάση είναι έργα 2,5 δισεκατομμυρίων ευρώ. Περίπου 1 δισεκατομμύριο ευρώ είναι τα έργα που θα εκτελεστούν μέσα στο 2020.

Πρέπει να σας πω ότι σήμερα από την Επιτροπή Ποιότητας Ζωής του Δήμου Βόρειας Κέρκυρας πέρασε η τελευταία εκκρεμότητα για την Κασσιόπη. Το έργο στην Κασσιόπη ήταν ένα έργο που είχε ξεκινήσει το 2012, το παραλάβαμε και αυτό απολύτως κολλημένο, έχει εκδοθεί η πρώτη άδεια από τη ΔΑΟΚΑ, εξεδόθη την περασμένη Παρασκευή. Εάν όλα πάνε καλά και το Δημοτικό Συμβούλιο του Δήμου Βόρειας Κερκύρας υπερψηφίσει την εισήγηση της Επιτροπής Ποιότητας Ζωής μέσα στην εβδομάδα, την άλλη εβδομάδα, μέσα στο 2019, θα μπορούν να ξεκινήσουν τα έργα στη Βόρεια Κέρκυρα.

Πάμε τώρα παρακάτω: Έχουμε τα μεγάλα έργα τα οποία ξεκινήσαμε ήδη -για να μην πω για όσα έρχονται, να πω για όσα έχουμε ήδη κάνει μέχρι στιγμής- κάναμε τα εγκαίνια και ολοκληρώσαμε τη διαδικασία εξυγιάνσεως των ναυπηγείων Σύρου, σε συνέχεια της προσπάθειας της προηγουμένης κυβερνήσεως, την οποία εγώ επαίνεσα και στην ομιλία μου και παντού, παρ’ όλο που -δεν θέλω να επεκταθώ εδώ- μου το παρέδωσαν σε ένα σημείο που ήταν για να σκάσει, αλλά αυτό δεν πειράζει. Τα είπαν εργαζόμενοι, δεν χρειάζεται να τα πω εγώ. Έχει σημασία ότι δεν έσκασε και ότι τα εγκαίνια έγιναν και ήδη τα ναυπηγεία δουλεύουν και πηγαίνουν πάρα πολύ καλά.

Βρήκαμε ιδιώτη επενδυτή που νοίκιασε την Ελληνική Βιομηχανία Ζάχαρης. Και εκεί μας αφήσατε μία βόμβα. Τι βόμβα, δηλαδή, για να ξέρει και ο κόσμος; Βάλατε τους τευτλοπαραγωγούς, υπέγραψαν χαρτί ότι θα σπείρουν τους σπόρους για να κάνουν τεύτλα με δική τους ευθύνη, χωρίς να γνωρίζουν αν θα υπάρχει ΕΒΖ για να παραλάβει την παραγωγή τους, φύγατε από την κυβέρνηση, την ΕΒΖ την αφήσατε στη «διαδικασία 106β» χρεοκοπημένη και κλειστή και τους τευτλοπαραγωγούς να έρχονται στο Υπουργείο και να λένε «εμείς έχουμε τεύτλα, τώρα τι να τα κάνουμε;».

Παρά ταύτα -και σε αυτό η Κυβέρνηση λειτούργησε καίρια και αποφασιστικά- βρήκαμε ιδιώτη επενδυτή, ήδη έχει παραληφθεί το εργοστάσιο στο Πλατύ, θα παραληφθεί και των Σερρών και σκοπός είναι από τον Μάρτιο να ξεκινήσει η παραγωγή ζάχαρης όχι με δημόσιο χρήμα. Το τονίζω το «όχι με δημόσιο χρήμα», γιατί δυστυχώς από τις αποφάσεις της κυβερνήσεως ΣΥΡΙΖΑ έχουμε ήδη πρόβλημα κρατικών ενισχύσεων με την Ευρωπαϊκή Επιτροπή.

Βγήκε ήδη από χθες, σε δημόσια διαβούλευση, το νομοσχέδιο για τα υδροπλάνα. Ο στόχος παραμένει το 2020 να έχουμε, επιτέλους, υδροπλάνα στην Ελλάδα. Το λέω αυτό γιατί η προηγούμενη κυβέρνηση είχε ψηφίσει νόμο για τα υδροπλάνα, ο κ. Σκουρλέτης αν θυμάμαι καλά…

**ΧΡΗΣΤΟΣ ΜΠΟΥΚΩΡΟΣ:** Ο Σπίρτζης.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Και ο κ. Σπίρτζης. Ήταν ο κ. Σκουρλέτης στην αρχή και ο κ. Σπίρτζης στη συνέχεια.

Τότε έλεγαν όλοι οι επενδυτές ότι αυτός ο νόμος που φτιάξατε είναι για να βάλει υδροπλάνα μόνο η Κουμουνδούρου. Η Κουμουνδούρου δεν είχε να βάλει υδροπλάνα, κανένα υδροπλάνο δεν πέταξε. Τώρα φτιάξαμε έναν νόμο, σε συνεργασία με την αγορά, για να πληροί τις προϋποθέσεις αυτών που θα βάλουν τα υδροπλάνα και θα έχουμε υδροπλάνα το 2020 στην Ελλάδα.

Ήδη ξεκίνησαν και οι μεγάλες ιδιωτικοποιήσεις. Όπως ξέρετε, τρέχει ο διαγωνισμός για το αεροδρόμιο «Ελευθέριος Βενιζέλος», το 30%, με μία διαδικασία απολύτως διαφανή, με ήδη δέκα μεγάλες προτάσεις από εξαιρετικά αξιόπιστους ξένους επενδυτές –δεν θέλω να επεκταθώ στο πώς είχε πάει η προηγούμενη διαδικασία επί κυβερνήσεως ΣΥΡΙΖΑ, τα θυμόμαστε όλοι, το προσπερνάω,γιατί δεν θέλω να γίνω κακός- ήδη ξεκινήσαμε και ανακοινώσαμε την ιδιωτικοποίηση της ΔΕΠΑ Υποδομών σε ποσοστό 100%. Και σας ενημερώνω ότι μέσα στον Ιανουάριο του 2020 θα ξεκινήσει και η ΔΕΠΑ Πωλήσεως Φυσικού Αερίου, δηλαδή το retail και όλο το πρόγραμμα της ιδιωτικοποιήσεως συνεχίζεται με πολύ μεγάλη ταχύτητα.

Και κάνω εδώ ακόμα μία επισήμανση για διάφορα που διαβάζω και ακούω. Διάφοροι -ανενημέρωτοι προφανώς- θέλοντας να υποστηρίξουν τον ΣΥΡΙΖΑ, αλλά τον βλάπτουν, βγαίνουν και κατηγορούν εμένα που είπα ότι θα πάμε πολύ γρήγορα το πρόγραμμα ιδιωτικοποιήσεων και το είπα και στο συνέδριο της «CAPITAL LINK» στη Νέα Υόρκη και είπα, μάλιστα, γλαφυρά πως οι ψηφοφόροι μας μας λένε να πάμε πιο γρήγορα. Το πρόγραμμα ιδιωτικοποιήσεων δεν είναι δικό μας πάλι. Πάλι δικό σας είναι. Είναι γραμμένο εις το πρόγραμμα, δεν ξέρω αν θα το πούμε μνημόνιο, μάλλον θα το λέμε πάλι μνημόνιο, γιατί είδα σήμερα ότι η «ΑΥΓΗ» έβγαλε μία ανακοίνωση και είπε «ακολουθούν τις επιταγές της τρόικας».

Δεν ξέρω αν το καταλάβατε, τώρα ξαφνικά οι θεσμοί έγιναν τρόικα. Ήταν τρόικα μέχρι το 2015, έγιναν θεσμοί από το 2015 έως το 2019 και τώρα ξαναέγιναν τρόικα. Είναι αυτά τα μαγικά του ΣΥΡΙΖΑ, ξέρετε, είναι γλωσσοπλάστες, δεν υπάρχει αμφιβολία, αλλά φυσικά αυτό καταλαβαίνετε ότι αγγίζει τα όρια της πολιτικής απάτης. Οι ίδιοι άνθρωποι ήταν ως τρόικα, εγώ τους έβλεπα ως τρόικα το 2014 και το 2015, τους συνήθισα ως θεσμούς το 2019, τώρα μαθαίνω ότι πρέπει να τους ξαναλέω τρόικα. Αποφασίστε ένα όνομα, εν πάση περιπτώσει, για να είμαστε όλοι συνεννοημένοι.

Όμως, για να ξέρει το Κοινοβούλιο, όλα τα μέτρα της ιδιωτικοποιήσεως και ο ρυθμός και η διαδικασία είναι συμφωνημένα από την προηγούμενη κυβέρνηση, μέσα στο πρόγραμμα, με υπογραφή Τσακαλώτου, Σταθάκη, Τσίπρα και λοιπών.

Προσέξτε μόνο ποια είναι η διαφορά: Η διαφορά είναι ότι εσείς τα γράφατε, αλλά δεν τα κάνατε, εμείς θα τα κάνουμε. Αυτή είναι μια μεγάλη μας διαφορά. Τώρα, εσείς τα γράφατε και θα τα κάνατε, γιατί ήσασταν ανίκανοι να τα κάνετε. Τα γράφατε και δεν τα κάνατε, γιατί δεν θέλατε. Εγώ σας το αφήνω αυτό, ότι τα γράφατε, για να κοροϊδέψετε τους έξω, δηλαδή, ενώ στην ουσία δεν θέλατε να γίνουν, υπάρχει αυτό το ενδεχόμενο.

Εμείς -θα το ξεκαθαρίσω εδώ, για να κλείσω και με μία ιδεολογική συζήτηση- κυρίες και κύριοι συνάδελφοι της Αριστεράς, ουδέποτε υποδυθήκαμε τους αριστερούς, όπως εσείς. Εσείς μπορεί και να είστε, δεν ξέρω, βρείτε τα μεταξύ σας. Εμείς από την αρχή είπαμε ότι είμαστε υπέρ του καπιταλισμού, της ελεύθερης οικονομίας, της ιδιωτικοποιήσεως, για αυτά αγωνιζόμασταν μια ζωή από τα φοιτητικά μας χρόνια. Πάντα είχαμε εσάς απέναντι στον δρόμο να φωνάζετε, τώρα γίνατε κυβέρνηση, τα ξεπουλήσατε όλα. Τώρα μπορούμε εμείς να πάμε να κάνουμε τη δουλειά όπως πρέπει. Εσείς δεν μπορείτε να ξαναμιλήσετε για αυτά προφανώς, γιατί δεν μπορείτε να μιλήσετε, όταν έχω το βίντεο του φίλου μου του Παύλου του Πολάκη που λέει «θα βάλω το κορμί μου μπροστά, για να μην πάρουν οι Γερμανοί το αεροδρόμιο Χανίων» και δόθηκε το αεροδρόμιο Χανίων στους Γερμανούς επί Πολάκη. Άρα, λοιπόν, αυτό προφανώς δεν μπορείτε να το ξαναπείτε.

Άρα, λοιπόν, στην ιδεολογική συζήτηση οι ιδέες μας κέρδισαν. Ποιος ήταν ο κομιστής της νίκης των ιδεών μας; Ο Αλέξης Τσίπρας, γιατί αυτός εξευτέλισε τις ιδέες σας και τις έκανε κομμάτια και θρύψαλα. Και ποιος είναι αυτός τώρα που θα ολοκληρώσει τη νίκη των ιδεών μας, εφαρμόζοντάς τες; Ο Κυριάκος Μητσοτάκης. Θα γίνουν και οι ιδιωτικοποιήσεις, λοιπόν -οι δικές σας ιδιωτικοποιήσεις- θα γίνουν και οι μεγάλες ξένες επενδύσεις –αυτές που δεν καταφέρατε να φέρετε- θα ξεμπλοκάρουν και τα μεγάλα έργα –αυτά που κλωθογυρίζατε και λέγατε, θα γίνουν, δεν θα γίνουν- και τελικώς γίνονται. Και τελικά όλα αυτά συμποσούμενα θα φέρουν έναν πολύ μεγάλο ρυθμό ανάπτυξης το 2020, κυρίες και κύριοι συνάδελφοι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, πρέπει να ολοκληρώσετε. Μήπως χρειάζεστε ακόμα χρόνο;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κλείνω αμέσως.

Και όπως έχετε δει, όλος ο διεθνής Τύπος, ο γερμανικός Τύπος, ο αμερικάνικος Τύπος, ο βρετανικός Τύπος, ο γαλλικός Τύπος έχει κάθε μέρα άρθρα εις τα οποία επευφημεί την Κυβέρνηση Μητσοτάκη, την αλλαγή επενδυτικού κλίματος και την πολύ μεγάλη χαρά των διεθνών επενδυτών που βλέπουν επιτέλους στην Ελλάδα μία Κυβέρνηση με την οποία μπορούν να συνεννοηθούν.

Ναι, τους καλούμε να έρθουν να επενδύσουν στην Ελλάδα και να ζήσουμε το 2020 μία καταπληκτική χρονιά, με χιλιάδες θέσεις εργασίας και ευημερία για τον ελληνικό λαό!

Να είστε καλά!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει ο κ. Μπαλάφας.

**ΙΩΑΝΝΗΣ ΣΑΡΑΚΙΩΤΗΣ:** Κύριε Πρόεδρε, μπορώ να έχω τον λόγο επί προσωπικού;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μισό λεπτό, κύριε Μπαλάφα.

Κύριε Σαρακιώτη, γιατί ζητάτε τον λόγο;

**ΙΩΑΝΝΗΣ ΣΑΡΑΚΙΩΤΗΣ:** Έγιναν αναφορές στο όνομά μου. Ανέφερε το όνομά μου δέκα φορές. Ενώ μίλησε δεκαπέντε λεπτά ο κ. Γεωργιάδης, εν τέλει δεν μας είπε…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το προσωπικό ζήτημα για εσάς, ποιο είναι; Κύριε Σαρακιώτη, πείτε μου πρώτα για ένα λεπτό ποιο είναι το προσωπικό σας ζήτημα.

**ΙΩΑΝΝΗΣ ΣΑΡΑΚΙΩΤΗΣ:** Μου είπε ότι δεν είμαι διαβασμένος και ότι λέω ψέματα από το Βήμα της Βουλής.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν λέτε ψέματα, όμως, πείτε σε ποιο θέμα συγκεκριμένα αναφέρεστε.

Κύριε συνάδελφε, έχετε τον λόγο.

**ΙΩΑΝΝΗΣ ΣΑΡΑΚΙΩΤΗΣ:** Εγώ ανέφερα ότι ο κ. Γεωργιάδης, παρ’ ότι μίλησε για δεκαπέντε λεπτά, δεν μας είπε γιατί πέρασε αυτή η εβδομάδα και δεν ξεκίνησε το Ελληνικό. Αυτό είναι το πρώτο θέμα.

Δεύτερον, είχα μια άλλη άποψη για τον κύριο Υπουργό, ότι είναι φίλος με τους Αμερικάνους και διάκειται θετικά…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μα, δεν μας πειράζει αν είναι φίλος με τους Αμερικάνους. Εσάς προσωπικά πώς σας προσέβαλε;

**ΙΩΑΝΝΗΣ ΣΑΡΑΚΙΩΤΗΣ:** Όμως, βλέπω ότι μετά το FBI, βγάζει σπυράκια και με την «HARD ROCK». Δεν ξέρω τι έχει συμβεί. Από εκεί και πέρα στις 17 Ιουλίου ο κύριος Υπουργός στην ΕΡΤ έλεγε για ανάπτυξη 4%...

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μα, κύριε Σαρακιώτη, δεν γίνεται κάθε φορά που κάποιος μιλάει από το Βήμα της Βουλής και αναφέρεται σε ένα πρόσωπο χωρίς προσωπικά στοιχεία να ζητάει τον λόγο.

**ΙΩΑΝΝΗΣ ΣΑΡΑΚΙΩΤΗΣ:** Έβαλε προσωπικά στοιχεία και του απαντώ γιατί με αποκάλεσε ψεύτη. Εγώ του απαντώ ότι στις 17 Ιουλίου ο κ. Γεωργιάδης στην ΕΡΤ αναφέρθηκε για ανάπτυξη 4% το 2020.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εντάξει, κύριε συνάδελφε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, πώς παρεξηγηθήκατε;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ξεκαθαρίζω ότι δεν υπάρχει προσωπικό, αλλά σας συμπαθώ κιόλας. Σας είπα ότι είπατε ψέματα. Σε ποιο σημείο συγκεκριμένα; Ισχυριστήκατε από το ιερό Βήμα της Βουλής των Ελλήνων ότι ο Κυριάκος Μητσοτάκης υποσχέθηκε ότι άμα τη αναλήψει των καθηκόντων του θα μειωνόταν ο στόχος του 3,5%, ενώ σας απέδειξα ότι η προεκλογική δέσμευση ήταν για να πέσει ο στόχος από το 2021 και σας κατέθεσα το σχετικό έγγραφο. Επ’ αυτού ή είπατε αλήθεια ή είπατε ψέματα. Είχατε να πείτε κάτι; Εγώ λέω –και το επαναλαμβάνω- ότι είπατε ψέματα. Μάλλον δεν διαβάζετε καλά. Είπα στόχος 4% στο τέλος της τετραετίας. Πράγματι, θα πάμε 2,8% το 2020, 3,5% θα πάμε το 2021 και 4% το 2022. Το έχω για να το κρατήσετε για τα Πρακτικά σας.

(Χειροκροτήματα από την πτέρυγα της Νέας Δημοκρατίας)

**ΙΩΑΝΝΗΣ ΣΑΡΑΚΙΩΤΗΣ:** Ωραία!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Μπαλάφα, έχετε τον λόγο.

**ΙΩΑΝΝΗΣ ΜΠΑΛΑΦΑΣ:** Κυρίες και κύριοι Βουλευτές, επιτρέψτε μου εκτός κειμένου να κάνω μια πολύ σύντομη αναφορά. Μην ανησυχείτε, δεν θα αναφερθώ στις παραδοξολογίες του κ. Γεωργιάδη. Θα αναφερθώ σε κάτι που είπε πριν από λίγο ένας συμπαθής σε εμένα κατά τα άλλα Βουλευτής της Κυβερνήσεως, που ανέφερε ότι η Νέα Δημοκρατία είναι υπέρ της ιδιωτικής επιχειρηματικής δραστηριότητας, ενώ εμείς είμαστε εναντίον της ιδιωτικής επιχειρηματικής δραστηριότητας. Ο συνάδελφος δεν είναι παρών και γι’ αυτό δεν αναφέρομαι σε αυτόν ονομαστικά.

Η φράση αυτή περιέχει δύο σφάλματα. Πρώτον, η Νέα Δημοκρατία είναι υπέρ της ιδιωτικής επιχειρηματικής δραστηριότητας. Λείπει ένας επιθετικός προσδιορισμός. Η Νέα Δημοκρατία είναι υπέρ της κρατικοδίαιτης -για να μην πω άλλο, παραδείγματος χάριν, διαπλεκόμενης- ιδιωτικής επιχειρηματικής δραστηριότητας. Σας παραπέμπω για το τελευταίο σε έναν πολύ ενδιαφέροντα διάλογο δημόσιο ανάμεσα σε δυο εκπροσώπους αυτής της κρατικοδίαιτης επιχειρηματικής δραστηριότητας. Είναι, λοιπόν, υπέρ της κρατικοδίαιτης, υπέρ αυτών που κάνουν μπίζνες με τα χρήματα του ελληνικού λαού και τα θαλασσοδάνεια και τα αγύριστα δάνεια.

Πάμε στο δεύτερο λάθος, ότι εμείς είμαστε εναντίον. Εμείς είμαστε υπέρ της υγιούς επιχειρηματικής δραστηριότητας. Το επιχειρείν είναι μια πολύ σοβαρή δραστηριότητα. Εμείς είμαστε υπέρ του επιχειρείν που εμπεριέχει ρίσκο, βάζει ο άλλος τα χρήματά του, να κερδίσει -και μακάρι-, αλλά μπορεί να χάσει, όμως αυτής της δραστηριότητας είμαστε υπέρ, όχι της κρατικοδίαιτης και διαπλεκόμενης που είσαστε εσείς και βοά ο τόπος περί αυτού εξάλλου.

Έρχομαι στο κείμενό μου. Θα ήθελα να κάνω μια εισαγωγική παρατήρηση. Οι σύγχρονες κοινωνίες, κυρίες και κύριοι Βουλευτές, και οι σύγχρονες οικονομίες δεν προγραμματίζουν ορίζοντα ενός έτους, αλλά κάνουν επιλογές με το βλέμμα στο μέλλον. Σε παγκόσμιο επίπεδο συζητείται τα χρόνια τούτα η κλιματική αλλαγή, συζητείται η τέταρτη βιομηχανική επανάσταση και κυρίως, η ψηφιακή και ηλεκτρονική μετεξέλιξη. Συζητείται πώς η τέταρτη βιομηχανική επανάσταση έρχεται για να αλλάξει τη ζωή μας, πώς οι αλγόριθμοι και η τεχνητή νοημοσύνη έχουν μπει στην καθημερινότητά μας, καθώς και για τα οφέλη και τους κινδύνους ενός κόσμου δεδομένου. Καταλαβαίνουμε, λοιπόν, όλοι ότι αν η χώρα μας δεν συμμετάσχει -δεν τολμώ να πω αν δεν πρωτοπορήσει- σε αυτές τις κοσμογονικές αλλαγές θα μείνουμε πολύ πίσω.

Όμως τι βλέπουμε, κυρίες και κύριοι συνάδελφοι; Ότι έρχεται ένας προϋπολογισμός, ο οποίος δεν είναι σύγχρονος –αναφέρομαι στα προηγούμενα-, δεν εντάσσεται σε έναν συνολικό σοβαρό σχεδιασμό, δεν έχει προβλέψεις για βιώσιμη ανάπτυξη εις το διηνεκές. Ο προϋπολογισμός που μας έφερε η Κυβέρνηση δεν έχει τίποτα να πει στους νέους ανθρώπους, στη νέα γενιά η οποία έχει λαμπρές σπουδές, αλλά καμία προοπτική όσο η χώρα μας μένει μακριά από τις νέες τεχνολογίες και τις σύγχρονες κοσμογονικές αλλαγές.

Όμως είναι και ένας προϋπολογισμός ψευδεπίγραφος και αυτή είναι –νομίζω- η σωστή έκφραση. Ενώ η Κυβέρνηση υποστηρίζει ότι είναι κοινωνικά δίκαιος, ο προϋπολογισμός δεν είναι καθόλου γενναιόδωρος στα χαμηλά και μεσαία εισοδήματα, παρά τις προεκλογικές μεγαλοστομίες, ενώ προβλέπει σημαντικές φοροελαφρύνσεις στους ισχυρούς και στους πλούσιους. Ο καθηγητής Μανόλης Δρεττάκης, πρώην Υπουργός, σε ανάλυσή του στην «Εφημερίδα των Συντακτών» πρόσφατα εκτιμά ότι οι φόροι των φυσικών προσώπων θα αυξηθούν κατά 323 εκατομμύρια ευρώ, ενώ αντίθετα των νομικών προσώπων μεγάλων εταιρειών κ.λπ., θα μειωθούν κατά 446 εκατομμύρια ευρώ. Επομένως είναι ο προϋπολογισμός, ένας προϋπολογισμός αντιλαϊκός ο οποίος, όμως, είναι και αναποτελεσματικός, αντιαναπτυξιακός. Θα ήθελα να μην το αναλύσω αυτό περισσότερο λόγω χρόνου.

Πέρα από αυτά τα γενικά, θα ήθελα ως προς τον προϋπολογισμό να κάνω και μια αναφορά ιδιαίτερα στον σημαντικό τομέα της υγείας, έναν τομέα που η Νέα Δημοκρατία υποστήριζε ότι τον διέλυσε ο ΣΥΡΙΖΑ και θα τον ξαναστήσει στα πόδια του η σημερινή Κυβέρνηση. Βέβαια, διαβάζοντας τον προϋπολογισμό του 2020 προκύπτει αβίαστα το συμπέρασμα ότι και εδώ ως αντιπολίτευση η Νέα Δημοκρατία έλεγε ψέματα. Ως Κυβέρνηση κυρίως ασχολήθηκε με το να διορίσει τα δικά της άριστα παιδιά στις διοικήσεις των νοσοκομείων. Αν, δε, ίσχυαν οι τότε καταγγελίες της Νέας Δημοκρατίας για καμένη γη στην υγεία, στον προϋπολογισμό που συζητούμε θα υπήρχαν προβλέψεις για σημαντικές παρεμβάσεις. Είδατε καμμία; Καμμία τέτοια παρέμβαση δεν υπάρχει, απολύτως καμμία.

Σε ό,τι αφορά τα μεγέθη του προϋπολογισμού για τα νοσοκομεία, τον ΕΟΠΥΥ και τους λοιπούς φορείς υγείας είναι κοντά σε ότι είχαμε και εμείς προϋπολογίσει το 2019, δηλαδή η διαφορά μας δεν βρίσκεται τόσο στα νούμερα στο ζήτημα αυτό αλλά στην κατεύθυνση. Εμείς ξεκινήσαμε τις προσπάθειες για απομάκρυνση των ιδιωτικών συμφερόντων από τα νοσοκομεία και προχωρήσαμε στη σύναψη ατομικών συμβάσεων εργασίας. Αντίθετα, η Κυβέρνηση της Δεξιάς κινείται στην ακριβώς αντίθετη κατεύθυνση και προσπαθεί να ξαναβάλει τις ιδιωτικές επιχειρήσεις σε μια σειρά υπηρεσίες από τις οποίες εμείς τους απομακρύναμε με οικονομικό όφελος στο δημόσιο πάνω από 25 εκατομμύρια ευρώ.

Από την πλευρά μας υποστηρίζουμε την καθολική, ισότιμη και αποτελεσματική κάλυψη των διευρυμένων αναγκών υγειονομικής φροντίδας και γι’ αυτό είναι αναγκαία η αναζήτηση και η αξιοποίηση πρόσθετων πόρων από κοινού με την αύξηση των δαπανών υγείας. Στόχος μας είναι να φτάσουν οι δαπάνες υγείας στο 6% του ΑΕΠ σε βάθος τετραετίας.

Αντιθέτως, αυτό που γίνεται κατανοητό από τις δηλώσεις και τις ανακοινώσεις της Κυβέρνησης είναι ότι ο προϋπολογισμός δεν λέει τίποτα για όλα αυτά και καλούμε τον κύριο Υπουργό να πει ότι δεν είναι έτσι. Λέω, λοιπόν, ότι από τις ανακοινώσεις και τις δηλώσεις της Κυβέρνησης φαίνεται ότι επιδιώκει τις συμπράξεις του δημόσιου και ιδιωτικού τομέα και την αλλαγή του νομικού καθεστώτος των νοσοκομείων από νομικά πρόσωπα δημοσίου δικαίου σε νομικά πρόσωπα ιδιωτικού δικαίου, δηλαδή να πάμε πριν από το 1983 από τον νόμο για την ίδρυση του ΕΣΥ, του Εθνικού Συστήματος Υγείας.

Ο στόχος τους είναι σαφής: Η διευκόλυνση ιδιωτικών επενδύσεων εντός του Εθνικού Συστήματος Υγείας, η εκχώρηση φιλέτων της δημόσιας περίθαλψης σε επιχειρηματικά συμφέροντα και η ανατροπή των εργασιακών σχέσεων, ιδιαίτερα των γιατρών, κάτι που οδηγεί στην πλήρη αποδόμηση του ΕΣΥ, στην μετακύληση του κόστους εν πολλοίς στον πολίτη και στη διεύρυνση των ανισοτήτων στην υγεία. Εδώ βρίσκεται η διαφορά των πολιτικών μας για την υγεία. Όλα τα παραπάνω μας οδηγούν να είμαστε αποφασιστικά αντίθετοι στον προϋπολογισμό σας.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε τον κ. Μπαλάφα για την τήρηση του χρόνου.

Θα σας ενημερώσω ότι τώρα θα λάβει τον λόγο ο κ. Γιαννάκης από την Νέα Δημοκρατία, μετά ο κ. Κατρούγκαλος από τον ΣΥΡΙΖΑ και κατόπιν θα λάβει τον λόγο ο κ. Γεραπετρίτης. Θα ακολουθήσουν τρεις Βουλευτές και θα ολοκληρώσουμε με την κ. Αραμπατζή.

Κύριε Γιαννάκη, έχετε τον λόγο.

**ΣΤΕΡΓΙΟΣ ΓΙΑΝΝΑΚΗΣ:** Κύριε Πρόεδρε, κυρίες και κύριοι συνάδελφοι, συζητούμε αυτές τις ημέρες τον πρώτο ουσιαστικά προϋπολογισμό της Κυβέρνησης της Νέας Δημοκρατίας και του Κυριάκου Μητσοτάκη. Υπάρχουν -και είναι ευνόητο αυτό- θεμελιώδεις διαφορές ανάμεσα στον προϋπολογισμό του 2019 με αυτόν του 2020. Αυτό οφείλεται στο γεγονός ότι ο προηγούμενος προϋπολογισμός είχε συνταχθεί από την κυβέρνηση του ΣΥΡΙΖΑ με τις συγκεκριμένες και γνωστές ιδεοληψίες, επιλογές και ιεραρχήσεις της προηγούμενης Κυβέρνησης, με την οποία είχαμε ουσιώδεις και δομικές διαφορές, όπως είναι φυσικό.

Έφθασαν μόλις πέντε μήνες από τις εκλογές της 7ης Ιουλίου, για να αλλάξουν άρδην το κλίμα, οι προοπτικές και η θέση της Ελλάδας στο ευρωπαϊκό και διεθνές γίγνεσθαι. Σε πέντε μόλις μήνες έγιναν πολλά και θα γίνουν ακόμη περισσότερα επ’ ωφελεία ιδίως των Ελλήνων πολιτών.

Δεν προτίθεμαι να αναφερθώ ούτε στη μείωση του ΕΝΦΙΑ, ούτε στις εκατόν είκοσι δόσεις στα ασφαλιστικά ταμεία και την εφορία, ούτε στην κατάργηση των capital control, τη μείωση των φόρων και των ασφαλιστικών εισφορών σε νοικοκυριά και επιχειρήσεις, την απλοποίηση των διαδικασιών για την προστασία της πρώτης κατοικίας και την παράταση για ένταξη μέχρι το τέλος του Απριλίου του 2020 ή τις στοχευμένες δράσεις για την ανάκαμψη της οικοδομικής δραστηριότητας με την αναστολή του ΦΠΑ για τις οικοδομές για τρία έτη και μάλιστα με αναδρομική ισχύ ή την επιστροφή μέρους των δαπανών ύψους 40% για τις ανακαινίσεις και την ενεργειακή αναβάθμιση των κτιρίων.

Δεν θα αναφερθώ, επίσης, ούτε στην αύξηση του επιδόματος θέρμανσης στα 62 εκατομμύρια και στην εμπροσθοβαρή καταβολή του, ούτε στα μέτρα κοινωνικής στήριξης που έχουν θεσμοθετηθεί, όπως αυτά που αφορούν τη στήριξη της ελληνικής οικογένειας και των νέων ζευγαριών με τη μείωση του ΦΠΑ στα βρεφικά είδη, τη χορήγηση του επιδόματος των 2.000 ευρώ για κάθε παιδί που θα γεννηθεί από τον καινούργιο χρόνο, αλλά και τις ανακουφιστικές για τα ΑΜΕΑ νομοθετικές πρωτοβουλίες.

Θα σημειώσω, όμως, τρεις θετικές, για εμένα, παραμέτρους. Αρχικά, την ανάκαμψη στις επενδύσεις, ξένες και εγχώριες, αποτέλεσμα της προσπάθειας της Κυβέρνησης με τη μείωση των φόρων, τη μείωση της γραφειοκρατίας, αλλά και των εμποδίων που μέχρι τώρα παρεμβάλλονταν ως προϋπόθεση για τη δημιουργία νέων θέσεων εργασίας.

Ως θετικότατη αποτίμηση εκλαμβάνονται και οι πρωτοβουλίες στα θέματα παιδείας συνολικά, αλλά και του Υπουργείου Προστασίας του Πολίτη και του Υπουργείου Δικαιοσύνης για την πάταξη της εγκληματικότητας και την ενίσχυση του αισθήματος ασφάλειας των πολιτών.

Επίσης, σημαντικό είναι και το αποτέλεσμα της προσπάθειας του Υπουργείου Υγείας σε ό,τι αφορά το φάρμακο, τις τιμές, την προσβασιμότητα, αλλά και τη συνεχή πρόνοια για τη βελτίωση των συνθηκών παροχής υγείας τόσο στα νοσοκομεία όσο και στα κέντρα υγείας.

Η Κυβέρνηση, κυρίως με σχέδιο και σοβαρότητα, με υπευθυνότητα, μετριοπάθεια και ρεαλισμό επιστρέφει τη χώρα στην κανονικότητα και αυτό το εισπράττουν όλοι. Η Ελλάδα, ύστερα από τη μεγάλη οικονομική κατάθλιψη, αντικρίζει το αύριο με περισσότερη αισιοδοξία. Μία κυβέρνηση γίνεται αληθινή κυβέρνηση, όταν καταφέρνει να εμπνέει σιγουριά και ασφάλεια στους πολίτες που κυβερνά.

Ο συζητούμενος προϋπολογισμός, μολονότι συντάσσεται σε καθεστώς αυξημένης εποπτείας, είναι ένας προϋπολογισμός αναπτυξιακής προοπτικής και κοινωνικού εκσυγχρονισμού. Μετά από τους προϋπολογισμούς της ανελέητης φορολογικής επιδρομής των προηγούμενων χρόνων, είναι επιτέλους ένας προϋπολογισμός, που στόχο έχει τον άνθρωπο, τον μέσο Έλληνα που επλήγη βάναυσα στο χρόνια της κρίσης, τον μισθωτό και τον συνταξιούχο, καθώς και τον αγρότη, που με τη μείωση των φόρων θα δουν περισσότερα χρήματα στην τσέπη τους.

Δημιουργούνται οι συνθήκες για αύξηση του διαθέσιμου εισοδήματος όλων των Ελλήνων και όλων των νοικοκυριών, κάτι που θα έχει θετικό αντίκτυπο γενικότερα στην οικονομία, αφού θα αυξηθεί η κατανάλωση και θα αναθερμανθεί η αγορά.

Είναι ένας προϋπολογισμός που προβλέπει την αύξηση του Ακαθάριστου Εθνικού Προϊόντος για το 2020, τη μείωση της ανεργίας στο 14%, την αύξηση της ιδιωτικής κατανάλωσης, την αύξηση εξαγωγών, τη μείωση του χρέους από το 173% του ΑΕΠ που ήταν φέτος, στο 167% για τη νέα χρονιά.

Από πολλούς θεωρείται φιλόδοξος ο στόχος του 2,8% που έχει θέσει η Κυβέρνηση για την ανάπτυξη της οικονομίας μας. Ωστόσο, οι αναλυτές διεθνώς αξιολογούν ότι η Ελλάδα θα αποτελέσει στην Ευρώπη τη μεγάλη εξαίρεση σε ό,τι αφορά την ανάπτυξη, καθώς θα είναι η μόνη οικονομία που αναμένεται να δει σημαντική ενίσχυση του ΑΕΠ της, τη στιγμή που η επιβράδυνση θα χαρακτηρίζει όλες τις υπόλοιπες οικονομίες.

Εκτιμάται ότι γενικότερα στην Ευρωζώνη η ανάπτυξη θα επιβραδυνθεί στο 1% από το 1,2% που ήταν φέτος. Χώρες, όπως η Γερμανία, η Γαλλία και Ιταλία, θα σημειώσουν, σύμφωνα με τις εκτιμήσεις, ανάπτυξη της τάξης του 0,6%, 1,3% και 0,2% αντίστοιχα, ενώ μικρή επιβράδυνση αναμένεται σε Ισπανία, Πορτογαλία, Ολλανδία, Βέλγιο και Λουξεμβούργο. Ενθαρρυντική εξαίρεση η χώρα μας.

Το γεγονός ότι η Ελλάδα έφτασε πλέον να δανείζεται με αρνητικά επιτόκια είναι η απόδειξη της θετικής πορείας, των στοχευμένων επιλογών και των ενδεδειγμένων αποφάσεων της Κυβέρνησης του Κυριάκου Μητσοτάκη από τις 7 Ιουλίου μέχρι σήμερα.

Τελειώνω, κυρίες και κύριοι συνάδελφοι, με τη βεβαιότητα ότι η προσπάθεια της Κυβέρνησης της Νέας Δημοκρατίας μέσα από τις επιλογές αυτού του προϋπολογισμού με σύνεση και σοβαρότητα οδηγεί τη χώρα στον προαπαιτούμενο εθνικό στόχο, που δεν είναι άλλος από την εξασφάλιση της ευημερίας όλων των πολιτών, τη θετική, σταθερή και δυναμική ανάπτυξη της οικονομίας μας και να ξανακάνει την Ελλάδα μας μία χώρα ισχυρή και διεθνώς αξιοπρεπή.

Με αυτές τις σκέψεις και αυτούς τους στόχους, ψηφίζω τον προϋπολογισμό.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε τον κ. Γιαννάκη και για την τήρηση του χρόνου.

Ο Βουλευτής κ. Γεώργιος Κουμουτσάκος ζητεί άδεια ολιγοήμερης απουσίας στο εξωτερικό από 16 Δεκεμβρίου έως 19 Δεκεμβρίου. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς η Βουλή ενέκρινε τη ζητηθείσα άδεια.

Ο κ. Κατρούγκαλος έχει τον λόγο.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, πριν από λίγο ο Υπουργός Οικονομικών, ο κ. Σταϊκούρας, δήλωσε ότι αυτός ο προϋπολογισμός δεν είναι ταξικός προϋπολογισμός και έτσι επάξια κέρδισε μία θέση στο ανθολόγιο ανάλογων δηλώσεων της Δεξιάς, δίπλα στον αείμνηστο Υπουργό Εργασίας της Νέας Δημοκρατίας Κωνσταντίνο Λάσκαρη, που είχε δηλώσει ότι «δεν θα ανεχθώμεν την πάλην των τάξεων».

Η αλήθεια είναι ότι αυτός ο προϋπολογισμός έχει κοινωνικό πρόσημο. Είναι ένας προϋπολογισμός αντίστροφης αναδιανομής, όπου οι πολλοί παίρνουν λίγα και οι λίγοι παίρνουν πολλά. Χαρακτηρίζεται από διάψευση προσδοκιών, αντίθετα απ’ ό,τι ισχυρίστηκε πριν από λίγο ο Υπουργός Ανάπτυξης. Πρόχειρα έψαξα και βρήκα στο διαδίκτυο –τώρα πια το scripta manent έχει άλλη έννοια απ’ ό,τι στο παρελθόν- ότι σε συνέντευξή του ο Πρωθυπουργός στις 22 Μαΐου είχε αναγγείλει ανάπτυξη 4% από την επόμενη χρονιά. Προφανώς, σήμερα, η ανάπτυξη που πέτυχε ο ΣΥΡΙΖΑ, δηλαδή το 2,8% το δεύτερο τρίμηνο, σύμφωνα με τα αναθεωρημένα στοιχεία της ΕΛΣΤΑΤ, είναι ο νέος στόχος της Κυβέρνησης της Νέας Δημοκρατίας.

Δίπλα στη διάψευση των προσδοκιών έχουμε και αγιοβασιλιάτικες –έτσι θα τις χαρακτήριζα- υποσχέσεις. Η χαρακτηριστικότερη απ’ αυτές είναι η ταυτόχρονη αναγγελία ότι θα έχουμε αύξηση των συντάξεων, μείωση των εισφορών και επίσης, μείωση της συνταξιοδοτικής δαπάνης στον προϋπολογισμό. Θα δούμε πώς θα τα καταφέρετε με αυτό το θαύμα.

Δυστυχώς, ο προϋπολογισμός του Υπουργείου Εξωτερικών είναι μικρότερος από την περασμένη χρονιά και προφανώς μικρότερος σε σχέση με τις πολύ κρίσιμες προκλήσεις, που έχει να αντιμετωπίσει αυτό το Υπουργείο.

Δεν είναι, όμως, το σημαντικότερο ζήτημα το θέμα του προϋπολογισμού, αλλά ο προσανατολισμός της εξωτερικής μας πολιτικής. Φάνηκε στις δύο βασικές προκλήσεις, που είχατε να αντιμετωπίσετε έξω από τα σύνορα, το προσφυγικό και την αναβάθμιση της προκλητικότητας της Τουρκίας, να καταληφθήκατε εξαπίνης, απροετοίμαστοι, λες και ήταν κεραυνός εν αιθρία.

Και στις δυο αυτές περιπτώσεις δεν προχωρήσατε με μια εξ αρχής συνεπή πολιτική αλλά με παλινωδίες, που δεν υπηρέτησαν την εθνική μας στάση. Εν παρόδω αναφέρομαι στο προσφυγικό. Καταργήσατε το κατ’ εξοχήν αρμόδιο υπουργείο για να αναθέσετε αρχικά την αρμοδιότητα στο Υπουργείο Προστασίας του Πολίτη, λες και η μετανάστευση είναι θέμα δημόσιας τάξης. Καταλήξατε να δημιουργήσετε μια νέα ad hoc δομή με ημι-στρατιωτικά χαρακτηριστικά λες και, ακόμα και αν το θεωρούσατε θέμα εσωτερικής δημόσιας τάξης, είναι ο στρατός αρμόδιος για τα θέματα εσωτερικής ασφάλειας.

Θα εντοπίσω όμως το υπόλοιπο της ομιλίας μου στο κρίσιμο ζήτημα της εξωτερικής πολιτικής.

Εμείς, αγαπητοί συνάδελφοι, είμαστε δύναμη πατριωτική και δύναμη ευθύνης. Γι’ αυτόν τον λόγο δεν θα επαναλάβουμε τη δημαγωγική κριτική -που δεν ήταν στην πραγματικότητα κριτική, ήταν πολεμική- την οποία υποστήκαμε το προηγούμενο διάστημα όσους στη Νέα Δημοκρατία ήθελαν να χαϊδέψουν τα αυτιά της ακραίας δεξιάς τάσης που εξακολουθεί να διατηρεί σημαντικές δυνάμεις στο εσωτερικό σας.

Είμαστε υπέρ του εθνικού μετώπου. Βέβαια προϋπόθεση για να είναι αποτελεσματικό αυτό, είναι πρώτον να έχει σταθερή στρατηγική και προσανατολισμό και δεύτερον να είμαστε όλοι ειλικρινείς και με σοβαρότητα απέναντι στα θέματα της εξωτερικής πολιτικής και να μην τα βλέπουμε, κυρίως, ως θέματα επικοινωνίας.

Την Τετάρτη που μας πέρασε ο Πρόεδρος του ΣΥΡΙΖΑ μίλησε για την ανάγκη εθνικού μετώπου. Αυτή η πρόταση για εθνικό μέτωπο συνοδεύτηκε από την αναγκαία κριτικ. Και ποια ήταν η απάντηση, η διαρροή από το Μαξίμου; «Διχαστικός ο Αλέξης Τσίπρας». Δεν μπορούμε να κινηθούμε έτσι. Δεν μπορεί να δείχνει μεγαλύτερη αυτοσυγκράτηση η Αντιπολίτευση από την Κυβέρνηση και δεν μπορούμε να κινηθούμε χωρίς να δείχνουμε τον απαραίτητο σεβασμό και στην αλήθεια και στην υπηρεσία των εθνικών μας ζητημάτων.

Η αλήθεια είναι ότι όχι μόνο η ουσία έχει γίνει βορά στην επικοινωνία αλλά και τα μηνύματα, που εκπέμπετε είναι αντιφατικά. Από το ότι «με καλή διάθεση κι από τις δυο πλευρές θα λυθούν τα θέματα» -τι εξομοίωση είναι αυτή του αναθεωρητισμού της Τουρκίας με την δική μας φιλειρηνική πολιτική;- μέχρι τις διαρροές ότι τάχα απανωτά χαστούκια και ήττες δοκιμάζει ο Πρόεδρος Ερντογάν. Άλλο μήνυμα είναι οι εκκλήσεις, να πάμε στη Χάγη, που συνοδεύονται από τις ακριβώς αντίθετες για στρατιωτικοποίηση της αντίδρασής μας, για κανόνια που πρέπει να αντικαταστήσουν τα βούτυρα και για θυσίες που έχει ο ελληνικός λαός.

Ακούστε. Η εξωτερική πολιτική θέλει πυξίδα και δεν μπορεί να ετεροκαθορίζεται, να αντιδρούμε απλώς εκ των υστέρων στην παραβατικότητα και στην αναβάθμιση της προκλητικότητας της άλλης πλευράς. Η τουρκική πολιτική έχει στρατηγικά χαρακτηριστικά αναθεωρητισμού. Η αναβάθμιση της παραβατικότητας εξηγείται από την απομόνωση στην οποία έχει περιέλθει το τελευταίο διάστημα η Τουρκία όχι μόνο λόγω της εμμονής της να μην σέβεται το διεθνές δίκαιο αλλά λόγω και της ενεργητικής εξωτερικής πολιτικής την οποία υπηρετήσαμε εμείς όσο είμαστε στη διακυβέρνηση της χώρας.

Αυτό σημαίνει ότι η απάντηση μας πρέπει να έχει τα εξής δυο χαρακτηριστικά. Να αντιδρούμε στην αναβάθμιση της προκλητικότητας κατ’ αρχάς αξιοποιώντας όπλα που πέτυχε η ελληνική διπλωματία με πολύ κόπο, όπως είναι οι κυρώσεις. Αλλά ταυτόχρονα να ενισχύσουμε το στίγμα της ενεργητικής διπλωματίας απέναντι στην προβολή ισχύος της Τουρκίας. Δεν είναι δυνατόν να μην έχει ενεργοποιηθεί η Διάσκεψη του Νότου όλο αυτό το διάστημα. Δεν είναι δυνατόν να μην επιδιώκει η Κυβέρνηση να επαναλάβουν οι Ηνωμένες Πολιτείες την στήριξη στον East Med, που αποτελούσε μία από το κορωνίδες αυτής της ενεργητικής πολιτικής.

Φαίνεται σαν να διαλέγετε την ακινησία στην εξωτερική πολιτική από τον φόβο ότι δεν θα πετύχετε τους στόχους που θα θέσετε. Δεν μπορεί όμως να υπηρετηθεί μέσω της απραξίας η εξωτερική πολιτική. Η δική μας προσφορά παραμένει ακριβώς γιατί είμαστε πατριωτική δύναμη και δύναμη ευθύνης.

Πρέπει να ξεπεράσετε όμως τα χαρακτηριστικά, που απέδωσε στην εξωτερική πολιτική, που ασκείτε ο Κωνσταντίνος Μητσοτάκης στην τελευταία του συνέντευξη στον Αλέξη Παπαχελά. Και μ’ αυτό τελειώνω. «Η ελληνική Δεξιά με ελάχιστες εξαιρέσεις παραδοσιακά δεν ξέρει να κάνει εξωτερική πολιτική. Δεν τολμά να κάνει πολιτική».

Εμείς, λοιπόν, θέλουμε να υπηρετήσουμε την ειρήνη. Θέλουμε να έχουμε διαύλους επικοινωνίας με την Τουρκία. Θεωρούμε αναγκαίο να ξεκινήσουν ξανά οι διερευνητικές επαφές και να υπηρετούνται και τα μέτρα οικοδόμησης εμπιστοσύνης. Αυτό δεν σημαίνει όμως παράδοση όλων των άλλων σημαντικών όπλων, που είχε η διπλωματία μας στο προηγούμενο διάστημα. Μόνο με ένα συνολικό σχέδιο εξωτερικής πολιτικής μπορούμε να ανταποκριθούμε στον ρόλο, που περιμένει από μας ο ελληνικός λαός.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει τώρα ο Υπουργός Επικρατείας, κ. Γεραπετρίτης.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Σας ευχαριστώ πολύ, κύριε Πρόεδρε.

Κυρίες και κύριοι Βουλευτές, μετά από περίπου εκατόν πενήντα εισηγήσεις Βουλευτών και Υπουργών είναι προφανές ότι δεν υπάρχουν πολλά να ειπωθούν έτσι ώστε να ενισχύσουν το αφήγημα του συγκεκριμένου προϋπολογισμού.

Θα ήθελα να αναφερθώ μόνο λίγο στη θεωρητική αφαίρεση του προϋπολογισμού ως στοιχείο ιστορικότητας της δημοκρατίας της ίδιας, διότι ο προϋπολογισμός συνιστά το μείζον νομοθέτημα της κοινοβουλευτικής τάξης. Ήταν πάντα έτσι ιστορικά και έτσι το αντιλαμβάνεται και η παρούσα κοινοβουλευτική πλειοψηφία. Γιατί; Γιατί στην πραγματικότητα ο προϋπολογισμός αποτυπώνει τη βασική αρχή της διασταύρωσης των λειτουργιών. Διότι μέσω του προϋπολογισμού η Βουλή αναδεικνύει την πρωταρχία της καταθέτοντας και ελέγχοντας την Κυβέρνηση στις δαπάνες της.

Είναι ενδιαφέρον το γεγονός ότι οι δυο μεγάλοι πυλώνες του προϋπολογισμού, δηλαδή τα έσοδα και οι δαπάνες, έχουν μια τεράστια χρονική διαφορά στον χρόνο κατά τον οποίον καθιερώθηκαν ιστορικά. Πρώτα απ’ όλα η υποχρέωση να εγγράφονται προληπτικά τα έσοδα του κράτους ανατρέχει στον 13ο αιώνα και στη Magna Carta του 1215. Από την άλλη πλευρά, τα έξοδα, δηλαδή, η υποχρέωση της κυβέρνησης να προεγγράφει τα έξοδα τα οποία θα διενεργήσει ανατρέχει στις αρχές του 18ου αιώνα, περίπου με πέντε αιώνες διαφορά τα έσοδα και τα έξοδα ουσιαστικά ενσωματώθηκαν σε ένα συγκεκριμένο πλαίσιο το οποίο είναι ο προϋπολογισμός, ιδίως από την ένδοξη επανάσταση του 1688 και τις αρχές του 18ου αιώνα.

Είναι ένα ενδιαφέρον ιστορικό στοιχείο το γεγονός ότι ο πρώτος πολιτικός ο οποίος εισήγαγε τον προϋπολογισμό, που είναι και ο πρώτος νοούμενος Πρωθυπουργός της Αγγλίας, ο σερ Ρόμπερτ Γουάλπολ ήταν κι εκείνος ο οποίος εν τέλει καθαιρέθηκε εξαιτίας τού ότι δεν εφάρμοσε τον προϋπολογισμό αυτόν και έτσι ακριβώς ο προϋπολογισμός συνδέθηκε με το ίδιο το κοινοβουλευτικό σύστημα, δηλαδή με την ευθύνη της κυβέρνησης απέναντι στη Βουλή. Είναι υποχρέωση της κυβέρνησης να τηρεί απαρέγκλιτα το πλαίσιο το οποίο προδιαγράφει και προεγκρίνει η ίδια η Βουλή.

Για τον λόγο αυτό η ιστορική παράδοση, που ανατρέχει ιδίως στο αμερικανικό πολίτευμα, είναι ότι θα πρέπει οι συζητήσεις κι αναλύσεις του προϋπολογισμού να είναι εξαντλητικές. Ενώ αντιθέτως στο αγγλικό πολίτευμα είναι πολύ πιο συνοπτικές και μυστικές. Εμείς ακολουθώντας το παράδειγμα αυτό, το αμερικανικό, έχουμε έναν πάρα πολύ διαφανή και αναλυτικό προϋπολογισμό.

Είναι κρίσιμο το γεγονός ότι υποχρεώνεται ο Υπουργός Οικονομικών να ανοίξει τα χαρτιά του μπροστά στη Βουλή η οποία θα κληθεί να εγκρίνει. Γιατί να εγκρίνει; Διότι απέναντι σ’ αυτόν τον προϋπολογισμό, που θα εγκρίνουμε σήμερα θα λογοδοτήσει ο Υπουργός Οικονομικών, όπως και όλη η Κυβέρνηση, στο τέλος της επόμενης χρονιάς.

Ενδιαφέρον είναι από πού προέρχεται ο όρος budget, το οποίο είναι όπως ξέρετε το budget, το γαλλικό, που είναι ο όρος που ανατρέχει στον προϋπολογισμό. Ανατρέχει στην αρχαία γαλλική λέξη boujette, που είναι το μικρό καλάθι. Είναι το μικρό καλάθι, το οποίο έχει ο Υπουργός Οικονομικών και το οποίο -και αυτό έχει τη σημειολογία του- ανοίγει ενώπιον της Βουλής και για τον λόγο αυτό η παραδοσιακή έκφραση είναι ότι ο Υπουργός Οικονομικών «open the budget», δηλαδή ανοίγει τον προϋπολογισμό.

Σε αυτήν την κατεύθυνση έρχεται ο σημερινός προϋπολογισμός. Έρχεται με σεβασμό απέναντι στη Βουλή. Και έρχεται ενόσω έχει -νομίζω διαπιστωμένα από όλους- αναβαθμιστεί σημαντικά το κύρος του Κοινοβουλίου όχι μόνο μέσω του ελεγκτικού έργου -να υπενθυμίσω ότι βρισκόμαστε περίπου στο 80% της συμμόρφωσης των Υπουργών στην υποχρέωση του κοινοβουλευτικού ελέγχου απέναντι στις ερωτήσεις των Βουλευτών- αλλά και σε ένα νομοθετικό έργο, το οποίο έχει παραχθεί μέσα στους πέντε μήνες από ότου έλαβε ψήφο εμπιστοσύνης η παρούσα διακυβέρνηση και ανέρχεται σε τριάντα δύο νομοθέτημα, τα οποία έχουν εισφέρει, εκτιμώ, σημαντικά στην ανάταξη της πολιτείας και της οικονομίας.

Στο πλαίσιο ακριβώς αυτό θα ήθελα να επισημάνω ότι και ο προϋπολογισμός αποκτά στοιχεία πολύ πιο προγραμματικά, πολύ πιο επιτελικά, δηλαδή ο προϋπολογισμός θα περνάει μέσα από τις διαδικασίες του Υπουργικού Συμβουλίου μέσω των επιμέρους προγραμμάτων των Υπουργείων, το οποίο στο τέλος στο Υπουργικό Συμβούλιο του Δεκεμβρίου θα καθίσταται το επιχειρησιακό συνολικό στρατηγικό σχέδιο της κυβέρνησης. Και με τον τρόπο αυτό τυποποιούνται απολύτως στο πλαίσιο του επιτελικού κράτους όλες οι λειτουργίες, οι οποίες άγονται έως του προϋπολογισμού και αναβαθμίζεται στην πραγματικότητα συνολικά η διαδικασία της παραγωγής δημοσίων πολιτικών.

Θα ήθελα να πω δύο μόνο λόγια για τον προϋπολογισμό, που τίθεται σήμερα ενώπιον σας. Ο προϋπολογισμός αυτός είναι ένας προϋπολογισμός έντιμος. Δεν αποκρύπτει στοιχεία. Αποτυπώνει ακριβώς την κατάσταση ως έχει. Και είναι ένας προϋπολογισμός, ο οποίος δεν χρειάζεται να αποκρύψει πράγματα, διότι στηρίζεται στις ρεαλιστικές παραδοχές τις οποίες εξύφανε η παρούσα Κυβέρνηση ήδη υπό την ιδιότητά της ως Αντιπολίτευση. Και τούτο διότι εκείνα τα οποία υπεσχέθη ως Αξιωματική Αντιπολίτευση έχουν απολύτως τηρηθεί.

Κάποτε ο αξιότιμος πρώην Υπουργός Οικονομικών είχε αναφερθεί στο δόγμα Γιόχανσον. Θα θέλαμε όλοι να ήμασταν σε ένα ραντεβού με τη Γιόχανσον. Σήμερα ο αγαπητός μου φίλος, ο Γιώργος Κατρούγκαλος, ο συνάδελφος αναφέρθηκε σε αγιοβασιλιάτικα δώρα. Λοιπόν και το ραντεβού ακόμα σχεδόν πραγματοποιήθηκε, διότι ό,τι υποσχεθήκαμε το πράξαμε μέχρι τελευταίας κεραίας.

Υποσχεθήκαμε μείωση φόρων για όλες τις τάξεις, για τις επιχειρήσεις, για τα φυσικά πρόσωπα και έγινε πράξη. Υποσχεθήκαμε μείωση του ΕΝΦΙΑ και έγινε πράξη. Υποσχεθήκαμε μείωση των φαρμάκων και έγινε πράξη. Υποσχεθήκαμε απαγόρευση συνολική του καπνίσματος και έγινε πράξη. Και για αυτή την πράξη επιβραβεύεται σήμερα η ελληνική Κυβέρνηση με τα χαμηλότερα επιτόκια του ελληνικού κράτους και αυτό είναι η αποτύπωση ακριβώς της εμπιστοσύνης, η οποία αποδεικνύεται ότι υπάρχει όχι μόνο από την κοινωνία, αλλά και από τις αγορές. Διότι εμείς δεν χρειάστηκε να αναπληρώσουμε το έλλειμμα εμπιστοσύνης απέναντι στην κοινωνία ή απέναντι στις διεθνείς αγορές με υπερπλεονάσματα, τα οποία στην πραγματικότητα δεν ήταν τίποτε άλλο παρά μία υπόσχεση, που χρειάστηκε να δώσουμε, γιατί είχαμε έλλειμμα εμπιστοσύνης. Αυτό το έλλειμμα εμπιστοσύνης σήμερα δεν υπάρχει.

Και για τον λόγο αυτό αισθάνομαι σήμερα, μετά λόγου γνώσεως, ότι μπορούμε να διατηρούμε μία βιώσιμη αισιοδοξία ότι θα υπάρξει ευημερία και ανάπτυξη για όλους. Και θα είναι βιώσιμη αισιοδοξία, διότι δεν στηρίζεται σε αυταπάτες. Και δεν στηρίζεται σε αυταπάτες, διότι εκείνο το οποίο έχουμε πράξει από την πρώτη μέρα με την παραγωγή ενός τεράστιου νομοθετικού έργου είναι ακριβώς η επιβεβαίωση της σταθερότητας, της εντιμότητας και της ακεραιότητας ότι εκείνο το οποίο υποσχεθήκαμε εκείνο θα πράξουμε και αυτό επιβραβεύει σήμερα ο ελληνικός λαός.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε τον Υπουργό για το χρόνο.

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε συνάδελφε, έχετε τον λόγο για δύο λεπτά.

**ΕΥΚΛΕΙΔΗΣ ΤΣΑΚΑΛΩΤΟΣ:** Θέλω πρώτα να ρωτήσω για την αξιοπιστία, γιατί λίγο πριν από εσάς ακούσαμε τον Υπουργό Οικονομίας, που μας είπε ότι ο κ. Μητσοτάκης υποσχέθηκε ότι πρώτα θα χτίσει την αξιοπιστία και μετά θα ζητήσει τη μείωση των στόχων. Εσείς τώρα μας κάνατε μια ομιλία και είπατε ότι έχετε όλη την αξιοπιστία. Σας πιστεύουν οι αγορές, σας πιστεύουν οι πολίτες, σας πιστεύουν οι Ευρωπαίοι. Γιατί δεν πήγατε τώρα να προσπαθήσετε να μειώσετε; Άρα, ήδη έχετε χτίσει την αξιοπιστία, αν σας κατάλαβα καλά.

Δεύτερον και αυτό δεν είναι εναντίον σας, έχω μια κόντρα με τους νομικούς γενικά και τους δικούς μας και τους δικούς σας. Έχετε ένα έλλειμμα στους αριθμούς, γιατί η αξιοπιστία έχει σχέση με τους αριθμούς. Και εμείς έχουμε μία ανησυχία για αυτόν τον προϋπολογισμό για το πώς βγαίνουν οι αριθμοί.

Θέλω να σας θυμίσω ότι έχει μεγάλη σημασία να μην επιστρέψουμε στην κατάσταση πριν από το 2009, γιατί είχαμε πολλούς προϋπολογισμούς το 2009, που λέγαμε ότι θα πιάσουμε στόχους μέσα από μη παραμετρικές μεθόδους, δηλαδή ότι θα πάρουμε τόσο από τη φοροδιαφυγή, που υπόσχονταν και οι κυβερνήσεις οι δικές σας και οι κυβερνήσεις του ΠΑΣΟΚ. Υπάρχει αυτό. Μεγάλος αριθμός βγαίνει ότι θα φτάσετε στους στόχους από την φοροδιαφυγή, μεγάλος αριθμός για πόσο θα κόψετε από το κράτος σε υπηρεσίες, σε ηλεκτρικό ρεύμα, σε φάρμακα, στο κομμάτι που είναι γι’ αυτά που αγοράζει το κράτος, μεγάλο κομμάτι που βγαίνει από την ανάπτυξη του 2,8%, που η αμέσως πιο υψηλή βελτίωση είναι 2,4%.

Και σας λέω ότι ως Υπουργός Επικρατείας έχετε μια υποχρέωση με αυτά, που εγώ βλέπω ως οικονομολόγος και εσείς ως νομικός να μην επιτρέψετε να γυρίσουμε στην προ 2009 εποχή, όπου έκλειναν οι προϋπολογισμοί με αυθαίρετους αριθμούς για την ανάπτυξη, με αυθαίρετους αριθμούς για το τι θα μαζέψουμε για τη φοροδιαφυγή, με αυθαίρετους αριθμούς για τι μπορούμε να εξοικονομήσουμε από το κράτος.

Δεν μπορείτε να μου το επιβεβαιώσετε τώρα, αλλά σας λέω ότι πρέπει να είστε πολύ προσεκτικοί, γιατί όντως η χώρα έχει κερδίσει μια αξιοπιστία και δεν είναι πολύ δύσκολο να τη χάσει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Είναι μεγάλη μου η χαρά να συζητώ πάντοτε με τον κ. Τσακαλώτο, ο οποίος είναι γνωστός για την υψηλή του συναίσθηση και τη γνώση του στα οικονομικά.

Στην προκειμένη περίπτωση θα μου επιτρέψει, όμως, να πω ότι αναφέρθηκε σε έλλειμμα αριθμών, αλλά ο ίδιος δεν επικαλέστηκε κανέναν αριθμό. Ποιος είναι ο αριθμός εκείνος, κύριε Υπουργέ, ο οποίος γνήσια σας ενοχλεί; Και αν θέλετε να συζητήσουμε για αριθμούς, να συζητήσουμε για συγκεκριμένους αριθμούς για τα αρνητικά επιτόκια, τα οποία σήμερα ισχύουν στην Ελλάδα. Εκτός εάν θεωρείτε ότι το οικονομικό κλίμα δεν επηρεάζεται από τα αρνητικά επιτόκια. Εκτός εάν θεωρείτε ότι τα SNPs και τα ANFAs δεν είναι μετρήσιμα, τα οποία δεν τα είχαμε λάβει, σήμερα τα λάβαμε.

Μπορεί να είχατε την κάθε καλή πρόθεση να τα λάβουμε, αλλά αυτά γίνονται σήμερα επί της παρούσας διακυβέρνησης, διότι εμείς δεν είμαστε της αφηρημένης οικονομίας. Είμαι σίγουρος ότι στα οικονομικά είστε πολύ καλύτερος εμού και πολλών άλλων, αλλά αυτή η Κυβέρνηση έχει καταφέρει να φτιάξει τους αριθμούς. Και ο αριθμός ο οποίος τελικά μετράει πέρα από όλους τους αριθμούς και συνθέτει τη μεγάλη εικόνα είναι ο δείκτης εμπιστοσύνης, κύριε Υπουργέ. Και ο δείκτης εμπιστοσύνης σήμερα είναι ο μεγαλύτερος, ο οποίος έχει υπάρξει την τελευταία δεκαετία.

Για δε τον κίνδυνο να χρησιμοποιούμε συνθήκες οι οποίες είναι μη μετρήσιμες θέλω να σας πω το εξής. Είναι και δική μου ανησυχία πάντοτε το να μην επιστρέψουμε σε ένα καθεστώς, το οποίο θα είναι καθεστώς αμετροέπειας. Για τον λόγο αυτό αισθάνομαι, έχοντας μελετήσει, στο μέτρο που μπορώ, με τις οποίες οικονομικές μου γνώσεις τον συγκεκριμένο προϋπολογισμό, ότι είναι ένας μετριοπαθής προϋπολογισμός.

Θα αποδειχθεί, όμως και για αυτόν τον λόγο εγώ μίλησα για μια ουσιαστική λογοδοσία και κύριε Υπουργέ, θα βρεθούμε όλοι σε αυτά τα έδρανα στον επόμενο προϋπολογισμό, για να αξιολογήσετε αν τα έχουμε τηρήσει. Μακάρι για τη χώρα, ο προϋπολογισμός αυτός να τηρηθεί, διότι είναι ο προϋπολογισμός ο οποίος εγγυάται ανάπτυξη για όλους και ευημερία για την κοινωνία.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο κ. Τσιγκρής από τη Νέα Δημοκρατία.

**ΑΓΓΕΛΟΣ ΤΣΙΓΚΡΗΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, ο πρώτος προϋπολογισμός της νέας Κυβέρνησης, ο προϋπολογισμός του οικονομικού έτους 2020, θα μπορούσε να φέρει και τον τίτλο «συνέπεια λόγων και έργων», γιατί είναι ένας προϋπολογισμός αναμενόμενος από τους Έλληνες πολίτες.

Η παρούσα Κυβέρνηση χτίζει εμπιστοσύνη, που είναι απαραίτητη για να προχωρήσει και να δημιουργήσει συνθήκες ανάπτυξης για τον τόπο.

Κυρίες και κύριοι συνάδελφοι, ο προϋπολογισμός του 2020 είναι ο πρώτος μεταμνημονιακός. Πέρασαν δέκα πέτρινα χρόνια, η ανάπτυξη υποχώρησε, η ανεργία απογειώθηκε , τα νοικοκυριά δυστύχησαν, οι Έλληνες πολίτες βίωσαν την κρίση με επώδυνο τρόπο. Η κοινωνική συνοχή διαταράχτηκε, η κοινωνική αλληλεγγύη διασαλεύτηκε, η κοινωνική ειρήνη πολλές φορές βρέθηκε στα πρόθυρα της κατάρρευσης.

Γι’ αυτό, χαιρετίζω και εγώ με τη σειρά μου αυτόν τον προϋπολογισμό, που προαναγγέλλει μείωση της ανεργίας από το 17,4% σήμερα στο 15,6% στις 31 Δεκέμβρη του 2020, αύξηση της ιδιωτικής κατανάλωσης 1,8%, αύξηση των επενδύσεων κατά 13,4 μονάδες, ελαφρύνσεις φορολογικού περιεχομένου 1,2 δισεκατομμύριο ευρώ. Θα φύγει, επιτέλους, από τους ώμους μας αυτό το δυσβάσταχτο φορολογικό βάρος.

Προαναγγέλλει ανάπτυξη της τάξεως του 2,8%, πρωτογενές πλεόνασμα 3,56%. Είναι ένας προϋπολογισμός θέσεων εργασίας τόνωσης της καταναλωτικής δύναμης των Ελλήνων πολιτών, αύξησης των επενδύσεων, φοροελαφρύνσεων, ανάπτυξης, αλλά και δημιουργίας πλούτου για τον τόπο μας.

Κυρίες και κύριοι συνάδελφοι,στο σημείο αυτό θα ήθελα να αναφερθώ σε δύο πρωτοτυπίες, γιατί τα υπόλοιπα εξαντλήθηκαν και θα εξαντληθούν από άλλους συναδέλφους, που θα μιλήσουν από αυτό το Βήμα.

Αυτός ο προϋπολογισμός φέρνει δύο σημαντικότατες καινοτομίες.Η πρώτη καινοτομία αφορά στα έσοδα. Είναι η πρώτη φορά στη νεότερη ελληνική ιστορία που κάποιος προϋπολογισμός προβλέπει μείωση φόρων 1,2 δισεκατομμυρίου ευρώ και ταυτόχρονα, φέρνει αύξηση εσόδων. Παράδοξο οικονομικά; Καθόλου, γιατί η αύξηση των θέσεων εργασίας και η αύξηση των επενδύσεων, θα φέρει και μεγαλύτερα έσοδα στο δημόσιο ταμείο.

Είναι κάποιος που δεν το καταλαβαίνει; Έχω την αίσθηση ότι ο μπακάλης της γειτονιάς μας το γνωρίζει αυτό. Ένα χαρακτηριστικό παράδειγμα είναι ο ΕΝΦΙΑ ο οποίος μειώθηκε, παρ’ όλα αυτά, η εισπραξιμότητα από τον ΕΝΦΙΑ είναι μεγαλύτερη από πέρσι. Καθόλου παράδοξο.

Ένα άλλο παράδειγμα είναι η μείωση του ΦΠΑ σε πολλές κατηγορίες προϊόντων η οποία συνδυάζεται με αύξηση εσόδων λόγω της αύξησης της κατανάλωσης. Παράδοξο; Καθόλου.

Υπάρχει, όμως και μία πιο σημαντική καινοτομία του συγκεκριμένου προϋπολογισμού. Για πρώτη φορά, στο ελληνικό οικονομικό σύστημα και στους προϋπολογισμούς της χώρας, εισάγεται η καινοτομία του ελέγχου των επιδόσεων δηλαδή πέρα από προϋπολογισμό δαπανών και εσόδων, το κράτος κάνει προϋπολογισμό επίδοσης, δράσεων και στόχων. Αρχίζει για το 2020 πιλοτικά από έξι Υπουργεία το Υπουργείο Υγείας, το Υπουργείο Οικονομικών, το Υπουργείο Αγροτικής Ανάπτυξης, το Υπουργείο Μεταφορών και Υποδομών, το Υπουργείο Πολιτισμού και Αθλητισμού και το Υπουργείο Προστασίας του Πολίτη.

Βεβαίως, τίθεται και ένας έβδομος άξονας, που είναι πρωταρχική μέριμνα του ίδιου του Πρωθυπουργού: Η καταπολέμηση της υπογεννητικότητας σε μια Ελλάδα που το 2025 θα έχει 9,4 εκατομμύρια πληθυσμό, το 2050 θα έχει 8 εκατομμύρια σε μια Ελλάδα γερνάει και δεν γεννάει, μια Ελλάδα που ματώνει και δεν το έχουμε πάρει ακόμα στα σοβαρά.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Για τριάντα δευτερόλεπτα μόνο, κύριε Πρόεδρε, την ανοχή σας.

Σας δίνω ένα παράδειγμα: Υπουργείο Προστασίας του Πολίτη. Έρχομαι στα δικά μου γνωστά λημέρια. Πρόσφυγες, αιτήσεις ασύλου: Υποβλήθηκαν περίπου ογδόντα χιλιάδες την τελευταία δεκαετία, παραμένουν ακόμα ανέλεγκτες περίπου εξήντα οκτώ χιλιάδες. Συνεπώς οι διαδικασίες παροχής ασύλου στην Ελλάδα είναι ιδιαιτέρως αργόσυρτες, για να μην τις χαρακτηρίσω αλλιώς από αυτό το Βήμα.

Συνεπώς καταλαβαίνουμε όλοι ότι πρέπει να τεθεί ένας στόχος επιτάχυνση των διαδικασιών εξέτασης των αιτήσεων ασύλου.

Το ίδιο συμβαίνει με τις άδειες παραμονής στους νόμιμους μετανάστες. Από εδώ και στο εξής θα κρινόμαστε όλοι σε αυτόν τον τόπο και δεν περιμένουμε να μας κρίνει η Αντιπολίτευση. Κρίνουμε μόνοι μας το κυβερνητικό μας έργο. Δεν κρίνει μόνο η Αντιπολίτευση, αλλά κρίνει ο ίδιος ο Πρωθυπουργός πλέον τις δράσεις της Κυβέρνησής του, γεγονός καινοτόμο και καινοφανές.

Υφυπουργείο Αθλητισμού: Βάζει στόχο μείωση κατά 10% των κρουσμάτων βίας στα γήπεδα. Είναι κάτι, που γίνεται για πρώτη φορά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, ολοκληρώστε, παρακαλώ.

**ΑΓΓΕΛΟΣ ΤΣΙΓΚΡΗΣ:** Κύριε Πρόεδρε, ολοκληρώνω αμέσως.

Με αυτά τα επιχειρήματα ζητώ, κυρίες και κύριοι συνάδελφοι, να υπερψηφίσουμε τον προϋπολογισμό οικονομικού έτους 2020.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Πολάκης από τον ΣΥΡΙΖΑ. Ακολουθεί ο κ. Αβραμάκης και ολοκληρώνουμε με την κ. Αραμπατζή.

**ΠΑΥΛΟΣ ΠΟΛΑΚΗΣ:** Ευχαριστώ, κύριε Πρόεδρε.

Αγαπητοί συνάδελφοι, τι να πρωτοπεί κανείς σε επτά λεπτά; Θα κάνω, όμως, μια προσπάθεια να απαντήσω με αριθμούς, διότι εκεί είναι που αποκαλύπτονται τα πάντα.

Πριν κάνω αυτό, όμως, θα πω το εξής και είναι σημαντικό. Σήμερα, για όσους δεν το ξέρουν και δυστυχώς, δεν είναι εδώ κανείς από το Υπουργείο Υγείας, τοποθετήθηκε το πρώτο σύστημα ρομποτικής χειρουργικής Da Vinci, κόστους 2 εκατομμυρίων ευρώ, περίπου, σε νοσοκομείο του ΕΣΥ, στο «ΜΕΤΑΞΑ». Ξέρετε από πού χρηματοδοτήθηκε αυτό; Χρηματοδοτήθηκε από το υπερπλεόνασμα του 2018.

Είναι 2 εκατομμύρια από τα συνολικά 23,5 εκατομμύρια, που με απόφαση του Ευκλείδη Τσακαλώτου και του Γιώργου Χουλιαράκη, σε συνεργασία μαζί μας, δώσαμε 7 εκατομμύρια στον «Άγιο Σάββα», από 5 εκατομμύρια σε «Θεαγένειο» «Μεταξά» και ΓΟΝΚ «Άγιοι Ανάργυροι» και 1,5 εκατομμύριο στο «Λαϊκό» για κάτι άλλες άμεσες ανάγκες μηχανημάτων που είχαν εκεί. Το «Μεταξά» θα γίνει κέντρο εκπαίδευσης στη ρομποτική χειρουργική στους νέους συναδέλφους. Αυτά τα δώσαμε από το υπερπλεόνασμα. Αυτό κάναμε εμείς. Είναι ένα από τα πολλά.

Σαν χθες, τρία εκατομμύρια επτακόσιες χιλιάδες άνθρωποι πήραν κοινωνικό μέρισμα. Πέρασε μία μέρα και οι επτακόσιες χιλιάδες, που είναι να το πάρουν φέτος, δεν έχουν πάρει και πολλοί, απ’ ό,τι φαίνεται, θα το πάρουν μετά τις γιορτές.

Και περιμένετε, εσείς οι οικονομολόγοι, να πιάσετε ρυθμούς ανάπτυξης 2,8% και 3% και 13% και δεν ξέρω κι εγώ. Ακούστε, κύριοι συνάδελφοι και δη οι οικονομολόγοι. Τα φτωχά και τα μικρομεσαία λαϊκά στρώματα καταναλώνουν. Αυτά είναι η ατμομηχανή της ανάπτυξης. Αυτά, όμως, τα κόψατε. Και οι φορολογικές ελαφρύνσεις που λέτε ότι κάνατε, από το 1,2 δισεκατομμύριο, τα 616 εκατομμύρια αφορούν το 5% της κοινωνίας μας. Αυτοί θα καταναλώσουν να βάλουν μπρος τη μηχανή; Σε αυτούς αυξήσατε την κερδοφορία. Τα μικρά και μεσαία στρώματα, οι μισθωτοί που θα ανακουφιστούν με 15 και 20 ευρώ το μήνα, αυτοί είναι που θα σύρουν το κάρο της ανάπτυξης;

Τρίτον, όσον αφορά τον ΕΝΦΙΑ λέτε και υπερηφανεύεστε –και να λέμε την αλήθεια, όμως, τώρα- ότι αυτό που εμείς νομοθετήσαμε σαν ανακούφιση, το αυξήσατε. Τι αυξήσατε ακριβώς, ξέρετε; Πήρατε τα 200 εκατομμύρια από τα 250 εκατομμύρια, που είχε αφήσει σαν μαξιλάρι ασφαλείας φέτος ο Χουλιαράκης και τα δώσατε σε αυτούς, που έχουν περιουσία πάνω από 500 χιλιάδες κι 1 εκατομμύριο ευρώ ακίνητη περιουσία.

Και του χρόνου προβλέπετε ότι θα αυξηθεί η εισπραξιμότητα του ΕΝΦΙΑ. Τι θα κάνετε του χρόνου; Θα αυξήσετε τις αντικειμενικές αξίες. Δηλαδή, θα ακυρώσετε την ελάφρυνση την οποία νομοθετήσαμε εμείς και με τα υπόλοιπα που βρήκατε, αντί να την κατευθύνετε στους φτωχούς και στους μεσαίους, τη δώσατε σε αυτούς που έχουν πάνω από 1 εκατομμύριο ευρώ περιουσία. Αυτή δεν είναι η πραγματικότητα των αριθμών;

Επίσης, δεν μοιράσατε μέρισμα για άλλον ένα λόγο. Και βγήκε προηγουμένως ο φίλος μου ο Γεωργιάδης και περηφανεύτηκε ότι «φέραμε από το 2019 τη μείωση του 4% στις επιχειρήσεις». Σε αυτές που έχουν την κερδοφορία, στις λίγες, το 2%-3%. Αυτούς ανακουφίσατε. Κι έτσι κόψατε 300-350 εκατομμύρια ευρώ από αυτό, που θα μπορούσατε να μοιράσετε σαν κοινωνικό μέρισμα φέτος. Του χρόνου, που υπολογίζετε ανάπτυξη 2,8%, άμα την πιάσετε, να μου περάσετε ένα κρικέλι απ’ τ’ αφτί.

**ΜΑΝΟΥΣΟΣ - ΚΩΝΣΤΑΝΤΙΝΟΣ ΒΟΛΟΥΔΑΚΗΣ:** Στο αεροδρόμιο…

**ΠΑΥΛΟΣ ΠΟΛΑΚΗΣ:** Κύριε Βολουδάκη, επειδή μίλησε και ο ομογάλακτός σου ο κ. Γεωργιάδης προηγουμένως…

**ΜΑΝΟΥΣΟΣ - ΚΩΝΣΤΑΝΤΙΝΟΣ ΒΟΛΟΥΔΑΚΗΣ:** Δεν είναι ομογάλακτός μου.

**ΠΑΥΛΟΣ ΠΟΛΑΚΗΣ:** Έχεις, πώς δεν έχεις. Με το Σαμαρά πήγες κι εσύ.

Εμείς αντισταθήκαμε για το αεροδρόμιο. Εσύ τότε ήσουν απών. Μην μου το παίζεις κοκοράκι ότι κάτι έκανες. Τίποτα απολύτως δεν έκανες.

**ΜΑΝΟΥΣΟΣ-ΚΩΝΣΤΑΝΤΙΝΟΣ ΒΟΛΟΥΔΑΚΗΣ:** Εγώ δεν ήμουν αντίθετος.

**ΠΑΥΛΟΣ ΠΟΛΑΚΗΣ:** Εμείς τότε υποταχθήκαμε –γιατί αυτό μου πέταξες τώρα- αλλά τη χώρα τη βγάλαμε από τα μνημόνια. Και δεν θα κουνιέστε, γιατί είστε η πρώτη Κυβέρνηση, που βρήκατε τραπέζι με 37 δισεκατομμύρια και όχι να ψάχνουμε για να πληρώσουμε συντάξεις πριν ένα μήνα.

Πάμε τώρα και σε μερικά πιο συγκεκριμένα νούμερα. Το πρόγραμμα «ΦΙΛΟΔΗΜΟΣ» μάλλον δεν τον έχετε καταλάβει. Ο «ΦΙΛΟΔΗΜΟΣ» έχει λεφτά από την Ευρωπαϊκή Κεντρική Τράπεζα, έχει λεφτά από το Ταμείο Παρακαταθηκών και Δανείων. Και δραχμή να μην δώσει η Ευρωπαϊκή Κεντρική Τράπεζα, το Ταμείο Παρακαταθηκών και Δανείων έχει.

Αυτά που λέει ο κ. Θεοδωρικάκος είναι όλα ψέματα. Τα 134 εκατομμύρια, τα πρώτα, ήταν η πρώτη εκταμίευση για να αρχίσουν να υλοποιούνται έργα. Ακόμα και να μην δώσουν άλλα, που υπάρχει συμφωνία να δοθούν, υπάρχουν από το Ταμείο Παρακαταθηκών και Δανείων.

Κάνετε, όμως, την επιστροφή στο επιτελικό κράτος της Δεξιάς του 1950. Δηλαδή, να έρχονται οι δήμαρχοι να σας παρακαλούν για τα ήδη ενταγμένα έργα, «δωσ’ μου κι μένα μπάρμπα». Και από ό,τι φαίνεται, μάλλον ο κ. Θεοδωρικάκος, επειδή δεν είναι σώμα από το σώμα της Νέας Δημοκρατίας, προσπαθεί να φτιάξει δικό του μηχανισμό επιρροής στην τοπική αυτοδιοίκηση μέσα από αυτό το μοίρασμα, σαν πολιτευτής της δεκαετίας του 1950, σε έργα σε διάφορους δημάρχους. Γιατί αυτό κάνετε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επειδή μένει λίγος χρόνος, πάμε στο Υπουργείο Υγείας. Δεν είναι εδώ οι συνάδελφοι. Θέλω να μου απαντήσουν. Κατ’ αρχάς, κάνετε την πρόβλεψη που είχαμε πει εμείς τότε, και αυξάνετε το ποσό για τα νοσοκομεία και για τον ΕΟΠΥΥ, με βάση την αναμενόμενη αύξηση του ΑΕΠ. Αυτό που είχαμε διαπραγματευτεί τότε. Ακούστε, όμως, τώρα. Ή δεν καταλαβαίνετε τι γράφετε στον προϋπολογισμό και σας δουλεύουν ψιλό γαζί κάποιοι υπηρεσιακοί του Υπουργείου -θα το αποδείξω αυτό που λέω- ή έχετε κάποια πολύ πονηρά πράγματα στο μυαλό σας. Περιμένω απάντηση από τον Κοντοζαμάνη ή από τους υπεύθυνους του οικονομικού επιτελείου.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής, κ. **ΑΘΑΝΑΣΙΟΣ ΜΠΟΥΡΑΣ**)

Μπορείτε να μου εξηγήσετε γιατί ενώ φέτος παραδέχεστε ότι θα πάει η εκτέλεση των φαρμάκων στα 760 εκατομμύρια ευρώ, του χρόνου γιατί προβλέπετε 550 εκατομμύρια;

Γιατί ενώ ξέρετε ότι φέτος η εκτέλεση στο υγειονομικό υλικό είναι 360 εκατομμύρια –τρία χρόνια τώρα είναι εκεί, 320-330-340 εκατομμύρια ευρώ- του χρόνου γιατί προβλέπετε 553 εκατομμύρια. Θέλετε να γυρίσουμε στο καθεστώς των υπερτιμολογήσεων των υλικών που είχαμε πριν το 2010. Από 350 εκατομμύρια -τόσο κατανάλωσαν τα νοσοκομεία φέτος- του χρόνου λέτε 563 εκατομμύρια. Γιατί;

Δεύτερον, για το ορθοπεδικό υλικό, βάζετε 66 εκατομμύρια εκτέλεση –62-63 εκατομμύρια θα πάει- και του χρόνου προβλέπετε 128 εκατομμύρια. Γιατί; Για να ξαναγυρίσουμε σε αρθροπλαστική με 3.000 ευρώ; Γιατί;

Τρίτον, αντιδραστήρια. Τρία χρόνια τώρα είναι στα 131-134-140 εκατομμύρια ευρώ. Πόσα προβλέπετε του χρόνου; Προβλέπετε 216 εκατομμύρια. Γιατί;

Γιατί προβλέπετε αυτά; Ή δεν καταλαβαίνετε τι γράφετε ή -ειδικά το τελευταίο- επειδή σκέφτεστε να βάλετε ιδιότητες με τα ΣΔΙΤ -και βάλατε και τους «λαγούς» εκεί, τους Εξαδάκτυλους και τους Ελευθερίου, αλλά καλοπεράσανε προχθές στο Ζάππειο- και συμπράξεις δημόσιου-ιδιωτικού τομέα, δηλαδή να μπουν μέσα και να λειτουργούν τα μηχανήματα με το προσωπικό, χωρίς μισθολογικό κόστος, τους ανεβάζετε και το ποσό που είναι να πάρουν.

(Θόρυβος από την πτέρυγα της Νέας Δημοκρατίας)

Τι έχετε, κύριε Χρυσομμάλλη; Διαφωνείτε;

**ΜΙΛΤΙΑΔΗΣ (ΜΙΛΤΟΣ) ΧΡΥΣΟΜΑΛΛΗΣ:** Εγώ; Όχι.

**ΠΑΥΛΟΣ ΠΟΛΑΚΗΣ:** Α, έλεγα μήπως.

Κι ένα τελευταίο νούμερο, που αφορά τον ΕΟΠΥΥ.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, όμως.

**ΠΑΥΛΟΣ ΠΟΛΑΚΗΣ:** Ακούστε με τώρα. Λέτε ψέματα! Αισχρά ψέματα! Βάζετε στον ΕΟΠΥΥ πρόβλεψη απόδοσης στα νοσοκομεία για φέτος 888 εκατομμύρια ευρώ. Μαζί με «Ωνάσειο», «Παπαγεωργίου», ΕΚΑΒ, πανεπιστημιακά, στρατιωτικά, δεν θα φτάσετε πάνω από 550 εκατομμύρια. Σας το λέω εγώ έτσι και περιμένω απάντηση αύριο-μεθαύριο.

Εμείς πέρυσι φτάσαμε στα 780 εκατομμύρια με όλα αυτά μαζί. Στα νοσοκομεία του ΕΣΥ μέχρι 1η Σεπτεμβρίου είχαν δοθεί 420 εκατομμύρια. Είναι οι αποφάσεις, που είχαμε υπογράψει εμείς τον Ιούνιο, οι τελευταίες. Από τότε, δεν έχει πέσει σεντς.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Πολάκη.

**ΠΑΥΛΟΣ ΠΟΛΑΚΗΣ:** Θα δώσετε τα υπόλοιπα από 15 μέχρι 30 Δεκεμβρίου;

Δεν νομίζω ότι θα προλάβετε. Δεν θα υπογράφουν τα εντάλματα οι Επίτροποι. Έχουν κλείσει απ’ όσο ξέρω.

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε Πολάκη.

**ΠΑΥΛΟΣ ΠΟΛΑΚΗΣ:** Άρα, κάνετε έναν προϋπολογισμό ο οποίος έχει πολλά ψέματα, πάρα πολλά ψέματα. Είναι η τέταρτη φούσκα που σπάει.

**ΠΡΟΕΔΡΕΥΩΝ (Αθανάσιος Μπούρας):** Κύριε Πολάκη, φτάσατε τα δέκα λεπτά. Έπρεπε να έχετε τελειώσει.

**ΠΑΥΛΟΣ ΠΟΛΑΚΗΣ:** Είναι η τέταρτη φούσκα που σπάει. Έσπασε η φούσκα με το μακεδονικό. Τώρα θα υπερασπίσετε τη συμφωνία. Έσπασε η φούσκα με το Μάτι. Τώρα είναι κλιματική αλλαγή. Έσπασε η φούσκα ότι θα βάζατε συρματοπλέγματα στο Αιγαίο. Τώρα δεν «μπορούμε να πνίξουμε τους ανθρώπους», κι έτσι πρέπει να γίνεται, βέβαια.

Και τώρα έχουμε τον προϋπολογισμό. Προβλέπετε ανάπτυξη 2,8% όταν μειώνετε τη ρευστότητα αυτών που καταναλώνουν. Εδώ θα είμαστε και του χρόνου και τότε θα δούμε τα ξέτελά σας.

Ευχαριστώ πάρα πολύ.

**ΜΑΝΟΥΣΟΣ - ΚΩΝΣΤΑΝΤΙΝΟΣ ΒΟΛΟΥΔΑΚΗΣ:** Κύριε Πρόεδρε, τον λόγο επί προσωπικού.

**ΠΡΟΕΔΡΕΥΩΝ (Αθανάσιος Μπούρας):** Τώρα μόλις άλλαξα τον προηγούμενο προεδρεύοντα. Δεν ξέρω αν υπάρχει.

**ΘΕΟΔΩΡΟΣ ΣΚΥΛΑΚΑΚΗΣ (Υφυπουργός Οικονομικών):** Κύριε Πρόεδρε, τον λόγο.

**ΜΑΝΟΥΣΟΣ - ΚΩΝΣΤΑΝΤΙΝΟΣ ΒΟΛΟΥΔΑΚΗΣ:** Εγώ έχω προσωπικό. Να μιλήσω πριν ή μετά τον Υπουργό. Δεν με πειράζει.

**ΠΡΟΕΔΡΕΥΩΝ (Αθανάσιος Μπούρας):** Εξηγείστε σε τι έγκειται το προσωπικό για να το εκτιμήσω εγώ.

**ΜΑΝΟΥΣΟΣ - ΚΩΝΣΤΑΝΤΙΝΟΣ ΒΟΛΟΥΔΑΚΗΣ:** Αναφέρθηκε ο κ. Πολάκης σε εμένα προσωπικά λέγοντάς μου από του Βήματος –δεν ήσασταν εδώ, κύριε Πρόεδρε- ότι όταν αγωνίζονταν για το αεροδρόμιο των Χανίων, ήμουν απών.

Δεν καταλαβαίνω τι εννοεί. Γιατί εγώ πράγματι στις δικές τους κινητοποιήσεις δεν συμμετείχα, γιατί εγώ δεν είμαι κατά της αξιοποίησης της κρατικής περιουσίας. Αντίθετα, βέβαια, τελικά το αεροδρόμιο Χανίων αποκρατικοποιήθηκε, όπως και τα άλλα περιφερειακά αεροδρόμια, με σύμβαση που υπέγραψε η κυβέρνηση του ΣΥΡΙΖΑ και κυρώθηκε από την Βουλή με τις ψήφους του ΣΥΡΙΖΑ και του κ. Πολάκη, όταν εγώ δεν ήμουν Βουλευτής.

Άρα, λοιπόν, εκεί που ήμουν απών, ήταν στην κύρωση της σύμβασης για την αποκρατικοποίηση του αεροδρομίου, όχι από τίποτα άλλο.

(Χειροκροτήματα από την πτέρυγα της Νέας Δημοκρατίας)

Πριν έρθετε, έλεγε εδώ ο κ. Πολάκης ότι εάν η οικονομία μας πετύχει ανάπτυξη 2,8% του χρόνου, θα δεχτεί να του βάλουμε κρίκους στα αυτιά ή δεν ξέρω τι ακριβώς. Κάποιος, που έχει το προηγούμενο του κ. Πολάκη -που έλεγε ότι εάν ιδιωτικοποιηθεί, αυτόν τον όρο χρησιμοποιούσε, το αεροδρόμιο θα ξαπλώσει στον διάδρομο προσγείωσης για να το εμποδίσει- αυτό δεν θα έπρεπε να το ξαναπεί και να βάλει τέτοια στοιχήματα για το μέλλον. Του το θύμισα αυτό την ώρα που ήταν στο Βήμα.

Το μέλλον, κύριε Πολακη, είναι μπροστά. Δεν το ξέρει κανείς. Καλό είναι να είμαστε προσεκτικοί στις δεσμεύσεις μας και στις υποσχέσεις μας.

(Χειροκροτήματα από την πτέρυγα της Νέας Δημοκρατίας)

**ΙΩΑΝΝΗΣ ΜΠΟΥΓΑΣ:** Κύριε Πρόεδρε, τον λόγο.

**ΠΡΟΕΔΡΕΥΩΝ (Αθανάσιος Μπούρας):** Κύριε Μπούγα, έχετε και εσείς προσωπικό;

**ΙΩΑΝΝΗΣ ΜΠΟΥΓΑΣ:** Όχι, κύριε Πρόεδρε. Θα σας εξηγήσω. Ας προηγηθεί ο Υπουργός, αλλά θέλω να εξηγήσω γιατί ζητώ τον λόγο.

**ΠΡΟΕΔΡΕΥΩΝ (Αθανάσιος Μπούρας):** Δεν μπορείτε να πάρετε τον λόγο.

**ΙΩΑΝΝΗΣ ΜΠΟΥΓΑΣ:** Κύριε Πρόεδρε, σε αυτή την Αίθουσα όσο διαρκεί η συζήτηση για τον προϋπολογισμό, έχουν μιλήσει…

**ΠΡΟΕΔΡΕΥΩΝ (Αθανάσιος Μπούρας):** Διαδικαστικό ζήτημα θέλετε να θέσετε;

**ΙΩΑΝΝΗΣ ΜΠΟΥΓΑΣ:** Θα αναφερθώ σε ζήτημα, το οποίο έθιξε ο προηγούμενος ομιλητής από του Βήματος.

**ΠΡΟΕΔΡΕΥΩΝ (Αθανάσιος Μπούρας):** Όχι, δεν μπορείτε, κύριε Μπούγα.

Ορίστε, κύριε Υπουργέ, έχετε τον λόγο.

**ΙΩΑΝΝΗΣ ΜΠΟΥΓΑΣ:** Κύριε Πρόεδρε, αυτό συνιστά διάκριση εις βάρος μου. Δεν μπορεί να έχει γίνει απ’ όλους πριν.

**ΠΡΟΕΔΡΕΥΩΝ (Αθανάσιος Μπούρας):** Κύριε Μπούγα τον λόγο μπορεί να πάρει κάποιος ο οποίος είναι εγγεγραμμένος για να μιλήσει και δεύτερον κάποιος, που έχει προσωπικό θέμα. Προσωπικό θέμα δεν υπάρχει.

**ΙΩΑΝΝΗΣ ΜΠΟΥΓΑΣ:** Αυτό θα μπορούσε να ισχύσει για όλους. Δεν μπορεί η εξαίρεση να γίνει μόνο για εμένα. Αυτό ακριβώς σας λέω και θέλω να το καταλάβετε.

**ΠΡΟΕΔΡΕΥΩΝ (Αθανάσιος Μπούρας):** Καμμία εξαίρεση! Κι εγώ εκφράζω τον εαυτό μου ως Πρόεδρο.

**ΙΩΑΝΝΗΣ ΜΠΟΥΓΑΣ:** Αν έχει προηγηθεί αυτό που σας περιγράφω, δεν είναι εξαίρεση;

**ΠΡΟΕΔΡΕΥΩΝ (Αθανάσιος Μπούρας):** Καταλαβαίνετε, κύριε Μπούγα, εάν ο καθένας ήθελε να πάρει τον λόγο εκ τριακοσίων δεν θα τελειώναμε ούτε μετά τα Χριστούγεννα;

**ΙΩΑΝΝΗΣ ΜΠΟΥΓΑΣ:** Κύριε Πρόεδρε, συνέβη.

**ΠΡΟΕΔΡΕΥΩΝ (Αθανάσιος Μπούρας):** Έχετε εμπειρία και νομίζω ότι γνωρίζετε την διαδικασία. Δεν υπάρχει τέτοια διαδικασία. Δεν υπήρξε ποτέ. Δεν προβλέπεται από τον Κανονισμό.

Τον λόγο έχει ο κύριος Υπουργός.

**ΘΕΟΔΩΡΟΣ ΣΚΥΛΑΚΑΚΗΣ (Υφυπουργός Οικονομικών):** Κύριε Πρόεδρε, ευχαριστώ.

Κυρίες και κύριοι Βουλευτές, είδα να αναφέρεται και το θέμα του κοινωνικού μερίσματος. Έχω δύο απορίες εδώ. Αν νομίζατε ότι χρειάζεται κοινωνικό μέρισμα να νομοθετηθεί, γιατί δεν το νομοθετήσατε; Δεν το νομοθετήσατε, ούτε δημοσιονομικό χώρο μας αφήσατε, -όπως θα εξηγήσουμε στην εθνική αντιπροσωπεία- καθώς ζήτησε ο ΣΥΡΙΖΑ να έρθει στο Γενικό Λογιστήριο. Διότι τα στοιχεία του Γενικού Λογιστηρίου -και είναι στη διάθεσή οποιουδήποτε- που πήρα εγώ στις 10-07-2019 έλεγαν 396.000.000 ευρώ μείον ο δημοσιονομικός χώρος το 2019 και 1.080.000.000 ευρώ μείον ο δημοσιονομικός χώρος του 2020. Αυτό πιστεύατε. Γι’ αυτό δεν το νομοθετήσατε και έχει και μία ιδεολογική πτυχή αυτό. Το έχει πει σε έναν διάλογο ο αξιότιμος, προηγούμενος Υπουργός Οικονομικών, κ. Τσακαλώτος στον κ. Σταικούρα. Στόχος τους όταν έδιναν την 13η σύνταξη, ήταν να μειωθεί το μέρισμα.

Ωστόσο, δημοσιονομικό χώρο δεν αφήσατε και δεν νομοθετήσατε. Γιατί φωνάζετε;

**ΠΑΥΛΟΣ ΠΟΛΑΚΗΣ:** Γιατί λέτε ψέματα, κύριε Σκυλακάκη!

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε, κύριε Πολάκη. Ο καθένας εκφράζει την θέση του και οι πολίτες μας ακούν.

**ΘΕΟΔΩΡΟΣ ΣΚΥΛΑΚΑΚΗΣ (Υφυπουργός Οικονομικών):** Δεν λέω ψέματα, δεν είναι στην ιδιοσυγκρασία μου.

**ΠΑΥΛΟΣ ΠΟΛΑΚΗΣ:** Να το ζωντανέψουμε λίγο;

**ΠΡΟΕΔΡΕΥΩΝ (Αθανάσιος Μπούρας):** Κύριε Πολάκη, όχι. Δεν έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υφυπουργός Οικονομικών):** Όσο και να το ζωντανεύετε, η πραγματικότητα δεν αλλάζει.

Σε ό,τι αφορά –για να τελειώσω και να μην ταλαιπωρούμε την Βουλή και τους όποιους τηλεθεατές έχουν αντέξει την πολύωρη αυτή συζήτηση- αν κάτι συμβεί μετά το «στοίχημα που βάζετε»- τη σωματική σας ακεραιότητα, θα το έχω τύψεις στη συνείδησή μου!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο κ. Ελευθέριος Αβραμάκης από τον ΣΥΡΙΖΑ για επτά λεπτά.

**ΕΛΕΥΘΕΡΙΟΣ ΑΒΡΑΜΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, είστε η Κυβέρνηση, που επέλεξε συνειδητά το υπερπλεόνασμα και το μαξιλαράκι των 37 δισεκατομμυρίων, που άφησε η κυβέρνηση του ΣΥΡΙΖΑ. Αντί να το μοιράσετε ως οφείλατε με τη μορφή κοινωνικού μερίσματος -όπως εμείς κάναμε- σε 3,5 εκατομμύρια δικαιούχους, αποφασίσατε να το δώσετε σε μία οικονομική ελίτ, να το δώσετε στο πελατειακό-κομματικό κράτος που χτίζετε, στους καναλάρχες, στους τραπεζίτες.

Σε λίγες ημέρες ξεκινάει η καινούργια δεκαετία και όλοι ελπίζουμε ότι θα εξελιχθεί πολύ καλύτερα για όλους μας σε σχέση με τη δεκαετία των μνημονίων, της λιτότητας, των περιοριστικών πολιτικών, της οικονομικής και κοινωνικής χρεοκοπίας. Θα έλεγε κανείς ότι απ’ αυτή την άποψη ο προϋπολογισμός είναι στο κλίμα των ημερών, όπου όλοι ανταλλάσσουμε ευχές και ελπίζουμε ότι η νέα χρονιά θα είναι καλύτερη απ’ αυτή που φεύγει.

Ο προϋπολογισμός, που κατέθεσε η κυβέρνηση είναι, πράγματι, ένα κείμενο ευχών. Δεν περιγράφει παρά μόνο αόριστα τις κυβερνητικές πολιτικές, περιέχει υπεραισιόδοξες προβλέψεις, αποκόπτεται βίαια από την πραγματικότητα της οικονομίας, της κοινωνίας, ακόμη και των διεθνών συνθηκών. Είναι ένας προϋπολογισμός της λεγόμενης «κανονικότητας», αντίστοιχος όλων εκείνων των προϋπολογισμών της Νέας Δημοκρατίας και του ΠΑΣΟΚ, που οδήγησαν τελικά στην χρεοκοπία, στην απώλεια 25% του ΑΕΠ, στην κοινωνική κατάρρευση και στην υπερφορολόγηση των πολιτών.

Είναι ένας προϋπολογισμός κλειστών γραφείων που δεν λαμβάνουν υπ’ όψιν τους ούτε το διεθνές περιβάλλον, ούτε το εθνικό περιβάλλον, ούτε τις πραγματικές ανάγκες, ούτε τις πραγματικές δυνατότητες της ελληνικής κοινωνίας και των παραγωγικών δυνάμεων της χώρας. Είναι ένας προϋπολογισμός, που προβλέπει ανάπτυξη 2,8% για το 2020 και αύξηση εσόδων τελικά για το κράτος χάρις σε επενδύσεις που θα φτάσουν –όπως προβλέπεται- το 13,4%.

Προφανώς η Νέα Δημοκρατία εκτιμά ότι οι γενναίες φοροαπαλλαγές και τα δωράκια στην οικονομική ελίτ της χώρας αποτελούν κίνητρο για να επενδύσουν τα χρήματά τους στην Ελλάδα και όχι για να τα βγάλουν στο εξωτερικό, όπως πάντα έκαναν. Ένα μέρος αυτών των επενδύσεων σίγουρα αφορά το ξεπούλημα της δημόσιας περιουσίας και των υποδομών, όπως για παράδειγμα των δικτύων φυσικού αερίου, που συνεπάγεται δυστυχώς την αναστολή των επεκτάσεων αυτών των δικτύων για πολλές περιοχές της χώρας, όπως και για το Νομό Σερρών.

Οι επενδύσεις αυτές που αναμένει η Κυβέρνηση, σίγουρα δεν αφορούν τις επενδύσεις στον πρωτογενή τομέα, που έχει ανάγκη ο τόπος. Οι μικροί και μεσαίοι αγρότες θα μπορούσαν να πραγματοποιήσουν επενδύσεις αν υλοποιούνταν η σχεδιαζόμενη από τον ΣΥΡΙΖΑ έκπτωση στη φορολόγηση των συνεταιρισμένων αγροτών. Η έκπτωση αυτή θα λειτουργούσε ως κίνητρο για τη συνεταιριστική λειτουργία των μικρών και μεσαίων αγροτών, που θα μπορούσαν με αυτό τον τρόπο να πραγματοποιήσουν επενδύσεις, που θα αύξαναν την προστιθέμενη αξία των αγροτικών και κτηνοτροφικών προϊόντων τους. Αντί αυτού προβλέπεται μία ελάχιστη μείωση της φορολογίας των αγροτών, την οποία όμως θα ακυρώσετε στην πράξη από τις αυξήσεις, που προβλέπονται στις ασφαλιστικές εισφορές.

Η εξαγγελία της Κυβέρνησης και του ίδιου του Πρωθυπουργού για μείωση στο αγροτικό πετρέλαιο, δεν περιλαμβάνεται στον προϋπολογισμό. Αντίθετα οι λογαριασμοί αγροτικού ρεύματος έρχονται ήδη αυξημένοι στους αγρότες λόγω της νέας τιμολογιακής πολιτικής, που εφαρμόζεται. Η πραγματικότητα αυτή αυξάνει το κόστος παραγωγής και άρα την τελική τιμή των προϊόντων. Πρακτικά αυτό σημαίνει ότι όλοι οι καταναλωτές θα αγοράζουν λιγότερα προϊόντα, αν το διαθέσιμο εισόδημά τους παραμείνει αμετάβλητο.

Οι κερκόπορτες όμως, που έχουν ανοίξει για παράκαμψη των συλλογικών συμβάσεων εργασίας, παράγουν ήδη αποτελέσματα και μειώνουν ήδη τους μισθούς σε μια σειρά επιχειρήσεων. Την ίδια στιγμή, η κατανάλωση θα αρχίσει να μειώνεται από το 2020, αφού οι αυξήσεις στις ελάχιστες εισφορές των ελευθέρων επαγγελματιών θα μειώσουν το συνολικό διαθέσιμο εισόδημά τους.

Ο τουριστικός κλάδος, η βαριά βιομηχανία της Ελλάδος, εκτιμά ότι μόνο από την κατάρρευση της «THOMAS COOK» θα υπάρξουν απώλειες της τάξεως του ενός δισεκατομμυρίου ευρώ. Αντιλαμβανόμαστε όλοι ότι αυτό από μόνο του αποτελεί αρνητικό δεδομένο και η κατανάλωση θα μειωθεί σημαντικά. Με βάση τις εκτιμήσεις των επαγγελματιών του τουρισμού, οι απώλειες μόνο από την «THOMAS COOK» θα φτάσουν τα 2,5 δισεκατομμύρια, δηλαδή περισσότερο από 1% του ΑΕΠ.

Δεν είναι όμως μόνο αυτά. Εξετάζοντας τον προϋπολογισμό του Υπουργείου Εργασίας και των φορέων πρόνοιας, διαπιστώνουμε ότι μειώνεται κατά 400 εκατομμύρια ο προϋπολογισμός της πρόνοιας. Ειδικότερα, κατά 183 εκατομμύρια μειώνονται τα αναπηρικά επιδόματα, κατά 139 εκατομμύρια τα επιδόματα παιδιού, κατά 53 εκατομμύρια η επιδότηση ενοικίου, κατά 30 εκατομμύρια τα σχολικά γεύματα. Καταλαβαίνουμε όλοι ότι το σύνολο αυτών των χρημάτων θα εξαφανιστεί από την αγορά. Θα έχουμε 400 εκατομμύρια ευρώ λιγότερα στις ελληνικές εμπορικές επιχειρήσεις και στους ελεύθερους επαγγελματίες.

Οι ελεύθεροι επαγγελματίες, επίσης, θα αναγκαστούν να μειώσουν την κατανάλωση που κάνουν, αφού το διαθέσιμο εισόδημά τους θα μειωθεί. Απ’ τη μια θα έχουν λιγότερες εισπράξεις από τη μειούμενη κατανάλωση, απ’ την άλλη στο 80% των ελευθέρων επαγγελματιών, για τους οποίους οι μειώσεις φόρων συνεπάγονται δέκα ευρώ το μήνα κέρδος, επιφυλάσσετε αύξηση των ασφαλιστικών εισφορών τους κατά 30 ευρώ το μήνα. Τους δίνετε δέκα και τους παίρνετε τριάντα.

Προβλέπεται επίσης μείωση της ανεργίας κατά περίπου 2 μονάδες και αύξηση του μέσου μισθού κατά 1-2%. Πώς θα γίνει αυτό; Οι μισθοί ήδη μειώνονται λόγω των δυνατοτήτων, που προσφέρετε για τη μη εφαρμογή των συλλογικών συμβάσεων. Η μόνη κατηγορία, που είδε αύξηση μισθών είναι οι μετακλητοί της Κυβέρνησης, που με λιγότερα προσόντα παίρνουν περισσότερα χρήματα. Για την πραγματική οικονομία έχουν ξεκινήσει μειώσεις μισθών. Έχει αυξηθεί η αδήλωτη εργασία, αυξάνονται οι απολύσεις ακριβών υπαλλήλων και οι νέες συμβάσεις προβλέπουν λιγότερες απολαβές ακόμη και για τα μεσαία στελέχη των επιχειρήσεων.

Οι εξαγγελίες σας για αύξηση του κατώτατου μισθού και μάλιστα σε επίπεδο διπλάσιο της ανάπτυξης εξαφανίστηκαν. Το μισθολογικό κόστος του δημοσίου δεν διαφοροποιείται σημαντικά. Το κόστος όμως λειτουργίας της Κυβέρνησης με τους εκατοντάδες επιπρόσθετους ακριβούς μετακλητούς σημαίνει όλο και λιγότερους εργαζόμενους σε κρίσιμους τομείς του κοινωνικού κράτους. Οι προσλήψεις που έχουν σχεδιαστεί επί ΣΥΡΙΖΑ για κρίσιμους τομείς, όπως τα νοσοκομεία, τα σχολεία, οι δήμοι, θα υλοποιηθούν στο χρόνο που έχει προβλεφθεί ή παραπέμπονται στις καλένδες του μέλλοντος;

Η ενίσχυση του κοινωνικού κράτους, που εφάρμοσε η Κυβέρνηση ΣΥΡΙΖΑ συνεπάγεται αύξηση του διαθέσιμου εισοδήματος των πολιτών. Ο λεγόμενος κοινωνικός μισθός επιτρέπει στους πολίτες, ιδίως με χαμηλά και μεσαία εισοδήματα, να καλύψουν άλλες ανάγκες τους. Το ότι επί Κυβερνήσεως Νέας Δημοκρατίας, όχι απλώς δεν αυξάνεται πρακτικά, αλλά μειώνεται ο κοινωνικός μισθός, συνεπάγεται ακόμη χαμηλότερη κατανάλωση. Εάν συνεκτιμήσουμε μάλιστα τις ετήσιες αυξήσεις σε συγκεκριμένα αγαθά, που καταναλώνει το κράτος για τις ανάγκες των κοινωνικών υποδομών και ότι οι δαπάνες, που προβλέπονται γι’ αυτά σε όλα τα Υπουργεία μειώνονται, καταλαβαίνουμε ότι επιχειρείται συρρίκνωση του κοινωνικού κράτους.

Η συνταξιοδοτική δαπάνη επίσης εμφανίζεται μειωμένη κατά 200 εκατομμύρια ευρώ. Αυτό συνεπάγεται απώλεια άλλων διακοσίων εκατομμυρίων από την ελληνική αγορά. Μόνο από τον προϋπολογισμό, λοιπόν, του Υπουργείου Εργασίας προκύπτει μείωση του διαθέσιμου εισοδήματος των πολιτών κατά 600 εκατομμύρια ευρώ. Αλλά εσείς λέτε ότι θα αυξηθεί η κατανάλωση. Ο ορισμός της δημιουργικής λογιστικής! Η Κυβέρνηση μάλλον πιστεύει ότι ο ελληνικός λαός δεν θα δει τα εισοδήματά του να μειώνονται, επειδή το επικοινωνιακό επιτελείο της Νέας Δημοκρατίας και τα ΜΜΕ δεν αναφέρουν κάτι.

Οι επισφάλειες, που παρέχει αυτός ο προϋπολογισμός είναι τόσες πολλές που προκαλούν ακόμα και τους πιο αισιόδοξους υποστηρικτές της Κυβέρνησης. Η μόνη ασφαλής πρόβλεψη, που μπορεί να γίνει από αυτόν τον προϋπολογισμό είναι ότι δεν βγαίνει. Η Κυβέρνηση δεν θα μπορέσει να πιάσει τους στόχους που έβαλε. Η συντριπτική πλειοψηφία του ελληνικού λαού θα κληθεί να συνεισφέρει περισσότερα χρήματα στα δημόσια ταμεία, την ίδια στιγμή που θα συρρικνώνεται το ελληνικό δημόσιο σε σχέση με κρίσιμες υποδομές. Η μείωση της φορολογίας είναι ανύπαρκτη για τα μεσαία εισοδήματα, που αποτελούν και την κύρια καταναλωτική ομάδα της χώρας, ενώ οι έμμεσες επιβαρύνσεις και οι ασφαλιστικές εισφορές θα αυξηθούν. Οι υπηρεσίες, που παρέχονται στους πολίτες θα μειωθούν, όπως θα μειωθούν και οι αναπτυξιακές δυνατότητες των δήμων.

Τελειώνοντας, η αναδιανομή του εισοδήματος υπέρ των αδυνάτων που εφάρμοσε ο ΣΥΡΙΖΑ και έσωσε μέσω της κατανάλωσης την πλειοψηφία των μικρών και των μεσαίων επιχειρήσεως αντιστρέφεται και πλέον εφαρμόζεται ως αναδιανομή υπέρ των οικονομικών ελίτ, οι οποίες έχουν τον τρόπο να βγάζουν τα χρήματα από τη χώρα. Δυστυχώς, η νέα δεκαετία, όπως σχεδιάζεται από την Κυβέρνηση της Νέας Δημοκρατίας, θα πλήξει καίρια τον πρωτογενή τομέα, θα μειώσει τον κοινωνικό μισθό, θα μειώσει το διαθέσιμο εισόδημα της συντριπτικής πλειοψηφίας του ελληνικού λαού.

Η Νέα Δημοκρατία αδυνατεί να αντιληφθεί ότι η ανάπτυξη δεν διατάσσεται, αλλά σχεδιάζεται. Δεν έχει υιοθετήσει κανένα από τα ουσιαστικά σχέδια περιφερειακής ανάπτυξης, που σχεδιάστηκαν κατόπιν πραγματικού διαλόγου της κυβέρνησης ΣΥΡΙΖΑ με την κοινωνία και τα οποία θα μπορούσαν, πραγματικά, να αλλάξουν τον παραγωγικό χάρτη της χώρας.

Εν κατακλείδι, είναι ένας προϋπολογισμός με ταξικά μεροληπτικό πρόσημο υπέρ των ισχυρών, είναι ένας προϋπολογισμός, που δίνει ελάχιστα ως λίγα στους πολλούς και πολλά τους λίγους. Ο προϋπολογισμός αυτός είναι βέβαιο ότι θα αναθεωρηθεί πολύ γρήγορα. Οι τρύπες, που θα προκύψουν θα φέρουν νέες πολιτικές λιτότητας για τους πολίτες, θα προκαλέσουν νέα οικονομική κρίση, η οποία με τη σειρά της θα προκαλέσει νέα κοινωνική κρίση.

Εννοείται ότι αυτόν τον προϋπολογισμό τον καταψηφίζουμε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Και ολοκληρώνουμε τη σημερινή συνεδρίαση με την Υφυπουργό Αγροτικής Ανάπτυξης και Τροφίμων κ. Φωτεινή Αραμπατζή.

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

«Θα ήθελα να επαινέσω την Ελλάδα. Είναι εντυπωσιακή η πρόοδος που έχει κάνει στην ανάπτυξη». Αυτά βεβαίως δεν είναι λόγια δικά μου, ούτε κάποιου κυβερνητικού στελέχους, κυρίες και κύριοι συνάδελφοι, είναι η φράση της Κριστίν Λανγκάρντ για τη χώρα μας στην πρώτη της συνέντευξη ως επικεφαλής της Ευρωπαϊκής Κεντρικής Τράπεζας και είναι μια φράση που περιγράφει με τον πλέον αντιπροσωπευτικό τρόπο την αλλαγή πλεύσης της χώρας μας από τη στιγμή, που το τιμόνι της ανέλαβε ο Κυριάκος Μητσοτάκης.

Ξεκίνησα την ομιλία μου με τα λόγια αυτά γιατί θεωρώ πως, όχι μόνο αναδεικνύουν την τεράστια αλλαγή, που συντελέστηκε στις απόψεις όλων των ευρωπαίων αξιωματούχων για τη χώρα μας και την οικονομία της, αλλά και γιατί η κ. Λανγκάρντ θα είναι ένας από τους βασικούς παράγοντες προκειμένου από το 2021 να μειωθούν τα αχρείαστα υπερπλεονάσματα, αυτά που αποδυνάμωσαν την οικονομία και γονάτισαν τη μεσαία τάξη, την οποία θυμίζω πως η Κυβέρνηση του ΣΥΡΙΖΑ είχε αναγάγει σε ταξικό εχθρό, υπογράφοντάς τα βεβαίως.

Το αυριανό ραντεβού του Πρωθυπουργού μας με την κ. Λανγκάρντ θα στείλει τα αναγκαία μηνύματα προς όλους και την επόμενη χρονιά μία ακόμη καίρια προγραμματική μας δέσμευση θα γίνει πράξη. Και αυτός είναι ο διαρκής στόχος αυτής της Κυβέρνησης, οι δεσμεύσεις μας οι προγραμματικές να γίνονται πράξη.

Μέσα σε πέντε μήνες, λοιπόν, με τριάντα δύο νομοθετικές πρωτοβουλίες κάναμε πράξη τη μείωση του ΕΝΦΙΑ, τη μείωση της φορολογίας για όλους τους πολίτες και τις επιχειρήσεις, τη μεταρρύθμιση στο πανεπιστημιακό άσυλο, την επιστροφή της Αστυνομίας στην προστασία του πολίτη, τη συνεχή μάχη με τη ιδεολογικοποίηση της ανομίας, την αντιμετώπιση του οξύτατου μεταναστευτικού προβλήματος, για το οποίο βεβαίως έχουμε πολλά να κάνουμε.

Λίγες μέρες πριν με συγκλονιστική πλειοψηφία δώσαμε για πρώτη φορά από το 1974 τη δυνατότητα στους Έλληνες του εξωτερικού να ψηφίζουν στον τόπο κατοικίας τους. Ενώνουμε τους Έλληνες όπου κι αν βρίσκονται. Απαντάμε με ακλόνητη αυτοπεποίθηση και εθνική αξιοπρέπεια σε όποιον μας προκαλεί ή επιβουλεύεται έστω και μία σπιθαμή της πατρίδας μας.

Σταθερότητα, ορθολογισμός, συνέπεια, ηρεμία. Με άλλα λόγια, επιστροφή στην κανονικότητα. Αυτό το μήνυμα εκπέμπουμε στην κοινωνία, αυτό το μήνυμα εκπέμπουμε στους ανθρώπους του πρωτογενούς τομέα, αυτούς, που η Κυβέρνηση του ΣΥΡΙΖΑ επέλεξε να πλήξει με πρωτοφανή σφοδρότητα και ιδεοληψία, στους φόρους, στις ασφαλιστικές εισφορές, στο φρένο στην αξιοποίηση των ευρωπαϊκών κονδυλίων, στον γραφειοκρατικό βρόγχο που επέβαλε, στη φιλοσοφία να μετατρέψει τους παραγωγούς από νοικοκύρηδες σε επαίτες επιδοματικής πολιτικής.

Αντίθετα, εμείς στη Νέα Δημοκρατία, τη μεγάλη φιλελεύθερη δημοκρατική κεντροδεξιά παράταξη, των ιστορικά δικαιωμένων επιλογών για την πατρίδα μας, θέλουμε τους αγρότες οικονομικά ανεξάρτητους, όχι μόνο να παράγουν, αυτό δηλαδή που ξέρουν να κάνουν άριστα επί πολλά χρόνια, αλλά πλέον μέσα από οργανωμένες συλλογικότητες να τυποποιούν, να μεταποιούν και να εμπορεύονται οι ίδιοι την παραγωγή τους, τόσο στην εθνική όσο και στις διεθνείς αγορές, αυξάνοντας με την προστιθέμενη αξία σημαντικά το εισόδημά τους.

Μείωση κόστους παραγωγής, αξιοποίηση του κοινοτικού κεκτημένου, άρση των γραφειοκρατικών αγκυλώσεων, επίλυση χρόνιων προβλημάτων, αύξηση του αγροτικού εισοδήματος. Αυτός είναι ο στρατηγικός μας στόχος από την πρώτη στιγμή που αναλάβαμε το Υπουργείο Αγροτικής Ανάπτυξης. Προς την κατεύθυνση αυτή, λοιπόν, βγάζουμε από τη ναφθαλίνη στην κυριολεξία τα ευρωπαϊκά κονδύλια του Προγράμματος Αγροτικής Ανάπτυξης, για παράδειγμα, τα σχέδια βελτίωσης, που ξεπάγωσαν επιτέλους από τον Ιούλιο και μετά, μετά από οκτώ παρατάσεις της κυβέρνησης ΣΥΡΙΖΑ.

Την ίδια ώρα δίνουμε πραγματικά έναν αγώνα δρόμου για το Επιχειρησιακό Πρόγραμμα Αλιείας και Θάλασσας, το οποίο παραλάβαμε με σκανδαλώδη απορρόφηση της τάξης του 12,5%, ύστερα από τέσσερα χρόνια και μονοψήφιο αριθμό –παρακαλώ- στην απορρόφηση των επενδυτικών αναπτυξιακών προγραμμάτων στον τομέα της αλιείας.

Ξεπαγώνουμε τα εγγυοδοτικά προγράμματα των ευρωπαϊκών ταμείων, τα λεγόμενα «χρηματοδοτικά εργαλεία» που λίμναζαν επίσης επί κυβέρνησης ΣΥΡΙΖΑ.

Από το Πρόγραμμα Αγροτικής Ανάπτυξης 80 εκατομμύρια ευρώ θα προσφέρουν, κύριοι συνάδελφοι, εγγυήσεις ύψους 400 εκατομμυρίων ευρώ, ακριβώς για να μπορέσουν οι παραγωγοί μας, όπως οι παραγωγοί όλης της Ευρωπαϊκής Ένωσης, να χρηματοδοτήσουν τις επενδύσεις τους με πρόσβαση στο δυσπρόσιτο μέχρι χθες τραπεζικό δανεισμό.

Ανοίγουμε νέες αγορές για τα προϊόντα μας, αξιοποιώντας τις διεθνείς συμφωνίες Ευρωπαϊκής Ένωσης με χαρακτηριστικό παράδειγμα τη συμφωνία με την Κίνα, με ευοίωνες, μεγάλες προοπτικές για το εμβληματικό μας προϊόν, τη φέτα.

Δίνουμε, βεβαίως, μάχη για την αντιμετώπιση των ελληνοποιήσεων. Εργαλεία μας η εντατικοποίηση των ελέγχων, η ενιαιοποίηση την εποχή της ψηφιακής διακυβέρνησης των ψηφιακών βάσεων του Υπουργείου μας για την επίτευξη της ιχνηλασιμότητας, προκειμένου να επιτευχθεί αυτή από το χωράφι και τον στάβλο στο πιάτο του καταναλωτή και βεβαίως, η αυστηροποίηση του κοινοτικού πλαισίου και η επιβολή προστίμων σε όποιους ελληνοποιούν προϊόντα ονομασίας προέλευσης και γεωγραφικής ένδειξης.

Αποτέλεσμα; Πριν ακόμα ανοίξει η βεντάλια όλων αυτών των πρωτοβουλιών, τα σημάδια είναι ήδη ορατά με την τιμή του αιγοπρόβειου γάλατος, που βρέθηκε σε ελεύθερη πτώση τα προηγούμενα χρόνια, να σημειώνει ήδη τροχιά ανόδου.

Με τομέα αιχμής την ορεινή εκτατική αιγοπροβατοτροφία, την πλέον φιλική στο περιβάλλον κτηνοτροφία και όπλο ασυναγώνιστο στις απαιτήσεις της νέας πράσινης συμφωνίας -του λεγόμενου «green deal»- καταρτίζουμε στρατηγικό σχέδιο για την κτηνοτροφία, αξιοποιώντας καλές πρακτικές, όπως το ιρλανδικό μοντέλο, το πρόγραμμα χαμηλότοκων δανείων «MILKFLEX» και ειδική περιβαλλοντική ενίσχυση σε συνεργασία με τα υπόλοιπα κράτη-μέλη για τους αιγοπροβατοτρόφους.

Προχωρούμε, επιτέλους, σε συνεργασία με τις περιφέρειες, στην εκπλήρωση ενός εθνικού στόχου, στη σύνταξη, επιτέλους, των διαχειριστικών σχεδίων βόσκησης της χώρας που επί τεσσεράμισι χρόνια, κυριολεκτικά, καρκινοβατούσαν, με στόχο τη σύννομη αύξηση των επιλέξιμων εκτάσεων της χώρας, την απρόσκοπτη ροή επιδοτήσεων για τους κτηνοτρόφους μας εν όψει της αυστηροποίησης του πλαισίου της νέας Κοινής Αγροτικής Πολιτικής, τη θωράκιση των Ελλήνων κτηνοτρόφων έναντι του κινδύνου της εξωτερικής σύγκλισης των επιδοτήσεων, ενώ δουλεύουμε για την επιτάχυνση της διαδικασίας αδειοδότησης κάθε σταβλικής εγκατάστασης.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα ήθελα την ανοχή σας, κύριε Πρόεδρε.

Στις προτεραιότητές μας για τη νέα χρονιά η διάθεση των εισφορών των τυροκόμων και των κτηνοτρόφων υπέρ του ΕΛΓΟ «ΔΗΜΗΤΡΑ» στη διάθεση των ελέγχων για το κρέας, το γάλα, τα αυγά, για την προστασία, λοιπόν, της ελληνικής παραγωγής και της εθνικής μας οικονομίας από αθέμιτες πρακτικές.

Στον τομέα των υδατοκαλλιεργειών, η ναυαρχίδα –ξέρετε- των εξαγωγών μας μετά το ελαιόλαδο, αξιοποιούμε επιτέλους το θαλάσσιο χωροταξικό και εξασφαλίζουμε ζωτικό χώρο για τις νέες επενδύσεις, απλοποιώντας και βελτιστοποιώντας τις διαδικασίες αδειοδότησης των περιοχών ολοκληρωμένης ανάπτυξης.

Κυρίες και κύριοι συνάδελφοι, ο πρώτος προϋπολογισμός της Κυβέρνησης του Κυριάκου Μητσοτάκη σηματοδοτεί εποχή ανάταξης για τους αγρότες. Αυτή, βλέπετε, είναι η θεμελιώδης διαφορά μας με τον ΣΥΡΙΖΑ. Εσείς ως κυβέρνηση επενδύσατε, κερδοσκοπήσατε εκλογικά στην αδυναμία των παραγωγών. Ακόμη και τώρα, μετά την ήττα στις εκλογές -ειπώθηκε πριν από λίγο από συνάδελφο- επιχειρήσατε με κομματική υστεροβουλία να διασπείρετε τον πανικό στους αγρότες για τη δήθεν αύξηση των ασφαλιστικών εισφορών. Τελικά ο θησαυρός ήταν άνθρακες και η μόνη αύξηση ήταν αυτή στην εδραιωμένη, βεβαίως, αναξιοπιστία σας, ενώ εμείς με μια καθαρή εντολή τετραετίας, με σχέδιο, βούληση και άοκνη προσπάθεια επενδύουμε πολιτικά στη δύναμη των παραγωγών.

Κυρίες και κύριοι συνάδελφοι, κλείνοντας, ένας καινούργιος άνεμος αισιοδοξίας πνέει στη χώρα. Οι πολιτικές μας και οι συμπεριφορές μας θα τον δυναμώσουν.

Αναλογιστείτε μια εικόνα συμβολισμού: Κάθε βράδυ εκατοντάδες πολίτες μαζεύονται έξω από το κτήριο της Βουλής, για να τη φωτογραφίσουν, όπως στολίζεται χριστουγεννιάτικα. Μια αισιόδοξη εικόνα αλλαγής και κανονικότητας, αν θυμηθεί κανείς τι γινόταν έξω από τον ναό της δημοκρατίας τα χρόνια της κρίσης. Οι πολίτες αρχίζουν να πιστεύουν ξανά πως η πολιτική μπορεί να υπηρετεί τα συμφέροντά τους και να θωρακίζει τα συμφέροντα της πατρίδας.

Εμείς, λοιπόν, θα παλέψουμε χωρίς αλαζονεία, για να γίνει αυτή η πίστη τους βεβαιότητα. Το χρωστάμε σε εκείνους, που έκαναν αιματηρές θυσίες στην κρίση, κυρίως, όμως, το χρωστάμε στις επόμενες γενιές στις οποίες πρέπει να παραδώσουμε μια πατρίδα σύγχρονη, μια πατρίδα δυνατή, μια πατρίδα αξιοσέβαστη, όπως αυτή που προοιωνίζει ο πρώτος μας προϋπολογισμός.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 22.26΄ λύεται η συνεδρίαση για αύριο, ημέρα Τρίτη 17 Δεκεμβρίου 2019 και ώρα 10.00΄, με αντικείμενο εργασιών του Σώματος νομοθετική εργασία: Συνέχιση της συζήτησης επί του σχεδίου νόμου του Υπουργείου Οικονομικών «Κύρωση του Κρατικού Προϋπολογισμού οικονομικού έτους 2020».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**